
Partea întâi 


OSTAȘI! 


Parc-au trecut aproape douăzeci de veacuri de când Anul 1940, cu toate 
mizeriile sale, a început să se depărteze de la noi, cu tot cu acea feminină mânie 
neputincioasă că nu putem da instantaneu o ripostă sângeroasă abundent 
împilatorilor noştri, distrugătorilor României Regale Mari, a Regelui Ferdinand 
și Reginei Mania... stat unitar, național şi cultural, carele chiar având numai 
Balcicul şi Baia Mare, nu încă şi Lembergul şi Odessa noastră şi Ialta pictorului 
Marius Ghizdavu, reprezenta însă un cadru propice la toate capitolele morfologiei 
marilor civilizaţii de pe fluvii, ca pe Nil, pe Tigru și Eufrat, pe Indus şi Gange, pe 
Huanghe şi Changjiang, pe Iordan, pe Tibru şi pe Tamisa... pe Sena, da, şi chiar 
pe Neva câtă vreme poporul frate rus s-a putut bucura, în bună pace ţaristă, de 
legea sa cea creştinească ortodox ca şi a noastră... 


OSTAȘI RĂNIŢI! 


Ca o refugiată prea încărcată de prunci şi boarfe, prea leneșă în mişcări, 
strivită în consecinţă sub șenile, cimentându-se şleaurile să nu mai genereze glod, 
şlam, nămol, rasputiță şi mai știu eu ce, aşa exasperant de încet se va fi silabisit 
în cartea destinului că tot chinul nerăbdării noastre de a ne slobozi sângele nu mai 
poate dura şi Anul 1941 iată că a întrecut toate așteptările, în pieptul căruia bătea 
o inimă de român regal!... Absolut toate așteptările! Căci de unde până deunăzi 
plângeam la altare, că n-avem cu cine bateriile noastre să dea din cer de pământ 
Cominternul, și fluvii de lacrimi ne curgeau din ochi, unul cât Dunărea, ălalalt cât 
Volga, al doilea mare fluviu european, în măsura în care-i pe ambele maluri 
stăpânit de-ai noştri, și nu mai ştiam ce să facem, în cazărmi şi pe linii, la Mak6, 
la Mâtsszalka, la Premişlea, la Poltava, la Varna, la Ragusa şi îndeosebi aici, la 
Feodosia cea stăpânită de Alexandru cel Mare şi Bun sub numele de Caffa, fiind 
întemeiată, cum arată filologul Iancu Noveanu, de negustori valahi din Calafat, 
dezvoltarea mai departe, tot mai departe, căzând în sarcina altor generaţii, cum ar 
fi generaţia lui Sergiu Enache, a Isadorei Morgenstern, a lui Alinuţ Vişan și 
Tristănel Băluţeanu, a lui Orestel Bogza, dar şi a lui Kanguru, a lui Guiţ, a lui 
Cioropel, a lui Au-mă-doare, a lu' Muhală Muistu ș-a Pizzacolei, mai dracu ştie 
dacă nu ş-a lu' Marius-Jan Enache, în accepţia aia a lui de preşedinte-mântuitor, 
succedând celor două mandate de câte 7 ani francezi ai președintelui-voievod 
Zahar Avăcăressi! 


RĂNIŢI! 


Fi-vor destoinice a valorifica la extrem jertfa voastră generațiile ce vin? 

Ori fi-vor ele generaţii de stârpituri, călăuzite de elita secăturilor? 

Noi eroii însă nu trebuie să dăm îndărăpt, ci de unde suntem, să merem și 
să împingem hotarul nostru cât mai departe, să ştie nepoții nepoților nepoților 
nepoților noştri că nu mandolinarii lăutarii bugetarii lui Mussolini, ci NOI 
ROMÂNII SUNTEM URMAȘII ROMEI, şi că, da, dreptul nostru este ca dreptul 
oricărui Cuceritor, în lupta pe viaţă şi pe moarte a seminţiilor în Istorie, adică te- 
ntinzi cât poţi cuceri și administra, deci voi să nu întindeţi pavilionul urechii spre 
şoapta netrebnicului, că ce căutăm la Cotul Donului şi pe Volga şi în Caucaz şi 
Crimeia, ci gândiţi-vă doar la ce vor audia urmaşii urmaşilor voştri, pe la radiouri 
şi tembelizoare, numai marșuri şi imnuri slăvind faptele voastre de arme, ca fiind 
ale unor eroi de eroi, eroi de eroi şi numai eroi de eroi! 

— Dar şi opinii provocatoare, extrapolă Gary, ştiind c-a-ntrebat un reporter 
occidental, pe cumnată-su Grișa, dacă la Direcţia Moralul Populaţiei, 
Despărțământul Galiţia Mare (Galiţia Ghizdaviană, adică Gaghizdia de la Narva 
pân' la Varna şi de la Lw6w pân' la Dubrovnik), Compartimentul Războiul Sfânt, 
nu cumva e camarad cu Marius un domn meșter la condei, Rică Venturiano? 

— Nu este! răspuns-a laconic şi neguros Grigore Căinaru. 

— Nici din punct de vedere cum ar veni pentru disperaţii de desţăraţi? ridică 
spre chică sprâncenele-i arăpești intrusul. 

— Nu, nu lucrează niciun Rică Vent. în serviciul nostru, preciză presei 
scriitorul că Ministerul Propagandei nu are la secția generalului Horea Bratu 
astfel de experţi, perimaţi moral şi oricum inacceptabili în "Tragedia Galiţiană. 
Lumea lui Caragiale n-a existat. A epigonilor lui Eminescu a făcut însă România 
Regală Mare. Acest Rică Vent. e invenţia târzie a secăturilor pentru uzul 
stârpiturilor, dealtfel bine finanţate și influente, fapt fiind că al clavecinistei 
Isadora Morgenstern imn, De la Prut până la Volga, nu a putut concura, în diferite 
adaptări și interpretări, nici la Festivalul Cântecului Ostăşesc, nici la Festivalul 
ușurel de la Mamaia, nici la Festivalul Cerbul de Aur din Orașul Stalin, ci numai 
la Festivalul Punctul Atomic G de la Doi Mai Tataia, decât numa' sub acoperire 
de manea panchistă. 

— În schimb, își ţesălă cu deștele barba afgană alde doctor Lecca, o 
frumoasă carieră făcu, al aceleiași Isadore, oratoriul social De la Tisa la Tamisa 
tot românul plânsu-mi-s-a, alcătuit din refrene antieminesciene de calibru greu, 
cum că nu cu nebunul pretins poet, paseistul, cu fruntea împlântată în Evul Mediu, 
ca o baionetă de calmuc într-o babă de pe Călmățui, vom penetra noi în Europa, 
adăstând parcaţi nici în uie, nici în muie, în bătătură, ci cu singurii vectori de 
putere efectivi, ca academicianul lon Codoi, ca eminentul cineast, istoric și 
crainic sportiv Răzvan Hristov sau Hristoi, aşa da, Hristevescu, ca polihistorul 
ubicuu Mihnea Muhală Muistu Bazalau (candidat la cotrocenire) sau ca directorul 
Consiliului Naţional de Analize Sistemice şi Fonduri de Investiţii, multcălătoritul 

ambasador al omeniei, excelența sa domnul consilier aulic Saie Buburuză. 

Cu alte cuvinte, puse diareea de opinii de-ale telespectatorilor neinformaţi 
ca sub o lentilă convergentă-n contra împrăștierii, însuşi don' general de 
propagandă Horea Bratu, cantata Eroi de eroi, scrisă şi compusă de Isadora 
noastră, pentru decedaţii noştri la Cotul Donului, în Stepa Calmucă, la Stalingrad, 
în Tatra, în Gulag şi-n Romlag, cantată concepută cu tânărul eseist şi atitudinar, 
premierul Sergiu Enache, ca un exercițiu pregătitor pentru requiemul cu același 
nume, Eroi de eroi, menit a se interpreta, în indiferența naţională generală, la 
inaugurarea Memorialului de la Miorcani, odată cu sfințirea bisericii mănăstirii 
asociate, — iată că ea vine paradoxal ca o reîntemeiere a mitului, demitizat înainte 
de a apuca să se disemineze în teritoriu, tocmai din pricina inversării în ianuarie 
1943 a direcției de măturare a planetei de către sfoara frontului din Europa. 


OSTAȘI ROMÂNI Al NAȚIUNILOR UNITE! 


Marele merit al jertfei voastre nepieritoare de la Stalingrad este că nimeni 
nu va mai putea ignora vreodată, în afară de secăturile, stârpiturile şi slugoii 
păduchilor cocoţaţi în capul Ţării betegite, faptul incontestabil că generaţia 
noastră, în care bătea o inimă de Român Regal, nu a ezitat să adopte deviza 
Izbândă sau moartel, mergând până la supremul sacrificiu de sine pentru 
afirmarea dreptului nostru de ieri, de azi și de mâine, pre când generația doamnei 
profesoare feseniste republicane Emilia Tomoioagă-n care bate o inimă hrănită 
inițial cu salam de soia şi postinițial cu stimulatori și cu E-uri, şi-a strâns rândurile 
sub deviza Moarte intelectualilor! şi a mers din concesie în concesie, nereușind 
să fructifice-n România de Est unionist Războiul Sfânt, pentru o Reconstituire, 
cum au exploatat frații germani, întru reunificare, prezenţa lor tragică lângă ai 
noştri în superbătălia de la Stalingrad! 


OSTAŞI! 


Ne-am afirmat prin fapta providențială a Mareşalului dreptul nostru asupra 
Basarabiei și Bucovinei, iar prin actul cutezător al Măriei Sale Regelui, catastrofal 
de la 23 August pentru neutrii bulgari, întrucât vor suferi şi ei rigorile bolşevizării 
ireversibile, Dreptatea Românească în ce clar priveşte valorificarea universală a 
Balcicului, ca tabără de creaţie și ca secrete case de vacanță pentru, mai rafinaţi, 
pupincuriştii lui Dej şi Cea, încât acum se pune, dar, în fața voastră sarcina de 
onoare de a lupta fără preget, înfruntând furtuni, sub lozinca Moarte fascismului!, 
după cum biata ţară ocupată de bolşevici geme călărită de sloganul Totul pentru 
front, totul pentru victorie!, cu perspectiva picturală ca, dacă devenim un fel de 
republică sovietică, barim să readucem Școala Baia Mare la trupul Ţării! 

Ceea ce nu-i puţin lucru şi se merită ca să tragi în camaradul de până mai 
ieri, dar inamic alaltăieri în Războiul Reîntregirii, luptător înfumurat al nazi- 
fascistului aşa-zis arbitraj Diktat de la 1940 şi al abjectei Păci de la Buftea! 


— Pace 1918 de bandiți, scârțâi ca un joagăr leninist sub cetini negre Voicu 
istoric Ghizdavu, lacomi de ne-ar fi luat şi Ceahlăul, şi Vârful cu Dor, și Muntele 
Conic al lui Marius, cu Schit şi cu sanctuarele virtuale cu tot! 

— "Trei sunt stigmatele, privi cu supuşenie de dulău fără obraz Muhală 
Muistu în ochii îndrumătorului său spiritual, crainicul sportiv Răzvan Hristev de 
încercase el să se fofileze-infiltreze la un post de radio ostil intereselor românești 
bolşevice, până să se facă bancher pe vapor, trei şi mari şi durabile sunt stigmatele 
ce înfierează pe vecie România Regală, ca pe o vită, încât nici ca nostalgici 
paseiști nu ne mai putem refugia prezbiţia-n ea, și anume pacea asta cu nemții, 
separată, abandonând la 1918 pe aliaţii noştri, încât neîmblânzitul şi neîndurătorul 
tigru George Clemenceau a trebuit să ne pedepsească la pacea aia mare pentru 
păcişoara asta meschină, de-am pierdut la Buftea Pocuția, Debreţinul şi 
Bichişceaba. Și Vârşeţul! După care vine cea mai mare necurăţenie de când există 
clasă politică pe-acest meleag, c-am cedat fără luptă, în Anul 1940, teritoriile 
solicitate de marxiştii sovietici, de nazişti şi de fascişti. Iar în încheiere, nu ezit să 
trollez pomenind şi mișelia de a răsuci-n 1944 armele şi a lovi-n camaradul 
antibolşevic german, pe motiv că să ne dea Stalin Ardealul înapoi! 

Marius Ghizdavu se tot uita la acest vierme păros, ieșit din macaroană, şi- 
i venea să vomite vinars, încât socoti de prisos a mai lămuri cum că la ce mâne- 
ta Stat Român mai lipeai atunci Basarabia, în 27 martie 1918, dacă fără pacea 
înțeleptului patriot Marghiloman, România Regală, ocupată de nemți, austrieci şi 
balcanici, dispărea de pe hartă? Sau că, procedând ca leşii fără cap la 1940, am fi 
pățit, la 1945, o ca a lor translație de preş spre vest, sovieticii întregind... norodul 
moldovenesc de la Bug până la Milcov, compensându-ne cu o firească graniță pe 
Tisza, cu mult dincolo de şcoala mea de pictură Frauenbach, unde aveam oricum 
din străbuni cetăţile voievodului Iancu de Hunedoara, apărătorul creştinătăţii: 
Tokaj, Szolnok, Csornigrâd şi Szeged, cu denumirile nemaghiarizate forțat, 
respectiv foste "Toaca, Soroca, Târgul Ciorilor şi Segetuza, cum a demonstrat și 
eseistul Răzvan Hristev, în predoslovia lui la Gesta Romanorum! 

— Iară cât priveşte a mă bate şi cu nemții, tovarăşe doctor Lecca, ar fi ieşit 
reacționarul Marius Ghizdavu din rând, eu mă voi fofila cât oi putea, fiindu-mi o 
imposibilitate morală să-l iau prizonier, numai pentru a-l preda lui Bodnăraș, pe 
camaradul meu din Dresda Reginei mele, nobilul Otto Runge, după ce în 
Încercuire, pe aeroportul de la Gumrak, mi-a cedat locul lui arian, într-unul din 
ultimele transporturi scăpate de la Stalingrad, argumentându-mi că du-te tu, frate, 
du-te, pentru că Germania este indestructibilă, ea s-a exprimat în Universal, pe 
când țara ta surdomută se va dematerializa-dizolva-n uie fără regrete deosebite, 
nici măcar din partea licuricilor cocoțaţi în frumoasa ei capelură, mai degrabă 
miraţi de ce i-a găsit, cu atâtea conturi offshore, decât de smintirea Neamului! 

— În afară de această pramatie bine-cunoscută şi la comandamentul diviziei 
noastre, şi la cartierul general al aliatului nostru de azi, și la cominternul aliaților 
noștri de mâine, mai e vreun tovarăș?... Care ar avea... ezitări aristocrate, de pictor 
formalist, să întoarcă armele, chiar dacă aviația Reichului va desăvârși în 

Bucureşti desfigurările ceauşiste abia începute de anglo-americani, da, în scopul 
ca România prea Mare s-accepte-a pierde Cernăuţii, Lembergul, Năpădenii, 
Vâlcovul, Balcicul şi, probabil, Bazargicul, căruia, relatează mamelucul nostru 
Abdul, se zvoneşte că i se va ceda numele unui mareșal, poate Susaikov, poate 
Rokossovski, poate aproape sigur Tolbuhin, poate şi Konev, în niciun caz Jukov, 
evident fiind că, e limpede, pe ăsta, şmecherul și prudentul Stalin îl va meni unei 
glorii îndepărtate... de Moscova, începând cu a domni el peste Odessa noastră şi 
apoi în Ural, unde trebuia de fapt să ajungem şi noi, dacă luam Stalingradul. 

— Pentru acest tip uman de ciolovek nehotărât, care poate fi oricare din noi, 
ieși la interval tovarășul Liviu Lecca, din însărcinarea generalului de propagandă 
sovietică Horea Bratu, am a vă prezenta, vouă, ofițeri de manutanţă și de 
manipulare, ca şi vouă, panduri din popor, propunerile mele privind modul cum 
vom detașa trupa noastră rurală, curată sufleteşte, sensibilă olfactiv, de trupa 
germană, cu care a întreţinut strânse relații de cordialitate și întrajutorare 
camaraderească reciproc avantajoasă, de la Prut şi Bug până la Volga şi retur. 

— Mai întâi, ghici căpitanul lancu Noveanu, gazetele noastre de perete de 
pe la cantine şi sculării vor relata pe larg cum Marius Ghizdavu, prin Otto Runge, 
a transmis părții germane, încă înainte de a ajunge ei între Cotul Donului şi Volga, 
observația halucinantă că există o asemănare primejdioasă, între această 
excrescență stalingrădeană a Frontului şi halul în care măcelarii Ribbentrop şi cu 
Ciano au împlântat, sub formă de lamă de cuțit, stăpânirea horthistă în Ardeal, 
fiind o nimica toată ca o vitează armată română venind din Pocuția şi o alta urcând 
spre nord dinspre Banatul nostru sârbesc, pe la Becicherecu Mare, să curme cu 
această făptură de coșmar al istoriei, mai capturând în pungă sau în şbilț şi 
diviziile Budapestei, cu specialiştii în deznaţionalizări şi cu alți gâzi cu tot! 

— Dar mai sugestiv, propuse cu un glas uleios părintele maior Damian 
Atanasie, este a exploata propagandistic excesele ce camarazii naziști vor comite, 
în Retragerea de la Stalingrad, asupra oamenilor noștri, ţărani săraci și mijlocași, 
avându-se în vedere că-n contextul decalajului de dotare, se va manifesta un 
abject simţ exagerat de proprietate asupra camioanelor! 

— Însărcinez pe toţi caporalii şi sergenţii cu aptitudini şi competenţe a se 
exprima performant în guașă, acuarelă, tempera, xilogravură, aquaforte, tuş, şi 
mai ales creion, banal creion, până şi pe hârtie de ambalaj de muniţie, împinse 
burta înainte generalul de propagandă, — să figureze în cele mai diferite 
compoziţii, subiectul motivului tematic al mâinilor bătătorite de soldat țăran, 
agăţate spasmodic de scândura negeluită şi geruită a camionului german, în timp 
ce securea de călău nazist le retează de la oasele metacarpiene (stânga), respectiv 
sfărâmare dinspre osul scafoid spre osul piziform (dreapta)! Ca şi cum dacă 
scăpau de prizonieratul exterminator şi flăcăii noştri, nu ar fi fost utili în Marele 
Război pentru Apărarea Europei (practic, a Gaghizdiei), în care, după retragerea 
de la Stalingrad, s-a transformat Cruciada noastră Antibolşevică! 

— Scheisse, Scheisse, Scheisse! interveni hamletian prorocul Voicu 
Ghizdavu, rătăcind c-un cearşaf în cap prin propria-i bibliotecă de mare cronicar 

al Țării Moldovei Mari, în accepţia ei geografică ideală, cuprinzând nu doar 
strâmtul teritoriu dintre Milcov şi Bug, chiar cu o capitală marină ca Odessa, ci şi 
spațiile moştenite de tătarii noștri din Bugeac, de la Hoarda de Aur, prin 
Testamentul de la Căuşeni al lui Ginghis-Han, a căror limită de nord pe cursul 
inferior al Niprului este calea ferată Minsk-Smolensk, iar în sud, clar, Ialta... 

— Scheisse? Scheisse? Scheisse? îşi înălță progresiv cu câte-un bobârnac 
dioptriile, pe fruntea de delfin, generalul de propagandă Horea Bratu. 

— Vreau să zic, se suci Marius Ghizdavu că are altă propunere, vreau să 
atrag respectuos atenţia factorilor de decizie că anticiparea mea este că pentru a 
se înghiți realitatea bolşevizării jumătăţii celei mai promițătoare a Europei, nu va 
mai fi nevoie să-i demonetiz-demonizăm noi pe luptătorii germani împotriva 
nazismului stalinist, deoarece se vor ocupa de ei generalii de propagandă AA, 
anglo-americani, conform unei proceduri pre-cominformiste, pe care Mişu, 
cumnată-miu-de-verişoară, în analiza-sinteza datelor de pe la turnătorii ce au 
însoțit, în mai 1942, pe numitul Viaceslav Mihailovici Skriabin, zis Molotov, la 
Londra, o reduce la două principii rodnice: primul, că aviația AA va bombarda 
orășenii Germaniei, dar nu şi căile ferate de acces spre centrele de exterminare 
holocaustică; al doilea, că deschiderea celui de-al doilea front în Europa se va 
face de o aşa manieră încât majoritatea lagărelor naziste să revină lui Stalin, 
încât mediatic să se sublinieze, cu o mare percutanță imagistică, că caracterul 
eliberator al Armatei Roşii este indiscutabil nu numai pentru româno-bulgari, ci 
şi pentru seminții cu aristocrații solide, ca a ungurilor, cehilor, polonezilor... 

— Si cini mh' rrog domniei tale, sări acuzatorul public procuror al norodului 
Ivan-Jan Enache, sunt acești inconştienţi ssșppioni antisovietici?... 

— Așii aviației noastre, răspunse cu demnitate românul, anume Stiopa 
Dabijian, Piotr Hulpev şi Dmitri lovanovici Supenko! Cari au pilotat cu măiestrie, 
e drept că antrenați sub comanda unui general/ mareșal Golovanov Aleksandr, un 
cvadrimator de tip Poskrebîşev-8, reuşind să penetreze nedetectaţi nu numai 
antiaeriana teritoriilor germane survolate nocturn, ci şi, ziua-n amiaza mare, 
radarul britanic, atât de coastă cât şi londonez! 

— Acești trei idealiști, îşi aminti deputatul senator Coriolan Gorilan Pigu, 
trăgându-se de barba-i gruzină, căci adormise cu microfonul Dumei în ea, din câte 
știu eu din domiciliul lor forţat de la Olguţa, Cocuţa şi Nunuţa, s-au prezentat în 
împrejurimile Moscovei pe 21 iunie 1941, pi racoari, pă-nserat, când peisajul 
atinge sublimul, în semnificația sa de suport al patriotismului, dacă în genere 
gigapopoare ca americanii, englezii şi rușii, cari s-au lățit peste măsură, au a apăra 
aceeaşi noţiune di patrie ca indienii Cheyenne, burii sau cecenii. Poate și... alții, 
aş zice, dacă n-aş învenina brusc atmosfera internaţională, dar cu comit numai 
gafe de om senil, care nu-şi amintește nici în prezent din al cui ordin au fost 
parașutați: Stelică la Bliniaia, Mitică la Dalnaia şi Petrică Hulpe, cel mai 
baftangiu din ei, la Sokolovka, unde-i și lac, de-a putut zilnic da la peşte, o specie 
iakută fără grăsime, obișnuindu-se de la o franțuzoaică — că cazarea a inclus şi 
franţuzoaice cominterniste la toţi — să-l consume crud, după obiceiul siberian, cu 

puţin usturoi şi cu puţin câte puţin dintr-o sticlă de vodcă genuină. 

— Da, originală! Kursch! ricană Mircea Focșăneanu. Acești trei bravi şi 
înţelepţi români au cerut, insistent, să fie primiți de tovarășul Fiihrer al 
Comisarilor Poporului şi au avut acea inteligență sclipitoare a omului de 
informații televizat, că ei n-au mai anunţat Kremlinul că, la noapte, începe 
agresiunea româno-germano-finică, intuind că analiştii căgăbăului îi vor trata de 
provocatori, de aţâțători, de pescăruşi în ape tulburi, poluate, ci au transmis doar 
Mesajul Forţelor de Opoziţie, integral extraparlamentare, pentru că funcția 
legislativă și-o asumase autoritar şi expeditiv executivul, — cum că România este 
posibil, mai devreme sau mai târziu, să facă Război Sfânt pentru Reîntregirea 
Moldovei, așa cum a fost ea sub Duca-Vodă sau poate sub Ginghis-Han, rămâne- 
va de văzut, adică până la calea ferată Minsk-Smolensk, la nord de mlaștinile 
nefolositoare ale Pripeatului, excelente însă pentru a împlânta granit cu deţinuţi, 
pentru un Rareşburg ce-ar rivaliza cu Sankt Leningradul, însă tovarășul Stalin să 
nu se supere prea tare, deoarece România Regală, spre deosebire de România 
Republicană care când abandonează ceva părăseşte cu totul, este extrem de 
flexibilă decizional și, precum în trecutul război a oscilat între Reîntregire la Vest 
şi Reîntregire la Est, la fel va proceda și acuma: concret, noi începem răzbelul ca 
aliaţi ai naziştilor, dar dacă totalitarismul marxist-leninist se va dovedi a fi mai 
tare ca cel hitlerist şi bolşevicii răzbesc pân' la Nistru şi Siret, noi n-avem nimic 
de obiectat, la convorbiri pe la Cairo, să ne alăturăm volte-face Armatei Roşii în 
sens contrar, adică vienez! Pentru Ardeal şi Pocuția. 

— Cu alte cuvinte, îşi scoase Iosif Vissarionovici pipa dintre dinți, vreți să 
spuneţi că România ne va face doar un fel de război formal? Unul aşa de formă, 
de ochii lumii? Cum hatmanul Ucrainei Gheorghe Duca, asupra Vienei, la 1683, 
când cruciatul Şerban Cantacuzino punea tunurile turcești să tragă cu paie? 

— Da, ceva ușşurel, măcar la început, ca o zacuscă. Ce mai contează, oftă 
aici cu şiretenie bărbosul Petrache Hulpe, o biată ciuchitură de ţânţar, la un 
armăsar de elită, în cel mai avântat şi spectaculos galop? 

— laca contează, oftă şi salvatorul umanităţii că are importanţă, fiindcă se 
poate întâmpla ca, pe ultimii arşini până la linia de sosire, alergătorul de cursă 
lungă să-ntoarcă după... „ciuchitură“ căpăţâna, să se împleticească şi să creeze o 
groaznică dezamăgire tuturor celor ce vor fi mizat pe el, ca Anna Karenina, 
cuprinsă de emoţiile reproduse numai parțial, adică din părți, de Greta Garbo... 

— Da-da-da, mai contează şi țânţarul cât armăsarul. În acest sens, își aminti 
convingător longevivul Ministru al treburilor altora, de Externe, se va justifica şi 
viitorul mareşal lon Antonescu: războaiele se câştigă cu resturi. 

— Soarta în război, surâse a Clark Gable Marius Ghizdavu didactic — 
Olguţa, Cocuţa şi Nunuţa neînţelegându-şi deloc soții —, impune ca o Bătălie să 
semene cu motanul ce împarte cubul de brânză de vacă maturată la două mâțe, 
muşcând când de ici, când de colea şi din coadă dând, până balanţa e-ntr-un 
echilibru precar, aşa şi-n bătălie, linia frontului stând dreaptă între două presiuni 
quasi-egale... Şi deodată, din poale de codru verde, ţâşnesc resturile unor divizii 

sfărâmate şi înclină balanţa Victoriei, când absolut nimeni nu se mai aștepta! 

— Uniunea Sovietică, surprinse Stalin pe Molotov prin ideile Sale cripto- 
leniniste, chiar mai mult decât prin nelegiuirea de a-i primi pe cei trei răufăcători 
români, — ar rămâne foarte generos îndatorată României Regale, dacă guvernul 
militar-fascist al generalului Antonescu ne-ar face într-adevăr, cum spuneţi, doar 
un război de florile mărului, dincolo de gălăgia ordinului trecerii Prutului 
neîntâmplându-se mai nimic... Pentru noi oamenii sovietici, preocupaţi doar de 
construcția societăţii socialiste ca antecameră a Kommunismului piscos, fiind de 
o importanță crucială hatârul acestei abţineri de la ostilități a României Regale, 
caz în care troica Dimitrov-Thorez-Togliatti ar putea propune Cominternului a se 
încredința bolșevicilor români, în Europa postbelică, misiuni de pază şi 
administrație în triunghiul geopolitic de rubin Viena-Cracovia-Breslau, solicitat 
mereu Ţarului nostru Ivan al IV-lea Cel Groaznic, întemeietor al Țariţinului 
(Stalingrad), de "Țarul vostru Petru Rareş cel Cult, în scopul separării preventive 
a masei slave de masa germană, printr-o civilizaţie neutră de echilibru latin, 
căutător fără de ţintă-n sus, de seninătate şi confort... 

— Pentru că, argumentă mişcând doar buzele, longevivul Molotov de-a 
apucat şi acea Hiroshimă a incompetenţei care a fost Cernobilul, nu-i totuna dacă 
germanii şi românii trec Prutul succesiv sau dacă îl traversează simultan! 

— În caz că Armata Regală Română, lăsă de înţeles c-a înţeles Olguţa 
Dabija, ar fi agresat de una singură, în 18 iulie 1938, statul muncitorilor şi 
țăranilor creat de intelectuali, atunci protocolul cere ca să se jelească prin radio 
doar preşedintele lor, tov Kalinin, dând indignat din bărbuţa-i fină, de geolog. 

— Urmarea fiind, râse Koba aruncând în ea c-un cocoloş de pâine 
intermediară, că Churchill ar fi declarat că Regele Carol II e un monstru, pe 
americani i-ar fi lămurit Roosevelt c-aşa-i, încât toată opera Reginei Maria, ale 
cărei bijuterii noi le-am fi restituit, poate, lui Titulescu, de nu-l destituiau, s-ar fi 
destrămat ca o flamură, ţara sfârșind divizată şi ocupată de trei-patru puteri 
preocupate de a reeduca norodul asupra principalelor principii democratice... 

— Dar dacă Reichul, privi visătoare la Soso Cocuţa, ar lovi de unul singur 
Armata Roşie, surprinzând-o cum e mai rău, pe poziţii ofensive în Gaghizdia, 
dincolo de o Graniţă Nouă, încă nefortificată, şi înainte de Linia Stalin, atunci 
Dreptatea Zeilor cere ca gloatei să i se adreseze doar dobitocul de Molotov, pentru 
că el a căzut în cursa întinsă-n 1939 de Hitler, care a cedat Țările de Sus, baltice, 
mai mult de juma din Polonia şi partea cea mai agresivă, mai dinamică, a 
României, doar fiindcă era obsedat ca fin artist de perspectiva ca nu cumva, după 
22 iunie 1941, Armata Roşie să se sustragă Wehrmachtului, trebuind să fie 
căutată-n bârlog, cu lumânarea, până la Ural sau pe drumuri siberiene... 

— Toată politica noastră la acest început de război, puse Iosif Vissarionovici 
vertical arătătorul pe mustață, făcând semn Nunuţei Supeanu să tacă, este ca, pe 
vecie, nazismul să se demaşte ca fiind AGRESORUL, pe când bolşevismul să se 
aureoleze ca reprezentând victima paşnică a monstrului imperialist violator... Or, 
de o participare finlandeză opinia publică mondială nu prea s-ar mira, căci a fost 

supramediatizat războiul leningrădean din 1939-1940, dar apariţia pe câmpul de 
luptă a românilor ar fi ceva cu totul nou şi neliniștitor şi derutant, pentru că noi 
am răpit Basarabia şi Bucovina în iunie 1940, când analiştii lătrau doar de 
prăbuşirea Franţei şi de clemențţa Fiihrerului față de înghesuiţii britanici de la 
Dunkerque.. Asta e sittuaaţia!.. Un avans masiv al oştirilor României Regale spre 
Chişinău şi îndeosebi spre Cernăuţii ăia — pe care Molotov i-a luat doar pentru că, 
Rusia lăbărţându-se mult peste limita rezonabilă a ce s-ar mai putea denumi 
lingvistic PATRIE, el nu prea mai știa geografie —, ba chiar un Ultimatum 
românesc, ne-ar pune în mare încurcătură şi față de muncitorii din întreaga lume, 
şi față de proprii noştri supuşi! 

— Ia panimaiu, bolborosi Nunuţa. Din punct de vedere marxist-leninist, 
materialist istoric şi dialectic gândind contradictoriul, este o deosebire nu numai 
cantitativă, ci şi săltat calitativă, între un război drept şi unul nedrept, mojer biîti 
creându-se confuzii în creierii gloatei, dacă dreptatea românească, incontestabilă, 
dă o culoare locală roză chiar şi bolşevismului nazist agresor! 

— Să lăsăm culoarea locală, roşu-violacee, mormăi cooperant pictorul de la 
Ziduri, dus pe la Valea Ursului în căutare de inspiraţie, şi să privim de pe Muntele 
Conic tragedia în față, în ochii ei de oţel de tanc! Neonorocul nostru ca stat e că 
lucrurile au stat aşa: Hitler lovind berbeceşte primul, întreaga doctrină militară 
stalinistă s-a prăbuşit, toţi comandanții dintre Linia Stalin 1939 (adevărata graniță 
a URSS! ) şi linia nouă Molotov 1940, telefonând uluiţi la partid, că acum ce pms 
indicații le mai dă, deoarece războiul se desfăşoară pe noul teritoriu sovietic şi nu 
pe... al capitaliştilor, cum anticipau cominterniştii, unde se putea conta, ca 
sabotori, pe muncitorimea occidentală, iubitoare de ingineri incompetenți și pe 
intelectualitatea progresistă, însetată de privilegii securisto-nomenclaturiste, 
inclusiv un bou de mere şi de pere să poată cenzura un geniu natural sau sintetic. 

De fapt, această îndrăzneală de a lovi primul este cea mai mare victorie a 
lui Hitler, şi cam singura certă, din acest Război la Răsărit. Dacă armatele 
Cominternului l-ar fi devansat, intacte, ele ar fi ajuns nu numai la Berlin sau la 
Trieste, fetelor, ci şi la Madrid, Lisabona, Paris, Copenhaga şi Oslo, dacă nu şi la 
Dublin, nescăpând nici Joyce de cenzură! Dintr-o singură mișcare, V6jdiul nazist 
a redus considerabil libertatea de mișcare a armatelor cominterniste şi, culmea 
culmilor! l-a deposedat prin alunecare şi pe Fiihrerul sovietic de doctrina militară, 
că războiul se poartă fotbalistic nu acasă, ci totdeauna în deplasare! 

— Nu de doctrină militară, bombăniră Stelică, Petrică şi Mitică, bine 
informaţi aviatori la faţa locului, suferea Iosif Vissarionovici Stalin, ci de 
noutatea cu prezentarea războiului de jaf şi cotropire al vârfurilor celor mai 
reacționare ale imperialismului german drept Cruciadă Antibolşevică, prezentare 
ce devenea credibilă, efectiv, doar din momentul în care efectivele române chiar 
treceau îndârjite Prutul! Ceea ce s-a şi produs abia la 2 iulie 1941, răsturnând 
româneşte întreaga semnificaţie a celui de-al doilea măcel de dimensiune 
planetară, aşa încât, cu părerea de rău că nu i se asociază pavlovian numele numai 
cu Mari Realizări, tătucul tuturor bolşevicilor şi cripto-bolşevicilor a trebuit să 

iasă la interval, chiar a doua zi, joi 3 iulie, şi să se adreseze personal sclavilor săi, 
cu frați și surori! Spre indignarea elementelor dure din Politbirou. 

Altminteri, nodul doctrinar încâlcit de români l-a despicat el repede: cum 
nu putea să critice nazismul fără a-şi submina principiile propriului regim, tot 
muncitoresc, a pus cu nonşalanţă semnul identității între hitlerism și... Țarism, 
iar norodul, dresat pavlovian, a înțeles pericolul revenirii Monarhiei cu tot cu 
Intelectualii ei, şi s-a mobilizat în stil mare, încât anglo-americanii au scăpat din 
WW2 cu pierderi insignifiante, de 1-2 % faţă de-ale oamenilor sovietici ai lui 
Stalin, procente care însă nu s-au negociat deloc când l-am plimbat, noi trei aşi, 
pe Molotov la Londra, Las Vegas şi înapoi la Londra, deoarece scopul acelui voiaj 
a fost doar a convinge SUA să declare cândva război României Regale și să se 
exercite presiuni asupra Mexicului, să se alăture Aliaților în contra Axei. 

Desigur, formalitatea din 6 iunie 1942, a recunoaşterii de către Casa Albă 
a războiului declarat de regimul militar-fascist al lui Antonescu încă de la 12 
decembrie 1941, nu merita o atât de primejdioasă călătorie. Miza era alta, era 
Mexicul, de care se ocupaseră şi Eisenstein, şi Troțki, şi marele muralist Siqueiros 
David Alvaro, dacă e să ne luăm după amicul său frescar Marius Ghizdavu, care 
zice că jucându-se scenariul antițarist, de transformare a unui război, printr-o 
lovitură de stilet în spate, într-o revoluţie sângeroasă, în timp ce mexicanii de elită 
s-ar fi jertfit, încleştaţi cu nemții, italienii şi japonezii, o mână de bolșevici ar fi 
putut emana să ieie puterea ca-n Cuba, punând la dispoziția Cominternului o 
excelentă bază, cu resurse inepuizabile, exploatabile pentru a submina nu numai 
democraţiile Americii Centrale şi de Sud, ci şi ţara ţărilor, SUA! 

— Eu n-am zis decât Scheisse, Scheisse, Scheisse! negă Marius Ghizdavu 
că ar fi avut el ceva cu muraliştii mexicani, cărora ca ucenic datora tot atât cât 
pictorului bârlădean Tonitza și sculptorului chişinăuian Plămădeală. 

— Juni ostaşi ai țării mele! ieşi atunci, cu tot cu căruciorul de olog, în faţa 
frontului Voicu Ghizdavu, ca să le vorbească atât de vara mărăşească a lui 1917, 
cât şi de prizonieratul său, petrecut în binecuvântata Alsacie, inclusiv la 
Sonnenheim. Dragii mei vultani de câmpuri, dragii mei șoimani de munte! mai 
zise el cu referire la Corpul de Cavalerie al căpitanului Edgar Glagoveanu, care 
din victorie în victorie, înconjurase Marea de Azov, pe ruta Melitopol, Berdiansk, 
Mariupol, Taganrog, Rostov-pe-Don, leisk, Primorsko Ahtarski, Slavianskaia, 
Temriuk, Taman, Kerci, terciuind trupele cominterniste din zonă și, cu escadronul 
lui Căinaru întărindu-se, prin Novorossiisk, pornind la curățirea litoralului 
Pontului Drept până la Soci, Suhumi, Batumi şi Trabzon, pentru ca desanturi 
dezagreabile, ca acela asupra spitalului de la Feodosia al doctorului Lecca, să nu 
se mai întâmple, respectiv cu referire la Divizia de Munte a colonelului Belizarie 
Moga, care cu o îndrăzneală inimaginabilă pentru români republicani ieşiţi recent 
din cozi, ca maistrul Plotuna şi vecinul său de palier din Blocul Demolaţilor, 
profesorul Micşunel Tomoioagă, a purces la cucerirea Caucazului, pe direcţia 
Armavir-Sulimov, după un plan-cacialma ce l-ar fi invidiat și Hitler, colonelul 
Moga hărţuind cu rezervele unităţile bolșevice de la Nalcik, Alagir și 

Ordjonikidze, în timp ce în acel blând sfârşit de octombrie 1942, doi din ginerii 
săi ar fi coborât dinspre Elbrus pe Valea Terekului până la Groznii, ocupându-l 
odată cu portul Mahacikala de pe ţărmul Mării Caspice, eliberând pe fraţii ceceni 
de sub jugul sovietic, un al treilea ginere, anume locotenentul Stelian Dabija, 
îndreptându-se, printre cei doi munţi conici, Elbrus și Kazbek, spre Tbilisi, cu 
misiunea secretă de a cuceri Gori, orăşelul natal al lui Djugaşvili-Stalin, apărat de 
cele mai instruite şi mai devotate dintre gorilele marelui cârmaci, comandate de 
unul Vlasik sau Vaska, îşi aminteşte Coriolan Pigu, însă Goebbels, pe 23 
octombrie, când a aflat că vor românii sa se acopere de o asemenea Glorie, a 
intervenit la OKW, la Keitel şi la Jodl, să se stopeze toate operaţiunile noastre, 
până după ce desăvârşeşte Armata a 6-a Germană eliminarea de pe teritoriul 
Stalingradului a ultimelor rezistenţe bolşevice. Şi zău dacă n-a fost mai bine așa! 
își încheie bătrânul invalid şi cronicar alocuţiunea, că dacă-i avariam urmaşului 
lui Lenin casa Memorială sau altceva prin Gori, mânia sa ar fi trecut peste 
justificarea noastră cu „efecte colaterale în decursul luptelor“ şi poate că ne-ar fi 
desființat ca popor, cum l-a şi ameninţat subtil Molotov pe ambasadorul Gafencu, 
în chiar 22 iunie 1941, cum că nu doar prin bolşevizare cu tancul, ci şi-n cazul 
unei biruinţe germane suntem pierduţi, România Regală riscând a nu mai fi deloc, 
— aşa s-a exprimat cel mai dur dintre staliniști lui Stalin, copii, convocându-l 
pentru explicaţii în 24 iunie pe Grig Gafencu, ce era capuchehaie la Kremlin în 
vara ceea fierbinte a lui 1941... 


— Scheisse, Scheisse, Scheisse! binevoi a se bosumfla Grig Căinaru, 
ginerele Glagovenilor. Nu e adevărat că actul de demnitate regală românească de 
a merge cu nazismul, din moment ce, fiind vorba — de la paradigmă — de rase 
universal socotite coloniale în Molotovia, nici enormul Imperiu Britanic, nici 
democraţia perfectă SUA n-au declarat război Cominternului, pentru bolşevizarea 
Estului, forţată de Armata Roşie în 1939-1940, — zău, e fake news din Transnistria 
că Trecerea Prutului în 22 iunie 1941 m-ar fi găsit pe mine în locul lui Grigore 
Gafencu, la Moscova, așteptând cu piele de iepure în spinare să fiu convocat abia- 
n 24 pentru explicaţii! E doar o confuzie de nume. 

Scriitor progresist al Imperiului Romănesc în formare și al tranziției 
noastre spre un statut de Mare Putere, eu Grigore Căinaru, m-am poziționat 
totdeauna lângă cei oropsiți, lângă norod, lângă cei mulţi și umili, nu lângă 
căpușşele din capul supraputerilor, fiind erou de erou atât la trecerea, în calitate de 
voluntar pe termen redus, a Prutului, cât şi, la deznodământ, în calitate de pandur 
transferat de la Divizia Horea, Cloşca și Crișan a generalului Mihail Lascăr, la 
trecerea Tisei noastre, pe direcţia Debrețin, Tokaj, Krak6w, Wien, Wroctaw pe 
Odra, şi iată de ce, fin cunoscător al psihologiei gloatei, despre care am și scris 

1681 pagini de pertinente foi de observaţii, din care să-mi extrag personaje, cum 
alți lucrători strâng informaţii ca cadre refolosibile unicat, mă declar absolut de 
acord cu opinia domnului colonel doctor harkovian Liviu Lecca, că a lovi un 
obiectiv atât de excentric ca Stalingradul, lungind inimaginabil ca gaia maţul 
comunicațiile, în loc să iei ca din oală Moscova şi Leningradul, care abia aşteaptă 
să se predea, cetăți aristocrate scârbite de vulgaritatea cekistă, este lucru cu 
primejdie, sfoara frontului putând a mătura de-amu planiglobul în sensul în care 
umblă şi carul cel de aur al Soarelui dătător de lumină, ce-l adorăm din moși- 
strămoşi cu toții... 

— Cu alte cuvinte, îl privi bronzatul la Crimeia medic cu acea dragoste 
frățească de-l împiedicase să vaccineze pe Dora, deşi subalterna ar fi achiezat fie 
şi din plictis şi stress de lazaret infect, se pune azi cu seriozitate problema ca, așa 
cum inversând voltajul în fața unui ac magnetic, să-şi rotească direcţia, aşa şi noi, 
să trebuiască a muta arma de pe un umăr pe altul, căci deja Ardealul, Ardealul ne 
cheamă din ce în ce mai stăruitor, însă am aici o enigmă privind modul creştin în 
care se va detașa trupa noastră, rurală, curată sufleteşte, sensibilă olfactiv, de trupa 
germană, cu care a împărțit și binele, şi hrana, deși s-au ivit unele discuţii, legate 
sensibil de senzaţia de foame patologică, din pricina omizilor din care s-a recrutat, 
de la Duca-Vodă și Șerban Cantacuzino încoace, clasa noastră politică, talpa ţării 
fiind constrânsă a se hrăni erbivor, dotându-se cu stomacuri ţărăneşti mari ca 
pentru, cel mult, mămăligă, dovleci, cartofi, fasolică şi zeamă de varză, de unde 
şi discuţiile-n contradictoriu ce-am avut ades cu camarazii nutriționiști naziști, 
uimiți că, la aceleaşi rații de concentrate, soldații hitlerişti se declarau extrem de 
satisfăcuţi, pe când răcanii regimului militar-fascist, al criminalului de război 
Antonescu, umblau înfometați de colo colo ca nişte ovine căpiate, cu maţele 
cârâindu-le de exces de sucuri gastrice... 

— Domnilor, potrivi din şuruburi şezutul căruciorului încât să stea comod 
cu coatele pe masa încărcată de hârtii incendiare Voicu Ghizdavu, fac parte din 
marea generaţie a cărei deviză însclipitoare a fost şi este Prin moarte la datorie, 
fără de număr fiind cadavrele ce noi am semănat ca eroi de eroi pe toate 
ponoarele, boturile de deal şi văgăunile, pentru a zidi conceptul de Românie prea 
Mare, un miracol ca să se pişe, iaca, pe el, generația de cărturari postceaușistă, 
concesionându-l gratuit, printr-o laşă tăcere, unei adunături a cărei bază de 
emanare se va vedea din opoziţia acerbă la a se scotoci-n arhivele căgăbăului de 
pe-acest meleag, agitând motivaţia puerilă că electoratul n-are spitale! 

Păi când a avut vreodată electoratul la noi ce mânca? Darmite spitale! 

— Numai înainte! strânse uşurel de încheietura de bronz pe sculptorul 
Hurmuzacov, pistruiată şi bălaie cu ochi verzi ca leușteanul, Agnieszka, să tacă. 
Numai şi numai înainte de Duca-Vodă, în medievalitate, până s-apară lăcustele, 
viermii cei neadormiţi, dihorii, năpârcile, birocraţii, nomenclaturiștii, politicienii, 
analiştii şi slugoii lor, capabili să-şi eficientizeze spolierea inventând canţelării! 

— Ah, ghicitu-mi-ai gândul conservator, nobilă Agnes de Krâcy! Şi un gând 
pios pentru delicata acuarelistă, contesa Halszka Chrzastowska, mama ta 

împuşcată la închisoarea din Lw6w, de căgăbăul în retragere şi, supraviețuind 
miraculos, reîmpuşcată de un securist SS german „eliberator“, beat drogat dar 
uimit de vitalitatea rasei slave!... Ci du-te, fătuca mea! Lipseşte-mi de la masa 
aiasta îngreunată de necurăţenii agitpropiste! Plimbă-te olecuță cu Cadillacul lui 
Marius către Parcul Crângaşi, spre Rudeni, să admiri bisericuţa lui Tani Damian! 
Lasă-ne, dară, pe noi bărbaţii să ne descurcăm în rahatul acestei lumi, desfigurate 
de bărbați pentru uzul bărbaţilor, fie ei şi bărbaţi de bărbaţi! 

Uşa scârțâi protestatar și se închise trântit, ca trapa unei curse de șobolani 
uleioşi. Longevivul post mortem istoric privi cu suspiciune într-acolo, apoi scoase 
din traistă nişte istorioare, nişte broşuri deja îngălbenite, câteva aduse din 
prizonieratul pătimit în Alsacia, altele din drumeţii ulterioare pe urmele eroilor 
de eroi de pe Marna şi de la Verdun, niște albume foto, nişte decupaje de ziar. 

Repede constatarăm că pe masa de 12 persoane, lustruită şi grea, tipică 
birourilor de statmajorişti, aveam mai toată colecţia La France devastee, din care 
hâtrul cronicar de la Ziduri-Pribegi extrase Reims devastee, catedrală a 
încoronărilor nu mai puţin sacră decât aceea a Hohenzollernilor de la Kaliningrad, 
astăzi Sankt Kalininburg, scoasă la Felix Alcan prin 1920 de Paul Adam, frunzări 
ce frunzări cu degetele sale de ceară gălbuie ca gălbenușul ouălor de combinat, 
uită de noi şi de sine, se adânci până la buricul ombilical în pagina 146, şi cum 
toți cei din laboratorul de propagandă, comandat de unul din echipa doctorului 
Lecca, scriitorul Grigore Căinaru, eram exact așa cum ne redă cinematografia 
bolșevică a lui Dej şi a lui Cea, larg redifuzată îndeosebi prin 2001, adică 
doamnele boieroaice inculte și curve, iar domnii — exploatatori și nemanieraţi şi 
analfabeți, rânji el sinistru, scutură din căpăţâna-tigvă şi, cu lentoare mentală 
explicabilă, se puse a ne tălmăci de pe franțuzește ceva în sensul că 

— Astfel, cum însuşi Ludendorff a mărturisit-o, în mai 1918, bolșevismul 
din divizule Ţarului, bulucite pe frontul de vest în toamna lui 1917, devenea 
principalul factor activ al disoluţiei lor şi al victoriilor Kaiserului. Expediindu-l 
pe Lenin de la Elveţia la Petrograd (Sankt Petersburg), într-un tren nemţesc sigilat 
să nu se dumirească nimeni că înăuntru sunt sceleraţii (dâment scelle), cu vreo 
zece milioane de mărci-aur, diplomaţia prusacă n-a declanșat doar dezastrul 
iremediabil pe vecie al Rusiei, moartea Țarului și a ţarismului, ci și ruina 
Reichului, inclusiv analog la fel în ce priveşte soarta Kaiserului! 

— Două lucruri rezultă de aici, se scobi în nas ca țăranii şi muncitorii 
generalul de propagandă de câmp de luptă şi de câmpul muncii în spatele 
frontului, Horea Cloșca şi Crișan Bratu, care zadarnic a încercat să se fofileze-n 
divizia de cadre a generalului prizonier Mihail Lascăr, Mihail ca Şolohov şi ca 
Sadoveanu, niet Mihai ca Eminescu paseistul şi ca Focşăneanu. 

Mai întâi, se vede că încă de la Întâiul Război Sfânt, cel cântat de Grigore 
Căinaru în 1681 pagini măreţe, așa-zisul Război de Reîntregire a Neamului, de la 
1913-1919, adică de Expansiune ca a lui Traian, zeii au hotărât declinul simultan 
al civilizației nordice, germano-slave, ridicându-se cu insistență problema 
acoperirii vidului de putere din triunghiul geopolitic de ametist Beciu-Cracău- 

Wrociaw, de către şi numai de latinitatea românilor, fragilitatea Păcilor de la 
Versailles şi din împrejurimi ţinând tocmai de amatorismul june, că Clemenceau, 
Lloyd George şi Wilson au creat, uitând ce mai hitleritate zace-n ea, o Austrie 
independentă, în loc s-o încredinţeze, cu Ungarie cu tot, pentru monitorizare 
Schengen şi democratizare la faţa locului, singurei Puteri viguroase a 
momentului, aceea bazată pe sabia Armatei Regale Române recent renăscute. 

lar în al doilea rând, se confirmă cu pregnanţă, că aşa e cum am alarmat eu 
mai deasupra în amonte, anume că minimum şapte ani de la amuţirea armelor, 
cenzura militară încă nu trebuie ridicată complet, deoarece civilii de capul lor pot 
comite imprudenţe cu grele consecinţe răsculative sau diplomatice. 

— Fiind instructiv să constatăm, dragi studenţi, cum la 1920, zvâcni vioi 
Băluţeanu, un franțuz îi serveşte pe tavă aliatului nostru vremelnic, Hi, 
confirmarea axei lozincii care l-a propulsat la putere, la el în republică şi apoi în 
lume: legenda că resursele Kaiserului rămăseseră uriașe, arme noi urmând a fi 
implementate pe câmpurile de bătălie, dar... bolșevismul negermanilor a dat o 
lovitură de briceag în spate străjerilor ce păzeau Reichul spre toate azimuturile! 

— De unde şi în cuvântările lui Stalin, şi în faptele sale, grija asta obsesivă 
de a controla total spatele frontului, şi spre el, şi spre noi! admise Grig. Nu încape 
îndoială că aceşti doi Luciferi omeneşti se citeau reciproc, se observau atent, 
totalitar şi încruntat, ca două mirese uitate în aceeași sală de aşteptare. 

— Dar de ce-i numeşti luceferi? îşi înroşi irişii ca pe nişte pietre de rubin 
uitate pe mici boţuri de vată ca pentru urechi loil Borgiah. 

— Nu luceferi am zis, zise că n-a zis basarabeanul cel isteţ, ci luceferi 
omeneşti, ceea ce este cu totul altceva. 

— Exact, omenești, prea omeneşti! se lumină la chip Halszka Chrzastowska, 
privind  amuzată spre dumnezeiasca frumseță a  baronesei Bozena 
Kedrzejkiewicelska, în 1937, cu care voia Marius să-l însoare pe taică-su văduv 
stătut, pentru a-şi asigura şi nişte terenuri de vânătoare cu zimbri şi bouri, pe 
colinele, păduroase pe atunci, ale Lembergului nostru de-a pururi multicultural. 

— În ce priveşte decuplarea-descleștarea trupei noastre de a aliatului fascist, 
zâmbi jenat îndârjitul istoric, ce comandase în trecutul război, numit și instalat de 
I. Gh. Duca, Autoritatea Naţional-Regală pentru Cenzură Militară, unde erau 
concentrați o grămadă de mari scriitori, muzicieni, pictori şi sculptori, cum ar fi 
Lovinescu, Sadoveanu, Mavrodi, Ranetti, C. Moldoveanu, N. C. Munteanu, lon 
Ardeleanu, Dobrogeanu-Gherea, Ludovic Dauş, Chiru-Nanov, V. Demetrius, N. 
Pora, fascistul Goga, Traian Lalescu, Steriadi, Dărăscu, Ressu, Nonna Otescu, D. 
Cuclin, Plămădeală, Berezovski, Tonitza, Medrea, Grigore D. Constantinescu, 
Ghibu, Oişteanu, Golestan și alții mulţi, pe care nu mi-i mai amintesc, da, 
Vissarion cel condamnat la moarte pentru instigare la recentul tsunami 1907 la 
Titu şi Costeşti, paseistul Eminescu, parcă şi Mateevici, creatorul Imnului de stat 
al României de Est, or mai fi fost şi alţii... Dar eu vreau să mă pronunţ într-o 
problemă delicată, şi nou-nouţă absolut față de trecutul război, anume decuplarea- 
detașarea afectivă de aliatul pe care l-am întrebuințat, ca pe un factor-vector de 

putere, să ne facem treaba la Răsărit şi să mutăm simbolic, încă în timpul acestei 
generaţii, hotarul românesc între Don şi Volga, rămânând în seama viitorimii a 
merge cu vrednicie până la Pacific şi a recupera Alaska noastră, pe care ruşii n- 
au fost în stare s-o păstreze, deşi au posedat-o, asta fiind viaţa seminţiilor în 
istorie, unii cresc de la o mică cetate la un continent, alții se întind două sau mai 
multe continente şi se pulverizează, ca broscuţa ceea ce s-a umflat mai tare decât 
putea acoperi cu substanţă proprie, până a plesnit! Hă-hă-hă-hă! Ce vă adusei eu 
aici ca să vă propun, aste file-ngălbenite, fost-au hrana mea sufletească din 
prizonieratul alsacian, când m-am şi căsătorit în taină cu o doamnă Frida 
Schlauberger, iar bieţii mei băieţi îmi aranjaseră mai târziu, din interese de afaceri 
în Galiţia Mare, de la Varna pân” la Narva, s-o fac lată cu baroneasa Bozena 
Kedrzejkiewicelska, tot plinuţă şi cu ochişori tot atât de albaştri ca ai văduvei 
preotului din Sonnenheim, poetica mea Friederike, încât rocada n-avea niciun rost 
să mă complic doar pentru lăţirea averii lor... Și în lupta vieţii, şi în războiul dintre 
popoare, şi la nunți, cum îţi faci tovarăşi de călătorie fiind o adevărată artă, tot 
aşa cum e şi confruntarea dintre propagandele care izbesc pe individ! 

Am, iată aici, astă fasciculă roasă de recitiri, din enormul tratat al lui 
Lenotre, cel inițial, cum îmi şopteşte eruditul doctor Lecca, o cercetare comandată 
de Institutul Strategic Francez pentru Studiul Inamicului Potenţial, anume, din 
1915, data ediției mele, Prussiens d! hier et d' aujourd' hui, de unde extrag la 
întâmplare un pasaj subliniat de chiar Marius al meu, când era studinte la Belle 
Arte şi îi trebuia o temă pentru un ciclu de xerogravuri expresioniste: 

— Toţi nemţii degajă-emană o duhoare fetidă... Majoritatea aviatorilor azi 
anglo-francezi, mâine AA, anglo-americani, mărturisesc în rapoartele lor de zbor 
că atunci când ajung deasupra unei aglomeraţii urbane germane, îşi dau seama cu 
ajutorul nărilor, a analizatorului olfactiv din dotarea pilotului, că se apropie de 
țintă, izul specific acestui neam fiind perceput ca dezagreabil, indiferent la ce 
înălțime deasupra orașului s-ar efectua survolul! 

— Pentru că e implicată molecula de mercaptan! Pe care o detectăm chiar 
în concentraţie de o duzină de molecule la 20 metri cubi cât are o cameră! reveni 
în birou micul mare savant Raul Lecca. 

— De-aia şi este ea folosită de cadavre şi de aragaz pentru a-şi semnaliza 
prezenţa, uneori ca protest! lămuri studenta Lucreția Fotiadi, care intrase cu cheia 
proprie în Atelierul Modigliani din Strada Liliputanelor, crezând că Marius sau 
Mișu ar fi singur-singur. 

— Greaţa şi nişte angoasă cât cuprinde, explicară cuminţi Codin şi Marin 
intelectualilor de propagandă ai lui Bratu, fiind total preasigurate, deoarece 
mercaptanii provin din alcoolul în a cărui moleculă de chimie organică oxigenul 
a fost substituit de sulf, de puturosul sulf, care s-a strecurat în legătura covalentă 
profitând de faptul că are aceeași valență doi, ca şi de lipsa de vigilență a 
organelor chimice, tot aşa cum şi dușmanul de clasă se mai strecoară în rândurile 
parrrtidului cu p mare, în nădejdea că dacă pică regimul totalitar marxist, fiii sau 
ginerii săi vor conduce ţara spre capitalism, corupție, trădare şi prosperitate! 

— Scheisse, Scheisse, Scheisse! făcu tăcere hamletiană hârca marelui 
cronicar de la Ziduri-Pribegi-Schit, scuturându-şi locomotor cearşaful de 
firmituri. În continuare-continuare, da-voi cuvânt domnului profesor doctor și 
polkovnik Liviu Lecca, în scopul de a ne propune o bază teoretică serioasă pentru 
propagandiştii care, poate într-un an, doi, poate mai devreme, poate mai târziu, 
vor roboti la descârligarea trupei noastre de cea a cotropitorilor fasciști! 

— Nu vă vol reţine prea mult, promise doctorul, politicos ca activistul Tichie 
când va critica marxist vreo navetistă din sistemul sanitar al lui Dej, pe Dora 
Căinaru, de pilda pildelor. O să vă povestească drăcovenii deosebit de actuale şi 
interesante, în ce priveşte noile trenduri în tâmpirea gloatei, invitatul nostru 
cinefil, Arsene-Seraphin Boisson, ale cărui relaţii de pioasă ucenicie la inventiva 
doamnă Leni Riefenstahl sunt bine-cunoscute și fotografilor noştri! Eu mă voi 
limita doar la a vă prezenta unele progrese ale cercetării, cu un accent mai special 
pe opera profesorului meu de creier, suflet şi spirit, director mare la celebra Ecole 
de psychologie, doctorul Edgar Berillon, ale cărui realizări în lămurirea 
hipnotismului, independenţei şi suveranităţii emisferelor cerebrale, a unor fobii 
neurastenice şi a procedurii pur psihologice de eradicare a alcoolismului 
postimpresionist, cu mult succes prezentatu-le-am, de la tribuna Ateneului, unui 
numeros public de ambe sexe şi de toate cele cinci vârste. 

Dar iată că, la 1913, începe Războiul nostru de Reîntregire a Neamului, ca 
reper, ca starting block la înfăptuirea entuziastă a sarcinilor măreţe, trasate de 
Testamentul lui Petru Rareș, relativ la a ne da după eși, în triunghiul cultural de 
rubin sau ametist Cracovia-Breslau-Viena, dedublat ulterior drăcește-n negativ 
de lagărele Auschwitz-Diirrgoy-Dachau, dintre care, cum a dat Domnul, unele s- 
au dovedit viabile, au crescut şi s-au dezvoltat, altele s-au ofilit și n-au ajuns la 
celebritate, cum se întâmplă şi cu peticele de hârtie, cât nişte reţete, folosite de 
Grigore Căinaru pentru a-şi nota cele 1681 idei literare ale dumisale... Dar de ce 
să ne înfigem noi, ca o pană, între arieni şi slavi? Răspund: pentru a adăposti 
acolo Florenţele și Dresdele noastre! Ca să nu ni se mai întâmple, cu ele, ca 
Iaşului clasic al lui Vasile Lupu, la 1650, când înfloritoarea Capitală a tuturor 
Moldovenilor dintre Milcov, Vistula şi Don, a fost jefuită şi trecută prin foc şi 
paloș de o coaliție neverosimilă, a cazacilor cu tătarii! Eveniment care ne dă o 
bine anesteziată piele pregătită de sacrificiu: să nu uităm că poziţia noastră faţă 
de acest război de azi rămâne aceea convenită tacit de Mihai Antonescu şi baronul 
Manfred von Kullinger, în balconul Legaţiei Germane, la 22 iunie 1941, cum că 
unul din cele două totalitarisme — rămâne de văzut care-i mai crud! — va răpune 
pe celălalt, dar va ieşi atât de ologit din încleștare, încât va fi o pradă uşoară pentru 
vicleana democrație AA... Numai că noi românii ştim, tot din trecutul război, că 
se poate şi altceva, mai improbabil dar nu exclus, anume descompunerea ambelor 
sisteme de reducere a ființei umane la condiția de cârnat, de sângerete, ba poate 
chiar de excrement, în orice caz, înțelept este ca noi, ca moștenitori unici ai 
tradiției maicii noastre Roma, să marcăm cât mai stăruitor şi mai adânc, spre Asia 
ca şi spre America, dreptul nostru geografic, de interes suprem fiind, cum am mai 

spus, Triunghiul lui Rareş, dar nici Triunghiul Ducăi-Vodă, pentru care 
Marius Ghizdavu propune o configuraţie bazată pe Odessa noastră, Ialta noastră 
şi pe gara și aerogara lui de la Gumrak, nu-i de lepădat, căci Istoria nu s-a sfârşit 
la 1943 şi strategia zisă sadoveniană, de a cotropi uriaşa ţară de dincolo de negură, 
strategia sudică, meridională, caldă, încă nu ne putem pronunţa dac-a suferit o 
cotitură a războiului sau numai o repliere, într-adevăr cam amplă, la limita 
ambiguităţii dintre strategic, artă operativă şi tactic! 

— Incontestabil, urmări cu atenţie elogiul adus de Lecca dascălului parizian 
Edgar Berillon, starul cineast Ars&ne-S6raphin Boisson, nu mai încape vorbă că 
cine, din cauza Războiului Expresionist, război despărțit de Războiul 
Existenţialist doar de o viaţă cât a poetului Nicolae Labiş, n-a putut urmări la 
1915 memorabilele conferințe benilloniene, este vrednic de pedeapsă! Noroc, 
însă, că mai existau pe atunci, fie şi în nişte ţări pustii cultural, căci a te baza pe 
paseistul Eminescu, cel cu capul împlântat în Medievalitate, nu-i o carte de vizită, 
bibliofili excentrici, ca boierul cronicar Voicu Ghizdavu, ce şi-a adus din 
prizonieratul alsacian nu numai toată colecția La France devastee, o mână 
feminină, poate regală, subliniind în tomul despre Reims mărturia Mariei 
Sainsaulieu, din april (luna cea mai favorabilă pentru terorizarea oraşelor!) 1918, 
despre măreția greu de imaginat de către cititorul neartist sau bezbojnik, a 
enormei catedrale, în spectacolul de lumină roşie al incendiilor, ce devastară 
străvechea arhitectură din Place Royale, în dangătul sinistru al clopotelor 
maşinilor tot roşii ale pojărniciei, exact un an mai târziu micul Marius făcând 
cunoştinţă în lăcașul fără acoperiș, fără vitralii, cu statuia rănită monstruos a 
însuşi Zeului Războiului, având pe cap o cască arămie donquijotească dintr-un 
lighean de bărbier din Salamanca şi, în mâinile fumurii, un furtun din care ţâșnea 
sânge stricat, dres cu puroi la cea mai mare presiune, cu cucută, cu absint şi poate 
cu urină de viitor caporal austriac rasist! 

— Nu numai excelenta monografie a lui Gaston d'Esgrignon LenGtre, 
Prussiens d' hier et d' aujourd' hui, ne încunoştință din ce în ce mai nervos 
domnul general de propagandă Horea Bratu, foindu-se pe scaunul neergonomic 
ca chinuit de hemoroizi, vă stă la dispoziție în Biblioteca Fundației Voicu 
Ghizdavu, transferată integral, cu soldaţii, de Marius şi de Octavian Theodor, de 
la Ziduri la Bucureşti, în Parcul Filipescu, în cartierul cel mai select, azi ca şi 
mâine, cartierul I. V. Stalin, ci şi opere alese de-ale eminentului doctor Edgar 
Berillon, obligatorii de conspectat pentru seminarizare de către agitatori, 
propagandiști, misionari, zvonişti şi răspândaci fiind: 

— La Bromidrose fetide de la race allemande; 

— La Polychesie de la race allemande; 

— Comment pourrait-on un jour s' entendre avec un peuple qui sent 
mauvais ? 

— Dar să vedem mai întâi, tovarăşe surori, doctoriţe, asistente, femei de 
serviciu şi moaşe, care-s ideili prinșîpale ale doctorului progresist Edgar Berillon, 
recapitulă-n spitalu' nou alde Tichie. Cine ştie, să ridice două deşte-n sus!... 

Haideţi! Nu vă sfiiți, că nici nu sunt aşă multe, trii în total, mari şi late! 

— Prima idee, cuteză şi roşi gingaşa pediatră Minodora Căinaru, este că 
urina germană e caracterizată de o toxicitate superioară celei franceze. Vreau să 
zic că are un coeficient urotoxic cu peste 25 % mai mare... 

— Fo-fto...arte Biiine!!! Aveţi un FB de la mine. Celebrul pictor cubist 
comunist Picasso îmi desena deunăzi, când fusei la Congresul Intelectualilor 
pentru Pace de rubin, de la Wroctaw Breslau, he-he, nu-n baza strategiei cu 
Triunghiul lui Rareş, — cum s-a constatat experimental științific îmi desena, să 
înțeleg și cu, ca parvenit de la coarnele şi balega plugului tractat de-o vacă, că o 
Piseuză germană ucide cobaiul cu numai 30 centimetri cubi de pişat, pe când o 
Piseuză din stânga Rinului abia dacă realizează o performanţă similară cu un 
volum de cel puţin o dată şi jumătate mai mulţi centimetri cubi din acelaşi lichid! 

— A doua teză, de fapt o antiteză, se îngălbeni Dora de frică să nu greşească 
rătăcind printr-o tematică atât de delicată, este că excrementele de origine 
germană au un miros mai pătrunzător şi mai persistent decât al celor de 
proveniență franceză! 

— Absolut corect! Îndrăzneaţa ipoteză a doctorului Edgar Berillon fiind 
confirmată de toți piloţii francezi şi anglo-americani, care au executat misiuni 
deasupra aşezărilor nemţeşti, paradoxul fiind că fenomenul nu depinde de 
latitudine sau de temperaturile medii anuale, aceeaşi duhoare manifestându-se 
până la stratul de ozon (spart astăzi), atât în însorita Bavarie cât şi în cețoasele 
ținuturi teutonice, cum observă şi savantul Lendtre, cu oarecare consternare- 
exasperare în pesimistul său studiu, Prussiens d! hier et d' aujourd' hui... 

— lar a treia enigmă evidenţiată de Berillon, se foi de frică să nu facă pe ea 
de frică Dora, fiindcă întreţinuse relaţii sporadice cu Marius şi se auzise că tocmai 
l-au luat la Canal, este că din punct de vedere cantitativ, fecalele deşertate de un 
german întrec de circa două ori pe cele ale unui francez! 

— Magna cum laude, tovarăşă Minodora! Şi aş adăuga, spre cinstea vechilor 
cronicari pe care s-a bazat cercetătorul, că ei au notat că pe vremuri, când datorită 
dezvoltării insuficiente a forţelor de producţie, deci şi a suprastructurii ideologice, 
nu existau pe şleauri tăblițe indicatoare şi, atunci, nici posibilitatea de a te orienta, 
singurul mod de a te autosesiza c-ai trecut din Germania în Franţa, sau din Franţa 
în Germania, era să constaţi statistic apariția unei mutații majore în ce priveşte 
volumul excrementelor, asigurându-se un raport proporțional cantitativ de 2:1, 
respectiv de 1:2... Ceea ce nu l-a împiedicat pe pacifistul procominternist Picasso, 
de-l întâlnii eu la congresul de la Wroctawul nostru, să manipuleze diferite 
proporții de aur pentru nişte fecale de-ale sale, postbelice, când se mai rușina 
vremelnic să le mai vânză plutocraţiei americane exploatatoare, aţâţătoare la un 
nou război mondial... 

— Nu mai puţin nostalgic întru aceeaşi proporție de aur, dădu din umerii 
angelici Agnieszka, fiind şi elevul nostru Andrei Hurmuzacov, dar și al lui 
Falconet, al lui Pigalle, al lui Carpeaux și, într-o anume măsură, chiar al lui 
Berillon, în măsura în care, lecturând relatări că-n 13-15 iunie 1990, persoane sau 

personalităţi costumate în mineri au defecat în Universitatea bucureşteană, 
bombardată cândva de naziștii lui Gerstenberg, a dăltuit într-un bloc funerar din 
marmură neagră, şterpelită de popa Tani de la un mormânt părăsit de descendenții 
degenerați, un splendid colac negru strălucitor ca antracitul, pe un soclu 
brâncușian sugerând o carte, l'oeuvre au noir, intitulată Lăsătura SS-minerului, 
fiind achiziționată în acelaşi an, de o doamnă Petacci la Bienala de la Veneţia. 

— Oooh, dar nu mai vorbiţi de asemenea murdarlâcuri! gemu ca din tinetă 
sufletul tânăr, supradotat și piteștean a paralelă 45 al liceanului Raulică Lecca. 
Este adevărat că nu este exclus să fie probabilă o descârligare a trupelor noastre 
de ale Aliatului, tocmai în momentul când ele trebuia să treacă de la un război al 
rasei latino-germane cu rasa slavă, la un război de apărare a civilizației europene 
de o bolşevizare care, asemenea fascizării nazificării, îşi are și ea nu numai 
principiile ei bune, ci şi realizări măreţe incontestabile, între care aş aminti pă a 
mai ochioasă diavoleşte pentru chelioşii complexaţi: virtualitatea ca, sub un 
despot luminat, muncitorii, ţăranii, funcţionarii și chiar toţi intelectualii să fie 
constrânşi de Ssecuritate să citească cărţi, pe bază de Liste şi indexuri gratuite, să 
admire picturi, să simtă necesităţi de a circula într-un oraş cu statui de oameni 
generoși, să asculte simfonii de compozitori, în genere, să se preocupe de propria 
introspecție la frontiera labilă a confluenței dintre autoscopie și autopsie a 
psihismului personal al fiecăruia! Într-o sintagmă, să se spiritualizeze la cap! 

— Să fim totuşi vigilenţi chiar când o mai luăm la labă-n closet, privi cu 
lăcomie agentul sanitar activist Tichie la botişorul de copilă, nevinovată dar sud- 
meridional suspectă jos, al Minodorei Căinaru, cam mirat că scriitorul cincizecist, 
la Titu, pe navetă-n trenuri mizere, o lasă-n Câmpul Muncii când, cu veniturile 
lui de bestsellar stalinist, ar putea s-o ţină-n puf de lebădă şi de îngeri cu cravată 
sângerie. Noi trebuie să ţinem permanent la curent corpul medical cu ce mai e 
reacționar, atât în arte cât şi-n psihologia care le reflectă, cum tovarășul Jdanov 
pe tovarăşul generalissim al lagărului socialismului şi păcii active, al luptei pentru 
PACE, împotriva aţâţătorilor la un nou război mondial și la o nouă secetă, căci de 
nimic nu se teme astăzi mai tare gloata fără de partid, din care se adapă Parrtidul 
cu p mare şi unic, decât de război, de cote, de arestări şi de secetă! Asta are ea în 
invaginaţiunile materiei cenușii care, aşa cum demonstra o tovarășă belgiancă, la 
recentul Congres al Intelectualilor pentru Pace de la Wroctaw Breslau Mizil, 
rămâne o permanentă sursă subcapilară de limbrici ideologici, dintre care se 
distinge, în prim plan, surrealismul lui Breton cu aprecieri estetice hilare, din care 
deducem că a fost odată ca niciodată, când Picasso al meu, şi el prezent, i-ar fi 
mărturisit, interogat rău, că subiectul amintitei pânze de giulgiu al inconştientului 
trebuia să fie un excrement uscat, un excrement, da, din care însă anumite pături 
trebuie privite ca manifestând virtuţi hilozoiste, fiind însă interzis să confirme şi 
tortul însuşi, hilozoismul, doctrină reacționară, cum c-ar gândi şi lucrurile sau 
vietăţile, sfidând materialismul dialectic şi istoric, din care noi am învăţat de la 
Lenin că numai pe o anumită treaptă de dezvoltare a materiei se conturează şi 
conştiinţa, din care mulţi nu s-ar zice c-o are, un excrement inepuizabil, a cărui 

identificare judiciară ca atare se va confirma după ce Picasso îi va pune şi muștele, 
cum un coafor comunist ca Montand, breton Edithei Piaf, de-o ascultă 
reacționarii, din care Breton zicea că văzând pânza-n evoluţie a aflat nu numai că 
pictorul vrea să facă un excrement, ci şi că lipeşte asta pe pânză cu regretul că, 
neinventându-se încă punga vidată, trebuie să facă excrementul din pensulă, 
neputând oferi publicului avid de originalitate experimentalistă, un autentic 
excrement deshidratat, și anume unul din acelea inimitabile, peste care dai în 
mediul rural, primăvara târziu, când copiii hămesiţi ai gloatei truditoare înfulecă 
expropriator protocronist cireşele din livada Ghizdavilor boieri, fără a mai avea 
timpul socialmente necesar să scuipe toți sâmburii... 

— M-am surprins, recunoscu Andr6 Breton, imaginând acele muște 
strălucitoare, noi-nouţe, aşa cum s-ar fi priceput să le toarne din oţel inoxidabil 
Picasso. Totul se înveselea; nu numai că privirea mea nu-şi amintea să se fi oprit 
asupra unui lucru în sine dezgustător, dar mă aflam în situaţie de libertate 
primitivă, primordială, spre Muntele Conic Sainte-Odile, faţă de care Zidurile 
stau ca Delphi la poale de Parnas, unde era frumos și plăcut dulce să vieţuiești, 
printre flori sălbatice, asfodele, dafini, rugi de mure, mă afundam liber în pădure 
ca-ntr-un codru de simboluri şi ca copilul sărăntocului în codrul de pâine 
intermediară, din care Stalin face cocoloaşe, aruncându-și-le galant în coafeza sa, 
Elvira, cea răsfăţată de părinţi şi de prieteni, nu şi de Soartă, nici de Mișu. 

— ŞI în niciun caz răsfăţată de Aliați! îşi sfârși ideea fără s-o finalizeze Raul 
Lecca. Vasăzică, detalie el totuşi, este indicat ca şeful Departamentului 
Inspecţiilor Fanfarelor şi Corurilor Militare, Civile şi Școlăreşti să ia notă de 
existenţa liedului Îmi bate inima la Bug, pe versuri de Sergiu Grosu, ca şi de 
iminența compunerii altora, tot de către clavecinista Isadora Enache, logodnicu-i 
Sergiu potrivindu-i cuvintele, inspirate din pdf-uri downloadate dupe net: 

— Ard malurile Nistrului; 

— Cu submarinul la asediul Sevastopolului; 

— Am luptat în Crimeia; 

— Cucerirăm Caucazul; 

— Cu bastonul prin Odessa noastră, 
precum şi orice alte de valoare cărţi, pdf-uri sau manuscrise s-ar mai putea găsi. 

— Micul domn Lecca, dragi pionieri, le mângâie și le căută de păduchi 
căpşoarele popa Sică, avea oarecare dreptate, intuind că latrina istoriei e mai 
încăpătoare decât îşi închipuie, în vanitatea sa de creatură, Homosapiensul. 
Faptul, evident pentru orice analist care a apucat să-şi bea cafeaua, că musai să se 
prăbuşească... ambele totalitarisme muncitorești e o teză greşită. Mi se pare 
evident. Şi atunci, taică, generale Bratu, problema nu este decuplarea afectivă a 
trupei noastre de cea germană — şi am impresia că supraestimaţi disciplina 
ofițerească! — ci cum Ialta mă-sii să facem să evităm, ca ura asta, pe care am sădit- 
o în anglo-americani, să nu se materializeze dematerializându-ne mai ceva ca 
bombardamentele clasice de până acum, şi anume, dacă, Doamne fereşte! va fi 
rost de să se treacă de la coventryzarea de azi, la hiroshimizarea municipiilor şi 

târgurilor noastre de mâine, de netăgăduit fiind ce zicea adineauri Marius 
Ghizdavu, la România Regală Actualităţi, că se va da cu bomba atomică-n 
Europa, nu în inima cultă a Reichului, ci peste pielea pelagroasă a galiţienilor... 

— Noi fiind decizional cel mai bine plasați! râse-n hohote frumușica de 
Elvira. Vulnerabili pe tărâm de imagine, ca cel mai prețios aliat al lui Hitler! Şi 
atractivi ca Resurse petroliere și cerealiere, ca Resurse de eroi de eroi şi ca 
Resurse de fanatism antibolşevic cel mai bine informat din Europa şi din lume, 
datorită soțului meu, Mişu, a cărui mai atentă consultare de către Hi şi Muss, 
respectiv de către Roosevelt şi Churchill, ar fi schimbat radical harta Europei, 
lăsând Viena, Cracovia şi Wroctawul în mâini latine-n care te poţi încrede, 
creându-se premisele ca de la reuşita strategiei rareșşiste să se trăgăneze şi 
împlinirea profeţiei Ducăi-Vodă, să ne infiltrăm în triunghiul obtuzunghic de jad 
Odessa-lalta-Gumrak, separând masa slavă creştină de puzderia semințiilor 
musulmane ale Asiei, pe care numai o solidă santinelă latină pe valul Volgăi și, 
eventual, pe valul Donului o ar reuşi stăvili, să nu mai migreze iar spre Rin! 

— Al aflat ce le delira azi, Nuţo, părințelul Damian şoimilor patriei, 
căutându-i în căpşoarele ciufulite cu gel mirosind a praf de puşcă? raportă prin 
somn Marin, şoferul. Că aşa cum, sub preşedintele YI, convenabil şef al opoziţiei 
e domnul Tudorică, înainte, înainte de Cea şi Dej, sub dictatura militar-fascistă, 
era Maniu, ăla lu' care PNŢ-Borviz și PNL-Parizer, i-a ridicat la ceceu statuie de 
amărât, ca să râdă de el PSD-Zeamă-de-varză. Deci popeşte gândind, tranziția de 
la războiul cu fascismul sovietic la victoria împotriva socialismului hitlerist 
presupunea nu numai întoarcerea armelor trupei şi ofiţerilor, ci şi aducerea 
Opoziţiei la putere, sub lozinca eliberării țării noastre de sub jugul fascist, pentru 
a se pune călare pe ea ăia cu Jugul Bolşevic nou-nouţ, fabricat la Novokuznețk. 

— Fiind pe atunci, lămuri la radio eseistul Muhală Muistu, o chestiune 
spinoasă nu atât decuplarea de vechiul aliat, cât acuplarea ideologică şi de dosar 
cu noul camarad de luptă pentru de toate cele... 

— Zapează, Codine! scânci isteric Lina. Nu mai poci să-l sufăr pe 
polihistorul ăsta ubicuu, cu ideile lui insolite, atât de diferite de-ale noastre! 

— Suntem prizonieri în Uniunea Sovietică, se auzi la Radio Moscova o voce 
autoritară şi căznită de general privat de somn cu săptămânile, este ora 17 și 10 
minute, unde ne-am predat, ştiind că trupele române au fost lăsate în toate 
împrejurările de către Comandamentul german fără niciun ajutor, cel puţin până 
azi 16 decembrie 1942. 

Comandamentul german face acest lucru intenționat, pentru a ne slăbi 
forţele, ca să nu putem cere niciodată cu fermitate restituirea Ardealului. 

Patrioți români! Nu mai luptați împotriva fraților noştri ruşi! Fiindcă 
trebuie să ştiţi că teritoriul dintre Volga şi Don nu a fost şi nici nu va fi niciodată 
românesc! 

— Mănânci căcat! se înroșşi de furie ca racul fiert căpitanul de propagandă 
Grigore Căinaru, privind fix spre lada ca un sicriu de copil a radioului. Dac-ai fi 
citit atent xeroxul Gesta Romanorum, achiziționat recent de crainicul sportiv 

Răzvan Hristev, din Occidentul Apropiat, având o bursă soroşistă la Pesta, ai fi 
avut bucuria de a te familiariza cu grafia geto-dacă, însuşindu-ţi concomitent o 
mentalitate de învingător, solid sprijinită pe următoarele argumente: 

— Istoria nu ni s-a sfârșit deloc. Abia începe, cu Diaspora Românească. 

— Suntem nepoţeii Romei și avem la 'Tezaur tradiția zidirii lente de puteri 
multicontinentale, pornind de la o cetate mică, delimitată de cel mult 7 coline, 
ceea ce şi explică năzuinţa pictorului Marius Ghizdavu ca prin relaţia personală, 
stabilită între el şi Hi la Berdicev, să anexeze Liovul la România Regală. 

— Astăzi păruielile teritoriale încă se mai pornesc pe bază de edicte şi urice. 
Mâine însă, aşa cum anticipează juristul Marius Ghizdavu, dreptul internaţional 
va recunoaşte doar temeiuri arheologice. Or, la sfârşitul pleistocenului, după 
ultima glaciațiune, singura zonă locuibilă din Europa, zicea tata că era tocmai 
spaţiul carpato-pontic-danubian, ceea ce înseamnă că întreaga Civilizație a 
Omului Alb, pe această planetă, a roit de pe acest binecuvântat meleag. 

— Dizentericii se topeau literalmente, cită tot Marius, deprimat şi sătul de 
Om, mărturia Andre Ragot de la Dachau. Am văzut oameni încă zdraveni, cu nu 
mai puţin de 50 de scaune pe zi, sfârşindu-se rapid, fără să se poată reuşi oprirea 
acestei diarei profuze. Mulţi răceau când se duceau la WC şi nu se mai puteau 
vindeca. Vedeai trupuri mizere agitându-se frenetic pe cele două bețe ce le slujeau 
de picioare, într-o cămaşă aproximativă, ajungându-le adeseori până la buric, 
care, cu un deget în fund, lăsau să le scape, cu zgomote semnificative, urme lungi 
pe podea. Mulţi dintre oamenii de serviciu, furioşi că trebuie să spele, să spele şi 
iar să spele, nu încetau cu înjurăturile, căci cel ce făcea în pat își murdărea vecinul, 
şi aceasta însemna două corpuri de spălat, care, din lhpsă de apă caldă, erau spălate 
cu apă rece, şi, din lipsă de burete cu mătura. Am văzut 


un bolnav ce-şi spăla excrementele care îi curseseră pe picioare urinând peste 
ele. 

— Şi toată această privelişte de coşmar, arăta pictorul Elizei Alexandrescu, 
în căscioara din liziera cea romantică de la Pădurea Andromeda, este opera cui? 
A unei noi specii, înrudite cu omul renascentist, pe care Ioil Borgiah a denumit- 
o Homo totenkopf, selecţia artificială ce va urma având a genera, cum în natură 
carnivorele îşi creează propriile erbivore, ca să aibă ce mânca, cu necesitate de 
fier stalinist, — o varietate cu bot de Moarte Obosită, anume acel Homo fessus, 
înrudit fesenist cumva cu omul antic, pe care-l invidiem pentru spiritualitatea ce 
emana, uitând că în proporţie de 95 % el era un sclav trudit, mişel şi nespălat! 

— Mă aşteptam, surâse Liz spre liziera Pădurii Andromeda, din care adierea 
aducea de arțar roşii frunze în necunoaștere de siropul ce s-ar putea valorifica pe 
piaţa canadiană din seva ce cutremura aţâţător tulpinile delicate, să-mi iei şi acum 

o atitudine imperialist-târzie şi să-mi visezi de Testamentul lui Petru Rareş, de 
Reconstituire, de Marea Recuperare, de Lw6w, de Breslau, ca şi de repulsia 
Occidentului față de misia civilizatoare a românilor la Gurile Dunării! 

— La Gurile Dunării, azi! se enervă ca pictor profesorul de desen tehnic și 
epure de la Școala de Ucenici pentru ţevi şi Tuburi Helicoidal Sudate din 
Colentina Apropiată. La Gurile Donului mâine, iar poimâine la ale Volgăi! Căci 
în Istorie nimic nu este interzis ca în Literatură! Toate-s cu putință. Și așa şi 
trebuie să fie. Altfel, Libertatea, chiar dacă-i doar un titlu pe-o traducere a 
Adrianei Bratu din Roger Garaudy cel bolşevico-stalinist doctrinar deocamdată, 
până va găsi mâine alți stăpâni, da, libertatea s-ar uşchi din vocabularul omenesc. 

— Şi care-i, nene lancule, interogă şoimuleţul Minitehnicus pe bătrânul 
propagandist din Ferentari, deosebirea dintre România Mare a şefului opoziției 
sub YL-89, faţă de a şefului opoziţiei sub AN-41? 

— Deosebirea dintre domnul Tudorică şi Iuliu Maniu? Nu ştiu!... Ce ştiu eu 
e că Mariusică, când ne-a părăsit, în toamna amară a lui 1992, nu imputa 
scolopendrelor cocoţate-n capul, acum Cadrilater Roşu al Țării, ales pe baza 
Constituţiei inexpugnabile, iorgovane, decât trei lipsuri: că nu militau pentru 
recuperarea prin orice mijloace a teritoriilor pierdute în 1940, că nu desăvârşeau 
Revoluţia aducând pe Rege de la Versoix la mine-n Ferentari şi că nu se mai 
declanșa odată represiunea, imaginată după calapodul leninist, pe categorii de 
bolșevici, în două-trei-en valuri de arestări, urmând a se reduce clasa socială a 
nomenclaturiştilor la câţi erau şi-n 1944 — sub o mie, după statistica lui Mişu! 

— Cu alte cuvinte, făcu ochii măricei de uimire Vlad-lon-Nicolae Enache 
ca potenţial al doilea preşedinte-mântuitor din posteritatea critică a voievodului 
prezidențial Zahei Avăcăressi, străbunicul meu Ghizdavu înțeleg că protesta prin 
desțărare că nu se făcea totul, la 1992, pentru reînnodarea iabraşei noastre istorii 
cu ce-a fost anterior lui 6 martie 1945? Ce voia el să construim, ca ideal local, 
opus ostentativ celui de dizolvare în uie, o Românie Regală cumva, adică 
România aia prea Mare, instabilă şi detestată de toţi noii intelectuali? 

— Absolut greşit, Alesule!... Luminăţia Ta, trebuie să reții că doctrina 
ghizdaviană folosește aceste sintagme sacre pentru a desemna entități teritoriale 
disproporționat distincte: pentru propagandistul pus să taie nodul dilematic al 
forţării Nistrului, România Regală este România Regală a Regelui Ferdinand şi a 
Reginei Maria, clasică, pe când România Mare ţine mai degrabă de romantismul 
revoluționar al generaţiei tale şi al celor ce te vor urma, Alesule între Aleşi, ea 
pendulând între Triunghiul ascuțitunghic rareșian de ametist Viena-Breslau- 
Cracău şi triunghiul obtuzunghic de jad Odessa-Ialta-Gumrak, al strategiei de 
expansiune ducală, în acest sens admirând, tot numai eu, subtilitatea analiștilor 
noştri ce susțin că România are nevoie de un Putin. 

— Alelei, Marius-Marius! se alintă vitaminizat voinica farmacistă Liz, 
văzând în concubin atât paseistul cu capul împlântat în medievalitatea ei de 
femeie văduvă şi retrasă din lume şi război, cât şi sămănătoristul romantic şi 
retrograd, care pictor înzestrat cu enorma expresivitate expresionistă a secolului 

XX, zace ca bătrânul lui Van Gogh cu fruntea-n pumnii încleştaţi, neștiind cum 
să abordeze pe hârtia de calitate proastă, postbelică, ilustrarea mărturiei Andre 
Ragot despre dizentericii de la Dachau, confruntându-se cu spusa Clarissei Honig 
cum că după Auschwitz şi Kolîma nu se mai poate scrie poezie... 

— Decât după sfărâmarea speciei umane în diferite subspecii! rânjeşte ca 
omul de tuş negru, cu pupile rubinii a laser, loil Borgiah de după sticla de culoare 
auriu-uleioasă a secăricii de secetă, băute la MAT, la filiala alexandrină a 
Monopolului Alcoolului și Tutunului. 

— Întrebarea mea în acest pustiu piramidal, se foi Liz ca Lee Miller între 
cocoaşele obscene ale cămilei, este dacă Marius știa... Pentru că eu l-am cunoscut 
cu privirea în 21 mai, de chiar ziua mea, abia în 1942, când mi-am condus soţul, 
pe Colea, la tren, în gara Sărata, fiind chemat urgent din concediu, de la vatra din 
Tatar Bunar, ca să ia parte la desăvârşirea asediului Sevastopolului, eşec sovietic 
comemorat în derâdere plănuindu-se, după 1991, o statuie poetului gruzin Iosif 
Vissarionovici Djugaşvili, pandant și imitație celei a paseistului Eminescu, de 
lângă Cazinoul de la Chiustenge, ce se va ruina în tranziţie, sub blestemul atâtor 
perdanţi interbelici... lar după ce a inspectat meterezele zdrobite de obuze ale 
celebrei citadele ţariste, dimpreună cu mareşalul Manstein, bietul Colea al meu a 
plecat în Caucaz, prin Batumi sau Suhumi, în orice caz, fără să mai treacă prin 
Kislovodsk şi fără să mai aştepte vizita Regelui Mihai în Crimeia româno- 
germană, oricum puțin după 4 iulie, 1942, trebuie să fi fost, când, de ziua SUA, a 
fost ambiția conducătorilor noştri să salutăm pe Roosevelt prin fâlfâitul drapelelor 
românești regale, îngemănate cu cele naziste, în briza înmiresmată tipică țărmului 
sudic al Crimeii, până la Ialta şi Caffa... 

— Eu te-ntreb, se stropşi la ea anchetatorul Ion Enache, dacă acest Colea al 
tău mai trăiește sau nu!... Să nu-mi zici mie că nu ştii nimic, c-acuşica te trimit şi 
pe tine la Canal, 60 de luni, după moşierul tău Marius Ghizdavu! 

— Te chinuim pentru că mulți gușteri verzi, interveni cu un zâmbet blajin 
ca al lui Tichie căpitanul torționar Ţyuchel Adriean, bunătatea întruchipată, — au 
fost dați dispăruţi pe front sau şi-au întocmit acte de deces false și acuma aşteaptă 
pe americani prin munţi, terorizând noua aristocrație roşie, cum odinioară Coroi 
şi bandiții lui, care măcar erau haiduci, cum atestă baladele noastre de răzvrătire 
socială... Și nu te mai uita, fă, aşa derutată la mine, că eu fac spirite mai de glumă 
sub numele de cod Pumpianski, pe când ăsta, Jan, e cam posac, sub numele de 
cod Jurmînski, dar așa ne-a instruit la Komsomolskaia Petliura, în celebrul lagăr 
de la Poltava, faimosul general de informaţii și torsiune Polkan Afrikanovici 
Putilov, pe care intoxicatul comisar Alecu Şaraga, zis Ciripoi în istoriografia 
noastră marxistă rolllerrrriană, îl crede una şi aceeași persoană cu mareșalul Zahar 
Maslovici Kartotekov, nașul plutonierului Zahei Avăcăressi, da-da, aşa ne-a 
învăţat, că noi anchetatorii trebuie să umblăm în tandem, plus şi minus, să ne 
contrazicem, ca la tembeliziuni, când e de dat iluzii gloatei că ţinevas judecă, 
anchetează-n numele boborului pre vreun trădător din capul Ţării, scoțând de la 
îmbuibat, mai cu răul şi mai cu binişorul, diferite recunoașteri de fapte sau 


25 


învinuiri de amici care pot fi arestaţi şi ei! 

— Tovarăşi securiști! prinse a jeli Eliza, deşi născuse pe Irinuca din stirpea 
ghizdaviană, fără să-l prevină pe fericitul pictor. Dacă soţul meu bun, inspectorul 
Colea, trăieşte cumva, spuneți-mi, şi mă duc la el peste munţi şi mări, peste 
gulaguri şi ţări! Inspector... şcolar, am vrut să zic că era. Uite pe harta asta, la 
Tatar Bunar aveam, aici, căsuţa noastră şi Farmacia, una gândită să fie de ajutor 
răniților dacă sovieticii mai înscenează vreo răzmeriță cu cominternişti ucraineni 
şi bulgari, sprijiniți de suprarealiştii Elveţiei și Franţei. lar el, Colea al meu, 
scump şi drag, mai cu şareta, mai cu gipul inspectoratului, în calitate de revizor- 
şef o lua circular într-un soi de periplu prin regiunea Odessa, administrată şi 
posedată de România de atunci, nu Mare cât de la Elba pân' la Volga, dar Regală 
şi măricică, de la Nistru şi chiar Bug pân' la Tisa... Deci, declar că soţul meu 
Colea lua startul, deobicei, din Tatar Bunar spre Chirnicichi, forţa gârla 
Cătlăbuga, intra-n Reni, băga spaima-n corpul didactic, apoi cobora pe Dunăre cu 
escale la Ismail, Chilia şi-n poeticul venețian de lemn Vâlcov, traversa lacul Sasic 
până la nişte învăţătoare grase de la Liman, apoi lacul Albei până la Tuzla 
Bugeacului, vizita minoritățile din Lebedevka, Primorskoe, Sergheevka şi Bugaz, 
să se convingă că sunt îndeplinite toate condiţiile să-şi înveţe limba maternă, după 

care abia îşi începea adevărata „inspecţie tematică“, dincolo de romanticul Liman 
al Nistrului, în Odessa noastră, răsărită peste Moldoveanca noastră, şi în orăşelele 
satelite ei, cum ar fi Ovidiopol, Ilicevsk, Crijanovka, Fontanka, Bahcisaraiskii 
Fontan şi mai ales Dacia, după care se întorcea mereu la mine, prin Cetatea Albă, 
cu o mică escală, pentru câte o damigeană de vin de Șaba... 

— Atunci, beliră ochii cât cepele de colhoz sovietic iarovizat anchetatorii, 
rezultă logic că pruncuţa asta, Irinuca, e făcută cu partizanul, cu banditul! 

— Nu-nu-nu! îi corectă matern doamna Eliza, fiica mea e făcută cu tovarășul 
Stalin şi îi aparţine, ca dealtfel toţi copilașii Lagărului PP, al Păcii şi al 
Proletarizării prin etatizări a unor largi categorii sociale... Da-da-da, tovarăşe 
Jurmînski & Pumpianski, eu de trei ori da, de trei ori am fost paraşutată la 
Salvatorul Umanității: prima dată la Kunţevo, pilotul Stelian Dabija predându- 
mă Valentinei Istomina, s-o-nvăţ să coacă acei enormi colaci basarabeni, cu roata 
cărora răzeşii au impresionat adânc pe năvălitori, primindu-i cu sare la 1940, când 
nu sperau decât pământ ars şi apă otrăvită; a doua oară — la Domodedovo, 
Dumitru-loviţu Supeanu încredințându-mă-n bună stare unui băiat de pază şi 
protocol, Vlassik, cu doi de S, adică SS parcă, misiunea mea de bun-simţ femel 
fiind a-i strecura întrebarea provocatoare că dacă mai este o victorie, o pobedă, 
da, dacă tu ai 35 de milioane de morți, iar inamicul nici 10 la sută, din care 
majoritatea, cum stă scris la Biserica Doamnelor din Dresda, — victime ale 
bombardării populaţiei civile de către aviația AA; și, în fine, a treia oară, circulând 
tot fără bilet, am fost predată de controlorul de trafic Petrache Hulpe domnului 
Poskrebişev, la Sokolovka, da, unde pe malul lacului era un teren de fotbal şi se 
antrenau pe el doi copii slavi la fizionomie, Bîşeveţ şi Prohaska parcă, iar în dacea 
mai rar vizitată se aglomerau vrafuri de dosare pentru semnat, după stagii la 


26 


Kunţevo şi Domodedovo, de aşteptare nesemnate, deşi legi, decrete şi ordonanţe 
de urgență apăreau cu semnătura lui Stalin, cu duiumul, dar el înțelesese din 
practică, din cum a crăpat de surmenaj Lenin, după zece ani de huzur la Italia şi 
la Elveţia cea bănoasă, că şpilu-n managementul dictatorial-tiranic e să nu te laşi 
acoperit de hârtii până la sufocare, ci să ai încredere în aparateicii cinstiți, ținuți 
în funcţii de răspundere cu capul, scopul meu la Sokolovka fiind a-l convinge pe 
Poskrebîşev nu să mă introducă la Stalin, ci invers, când acesta-l va consilia, să-l 
îndemne să accepte ce voia Marius Ghizdavu, care mă aştepta cu-nfrigurare în 
dacea sa de lângă gară, la noi la Dacea, pe ruta Balta-Odessa, cu privelişte mirifică 
spre limanul Hagibei, grafia uzuală fiind Dacia, iar scopul uneltirilor sale fiind ca 
eminenţa cenuşie a urmașului lui Lenin să accepte ca Salvatorul Umanității să-şi 
treacă-n testament că la Sevastopol, la Sulina, la Varna, la Liverpool, la San 
Francisco şi în orice alt port 1 se vor re-ridica statui, după prescrierea crimelor 
sale împotriva unei umanităţi de zgonhen, neoccidentale, să nu fie tolerat decăt 
un model unic de monument, acela propus de artistul plastic valah Marius 
Ghizdavu, care la propunerea avocatului Băluţeanu a lucrat şi pentru V6jdiul 
germanilor... Artist care, ca una ce-am convieţuit cu el vreme îndelungată, ȘTIU 
că ȘTIA, acest simplu fapt că ştiu, confirmând strălucit, multstimate şi iubite 
mareșalissime Iosif Vissarionovici, principiul securistic cekist că trebuie arestată 
şi soția, deoarece este improbabil să nu fi ştiut nimic de activitatea 
contrarevoluționară a soțului, nevasta iubitoare bănuind ea repede, din nuanţe de 
comportament aproape imperceptibile pentru masculi, trădări mult mai puţin 
importante, aproape insignifiante pentru Parrtidul unic, partidul cu p mare... 

— Dragă tovarăşe Stalin, îţi scriu de aici de la Canalul ce cu siguranţă, dacă 
va fi terminat, îţi va purta numele mai degrabă decât pe-al veselului Dej sau pe- 
al ezitantului YI, de-a ratat zâmbind prilejul de a declanşa Represiunea împotriva 
comunismului după lacrimiada din septembrie 1991, când Uniunea Sovietică era 
prea preocupată de probleme interne ca să mai protesteze la ce tactici adoptă o 
cvasirepublică a ei, pentru a intra-n uie odată cu ungurii, cehoslovacii şi polonezii, 
deci cu Triunghiul Mişcării Rareşiste Viena-Breslau-Cracău. 

ȘI iată de ce eu îți scriu: pentru că sunt intelectual şi chiar mai mult decât 
această bază de soclu obligatorie, sunt şi un potențial Tiran! Deşi conştient că 
dacă nu aveau pretenţii culturale, alde Muss, Hi, Lenin, Pol Pot (doctorand la 
Sorbona) şi mai ştiu eu care, academician ca Cea, de aviza mai toate emisiunile 
la tembelizor, eu am a mărturisi o revelaţie de natură a-l confirma pe Marx. Nu 
în previziunile sale, ce umplu trei volume din Capitalul, decriptate recent de Ion 
Codoi de la Institutul de Cercetări Științifice, care propune o nouă lectură a 
teoriilor asupra plusvalorii, ca anticipări geniale ale necesității de fier de cătuşă 
de a se lucra cu sclavi la umanizarea grea a geologiilor sălbatice, din Norvegia 
până-n Labrador, ceea ce n-am anticipat că aş fi putut să-mi închipui cu putinţă 
vreodată, deşi totul e cu putință la memoria de arpacaş a umanității AA. 

Astăzi, deci, după ce am zdrumicat cu ciocanul şi am transportat la o juma 
de verstă două sute de roabe de criblură din granit jurasic plesaurizat, bocind după 

Eliza şi lrinuca, m-a apucat de piept şi mi-a gâtuit răsuflarea ca în cel mai 
mamiferic exces și abuz, un dor fără limite de... N-o să vă vină să credeţi? Un dor 
de, hai să zicem 40 de minute sau chiar mai puţin, fie şi un sfert, de ceas, dacă nu 
e permis, fie cât şi un vorbitor de cinci minuţele, un dor de ce? 

Un dor de a reintra în Biblioteca Academiei şi a zăbovi pe incomodul scaun 
de fier Gheorghe Doja, cu o carte în mână. 

Ei, şi ce-i cu asta? veţi spune ridicând din sprânceană spre Poskrebişev, 
spre Vlassik, spre Molotov cur-de-fier, sau spre Valia Istomina. 

ESTE! Este ceva, ceva uimitor, că sunt om, şi OM este şi muncitorul, şi 
țăranul aliat cu el! 

lar dacă e rob al muncii libere, atunci acea dorinţă ce m-a năpădit pe mine, 
trebuie că-l frământă sufletește şi pe el! Desigur, numai după trudă grea și 
extenuantă, după două sute de roabe, linge-ți-aş vipuşca de sânge hrănitor, 
tovarăşe Stalin, după-masa, pe la ojină! 

— Asta ar fi o deviație, se miră el spre Beria, nici de stânga, nici de dreapta, 
ci oarecum în sus, o deviaţie în sus!!! 

— Exact, asudă şi se gudură deţinutul de la Peninsula, în sus privesc şi eu, 
frate Stalin! Zguduit că de atâta muncă fizică, simt nevoia muncii intelectuale și 
a ștergerii deosebirii dintre sat şi oraș! Mirat că alţii, proletarii, nu simt la fel! 

— Nu te înţeleg, mărturisi mai degrabă politicos decât amuzată Liz, deloc 
persistent traumatizată de rafinamentul tandemului anchetator, care ordonase să 
le fie servită arestata fără chiloți, încât să-şi caute răspunsurile cu o acută spaimă 
de ce mai urmează, spaimă echivalentă cu a soldatului care şi-a terminat muniţia 
şi aude huruit de numeroase camioane americane livrate sovieticilor. 

— Asupriţii sunt tot oameni, Liz, şi Marx e doar un împătimit de putere fără 
putere, când vrea să-i emancipeze nu ca oameni, ci ca muncitori sau colhoznici! 
Un nenorocit de tiran potențial, care încă din tinereţe își manifestă alienarea 
renascentistă faţă de condiţia de omuleţ şi vrea să fie adorat ca un Titan, cum mai 
târziu vor impune cultele personalităţii lor alde Lenin și Stalin, pe la 1843, când 
înțeleapta aristocrație băutoare de vin din soiuri importate și pe Valea Râului 
Negru, şi la Valea Ursului cea plină de călugări, s-a dezmeticit şi a pus sub 
binemeritată cenzură foița de scandal Rheinische Zeitung fiir Politik, Handel und 
Gewerbe, de îndată ce vreun neîmpăcat adversar al bolşevicilor, ca Alecu 
Ghizdavu-Şaraga, zis Ciripoi în filmele lui Cea reluate sub YI, a decriptat cum 
că, pe măsură ce va trece vreme pe apa Rinului, politica marxiştilor va fi de un 
aşa salt revoluţionar din prejudecăţi, titanic ca şi nesimțirea nazistă de a arde 
oameni, transformându-se comerțul în... extragere de COTE până la inaniţie, la 
seminții de nişte rase nemeritând evocări la tembelizor, iar meseriaşele industrii 
uşurele vor fuziona în forja cincinală, otrăvind cerul cu combinatele industriei 
grele, cu pivotul ei, pe semicercul separând sclavii de oamenii... uniformi, 
industria constructoare de maşini de luptă, încât la 22 iunie 1941, romanticul Otto 
Runge al meu se bizuia pe 3648 tancuri şi tunuri de asalt, din care cel puţin 1681 
uzate moral, pe când incompetenții generali stalinişti ai Cominternului se jucau 

deja cu peste 24 000 de tancuri, dintre care 1861 T-34, plus încă unul furat în 
1940 iarna de inspectorul Colea, la 'Tatar Bunar, în Basarabia abia ocupată, 
fotografule până la ultimul şurub ajungând la Mişu la Periprava, prin nişte 
geambași din Vâlcov. Crezi că nu ştiu, Liz? Eu ştiu totul despre tine! Numai tu te 
faci a nu şti cum de făcea Marx pe Titanul, punându-și odraslele, infectate 
ideologic de el, să-l figureze la 25 de anişori ca pe un... Prometeu, în Caucazul 
nostru, legat cu lănţişoare de tiparniţa dezafectată, în timp ce vulturul i se dă la 
ficaţi, iar nişte feseniste ale muncii, muze secerătoare ca Vera Muhina, dezaprobă 
încălcarea unor principii democratice chiar de către cei care le-au creat, 
haristocrații! Buni, vasăzică, logic hegelian, de exterminat în Gulag! 

— O democraţie, îl certă pe amant cu solida sa competenţă fundaţionistă 
preşedintele potenţial Muhală Muistu, ori funcţionează şi în condiţii de criză, ori 
nu-i democrație neam. Cum nu a fost aia din România interbelită, subminată de 
intermitente stări de asediu şi cenzură, o Românie interbelită-n care numai 
nostalgicii proşti îşi închipuie că s-ar simţi excelent, cea mai gravă deficiență fiind 
că ea n-a stimulat deloc formarea şi creșterea unui partid comunist comparabil cu 
al altor popoare galițiene, care azi stau mult mai bine economic decât noi! 

— ar eu îţi spun, îşi mesteca lent mămăliga filozoful Jean din Ferentari, că 
dacă alde Y1 l-aducea pe Rege în 1990, valorificându-și influenţa de lider spiritual 
ce-avea atunci şi asupra gloatei electorale, şi asupra politicienilor cu experienţă- 
n hrănirea ei rațională, azi n-aveam treabă, iar mâine, am fi avut deja aci o 
Românie Maaare, unind sub același sceptru Bulgaria, Serbia, Ungaria şi Ucraina 
până-n Volga, devenind una din principalele Mari Puteri europene, invitată şi la 
clubul industrializaților, şi la clubul posesorilor de arme nucleare! 

-— Totul trece, observă filologul Noveanu. Vechiul nume al Volgăi era Itil 
sau Fitil, dar Ecaterina a II-a i-a schimbat numele, consiliată de Orwell şi Jdanov, 
pentru ca norodul să uite de răzmerița de pe Itil a marxistului Pugaciov. 

— Înţeleg, închise cu supuşenie Marius-Jan Enache carneţelul, că generaţia 
mea nu trebuie să uite nicicând că spaţiul nostru vital, de urmași unici ai Romei, 
merge de la izvoarele Dunării la gurile Volgăi, încât să privim cu interes pentru 
petrol, peste Marea Caspică, spre Uzbekistan şi Kazahstan! 

— O Mare Caspică ce ar putea deveni un veritabil lac românesc! Cum 
rezultă şi din versetele angelice ale lui Nostradamus, adresate românilor, zâmbi 
ironic uscatul eseist, mare recuperator şi adept al Sincronismului-dacă-ai-la-ce. 
Nefiind deloc obligatoriu, întru aceasta, a trece prin şapte ani apocaliptici, cum a 
avut revelaţie şeful de octogon, care a voit să se spânzure c-un otgon de cupola 
octogonală a Domului din Parma, după ce din cauza unui X cu Genoa sau cu 
Udinese, a pierdut un câștig sigur, ce-l destinase capital la o investiţie serioasă, 
politică, un stadion, pentru fotbalul nostru din ce în ce mai incalificabil... 

— Cam şmecheroasă, totuşi, Liz asta! dădu din cap peste dosarul cel banal 
şi totuși fioros învăţăcelul răsucitor de informaţii, Ștefan Mihai lon Liviu Enache, 
al lui Sergiu și al Isadorei, care semna Marius-Jan Enache sau S.M.I.L.E. sau 
smile, dar stafful îl prescurta amical $mil, cum i-a zis nașul Liviu Lecca din prima 

dată. E amuzant, ca mascul, bun de dat la tembelizor la alea nesătule, să-l tragă 
de toate categoriile de musculatură din dotare, la cea mai mare audienţă, e puţin 
amuzant, puţin stressant şi cel puţin mirobolant, să constaţi cum gagica, adică 
străbunică-mea, îi învârte după deget cum vrea ea, pe nişte boşorogi cu experiență 
securistă de mare clasă, din care dacă CIA ar fi avut în acelaşi procent la norodul 
american, l-ar fi scutit intern-extern de mulți bandiți, care se cheamă partizani- 
eroi, când luptă pentru salvarea stalinismului şi terorişti-fanatici când luptă pentru 
interese de alt sânge ideologic sau religios! 

Ea, străbunica Liz, minte de îngheață apele, când declară că şi-a condus 
soţul revizor şcolar, locotenentul de geniu şi fortificaţii Nicolae Alexandrescu, la 
tren, la gara Sărata, de ziua ei, în 21 mai 1942! Fiindcă cel ce pleca în acea zi spre 
Sevastopol, pentru a imortaliza, pe o peliculă Agfacolor, intrarea triumfală a 
trupelor noastre şi a celor naziste în celebra fortăreață ţaristă, era chiar... 
străbunelul! Însuși Marius Ghizdavu, ce petrecuse cu ea un lung concediu, chiar 
şi Paştele, pitulați la Năpădeni, în judeţul Bălţi, ajutând la muncile câmpului mai 
puţin, la vie şi livezi mai mult, pe ai ei bătrâni părinți răzăşi din vechime, cu acte 
de proprietate pe mai multe dealuri rămase de la vodă Alexandru cel Bun, 
confiscate ulterior de arhiva colhozului local imena G. I. Kotovski. 

— De la inaugurarea statuii lui Stalin, recunoscu străbunicul, din cartierul 
bucureştean cu acelaşi nume, ale cărui retrocedări nu sunt niciodată prioritare, 
deoarece poporul n-are după ce bea, cum nu e o prioritate nici a scotoci-n arhive, 
un Stalin reprezentat călare şi ţinându-se de frâu într-un echilibru temerar ca de 
rodeo, compoziţie inspirată de statuia ecvestrului Kotovski (1954) din gară de la 
Chişinău, un tovarăș Kotovski pe care eu, ca ofiţer de cavalerie l-am străpuns cu 
sabia de nenumărate ori, în războiul meu sfânt, cu totalitarismul bolşevic, apreciat 
ca mai tare ca cel nazist, care nu-i extensibil la alte popoare decât ăla arian, un 
Stalinică surâzând a telenuvelă-n acel 1 Mai 1951, biata Liz, autoînsărcinată prin 
fraudă de la mine, cam de-atunci a evitat să mă mai vadă până mult după 26 
octombrie, când a născut-o pe Irinuca, împotriva voinţei mele organizând totul, 
eu cunoscând foarte bine din URSS realitățile marxist-leniniste de dosar şi 
neavând niciun chef ca, devenind România Regală o cvasirepublicuță sovietică, 
diverşi Homo totenkopf să facă din mine, dintr-n artist născut la Lemberg, care 
totdeauna am fost un Homo solus demn, — un împuţit de Homo fessus, gata de 
orice mârşăvie justificându-mi-o mie însumi eu c-am copii de crescut şi aranjat! 

Deci eu, la Canal, prizonier de război sfânt lui Dej, mă simţeam vită de 
muncă reflexivă, dintr-o specie nici antică, Homo fessus, lovită de obsolescenţă, 
nici renascentistă, Homo totenkopf, capabilă să-şi creeze iar titanii gloata, cum 
mai târziu Mao, Che, Kim, Pot, Dej, Cea, dar şi marile personalități totalitare 
emanate din ideologii de pretext biologic sau religios... Nici nu ştiam că Liz îmi 
făcuse pe furiş o fetiţă, aşa că i-am scris, cam în doi peri, lui Stalin, la Pravda/ 
Adevărul, care la ruși era ca Scânteia/ Iskra la noi, cotidianul de bază al clasei 
politice încă monocolore, deoarece se construia pe atunci la monolit ssocializmul 
şi abia după ce-au acumulat şmecherii capital s-a trecut, cu nomenclatura și 

pentru nomenclatură, la construcţia Kkapitalizmului pe căi pluraliste, cum ar 
merge Codin cu Marin pe şapte cărări, dar e tot ei fiecare-n parte, eu socotindu- 
mă încă de pe atunci a fi înregimentat, cum îmi sugerase bibliotecarul alexandrin 
Ioil Borgiah, într-o specie de avangardă, compusă din singuratici, o Constelaţie a 
Lucizilor, aici-şa, pe Pământul ista-mpuţit de mercaptanul cadavrelor, eram un 
Homo solus, un jîvoi trup, şi atunci Canalul Tău inclus în Romlagul Gulagului 
Lagărului Ssocializmului şi Pppăcii, da-da, Canalul, tovarăşe Stalin, era 
laboratorul meu, institutul meu de antropologie, era şarașka mea, unde pe 
propria-mi piele, studiind sclavii, am descoperit 

— Pornirea asta ruşinoasă a sclavului, de după mult trudită zi-muncă, de a 
citi liste de cărți bune, un şir de anumite opere de cultură mai superioare. 

— De unde şi reproşul mut şi încercănat, ca de îndrăgostită-nşelată 
ideologic, ce Marius 1-l face îngâmfatului de Marx de pe zidul cantinei, ce n-a 
anticipat cum se vor introbăga colhozurile-n Etiopia (ca-n Ucraina Ducăi-Vodă!), 
face-mi-aş ceva pe tine, cum că muncitorul şi țăranul ca forţe de muncă, şi esențe, 
emulgatori de ființă umană grasă înstrăinată, nu emancipaţi de exploataţia 
ciolovekului de către ciolovek, trebuiaşte pe batjocorite, cu risc serios de viitoarea 
exploatare sclavagistă a omului de către homonoic, ci 

— Nu-ţi înţeleg anacolutul, Marius. Muncitorul și țăranul trebuie nimiciți? 

— Da, domnule Marx, nimic nu împiedică pe omul muncii fizice, dealtfel 
din ce în ce mai intelectuale, să meargă de la serviciu la bibliotecă şi nu la 
tembelizor, la netărău, la şedinţă sau la micuța cârciumioară! 

— După cum, zâmbi seducător Elizei până şi ştirbul păduchios mare 
recuperator din Ferentari, lancu Noveanu, chiar universitarul care le are cu cărțile 
din obligaţii profesionale, nu e intelectual dacă nu merge regulat la bibliotecă. 
Aşa, de frumuseţea ritualului! Teoria mea fiind că de-aia universitarii cripto- 
bolşevici scânteiază mai puţin ca un Petre Ţuţea, pentru că au memoria operativă 
a minţii folosită drept memorie informativă, trebuind a răspunde permanent, cu 
lozinci şi clișee, la întrebări cretine și la sarcini administrative! 

— Exact! admise că e de acord bătrânul Marius. Aşa am şi făcut. Numai 
întâmplarea m-a împins spre îndeletniciri fotografice sau de învățământul inferior 
preuniversitar preliceal — desen tehnic. Altminteri, nu m-aș fi sfiit să lucrez toată 
viața ca scormonitor de străzi, pe la firmele astea de repară perpetuu canalele şi 
apele, concepute şi realizate la o calitate porcească de către Parrtid! 

— Un bolnav, zise cu milă marxist-stalinistă de el Dorothea, un bolnav care- 
şi curăţă în vis diareea scursă pe labele picioarelor urinând peste ele în vis. 

— Vrei să zici, se încruntă uitatul ei găzduitor şi amant, că trebuia să fiu 
consecvent şi, săpător de canale, ca la Canal, rămânând până la pensie, aşa să-mi 
văd de drumul spiritual, spre acele linişti seci, care te saltă din animalitatea 
vorbitoare a semenilor tăi de rație?... Ei bine, analiştii de sinteză, experţi sau nu 
în războiul imagologic sau ilogic, ar fi ginit aici o formă... aristocrată de protest! 
M-ar fi luat la întrebări că de ce, cum, ex-aristocrat boier petrolist din cartierul |. 
V. Stalin, și mă complac acum în sclavie? Pentru ce atâta jeg demonstrativ! 

Or, eu eram un om-cu-operă, un Homo solus, un ciolovek cu viaţă 
orientată, aveam un mesaj teribil de transmis Umanității, ceva de Spus, care nu 
putea fi bâlbâit şi de alții, cum zicea şi propagandistul Tichie lui Fadeev la 
Wrociaw Breslau Mizil, că dacă boierii, moşierii şi burghejii ar mai putea 
dactilografia, ei tot Testamentul lui Petru Rareș l-ar scrie, cu acel codicil ducal, 
cum că să ne protejăm de muscali ridicând un stat ucrainean, între noi şi aspiraţiile 
cominterniste spre casele de oaspeţi din Dalmația şi din Catalonia. Pre când, 
mulțumindu-se c-un terci spiritual mai sărac în emulgatori și lactoză, muncitorii 
şi ţăranii, cei vinovaţi prin ei înșiși că nu se duc la biblioteci, dac-ar fi putut 
dactilografia ca maimuţele lui Fadeev, ei ar fi zis doar ca şi tătucul Stalin, care 
măcar li se adresa, pe când Barosanu şi Frunzăverde îi ignoră până şi atunci când 
conversează despre Fortul 13 Jilava, despre care amintește și Dostoievski, dându- 
i lui Alioşa Karamazov indicaţia prețioasă și ridicolă, că să se implice în războiul 
postbalcanic, să se ducă mai repede, cu sau fără Vronski, la cazarma generalului 
Zosima, adică la Jilava, mutând astfel Levantul mult spre nord, cum am mai 
declarat, tovarăşe Jurmînski, tovarășe Pumpianski! 

— Nu te poți curăța de excrementele căzute pe picioare doar urinând peste 
ele! căută nu fără anumite gingașe precauţiuni Clarissa Honig să-l aducă, şi ea, la 
amara realitate că, de fapt, ȘTIA. 

— Te referi la acea diaree umană aruncată de maokimismul lui Cea peste 
Europa, se făcu iar a nu auzi bine acuzatul anchetat, de se va fi jucat alba-neagra 
de către toţi turiştii de la Mancha până-n Manciuria? Cât şi este spaţiul nostru 
vital latin, pe când al ruşilor e pe malul stâng al Okăi, spre nord, până mult dincolo 
de Moscova, spre Iaroslav şi Kostroma, unde scrie Noveanu c-a auzit de pe la 
gardieni şi cea mai duioasă limbă rusă! Chiar sub Putin, urmărind televiziunile 
ruseşti, marele nostru lingvist mai poate ghici, după accent, din ce oblastie e 
deputatul abia afirmat la dezbaterea uriaşelor probleme ale Rusiei. 

— Nu, mă, eu te întreb dacă știai! reluă cu simplitate eseista ceea ce acuza 
pe filozofii americani că au primejduit siguranţa naţională, punând semnul 
identităţii între totalitarism şi nazism, încât genocidul din Kampuchia a rămas 
neclasificabil, iar atacarea pe calea aerului a turnurilor gemene World Trade 
Center din Manhattan, de către fanatici ai unei singure cărți, n-a putut fi nici ea 
atribuită speciei descrise grafic ghizdavian, Homo totenkopf! 

— Dar ştia, dragă! Ce-l mai întrebi? aprinse brusc lumânărelele Despina, 
ieşindu-şi furioasă din cele mai dulci amintiri. Cum să nu știe?! EI să nu știe? EI 
care m-a târât prin tot Reichul, ca un veritabil posluşnik al credinţei naziste? 

— Ce-am văzutără noi la Munchen, dădu nedumerit din umerii decalcifiați 
eternul degenerat de la Sonnenheim, chiar că merita văzut, tovarășe Jan Adriean 
Tyuchel Enache! Pentru că cine le vedea, vedea până departe, daleko, dalşe, cum 
nu numai că o să dea la stat postavkă-n loc să facă un comerţ potrivit cu nevoile, 
fie şi curse pe picioare ale oamenilor Homo sapiens, aşa că nu s-ar mai fi mirat, 
ca eseista şi poeta şi atitudinara Clara Honig, de samitul de la Linz, din 4-11 
fevruarie 1938, al domnului Stalin cu tovarășii Hi și Muss, după ce la Miinchen, 

la seriosul Institut fiir Archăologie, la 19 iulie 1937, rafinaţii esteți Wolfgang 
Willrich (pe care-l denunț totuşi cu semn de întrebare), Adolf Ziegler 
(organizator), ca şi şeful Hartmut Pistauer, pe care l-am şi fotografiat cum explica 
unor ofițeri în ce constă degenerarea anumitei arte, au vernisat Expoziţia 
Entartete Kunst, supunând la plebiscit la proşti justeţea artei mele moderne, în 
scopul epurării muzeelor (Săubering des Kunsttempels, cum ceruse tembelul de 
Willrich), — de la 8 noiembrie 1937 (aniversând a bere şi puci) la 30 ianuarie 1938 
(la un cincinal de guvernare naţional-socialistă), interesul bavarez focalizându-se 
însă pe o şi mai şi manifestare expozițional-educativă, intitulată Der ewige Jude, 
cel puţin patru sute de mii de creiere de homosapiensieni convingându-se pe bază 
de enunţuri, fotografii, planşe, grafice didactice, ppt şi ce mai trebuie, că tocmai 
evreul în Europa incultă a fost, este şi va fi un... distrugător de cultură!!! 

Ca minisapiensian, când camaradul student presupus comandant Tudorel 
Băluţeanu îmi pusese-n braţe Mon Combat, cu un zâmbet de triumf al voinţei, 
frumuseţii şi tenacității, mie părându-mi-se deja că... renascentistul pictor şi 
arhitect ştie-tot priceput la toate, Hi, ca avangardist vizionar, pur şi simplu ia la 
mişto însuși neamul german, otrăvindu-l uşor cu următorul sofism straniu: că 
tocmai evreii, cărora am impresia că le datorăm, ca specie, cel puţin o treime din 
progresul maimuţei credincioase-n vreun zeu, sau în mai mulţi, ar fi o seminţie 
degenerată exact în sens contrar, acela al nimicitorilor de cultură! 

Era-n februarie 1934, ştiam totul despre URSS, când Crucile de Foc ale 
veteranilor WW 1 testau, hm, destabilizabilitatea bietei Franţe, și am avut atunci 
două revelații: că trebuie, cât de curând pot, să mă duc să explorez ce mai era de 
explorat la Paris, înainte de a fi epurat nivelat, deci kaliningrădit de să-şi piardă- 
ntr-o monotonie bloc totalitară şarmul, și că am a studia cu toată acurateţea 
ştiinţifică experimentul propagandistic hitlerian — dacă un popor cult de 
seriozitatea celui german o mierleşte-ntr-un totalitarism axat pe judecata 
intimidantă că evreul e un etern degenerat, idee mult mai slabă decât, totuşi nu 
minciună, exploataţia ciolovekului de către ciolovik sau decât mistica 
cioloviceskaia izpug de atotputernicia vreunui bog poruncitor şi trăsnitor, atunci 
zău dacă mai merită să trăieşti vreun pic! Căci e cazul borgiac ca alte vietăți să- 
şi încerce puterile culturale pe acest Pământ, poate că din cai sau din şacali sau 
din zgomotoşii papagali sau mai degrabă din insectele colectiviste, s-ar putea să 
se poată ce nu a avut posibilitatea omul aşa zis sapiențial ca să poată! Anume, să 
genereze o ființă mai degrabă conştientă de lume, de problemele ei, decât de sine! 

— Adică un homonoic, zâmbi a râde enigmaticul geambaş de cămile din 
Alexandria, rătăcitor prin Stepa Calmucă doar pentru a veghea ştiinţific la 
comportamentul începătorilor: în a învinge, în a pierde, în a conveni o remiză. 

— Pe scurt, îşi finişă dascălul Noveanu meditaţia pentru bac cu viitorul 
doctor avocat Șmul, adică Marius-Jan Enache, la o cișmea din Strada Rhea Silvia, 
colț cu Prelungirea Ferentari, mutată recent de nepmanul de vizavi deranjat de 
umiditatea ei, republica noastră este aşa cum este, cu toate conexiunile cu 
România Regală obturate, numai şi numai fiindcă Zeul Războiului a înclinat spre 

bolşevici balanţa norocului la Stalingrad! Dar, din punctul meu de vedere 
neclintit, Reconstituirea rămâne fezabilă, ca şi Marea Recuperare, adică eu mă 
pronunţ, dar să nu mă denunțţi la nimenea, zic şi eu că mai bine era dacă, în istorie, 
pierdeam roate bătăliile lui Mircea cel Bătrân, lancu de Hunedoara şi Mihai 
Bravul, decât să ne învingă anglo-americanii ăștia, aliați cu ruşii, în Războiul 
Sfânt, dus și de Antonescu, nu doar de mine și colegii mei, intelectualii! 

— Nu te poți curăța, Marius, îl privi fix, mustrător, ucigător, socioloaga 
Emily, a lui Alex Ghizdavu şi a Juliei din California, de excrementele căzute de 
pe inimă, pe unghiile netăiate de la picioare, urinând îndelung peste ele! 

— Ştiu, se înclină falnicul pictor timişorean cu oarecare brutalitate spre 
Capela de la Sonnenheim, folosită de tac-su-n prizonierat ca grajd pentru cai de 
tracțiune. Nu te poţi curăța decât prin foc! Botezul focului, vreau să spun. 

Expresionist târziu, de fapt ultimul mare expresionist european, presimţise 
cumva artistul pletos din craidonul din mine că ceva groaznic şi de neuitat şi 
imprescriptibil filozofic i se va întâmpla Omului. Aşa că, în ameţitoarea pregătire 
de la Prut, de artilerie, a terenului pentru cavalcada escadronului meu din 
Regimentul 4 Roşiori Regina Maria, în urmărirea celor 24 000 tancuri câte avea 
Cominternul în scopul de a ajuta muncitorii și țăranii să dezeuropenizeze 
bibliotecile și muzeele și arhitecturile până la Atlantic, — m-am pierdut cu firea, 
am uitat de tine, Clarissa, lucru cu atât mai uşor cu cât relaţiile dintre noi nu erau, 
din vina ta poetică, foarte strict definite şi încătușate. 

— Rolul meu providenţial păruse totdeauna să înceapă de la a-ţi lăuda 
primele încercări lirice, pentru a sfârşi la a te îndruma spre o anumită sensibilitate, 
aceea expresionistă, care a prevestit celălalt mare război... 

— Ceea ce am putut face cu această sensibilitate de disperat eu însumi, am 
făcut, nu-i aşa? N-am anticipat eu că simienii vor supralicita alinierea la nazism 
în ianuarie 1941, spre a obține sprijinul lui Himmler în contra lui Antonescu? Și 
n-am venit eu în Pieptănari să-l sensibilizez pe Meşterul Honig că anumite 
cartiere din Capitală ar putea fi jefuite sau incendiate? Şi n-a fost numărul 
victimelor atunci comparabil chiar cu ce-au... realizat naziștii veritabili, pe întreg 
întinsul german, în scârţâitul de sticlă al nopţii de 8/ 9 noiembrie 1938? Şi n-am 
anticipat eu, iarăşi, că-n Iaşul aflat în sectorul german al Grupului de armate 
General Antonescu, nu-i exclus ca în mod ritualic cumva să fie SACRIFICAŢI, 
cu misticism primitiv, un mare număr din cei de-o lege cu tine, pentru ca... zeii 
să ajute Cruciadei noastre Antibolşevice? Nu am venit eu şi i-am zis doamnei 
Phia să-şi îndemne fratele să fie precaut? Nu? 

— Ba da! Ai venit puţin pe la noi. Ţi-ai permis să te plimbi prin Bucureşti 
pentru că misiunea ta de fotograf serios ştiai că va începe abia după trecerea 
efectivă a Prutului, la 2 iulie 1941, cu scopul local de a elibera de sub cnutul 
bolșevic Basarabia şi Bucovina, iar ca strategie indirectă, a-l constrânge, prin 

apariția românilor lângă nemți, pe dresorul de gloate Stalin să se adreseze — fără 
a-şi asocia pavlovian discursul cu noi şi măreţe, epocale realizări — fraţilor şi 
surorilor, cumnaţilor și finilor, trudiților, înfometaţilor și înfricoşaților oameni 
sovietici şiii, de fapt, Americii şi Marii Britanii, să-i trimită urgent ajutoare! 

Ai venit, da, ai venit, ai stat de voroavă cu bunicul Cazimir, cu mama, da, 
până și cu Elza, de mine nici măcar întrebând! Și pe urmă, în vâltoarea 
evenimentelor, m-ai uitat! M-ai dat uitării cu totul. Asta ai făcut tu, Marius! 

— Asta cam așa-i, oameni buni! incoerentul pictor şi amfitrion şi sărbătorit 
din 8 noiembrie 1941 roti faţa-i buhăită cu o carnaţie cadaverică spre noi, parcă 
cerând îndurare. Bineînţeles că ȘTIAM! Am citit de când eram mic, presă, cărți... 

— Asta-i bună! îşi plesni palmele cu uimire doamna Şaraga. 

— Nu, nu din Mon Combat! o preveni el. Şi nici din acele uriașe constructe 
intelectuale cari au fost megaexpo-urile Enrarte Kunst şi Der ewige Jude, 
pregătitoare ale samitului virtual de la Linz, din 4-11 februarie 1938, la care Hi şi 
Muss au primit de la Stalin Austria și Etiopia, pentru ca primul, crezându-se 
puternic, să facă un război păgubos, spărgând gheaţa pentru bolşevism în Galiţia 
Mare, iar al doilea să familiarizeze cele zece mii de culturi africane cu o singură 
civilizaţie, cu aceea a omulețului alb, cu totalitarismul, încât să nu mai facă 
nimeni gât de pierderile colaterale din procesul tumultuos al colectivizării prin 
concentrarea familiilor înstărite în lagăre de muncă şi de foamete marxist- 
leniniste, Agnieszka având pe urmă, la Sonnenheim, a-şi exersa arta grafică pe 
imagini din magadanul... Korem... sau Kolima, preluate aerian de ginerii 
generalului Moga, Korem — adică o Guernică în Etiopia, fato! 

— Despre Foametea de dincolo de Nistru, auzind eu prima oară în anul de 
după neuitata noastră Încoronare de la Alba Iulia, când petrecându-mi niște zile 
de vară 1923 la Năpădeni, invitaţi în parohia sa de preotul Grigore Constantinescu 
cel dornic a-și reaminti cu tata ale juniei idealuri, când răscoleau ei arhivele 
kievene pentru a întări lupta națională, mai mult bazând-o pe documentele 
dușmanului decât concret vizând originalul Testamentului rareşist şi a codicilului 
lui Ducal, aflat după o ipoteză recentă, a teologului Damian, la Căpriana, — ei, în 
mânuţele subțiri şi albe, cu gropiţe infime, ale Sulamithei Lewald, eu unsprezece 
ani având, ea nouă, ah, am văzut pentru prima oară fotografii artistice de-ale 
meşterului Cazimir Honig, neștiind că a lucrat cu Heinrich Schhemann la Troia, 
în 1877-1878, în mare grabă, de frică să nu vină stăpânirea ţaristă, care nouă ne 
luase Basarabia, cu patriarhalul Năpădenilor şi peisaj cu tot, după cum nu ştiam 
nici că tăticul Sulamithei, doctorul Zeno Lewald era frate bun cu doamna Phia, 
cu mămica ta, Clara! Ades eu părăsit-am Năpădenii, s-ajung prin păduri și fânețe 
în Târg (ştetl) la (colonia) Vlad, pe urmele verișoarei tale de la leşi, ca să mai văd 
o dată, în lumina domol moldovenească a soarelui însomnorat, acele capodopere 
fotografice peisagistice nemurind podurile de peste apa Nistrului, dinamitate din 
neîncredere reciprocă: noi temându-ne ca Armata Roşie a Cominternului, câtă 
vreme nu exista vreun Pact Anticomintern care să apere Europa civilizată, nu 
cumva să nu înceapă chiar cu România Regală, aproape ireversibile, 

deznaționalizarea-rusificarea şi republicanizarea-bolşevizarea alde tovii Gorki, 
Șostakovici, Molotov, Eisenstein, Vîşinski, Yuri Levitan, Valter Roman, Muhina 
şi Ehrenburg; iar ei având serioase motive să ne privească bănuitor imperialismul 
latin-latin, mai ales în eventualitatea descoperirii, scotocind cekiştii prin hârtiile 
de valoare ale Tezaurului trimis la Petrograd, — şi examinării fezabilităţii 
strategiei expansioniste din Testamentul lui Petru Rareș cel Mare şi Cult, amendat 
ducal de lucidul Duca Vodă cu obiecţia că, decât să ne dăm după leşi în Triunghiul 
de Lapislazuli Beciu-Cracău-Breslau, mai uşor ne-ar fi nouă să ne exprimăm 
recuperator în Universalitate, cucerind şi respectul Europei prin calitatea noastră 
de supraputere, după anexarea pașnică a Ucrainei, consolidată eventual, printr-un 
plebiscit, cum voia şi patriotul Rakovski, care se cunoștea cu tata de la Iaşi, acest 
brav cominternist disident pierzându-se-n negura Gulagului tocmai pentru că 
milita, am înţeles eu aiurea, pentru o federație ungaro-sârbo-bulgaro-ucraineană, 
fireşte sub hegemonie... românească sovietică, în scopul Marii Recuperări față de 
Occident a decalajului în materie de minuni sociale, religioase şi turistice. 

Treceam podeţul nesigur de sine de peste apa incertă a Culei şi o căutam 
pe bogat buclata Sulamith prin toată colonia Vlad, copii eram noi amândoi şi 
parcă niciodată, exceptând niște carne de cal la Gumrak, în marea încercuire de 
la Stalingrad, n-am mâncat ceva mai bun decât nişte coajă neagră de pâine, pe 
care acele degete mai degrabă de pianistă au frecat, după un obicei îndelung 
păstrat, căci l-am întâlnit şi la Salonic, în vremea zaverei, un căţel de usturoi cu 
miros pătrunzător, iar un Fima, octogenar nonagerial cum fi-voi eu însumi la 
Liov, în 10 decembrie 1999, când Europa îşi va asuma civilizarea României, 
indiferentă la rânduri-rândurile de lacrimi interlope ale incompetenţilor din capul 
Țării, şi voi răsufla ușurat de obligaţiile atitudinare, un bătrâne! ştirb şi soios 
căruia noi ștrengarii şi ştrengărițele, da, pesemne de la Efraim, îi ziceam Fima, de 
câte ori mă întâlnea, mă dăscălea amenințând cu degetul cu unghii netăiate, în 
felul următor, puţin cântat: Dinţii,/ Părinții,/ Matematica/ Și gramatica! 

— Am bet apă de la cinci fântâni! am replicat eu tatii, spre marele hohot de 
ras al gazdei, când informați de un megieş că m-ar fi zărit prin târg la Vlad, 
miratu-s-au foarte de capacitatea mea de a hoinări. 

— Nu atât de capacitatea ta de a urmări o fată până-n pânzele albe, pufni în 
râs domnişoara Clarissa Honig, izbind cu călcâiele cizmulițelor lada de ofiţer a 
marelui pictor, cât de particularitatea că suprasensibilitatea-ţi de orfan de război 
sfânt, nu prin tată, ci prin mamă se cunoaşte... Tu presimți multe nenorociri, 
încerci să sensibilizezi pe acei ce vor avea de suferit, dar... Sulamith Lewald a ta 
a trecut totuşi Nistrul şi Baraboiul, spre un Eisenstein fantomatic, al visurilor ei, 
voia să lucreze cu marele regizor stalinist un film la Odessa, era visul ei, la 19 
ani, şi din acel an hitlerist 1933, nimeni n-a mai auzit de ea! 

— Pesemne, după ce au anchetat-o Ţyuchel Adriean şi Jan Enache, ziși 
Jurmînski și Pumpianski de către căpitanul Tobă, respectiv Zarski şi Vorobiov de 
către nişte informatori care semnează, cel miştocar, Nichita Lisavoi, iar cel posac, 
Ivan Şcerbin, — i-au întocmit, ca analişti ai microevenimentului individual ce 


36 


erau, o caracterizare avizând negativ: ca actriță, domnişoara de la Odessa, 
Sulamith Lewald, ar fi putut face sex cu Beria, dar nu film de artă cu Eisenstein, 
din motive evidente: tată nesănătos, nici ciocănar, nici țăran sărac beţiv 
scandalagiu găinar, plus că, la vârsta pionierească de prim interes dantesc, a 
întreținut relații culinare cu românul de peste Prut, bandit Marius Ghizdavu, 
sensibilizându-l pe toată viaţa la usturoi şi pâine, iară nu la oţel şi pâine, cum 
cerea partidul unic, Parrtidul cu p mare — inexact! micul pictor de 11 ani observase 
mizeria că numai un Singur plug aveau coloniştii de la Valea lui Vlad. 

— Ceea ce nu voia să dezvăluie doamna farmacistă Eliza Alexandrescu 
anchetatorilor ei, ne putea lămuri doar doamna Amelia Șaraga, era următoarea 
cronologie a principalelor ei evenimente standard, fată de răzeși năpădineni, din 
judeţul Bălţi, plasa Chișcăreni fiind, zonă cunoscută pe tot întinsul Gulagului 
pentru colaboratorii partizanilor antibolşevici ce a furnizat, în 22 septembrie 
1941, cu frumoşii ei ochi verzi-ruginii înşelător deloc înlăcrimaţi, ea conducea la 
gara Sărata pe revizorul şcolar Nicolae Alexandrescu, bărbat falnic și viteaz, fără 
nimic artistic, putred, în el, om să apuce suta de ani şi intrarea noastră din muie- 
n uie, ucis mişeleşte peste exact o lună de zile în Odessa-n flăcări, prin acţiunea 
teroristă de la Comandamentul românesc, în urma căreia Conducătorul Statului a 
ordonat represalii, apreciate de Andrei Hurmuzacov ca aliniate stilului nazist, fără 
a se mai gândi la ce va zice Istoria, şi mai ales Literatura, şi nici la eventualitatea 
ca Sculptura de la Mănăstirea Miorcani, ctitorită-n plină tranziţie de fraţii 
Ghizdavu, să conţină o reprezentare a Conducătorului Statului inspirată de 
soluţiile tehnice adoptate de Natură pentru Sfinxul Bucegilor, care este ceea ce se 
spune că este doar dintr-un singur punct de vedere, nu din toate cele 360. 

— Nu atât în stil nazist, protestă galițiana Agnieszka, de parcă s-ar fi gândit 
la enormitatea impertinenţei gândirii habsburgice de a lua Moldova de Nord, la 
1775, ca pe o întregire a... Pocuţiei, manevră întrezărită cu îngrijorare şi de Ştefan 
cel Mare, şi de Petru Rareş cel Cult, cât într-o mentalitate nazistă, total incorectă 
politic. Anume, identitatea de catalogare nedocumentată implicită-n conceptul de 
iudeobolşevism, bazat pe o informare lacunară, pe date crezute semnificative, 
cum ar fi că-n CC-ul lui Lenin israeliții ar fi fost majoritari, ca şi-n guvernul adus 
de el la putere, sau că Biserica Armatei Ţariste Mântuitoare umbla vorba c-au 
nimicit-o la Moscova nerusul Kaganovici, după cum Sergiu Eisenstein zor nevoie 
să-ntemeieze-n creierele gloatei un soi de religiune nouă, marxistă, cu Pavel 
Morozov la bază, ca Miel, şi cu alte jertfe proletare, chiar şi şugubăţul primar al 
Sankt Leningradului, Kirov, poate, — dac-ar fi impus Stalin lui Jdanov aşa ceva. 

lar dacă represaliile ordonate telegrafic se refereau, ca reţetă, la a lua viața 
la zece, o sută, două sute, după gradul celui asasinat, de bolșevici, nu de simpli 
cotizanți de partid, ci comisari sângeroşi, cu conştiinţa încărcată până la al 
nouălea neam de crimele organizate — în numele marxism-leninismului, aplicat 
pe rase văzute din Vest ca un pic inferioare, de-aia ratându-l, nu cum ar fi biruitor 
prin lichidarea intelectualității occidentale în lagăre de reeducare de către 
analfabeți din sărăcime —, ei bine, tu, aspru Fiihrer bucureștean, ordoni represalii, 

comisarii ăștia sunt însă, ai dracu şmecheri, deja la adăpost în noapte şi-n ceaţă, 
iar de concentrat, lesne de găsit sunt doar evreii Odessei abandonaţi, sau cei 
basarabeni, strânşi deja, şi executantul, exploatând identitatea intrinsecă formulei 
iudeobolşevism, aşa de iactant formulată de Hitler, raportează mai Sus c-a 
executat întocmai şi la timp Represaliile ordonate asupra comisarilor! 

— Sarcina asumată de viitoarea doamnă Eliza Ghizdavu, privi sculptorul 
Hurmuzacov mult mai atent la Agnieszka decât vreodată la Isadora, nu fără 
inocenţă prefăcându-se el a nu şti de eternul concubinagiu al farmacistei şi 
fotografului, — sarcina declasantă pentru anchetatori, era să evite atât ca ei să-i 
bage-n dosar bănuiala că locotenentul Colea ar fi pierit la actul terorist din 22 
octombrie 1941, cel urmat de imbecile represalii asupra Odessei, ștabii stalinişti 
fugind pe mare sau rămânând, legendă, în catacombe ca şobolanii, cât şi ca să se 
menționeze cumva, în alt dosar, că acel fotograf care l-a identificat, din câteva 
zdrenţe de carne de cadavru, ar fi fost tocmai locotenentul Marius Ghizdavu! 

— Aşa este! admise blând Clarissa. Putea veni oricând un... ordin categorial, 
că toți cei în legătură de rudenie, de prietenie sau de serviciu, cu sutele de morți 
de la Comandament, să fie exterminați la defrișat Siberia sau local. Or, Irinuca, 
abia născută şi cumva atribuită în 1951(!) lui Nicolae Alexandrescu, încă mai era 
dependentă de mămica ei. Însă Eliza Alexandrescu se apăra şi în perspectiva de 
a rămâne fără tătic viu, adică Marius, la fetiţa asta, pe care i-a făcut-o fără să-l 
avertizeze, în cel mai desăvârşit secret, el, un Homo solus socotit, nădăjduind a 
se fofila pe acest pământ periculos, protejat faţă de orice şantaj ce i-ar fi putut 
desfigura OPERA, mandala aia unică, rafinată până la adânci bătrâneţi. 

— Dacă anchetatorii săi cincizeciști ar fi ştiut că Ghizdavu chiar a participat 
efectiv la umplerea de spânzurători a Odessei şi la evenimentele de la Dalnik, 
constând în incendierea aşa ziselor magazii, ba chiar grajduri ale colhozului sau 
sovhozului, în care-au fost concentrați evrei pentru a se răspunde cu represalii la 
ceea ce procesul din 1946 a dovedit că nu era un act de nuanță teroristă, ci un tipic 
act de război, anume explozia banală a unei mine, la o săptămână de la ocuparea 
Odessei, de către „brava“ armată a criminalului de război lon Antonescu, al 
Treilea om al Axei, după Hi şi Muss, atunci... 

— Dulce Clara, auzind-o gemu zbătându-se cu indignare artistul vizual de 
la Sonnenheim, nu este îndrituit a mă judeca din nou tocmai acest tov Ivan 
Tăpoieşu-Săracu, băutor de vişinată cu pandurul Grig Căinaru în anii bolşevizării- 
rusificării, fost bucătar pe la Kremlin, semnând Vanea Bednîi poeme staliniste şi 
dejiste în Analele-haznalele româno-sovietice ale sovromliteraturii, ca pisatel de 
tip nou, căsătorit romantic şi riscant la dosar, cu domnișoara Adriana Bratu, 
teribila fiică ideoloagă marxist-leninist a generalului de propagandă Horia Bratu, 
antonescian sadea, ceea ce nu l-a oprit apoi de la un fel de carieră diplomatică, 
dracu ştie ce învârtind Karandașul pe la reprezentanţele noastre din Asia... 

— Notă! scoase acuzatorul public Vanea Țăpoieșu, săracul, dovada, dovada, 
documentul pornind de la care îi poruncise Jan Enache să-l înfunde pe 
proprietarul Atelierului botezat ostentativ Amedeo Modigliani în anii 1938-1940, 

când guvernele Goga şi Gigurtu au înţeles să jertfească relațiile cu evreii, în 
speranța că cele cu nemţii vor fi mai protectoare pentru fruntariile României 
Regale, între care am fi putut să evoluăm și să ne exprimăm în UniversSal, în 
plurivers şi în metavers, fără a mai alerga după himere triunghiulare, de lapislazuli 
(Viena-Cracău-Wroctaw), de rubin ducal (Odessa-Y alta-Gumrack) sau de smirnă 
un piculeţ titulesciană (Salonic-Karnak-Trapezunt), marele nostru ministru de 
externe conservator, prieten cu Litvinov şi Romain Rolland, înțelegând încă de 
sub Regele Carol 1 cel Mare, că strategia sadoveniană de a anexa noi primii Țara 
de dincolo de negură, Ucraina, nu e bună măcar din considerente wilhelmin- 
bismarquerine de falsă marcă, ci spațiul nostru vital pentru spiritualitate începe 
de la Balcic în jos, spre Troia, Sinai şi Etiopia, pornindu-se recreştinarea turcilor 
bizantini, reînălțarea Crucii şi Tricolorului pe Sfânta Sofia, ca şi pe Locurile 
Sfinte, odată cu împingerea treptată a arabilor în peninsula din care au năboit în 
matrixul mediteraneean al omului alb, al civilizației europene și globale, noi, 
ultimii cruciați de obârşie nobilă latină, putându-ne încrede în simpatia tuturor 
cetățenilor cu adevărat cinstiţi, presărați de Domnul de la Mancha la Manciuria, 
ca şi în Africa ceea, ulterior de de-musulmanizat creștineşte... 

— "Tăpoieşule, păi, dac-a fost în criminalul război antisovietic, e criminal! 

— OSTAȘI ! 

— Scheisse! oftă generalul de propagandă Horea Bratu, parcă scârbit de 
propriul cabinet. Prevăd, băi locotenent Ghizdavu, locotenent de roşiori şi de 
cinematografiere a bătăliilor, că Războiul Sfânt va degenera-n plictisitoare 
anchete! Eşti dat dracu.... Mai dă-te dracu! Ce atâtea poze! Ce să fac eu cu ele? 

— Înţeleg, şopti Marius Ghizdavu, privind uluit spre demolatorul Narcis 
Moga, cu nuanţa dată din umeri că pentru astfel de crime ale omului eu pot 
răspunde generic, ca homosap canibal căsăpitor de semeni, dar nu ca artist, înainte 
ca măcar istoricii noştri să aibă Muzeu funcţional, nu unul sabotat să stea zeci de 
ani în reparaţii capitale, cu Traian milog pe trepte şi Căţeaua mereu flămândă. 
Înţeleg că arhivele, oricum ciuruite, rămân măr de ceartă și atunci... reacţia nu 
poate fi decât acut Literară, nu de Belle Arte! Mă supun, înțeleg şi declar că n-a 
existat niciodată vreo cetate ţărănească Sonnenheim, în Transnistria noastră 1942, 
unde să fi făcut eu vreun reportaj cu Otomega, uneltind a ilustra progresul în ritm 
de creştere explozivă, rezultat din reintroducerea economiei noastre de piață, din 
reprivatizări şi îndeosebi din recatehizarea BOR a populaţiei, al cărei Dumnezeu 
fusese internat de Lenin și Kaganovici la complexul de sihăstrii de pe Insulele 
Solovki, în Marea Albă, deci în estuarul nămolos şi rece a Cerc Polar al Onegăi. 

— Notă! 

— Evrei împuşcaţi în Transnistria, în nu ştiu cât a-ntâia 1941, evacuați din 
Basarabia şi parte din Bucovina din ghetouri până la Tiraspol şi din Tiraspol, 


peste Grebenic-Catargii, spre Berezovka cca 40 000 
Com. Bogdanovka, Jud. Golta "48 000 
com. Dumancovka "14000 
com. Ahmecetka "14000 

com. Mostovoi, jud. Berezovka "32 000 
Evacuaţi din Nikolaev, Herson şi Odessa prin etape şi prin trenuri şi executaţi de 
SS şi parţial de jandarmi în coloniile germane Reichstat, Lichtenfeld etc. 


raion Mostovoi "150000 
La Odessa arşi de vii în barăci "10000 
La Odessa spânzurați drept represalii după explozia în clădirea comandamentului 
german din Odessa "25000 
Țigani evacuaţi în comuna Covaliovka, raion Mostovoi, 
Jud.Berezovka "20000 
Ridicați şi împușcați de SS la gara Trihaţka "11 500 
Morți de exantimaticus "7000 
întorşi în ţară "1500 
(ss) 
Indescifrabil 


-— Fata asta, întinse acuzator spre el degetul însângerat la bombardamentul 
din 4 aprilie doamna Şaraga, Marius-Marius, te-a întrebat doar dacă ȘTIAIL. 

— N-auzişi, bre, că nu ştia! se răsti ţărăneşte Senatorul Marean Tăbăcaru, 
zis SMT, nostalgic ceaușist fără niciun interes să intre-n UE fără comenzile de 
stat pentru firme, de la niște regii neprivatizabile din motive umanitare antişomaj. 
Taică-miu, celebrul avocat liberalo-țărănist traseist Coriolan Pigu, a fost un 
îndârjit apărător al comuniştilor, când le-au înscenatără trădătorul Iliescu, CIA, 
GRU, AVO şi KGB procesul odios că, preaiubind România, cepexiştii s-au opus 
scenariului puterilor străine, să ne cotropească Timişoara şi Ardealul, fiind şi 
victime colaterale. La rândul meu, la semicentenar, bocesc pe loan cel fără de 
mormânt, mă opun istoriei contrafactuale dacă și cu parcă, şi jur pe ce-am mai 
scump, pe Dumnezeul meu dac, creștinat mult înainte de a veni Roma lui Neron 
să ne ia aurul, că Eu, în 1946, ca avocat, l-aş fi apărat din oficiu și fără niciun 
onorariu pe Mareşal, obținându-i Graţierea sau măcar, ca şi tata pentru cepexiștii 
lui de omenie, asigurându-i o sensibilă Reducere de pedeapsă, ori s-o execute la 
domiciliu. Fiindcă Eu nu m-aş fi lăsat aşa uşor. Eu i-aș fi scris până şi tovarăşului 
Iosif Vissarionovici Stalin personal, explicându-i cum au stat lucrurile de fapt! 

Fiindcă genialul Stalin, ca şi eroul Ceauşescu mai târziu, sau Vlad Ţepeş 
întrucâtva mai 'nainte, erau lideri profilactici, cărora dacă le explicai pe înțeles 
vreo primejdie, ei erau suficient de rapizi, la nivel mental informauv şi la nivel 
neuromotor, să-şi întocmească o „situaţie“, ca să mă exprim ca existenţialistul 
Jean-Paul Sartre, din al cărui romantism astral s-a inspirat şi poetul nostru 
național, la al cărui soclu, să-l prăvălească, sapă toţi masonii, ca şi la al marelui 
istoric Nicolae Iorga, care-l critica pe Kogălniceanu c-a dezrobit toţi ţiganii... 

— Este adevărat c-ar trebui să fim mai nuanţaţi ca acuzatori publici, dădu 
imediat înapoi venerabilul Vanea TȚăpoieșu-Bedniîi, mai rrromâni, aşa cum ne 
recomandă cu erudiție senatorul Marean 'Tăbăcaru, dar preşedintele Comisiei 
Parlamentare pentru Literatură şi Istorie Corectă, colegul dumisale, băiețașul meu 

şi al Adrianei Bratu, popularul voiajor Gogu Țăpoieşu, consilier secretar de stat 
comisar la Sovietul Comisarilor Poporului pentru Exactitate, călătorind azi în 
interes de serviciu la Monte Carlo, e oricând gata, deci, să-i răspunză printr-o 
epigramă plină de haz, când s-o-ntoarce şi ne vom revedea toți la Scroviştea! 

— După Auschwitz şi Kolîma, se enervă Clara Honig, nu se mai pot scrie 
NICI epigrame... 

— Şi nici este permis să scrii în Pravda noastră democrată că norodul din 
România — să-ţi baţi joc aşa de inteligenţa lui! — s-a săturat de forma de stat 
monarhică, făcând foame sub... familia Ceauşescu, izbucni Lavrentia (adică 
Lavinia-Stana Clătici). E destul că s-a plebiscitat la noi constituția iorgovană! A 
lui Tonel, cum îl alinta recent filozoful reacționar filolog Jean din Ferentari, într- 
o convorbire telefonică țipată la teologul surd Atanasie din Grant, al cărui trecut 
dubios trebuie verificat, zis şi Euthanasie din Crângaşi, ascunzând în toate 
autobiografiile Linkedin cele popeşti c-a avut parohie BOR în împrejurimile 
Odessei, la Dalnik și 'Tatarka, slujind mai mult sufletelor moarte din nu ştiu ce 
groapă comună de vreo patru mii de victime ale enchevedeului, instituţie ce nu 
făcea decât să pregătească oamenii sovietici pentru unitatea de monolit, atât de 
necesară moral, pentru purtarea cu succes, până la Berlin, a Marelui Război 
pentru Apărarea Patriei Staliniste şi, indirect, a Occidentului progresist! 

— Este adevărat, surprinse Coriolan Pigu săraca Clara ce privire miloasă 
rezerva ofițerului de roșiori Marius Ghizdavu, de parcă l-ar fi identificat, din 
acceleratul oprit la semnal, cum lopăta el dincolo de sârma ghimpată, cordon şi 
prepeleci, clisă roşiatică la Canalul Morţii, — este chiar evident, stimaţi colegi, că 
documentul care s-a produs aici, nu are autenticitate absolută, ci doar un vag 
conținut de... plauzibilitate, ca xerocopie de fotocopie de notă dactilografiată de 
către cineva foarte emoţionat şi cu multe greşeli la cel care a notat statistica 
victimelor de mână, nota dactilografiată spunând că e vorba de o însemnare 
descoperită după război printre notițele lui Radu Lecca, împuternicitul guvernului 
român în problemele evreieşti, a cărui condamnare la moarte odată cu Mareșalul 
nu întâmplător s-a comutat în muncă silnică pe viață, la recomandarea 
premierului Petru Groza şi a ministrului de justiţie Lucrețiu Pătrăşcanu! 

— Dacă nu cumva a dat cele mai bune relaţii şi doctorul Liviu Lecca, după 
ce s-a dus, în februarie 1945, la Ialta, cu Mişu, întorcându-se apoi de la Moscova 
cu Andrei Januarjewitsch Wyschinski, ca să-l prăvălească pe fascistul Rădescu! 

— Două! ] cinci de mii de spânzurați la Odessa drept represalii după explozia 
în clădirea comandamentului german din Odessa! izbucni într-un terifiant râs 
batjocoritor SMT. În primul rând că nu era comandamentul german, ci 
comandamentul românesc, al generalului martir loan Glugojanu de la Divizia 10 
Infanterie, iar în al doilea rând că vreau să-ntreb şi publicul telespectator, dacă-şi 
poate imagina ce înseamnă douăzeci și cinci de mii de spânzurați, dacă într-un 
oraş mic ca Odessa noastră, dezvoltat de români, dintr-o comună românească, 
Moldoveanca, or fi existat atâţia copaci sau stâlpi de iluminat stradal!... Două”)! 
cinci de mii de suflete, fraților, abia de e puhoiul ce iese pe porțile stadionului, 

când are meciul decisiv pentru calificare România chiar cu Ungaria! 

— De-asta, după Auschwitz și Kolîma nu se mai poate scrie poezie! privi 
tinereşte bătrânul Marius spre maturizata sa Clariţă. Pentru că există jertfe despre 
care decent nu se poate vorbi public, în jegoasele săli ale tribunalelor, la cârciumă 
sau în cel mai infect spațiu de pe faţa pecinginoasă a pământului: micul la suflet 
ecran tv, ba chiar nici pe monitorul cui deja are calculator în Galiţia Mare. 

— Nu se mai poate scrie Poezie, admise expresionista, şi în genere nu se 
mai poate scrie nimic important pentru că nu mai există public curat! E mai curată 
Sena decât fluxul uman ieşit din stadion, şi-ţi vine să te arunci în ea. 

— Pentru câte crime se produc într-un filmuleţ american de seară, la 
teveurile particulare sau la aia de stat, care le imită-n funcția anticulturală, cam 
de dimensiunea numerică a unei singure familii, se dumiri fulgerător bucătarul 
ateu Vanea Ţăpoieșu-Bednii, nu e nevoie de nicio imaginaţie mai presus de a unei 
gospodine sau de a unui bărbăţel de cratiţă. Dar pentru a realiza ce înseamnă 
douăzeci - treizeci şi cinci de milioane de cetăţeni sovietici morți, cât a jertfit 
Salvatorul Umanității, Stalin, pentru ca noi astăzi să putem bea liniştiţi o berică 
după mici, deconectându-ne paşnic dinaintea tembelizorului, nu poate decât un 
expert foarte specializat, cum observa şi Albert Camus, în cartea sa dedicată 
războiului bacteriologic, spre care împingeau imperialiştii, după ce s-au dumirit 
c-au pierdut monopolul bombei nucleare, datorită legităților obiective ale 
investițiilor, pe care şi le permit, ca efort popular nelimitat, totalitarismele 
progresiste, iară nu c-au împărtăşit rușilor din secrete soții Rosenberg, a căror 
condamnare a fost expresia cea mai reacționară a antisemitismului american! 

— Complicaţie care s-ar fi putut evita, surâse larg SMT, de parcă se 
distinsese în luptele aeriene pe un biplan IAR-39 şi, impresionată, partea germană 
i-ar fi dăruit un Junkers-87 (Stuka), dacă iresponsabila clasă politică din Wall 
Street ar fi studiat, de pe sacii ei de dolari, mai cu intelligence metodele 
cominternist-cekiste şi s-ar fi bazat mai puţin pe o tehnică impersonală, şi ceva 
mai mult pe om, pe omul infiltrat în mediul aflat în lucru, care să-ţi predea 
informațiile cele mai valoroase cu putinţă, la crize, acelea chiar din mijlocul 
huliganilor trădători, ale golanilor şi drogaţilor, pentru ca conducerea legitimă de 
partid şi de stat să ştie în permanenţă ce au ei în cap, care este concepția lor! 

— Aşa-i! Aşa-i! privi cu drag la senatorul Marian Tăbăcaru senatorul 
Gabriel Ţăpoieşu. Ba aş adăuga, ca curoatlantic ce-am voiajat enorm pentru 
popor, ca raportor pe problemele litigioase din manualele alternative şi ca secretar 
de stat la Sovietul Comisarilor Poporului pentru Istorie Exactă, adică sucită 
pentru uzul Consilierilor de Criză, aş sugera ca, pe la Arhivele cu acces filtrat, în 
perspectiva pierderii frontierelor prin deschiderea graniţelor, să avem ex-lucrători 
de informaţii capabili să valorifice diferite hârtii de interes, garanţia azi a omului 
potrivit în funcţia potrivită fiind, cum observă şi colegul Marian, nu să ai carte de 
identitate, fiindcă identități îţi poate furniza serviciul tehnic câte vrei, ci criteriul 
eliminatoriu e dacă ai expertiză adecvată, adică vechime în munca cu agentura. 

— Ce mi-e aia agentură, ce mi-e agenţie de turism! dădu nonșalant din 

umerii rotunjori Agnieszka și dădu să treacă prin filtru, enervând pe Irina. 

— Fiecare meseriaş, fiecare doctor, orice om are o sculă şi de scula lui se 
îngrijește, sorbi cu nesaţ din cofița ei cu apă rece tiraspoleanul general Pantiușa 
(Timofei Bodnarenko), gata să-i dea o definiție clasică, idilică. La Securitate care 
este scula noastră? Am spus că avem şi noi o sculă. Dacă frizerul are brici, dacă 
strungarul are strung, am spus că noi avem informatorii noştri, să ştim cum să 
muncim, să vedem cu cine avem de-a face. Informatorul trebuie supravegheat cu 
mare atenție, deoarece el vine din mediul mic-burghez, fiind încă legat de bandiți. 
La toţi aceştia trebuie să le facem educație, să-i întrebuințăm eficient, pentru 
descoperirea dușmanului. Aşa cum muncitorul are grijă de scula lui, aşa avem și 
noi de informatori — şi noi trebuie să avem grijă de scula noastră mult mai mult. 
La frizer este scula moartă, la strungar la fel, la noi este scula vie, trebuie să dăm 
mai multă atenție. 

— Orrr, mârâi Adriana Bratu la fii-su, Gabriel-Gogu Țăpoieşu, din gura ei 
strâmbă ca a mă-sii cominterniste Amapola, deschisă haotic sub fruntea de delfin 
ca a lui tac-su, Horea, orrr, domnii mei, în lucrul cu in-forrr-maţiile astea, cu 
hârtiuţele care trebuie distruse ca la Berevoieşti, numai o mare sculă, numai un 
ofiţer cu mare vechime, cu străvechime, poate să se pronunțe dacă o hârtie este 
sau nu este suportul material al unui... text statistic periculos! 

— Mă rog, se lumină vag Marius Ghizdavu, eu prefer, desigur, actualul 
sistem german, cu arhive perfect accesibile, încât fluctuaţia cifrelor şi faptelor s- 
a terminat demult: şi pentru călăi, şi pentru victime. Nu te poţi însă așeza la o 
discuţie serioasă, despre un sistem concentraționar emanație a unui consens 
antibolşevic cu nazismul, fără a te referi într-un fel sau altul şi la Romlag, nu 
neapărat ca mecanism românesc tot exterminator, cât ca instrument de răspândire 
a Terorii de către PCR, care este principalul vinovat, care n-a voit să cedeze din 
când în când, pentru ca şi românii, care sunt cei mai viteji, mai drepți şi mai 
numeroşi dintre galițieni, să fi generat, după Războiul Sfânt, evenimente mondial 
mediatizate, ca alea de la 1956, 1968 şi 1980, pentru ca să accedem şi noi, în 
primul val, la procente decente din pib la cultură ca-n uie, dotându-ne cu 
biblioteci şi arhive bogate, accesibile întru Adevăr, adică întru Marea Recuperare 
de a ne exprima în universal, care este concepția noastră, ce avem noi în cap, 
relativ la relativ puţinele probleme și quizerii filosofice bazale! 

— lată de ce, reiteră moderatoarei însuşi Horea Bratu, noi trebuie să alocăm 
10% din pib la EduCultură, cointeresând inspectoratele judeţene de profil în 
convingerea nestrămutată că numai Istoria şi Literatura pot afirma extern și intern 
drepturile noastre de a stăpâni iarăși Balcicul, Athosul, Ragusa, Cracovia, Viena, 
Breslau, Lw6w, Salonic, Odessa, Kânigsberg sau Helsingfors, în scopul Marii 
Recuperări şi al unei viteze comune de progres a tandemului Galia-Galiţia Mare. 

— Viteză imposibilă dacă Biblioteca Naţională a României nu e finanțată 
cât să țină pasul, în digitalizare, cu Gallica a Franţei. Deci: din instinct, reluă 
Marius, nu mă mir că atâta vreme cât nu există intenții superioare de a se cerceta 
genocidul româno-român, ar exista vreun interes sincer pentru ce s-a-ntâmplat în 

Transnistria noastră, cea administrată de noi, asumându-ne toate răspunderile, 
inclusiv pentru fapta SS-ului sau a extremistului ucrainean în acest teritoriu al 
nostru, asumat oficial! 

Cât despre problema de principiu dar secundară, dacă şi printre români, o 
securitate ca cea nazistă ar putea găsi călăi, torționari, bestii-bestii, eu ca zek al 
Romlagului, fac hm! hm! iar ca pictor al Capelei Timişorenilor, înspăimântat de 
capacitatea bolşevismului ceauşist de a arde oameni, clatin din cap, ca să nu mai 
amintesc de bestialitatea miliției noi, răcnite la Jilava, asupra arestaților din 
Revoluţie, și alături, la Măgurele, asupra arestatelor din Contrarevoluția iliesciană 
de la 13-15 iunie 1990, care a restaurat nomenclatura în poziţia interlopă de 
proprietară a Neamului Românesc şi a întregii Avuţii Naţionale! 

Ca unul care am contribuit cu fotografii mult mărite, în octombrie 1942, 
atât la Expoziţia „România în război” din Piaţa Senatului, Senat al cărui Palat 
Dictatura Regală nu l-a mai construit unde-i blocul Gioconda al amicului meu 
Cezar Bogza, cât şi la Expoziţia Transnistriei din Piaţa Brătianu, unde-i acuma 
Teatrul Naţional de la Inter, pot oricând depune mărturie că cert, da, în 
Transnistria s-au petrecut, cum am mai zis, fapte care ne mânjesc şi ne dezvăluie 
nişte propensiuni întru abjecţie care zac în noi oamenii și, dacă nu le scormonim 
măcar cu bisturiul Literaturii şi Artei, dacă al Istoriei e prea moale, atunci ele 
defulează în barbarii hm-inexplicabile, cum ar fi să asmuţi tunurile Krupp pe 
colibele satelor pelagroase ale flămânzilor din 1907 sau a te căca minereşte în 
Universitate la 1990, pe urmele lui Nicolae Iorga şi George Călinescu! 

— Aaa, Piaţa, Piaţa Universităţii! înflori la chipu-i pocit Adriana Bratu, cu 
referire-n Coada Calului unionist, balcon la esplanada cu Statui, nu la bulevardul 
Intercontinentalului, jos unde-ar fi deschis frații Modigliani restaurant, la sugestia 
fraților Ghizdavu. Păi, în Piaţa Regală a Universităţii, ne-am cunoscut eu şi cu 
Vaniuşa al mieeu, pe 30 august 1944, rugându-l tovărăşește să mă violeze repede, 
repede! Şi m-am despărțit pe 26 mai 1946, tot cam aşa, la mitingul organizat de 
Apărarea Patriotică, al cărei secretar general era un doctor diplomat Mezincescu, 
miting prin care românii, monitorizați de presa anglo-americană, au avut șansa 
irepetabilă de a solicita guvernului de democrație populară omorârea criminalilor 
de război lon Antonescu, Mihai Antonescu, Constantin Z. Vasiliu (inspectorul 
general al Jandarmeriei), Gheorghe Alexianu (guvernatorul Transnistriei), Radu 
Lecca (o rudă îndepărtată, poate, a doctorului Liviu Lecca), Eugen Cristescu 
(şeful Serviciului Secret Român) şi un general Pantazi, în casa căruia Mareșalul 
cică vânduse Germaniei naziste, prin Clodius, și Insula Şerpilor, şi Benzinăriile, 
dar Regele Mihai, la recomandarea domnilor Petru Groza şi Lucrețiu Pătrășcanu, 
n-a satisfăcut decât parţial doleanţele la execuţie exprimate de mitingiști! 

— Asta a fost şi impresia mea, Clara! lăcrimă brusc Marius. Că e ceva 
ireparabil în crimele împotriva Umanității. Ele, pur şi simplu, nu trebuie să se 
producă! Dacă se produc, nu mai e nimic de făcut. Pentru că dacă s-au înfăptuit, 
după opinia mea de artist şi om de drept cu studii de penitenciaristică la Sorbona, 
crimele mecanismelor totalitare... nu pot fi pedepsite! N-ai cu ce! Cum, invers, n- 

ai cu ce răsplăti pe Michelangelo sau pe Beethoven sau pe Eminescu. 

Eu nu zic ochi pentru ochi şi dinte pentru dinte, pentru că devine 
dezavantajos când, printr-o singură semnătură de listă de execuţii, marele asasin 
dispune de viaţa a mii de oameni-număr! 

ŞI, principial, nu văd unde să încadrezi o situaţie ca la Ravensbriick, unde 
unei deținute, ce trebuia să nască, i s-au legat picioarele, omorând-o în chinuri 
groaznice homosapul nostru ingenios, cu tot cu pruncul, a cărui facere o interzicea 
regulamentul, după cum nu prea văd, în genere, cum mai poți trăi rămânând om 
după o întâmplare ca la Bogdanovka, unde mama îţi este împuşcată, se trezeşte 
printre cadavrele sau mai greu răniții din groapa comună, revine la barăci şi e 
luată ulterior şi dusă pentru o nouă execuţie. 

Părerea mea este că un studiu atent al atrocităților secolului XX schimbă 
radical conceptul de om, Clara! 

— Lasă tu fumurile de artist! îl sfătui ca bună anchetatoare tanti Amelia, 
Meli Şaraga-Ghizdavu. Ştiai sau nu ştiai? Atât să-mi spul. 

— Bineînţeles că știam! Ce dracu? se enervă nepotul. Multă lume ştia. 
Trăiam într-un limbaj antisemit, care cu necesitate trebuia să ducă la dezastru, 
după cum tot la genocid trebuia să împingă și jocul cu ura de clasă, iar mai 'nainte 
fanatismul religios! La atât îi ajută mintea pe oameni, asta fac! 

Nu înţeleg însă de ce atâta insistenţă în interogaţia asta, dacă ştiam sau nu. 
Parc-aş fi suspect, cum că eu însumi aș fi fost implicat în cine ştie ce crime! 

Nu am avut cum să fiu implicat! Am umblat de colo colo, ca reporter 
cinematografic, ca pictor şi arhitect şi chiar ca proiectant de cimitire pentru eroii 
noștri și pentru cei germani! Altminteri, mi-e şi groază să-mi imaginez... 

— Eroi, dom'le? îşi înălță retoric a gravă nedumerire sprâncenele-i 
brejneviene Gogu Țăpoieșu. Pot exista... „eroi“ într-un război de jaf şi cotropire, 
lângă Germania nazistă, împotriva Uniunii Sovietice, care ducea un război drept, 
şi contra marilor ei aliaţi, Anglia și America, împotriva, de fapt, întregii lumi 
civilizate sau măcar progresiste? 

— Mă tem că da! se îndârji pictorul, văzându-l din claustrul cu mici coloane 
brâncovenești, al Mănăstirii Războiului Sfânt, plasate virtual la Miorcani, să se 
poată organiza pelerinaje şi dinspre Soroca, Lemberg sau Premișlea. 

— Nu pot exista asemenea eroi! determinat hotărî cu prestanţa celui plimbat 
prin mai toată lumea, Gogu Țăpoieșu. Duuumneata ar trebui să fu înfierat aşaaa, 
să ai o fişă-ntr-un computer şi, peste tot pe unde mişuni şi ce faci, dacă-ncerci 
ceva cumva, atunci să ți se dea operativ în cap, să ţi se pună preventiv stavile-ntr- 
un fel sau altul, ghinion artificial, pentru că te ţii numai de năsărâmbe, gafe şi 
chiar grave deteriorări ale prestigiului partidelor legal alese, deci ne şifonezi clar 
imaginea externă, trădătorule, taman în clipele cele mai fierbinți din lămurirea 
factorilor de decizie globali, că România trebuie, logic măcar, dacă nu şi din 
considerente lingvistice, să se integreze în structurile euroatlantice, după Ungaria 
şi înaintea Ucrainei, orice bulversare a acestei ordini, parcă prestabilite, putând 
avea repercusiuni strategice imprevizibile asupra echilibrului zonal. 

— Orrrice bulverrrrsare putând avea repercurrrsiuni! întări mă-sa lui Gogu, 
din gura-i strâmbă, Adriana Bratu-Ţăpoieşu Bedniîi, săraca. Repercurrrsiuni 
adânci, tovarăşe Tichie, dacă nu-l urmărim pe acest pretins profesor de teme 
pentru acasă la copiii de negustori din Titu Târg, fost fotograf de bâlci şi viitor, 
post-Canal, om de serviciu la complex, semn de protecţie securistă sau de ajutor 
legionar! Fiindcă nu oricine se băga-n comerţul cel bănos socialist, socialist cu 
adevărat, parrradoxul rrromân fiind că capitalismul fesenist generează social- 
democrați mai bogaţi decât liberalii, fiind inadmisibil, după toate câte s-au 
întâmplat, inclusiv, cum sublinia şi acuzatorul public şef Avram Bunaciu, săracu, 
în culisele procesului, semnificativa condamnarre simultană-simultană-simultană 
a lui Antonescu şi a clicii sale cu a... tehnocraţilor lui Horia Sima, așa zis 
dispăruţi, adică ascunși la imperialişti, cum ar fi Mihail Sturdza, loan 
Protopopescu, Corneliu Georgescu, Constantin Papanace, Vasile Iaşinschi... 
Semnificativ, nu? Atât pentru a dovedi intelectualilor că regimul militar-fascist şi 
regimul legionar sunt una, chit că s-au certat şi bătut la Rebeliune, cât şi pentru a 
lămuri masili că, dacă partidele României prea Mari Regale interbelite au sprijinit 
pe criminalul Antonescu, până şi-n boxa acuzaților, alde Iuliu Maniu dând mâna 
cu el, în gemetele de oroare ale muncitorilor, plugarilor și funcționarilor cinstiți 
prezenţi în sală, numai protecţia anglo-americană opreşte justiția popularrră să 
nu-i trimită imediat în Valea Piersicelor Plângătoare şi pe precurrrsorii grupărilor 
PNL.-Parizer şi PNŢ-Borviz de azi, dar şi a extremismelor viitoare de tot felul. 

— Numai că o naraţiune românească de după 10 decembrie 1999, rânji 
Gogu, nici nu-l mai interesează pe Desţărat, — prostul de Marius visând că gata, 
troglodiţii din capul Ţării vor fi civilizați cu forţa de către Europa şi America, tot 
aşa cum s-au creat de către generalii pedagogi Eisenhower şi MacArthur o 
Germanie nouă şi o Japonie nouă! În schimb, se pretează obiectivul Pictorul, la 
a-l valorifica un enunţ altui fugar de la proces, Mircea Eliade, printr-o frescă din 
curtea Mănăstirii Miorcani. Întoarcerea Morților de la Stalingrad, plutitori peste 
poduri metalice scheletice-n Nistru, ca-n fotografiile văzute copil în mânuţele 
Sulamithei Lewald, şi sunt lovite cu pietre aceste „umbre vechi“, atât în sovietica 
gară Tiraspol, cu intrarea monumentală din trei arce înalte plagiată după gara Titu, 
cât şi în gările relativ mai românești, ce se înşiră ca mărgelele pe-o aţă până spre 
Focşani, unde este şi linia fortificată pe care trebuia să sfârșească, în concepţia 
bolnavă, sifilitică, a Mareșalului, acel război așa-zis sfânt, pentru ca-n perspectiva 
elementelor de totalitarism fundamentalist islamic cu care se vor confrunta 
americanii pe ll septembrie 2001, acţiunea românească agresivă la Răsărit să 
apară cât mai odioasă cu putință! Strigător la cer, la sputnik, fiind ca de secole să 
te baţi tu voievodal cu musulmanii și apoi să foloseşti sintăgmuţa perdantă, 
odioasă, „război sfânt“, cu semnificația tăioasă că bolşevismul era un totalitarism 
mai tare decât cel nazist şi deci doar c-o kredinţă fanatică, komparabilă cu-a 
arabilor şi asiaticilor ar fi putut fi domolit în voința sa de expansiune, marea 
întrebare rămânând dacă totuși, în 1941, Marius, care a fost pe front, ȘTIA mai 
mult decât Horea Bratu rămas mereu la birou până-n ziua de azi... 

Nu ştiu dacă mai ştii, dar comportamentul tău dur faţă de mine a fost 
întotdeauna ceva ce n-am mai pomenit de când mama, Phia, cum îi zici tu, m-a 
făcut, la 6 octombrie 1926... Aşa că-ţi poţi închipui, sper, având în cap enorma-ţi 
fantezie de artist deplin, artist în creație, artist în gândire și-n lecturi, artist în viaţa 
cea de toate zilele, adică un risipitor, cum te reflectai tu în oglinjoara minții mele 
de copilă zvăpăiată, căreia un domn prieten mai degrabă cu bunicul Cazimir decât 
cu tata, adică tu, îi găsise calităţi certe de poetă. Blestemate calități pe care nu le 
contest nici astăzi, ba chiar pot să-ți mărturisesc impresia deprimantă că niciodată 
n-am fost mai aproape de purul lirism decât în acei ani foarte fragezi, când am 
scris pagini de care nu mă voi ruşina niciodată. Atunci am citit cărțile esenţiale 
firii mele (nişte plachete! poezie expresionistă din celălalt război, când genocidul 
a lovit doar pe armeni, în forme prea puţin emoţionante ca biznis mediatic) şi mi- 
am îngăduit vremelnic ca arta mea şi viața mea să fie una! 

Fără şovăire îmbrăcând o rochie galbenă, folosită la școală în rolul Ofeliei, 
pardon! o rochie albă, lungă, cu transparenţe vagi, ca la mirese, mi-am pus o 
coroniță din flori albastre de hârtie zisă creponată şi mi-am cusut pe piept o 
steluță, de bunăvoie şi nesilită de nimeni, anticipând o măsură organizatorică, 
tipică metodicului spirit german, pe care urmașii rigidului Bach şi ai rigurosului 
Kant din Kaliningrad au și luat-o împotriva seminției mele. 

Fiind demn de remarcat jocul ironic al Istoriei, că cu mi-am pus în piept 
steluța galbenă, a poetului David, pentru a sfida un discurs antisemit ce în acel 6 
octombrie 1940 îmi suna, serbând românii o lună de la declararea Regelui Carol 
al II-lea drept... principalul vinovat pentru sfârtecarea României de către cele 
două totalitarisme muncitorești, sub monitorizarea acut interesată a anglo- 
americanilor mizând pe o încăierare Stalin-Hitler pentru stabilirea V6jdiului 
dominant pe planetă... Ah! oribil îmi suna acel discurs al aşa-zisei românizări a 
fondului locativ, a... spaţiilor comerciale de apucat pe apucate apucaliptic ca-n 
primii ani ai Epocii YI, a micilor noastre şi chiar a marilor întreprinderi, care nu 
erau doar capital investit, erau şi Competenţă, şi ceva mai mult decât atât, chiar 
de neînlocuit, erau un ghem, un net capital de relații! transfrontaliere și 
transoceanice. Fioros îmi suna a lătrătură scheunată de haită de hiene în jurul 
leopardului rănit, așa percepeam acel discurs şi într-o zi am înțeles că Poezia-i 
insuficientă, că trebuie să mă comport cu adevărat ca o cetățeancă a României 
Regale, că e de a mea datorie să mă exprim civic, să protestez, fie printr-un 
memoriu adresat Conducătorului Statului, la Preşedinţia Consiliului de Miniștri 
din Calea Victoriei, vizavi de Muzeul de Științe Naturale imena Grigorie Căinaru 
Antipa, fie ieşind pur şi simplu în stradă și manifestându-mă într-o modalitate 
dovedind imaginaţie creatoare şi atrăgând factorii activi mediatic cum muştele 
africane un cadavru de terorist partizan sovietic rătăcit cu bombardierul său de 

vânătoare dincolo de Bug şi de Milcov, dincolo de Mediterana și de acea Etiopie 
pe care Titulescu voia să o smulgă lui Mussolini pentru a o anexa ca primă colonie 
românească, la Triunghiul de Smirnă Salonic-Karnak-Trabzon, unde într-adevăr 
e un spațiu delirant mai ferit de migrații pentru a vă dura voi pe verticală fleşele 
spiritualității la care se referă Marele Recuperator, căpitanul de roşiori Iancu 
Noveanu, în discuţiile sale cu preotul maior Tani Damian din Grant. 

Însă nu Jenel şi Tani vor face totul, ci tu, Marius-Marius, şi nu uita că într- 
un fel te urăsc pentru intervenţia asta în destinul meu... 

Te urăsc, nu te urăsc, multă vreme m-am răsucit în așternutul tot mai mizer, 
multă lenjerie evreiască luând drumul frontului prin rechiziții, am mai şi lăcrimat, 
deși nu-mi stă-n firea cea puţin băieţoasă și chiar vag dotată pentru acţiuni 
speciale în spatele inamicului, tot întrebându-mă dacă tu ştiai ce am de gând să 
fac şi cum de, ca problemă strict teoretică privind tainele omului, a putut cineva 
să-mi citească şi să-şi traducă gândurile mele cele mai intime sau nu. 

O enigmă fiind pentru mine şi modul prezenţei tale pe Splaiul pustiu. 

Ras, pomădat, ferchezuit, într-un costum, ca de cioclu atunci gândit-am. 
Ca de eventual defunct, am gândit pe urmă, cunoscându-te mai bine, pe măsură 
ce te îndepărtai, tot mai trist şi mai mut şi mai pictor, de dragostea mea. 

Socotindu-mă tu o copilă. Nu fără de minte, ci aş, aşa, trupeşte, sufletește, 
pre când bunicul Cazimir troianul susţinea opinii antice că mireasa trebuie să fie 
cât de tânără, iar mirele deja războit minimum zece ani, la mare distanţă de Ithaca, 
boiul ei trebuind să fie fragil ca al dârei lacrimii lui lov, deşi nu şi-n părțile 
genezice, pe când al stăpânului ei să arate halterofil de spătos încât să nu- 
ngenuncheze sub poverile vieţii, sub nedreptățile sorții, sub năpastă şi mai ales 
sub apăsarea stelară a acelei Nonfinalităţi strivitoare, de care-ţi vorbea 
alexandrinul Ioil Borgiah, omule, când ai fost la Egipet, fugind din calea rusului 
bolşevizat mare exterminator de boieri, un rus bolşevizat ireversibil şi care va mai 
da un Soljenițîn II, poate şi mai mulţi, dară un prinț Miîșkin nu, cum mi-ai apărut 
tu coborând surâzător din Cadillac, precum un infirmier din ambulanţă. 

— Vezi tu Dâmboviţa asta gălbuie? mi-ai zis de sus, cu o intonaţie pronunţat 
retorică. Acest canal abject e ca diareea a aproape un milion de deţinuţi chinuiţi 
de exantematicus. Şi totuşi, chiar în toamnă umedă și veştedă, bacovian 
expresionistă, nu numai în lucida iarnă, un fel de strălucire ca de smoală se aşterne 
peste vălurele şi peste minivârtejuri, putându-se oglindi destul de bine în aşa mult 
prelungă oglindă însuși Universul, cu tot ce e mai preţios în el, acea Biosee ce 
evoluează tatonând explorând toate varietățile posibilului, așa că există și 
civilizații care n-au mai ucis, ajunse în epoca industrială şi chiar postindustrială, 
oameni, homosapiensul devenind fără rupturi homonoic, adică Homo nous, om 
cu suflet, sufletist, cum l-a denumit obscurul Anaxagora, uitând că nu te poţi spăla 
ca Heraclit în orice fel de apă dulce... 

— Nu te poţi spăla de excrementele căzute pe picioare urinând peste ele, am 
admis eu. 

Şi abia acum mă gândesc că poate nu numai tu, carlist convins, m-ai salvat 

pe mine în acel 6 octombrie 1940, al marii demonstraţii de forță din Cetatea lui 
Bucur Ciobanul şi a lui Vlad Ţepeş, când poate o sută de mii de cămășuţe verzi 
au defilat în faţa puterii lui Antonescu şi a unuia Horia Sima, care era, faţă de ce 
fusese Căpitanul, ca cum zice Iancu Noveanu de PNL-Parizer şi de PNŢ-Borviz, 
față de Brătianu şi Maniu, — precum şi în fața diplomaților reprezentând pe Mu, 
pe Hi, pe sfera de coprosperitate japoneză, şi biata Spanie împotriva bolşevizării 
căreia prin anticlericalism s-au jertfit doi tineri români, pentru care occidentalii 
cărturari de pagina stângă n-au găsit nicio înţelegere, grandioasa manifestare 
având organizator pe tânărul comandant al Bunei Vestiri Radu Mironovici, pe 
care mi-l închipuiam frumos şi ameţit, fiindcă-mi formasem deja canonul meu de 
frumuseţe virilă, iar faptul că tu îţi aduseseși ca întăritor până şi la Studio Lux, în 
Ferentari, vinul negru de Ziduri, nu putea să mă lase indiferentă... 

— Oare de ce bea mai mult decât i-e sete flăcăul acesta? mă întrebam cu 
instinctul prenubiliar treaz deplin, în contextul unor evenimente sângeroase ce 
puneau tineretului, şi chiar copilelor în grea sarcină, povara de a rezidi 
numericeşte Lumea, să nu piară prea înainte de a descoperi anticoncepționalele. 

Dar mirosul ebrietăţii tale era vag, incert, ameţitor şi pentru alții doar în 
mică măsură, încât oricât de fără minte eram când m-ai ridicat de subsuori, 
transportându-mă ca pe un mâţ, de pe trotuar pe bancheta Cadillacului negru, cam 
în dreptul morgii celei circulare a doctorului Minovici, imitație după decorul lui 
Raffaello di Santi pentru tabloul Logodna Fecioarei, mi-am dat seama că aerul 
tău tenebros a Fort 13 Jilava îşi are justificările lui și am avut atunci intuiţia pe 
care doamnele o capătă mult mai târziu, ca şi logoreea şi propensiunea spre bârfă 
pe net, cum că trebuie să mă fac mică, să tac, nefiind deloc indicat să te descos, 
ca pe un muj risipitor întors târziu acasă, de unde vii, pe unde umbli... 

— leşean printre iassieni cu semitice nasuri, 1933-1935, pregătindu-te 
superior în ale picturii şi ale sociologiei penitenciarelor, chişinăuian ca sculptor, 
băimărean, ca critic impresionist, şi cernăuțean ca învățăcel în cele științe oculte 
de la o doamnă blondă Katarzyna Blawatzka, ce anticipa horoscopic încă de pe 
atunci unele modificări de denumiri de oraşe-nsemnate cu steluţă roşie pe hartă, 
cum ar fi, nu pe cursul inferior al Niprului, unde-ntre Minsk şi Smolensk e calea 
ferată delimitând marginea de sud a spaţiului vital artistic rus, ci pe al Donului, 
la nord-est de Harkov, apariția unor municipii muncitorești numite Miciurinsk, 
Voronej sau Dejinsk, omagiind eroi ai bolşevismului biruitor, ca Miciurin, 
Voronin sau tovarăşul Ghe, mai ales însă molatic suflet duios şi umed ca ceţurile 
Bahluiului, când cade bruma peste dealurile Ciricului şi ale Heiligenstadtului, 
trebuie să-ți fi păstrat numeroase relaţii în acea providențială Capitală a Mișcării 
(Hauptstadt der Bewegung), mistic fremătătoare la tenebroasa vibraţiune a 
clopotelor Sfintei Golii, de ziua numelui tău ortodox, în 8 noiembrie 1940... 

— Aşa că am verificat, exact pe principiile tale, inclusiv luând în serios 
povestea ta macabră belicos, cu jer/fa de om pentru ca treaba să iasă bine! 

— Cronologic, lucrurile au stat aşa: tu ai văzut pe viitoarea soţie, doamna 
farmacistă Eliza Alexandrescu, în gara Sărata din regiunea Odessa, conducându- 

şi soțiorul primordial la tren, la război și la eşafod, măcar în ce priveşte memoria 
nefiind prudent politic să-l pomenească vreodată, de unde și speculaţiile ce face 
pe la anchete, cum c-ar fi ajuns c-un detaşament de vânători de munte, de la Gori, 
de la Stalin-pui adică, la Cecenia-n Valea Sulakului, atingând țărmul caspic între 
gura Terekului și portul pescăresc Mahacikala, pe care intenţiona să-l reboteze 
paronimic, ca omagiu către eroii Cruciadei Antibolşevice din Spania, pios, 
Majadahonda, numai că Franco avea să joace dublu soarta unei generaţiuni 
europene idealiste, implicându-se-n Est mai puţin şi decât finlandezul 
Mannerheim, o întreagă epopee putându-se scrie, un nou Anabasis dac-ar mai 
exista azi spirit francez şi miniaturism persan, despre cum a coborât acest corp 
expediționar al locotenentului Nicolae Alexandrescu versantul sudic al 
Kazbekului, răscolind prin metode cubaneze cătunele, sufletește, răskulându-le- 
n kontra nomenklaturii pe toată Valea Sulakului, ceea ce va atrage apoi campania 
de amploare stalinistă de a stârpi cât de cât prin disipare, pe întinsul imens al 
Uniunii Sovietice, seminţia vitejilor noştri ceceni... 

— Cam în 22 septembrie 1941, oarecum în amurg, în asfințit, într-un fel de 
sfârşit de istorie, a omului, trebuie să fi fost această despărțire... Farmacista cea 
rusofonă, care se descurca şi în ucraineană servind clienți din ţara de dincolo de 
negură, a urcat în şareta Inspectoratului Şcolar, întreținută din bugetul primăriei 
Tatar Bunar, conform ordinelor circulare de la Ministerul Instrucțiunii, al 
Educaţiei Naţionale şi, uneori, al Cercetașilor, ca să se perpelească în grija mai 
rău decât existențialistă, deloc teoretică, deloc speculativă, deloc abstractă, a 
întoarcerii sau neîntoarcerii soţului, şi a regiunii Odessa, întâi la Basarabia, apoi 
la RSS Moldovenească şi, în fine, la România Regală, cea imperialistă... lar tu, 
fotografe Marius, ai plecat la Kiev, contributor în presa Axei la analiza modului 
totalitar, tipic leninist, de a face risipă de oameni, capii bolşevicilor... cedând 
prizonieri lui Hitler, printr-un orgolios refuz stalinist al retragerii, aproape un 
milion de soldaţi, care-n 1945 ar fi permis lesne rusificarea accesului la țărmul 
atlantic, testând astfel adagiul că războaiele se câștigă cu resturi! 

— AcolO, la Kiev, în 25 septembrie 1941, mi-am pierdut, Clara, nu atât 
credinţa în Dumnezeu, cât... partinitatea umană. 

Mi s-a făcut ruşine că sunt om, mi s-a făcut silă să mai fiu un homosap! Un 
posibil casap! 

Ceea ce nu înseamnă că nu mi-am asumat, ca om-fiară-încă, păcatul 
bolșevic de a dispune de masele de oameni, împingându-le-n prăpastie Stalin cu 
pipa, ca şi păcatul nazist de a ucide zeci de mii de dezarmaţi, mai frapant decât 
oriunde, NUMAI PENTRU FAPTUL DE A FI EVREI, căci o explozie, un şir de 
explozii, cum avea să fie şi la Odessa, putea fi opera enchevediştilor de la tehnică, 
nu a preșcolarilor trimişi la râpa comună, mai văd cu retina memoriei convoiul. 

AI zice că aşa ceva nu se poate... 

Ba se poate! Dar consecinţa este refuzul de a mai fi om! Cauţi altă specie. 

— Poate aiasta-i mai rău ca a nu mai scri' poezie... Poate că nu. 

— Nu ştiu şi nici nu mă interesează! 

— Să fie alţii oameni!... Conceptul de om are alt conţinut decât trebuie! 


— E destulă simţire aici, Marius, dar și niţică teatralitate. Însă borgianismul 
ca refugiu în fantomatica Bibliotecă din Alexandria sau la Schitul de pe Muntele 
Conic ţine de o înţelegere comodă a consecințelor catastrofei ideologice-n care s- 
a-nmlăștinat adunătura filozofică de pe la colocvii, după ce conceptul de om s-a 
compromis în război şi după, cele două probleme, insolvabile, cum le-a denumit, 
matematic, Raul Lecca, înainte de a 1 se infecta creierul tânăr cu fecalele diareice, 
ale tinetei de la puşcăria nu întâmplător, ci reeducativ aleasă în municipiul Piteşti 
natal al Conducătorului Statului Regal, fiind de fapt trei. 

— Problema unu că Tiranul unui Partid Totalitar ar fi putut duce noroadele 
la genocid bazându-se PE ORICE CARTE, inclusiv aceasta aici de faţă! 

— Problemul doi că zisul Homonoicus îi o dihanie cultă şi săracă, nu Homo 
novus cel îmbogăţit cât să ordone actorilor politici retrocedări ale patrimoniului 
ruină, zgândărind rana cu românizarea naţionalizarea. 

- Problema trei a pus-o Anaxagoras samsarului trimis să-i vândă la Pireu 
nişte flote, om te fac, că acest Altceva decât omul, Homonoicus, nu poate fi ca şi 
Ubermensch-ul lui Nietzsche o pelerină cu mască de gaze, bună de pus pe orice 
umeri spurcaţi, rămași fără de aripioarele ce au fâlfâit singurele spre zenit, 
provocând o cădere de excremente de nespălat cu urină din aceiaşi nori! 

— Este exact obiecția la doctrina nazistă cu care Raul Lecca a intimidat de 
trei ori pe conferențiarul din Reich. Că matematic elementar gândind că judecam 
sub clar de lună, oare nu devine dificil de hotărât cum, ce, în ce fel, dacă există o 
frontieră peratologică sclipitoare, ca dinţii copiilor etiopieni înfometați de 
bolşevici la Koremul cel ce ar fi putut aparține României Regale, dacă aşezându- 
ne în Triunghiul de smirnă Salonic-Karnak-Trapezunt, am fi încetat a mai sta 
pasivi culturaliceşte, la cheremul poporaţiilor care mai au literaturi, pe lângă 
tembeliziuni, ce ne facem, Herr Oskar Hubig, dacă la stânga acestui reper dur 
arienii ordonați după căpăţână sunt tot mai cretini, iar la dreapta lui, iaca slavii, 
evreii, țiganii și asiaticii capturați de detașamentele speciale, la vest de Ural, devin 
tot mai folositori civilizației planetare, deocamdată una amărâtă, canibală, incultă 
funcțional şi neafirmată cosmic, dar de bine de rău măcar Biosee în Univers? 

— Pornind de la ultimul arian cu defect, care se lasă întrecut de aceşti 
degenerați şi distrugători de Kultură, nici măcar nu zâmbi Oscărel de oţel, 
secerăm în jos tot! Pentru că şi arienii de interes teratologic sunt strecuraţi în 
Reich prin corcirea sângelui nostru, de către amintitele comunităţi de oameni- 
insectă! Noi ne propunem aici la Kiew să comitem Fapte Mari, epopeice, de care 
până la sfârșitul veacurilor va hui istoria şi să nu-şi închipuie un alde Horea Bratu, 
că eu îmi iau informaţiile de la crainicul jidan, care de trei ori pe zi informează 
Neamul Românesc, de la radio Londra, de „adevărata situaţie", „haosul”, 
„dezastrul”, „foametea", „dezorganizarea" şi ce mai domneşte prin Țară. Eu îmi 
iau informaţiile românești nu de la guvernanţi, de la tehnicieni, de la Cabinetul 
Fihrerului Statului eventual, de la purtătoarele de cuvânt, din revista presei, de 

pe teletext sau dupe Internet... Eu ca eu cu e mare, îmi culeg ca o albinuță 
informațiile numai direct de la sursă, care e la Berlin! 

— Aşa că Eeeu știu calculul vostru viclean spurcat, tipic acestei civilizații 
dunărene. Toată vrajba balcanică s-ar eradica dacă o am aduce la edentaţie totală, 
mișcând iugoslavii și cehoslovacii dincolo de Lacul Baikal, iar pe unguri fixându- 
i în Laponia, fasonând un mare popor baltic, pentru a întări, cu o aristocrație 
capabilă de toate mârşăviile rafinate habsburgic, pilonul antirus condus de 
Mareșalul Mannerheim. lar Puszta, golită de unguri, o vom repopula intensiv cu 
austrieci, fiind greu de crezut că noua Pannonie Mare Germană va mai renunța 
atât de uşor la Banatul lugojeanului prof Horia Sima, decăzut iar Privatdozent de 
lucru manual cu completare limba română, ca să nu mai zic nimic de ce sânge 
corect rasial se va răspândi în Siebenbiirgen, precum și-n Valakia și RSS 
Moldoveniaska, compensând enormele prejudiciile aduse în comunitatea 
poporului german de stăpânirea românească-n Ardeal până când, la Viena în 
1940, decuparăm cu Ciano acel act de dreptate, făcând din Regele Carol II 
principalul vinovat. Şi aşa s-a ajuns la miracolul că Antonescu s-a-nţeles cu Hi, 
chiar în problemele de tranșe stenbai să nu pice de inflaţie moneda, încât până la 
urmă s-a-ntâmplat de pornirăm la Cruciada Antibolșevică, şold la şold, umăr la 
umăr şi cască la cască, deşi soldață la voi cântă coruri că Fihrerul cu Știuca şi 
Conducătorul cu măciuca... au plecat la Est de Lublin, să-și facă geci din pielea 
lui Stalin, iar din a lui Molotov nişte bocance mov! 

— Domnul consilier aulic Oscar Hubig al kronprinţului Otto, născut prin 
cezariană-n Hanul Special din Ohlendorf într-o cameră tapetată mov, îl apostrofă 
impulsiv baronul Killinger pe micul cerșetor Raul Lecca, nu a vrut să provoace 
resentimente românești ultrasensibile adiacente persecuțiilor ce suferiți în Ardeal, 
vexaţiuni pe care le-aţi şi admis anticipat, că doar nu eraţi naivi nici la 1997 cu 
Ucraina, teritoriu cedat cu atâta blândeţe de bordel încât personal sunt perfect de 
acord, ca baron, că Ţarul Stalin, avea protocronist intuiţia Muzeului Imaginar 
Malraux, la Linz, în 4-11 februarie 1938, cu adevărat sosind în vagon pecetluit, 
pentru a achiziţiona en gros o mare cantitate de artă gunoi formalist, un marfar 
întreg, cedat de esteticienii nazişti la preţuri de nimic, în acest orășel ce-ar fi 
conţinut Muzeul Hitlerist al tuturor Colecţiilor de Artă europene demne de acest 
nume. Semnalez însă că şi Mussolini sculpta, ca urbanist, Roma veche în Roma 
nouă, înmănunchind olimpic şi olimpian cantități respectabile de dreptate logică, 
anticipând, că doar nu erați naivi ci doar laşi, un scenariu cum că dacă nu venea 
Antonescu şi dacă în 1940 Belgradul v-ar fi trimis un Ultimatum că vrea Banatul 
Timișdrii cu tot cu Lugojul, Aradul şi Calafatul, ați fi cedat şi pe acea direcţie, 
deoarece doar ființa statului conta pentru voi, nefiind siguri pe Cultură, adică nu 
vă înspăimânta prăbuşirea teritorială decât atâta timp cât nu vă era completă 
Exprimarea. Oricum, tot Regele Carol al II-lea şi camarila lui „jidovită“ ar fi fost 
„principalul vinovat“ şi oricine ar fi emanat, să ia puterea-n statul deja dictatorial 
supracentralizat monarhic, ieşea presa nouă răcnind că pentru întâia oară poporul 
e cu adevărat stăpân pe soarta sa, da, exact asta în Studioul 4 s-ar fi spus! 

— Şi de ce vă trebuia, mă, „fiinţa statului“! zbieră didactic Oscărel Hubig 
de se zgribuliră cei doi iubiţi şi se strânseră unu-n altul nu ca sub Cea de frig, ci 
ca sub YI, de frigul că n-au înţeles să facă bani și să-şi bage centrală particulară 
proprie în garsonieră, nu să se bazeze că repară primăria cazanul sau că se pot 
înțelege-ntre ei vreodată nişte colocatari care n-au făcut nici măcar doi ani de 
lagăr împreună, să se cunoască mai bine, nu să se vadă fugar pe scări, eventual 
doar întrebându-se dacă v-a venit pensia sau ăla cu lumina sau al lu' cine câine se 
pişă la ușa mea, peste excrementele de pisică de sub preş, dacă n-avem interfon. 

— lată de ce, mă, vă trebuia „ființa statului“! bătu mareșalul german cu 
bastonul în masa lui Marius din Strada Liliputanelor, pe care Jan Enache şi cu 
coana Aneta tranşează azi porcul de COMTIM şi fructele de mare caraibă. Pentru 
că vouă v-a intrat în cap, pe urmele lui Damiano din Grant și ale lui Johannes 
Ferrarius, că dacă România ar fi avut în octombrie 1944 trecutul cultural al Eladei, 
care a dat pe Sofocle şi pe Sofronie, atunci porcul de Churchill s-ar fi purtat cu 
ea, când i-a dus Soarta la V6jd, ca pe o scroafă la vier, cu o delicateţe ca cum ar 
fi manipulat nişte fructe de mare zaharisite, expediate cu curtoazie din Bali de 
Zahei Avăcăressi şi de sonepuz, Aneta, ca şi de cele 3-5 fete ale lor, dintr-un voiaj 
de reinstalare a bunei dispoziţii de a dispune de popor şi de avuţia naţională, la 
Ibiza-n Capri, pe urmele şahiste ale căscatului de Lenin... 

— Aflat pe acest paradis al lui Mu, zâmbi italian cu scobitoarea-nsângerată 
conu Alecu, pentru a medita platonic la cum o să facă bine din adevăr, frumos din 
bine şi adevăr din frumos, împăcând esteticul cu eticul şi cu dialecticul, când 
nimeni nu se mai aştepta să se ajungă la un consens şi la o pace durabilă la noi pe 
Pământ, între fiinţe umane cu u mare, am aflat de la persoane informate din 
anturajul Ducelui, nu de la Hi, că cică l-a-mpușcat Lenin pe Ţarul şi de ce. 

— Lenin l-a lichidat pe capul familiei imperiale ruse, o luă înaintea 
interlocutorului interbelic, antrenându-se ca finalist al campaniei prezidenţiale, 
Zaheris Avăcăressi, pentru că-l chema Nicolae, duduie Clara! 

— Şi anume, Nicolae al II-lea, cum era şi firesc! zâmbi şi se gudură lingăul 
de consilier Răzvan Hristev, întorcând maşina lumii cu timpul în jos. 

— Ba deloc! îl contrazise fără nicio urmă de respect Augustus, adică 
Octavian "Theodor Ghizdavu, care nu avea niciun complex de inferioritate nu 
numai pentru că era american vechi, ci şi pentru că ei, frații ghizdavieni, prin 
omul lor, doctor Cezar Bogza de la morga lui Minovici, veniseră cu acte şi 
obținuseră despăgubiri, împărțite cu cine trebuia, dar consistente, pentru 
demolarea de către Cea a podoabei Capitalei lui Vlad Ţepeş, care a fost Podul 
Grant original, din oţel nituit, cândva pod peste Dunăre la Turtucaia, ale cărui 
arce negre, afumate de huila locomotivelor cu abur, au inspirat pe tânărul pictor 
Marius, pre când era ucenic la Tonitza, la Plămădeală şi la doamna Lecca, pictând 
bizarul său Cerșetor, la care şmecher cinchit diferitele categorii sociale şi 
profesionale fac coadă şerpuită să-l miluiască, fiind nominalizat pentru Premiul 
Fundaţiei de Investiții în Caritate. Nu fiindcă-l chema Nicolae, băi Căpăţână de 
Zahăr, Zahere, l-a-mpuşcat Lenin pe Țarul, ci dintr-un motiv mai intim, legat de 

o banală familiaritate şi de faptul, neesenţial în sine, că rigidul monarh nu a găsit 
o formulă juridică pentru transferul, ca donaţie pentru Krupskaia, a bijuteriilor 
Reginei Maria a României noastre interbelite şi la care nu se merită să ne mai 
întoarcem oengist, din moment ce azi mai trăieşte-n chioşc doar revista noastră 
întru stabilirea intelectualului dominant, către cine? Cui ai zis, bă, să se transfere 
bijuteriile regale de la Moscova?... Nadejdei! Da, Nadejdei Krupskaia, care seară 
de seară sucălea pe Lenin să găsească, repet, o formulă juridică decentă, când 
venea omul seara târziu, ostenit dupe la şedinţe de pe teren, la mijloc fund şi o 
gelozie întemeiată pe camaraderia clasicului seara cu slujnica cea tânără și nurlie 
a lui Marx, domnişoara Inesa Armand, care se trăgea dintr-o nobilă familie din 
sudul slav habsburgic, răspândita familie de hangii metafizici Hrestic. 

— În general, filosofă Clara de pe lada de ofiţer T. R. a locotenentului de 
roşiori Marius Ghizdavu de la Ministerul Propagandei, Direcţia Moralul 
Populaţiei, Despărțământul Galiţia Mare cu capitala Rareşburg pe Pripet, 
Compartimentul cinematografic Războiul Sfânt/ Cătuşe Roşii/ Odessa în Flăcări, 
tezaurele nu aduc noroc... Totuşi, zecile de milenii de istorie condensată mitic, 
zâmbi ea cam din canini amintindu-l frapant, îngheță Marius, pe Meşterul 
Cazimir Honig și poate chiar pe Priam, eruditul tânăr voievod Dimitrie Cantemir, 
pe care Ţarul Petru nu mai contenea cu sărutările ruseşti, l-a convins pe acesta de 
următorul eres: că acel superpopor ce pune-va laba pe un anumit tezaur, desigur 
cel troian, va pune şi baza pentru un nou spirit al unei noi și stăruitoare culturi a 
unei anumite nemuritoare civilizaţii de anvergură Marx poate mai mult şi decât 
planetară, pentru prima oară omenirea emanând excrescenţe-n cosmos cum 
Zenaida zulufi, prezentându-i lui Johannes Ferrarius, de sub broboada colhoznică 
roşie cu buline-n formă de stele promisiunea că, dacă într-o zi ciolovekul va găsi 
alte lumi pe Venus şi pe Marte, le vom dărui numai bucurii şi cravate purpurii 
pentru voi daraghie ghevuşki i rebiata. Saedineaesi! Purpurii adică stacojii. 

— Tocmai pentru că spațiul vital artistic rus, primi cu plăcere Jean de 
Ferentari provocarea de a gândi excitat parcă de toți păduchi perucii lui, este 
situat, pe cursul superior al Niprului, la nord de calea ferată Minsk-Smolensk, iar 
în rest, pe malul stâng al Okăi, de unde se inspiră nu numai Serghei Esenin, 
Serioja Eisenstein, mai târziu Soljenițin și Andrei Saharov, dar mai devreme 
Lenin însuşi, alegându-și Gorki pentru fotoliul de suferinţă şi ispăşire tocmai 
acest peisaj tipic, consecinţa fiind tot una relativ nordică faţă de noi, anume că, 
providenţial vorbind, misiunea istorică a Rusiei a fost dintotdeauna, cum au 
înțeles-o la origine şi pravoslavnicii mai profunzi, pentru ca să apere Europa? 

— Da, să apere Europa, admise cu un glas răguşit de cardinal Euthanasie 
Damian din Grant. S-o apere... Dar de cine, dom'le? De ea însăşi? 

— Misiunea Rusiei la Kiev, ciripi volubil Clarissa, cucerindu-i pe toți, a fost 
întotdeauna să apere euro-civilizaţia de asiatici. Rolul acad. Dmitri (Dybukk) 
Cantemir fiind uriaş, retras pe lauifundule sale din împrejurimile Harkovului, în 
detalierea strategiilor asupra cărora va consilia pe Țarul Petru cel Mare şi 
European, despre cumu-i mai bine, la ce proiecte europene să aplice, ţinând seama 

şi de exigenţa mitică, adică, concret, de tezaurul troian. În aceste timpuri noi de 
suferință națională, până va veni Tovarăşa Ana să ne elibereze cu canonul de 
frumuseţe masculină, Primarul Doncea, de sub jugul fascist, auzind eu neojalea 
şi megaoftatul de suferinţă ce iarăşi vine la noi de peste munți, nu pot să nu remarc 
geniul vizionar al exilatului ex-voievod, care-l susţinea moral pe Împăratul, că 
trebuie, trebuie, trebuie să învingă deprimarea și pesimismul că Sankt 
Petersburgul n-ar putea fi înălţat în gura mlăștinoasă a Nevei. Nu, Luminăţia Ta, 
nu blagorodnicia voastră, nu ceda, noi suntem de partea ta, anticipa el că vor 
scanda mujicii, după ce primele cheiuri de granit vor ieși la iveală, ca nişte prime 
rezultate electorale, promițătoare pentru o integrare rusă în Europa... 

— Scopul ascuns al academicianului berlinez Cantemir, se dădu de gol că 
ştie academicianul bucureștean lon Codoi, era să aşeze definitiv, în folos german, 
o pană de granit țarist între finlandezi, nişte elementele asiatice livoniene (dintre 
care multe s-au dedat la bolşevism, ocupând funcţii în nomenclatura PCUS mult 
peste orice numerus clausus) şi masa huno-maghiară pripășită vremelnic în 
roditoarea Câmpie Pannonică, pustă pustie pe care urmașii lui Burebista nu au 
putut-o păstra, ei ținând mai mult la a salva ființa statului centralizat dac, care le 
garanta averile şi viitorul fără muncă al progeniturilor, el anticipând vizionar, din 
Kapahgarşi din Istanbul, până și angrourile chinezești 1997 de pe aliniamentul de 
ciungă Colentinagorodok-Voluntari-Afumaţi, adică exact pe unde vor intra-n 
Capitală, s-o elibereze de sub jugul nostru fascist, Armatele lor Roşii! 

— Desigur, simulă avântul colocvial poctesa moscovită cu ten uzbechinez 
Larisa Rîbalovna, se aveau în vedere aici considerentele cârnului spătar şi sol 
explorator Nicolae Milescu cum că geniala Chină ar putea găsi căi mai originale 
de semi-ieşire cenușie fără pluralism din bolșevism, asimilând din părțile bune 
ale capitalismului doar exploatarea omului de către Om, dacă Omul antreprenor 
e fiu de tată maoist cu funcţii de răspundere dinaintea Istoriei şi Literaturii. 

— La care ţarul Petru răspundea, răspunse c-un neverosimil pupic Clariţa, 
că el ar prefera să nu se facă acea sfântă Veneție slavă în contra asiaticilor nordici, 
dacă preţul ar fi ca boiarii s-aducă un număr nelimitat de mujici, să moară ca 
zidari şi calfe de gerul demonic şi necruţător, cu om, cu sabakă sau cu altă vietate, 
uitându-se urât la consilierul său cârn, când îi băga-n cap că Zidul Chinezesc ar 
fi costat viaţa la vreo opt milioane de zeki, pasămite voiajase-n persoană invers 
şi învățase de la olandezi prețul omului, nu ca Stalin care-mpingea pe Jukov, 
Cambrea şi Konev la risipă, căci cu cât ar fi avut mai numeroși morţii, cu atât 
obliga mai mult pe anglo-americani la ajutoare şi să aibă obrăjori ca doi bujori 
cominterniști la acea Ialtă pandant la samitul pe probleme artistice de la Linz, din 
1938, unde Marius nici n-a fost invitat să-l putem bârfi și acuza! 

— Şi tot aşa cum Țarul, care o fi fost acela contemporan peste muscali, se 
auzi o voce plăcută de la Liz, umbla să-l puşte pe Cârn că-l chema Nicolae și ştia 
prea multe, tot aşa a fost şi cu soțul meu, tovarășe Jurmînski şi tovarăşe 
Pumpianski! El a fost sfârtecat de mașina infernală de la Odessa pentru că-l 
chema Nicolae și, mireasă fiind, mi s-a şoptit că cel ce mă va face cu adevărat 

fericită, vreme îndelungată, va fi un om-cu-operă care a înţeles să tragă toată 
înțelepciunea practică din cea călătorie de fotograf la Kiev şi Harkov, reuşind să 
intoxice cea mai bună Securitate din lume, cu aberaţii care în fiecare moment 
epurativ parcurs, virusau de nu-l integrau în categoriile de vite umane, propuse 
pentru a întruchipa cifrele de planuri de arestări pentru munci sau de lichidări! 

— Aş! protestă Marius uitându-se strâmb la propria-i nevastă, o adevărată 
sclavă, mamă a Irinucăi şi bunică Isadorei, farmacistă şi femeie de casă, de a ţinut 
apartamentul lor din Dumbrăviţa-n Drumul Taberei mai curat chiar decât o 
farmacie, dreptu fiind şi că el păzea, păstra curăţenia, şi că nu i-a cerut niciodată 
el ei să-i nască şi să-i crească o copilă, să-i facă de mâncare, să-l spele, să deretice 
încurcându-i hârtiile şi hârtiuţele şi nici măcar să se mute la el sau, de fapt, el la 
ea, când vremurile s-au mai liniştit şi securiştii au primit ordin să nu mai aresteze 
după cifre de plan, ci să-şi însuşească metode mai sofisticate şi mai sigure, 
maokimiste, de tâmpire ireversibilă a gloatei şi de corupere a intelectualității. 
Scena cu binoclul din 22 septembrie 1941, se pare că nu a fost nici pe departe atât 
de mult mai mult decât o simplă luare de contact vizual surpriză cu o frumoasă 
doamnă, ce-şi conducea în gara Sărata soțul ofiţer la moarte, sub privirile 
pofticioase ale trupei de prin vagoane și de prin toate ungherele acestui important 
centru feroviar al regiunii Odessa, stăpânite de noi cu Odessa cu tot încă de la 
fundarea ei odată cu Burgasul, un mai ferit port bulgar de la sud de porturile lui 
Mircea cel Bătrân, Balcic şi Varna. Important era că eu însumi plecam pe frontul 
de Est, de la Cetatea Albă urmând a lua avionul, cu prietenii mei operatori 
cinematografici Runge și Boisson, pentru a acoperi sfârşitul anunţat al Kievului. 

Evident, eram şi eu contaminat, în acei ani când omul, netembelizat 4-5 ore 
zilnic, mai gândea de explicarea mitică a paradoxurilor din filmul istoriei. Nefiind 
însă mit, ci o materială realitate obiectivă că cei care au europenizat Rusia prin 
țarul Petru cel Mare au fost consilierii săi, sfetnicii săi de taină, în majoritate 
covârșitoare nişte emigranți români, care au creat această supraputere tot aşa cum 
emigrația noastră peste Atlantic din secolul XIX a catalizat spiritul de dreptate al 
momentului Lincoln şi creşterea rapidă dar fără sens a colosului american. 

lată de ce, dacă prizonierul şi robul meu, profesorul de şah Feodor Kuzmici 
Merţalov, deţinea pă perete pă clasicii Marsenghelenistalin, eu, la biroul meu de 
la Odessa, cu fereastră spre parcul Hagibei, cum avea Grigore Căinaru garsonieră 
cu panorama Cişmigiului, tot patru portrete îmi tocmisem pe post de iconoscop, 
pardon! de iconostas, și anume, ex-voievodul Gheorghe Ştefan, care înainte de 
englezi înţelesese a folosi potenţialul rus, pentru care scop Ştefan cel Mare şi 
Sfânt jertfise o fiică, pe Olena, încă chibzuind dacă-i bine sau imprudenţă s-aducă 
pe muscali în Galiţia, — ex-voievodul academician Dimitrie Cantemir, eruditul 
călător Nicolae Milescu Spătarul şi marele diplomat, precursor al lui Titulescu, 
ceaușul David Corbea, inițial capuchehaie a Ţării Românești la Poarta 
Precominternistă, apoi om al lui Petru, chiar jertfindu-se pentru acesta, pierind în 
împrejurări dubioase la Varşovia, pe când se întorcea dintr-o missiune de taaaaină 
de pe lângă ungurul polon Francisc Râkâczi, în august 1707, fiind înmormântat 

cu mare pohfală-n Kievul nostru, asistând nu numai Prealuminatul Țar, ci şi toată 
curtea sa. 

Pentru că pe atunci Rusia încă nu visa a stăpâni Varşovia şi nici, după 
sovietizare, Galiţia noastră. 

Fiind totuși interesată a pescui în ape tulburi, ca Bahluiul şi Dâmboviţa. 

Drept pentru care această fascinantă putere, decât să fie exclusă de la 
problemele europene de bază, prefera să lucreze prin interpuşi. Adică ţarismul era 
de acord, în virtutea devenirii Marii Recuperări, să ne acorde un serios sprijin 
dezinteresat ca să ne infiltrăm în triunghiul nostru de lapislazuli Cracău-Beciu- 
Breslau, iar după ce noi ne-am fi ruinat aici într-o rapidă dezvoltare culturală pe 
verticală, coborând fiecare cavaler de pe cal, aruncând armele şi apucând penelul, 
pana, aerianul nai, dalta sau poantele balerinei, și după ce am fi acumulat tezaurul 
nostru de universalitate, abia atunci să vină muscalul şi să ia tot! 

— Înţeleg că, îşi azvârli în sus de pe năsuc c-un degeţel ochelăraşii generalul 
Bratu ca socru viitor lui Vanea Vişinată (nu Dudenko, dude!), misiunea abilului 
diplomat David Corbea era ca să unească pe Ferenc Râăkâczi al II-lea şi pe 
maghiarii lui cu ardelenii, adică cu românii, într-un amplu efort antihabsburgic, 
care s-a şi realizat ca așa-numită Răscoală a Curuţilor, a cărei Biruinţă ca dualism 
ar fi însemnat după construcția de stat regională ce i-ar fi urmat: o Ungarie 
independentă și întregită mai degrabă spre țărmul dalmat, pentru a se slăbi acest 
factor slav sudic, de care n-avem nevoie-n coasta noastră, şi o Transilvanie Mare, 
extinsă la miază-noapte exact după preceptele lui Petru Rareş, dându-ni-se acele 
cetăți de hotar pentru care am luptat întotdeauna, respectiv Viena, Cracovia şi 
Breslaul ce se numea cândva Mizil, ce Caragiale a ştiricit răscolind după obiceiul 
junimist arhive nordice, propunându-se toponimul Breslau-Mizil, calchiind după 
celebrul Ceauşescu formule ca Drobeta-Turnu Severin sau Cluj-Napoca Caritas... 

— Și dacă tot l-ai amintit pe cel mai mare diplomat român din toate 
timpurile, surâse cu nețărmurită recunoştinţă Gabriel Țăpoieşu, secretar de stat la 
Sovietul Comisarilor Poporului pentru Istorie Exactă şi deputat european din 
partea verzilor români infiltrați prin diferite partide mai rentabile decât 
extremismul, atunci să vorbim puţin şi de Titulescu... 

— Observând mai întâi şi mai întâi, observă SMT chiar în calitate de 
observator federal la Finala Cupei, că-l chema tot Nicolae, şi fiind un Nicolae — 
nu-i aşa, madam Alexandrescu? — îl vânau şi pe el simienii, să-l împuşte, de 
trebuia să se întâlnească, să mai schimbe veşti despre politica moscovită, cu 
Romain Rolland, conspirativ, pe la Luvru, lasă că-l ştiu eu pe Titulescu! 

— Aşa şi este! oftă adânc şi feciorelnic spre Ghizdav Clariţa Honig. Pe tine 
nu te chema Nicolae şi îți camuflaseşi perfect intenţiile de om-cu-operă, păreai 
un filfizon banal, n-ar fi voit nimeni să te împuște, aşa că între Sfinţii Mihail şi 
Gavriil, 8 noiembrie, şi Sfântul Ierarh Nicolae, 6 decembrie 1941, ai fi avut tot 
timpul să-mi răspunzi la obiecțiile ce ţi-am prezentat ca pe un cadou de ziua ta, 
pe lunga-ți lădiță de ofiţer activ! 

Bine, fată, dar ţi-am răspuns pe loc, ţi-am şi scris, îmi vei replica surâzând 

fermecător, însă nu puteau fi în niciun caz acele poziţii 


şi reacţii ce tu ai fi aşteptat înfrigurată de la un iscusit portretist ca mine, mare 
măcar în obligaţiile față de, chipurile, niște oameni urâţi şi cruzi! 

Eu fiind eu cavaler tânăr, dar hârşit deja, incapabil de idealisme de calitate 
îndoielnică şi, de aceea, am alertat pe şeful meu, generalul de propagandă Bratu, 
că dacă prin medierea ceauşului David Corbea, ai noştri erau atraşi de ruşi în 
bătălia antihabsburgică, făgăduindu-li-se Triunghiul nostru de Lapislazuli Beciu- 
Cracău-Breslau/Mizil, această concesie geostrategică epocală o obţineam pe 
termen nelimitat şi fără de nicio dobândă. Dar uite că n-a fost să fie! 

— Din partea țarului Petrică I, da, observă Infractoarea profă, de istorie mai 
mult decât de română, republicana doamnă metodistă Emilia Tomoioagă. Pentru 
că acest personagiu de pe tronul rușilor, Țarul, era un INIŢIAT, fetelor! 

— Şi de cine mă rog era, inițiat? îşi frânse agresiv mânuţele democrate 
nemuncite Virginia Gibson, de parcă toți Eliazii ar fi emigrat la ea la Chicago de 
răul Partidului Nicolailor, al bolşevicilor francezi ce, cum rezistaseră, se emanau 
la putere, pentru ca să reproletarizeze pe franțuzoaica franceză, pretinzând că fură 
împuşcaţi ei de naziști numai pentru faptul de a fi fost bolşevici, amestecând 
tragedia unui genocid cu abjecţiile unui idealism de tâlhari materialiști dialectici 
şi istorici, — își dădu arama pe fața-i smeadă, de slav, financiarul Octavian 
Ghizdavu, soțul, care era de părere că, pentru gloată, ura pură, nemotivată, este 
mai sugestivă la afişaj decât a sta tu să respingi punct cu punct, tehnic, patru-cinci 
volume din Capitalul, care pentru activiștii Politbirourilor Cominterniste se ştie 
de la cursuri că descriu cum e cu plusvaloarea şi cu reproducerea forței de muncă: 
o politică de maximizare (bolşe!) a Profitului înseamnă a reduce proletarul la 
condiţia de sclav, cât mai ieftin la terci, zeghe și prici, în profitul proprietarului 
colectiv nomenclaturist, — adică o politică de aducere în robie a unor largi 
categorii ale populației, să muncească practic gratuit! 

— Asta este marea taină a marxiștilor, plusvaloarea, căta aliatul să-i explice 
locotenentului portretist Ghizdavu la Berdicev, în 6 august 1941, şi-n lanul de 
secară-n scuturare, fruntea lui se dezîntuneca de un fel de spiritualitate-ncât, ras 
şi prematur îmbătrânit, acest Fiihrer ar fi putut semăna-n Muzeul Imaginar cu 
Malraux bătrân, altul de acţiune şi vocaţie muzeală, mai ales că explica, dintr-un 
tic nervos, şi cu degețelele, torcând ca o pisică şi dezîmpletindu-și gândirile mai 
încâlcite de grija că dacă românii vor lua, cum au promis, Odessa şi Ialta, iar 
finlandezii Sankt Leningradul, e un mare semn de întrebare dacă ungurii chiar se 
vor jertfi şi ei la Kiev, ceea ce ar da Wehrmachtului o întârziere-n orarul 
cuceririlor şi o abatere spre sud de la direcția Moscova-laroslav, mult dincoace 
de calea ferată Klapeida-Kaunas-Minsk-Smolensk și de peisajele Okăi noastre, 

părăsind adevăratul Spaţiu Vital rus german, pentru a rătăci în derivă peste al 
românilor, spre Volga noastră și spre Caucazul nostru cel atât de uşor de 
românizat cu mocanii și machedonii. 

— De cine era inițiat Petru, acest personaj principal? recapitulă fixativ 
președinta Ligii profesoarelor de istorie antimonarhiste, Emilia Tomoioagă, abia 
întoarsă de la coafor. Dar nu vă spusei, proastelor, că de însuşi Nicolae Milescu 
Spătarul? Boier român de la Vaslui, de origine peloponeziacă, acest mare pribeag, 
cu studiu solide la şcoala Patriarhiei constantinopolitane, poliglot, vorbind 
elineşte, sloveneşte, greceşte, evreieşte, turcește, leşește, țigănește... şi rusește, 
carele au crescut constructiv pe țareviciul Petru, cum Aristotelius pe Alexandru 
Machedon, chiar şi chinezeşte, unde au și călătorit, lăsând o prețioasă Descriere 
a Chitaiului, cu mult înainte ca Sergiu Eisenstein, care-n Mexic nădăjduise a băga 
la Acapulco comunismul, să-i ecranizeze lui Malraux Condiția Umană, în forma 
ei cea mai eroică cekist, terorismul de extremă stângă ce-l va gâdila şi pe 
alsacianul Sartre, tot ceea ce i-am vârât noi în căpşor fiului ţarului Alexei 
Mihailovici fiind, vasăzică, de un protocronism măreț gigantic... 

— Ţarul cu care, menţionă Micşunel Tomoioagă cel zis de elevişori 
Infractorul Infractoarei, voievodul moldav Gheorghe Ștefan încheie un tratat în 
care nu se menționează nici problema Tezaurului, nici delimitarea de Tratatul 
Molotov-Ribbentrop, dar se consfinţeşte granița pe Bug dintre noi şi ruşi, precum 
şi dreptul românilor recuperatori de a-şi disemina înălţarea culturală atât în 
Triunghiul rareşist Cracău-Beciu-Breslau/Mizil, cât și în Triunghiul titulescian 
Salonic-Karnak-Trapezunt, la loil Borgiah, cred că ratificat pe la 1656, anticipând 
cu două veacuri concluzia care se desprinde din Războiul Crimeii, că noi românii 
suntem viitori europeni şi trebuie să fim respectaţi anticipat, până la a ni se acorda 
accesul la statalitate, deci premisele alocării resurselor pentru Marea Recuperare. 

— ŞI ai uitat să glosezi, îl completă ea familiar, ca şi cum ar fi omis să 
presare sarea-n bucate, că acelaşi mare sforar cârn a deţinut funcții de decizie-n 
stafful acestui Gheorghe Ștefan, boier cu adevărat pământean, de atitudine şi 
altitudine, care atunci când zice presa căzăcească că s-ar fi smintit voievodul, 
altminteri culturii pretin, Vasile Lupu, de-au demolatu Mănăstirea Putna doar- 
doar ar găsi ginerele său comori, l-au surpat din domnie cu totul, asumându-și 
solemn încheierea rezidirii sfântului lăcaș, ceea ce au şi dus la îndeplinire! 

— Da, sigur, Emilie, aşa este, Nicolae Milescu Spătaru l-a convins pe fostul 
logofăt Gheorghe Ştefan să nu se bazeze pe caprele coborâtoare din munte, prin 
care, hermeneutic tălmăcind tâlcul, înţelegem aici a băga sabie ungurească-n ţară, 
să medieze-trieze candidaturi la scaunul domnesc, ci după tipicul anglo-american 
să se folosească de sângele rus cel ieftin ca cvasul, ce înțeleaptă consiliere el n-a 
socotit decât după ce s-a-ncercat la a-i îndupleca să se amestece-n Triunghi pe 
leşi, pe nemți şi pe suedezii a căror propensiune spre prosperitate se pronunța 
jefuind alte popoare, ca să aibă din ce trăi decent mai târziu, după inventarea 
premiilor Nobel, — ca să-l convingă el pe negroaznic împăratu moschicescu 
Alioşa Mihailovici de cât aur Ceahlăul şi Vrâncioaia poartă, nemaiavând de dariu 

decât o cruce de aur cu un blid de nestemate-n ea, încât înțeleptul ţar a cunctat cu 
intervenția-n treburile noastre interne până ce pribeagul n-a mai fost bun a veni 
de la Moscova decât sub formă de oseminte de depus la Mănăstirea Cașin, pe 
linia tramvaiului 41, nu departe de Strada Lilputană, unde a deţinut deţinutul 
administrativ Marius Ghizdavu atelier cuib ce nu i s-a mai putut retroceda-n 
natură chimică și fizică, deoarece s-a privatizat în el cucul de afaceri torţionar Jan 
Enache, sfătuitor avizat ce hârtii acţiuni să ceară-n compensație de la guvernanți, 
cum ar fi la Uzinele Semănătoarea, în halele cărora s-ar fi putut deda Speranţei 
de a înfiinţa zeci de ateliere de gravură Podul, o stradă întreagă. 

— Înţeleg, se prinse Clara Honig de fofilările iubitului, că tu susţii ipoteza 
că prin Gheorghe Ștefan mai puţin, prin Nicolae Milescu Spătarul şi Dimitrie 
Cantemir Academicianul, ambii tobă de carte elinească încă din cea mai fragedă 
copilărie, ceva mai mult până la cert, micul ţar Petru, care voia să-şi compună un 
testament politic după modelul ilustru al voievodului Petru Rareş cel Mare şi Cult, 
a avut acces inițiatic la Mitul 'Tezaurului Troian, pe care bunicul meu, fotograful 
Cazimir Honig, l-a aflat de la arheologul negustor petersburghez de arome 
coloniale Heinrich Schliemann, în aproximativ următorul conţinut nutritiv de idei 
cu tendinţe imperialiste, contrare spiritului românesc al construcției culturale pe 
verticală, ca pe nişte antene de telefonie mobilă de la celular la celular, unde nu- 
i dialog al culturilor lăsându-se-n istorie sânge, cu senzaţionale mediatic ciocniri 
ale civilizaţiilor. Pentru ce, mă? Pentru un homeric tezaur de arătat la turişti? 

— Prima idee mitică fiind că cine deţine conștient sau cu inconştienţă 
Tezaurul Hecubei lui Priam, se află în chiar epicentrul istoriei planetare 
crapuloase, aşa explicându-se că gloria Turciei a durat doar până la 1877-1878, 
după care vine descreşterea nu atât din pricina loviturilor încasate de la Regele 
dunărean Carol ] şi de la ţarul musafir Alexandru al II-lea, cât pentru că EXACT 
acesta este momentul în care Schliemann, cum Paris pe Nuţi, aşa ia Tezaurul şi 
fuge cu el în Reich, ceea ce urmează de-aci-ncolo, multă vreme, nemaifiind pentru 
omenire decât istorie germană... Până când, domnilor? Până când, datorită 
lăcomiei ungurești de a se înstăpâni peste întreagă Țara Ardealului, manifestându- 
se rețineri trupeşti în Cruciada Antibolşevică, uneltind să se dea cu aste trupe 
odihnite lovitura de grație Românismului la sfârşitul conflagrației, încât a trebuit 
Hi în septembrie 1941 să ia, excentric, Kievul şi Babi Yarul, în loc să ieie 
Moscova, expunându-se mareşalilor sibiriaci Crivăţ, Ger şi mai ales, în două 
anotimpuri, Nămol, întârziere de orar ce a transformat într-un război mondial, 
adică un război american, o biată încăierare dintre doi bandiți ideologici, urmarea 
căderii Berlinului fiind că acuma Tezaurul e acaparat de Uniunea Sovietică, de 
la 1945 încolo, fanteziile lunaticilor ei conducători cu stele ţinând drept... 
letopiseţ al evenimentelor curente din Crimeia în cel veac XX, ba chiar XXI. 

— Selenarism cu stele şi perje pe tatami dealtfel fatal! 

— Absolut corect! Pentru că a doua idee mitică, de care zicea bunicul 
Cazimir că trebuie să țină seama orice Mitică ce caută fir logic în cronologia 
faptelor muscalului sau neamţului, este că orișicare tezaur, dacă-i tezaur, este 

încărcat de potențialităţi de emanaţii malefice sau benefice, atât individual cât şi, 
cu deosebire, în configurații sinergice cu alte tezaure, putându-se manifesta 
incompatibilităţi şi afinități, în haznalele unde se depozitează prada, adesea 
trofeele de război aducând gloatei înmărmurite de admiraţie mai multă foamete 
decât va suferi învinsul, ceea ce din lipsa de sagacitate hermeneutică a cafarzilor 
din capul țărilor totalitare sau cripto-totalitare, poate duce la disoluție sufletească, 
ideologică şi teritorială, la chiar implozie sau explozie, toată gogoaşa înfuriată, 
ce părea un imperiu longeviv mai ceva chiar decât vojzii săi infatuaţi! 

— Cu alte slove, fii dârz şi luptă, Nicolae, scoase turbanul roşu, cândva alb, 
de sub masă mamelucul Abdul cel cu cocoașa tăbăcită ajutând pe Stalin să 
încalece pe El-Zorab, prea mare noroc Tezaurul troian nu a adus Berlinului, 
datorită vecinătății în Reich, după Anschluss, cu Tezaurul Nicoletei de la 
Sânnicolaul Mare, rupt Ardealului la 1799 de nesăţioasa Vienă pentru... Marele 
Reich al lui Hitleraș, care nu s-a dovedit deloc viabil. După cum acelaşi 'Tezaur, 
al Hecubei mai degrabă decât al lui Priam, bazat pe nimicuri femeiești, a nimerit 
la muscali lângă Tezaurul Reginei Maria a lui Marius, manifestându-se iarăşi 
explozive incompatibilităţi la 1991! Rezultatul fiind Căderea URSS, exact cum a 
prorocit-o Muhinei junele rusofon Marius Ghizdavu, înveninând atmosfera la 
Expoziția Universală 1937 de la Paris, printre suprarealiști, cu excepţia lui Dali 
al lui Lorca din Cordoba, care l-a reprezentat pe Lenin cu un dos de chiabur 
nedeschiaburibil, „Căpitanul Pământului în cărucior“, cum l-a numit sau tradus 
Beniuc, fiindcă a cedat cerebral la 1922, nu atâta din pricina suprasolicitării cu 
gestiunea fără PC-uri a colosalei prăzi căzute-n fălcile hidrrrei bolşevice, cât din 
nerăbdarea Nadejdei Konstantinovna Krupskaia, care era idealul materialist 
dialectic şi istoric de frumuseţe şi-l tot sucălea pe genialul șef surmenat al 
comisarilor norodului, să găsească o formulă juridică marxistă de însuşire a 
bijuteriilor tuturor aristocratelor române, în frunte cu Regina pictorului, 
tovărăşica intuind feminin perfect că, dacă activitatea Politbiroului rămâne doar 
o chestiune de masculi asudaţi, şi de exces de vodcă pe la Kunţevo sub Stalin, 
atunci se va implementa în Rusia noastră dragă, o formulă prea nesimțită de 
totalitarism muncitoresc, adică exact ceea ce s-a întâmplat, în postleninism 
ajungându-se până acolo încât nevasta acestui Stalin nu că n-a mai avut 
inconștiența de a-i băga sula-n coaste, că să mă laşi şi pe mine să mă uit în oglindă 
să văz cum îmi vine cu ornamente de Regină, dar săraca, atât de terorizată de 
eficiența securiştilor era, încât simpla culpă că i-a venit un asemenea gând 
nemarxist a împins-o către 7 noiembrie 1932 să meargă cu autocritica până la 
autopedepsire cu pistolul, dar asta numai după Defilare, să n-o întineze... 

— Da, vărsă foarte negru din pahar o picătură-mare de vin de Zidurile 
boierul nostru, prăznuim azi 8 noiembrie 1941, nouă anişori de la sinuciderea altei 
speranţe, Nadejda, hm! tot Nadejda, însă era obicei la comuniști a spera, şi mai 
speră şi azi, ca același popor român să experimenteze coreean sistemul capitalist 
pe malul drept al Prutului și sistemul comunist pe cel stâng și să câştige ei, 
hruşcioviştii, întrecerea dintre sisteme, Agnieszko, dar mă tem că vor pierde — 

paradox român cu opus valachorum — şi unii, Şi alţii, întrecerea! 

În trecere, iarna, printr-o Moscovă deja fără Esenin, am văzut-o şi eu, în 
fotografii subtilizate de pe la enchevediști, pe această veritabilă doamnă 
petersburgheză, cu vreo patru cincinale mai fragedă decât proprietarul ei, losif 
Vissarionovici Stalin, care în perspectiva venirii lui Hitler la cârma Reichului, 
voia să-şi sincronizeze imaginea, fesenistele generate-n proporții de masă de către 
cloaca totalitară adorând doar Fiihrerii cu neveste şterse ori chiar lipsă... O 
splendidă doamnă melancolică, elegantă şi sensibilă, care ţinea de trecut şi mult 
exotic sudic, de dacea akmeistă de la Zubalovo, de picnicurile cam burgheze cu 
Kirov, Ordjonikidze, Buharin şi alte cadavre-n devenire, nu de prezentul cu vile 
cazone pandure cominterniste de la Kunţevo, Domodedovo şi Sokolovka! 

Pe scurt, înalta şi svelta Nadejda Allilueva: o petersburgheză friguroasă și 
îmblănită, ce preferă Moscovei acel Zubalovo al unui aristocrat burghez, unde-n 
6 august 1941 m-am întâlnit eu cu Stalin Ja cules afine şi nu puteam să nu mă 
gândesc, consiliindu-l ce morții mă-sii să ne mai facă, la faptul că puterea 
muscalilor se datora, la nivelele mărunte, utilizării masive de aparatcici germani 
de către țarina Ana Ivanovna şi favoritul ei Biron, astă Bironovoscină de tristă 
amintire pentru managerii ruşi amatori fiind urmarea firească a deschiderii spre 
Europa a lui Petruţ Peter der GroBe, care a ascultat... de cine, mă? 

— În politica mare, de cine să fie Piotr, dumnealui, inițiat? Evident, tot de 
românii noştri ce s-au succedat providențial la Moscova lui Gheorghe Ştefan — 
pribeagul cela șecspirist ex-voievod sfătos: în special Nicolae Milescu, Dimitrie 
Cantemir și, nu puţin, de frații brașoveni titulescieni David şi Teodor Corbea, 
factori activi în contra Unirii cu Roma a ardelenilor, fiind de preferat Unirea cu 
Moscova, după modelul de mai târziu al bolşevicilor pioşi din România de Est. 
Un rudiment de iniţiere trebuind să fi exercitat şi fiica lui Ştefan cel Mare, Sfânta 
Olena, cea comparată în unele skazuri, biline şi mai ales în baladele guslarilor 
ucraineni din județul Moghilău, cu însăşi Elena din Troia, împodobită retoric cu 
toate diademele și pandantivele Tezaurului Hecubei și Andromacii... 

— Cu alte cuvinte progresăm, sintetiza generalul Bratu tot ce reieşea din 
simpozionul sponsorizat de Jan Enache, căruia o armată de arhivişti comandată 
de premierul Sergiu al Isadorei tocmai îi întocmiseră o genealogie coborând din 
marele vistiernic economist Ghinea Țucal (Tzukala) Yenakiss (lenăchiță), carele 
la 1650 a evitat ca Bucurescii să fie prădaţi şi arşi ca leşii de către cazaci şi tătari, 
adică de asiatici. lar la Anexe, plăsmuiseră acte pe Hala Unirii (cea fotografiată 
la 1884 de Eduard Pesky), ca şi pe Lăptăria lui Enache, peste care a zidit regretatul 
Cea superbigul Unirea, spaţii revendicate să se privatizeze-n ele şi Cezar Bogza, 
finanţat subtil de Octavian Theo Augustus cu toată familia sa din SUA. 

— Da, cu alte cuvinte! se îmbufnă Marius, apărându-şi familionul. 

— Cu alte cuvinte, dictă ostentativ mai tărişor generalul Bratu cizelând 
totodată dispozițiuni pentru Legaţiile, Serviciile culturale, de presă și propagandă 
din străinătate, supraputerea muscalilor este un artefact ca identitate slavă, ea 
datorindu-se de fapt istoric contribuţiei valoroase a românilor, inestimabilă în 

plan strategic, dar şi a camarazilor lor germani, însă aici doar cel mult în plan 
logistic şi tactic, deoarece există o ambiguitate, de unde şi suspiciunea prudenței 
la Berlin, de fapt o confuzie din incultură crasă, între Testamentul voievodului 
Petru Rareș să luăm Stanbulul, şi Testamentului ţarului Petrică de la Leningrad. 

— Supravieţuirea unui stat rusesc dinaintea puhoaielor Asiei, fără consilierii 
români şi aparatcicii germani, la toate nivelurile statale, nici măcar nu este de 
conceput! îl sărută vag pe tâmplă Clarissa pe Mariusică, văzându-l mâhnit, şi-i 
luă blânduleţ, ca pradă de mini-război, paharul îmbătrânit la gură. 

— Aceşti consilieri români de la Moscova şi de la Piter, zâmbi a râde popa 
Euthanasie, erau mai toţi teologi sau aveau tangențe cu kerigma! Amintitul 
Gheorghe Ştefan a rezidit, de cazacii lui Timuș Hmelnițki demolată, Sfânta Putnă, 
cu dublă pioşenie, religioasă şi politică, chiar dacă a fost sensibil la nurii 
giupâneselor vremii, dar nu mult diferit de un Marius Pictorul Peredvijnicul 
purtându-se. Cel puţin cu o Safta din neamul Boieştilor, ce mergea cu rădvanul la 
Iaşi, iară el, plăcând-o, a oprit rădvanul ei, cum Marius Ghizdavu rădvanul lui s- 
o urce pe Clara, deosebirea fiind că voievodul, după ce-au zăbovit o au făcut-o cu 
cununie doamnă ţării, pe când şoferul nostru din 6 octombrie 1940 s-a fofilat cât 
a putut, până şi azi când o lasă prea mult în pat cu Despina, la Sonnenheim! 

— Așa este! mărturisi căindu-se ortodox fotograful lui Antonescu. De la 
Paris din Franţa, de pe cleioasele maluri ale Senei, de la buchiniștii cu B de aur, 
cumpărat-am din banii tatii cea primă carte scoasă de un român în acest oraş de 
lumină, adăugând şi el o candelă, pe la 1669, anume Enchiridion sive stella 
Orientalis Occidentali splendes, compus la Versailles de marele voiajor Nicolae 
Milescu Spătaru, conţinând somelier reţete în contra protestantismului la 
doctrinița transsubstanţierilor apă-vin-sânge-apă plată, toate fiind potabile. 

— Mai ghine, se oţări la el Larisa Ribalovna, ca una ce credea-n Christoşi 
cum mai 'nainte-n Marcşi, ți-alocai tu capitalul disponibil la Mărrurisirea 
Ortodoxă, bestsellerul mitropolitului kievean Pierre Moguila, lansat până-n 
prădarea leşilor de către hatmanul cazac Bogdan Hmelnițki, în cooperare cu 
tătarii şi în scopul de a-și căsători copilul, pe Timuș, cu Ruxandra, copila 
domnitorului Vasile Lupu, pentru ca în cazul că reuşeşte să elibereze Ucraina 
Ducăi- Vodă de sub jugul fascist polonez, atunci să se creeze, la Harkov, o casă 
domnitoare cu sânge românesc deci bizantin, cu nimic mai puțin nobil decât cel 
al Romanovilor, chit că aceştia şi-au luat numele după ambiția deşertăciunii cu A 
Treia Romă, bestseller apărut, cred, la 1645, tot în lupta substanțială cu 
protestantismul, dusă de singurele biserici recunoscute de emisarii divini, 
catolicismul și ortodoxia, desigur cea muscălească, nimicirea Florenței Galiției 
Mari, laşul, reuşindu-se-n 1650, iar prăbuşirea Operei lui Hmil, în urma 
blestemului retroactiv al monahului Euthanasie Damian, petrecându-se-n acelaşi 
cincinal, — practic, o parte din ucraineni rămânând sub slavii polonezi, iar altă 
parte sub slavii ruși, cu tot cu Smolenskul, Kievul, Harkovul şi chiar Kuibîşevul, 
Samara care nu aparținuse niciodată enejilor ruși în perioada dominaţiei tătare. 

— Cel mai semnificativ, ca hermeneutică a pedagogiei diferențialelor 

divine, cu omulețul infinitezimal desigur, fiind decesul lui Timuș Hmelnițki, 
ajuns ginere, apărând el eroic tocmai Suceava socrului său Vasile, de cine, 
dom'le?... De mai 'nainte amintitul Gheorghe Ștefan, care ca agresor nu putea fi 
decât ciolovekul Cominternului, pescuitor în apele tulburi ale gâlcevii dintre frați! 

— În general, surâse enigmatic Elvirei tătarul Mişu, după ce Stalin îl 
lămurise la Kunţevo că n-a luat IKEA din Finlanda, sugerându-i să mai repare el 
niscai acoperişuri pe la daciile sale de ţar, ca să înveţe dulgherie pentru a 1 se 
putea da curând numele de cod proletar de Mişu Dulgheru, fără oameni de 
specialitate care să se pronunțe după investigaţii discrete, nu poţi bârfi cu 
prietenele pe chat, decât în dodii, despre cine şi al cui om este, la noi în Rusia, la 
Cambridge sau la Steven Dascaloff al Otlei Dorei, în Toronto. În munca cea mai 
aleasă de pe pământ, principiul principal fiind că orice om secundar din umbră 
este omul tuturor părților interesate. ŞI asta în regizarea oricăror procese politice. 

— Tuuu, îl privi stăruitor în ochii castanii Clara Honig, eşti omuleţul cărei 
părți interesate, peredvijnicule? 

De afară, în tăcerea ce urmă unei atât de brutale cotituri a interogatoriului 
spre identificarea prevenitului, fiind 8 noiembrie 1941 și uscată natura, se auzi un 
vuiet de frunze mari şi late, ca şi cum o basculantă ar fi deşertat oseminte umane, 
îndeosebi centuri scapulare, cu omoplaţi ca nişte triunghiulare plăcinte alb- 
pergamentoase, pietrificate, de care pe vremuri se însăilau aripi străvezii dar 
eficiente, într-un aer a cărui materialitate avusese de suferit datorită intruziei 
spiritualităţii în dumneaei, ca o libelulă în lacul încărcat de nuferi galbeni. 

Întrebarea judecătoarei așezate stăruitor pe lunga ladă de ofiţer a 
Ghizdavului era însă firească, cristaliza ca naftalina. 

Dinspre Arcul de Triumf, se auziră stridente fluierături de vardişti şi nişte 
huruituri de tancuri repetând pentru Paradă, urechea superfină a clavecinistei 
Isadora recunoscând ba un motor francez, ba altul englez, ba motoare Skoda din 
Cehoslovacia transformată de Hi în paşalâc la 15 martie 1939, sunete care o 
întristară prin deducția că românii nu primesc, pentru îndeplinirea misiunii lor 
istorice din spațiul interfluvial Donau-Volga, cea mai bună tehnică hitleristă a 
momentului, ci se speculează geniul lor de a improviza, dându-li-se material de 
captură de pe la învinşi, recondiționat şi adaptat noilor cerinţe privind zdrobirea 
unui adversar care se înarmase, pentru Cucerirea Lumii, vreme îndelungată, 
începând chiar de la 7 Noiembrie 1917, zi pe care tocmai o aniversa şi Stalin, 
dezvăluind lumii întregi cât de tare s-a implicat deja America în sprijinirea tiraniei 
lui, anticipându-se că după Căderea Berlinului se vor găsi destule arhive şi probe 
şocante pentru gloatele oricum jubilânde, încât să nu se mai mire decât... fascistul 
Orwell de argumentul că Constituţia lui Vîşinski, republicană ca şi cea iorgovană, 
cum observa doctorul Cezar Bogza, e mai bună logic ca aia franceză, deoarece 
pentru că... oamenii sovietici au biruit maşina de război a imperialiștilor germani! 
Luându-le şi Tezaurul femeilor troiene, ca să-l așeze lângă al doamnelor și 
domniţelor române, atrăgându-se un viitor nefast pentru Soiuzul Roşu, ce ar fi 
trebuit să devină, într-o singură generație, de două-trei cincinale, cugeta 

clandestin Marius Ghizdavu după gagarinizarea cosmosului, întâiul stat cultural 
din istorie, dar n-a fost să fie, pentru că tocmai serviciile astea de cadre exclud 
ca să ajungă vojzi oameni ca mine sau măcar ca amărâţii de Iancu Noveanu și de 
Tăsică Damian sau ca regretatul celor 1681 pagini antisovietice, scriitor biv vel 
pisar şi pisatel Grigore Căinaru, a cărui Doră trebuie eu, om de cincizeci de ani, 
om-cu-operă, silit prin destin a nu risca nimic, să o consolez, să o ţin în pat pe 
linia de plutire, conştient că microfoanele băloase, vipere plătite din sudoarea 
claselor pozitive, nu dorm, ne veghează, şi pe mine şi pe ea... 

În depărtări, la vreo intersecţie încrucişând străzi ca pe niște tăioase arme, 
ale Nimicului ce pe drumuri, zi de zi, ne scurtează vieţile astea, care oricum nu 
prea ştim la ce-s bune, dar facem gât de ni le pierdem decapitați pe la câte-un 
război, pe care-l purtăm adese pentru alţii, sau pentru nimicuri, se auzi tăios, 
răsucind urechi pe dinăuntru, ca pentru onor, neobosit, sfredelitor, gornistul. 

Mirate, purcica doamnă Amelia Şaraga şi purcica ghestar american printre 
axişti Virginica Gibson, costumate-n paji, duseră la guriţe lungi trâmbiţe de oţel 
Krupp platinat, în timp ce Codin şi Marin, ordonanțele ofițerului de roșiori Marius 
Ghizdavu, traseră, simetric faţă de-o cortină trandafirie, nişte sforicele roz 
mătăsoase, ținând cândva de deja demodatul mult datul jos corset sidefiu al 
plinuţei domnişoare Cheţi Fotiade, şi comesenii îmbelșugatei mese de război, 
aprovizionate prin secătuirea colhozurilor Transnistriei noastre, văzură pe robul 
pictorului de război, cetățeanul U. R. S. S. Feodor Kuzmici Merţalov, profesor de 
şah la clubul Uzinelor de Tunuri din Rostov-pe-Don, căruia uriașul Soljeniţîn îi 
mărturisise că, fiu de văduvă fiind, s-ar putea fofila de la linia întâi, dar ca pisatel 
sovietic, este exclus să mai scrii cinstit dacă nu ai experiență directă, cam cum a 
gândit şi contele Lev Tolstoi, pansat tot pe Splaiul Donului de Nadeja Şuţu, că 
numai participând la ocuparea și jefuirea Ţărilor Române, poate să-şi bricoleze o 
imagine despre ce mai poate însemna patriotism la un imperiu bicontuinental. 

— Aici fiind şi problema problemelor, surâse geograful gândind nerușinat 
dezbrăcarea. Că dreptul şi binecuvântarea la a deveni un imperiu bicontinental, 
din punct de vedere al lui Dumnezeu, îl avem şi noi românii, bade, chiar dacă 
pornim cam târzior spre Pacific şi spre Atlantic, căci este o întârziere perfect 
scuzabilă, dacă până la Mihai Viteazul noi am dus o necurmată luptă pentru 
supravieţuire, după care, odată cu acea Unire la 1600 a celor trei din şapte Țări 
Române, am dzis lăcomiilor imperialiste deznaționalizante, stai! că suntem vii şi 
de neneantizat, fiindcă avem un Viitor de Aur şi toți duşmanii noştri trebuie să 
tremure, de îndată ce ne-om apuca să creştem un tineret lucid, aspru, exigent cu 
lipitorile din capul Ţării, cult, intransigent, netranzacţional, viclean, crud... 

— Este exact ceea ce susţin şi eu! luă pe neașteptate apărarea amantului 
acuzat de laşitate, în relaţia cu pubera domnişoară Clarissa Honig, însuși vel 
pisarul antonescian Grigore Căinaru. Exact ca la 1681, adică acum exact de 
douăzeci de ori câte TREISPREZECE ani, niciun intelectual nu-şi va mai pune la 
2041 problema riscului unei deznaționalizări definitive, cu toate că Bizanțul 
nostru rămăsese atunci sub turcii păgâni, care asediau Viena, deoarece rușii 

ajunseseră la Nipru şi la Bahcisaraiskii Fontan, amenințând periculos atât Odessa 
noastră, cea fondată de enejii noştri de pe Argeş (Ordessos), podgoreni vestiți, 
odată cu Balcicul (anticul Dionysopolis, fetelor) și cu Varna, adică Burgas 
(Odessos, Penelopo), în scopul de a-şi desface, prin negustorii şi armatorii greci, 
producţia lor viticolă în toată Antichitatea, iar leşii se obrăzniciseră şi ei, hatmanul 
Jan Sobieski altă treabă neavând decât să vină la Suceava, ca să ne ardă nouă 
arhivele şi apucându-se cu turcii, retrăgându-i din Podolia şi din Galiţia noastră 
cu aceeaşi inconștiență geopolitică dovedită şi când a despresurat Viena noastră, 
ca să participe austriecii pe urmă la ciopârțirea Poloniei, după cum vor lua ruşii 
ce-au părăsit turcii, a căror avangardă ajunsese cu moscheile la Baltica, cert la 
Danzig, unde am fotografiat eu cu meșterul Honig, nu ştiu sigur la Sankt 
Kaliningrad, poate le-au demolat, răspunse din depărtări prietenul pictor, prieten 
la toartă, ca între mari beţivani de cuvinte, ceea ce sesiză de pe genunchii grecește 
scobiţi ai Elviriţei Focşăneanu micul mare matematician Raulică Lecca, anume 
că cei doi mari domnitori ce-l preocupau pe Grig pe la 1681, Şerban Cantacuzino 
şi Gheorghe Duca, fuseseră protocronişti precursori avanlaletrdecașet ai doctrinei 
haosului geopolitic cum că, din frecuşul celor mari pot ieși consecinţe 
incalculabile, rumeguș pentru cei mici, cu condiția să stea permanent treji de 
veghe lucidă la pândă, ca potăile la masa cu trei picere ţărăneşti sau ca cerșetorii 
la ospăţul homeric, a căror încăierare ţinea loc şi de tembelizor hollywoodic 
ciocănitor la creieri. 

— Gândul lui Şerban Cantacuzino de a recâștiga Bizanțul strămoşilor săi, 
alungând pe osmanlâi şi pe fanarioți cu ajutorul potențialului militar germano- 
slav, se opri din narghilea logofătul de obiceiuri Antioh Ghizdavu, trebuie privit 
cu seriozitate și respect românesc, Elviro, fiind un ideal perfect fezabil, proiectat 
în deplină culegere de date și informaţii de la faţa locului, acest numai două 
cincinale voievod al Țării Românești însoţind pe turci la războaiele de la Răsărit, 
anexând Camenița la România, ca şi la cele de la Apus, asediind Viena, 
înfometând-o, umilind-o şi cunoscând din interior slăbiciunile Curţii Otomane, 
despre care va fi convorbit slobod cu ginerele său Dimitrie Cantemir, la vreo 
cafeluță amară, servită chiar de fiica sa Casandra, căsătorită cu acest învăţat, a 
cărui a doua soţie, la muscali, va fi o prințesă Anastasia Trubeţkoi, cum puţin a 
lipsit ca şi Marius Ghizdavu, acum două săptămâni, să ni se stabilească definitiv 
la Harkov, fermecat pe tancuri de violonista Daria Maximovna Riumina, zisă 
Murocika, pe care am impresia că domnişoara Clara Honig nu o intuieşte ca factor 
perturbator al oscilaţiilor gazdei noastre Marius, un domn Marius care pare să fi 
perfect înțeles gândul cantacuzinesc: a scoate din români, după veacuri de 
asuprire, umiliți şi obidiţi, o rasă de stăpâni (Herrenvolk und Herrenrasse), într- 
o posibilă strategie titulesciană vizând Triunghiul de Smirnă Thessaloniki- 
Memfis-Soci, sau mai precis Salonic-Memfis-Batumi, în care scop el pune pe 
teologul rătăcitor Nicolas Milesco să conducă un colectiv de tălmăcitori ai 
Bibliei, pe care o şi pune în circulație pentru toţi românofonii pioși, la 1688... 

— E minunat, e-ncântător cum se conjugă toate acestea cu 1681, lăsă 

părintele maior Tani Damian să se-nțeleagă c-a tras cu urechea-i nespălată încă, 
abia căzut/ picat de pe front în Capitală, ce vastă politică europeană și asiatică 
duceau românii la 1681! Vedeţi, Dimitrie Cantemir, poliglot şi teolog, ne lasă 
pagini savuroase, picante, cu 1681 mirodenii Misir Carşisi Eminonii, despre 
religia mahomedană. Apoi, spătarul Milescu nu se poate să fi stat ani buni în 
China fără să fi întocmit, înaintea americanului azi tot mai puţin prizat, Mircea 
Eliade, niscaiva documentare despre greoaiele şi inutilele religii ale Asiei, dar 1- 
au confiscat cekiştii la întoarcere toate hârtiile şi l-au domiciliat la Sibir, căci 
tocmai decedase bunul ţar Alioşa Mihailovici, la care se refugiase mai 'nainte ex- 
voievodul Gheorghe Ştefan, săracul, mai având cu sine doar o cruce, semn că se 
pocăise de la lumea târfă şi va fi pus mâna pe condei, lăsându-ne vreo carte de 
învăţătură imperialistă, ajunsă şi aceea, graţie cenzorilor, prin cine ştie ce temniță 
sovietică a manuscriselor. Ca să nu mai reamintesc via activitate a fraților 
braşoveni titulescieni David și Teodor Corbea, care au umplut Ardealul de broșuri 
în contra Unirii cu Roma, reliefând caracterul de clasă al acestei hotărâri a clerului 
înalt, momit de canalia habsburgică cea demolatoare de biserici românești cu 
tunul, printr-o ticăloasă lege de statut: popă catolic, te bucurai de popia ta, însă 
popă ortodox, aveai statut de iobag, ca şi enoriașii tăi! Lasă, Teofano, că şi 
recatolicizarea Pragăi, ce masacre... Mai teolog fiind totuşi numai Teodor, vel 
pisar i canțelar al lui Petruţ-ţar, tălmăcitor al Psaltirii, pentru că David Corbea, 
până-n anul morţii sale-n Varşovia noastră, 1701, s-a ţinut de diplomăţii după 
asediul Vienei, căci Habsburgii, biruind pe turci, le-au luat Ungaria, iar românii 
pripășiți la Moscova o căinau, fireşte, nevăzând cu ochi buni avansul german în 
vecinătatea noastră, prevăzând prealuminat că austriecii ne vor aduce numai 
necazuri, cum a fost şi la Unirea înfăptuită de Mihai Bravul, şi aveau toată 
dreptatea, căci tot biruind pe turcii rămași în urmă tehnologic, din cauza religiei 
lor mahomedane, rău tălmăcită de popimea lor, lor, başibuzucilor, adică nouă, 
răpitu-le-au nemţii curând nu numai Ardealul, ci şi Banatul şi chiar abstract 
voluptuoasa Oltenie, astă pepinieră de cadre a noastră fiind restituită doar din 
înțelepciunea că nu va putea fi ţinută de răul de peste Dunăre, anticipându-se 
vremurile jefuirii Craiovei de către imunitarul baron Pazvante... 

— Dar, insist pe acest aspect, dulce Elvira, scoase un suspin balcan micul 
Lecca, despre această „restituire“ a Olteniei, Viena va face vorbire abia când va 
cumpăra, de la păduchii din capul Porții Otomane, duioasa şi frumoasa Moldovă 
de Nord, întru deznaționalizare definitivă ca conţinut etnic și ideatic! 

— Nu-mi pute a bine-n Bucovina, mormăi îngrozitor de gros umbra enormă 
a colonelului Belizarie Moga, proaspăt avansat general cu ocazia Paradei din 8 
noiembrie 1941, care pentru noi reprezintă cel mai frumos și mai înălțător 
moment al agresiunii noastre asupra Uniunii Sovietice, unde se încuibase 
Cominternul uneltind a se folosi de potenţialul anglo-american pentru a vărsa, ca 
pe o găleată cu lături de peşte, bolșevismul peste Galiţia Mare, cea încă 
neexprimată cultural ca lcărire duduindă a Fiinţei, şi peste biata Chină, singura 
concesie acceptată de oamenii lui Stalin fiind a amâna să înroşească Norvegia-n 

costiţa britanică, şi piperatul Mexic, din pântecele moale ciorbă de burtă al SUA. 
Mi se pare suspectă, zbârli el din mustăţi, moartea ceaușului David Corbea, la a 
cărui piatră funerară închinatu-m-am săptămâna trecută, la Pecerska Lavra a 
noastră, cu atâta încântare încât mă voi ruga de cele trei fete ale mele, de cei trei 
gineri ai mei, precum și de cei trei nepoți, ca în cazul fericit că-mi voi da eroic 
viața mea în Războiul Sfânt, pentru ca nesimţiţii din capul Ţării de mâine să ieie 
aminte că mai există și Altceva decât familionul şi mai ales familiardul mafiot, 
precum poate exista şi un tineret incult dar răzbunător ca soarele sfânt de pe cer, 
carele pentru păcatele tale ca Neam, când te aştepţi mai puțin, îţi trimite șlamolul 
şi pe Diadia Moroz de-ţi îngheaţă şi bruma de respect ce-o mai ai pentru fiarele 
aliatului tău fascist, atunci să mă îngroape şi pe mine la Kiev! Lângă ceauş! Căci 
lucrul mare făcut de el, la 1707, mare era şi la 1907, mare va fi şi la 2007! Anume, 
să recapitulăm, să verificăm, ca să nu ceva uităm!... 

— La doişpe sectembre una mie şasă sute optzăci trii, hatmanul crai Sobieski 
despresoară Viena, tocmai când bicisnicii lăcuitori, sătui de raţionalizarea 
șnițelului Schengen, erau gata să se turcească pentru rații mai consistente. 

— Soldaţi de plumb! Așa cum bine observa şi înțeleptul Jablonowsky, craiul 
Sobieski ăsta a deschis adevărata cutie a Pandorei pentru leși, în scurtă vreme 
alegându-se praful de trufașa lui ţărişoară, care bine ar fi făcut dacă ceda lui 
Hitleriţă Danzigul, salvând ființa statului şi mai şi câştigând oarece timp Franţa, 
pentru a-şi calcula cea mai bună strategie de rezistență în contra cotropitorilor. 

— Caz în care, observară Cocuţa, Nunuţa şi Olguţa întinzând spre tăticuţ 
gâtul lor modiglian, poate că şi cele trei țări românești ar fi scăpat neciopârțite! 

— Exclus! le contrazise Belizarie. Intacte, aceste provincii nu puteau scăpa 
decât dac-ar fi rămas de-a pururi divizate, cu şansa ca nepoțeii mei de la voi, 
Ohran, Narcis şi Samuel, să ajungă hienă sau acvilă în capul vreuneia din ele, 
după abolirea bolşevică a sistemului voievodal ca fiind prea sărac în aparatură 
umană, în clientelă politică, economico-financiară sau de grațieri! Şi să cuvânteze 
asurzitor necuvântătoarelor. 


SOLDAȚI DE NECLINTIT! 

Teritoriul acesta, câştigat prin luptă dreaptă de la marea massă slavă inertă, 
nu poate compensa decât într-o măsură neînsemnată prejudiciile ce ne-au adus 
numeroşii năvălitori ca insectele, întârziindu-ne cu secole dezvoltarea, fie 
exploatându-ne şi interzicându-ne Edu-Cultura, fie încheind protocoale ruşinoase 
şi deci secretizate, cu tot soiul de bandiți locali sau centralizaţi de-ai noştri. 

Mare cât ghiuleaua supertunului de asediu, târât până la Sevastopol de 
mine şi de Manstein cu 40 de locomotive, trebuie să fi fost uimirea lui Sobieski 
de ce mai dezvoltare explozivă au avut vienezii săi, pe principiul dominoului 

căzând sub Habsburgi succesiv Ungaria, Transilvania, Croaţia şi Slovenia, adică 
de sub barbaria asiatică, egală pentru toţi, sub „civilizația“ central europeană, 
bunicică pentru poporaţiili de rasă autoevaluată mai superioară şi inasimilabilă 
pentru triburile de rasă de un facies inferior, iremediabil patibular, exceptând pe 
intelectualii cu suveranitate limitată, adică insulimii, labagiii collabo cu pofte de 
confort „decent“ la standard de burghezie compradoră, dar nemuncind. 

Or, Rusia, dispunând de analiști cu experiență vastă, ca ex-voievodul 
Gheorghe Ştefan, diplomatul Nicolas Milesco, frații Corbea, academicianul 
Dimitrie Cantemir și fiul acestuia de coresponda cu scriitorul francez Voltaire, 
Antioh, ea nu putea să nu observe, cu neliniște, apropierea factorului german de 
posesiunile sale şi să nu anticipeze existențialist că, în mai puţin de-un veac, 
Habsburgii vor merge cu obrăznicia dadaistă până la a cere insistent Rusiei și 
Prusiei, care semnaseră un protocol secret, partea ei din masa succesorală la 
împărțirea de la 1772-1795 a Poloniei, numai aşa explicându-se de ce acelaşi 
Petrică "Ţuţea I, care înalță Petersburgul, pentru a înfige o pană slavă între 
finlandezi şi alte elemente etnice asiatice, presărate până-n Pannonia lui 
Burebista, tot el devine un înfocat filocuruţ, sprijinind pe sărmanul Francisc 
Râkczi al II-lea, în demersurile sale de independență şi suveranitate 
antihabsburgică, încheind cu el, Tratatul de la Varşovia, negociat de ceaușul 
David Corbea, ajutorul sovietic promis neputând însă ajunge în timp util la Buda 
şi la Pesta, tot din vina ungurilor, unul din ei, un anume Karolyi, trădând prea 
devreme, ajungându-se de ziua solidarității celor ce muncesc, la 1 Mai 1711, nu- 
n cele burguri cu denumiri dezagreabile, Buda și Pesta, ci-n mediul relativ rural 
şi multicultural, la Satu Mare, la un compromis de finis Hungariae, elita de buze 
maghiare acceptând să sacrifice însăşi ființa statului dacă 1 se recunosc dumneaei 
de către Habsburgi nişte privilegii compatibile cu ale altor aristocrații... 

— Pe când, însă, greoiul ţar Petrişor soseşte la suplul Cantemir la Iași, în 
capitala Mişcării lui Codreanu, abia-n 24 iunie, completă pe un ton ridicat şi 
stropind cu fineţuri de spută învățătorul Bazil Frâncu, ca unul din organizatorii 
legionari ai grevei ceferișuilor din februarie 1933, şi totuşi amant iscusit al 
socialist-popularei Dorothea Schlauberger, cât şi-a lins ea la Pribegi rănile 
dobândite-n Spania odată cu înecarea în Ebru a soţului ei troţkist de către cekişti, 
despre acest cuplărai el citându-l pe Sartre, în declarație CNSAS, când l-a 
anchetat torționarul Jan Enache, pentru a-i administra 60 de luni de Canal, cum 
că ] €tais plutât un masturbateur des femmes qu' un coiteur comme les chiens, iar 
bătălia de la Stănilești din 10 iulie, acelaşi păcătos an 1711, a pierdut-o 
lamentabil, pentru că nu dispunea în contra păgânilor nici de tancuri T-34, 
produse la Harkov sau Stalingrad, nici de armate de scriitori, de... insulimii culți, 
care să-i tâmpească pe oşteni prezentând sub forme cât mai seducătoare aceeaşi 
lozincă absurdă, cum că dincolo de Prut nu mai există zemlia, pământ! 

— Ca să nu mai zic nimic, îşi reveni sughițând generalul colonel Moga din 
ațipire, că Țar cu frica lui Dumnezeu fiind, acest Petruţ cel Mare al nostru, el nu 
concepea risipă de suflete, pe principiul totalitar că cu cât sunt mai multe suflețele 

moarte, cu atât se probează mai oțelit propagandistic agitant teza jertfei tutulor 
oaminilor sovietici, inclusiv a celor robiţi în 1939-1940, însuflețiți la roşu până și 
la emulație, de idealul de a face totul pentru Apărarea Patriei Staliniste şi a 
bunăstării nomenklaturii, pe calea arătată de marele partid, a nimicirii mașinii de 
război nazisto-române, apropiind de ea un... front, această strategie fiind aleasă 
eroic și în beneficiul civilizaţiei globale, da... Ahhh!... Fiind ea cea mai indicată 
electoral, ca să se protejeze în război cât mai mulţi masculi occidentali! 

— Umanismul țarist, colocvie cu ochelarii pe nas ca un profesor gazetarul 
dejist Grig Căinaru, ce străbate, de la primul până la al o mie unulea episod, 
megatelenuvela lui Lev Nikolaevici conte Tolstoi Război și pace, redă şi exaltă 
polemic tocmai grija de oamenii săi a generalissimului Kutuzov, care amână, 
cunctează la nesfârşit aşteptata de Napoleon bătălie decisivă, recomandată lui 
Engels de generalul Carl von Clausewitz într-o operă postumă despre război, 
mergând pe ipoteza că apa trece, pietroaiele rămân şi neîngrijorându-se prea tare 
de sosirea la Moscova a armatei de invazie, mulțumindu-se doar să o secundeze 
de la distanță, în rostogolirea ruşinoasă a ei înainte-înapoi, protocronist 
obținându-se decizia abia la sediul Waterloo de la Bruxelles... 

Or, ce răspândea coana Sia, soacră-mea, Leonidei Glagoveanu, amantului 
dumneaei soț unic și altora, într-un moment publicitar exaltând savoarea 
propriilor lor mezeluri, din carne de cal băgată-n maţe cu pasiune? 

Că de unde a învăţat protagonistul fluviu-romanului de 1681 pagini Război 
şi pace un atât de specific, unic în genul său, umanism naturist bazat pe terapia 
prin sănătate şi pe o lăsare a lucrurilor jenante să se desfăşoare-n voia lor 
geologică, sub nădejdea vie că deasupra tuturor abjecţiilor bestiei umane 
occidentale, chiverniseşte ale lumii spectacole un Atotputernic, carele azi te face 
Fiihrer V6jd Cârmaci, iar mâine îţi scrie numele cu majusculă mică! 

— De unde să le înveţe? dădu din umerii ei mici ca de elevă, şi din năsucul 
fin, adorabila lui, şi a lui Marius, Dora. De la ex-voievodul Gheorghe Gheorghiu- 
Dejinsk, pardon! Gheorghe Ştefan, de la teologul itinerant înainte ca mormonii 
să recatehizeze Rusia lui Soljeniţin, de la Nicolas Milesco, de la fraţii Corbea cei 
diplomaţi și acţionari majoritari proprietari ai hotelurilor Metropol, Angleter şi 
Lux, de la academicianul Dimitrie Cantemir... Într-o sintagmă, de la Exilul 
românesc din Est! Care putea ajunge în California şi dinspre Vladivostok. 

— Mda! se înecă, derutat ca întotdeauna dinaintea gândirii acute a propriei 
consoarte, secretul romancier Grişa. Numai că eu m-am repezit până aici numai 
pentru a sublinia, la simpozion, particularitatea pro-Europa că personajul 
Kutuzov, al contelui Lev Nicolaevici Tolstoi, are din toate punctele de vedere 
trăsături frapant românești, care sar în ochi oricărui cititor avizat, profesionist... 
Asta fiind, dealtfel, şi solida, singura durabilă realizare a secolului meu, crearea 
cititorului profesionist, de mare performanţă și rezistență, care nu consideră 
lectura un chin, oricât de torționar ar fi textul de care se lasă stăpânit, luându-şi 
angajamentul de a-şi face o impresie, o recenzie interioară... trăgând de pagini ca 
la sală... Îndârjit, provocat de acele fiare să fie tare-n muşchi... 

— Bine, dar explicaţia e cât se poate de simplă, Grig! râse ea cristalin, încât 
toți bărbații din Atelierul Modigliani ciuliră urechile cu respirațiile tăiate. Și 
Kutuzov, şi Tolstoi au zăbovit în aceste nenorocite două din cele vreo șapte țări 
românești, contaminându-se de percepția noastră asupra stării de invazie și de 
mare lipsă, o percepţie profund dialectică cu gust hibrid de pace-război... 

— Semnificative fiind, o înţelese doamna profă de comentarii Tomoioagă, 
şi înjurăturile teleormănene pe care Kutuzov le adresează armatelor cotropitoare 
ale imperialiștilor francezi, de pe jos şi de pe cal, dinaintea regimentelor aliniate 
pentru paradă! 

De dincolo de camuflaj, din beznă, se auzi încă o dată, sfâșietor, țipătul 
gornistului, pe care Marius şi-l imagina net diferit de cocoşul franco-oltenesc, mai 
degrabă asemănător unui burghiu Krupp îndreptat sfredelitor spre cerul opac la 
rugămințile noastre fierbinţi, abia murmurate depozitându-ne tonele de aur la 
Brâncuşi, la mănăstirea Tismana, păstrând față de nazişti secretul. 

Cei doi paji graşi suflară-n trâmbiţele artizanale, traseră de şnurul roz alcov 
al cortinei şi apăru robul lui Marius, şahistul Merţalov, să agaţe pe nou văruitul 
perete o fotografie aproape-n mărime naturală, a Nadejdei Allilueva, filată-n 
Arbat de cekiști sibiriaci, ascunși în blănuri de ren. 

— Deşi mă cheamă Marius, ne mărturisi gazda clătinându-se ca-ntr-un 
coşmar colectiv, imena Krasivaia Jenşcina, şi deşi popa Sică m-a botezat Mihail, 
nu a mea onomastică vreau să-mi serbez cu trâmbiţe caragialești, ci gânditu-mi- 
am proiectul de demers ca să mă dixtrez, ca să mă simţ bine la bairam, cu colegii 
mei dragi, de o așa manieră constructivă încât să îmbin armonios în destrăbălare 
utilul cu plăcutul, instructivul cu educativul, binele cu răul, frumosul cu urâtul, 
esteticul cu eticul, nașterea cu moartea şi dragostea tot cu moartea, cum se 
întâmplă lucrurile şi în viață, care este tot un amestec dialectic, de război şi de 
pace, între turmele omeneşti păstorite de Marele VOjd Anonim... 

Hotărât-am, deh, a mă ancora-ntr-o naştere şi o moarte... a le aniversa la 
cifre rotunde, dragi tovarăşi ai mei de petrecere incoerentă... Deci prăznuim noi 
azi, 8 noiembrie 1941, în plină Cruciadă Antibolşevică, româno-germană, că pe 
unguri şi pe finlandezi nu poți să te bazezi, exact nouă ani de la moartea doamnei 
Svetlana Allilueva, după defilare, când Stalin primea provocarea lui Hi de a se 
stahanovi cu el, şi sărbătorim totodată pe tovarășul fiu al clasei muncitoare, 
electrician ca şi Lech Walesa, domnul Gheorghe Gheorghiu-Dej, cu ocazia 
împlinirii frumoasei vârste de patruzeci de ani, pus la adăpost de orice neplăceri 
în lagărul confortabil al polonezilor, de la Târgu Jiu, pentru a fi schimbat cu Mişu 
Focşăneanu sau chiar cu mine, dacă vreunul din noi doi sau alt om de informații, 
sau de inspiraţii, cade captiv în ghearele nespălate de sânge ale căgăbăului... 

Pe Svetlana... pardon! Confund... Memorie de arpacaş.. Memorie de gulaș 
de cal! Pe Nadejda, da, Nadejda Allilueva, o amintesc dinaintea domniilor voastre 
şi Celui Preaînalt, ca să ne mai vadă pe camuflajul ăsta, o comemorez, şi aş fi dat 
şi anunţ la ziar de nu m-ar fi oprit cenzura antonesciană, pentru că aşa cum 
constatați și din portretul în mărime aproape naturală ce i-am făcut, îmbrăcată, de 

iarnă, a fost o certă Doamnă, fie şi sovietică, o posibilă contesă, o posibilă prinţesă 
sudică morena, cert, ucisă nu de crimele lui Stalin și ale lui Marx şi ale 
complicilor lor naivi sau vicleni, Roosevelt şi Churchill, ci de nesimțirea de 
cârpaci care se bese pe scăunelul lui trepied, meditând la clasicii comunismului 
ştiinţific, ce nu atâta scris-au cărţi, ci au dat mediocrilor mecanisme de a genera 
cărți, cu efectul că-n numele filosofilor materialişti poate fi tâlhărit, adică jefuit 
și ucis, oricine! Nesimţirea asta de cotoi caucazian împuţit, dotat cu meninge de 
om, care răzbate din toate pozele proprietarului de azi al Armatei Roşii, iar mâine 
al Ţării noastre şi al Neamului nostru ce... nu-şi mai... niciodată nu-şi va mai va 
reveni, dizolvându-se-n uie ca Jijia în Prut, epoca Reginei Maria a mea devenind 
astfel Secolul nostru de Aur, bă, atâta aur cât de puţin va fi fost, faţă de cât vor fi 
avut la dispoziție Faraonii sau alţii luaţi în serios de enciclopedii, neexistând 
dubii, din cât am sondat-o-n 6 august 1941 la Zubalovo, pe Valia Istomina-n timp 
ce mesteca-n gros negrul bulion de afine, că Iosif cel Nesimţit nici vorbă să-i facă 
răposatei Nadejda a lui cele creştineşti, la 7 sau la 40 de zile! 

— Dar e o sinucigașă, iubitule! protestă Dorothea Schlauberger, de departe 
o nestalinistă, deoarece susținea exact contrariul, cum că dacă Gaston 
d'Esgrignon, al ei acum, ar poseda o Franţă totalitară, n-ar derapa niciun pic de la 
regulile democraţiei unanim recunoscute în lumea civilizată, a semințiilor de rase 
superioare apărute numai datorită prosperității lor proprii intrinseci, exclusiviste. 

— Cât despre a ciocăni un cupoi de şămpănică pentru a-l omagia pe tovul 
Gheorghi Gheorghiu-Dej, la împlinirea minunatei vârste de patruzeci de ani, 
mereu în slujba poporului, se făcu Marius a nu o auzi pe rezistentă cum clevetea 
aplecată pe şină, punând cu eroism acolo-şa-n criblură explozibilul terorist, în 
urma pocnirii căruia era perfect conştientă că ocupantul nazist va mai ciurui vreo 
sută de ostatici francezi nevinovaţi, dar inima ei exulta că creşte aşa iliescian 
statistica electorală a „partidului împușcaţilor“, ce-ncălecând pe Franţa Galia ca 
pe-o mârțoagă, va macara în sus și pe galițieni să-şi excaveze identitatea, 
uniformizându-se continentul de la Baleare la Solovki... Nu încape îndoială că 
Undeva se va şti, se va afla de această omagiere a eroului naţional de mâine, ce 
asigurând pe Hruşciov că va face la nevoie din România o Polpotie a Europei, a 
respins Armata Roșie până dincolo de Nistru, ca nu cumva elemente iresponsabile 
ale acesteia să-mi ia apărarea ultimelor creiere regale, terciuite stalinist după 1958 
pentru ca treizeci de ani mai târziu, în luminişul libertăţii, să nu mai răzbată decât 
nişte cărturari cu mentalitate de stăpâniţi, nişte intelectuali cu suveranitate 
limitată, pe scurt nişte insulimi dând din codițe cu bucurie de nedescris la tranziția 
de la un zeu morocănos la libertatea de a te călători politeist, pe bursele şi premiile 
altora, dacă nu întotdeauna pe banii boborului, cu singura şi comoda condiţie ca, 
în chiar problemele românești, să accepți şi să propovăduiești, de la Santa Diana 
la Sankta Odessa noastră, punctul de vedere al ticăloşilor, că tot o diaree dacă nu 
chiar un kkt era şi România Regală, mare şi interbelică, ba mai era şi instabilă 
psihic, neviabilă... Votu-le muma-n cur, de scatologi ce sunt, la toți! 

— Pe cine ești supărat, bade Marius? izbucni într-un frăţesc hohot de râs, 

auzind sudalmă românească, Augustus, ceea ce nu-l va împiedica, înainte de a 
sponsoriza Memorialul de la Sigmaringen şi Mănăstirea virtuală a Miorcanilor să 
se închine spăsit. Pe Dej? 

— Ah! Ce bărbat frumos! plesni de admiraţie Cheţi Fotiade, viitoare 
directoare de fabrică muncitorească şi deputată-n marele parlament unicameral, 
cu ochiadele atârnate de mustăcioara lui mura câmpului, cum şi trebuie să aibă 
un ministru al transporturilor român, neam de manivelă. 

— Asta cu Gheorghiu-Dej o mai înţeleg, se trezi din ațipire ca dintre două 
lovituri de megatun la Sevastopol, colonelul de artilerie încolonată Belizarie 
Moga, căci aşa cum a dezvăluit şi Stalin aseară la metrou lui Maiakovski, porcii 
rasați Wall Street anglo-americani s-au implicat puternic în a-l apăra pe rusul 
Stalin, de Stalinul german, încât n-ar fi nicio mirare dacă urmând a fi prăvălit de 
la putere Mareşalul nostru drag, în noul guvern format de Stalin, ministerele de 
forță să trebuiască, sub același pretext al „liniştii“ în spatele frontului, invocat de 
Heydrich-Himmler pentru a extermina evreii, să admită Maniu cu Brătianu, lângă 
Titel, să-l ia ministru şi pe analfabetul ăsta cu manivelă... 

Dar... Căci mai există şi un dharrrr, azi 8 noiembrie 1941, cum, mă soldat 
locotenent Marius, băgați-ai baioneta-n idealul tău de gingășie la maimuța 
proverbială... Cu astea patru portrete ce mai e? 

— Este vorba, pe acest perete executoriu, de ex-voievodul Gheorghe Ștefan, 
de teologul itinerant Nicolas Milesco (un fel de Brucan peloponeziac al puterilor 
supra de pe atunci, de la Vaslui, lămuri ghiduţa poloneză şi pistruiată, Agnes), de 
diplomatul David Corbea, care a precursorat Tratatul de la Varşovia, şi de 
academicianul protocronist Dimitrie Cantemir, care-şi sprijină dreapta pe topuz 
exact ca Mareșalul Keitel pe toiagul definitoriu, oaspete de onoare azi, mâine 
cocoțat în ştreang la Niirnberg, în geniala Germanie... 

— lartă-mă şi scuză-mă, interveni cu voioşie ex-senatorul Şaraga, călăul 
interbelic al clasei muncitoare, dar nu-ţi înțeleg mânia cazonă, frate Ariele! 

— Cum să nu mă mânii, cum să nu turbez de tot, cum să nu-mi fie dificil a 
nu scrie satire! tună Belizarie Moga, determinând exact, cu uriașu-i pas, lungimea 
atelierului ghizdavian cel nu prea folosit din motive de destin istoric. Satire, băi 
troglodiţilor de la sud de Vama Veche, care este un teren plin de grote favorabil 
unei mișcări de partizani cum în cealaltă Odessă a noastră, chiar Odessa zisă, nu 
Varna-Burgas, adică în limbile slave loc unde se găteşte varza prin fierbere, satire 
autentice, băi, adevărate scrisori de ameninţare că vei da şi cu satirul, cu satârul 
chiar, dacă nu se iau deloc măsuri în legătură cu cele semnalate... măsuri de 
remediere... Dar nu de ochii lumii, că să schimbi toponimul ca la brașoveni, din 
Varna-n Stalin, îmbunătăţiri reale ale activităţii, dulci comeseni, asta vă doresc! 

— Se referă poate, şopti finuţ popa Tani-n urechiușa păroasă a însoţitoarei 
eterne a lui Raulică, sculptorița de copii Cristina Done, la avarierea memoriei 
pictorului nostru în 22 octombrie, sub șocul exploziei, încât a redus la numai patru 
portrete exilul istoric românesc! 

— Nu, îl privi cu ochi roşii licărind ca nişte semafoare-n gară la 

Kotelnikovo, de 7 Noiembrie-n ceaţă, comandantul Belizarie. Părinte, fir-aş al 
dracu! Eu, care unde vreau să iau Kievul de la germani şi să mi-l fac metropolă, 
nu la mitropolitul Pierre Moguila, eu mă refeream la necropolă, mă gândesc! 
Cuiul cătării... Nu, Sfinţia Ta! 

Ci la perspectiva deloc măgulitoare că aproape niciunul din obiectivele 
politice ale acestui război aşa-zis sfânt împotriva bolşevismului nu va fi atins. Și 
în special perspectiva ca, cu sprijinul electoratului anglo-american, sătul de 
război, diviziile de politruci panduri ale Armatei Roşii, ocupându-ne, să 
recomunizeze Transnistria şi România de Est şi de Nord, năpustindu-se apoi cu 
cea mai antropofagă sălbăticie şi la estropiatul nostru teritoriu de la apus de Prut, 
miazăzi de Ceremuș şi nord de fluviul Marița, râuleț botezat așa de Dromichete 
după o roabă dragă a sa, adusă dintr-o expediţie punitivă de pe cursul mijlociu al 
Volgăi, — surprinzându-ne încă de pe atunci intelectualitatea asta neexprimată în 
universal, deci ieftină, ca şi pe-a bulgarilor noştri! 

ȘI parcă văz pe licheaua, pe insulimul de Grigore Căinaru, de nu vrea deloc 
să se lupte dincolo de Nistru până-n fundul pământului, că scoate o broșură, 
Relaţiile de prietenie româno-ruse de-a lungul veacurilor, şi pe libertinul lhbert 
Marius Ghizdavu, dacă va mai fi lăsat să se desfrâneze-n libertate, cum o 
ilustrează chiar cu aceste patru gravuri, cu Gheorghe Ştefan, Nicolae Milescu 
Spătaru, David Corbea, Dimitrie Cantemir, la care va mai adăuga pe loc ad-hoc 
personagiile ce 1 se vor mai cere de la ARLUS, îndeosebi pe agitpropiştii guralivi 
de la Radio Moscova în limba română, deocamdată, şi de pe la Radio România 
Liberă curând, ca să vadă şi democraţiile ce-i pluralismul mediatic stalinist! 

Cea mai mare dovadă a acuzării fiind, în acest proces moral al trădării 
naționale, faptul că gazda noastră n-a trecut, printre românii preocupaţi a utiliza 
sângele rusesc, cel ieftin ca cvasul în grivne, nu pe valută ca coca cola, pentru a 
ne atinge interesele noastre de expansiune în Triunghiul de Lapislazuli și în 
Triunghiul de Smirnă, — şi pe Înalt Prea Sfinţia Sa Preafericitul Mitropolit al 
Kievului, al Ucrainei de Est şi de Vest, al Bielorusiei, al Caucazului și al Crimeii, 
Petru Movilă, din celebra familie fiorentină a Movileştilor, cari sunt Medicii 
noștri, lăsându-ne acea bijuterie de referință care este Mănăstirea Suceviţa, teolog 
de largă recunoaștere internaţională, a cărui Mărturisire ortodoxă, scoasă la 1645, 
urmată chiar în inima pariziană a catolicismului de Enchiridionul Milescului, va 
fi pus pe gânduri protestantismul, că dacă el împinge ca un inconştient revoluţia 
până la demolarea completă a Vaticanului, atunci se va afla față-n faţă singur cu 
A Treia Romă, rusofonă, confruntarea de rase germano-slavă, imediată cum ar 
dispărea brusc Polonia ca izolant, căpătând un providenţial conţinut religios! 

— Domnule ex-colonel general Moga, se precipită la față Marius cu 
insistență, eu la Gumrak, în încercuire cu Otto Runge, în timp ce aviația lui 
Goering nu mai ajungea la Stalingrad cu mâncarea antifrig, am conversat 
îndelung asupra largului evantai morgă-muzeu pe care îl poate folosi Viitorul 
pentru a se apăra de canicula resentimentelor. 

Stam într-o burtă de cal, îmbrăţișaţi ca Romulus şi Remus în uter, ne uitam 

cum înţepenise cu dinții rânjiți cinefilul Arsene-Seraphin Boisson, cântam De la 
Prut până la Volsa, resimţind acut lipsa televizorului, şi căutam prin dialog, 
numai și numai pe calea tratativelor, să ne decidem asupra unei concluzii cu un 
fel de caracter testamentar, în caz că vom înţepeni şi noi ca voluntarul francez, 
despre care... credeam atunci că printre noi se află-n Waffen SS mult mai mulți 
tineri europeni culți, angajaţi dintr-o irepresibilă conștiință antitotalitară, să 
salveze Civilizaţia. 

— Eu cred, bolborosea Otto Runge, că ceea ce va trebui să scrie cu degetul 
pe zăpadă acela dintre noi doi, Marius, care va supraviețui mai mult, devorând 
cadavrul celui ce va supravieţui mai puţin, este concluzia că, chintesență a unei 
lungi experienţe în Războiul ăsta Sfânt, totalitarismul bolşevic este mai tare decât 
cel nazist, aşa că, intelectuali, aveţi grijă să nu combateţi numai fascismul! 

— Asta, râse sardonic generalul Moga, tot ca să vă puneţi bine cu inamicul 
în caz de prizonierat, în Uniunea Sovietică sau în Republica Sovietică Populară 
Socialistă România! 

— Nu, generale! se cocoşi la el, gata de harță gazda. Soldaţi! ni se adresă 
locotenent de cavalerie Ghizdavu cu sabia scoasă şi cu dinţii rânjiţi ca un tigru 
siberian. Nici eu, nici prietenul meu Grigore Căinaru, cu a cărui soţie, Dora, am 
protocronit revoluția sexuală a secolului XX occidental, la Odessa noastră, într-o 
vilă enchevedistă, cu loc de execuţii la subsol, nu am fost nişte laşi, ci ne-am 
servit Neamul cu abnegaţie și devotament, după toate legile și reglementările 
cazone, el plătind dealtfel printr-o moarte timpurie, la numai 36 de ani, iar eu, 
care aş fi putut fi tot atât de bogat precât Picasso, m-am aoleu! autoflagelat, 
complăcându-mă-ntr-un neplăcut anonimat de optzeci de ani!!! Abia în 1992 
apucându-mă, cu toată placa dentară, ca un înecat Vox Maris, de o carieră 
internațională, şi implicit românească, ca cărunt cu sprâncene cănite creator de 
excelență, al Epocii Iliescu de n-a transformat canalul 2 al teveului de stat în canal 
didactic, iar Radio România, Muzical și Cultural, se prindea simbolic la 
tranzistor cât să audă doar ataşaţii de resort ai Ambasadelor că este, e, există... 

Or, ce ziceam eu? Ce mă frământa, generale, pe mine ca artist care ca 
militar spintecam oameni roşii pe dinăuntru, cum e carnea expusă-n galantare 
românești la lumină rozbonbon împrospătând-o? Păi eu de-aia am pictat pe 
Nadejda lui Stalin, ca pe o frumseță sovietică pură nenecesitând, ca Nadejda lui 
Leninică, bijuteriile Reginei mele, Regina Maria a României eterne, tocmai 
pentru a penetra blindajul cenzurii și a semnala factorilor de decizie români, și 
mai ales germani, că mai există dincolo de linia frontului şi de genocidul marxist 
oameni frumoşi, pe care să ne putem baza procesul de reconstrucţie a Rusiei pe 
baze trainice, pur ţariste, singurele asigurând o satiiisfăcătoare, la standarde 
european-renascentiste, productivitate cultural-artistică şi științifică! 

— Şi asta vroiai să scrii dumneata pe zăpadă, cu degetul înghețat în gară la 
Gumrak? înălță mareşalul Keitel cu dinţii de lup toiagul, ca pe un topuz. Că 
enorma antieuropeană masă slavă mai are suficiente resurse umane frumoase, ca 
să pună în primejdie existenţa pe acest continent a omului alb? 

— Cât despre cele patru portrete de... potenţial precominterniști români, ne 
făcu Marius cu ochiul, că ni se adresează numai celor cu creiere duioase de român, 
nu și invitaţilor reprezentând alte popoare decât pe cel sfârtecat din Est, cele 
divulgate aseară la metrou la el, de Stalinică, mă fac să cred că Rooseveltuţ şi 
Churchilleţ îl vor proteja de ce-ar vrea să-i facă Hitleraş, de aceea i-am şi 
reprezentat pe cei patru mari de-ai noștri ca şi cum ar fi aceşti patru mari de-ai 
lor, cu semnificaţia că, neavând deloc aviaţie de adâncime nici cât să belească 
Englitera, darămite să necăjească PCUS dincolo de linia imaginară Marea Albă - 
Marea Caspică, Axa s-ar putea să piardă războiul, Mareşalul Antonescu, 
Mareșalul Rege și Mareșalul Keitel dând dovezi de înțelepciunii defilând intens 
azi 8 noiembrie 1941 măreț solemn, ca pentru ultima dată! 

Caz de înfrângere-n care noi capitaliştii români nu trebuie cu niciun chip 
să renunţăm la idealurile noastre expansioniste, ci doar să ne inversăm direcţia, 
nu strategică, ci tactică, adică ordinea priorităților. 

Cum zicea şi bietul tata, ca geograf: 

— Dreptul românilor de a cuceri Rusia până-n Alaska este imprescriptibil! 

— Adică aşa. Capitalişti români! Dacă nu ne ţine nici reuşeşte 
imperialismul, la câţi capitalişti avem, în acest al doilea război, modelabil după 
primul, unde am avut un factor de creştere de... de 2,5 - 3 ori, să luăm spre Est, 
Triunghiul de Rubin ducal Odessa-lalta-Rostov, atunci datoria generaţiei noastre 
de sacrificiu este să găsim acea formulă juridică de întoarcere a armelor spre Vest, 
astfel încât să acaparăm în întregime Triunghiul de Lapislazuli rareşist Viena- 
Cracău-Breslau (Breslau ce va deveni Mizilul Nou) sau măcar să ne afirmăm, 
prin participare la elberări de sub jugul fascist şi prin operaţii de menţinere a 
ordinii în spatele frontului sau în zone ocupate, dreptul nostru inalienabil la aceste 
meleaguri gândite de strămoși ca fiind cuibare liniștite pentru a concepe şi a... oua 
ouăle brâncuşiene din piatră eternă, enescian luceferizate până la armoniile 
muzicii sferelor, dovezi neperisabile ale civilizaţiei româneşti pe acest continent 
semiratat, unde noi ne-am născut, pe când alții s-au pripășit prin infiltrațiuni, care 
de secole de aur ne ţin în loc din dezvoltarea noastră culturală planetară, pe care 
o am merita cu multă prisosință. 

Cât despre a profita crunt de actuala încrâncenare Est-Vest, pentru a ne 
îndrepta aspirațiunile civilizatoare spre Sud, consolidând dominaţia noastră în 
Triunghiul de Smirnă titulescian Salonic-Karnak-Soci, anticiparea mea tactică 
este că trebuie să ne reprimăm tentaţia de a realipi acum încă una din cele Şapte 
Ţări Românești, adăugând Macedonia Mare (poate până-n Creta şi Corfu) la 
Muntenia, Moldova, Transnistria până-n Volga, Ardealul până la Linz, Pocuția 
până la Wroctaw-Mizil pe Odra, şi — peste baltă şi Texas — California noastră, 
Virginico, pioniero!... Pentru că o strategie sudică eu nu o văd de actualitate, deşi 
ar fi minunat, soldaţi! să reromânizăm Muntele Athos şi Locurile Sfinte şi 
Bizanțul, şi măcar să subordonăm Patriarhiei bucureştene ecumenice pe-ale 
sârbilor, grecilor, armenilor şi bulgarilor, pentru care rangul actual de mitropolie 
e deja o concesie majoră... Soldații mei! Să nu uitaţi aici, la Cotul Donului, că voi 

aveţi în fruntea escadronului vostru un artist, cu sabia scoasă fugărindu-l cu dinții 
rânjiți pe tov Kotovski din gară de la Chişinău până la Kotelnikovo, via Tiraspol! 
lar viziunea mea este că mai uşor i-aş pune pe fugă sănătoasă pe Ceapaev, pe 
Eisenstein, pe Muhina, pe Iakir, pe Frunze, pe Jdanov, pe Budionnii, pe blajinul 
Timoşenko şi pe fluviu-romancierul Şolohov, chiar pe abilul Voroșilov de lângă 
Stalin, decât să-i scot pe anglo-francezi şi pe americani de la Suez! 

— Asta cam aşa e. Acum te-am înţeles, zise cu spontaneitate yankee 
Virginica Gibson-Ghizdavu cumnatului, după patruzeci de ani de nevedere 
directă. Iubire, ai grijă, te implor, la cum or să te încondeieze Narcis Moga, 
Erdâdy Zsuzsa, Maradonel Zamfir, Muhală şi Hristevescu, dacă mai derapezi aşa 
titanic, la un pahar de vin negru diavolesc, care mie nu-mi place deloc! 

Ea îi pregătise lui un simulacru californian de Foișor, efectuând 
transformări nostalgice la un rancho melancolic, achiziționat în cătunul Santa 
Diana, din San Ramon Valley, o vale paralelă la sub 20 kilometri distanţă de 
celebra vremelnic Silicon Valley. De sus, din turnul de fildeş, pictorul avea o 
priveliște perfectă spre Mount Diablo (1185 m, dominând toată coasta), 
asemănarea cu celebrul Munte Conic de la Ziduri (tot Muntele Dracului numit de 
mocani, că pe urcușul, făgaşele şi hârtoapele lui își rupeau inima căruțele) fiind 
frapantă. lar Augustus transplantase, ici-colo-n calcar, viță-de-vie trimisă de 
inginerul viticol Otomega de la Ziduri din podgoria încălzirii globale. 

— Cum se derapează şi despre Antonescu c-a avut cel puţin două logodnice 
israelite, aşa eu însumi, doar că mai rău încă! lăcrimă şi zâmbi el. 

— Aşa-i, aşa-i! râse ea. Mi-aduc aminte cum mă distram cu Theo, când 
scriai în versuri pentru o Clarissă Honig cam sucită, de pe la Iaşi, fiică de pălărieră 
de lux Phia şi de fotograf de mode Samson! 

— Nu scriam în versuri, se bosumflă nonagenarul pictor craidon. Nu 
compuneam EU. Ci Daimonul meu mi le șoptea, pe Muntele Conic. Doar le 
transcriam şi eventual le ilustram! Şi nu biata Clara a fost marele meu amor, ci, 
în copilărie, Sulamith Lewald, un fel de fetiță dintr-un fel de şteti, cu mult prea 
românesc toponim de colonie agricolă sau Târg — Vlad, Valea lui Vlad. Dusă, tot 
nebuneşte, peste Nistru, să se hollywoodizeze Sulamith tocmai la ruşii 
bolșevizaţi! Dispărută-n geolele stalinismului neîncrezător în romantismul rebel! 
Şi nu mă poţi taxa, ca Hristevescu, de antisemit, nici măcar tu Virginico, doar 
pentru spusa mea că cea mai mare crimă a Germaniei nu este Auschwitzul, ca să 
Zic aşa, ci nimicirea idealismului poporului evreu, cum am prezis încă din 1932! 

— Nu te înţeleg! 

— Nici eu. 

— Nici noi! 

— Herr Himmler Goebbels a cam învins! Vorbesc, ca artist, de „nimicirea“ 
acestui popor al lui Dumnezeu, în sensul că, după Auschwitz, nu mai este 
omeneşte posibil să mai dai romantic lumii firi suprasensibile, precum Heine, 
Mendelssohn, Modigliani, Kafka, Celan şi chiar Einstein. De acum încolo, va fi 
o crispare perpetuă în toate, din care nu pot ieşi decât opere de artă-propagandă, 

tot atât de searbede precât Drumul Aprovizionării cu Raţii Alimentare, tăiat de 
sculptorii leningrădeni, — aceia fără să înalțe, cum aș fi făcut eu, un copil uriaș 
peste orizont, întrebând cu reproş Parrtidul Bolşevic ce căutau pruncii acolo, de 
ce n-au fost duși, odată cu uzinele, departe, în Urali, la doctorul Jivago! După 
Auschwitz, Virginico, nu mai poţi omenește da decât nenumărați prăştieri David 
spărgând capetele a nenumărați uriaşi Goliat, uriași dealtfel din ce în ce mai mici 
cu timpul, cu epoca, dar identic de primitivi în muşchii lor traşi la fiare! 

— Acesta şi fiind, domnule general de munte Moga, domnule general de 
propagandă Horea Bratu, domnule mareșal de cânepă Keitel, motivul, extras din 
extrapolări lucide, pentru care, eeeeu, ca expert pictor, avizez negativ şi consider 
profund aventuristă strategia „titulesciană“ cum că să ieşim noi românii la 
Euopia, alungând de acolo pe catolicii lui Mussolini, pentru a alinia creştinismul 
local la dreapta noastră rânduială ortodox bizantină! 

-— Te contrazici! observă anchetatorul Jan Enache, zis Ţyuchel Adriean în 
prima-i scrisoare de iubire tovărăşească, adresată viitoarei sale soţii, coana Aneta 
Avăcăressi, care-i va dărui ideea arborelui genealogic de la 1650 şi de la Mihai 
Bravul, când se laudă c-a scos autorizația de la Goethe, de la Institut, să deschidă 
la Frankfurt am Main, filiala Stock Exchange Ghinea 'Tzukala Bank, spre marele 
necaz al fraților Ghizdavu, nevoiţi a-şi migra capitalurile, din Hesse în Baden- 
Wiirttemberg, unde le-a venit și ideea turistică păguboasă de-a investi-n 
Memorialul Regal Sigmaringen, când a mutat preşedintele-voievod Zahei 
Avăcăressi, pă preşedintele martir Ceauşescu Nicolae cu soţia Elena, la Curtea de 
Argeş, expediind totodată la origine ciolanele Hohenzollernilor cu soțiile. 

— "Te demaști că tot bandit ai rămas, dar lasă că o să-ţi scoatem noi masca 
asta mortuară de tot. Cu marile utilaje sovietice de la Canal! îl asigură de 
seriozitatea anchetei căpitanul de torsiune Ţyuchel Adriean, zburându-i dintre 
buze cu un bobârnac ţigara oferită de săracu' de omenie Ion Jan Enache, cu care 
fotograful ambulant se cunoştea de la Drept, de la Iași, de la Borta Rece. 

— De ce nu apare şi mitropolitul Petru Movilă al Kievului în gravurile mele, 
mă întrebi? păru mirat Marius de obiecţia generalului Moga, că n-ar fi total 
inocent tocmai prin această omisiune, concordantă exact cu ceea ce ar fi respins 
şi viitoarea, postantonesciană, cenzură dejistă. În primul rând, pentru că eu nu văd 
vreo deosebire, vreun Bălcescu, între emanaţii din capul Ţării, cocoțați acolo 
după măcelul terorist din decembrie 1989! Pentru mine, clasă politică nu este cine 
ocupă cu ipocrită incompetență funcţii de conducere, în sensul că treburile-i 
private-i merg mai gras decât cele publice. Pentru mine, soldaţi! clasă politică e 
tagma aia a jefuitorilor ce, la mari răsturnări istorice, în timp ce i se jefuiesc 
palatele se judecă sumar și se trimite-n lagăre sau gropi comune sau în cuptoarele 
micilor crematorii secrete de şters urmele condamnărilor politice! Or, cel mult s- 
au mâncat lupii între ei. Cu alte cuvinte, eu n-am crezut niciun pic, că de la 22 
decembrie 1989 ora 12.08 încolo, SITUAŢIA a fost măcar un minuțel scăpată de 
sub control şi că eu aş fi avut vreodată şansa reală să candidez la preşedinţie sau 
să intru în guvern, la Cultură, să pregătesc Marea Recuperare! 


78 


Dacă vremelnic Iliescu a fost prăvălit, eu zic că de fapt dumnealui, cu 
înțelepciunea lui Maniu de-a evitat să-şi pună semnătura pe un Armistiţiu privind 
Basarabia, tot aşa şi el s-a sustras de la un Tratat cu Ucraina, vârând în haznaua 
istoriei pe PNL-Parizer şi PNŢ-Borviz, pe când Înalt Prea Sfinţia Sa Mitropolitul 
Petru Movilă alt păcat avu, din punctul meu de vedere dac de la Traian, care nu 
mă ruşinez a fi imperialist, ci mă simt insultat fie şi la ideea de a mă fi oprit 
ipotetic pe Nistru, ca o rasă inferioară modest umilă, menită sclaviei eterne... 

— Bine-bine, zăărrr gât, îl bruscă americanca, te înțeleg, ca mascul şi ca dac 
germanizat. Pentru voi bărbaţii, războiul este o plăcere bazală şi nu vă puteți 
împiedica să nu-l duceţi până-n fundul pământului şi ar fi şi absurd să te limitezi 
la plăceri, cum şi fratele tău, Octavian cel timid, la început, netrecuţi pe la șaman, 
ca să ne salte din profan în sacralitate, ezita să se angajeze-n marea trecere, poate 
şi din considerente de afaceri, temându-se de o reacție emoţională a tatălui meu 
chiar pe Valea Prahovei, trebuind eu să-mi asum toate răspunderile pe măsură ce 
exploram până-n fundul pământului marea trecătoare, cu speranţa că va fi mai 
bine pentru toţi, limpezindu-se atmosfera sumbră-n care trăiam, pe măsură ce se 
acumulau știri tot mai întunecate privind posibilitatea ca să se implice America- 
n război, nu împotriva totalitarismului oriunde, imparţial ca o democraţie, ci doar 
în contra nazismului, ca pe un fel de pedeapsă exemplară pentru foi tiranii, având 
şi avantajul că Hi crease armate de operatori cinematografici, ale căror materiale 
sunt şi azi spectaculoase, pe când de la Pol Pot al tău, mare brânză mediatică n-a 
rămas, aşa că nu-i decât foarte abstract și rar genocidul lui cambodgian la 
tembelizor, contrar recordurilor stabilite. 

Deci revenind, în concluzie, Marius-Marius, eu consider argumentaţia lui 
Ariel irefutabilă: cele patru portrete de precursori ai relaţiilor româno-sovietice 
sunt utile ca să te cramponezi tu de ele, când or sosi pandurii enchevedişti să bage 
primul val aristocratic în Romlag, excluderea Mitropolitului român al Kievului 
ținând premonitoriu de caracterul ateist al Armatei Roșii de ocupaţie. 

— Zău că nu te pot pricepe, Marius, Octavian Augustus Theodoros zise cu 
dragoste frățească şi cu mulțămire patriotică, deoarece, invers, nevastă-sa 
americancă îl înţelesese că nu se putea să oprim Războiul Sfânt pe Nistru, noi 
românii nefiind asiatici descontinentalizați ca finlandezii şi ca ungurii, ci daci 
latini. Pe cuvântul meu de pionier, că nu te mai recunosc, frățioare! Pierdutu-ţi-ai 
orice urmă de noblețe? Mă, tu ești gata răscopt moral, pentru a deveni un 
colaboraţionist ordinar, dacă nu şi un profitor, un intelectual cu suveranitate 
limitată, un insulim, în baza principiului şostakovician că eşti om-cu-operă! 

Mai bine ascultai de mine, te desțărai în septembrie 1943 şi-ţi asiguram un 
post de consilier cultural la Basel! Fiindcă așa cum Eugen Ionescu s-a aranjat 
balcanic caragialeşte să scape din Regimentul ăla 21 de pseudo-eroi, decimat 
completamente la Cotul Donului, aşa cum Mircea Eliade s-a pripășit în călduța 
Lisabonă, pe banii poporului, să scrie despre... revoluția fesenistă a lui Salazar, 
iar de biciclistul de Emil Cioran, ce nu mai vine de la Parisul cel dulce şi ocupat 
tac, aşa ai fi putut şi tu să te protejezi de compromisurile şi abjecţiile la care te 


0) 


sileşte curiozitatea maladivă de a da o nimicitoare lovitură literar-artistică 
Memoriei Sistemului bolşevic marxist-maokimist-cheist, cu atât mai devastator 
matematic plasată unde trebuie, cu cât ai cunoscut mai pe propria-ți piele, propriul 
creier, propriul stomac, propriile testicule chiar, unde duce o utopie ejaculată din 
orgoliul unui împuțit de burghez german, chiar german bine de tot, căci dacă s-ar 
fi născut la Băicoi, e îndoielnic că Prometeul de Marx s-ar mai fi apucat de a 
înzestra o hoardă de homosapi cu puteri incontrolabile... 

— A curma exploatarea ciolovekului de către ciolovek, rânji fanatic Marius, 
ca o tigresă şi ca loil Borgiah la Alexandria după cutremur, nu este o utopie, 
frățioare, comuniza-ți-aș Virginica asta, este o furopie, adică o ftfezabilă utopie 
corectă științific şi inevitabilă-n implementabilitățile ei, după modesta mea opinie 
de artist cu mandala inhibată vreme de șaişpe cincinale, eşecul PESTE TOT al 
tentativei homosapului de a crea un star faustic, un stat cultural, în care omul să 
consume obligatoriu cultură, nu kkt mediatic, croanţe, este o mare înfrângere a 
umanităţii, a speciei, fiind păcat de sutele de milioane de vieţi scurtate de marxiști 
în acest secol. Degeaba! Altceva decât un schimb de proprietare a capitalului, să 
îl iei de la o burghezie competentă şi să-l dai la o nomenclatură şmecheră şi 
incapabilă să pornească reformele cerute, prin futopie eu înțelegând ceea ce e 
utopic azi, dar fezabil mâine... Nu utopie, nici distopie, nici miopie, ci f-f-f-utopie, 
fezabilă utopie fiind şi gândirea politică a Ducăi- Vodă Managerul, ce condusese 
Valahia şi Moldova, năzuia să ia Ardealul şi, până una alta, cumpărase de la turci 
Ocraina, nu numai pentru că înţelesese, din păţaniile lui Bogdan Hmelnițki, că ce 
Ucraină scoţi tu de sub polonezi, aia pică-n ghearele ţarismului celui groaznic, ci 
şi pentru că luase-n seriosul faptic cele citite la Academia de la Cotnari în Gesta 
Romanorum, celebrul manuscris al cărui xerox l-a minoltat domnul 
hamburghervor crainic sportiv şi istoric Răzvan Hristev, la Debrețin, anume-n 
cea mai pură grafie dacică, adevărul despre gloriosul nostru trecut trac, geto-dac, 
ştiindu-se că dacii au trăit în Pocuția, Moldova, Muntenia, desigur în vatra lor, 
Ardealul, şi în Macedonia, pe când geții au roit colonii, pornind de la Ziduri de 
pe Argeș (Ordessus), întemeind la Marea Neagră (Pontus Euxinus, cum îi zicea 
Bazil Frâncu) numeroase cetăți portuare, prin care, fiind întreprinzători 
exportatori, livrau corăbierilor greci prisosul nostru de grâne, vinuri, caşcaval 
Rucăr, Dalia, Scornicești şi Penteleu, miere, carne de oaie, lână, dansatoare pentru 
hanurile insulelor egeene, ca Rodope, în acea Antichitate încă barbară, 
necreştinată, primindu-se prime de export de la guvern chiar şi pentru comerțul 
cu topmodele şi cu roabe, aşa cum precizează şi lancu Noveanu în strategia 
noastră de dezvoltare culturală din raportul către Clubul de la Roman, intitulat 
Marea Recuperare, îmbuibaţii din capul Ţării datori sunt a sponsoriza cu averile 
acaparate pe nedrept următoarele cetăţi-porturi burebistane: Mesembria 
(Miasimbria), Ankialos (Anchilozos) şi Apollonia, localizate în Moesia noastră, 
unde e azi portul militar bulgar Burgas; apoi Odessos de Sud (Varna, Burgas) şi 
Odessos de Nord (Odessa) cele două porturi simetrice logic faţă de Sulina, 
ridicate de faraonul Dromichete după acelaşi proiect, dar succesiv, când a fost 


80 


silit să coboare din cetatea sa de la Helis (Helos, Păcuiul lui Soare) pentru a da o 
replică războinică şi o lecție diplomatică, întâi lui Agatocle, apoi trufașului ăstuia 
tată, Lysimach, care voia să-şi supună sieşi litoralul Pontului Stâng, fără succes... 
ŞI vine apoi Dionysopolisul cel specializat exclusiv în exportul de vinuri, Balcicul 
meu, unde s-ar spune poate, Clarissa, că era mai bine ca om-cu-operă să mă fi 
retras în 1936-1939 la Ecrene, în ulumii trei ani ai României mele Regale și, într- 
o efervescenţă creatoare amintind autocombustia geniului simetricului lui 
Eminescu, Van Gogh, să dau totul... Dar ce zor să dau eu la vârsta aceea? Că încă 
nu era în mine nimic, SUBIECTUL aflându-se-n Răsăritul bolşevic, iar Regina 
mea, Maria, bolnavă de moarte, era mai mult plecată, mai degrabă-n Dresda lui 
Runge de găsit, decât s-o zăresc trebăluind în grădinile regal-iberice spre care 
avea acces căscioara noastră de la Balcic, pe care doctorul Cezar Bogza, omul 
nostru, nu încetează să o revendice azi de la bulgari, sau măcar terenul, teren să o 
refacem, de mare viitor turistic fiind ca licuricii noştri, şi ai lor, după ce ne vom 
europeniza definitiv, împreună, să priceapă ce mişto ar fi a reconstitui pe 
promontoriul cel profund liric de la Caliacra străvechiul Tirisis, unde același 
prudent Dromichete îşi ţinea tezaurul, ba, cum ne relatează Strabon, cucerindu-i 
prietenia și încrederea după ce l-a cruțat pe Lysimachos cel căzut prizonier în 
încercuire-n iarna scitică şi agatârșă, primind să depoziteze la adăpost de 
lăcomiile romane, macedonene şi persane, comorile acestui destoinic frate trac. 

— Nu încape îndoială, se întinse Virginica Gibson-Ghizdavu a noastră parcă 
pe toată plaja de la Santa Diana din Califorma, care trebuie să devină a şaptea 
Țară Românească, fără un puternic lobby american mediatic fiind pierduţi în uie, 
încât e musai să ne infiltrăm acolo, întâi o sută, apoi o mie, apoi ăștia vor trage 
zece mii de migranţți valahi după ei, şi aşa mai departe, până la polarizarea 
proporțiilor etnice în favoarea alor noștri, — sunt perfect total convinsă că 
Mariusică al nostru, urs bătrân şi morocănos, are dreptate, şi că posesorii de 
capital de la Pontul Stâng ar trebui să ia în serios acest capitol turistic, al Marii 
Recuperări concepute de filozoful Jean din Ferentari, eu în persoană, cărniţă, 
grăsime şi oase şi alte umori și tumori, fiind oricând dispusă a investi bogat în 
reconstrucția cetăților de la Bisone (Cavarna) şi de la Krounoi (Oraşul Crinilor 
Regali, Ecren€), de la mai nordicele Geronkogai (Vama Veche), Callatis, Tomis, 
Histria, Arganum (Enisala), Sirabola (Sulina noastră), Harpis (Tatar Bunar, pe 
lacul Sasic, unde pescuia Eliza), neîntinata Tyras (Cetatea Albă), Odessa noastră 
(Odessos), fascinanta Olbia de la gura Bugului nostru şi Kersonul de la gurița 
Niprului, zău, aş investi cu plăcere, dragul meu cumnăţel, crede-mă! 

— 'Te cred... Subiectul se afla într-adevăr în Răsărit, reveni el după ce se 
convinse că doi din strănepoții lui din Hawaii, Alex şi Vicky, se pricep să nu se 
înece, circulând pe nişte scândurele ca dintr-un sicriu explodat, lunecând la umbra 
valurilor oceanice ale Pacificului, de 10-12 ori mai înalte decât cele pontice. Două 
au fost revelaţiile mele cele mai presante şi azi, Virginico, din acest sfânt război, 
pierdut de toți. Prima, de care mă convingeam tot mai mult pe măsură ce avansam 
spre inima Rusiei, spre Zubalovo, Iaroslav, Kostroma şi Dzerjinsk, fiind că de la 

Duino la Dubăsari, şi apoi la Doneţk, găseşti cum observa şi elegiacul peredvijnic 
Rilke, cam acelaşi tip uman, cam oacheş ca pe Bărăgan, tipul trac getic, care în 
Pannonia a fost deznaționalizat de unguri, în Dalmația de sârbi, în Moesia de 
bulgari, iar în Ocraina noastră de ruşi, boala ce am pe mitropolitul nostru al 
Kievului, eruditul Petru Movilă, fiind că el nu s-a preocupat de răscolirea şi 
zdruncinarea conştiinţei ucrainene, pentru a o stimula să-şi caute rădăcinile etnice 
până la revelaţia că au fost odinioară două popoare înrudite, dacii şi geții, primul 
s-a latinizat, devenind român, iar al doilea s-a rusificat, devenind ucrainean. 
Evidenţa faptului că ucrainenii sunt geți rusificaţi şi că noi trebuie să ne iubim 
frăţește și „să ne ţinem de neamuri” şi să-i ajutăm să se regăsească pe acest 
continent, m-a împins spre alte reflecții, culturale, civilizatorii, Virginico, şi 
atunci am constatat cu uimire că, psihologic vorbind, eu, EU am şi pierdut 
războiul. Fiindcă parcă s-au deschis cerurile deasupra mea, pentru a doua 
revelație majoră, pe pod la Tiraspol, şi am văzut ceea ce intelectualul nu trebuie 
să ştie: posibilitățile de umanizare a homosapului, uriaşe, incalculabile, pe care le 
prezenta statul muncitorilor şi țăranilor, OBLIGÂNDU-I sovietic ca după 
îndeplinirea şi depăşirea normei în producție, să meargă nu la cârciumi, ci sau să 
se cultive la librăriile Luminiţa sau la bibliotecile V. I. Lenin. Sau să se desfete la 
Teatrul de Operă şi Balet sau la... 
Dac-aş fi fost EU Stalin, Virginico... 

Partea a doua 


Alb, cum nu poate fi vreodată hârtia, câtă vreme suportul literaturii vor fi 
maculaturile, alb, alb. Aşa bătrân se închipuia Marius, avocatul pictor din Ziduri, 
în gară la Gumrak, în bârlogul scobit într-o burtă de uriaş alb armăsar vienez, 
lipițan, cum l-ar fi apreciat Codin, momit de o coregrafă spaniolă morena de 
stânga să valseze muncitoreşte, peste pântecele spintecat revoluționar, al 
consumatorului posthabsburgic de gravură expresionistă, de fonograme ale 
simfonismului grațios şi de rechizitorii savante, respinse toate de o anume retorică 
a autoapărării, de o fantezie tipică zveltului nostru ofițer din cavaleria regală 
veche, verzişor sau roşior. 

De ce nu doar pictor, ci și avocat? Pentru că bătrânul Voicu Ghizdavu, 
adunând argumente de arhivă pentru opera sa capitală, Contribuţii la dilema celor 
două Odesse, încremenise și privise, cu oarecare îndreptățire, către un viitor 
sumbru și, luând în seamă caracterul năbădăios, neîmblânzibil, al buiestraşului ce 
se arăta tot mai mult a opta pentru un viitor de... animal de povară, concluzionase 
că decât să facă o artă de concesie, coborâtoare la lenea și bestialitatea publicului, 
ăsta micu, Marius, mai degrabă va prefera ca-n viitorul apropiat nici să nu încerce 
să tropăle să facă vânzări, pentru ca apoi, ieşind din zona etapelor în chiar linia 
întâi a confruntării cu Increatul, să ajungă cu blazarea, boierească, până acolo 
unde, odată rezolvate complicatele probleme de limbaj artistic, şi ce spui cu el, 
nici măcar să nu se mai obosească a vopsi pânzele şi cartoanele, ci-n căpşor să-şi 
țină până la adânci şi albe senectuți, mandalele şi intenţiile, cu miile, bunătate de 
Operă. Şi atunci, din ce va trăi? Cum se va întreține micuțul pe sine şi pe 
inevitabila familie? Dintr-o muncă necalificată cumva? Sau dintr-una aproape 
echivalentă-n batjocorirea ei de către întreaga societate, truda de dascăl de 
desemn, de până şi copiii, din instinct şi educaţie de-acasă şi de pe la tembelizor 
sau dupe netărău, cunosc că ei trebuie să se râză, de îndată ce-ncerci a lua la serios 
pe chat de unde-o veni valoarea unui tablău de Cezanne... Aşa că nu fără tristeţe- 
i sfredeli-n creierași, ca tată, ideea populară că arta este neperformantă ca o 
broscuță. Ea face oac-oac la crocodil! Şi şmecherii din capul Ţării doar pe 
familiili lor îşi vede de-a băga-n uie, abandonând poporu-n muie, vecinic milenar 
incapabil, necitind, să se cramponeze de Legi şi să-şi silească Civic aleşii ticăloşi 
să facem totul, ca să nu mai importăm totul, de la usturoi și ţuică la autostrăzi. 

Ci Marius, tânăr-tânăr, dar nu gândea altfel decât înțeleptul grec de la 
Alexandria, când observa cămiloiului că tu ai văzut pe front, ca reporter de război, 
mult mai puține omoruri decât suge, la tembelizor şi la cinematograf şi trase pă 
video, un adolescent mucos pipând sau rumegând ciungă din ziua de azi. Aşa că 
se aștepta la o perpetuare a conflictului om-om și la o necesitate de arbitraj, 

preferând abţinerea de la spirit, decât să-şi prostitueze penelul expunând tablăuri, 
pe care păduchii cei laţi din capul cel mic al Țării să le exploateze nu atât pentru 
a-şi decora cu ele colonul gigantic al palatelor înălțate din înfometarea masilor, 
ci ca mijloace de tezaurizare mai sigure decât băncile şi alte înfiripări de instituții 
funcționând ca teascuri bune la a concentra și privauiza, în folosul celor puţini, 
bănişorii dupe la amărâţii care n-a ştiut ce să facă cu ei: să consume şi să petreacă, 
ceea ce regreta nelumit şi Marius în bârlogul de la Gumrak, cu fațadă spre pista 
aeroportului, aşteptând un aeroplan salvator de la Goering, cu mâinile prea 
înghețate pentru „a desemna“, încă mobile însă pentru a scrie în versuri, cum ar 
fi acest madrigal, Războiul Sfânt, tare apreciat de colocatarul său, Otto Runge: 


Încercuit la Stalingrad, contemplu luna, 

la care latră hăt departe câini europeni. 

Poet, scâncesc şi eu, firesc, de parcă totdeauna 
n-aş fi cântat decât dintre cadavre de oşteni. 


S-aproape mort, cum fără îndoială singuri 
sunt toți acei ce Versuri Negre dau 
în aste vremi de caraghioase ruguri 
aprinse de la Magadan la Birkenau. 


Când vinovaţi, nevinovaţi în turme 
abjecte de îţi vine pana chiar să o şi rupi 
întind pitecantropii lungi de sânge urme 
pe oase de mesteceni, pentru lupi. 


Să se cutremure în ger aceste fiare pure 
ce tare-i ciolovekul iarna, divinul animal 
ce din Parnas își face junglă și pădure 

ca să devore hoitul sticlos al unui cal... 


Hienă? Draci roşii, bolşeci, boseaci, bolşevici! 

Poate vulpi polare, rozând cu dințişorii lor ascuțiți craniile eroilor noştri, 
ajunşi la Stalingrad până nu era prea târziu, atât în Istorie cât şi în Literatură, să 
mai audă cineva de Neamul Românesc și să zică, dacă nu să-njure: da, dom'le, 
trebuie să punem un momentuţ în paranteze cripto-rasismul antigalițian şi să 
admitem că deşi, în urma evenimentelor din anul bestial 1990, ţara-i ultima din 
Europa, ăştia sunt totuși în stare a fi capabili de niște sacrificii iraționale, pure. 

ȘI minunea asta chiar conduşi de lideri analfabeți sau relativ inculți! 

Cu o singură condiţie: ca nemernicii din capul Ţării să steie ascunși! Ceea 
ce, amenințând cu verificarea averilor şi cu judecarea... răs-pun-derilor pentru ce 
dară, din şee prişină, Neamul, Neamul Românesc ajuns-a la astă Destrămare şi în 
pragul deznaționalizării ireversibile, criminalul de război Mareşal al României 

mele Regale, lon Antonescu, a reușit să-i ușuiască-ntr-o oarecare măsură, 
Clarissa, şi iată de ce eu am permis, desigur doar în prima versiune a Proiectului, 
la Mănăstirea Miorcani, să-l figureze sculptorul meu şi-al Isadorei, Andrei 
Hurmuzacov, ca pe un fel de Sfinx din Bucegi, diform din toate direcțiile, cu 
excepţia unui singur punct de vedere, secret, acela că, la noi, până-şi va termina 
acuşi Europa efortul de reintroducere a eticului în cele publice, este bine să ne 
amintim că militarii s-au descurcat cândva mai bine decât piţigoii cocoţați în 
capul Ţării, sub pretext copilăresc şi miştocăresc c-o bagă-n Europa ta, Despino! 

Băi, unii supuși au mâncat mai bine-n anii de Război Sfânt decât după! 

În iarna lui 1942-43 la Cotul Donului, bateria 2 antiaeriană a regimentului 
lui Otto Runge se afla dislocată la Gumrak, cu tot cu cu marmitele din organica 
aceleiaşi unităţi, dar care nu aveau ce fierbe, nici combustibil. Cum frigul, stressul 
şi inaniția l-au dus la epuizare, comanda subunității şi-a asumat-o Marius 
Ghizdavu în zona sa de responsabilitate, dar frontul fund momentan mort şi 
plictisindu-se s-a apucat de scris în versuri, adesea substanțiale. 

Iar alții au scris mai bine-n anii jugului fascist decât după, sub roşia stea-n 
cinci colțuri tăioase simbolizând cele cinci organe represive: activul de partid, 
justiţia lui, securitatea, miliția poporului și armata roşie a muncitorilor şi ţăranilor. 

Cât despre Marius Ghizdavu, la umbra depărtată cu vreo două verste a unor 
mesteceni ce, frunza jertfindu-se, arătau a oase de peşte siberian rahitic, a delirat 
aşa pe mai toate paginile, îngălbenite de praf de puşcă, ale unui caiet cu copertă 
cenușie, cartonată, mirosind brânzos a mucegai şi împodobită cu o etichetă 
octogonală, cu chenar din linii purpurii, fără a sta scris nimic pe dumneaei, fiindcă 
Achtung! dușmanul ascultă, aude derapajele şi citeşte cu un soft tot mai deștept! 

Strofele, a observat Otto, derivă unele din altele mai mult prin asociații de 
moment decât sub imperativul unei logici lirice constrângătoare la un mesaj 
precis, dacă era bine sau era rău că era el acolo, sau dacă regretă fapta incriminată 
de acuzatorul public, rusnac sărac şi anglo-american bogat, exprimându-se într-o 
românească pocită, de baltă cu hoţi de cai, albi, altminteri îmbietor la beutură încă 
din cea mai aurită-n guriţă tinereață. După cum, se enerva Grigore Căinaru, la 
căldurica socrilor săi, când poate şi paradoxal Dora se afla acum ea printre soldaţi, 
ofiţeri și generali, în calea Aliaților hotărâți să-l bolșevizeze pe omul de rasă 
colonială galițian, imaginea peisagistică și pesemne odorantă cadavre de oșteni 
atrage, cum trasorul ofițerului tirul plutonului, enunţul s-aproape mort, iar 
Birkenau (în nemţeşte Birke = mesteacăn) generează metafora geografică 
„latitudini de mesteceni“, corectată de foame în oase de mesteceni, care opune 
puritatea albă, ca de mireasă, a naturii, la cruzimea umană a homosapului, şi tot 
astfel analog la fel cură, din aproape-n aproape, aproape tot textul, lent dar 
tumultuos, ca Volga noastră când i se zicea Rha şi nu cunoştea baraje ceauşiste 
de s-o facă un umil lung lac stupid, ca al Morii din Roşu-Chiajna-Giuleşti- 
Crângaşi-Grozăveşti-Regie, încât la sfârşitul lecturii, coană Anastasia şi nene 
Leonido, eventuala cititoare, Dorothea sau Clarissa, nu va rămânea cu sufletul 
mișcat, ci numai cu raţiunea dupe intelectul pasiv, vag contrariată de o 

inadvertență istorică răsărită din testiculul unui mare orgoliu. Locotenentul de 
roşiori antibolșevici, şi implicit antiamericani şi antibritanici, Marius Ghizdavu 
de la Ministerul Propagandei sau mai bine zis actantul liric erou al lungului, ca 
un tren de muniții, poem, se declară Homo solus şi poate că se şi consideră ca 
atare drept SINGURUL luptător încercuit de Armatele Roşii ale Cominternului, 
într-un perimetru de 60 pe 40 kilometri, situat aproximativ între podul liniștit de 
peste Donul cel tihnit de la Kalaci, vital pentru aprovizionări, şi mahalalele 
străvechiului nostru Ţariţin, prin vadurile căruia Boerebista, cel mai bun boier 
bur, dar şi cel mai „best-ial““, cum traduce Terente Frunzăverde pe Jordanes, a 
fugărit până dincolo de Rha, adică de mama tuturor fluviilor zeieșşti, pe nesuferiții 
bastarni, pe sarmați şi pe sciţii cei ce se înmulţeau ca insectele, nelăsând decât un 
mic culoar pannonic prin care venețienii noştri, coborâți din Peninsula 
Scandinavică, de la Marea Baltică la Marea Caspică, să se strecoare tiptil-tiptil, 
călăuziți de Toma Nour către nordul Mării Adriatice, pentru a întemeia o cetate 
lacustră, Venezia, întâi de lemn ca Vâlcovul nostru dunărean, peripravă ce le-a 
servit ca model, apoi de cărămidă şi de marmură, bună la inspiraţie oamenilor de 
cultură occidentali, deși într-o Casă a Morților te stimulezi la fel de bine să ai 
ceva de spus sau de ciripit sau de găinăţat pe pânza albă ca laptele elancei. 

Cu alte cuvinte, autist încă de pe când a murit mă-sa Miryam, la 18 martie 
1917, în refugiu la Iaşi, şi a trăit copil cu impresia c-a fost adoptat de Regina 
Maria, care într-adevăr l-a sărutat rusește pe gură, ştergând un coşmar cu 
şampanie sânge de om, desfăcută de obraznicul praporgic bolşevizat peste 
noaptea de toamnă târzie a lui 1917, zăcând cu Otto Runge între aerodromul şi 
gara stalingrădeană de la Gumrak, poet pictor, atunci de cinci ani, acum de 
treizeci, fără să fi învăţat însă între timp nimic despre homosap, ignoră liric 
completamente suferința celor vreo trei sute de mii de soldați şi ofițeri, din 
Wehrmacht dar şi din diviziile Armatei Regale Române, adunaţi pe aceste 
aproape asiatice meleaguri, cândva stăpânite de geții liberi, ca să apere civilizaţia 
apuseană de barbaria care o ameninţa, punându-se tot mai insistent întrebarea 
contrafactuală că dacă, atacând Hitler primul, Stalin tot a ajuns până la 
Angloamerikanskii Muzei din Dresden, atunci întocmai dac-ar fi trăsnit mareșalul 
marxist Pavlov primul, peste Bugul Agnieszkăi, Reichul ăla, au oare n-ar fi ajuns 
mareșalissimul de propagandă Fadeev-Jdanov cu tancurile și parașutiștii să 
epureze formalismul burghez occidental la Luvru şi la Prado? Eu cred că da, 
jupâne Leonido! Şi mi-e sincer dor de Dora, mamă Sie! O mai trăi ea, cu doctorul 
Lecca, la Caffa?... Aşa că, de la mic până la mare, trebuie să recunoaştem că 
poetul Marius Ghizdavu, sub acoperirea căruia lucra pictorul cu lăbuţele 
îngheţate, nu-și evocă eroii camarazi europeni decât ca hoituri sticloase, fie şi de 
cai, numărul patrupedelor cuprinse în aceeași încercuire fiind însă de numai 
cincizeci de mii, de aceea ele neservind multă vreme ca adăpost, pentru o 
rezistenţă îndelungată până la stadiul de vierme, ci jertfindu-se mai mult la raţii, 
cum notează, mâna tremurată a lui Runge, chiar sub amintitele versuri, în 9 
ianuarie 1943 ce s-a halit: cam 200g astfel de carne (cu os!), 75g pâine, 24g 

legume, 12g grăsime, 11g zahăr, 9g cereale, una țigaretă, totul cu bilanţ caloric 
insuficient protejării organismului umanoid împotriva inumanului ger sovietic. 
Ceea ce, tată Leonido, diminuându-se şi aceste catalitice cantităţi, va fi provocat 
unor muribunzi, încă târâtori, propensiuni canibalice spre cadavrele de eroi 
stivuite la gura bordeiului, în care s-au adăpostit cei deposedați de căluții luaţi la 
raţii, din trecutul război al prințului Kutuzov cu Napoleon, ştiindu-se de către cine 
a urmărit telenuvela lui Tolstoi, că atât la căluţ cât şi la omuleţ trebuie început cu 
ficățelul crud, ca mai bogat în vitamine şi în energii... 

lar după început vine şi un sfârşit, în sensul că creieraşul, când i-ai dat să 
mănânce, se restartează şi începe iar să gândească exact cât codoaşa aia neagra, 
telecomanda, după ce i-ai schimbat numeroasele baterii contrafăcute cu alte 
baterii contrafăcute pe vapor, dar mai noi, fiind interesant de semnalat că Stalin, 
deşi avea la dispoziția Cominternului nu divizii, ci armate de Artilerie, nu şi-a pus 
bateriile pe noi, să ne facă chisăliţă în luminosul ianuarie 1943, ci ne-a mai 
păstrat, ca pe nişte porci puşi la îngrăşat, din trei sute de mii de dosare să aleagă 
viitoare cadre galițiene credincioase, pentru bolșevizarea-rusificarea ireversibilă 
a regiunilor anexate sau închiriate pe cincizeci de ani, în conformitate cu Pactul 
Molotov-Ribbentrop-Eisenhower. Îşi permitea! — din cifrele ce vehiculam la 
Ministerul Propagandei, eu reținând că trei sute de mii de case goale s-au numărat 
în Basarabia, ca aparținând familiilor deportate în 1940-1941, pentru a se asigura 
sclavi ieftini, de plusvaloare maximă, uzinelor de război din Ural şi Sibir! 

— Molotooov, îngână şi căscă de sub căciula românească, o ţurcă, Rungc, 
cu care demult își înlocuise friguroasa cască de oţel Gott mit uns, şi cu Staaalin 
au semnat acea ordonanță de urgenţă, cum că să se aducă braţe de muncă din 
Ocraina Ducăi-Vodă, pentru cele vreo juma de milion de hectare cernoziom, 
rămase nelucrate plecând spre Alsacia şi Lorena germanii din Basarabia (vreo 
sută de mii) şi din Bucovina (alte cincizeci de mii)... Adică nu! Nu ştiu! Aha! 
Sunt cifrele cu cernoziomul doar din judeţele Cetatea Albă şi Ismail, 
Ghizdavule... Oricum, trendul forţării rusificării proporţiilor etnice e orbitor! 

— Cert rămâne, surâse înțelegător Marius, că având în vedere şi deportarea 
celor două-trei sute de mii de evrei, surâse trist, din punct de vedere al compoziţiei 
etnice măcar, acest imens și pitoresc Răsărit al României Regale a fost desfigurat 
pentru totdeauna şi e tare trist că ce va rezulta de aici va reprezenta foarte puţin, 
ca memorie, şi pentru cei din stânga Prutului, și pentru cei din dreapta acestui râu 
mult mai blestemat şi înjurat decât Milcovul, fiind atins, la Sculeni Târg de pildă, 
în 30 iunie 1940 la ora 17, de către ocupantul sovietic înfometat de zemlia, deşi 
protocoalele cedării fără luptă conveniseră că pe 3 iulie, la ora 13 abia, să se vină 
cu steaua roşie-n cinci colțuri simbolizând trist, cum am mai spus, cele cinci 
organe speciale, de represiune: aparatul, justiția, căgăbăul, miliția şi armata. 

De fapt, Clarisso, deja se exersa la 1940 viitorul război — şi de către noi cei 
VII, ŞI de către aceşti strigoi, ce vroiau să umble prin Europa lui Marx. 

Fără nicio necesitate militară, ei au simulat cum ar lua, cu parașutiștii cei 
mai numeroşi şi mai antrenați din lume, porturile atlantice Le Havre şi Rotterdam, 

desantând postmodern în 29 iunie la Bolgrad, la noi, Batalionul 204, pentru a 
instiga minoritatea bulgară să agite chestiunea Balcicului Regal, unde eu trebuia 
să încerc ce-a reușit Van Gogh în Sud, formaţiune compusă din 1300 
diversioniști, iar la Ismail, pentru a face impracticabilă Dunărea, au paraşutat 
Batalionul 201, compus din numai 815 teroriști, superantrenaţi însă de pe când, 
banală crise d' originalite juvenile, URSS cerca la Tatar Bunar, prin 1924, să 
destrame deja România Regală, mizând pe cripto-rasismul gândirii occidentale, 
cel criticat cu inconștienţă de Soljeniţîn de i s-au retras până şi meritul de a fi 
desacralizat Soiuzul povestind că avea Sistem Concentraţionar, pentru percepţia 
căruia ca ceva odios, gloata pluralistă era deja dresată să fie receptivă, în rest alt 
imperialism decât cel american ea nesimţind... Aici, în Literatură, se şi vede 
geniul strategic, operativ şi tactic al Marelui Rus, încât susțin că dac-ar fi condus 
el STAVKA, NKVD-ul, PCUS-ul şi câtă Biserică mai rămăsese-n URSS, l-ar fi 
zdrobit pe Hitler cu numai 2-3 milioane de eroi, Război Sfânt ce-ar fi permis 
poporului său, încă nedeznaţionalizat ireversibil, să renască la creativitate ca sub 
graful Tolstoi, dar pare-se că zeii dintre Istru şi Rha, adică Gebeleizis şi 
preaiubitul său fiu Perun, au decis altfel, anume să pătimească şi ruşii cu aleşii lor 
ca românii, iscându-se simetrii de să vrea unii gazetari de pe Oka un Iliescu la 
Kremlin, iar unii jurnalişti de pe Călmățui un Putin la Casa Poporului, cea dealtfel 
proiectată GIGANTICĂ de iniţiatul Cea, în perspectiva naţional-cominternistă de 
s-ajungă Cetatea lui Dracula, o Capitală mondială, de imperiu tricontinental, 
prin sinergia celor trei strategii triunghiulare, V-S-E: de lapislazuli Viena- 
Breslau-Cracovia, de smirnă Trieste-Riga-Beirut, de rubin Odessa-Ialta-Rostov. 

— Trebuie să recunosc, dragă Otto, că din vina unor pacifiști cocoţaţi în 
capul Ţării, noi românii, ca supraputere majoră în Est, la 26 iunie 1940, când 
britanicii, sperând să mai răsufle după căderea Franţei Front Popu, n-au mustrat 
pe Stalin că ia Basarabia cu Bucovina, şi nici americanii, nu pregătiserăm nici pe 
departe parașutiști şi parașute cât Cominternul, şi nici cu educaţia tehnică şi eroică 
nu ne puteam lăuda, pe când politrucii ăstora erau instruiți nu numai să te 
neutralizeze, ci şi să-ți răspundă la diferite întrebări şi nedumeriri, firești, atâta 
vreme cât creieraşii tăi nu erau dotați cu acea busolă universală care-i marxism- 
leninismul, de-a influenţat până și pe Muss, Hi sau Franco. 

— Noi, mă? dădu Codin de mozaic cu căciula de se auzi explozia până-n 
Valea Păcurarului, noi românii, cu evreii și cu polonezii, de la Pont până la 
Baltică, dacă eram lăsaţi în pace de Hi măcar din 1938 până-n 1953, să ne unim 
în Galiţia Mare, păi invadam URSS şi anexam definitiv şi Bielorusia şi Ucraina, 
fie prin război hibrid fără să tragem vreun foc de armă (ca Hitler la Anchluss), 
fie printr-o operațiune specială, justificată riguros istoric de Regele Carol al II- 
lea, în discursurile lui inaugurale la Expozițiile de Realizări ale Misiei noastre 
civilizatorii în Răsărit, amenajate de Marius Ghizdavu, una în Piaţa Senatului la 
blocul turn Gioconda şi ailaltă în parvisul Intercontinentalului, convingând întreg 
Mapamondul că ucrainenii noștri nu-s decât geți rusificați forţat, iar bieloruşii 
noștri au fost slavizaţi tot din nişte ramuri ale dacilor liberi cândva — cei dinspre 

Minsk din buri, pe când cei dinspre Smolensk, din carpi! 

— Noi românii aveam însă, la 1940, zapă pictorul zek cu sapa pe alt canal, 
presă dirijată şi coeziune sufletească unică, încât am reacționat toţi ca unul, de la 
mare până la mic, luând toate măsurile pentru a le răspunde cotropitorilor ajunşi 
la Prut cu un exerciţiu de război democratic, corect european, angajându-ne cu 
toate forțele în primirea uriașului Val de Refugiaţi, de Migranţi, ce ne venea din 
Basarabia şi Bucovina, adesea scuipat şi jefuit de niște mai mult minoritari 
doritori de un dosar bun, de viitori aparatcici, ironia lui Stalin fiind că ăia dedați 
umilirii Armatei Regale şi întâmpinării cu strigături a celei roșii, emanându-se- 
ntr-un Partid Comunist (bolşevic) local, au luat ţeapă! După trasarea acelor 
graniţe bestiale, de republică fără ieşire la mare sau la munte, s-a declarat PC al 
RSSM... doar grupul de cadre transnistrean tocmai de la Balta de după 1924, ale 
cărui sfori le trăgea Hruşciov, fie din Kiev, dragă Otto, fie din metroul Moscovei, 
pe care-l adapta de ani buni la a-l adăposti pe Stalin, după ce, reuşindu-se 
industrializarea, cu pivotul ei promîşlennosti tiajelnikova, jveer, ardică grea, 
maşînostroenţe, constructoare de mașini de luptă grele, să dea ei Lovitura, 
ULTIMATUMUL, Europei, Americii, să se retragă debarcaţii spre Dunkerque și 
spre plajele normande... grup de bandiți și hoţi de cai de la Balta, comandat de 
activistul Borodin şi de comisarul Poloveţki, ulterior prizonierii mei! 

— De unde ştiai tu rusește, mă Marius? îl privi bănuitor romanticul camarad 
german cu ochişori mari, de puberă, amintind de Clara Honig şi Hedy Lamarr. 

— În această bine organizată campanie de primire, vara, a Valului de 
Refugiații din România de Est, urmat la început de toamnă de valul ardelean şi de 
masivul val din România de Sud, da, masiv şi ăsta, fiindcă criminalul de 
Antonescu a acceptat, în chestiunea Balcicului meu, uluindu-mă, purificarea 
etnică reciprocă pe vecie, noi să dăm vreo doi-trei bulgari, iar ei să ne alunge toţi 
timizii machidoni și toţi oltenii plugari sezonieri, — da, ne-am implicat cu ajutoare 
toată românimea, Otto, de la, ahhh, frumoasele doamne ale aristocrației până la 
străjerimea de prin gări şi ultimul călugăr sau cioban, afirmându-se numeroase 
cadre organizatorice, eu fotografiam atunci, de la Sfinx şi Babe până-n Om, 
pietrele sacre burebistane, curative prin inteligenţa lor emoţională, dar nu zic că 
mă-nşel demascându-l, că s-a implicat, tovarăşe Ţyuchel, pe călăul Transnistriei, 
ce va fi-mpușcat la Jilava şi probabil incinerat la Bucureşti, Alexianu, rezident 
regal al ținutului meu Bucegi, dacă nu o fi vreo coincidență de nume, nu vă fie cu 
supărare, tavariş palaci! Nu vă fie cu bănat, tovarăşe călău! 

— De unde ştiai tu că la tine pe meleag e bine să ştii rusește? nu îl slăbi Otto, 
gata fiind ca-n caz că se dovedeşte şpion să-i curețe creierul cu întregul încărcător 
rotat al unui rucinoi pole pulemiot, pe care pusese mâna de la un cercetaş sovietic, 
avântat prea mult dincolo de limita încercuirii şi care nici nu scotocise bine în 
burta albă de lipiţan folosit pentru camuflaj. 

— De la tata! mărturisi cu simplicitate Marius, ignorând pușca mitralieră de 
câmp a cinefilului din Dresda. EI susținea, la 1924, când unchiul Alec, din umbră, 
a reprimat memorabil insurecția de la 'Tatar Bunar, că urmașul lui Stalin va fi 

neapărat vreun „tov Tatarbunarin“, fiindcă și Vladimir Ilici şi-a ales porecla de la 
un masacru, de pe Lena, iară nu de la prinţesa Olena, a lui Ştefan cel Mare fiică, 
cum credeau istoricii noştri național-cominterniști. Dealtfel, Otto, la Harkov 
înființându-se, la Murocika mea, Republica Autonomă Sovietică Socialistă 
Moldovenească, atunci e limpede, pentru toată opinia publică occidentală, că 
bolşevicii înşişi recunosc tezele noastre, domnule general de propagandă Horea 
Bratu, cum că ucrainenii sunt frați dintre noi tracii, anume geții rusificaţi, trăitori 
într-o Moldovă al cărei spaţiu vital se întinde cel puțin până la Don, între acest 
fluviu rubiniu şi Nipru aflându-se Casa Pionierilor Pavel Morozov, unde lucrează 
vioară şi coregrafie cu elevii Daria Maximovna Riumina, Otto, Murocika mea! 

— Cât despre insistenta întrebare a Clariţei mele Honig că de unde ȘTIAM... 
ruseşte, lucrurile-s nițeluş mai complicate, deoarece ea mă acuză, în esenţă, că eu 
aş fi fost, de suuus, deplin încunoştinţat de intenţiile germane, de a veni în război 
nu numai cu armatele clasice, de câmp, de aer şi de apă, ci şi cu nişte trupe 
speciale, de piloşi, pricepuţi la omorât doar civilii din zonele ocupate, armată de 
măcelari nu fără ascendență-n istoria homosapului, dar imprevizibilă după un 
efort civilizator ca al lui Goethe şi Mozart, ca al Romei noastre, Otto... Una dintre 
cele mai zăpăcite iubiri ale mele fiind Laura Done, italiancă din Piteştii 
Mareşalului, căsătorită Lecca şi excesiv de germanofonă şi germanofilă, după 
părerea autorizată a multora, care totuşi nu pot da o explicaţie rațională, de ce s- 
a sinucis ea imediat după ştirea aiuritoare a Pactului Molotov-Ribbentrop, pe care 
ulterior galițienii l-au resimţit ca pe un Pact Ribbentrop-Molotov-Eisenhower, 
deoarece Dwight, comandând Cruciada personală-n Europa mea, s-a ferit ca de 
dracu să-i atribuie un caracter de Război Sfânt, opunându-se cu fermitate de 
supraputere britanicului Bernard Law Montgomery, care-ar fi voit ca şi Apusul 
să aibă ceva de-a face cu Luarea Berlinului, evident neînțelegând gândirea 
cripto-rasistă a celor mai inițiați ca el în superioritatea americană asupra restului 
imperiior... Fiind și lucru de mirare ca un general de imperiu-ntr-o descompunere 
ca lipițanu' ista, să scoată ceva mai mult de la un general de supraputere viitor 
preşedinte al ei, decât n-a scos nici Churchill de la Roosevelt, acea debarcare 
hollywoodiană în „pântecele moale“ al lipiţanului de Viena Braunau, anume-n 
Balcani, poate chiar pe plajele mele de la Balcic şi Ecrene! 

— Alelei, ficior de lele! se arătă Ghizdavului Vanea Ţăpoieşu cu paloşul, 
ivindu-se-n miniatură din găoaza de pluș negru ușor brumată a lpiţanului. Eu nu- 
mi fingurez ipoteci gravitaționale pe imaginea ta reacționară despre kosmos, eu 
doar închei act de constatare şi notă informativă că cea mai faşistă țară din 
Europa, şi din Lume, îşi permite să si ieie di titani ca Churchill şi Roosevelt, 
apăruţi simultan cu guşterul verde şi cu poliomierlita, conform teoriei fractale a 
complexităţii catastrofale a haosului, deci dialectic ca niște compensaţii la Hitler 
și la Antonescu, soții Mussolini fiind graţiați punând o vorbuliţă dulce pentru ei 
la Hollywood Sophia Loren, obținând şi un statut de cobeligeranță pentru Regatul 
Italiei! Deci. Eu chiar aş îndura aci gerul iakut din studio, să-ţi explic de ce sunt 
importanţi Churchill și Roosevelt, dar telespectatorii care ne urmăresc la această 

oră târzie sunt prea reduși mintal de la celulă ca să valorifice marea trăncăneală, 
aşa că-ţi recomand cu căldură, în congelatorul ăsta coto-calmuc Zil, să citeşti 
mâine-n presă opiniile materiei mele cenușii, pe care dealtfel le voi emaila și la 
universităţi, oengeuri şi organe, ilustrându-mă la cât mă preocup Eu de să şchimb 
mentalităţile pe această pârloagă spirituală, unde te aşteaptă la cotituri tot 
şmenarul, tot teroristul, tot antisemitul, tot neonazistul, tot naționalistul, de-am 
creat iad pe meleag, câtă vreme proprietarii clasei politice, interni şi externi, 
continuă să ignore la Zahei Avăcăressi calitatea inalienabilă de preşedinte cu 
personalitate proeminentă, cum a avut-o şi acest fălooos lipiţan! 

-— Donna Laura, ciupi Marius pe Otto să verifice de nu doarme, de mai 
mișcă reflexe, însumând ea la 23 august 1939, bătuţi pe muchie, de trii ori câte 
paişpe ani, 42, mi-a răspuns la o depeșă de la Paris cu regretul că propulsarea lui 
Hitler la înălțimea morală (?!) a lui Stalin mai putea fi frânată doar la Miinchen, 
de Daladier și Chamberlain! Prin februarie 1939 trebuie să fi fost acest dureros 
schimb de scrisori, că vin-o urgent, tuu, care m-a şi readus în Ţară, după ce m-am 
liniștit c-a învins franchismul în Spania, nu stalinismul. lar Clara-mi sublinia un 
pasaj, e drept cam straniu-n cuvântarea V6jdiului german, Reichstag, 30 ianuarie 
1939, şase ani de la Biruinţă. Nu l-am luat în seamă. Găsisem eu în presa vremii 
chestii mai terifiante fără a mă neliniști, căci nu-mi schimbasem încă IMAGINEA 
DESPRE OM, vedeam în ameninţări grave doar simplă retorică, nu intenţie! 

— Știu, bombăni cameramanul din Dresden, deranjat din niște visări cu 
gazon idilic, de fapt ale albului lipiţan în descompunere la rece, află că şi eu am 
impresia, uneori, că anticipez transformarea mea în animal vorbitor. Vorbitor, dar 
animal! Muss, Hi, Marius, Laura, doctorul, clară Clara... 

— Ich will heute wieder ein Prophet sein: Wenn es dem internationalen 
Finanzjudentum in- und auperhalb Europas gelingen sollte, die Volker noch 
einmal în einen Weltkrieg zu stiirzen, dann wird das Ergebnis nicht die 
Bolschewisierung der Erde und damit der Sieg des Judentums sein, sondern die 
Vernichtung der jiidischen Rasse în Europa!... Asta caligrafiase pentru mine 
Laura Lecca, tovarășe comisar Borodin, tovarășe palaci Poloveţki, carele-ţi ţii 
paloşul deasupra mânuţei mele picurător de vopsea rubinie, nici douăzeci și şapte 
de ani împliniţi neavând eu pe-atuncea! Voiesc azi să fac din... din nou pe 
profetul, a zis Fiihrerul în cum ar veni Sovietul nazist: dac-o fi să fie să-i țină 
finanţei internaționale jidovite, dinăuntru şi dinafara Europei, să-mi ruineze iar 
neamul într-un război mondial, atunci consecinţa nu va fi bolşevizarea Lumii şi, 
prin aceasta, triumful evreimii, ci nimicirea rasei evreieşti în Europa! 

— Deci ŞTIAI! exclamă și bătu dezolată din palme toată în alb, Clarissa. 

— Ba nu ştiam deloc! În Mon Combat există din belşug acelaşi concept de 
Vernichtung cu referire la nu știu ce Reich francez, care ne sugrumă şi de secole 
ne întârzie din dezvoltare... Şi să privim, Despino, ce mai viață duce acum Franţa 
ta sub dulcea, excitanta cizmă nazistă! Păi se compară cu ce masacre înşiră 
Armata de Piloşi în Galiţia Mare, în Galiţia mea, în Gaghizdia, de la Dresden la 
Doneţk şi de la Salonic la Solovki? Nu se compară! 

Runge. Sculptorul meu preferat, Arno Breker, un gentleman în frac spiritual, 
Marius, un facies cam ca al lui Romain Rolland, numai că mai puţin osos, însă 
facies semnificând abilitatea de a sluji totalitarisme, cu condiția unei idealizări 
savante a idealului ideal. Parcă-l văd la o conferință de presă asigurându-ne că 
niciun fir de păr nu se va clinti din căpățâna comunistului antifranchist Picasso 
Pablo, nici din a lesbi, bi, hetero, gay sau trans, marele dramaturg Jean Cocteau! 

— Ay, lipiţane-lpiţane, la Capitale des plaisirs du monde! Das Kapital! 
Viaţă de noapte parcă şi mai intensă-n negrul peste tot camuflaj, șansonete, ceva 
circ, defilarea cu sânii goi în frig, reamintind seară de seară că perversul oraş 
crescut-a alăptat de celebra-i Universitate Villon, panaşuri, cancan solo, şi în 
echipă... Galopul dezmăţat din Orpheul lui Offenbach, Marius... Apoi Catedrala 
mimată cu picioarele-n sus! Poate că... noi romanticii n-am combătut suficient 
desacralizarea bietului Mit Creştin! Din prozaic vin diviziile de piloşi ai Armatei 
speciale, casapi de civili, fără niciun risc, acum ca şi după, probabilitatea de a 
nimeri într-un proces cu criminali de război fiindu-le neglijabilă! 

— Cabaretul, măi Runge, zâmbi îngăduitor Marius, uitând că tâlcşoia-ntr-o 
burtă de erbivor despre un genocid, cabalinul cabaret, hă-hă! iepe şi iepşoare, ai? 
Poate o armă a Franţei Front Popu întru a frânge, cu certitudine şi ireversibil, 
disciplina teutonă, Weltanschauungul ei wagnerian, hă-hă!... 

— O altă armă în acest sens, Marius, fiind cinematograful, care-o fi o artă 
pentru mine, pentru tine, pentru Hi, pentru Stalin, dar pentru gloata de rând el se 
adresează, cred, mai degrabă simțului pipăitului, de după Lumina ce se stinge! În 
orice caz, televiziunea, vreau să zic cinematografia pariziană sub ocupaţie, 
produce azi din greu. Teatrele înfloresc şi ele, atrăgându-se până şi cele mai 
exclusiviste somități spirituale, cu cufurita nadă ceauşistă a negustoriei pe sub 
tejghea, a hermeneuticii pe sub şezutul diareic al cuvintelor. Aud că un alsacian 
de-al tău, un Sartre de ideologie/ fenomenologie idealist germană, cică-n vogă-i 
c-o piesă Muștele, trimițătoare, cu voie de la Gestapo, la invadarea orașului de 
către a singură specie, musca de Prusia, atrasă goethean spre Sud, urmându-şi 
instinctul spre gunoiul/ rahatul francez. Că ce-i deranjează? Ce le-am făcut noi 
germanii francezilor? Doar că pe la răspântii e ca și-n Rusia noastră, Marius, 
stâlpul indicator al Biruitorului, cu zeci de tăblițe germane spre zeci de localităţi 
de-ale învinsului... În schimb, Armată de măcelari, încă nu prea €... nu ca aici... 

— Bine, Otto, e firesc asta, ce ne supără poate că e prea insistenta afirmare, 
din ordinul lui Abetz Pașa, guvernatorul pașalâcului parizian, a Normalităţii, cum 
cu lipsă de tact, se va proceda şi-n Epoca Iliescu, după ce emanaţii mai mult 
rusofoni din capul Ţării vor deveni plutocraţie şi vor voi a giuca cadrilul 
democratic şi Braşoveanca cu același „firesc“ cu care se depun pe stadioane, în 
Franța semi-lberă, jurăminte Salvatorului P&tain sau, ca pretutindeni și oricând, 
cărturarii şi artiştii cei vestiți se angajează în vizite cu superdotaţii Ocupantului! 

— Despina promite c-a zis Gaston al ei, că când vor ajunge Jukov la Berlin 
și Konev la Paris, alde Jean Marais, Fernandel şi cu Maurice Chevalier vor fi 

găsiţi deja sfârtecaţi de gloate, iar Danielle Darieux şi Edith Piaf şi Coco Chanel 
şi câte altele, tunse, unse cu chinoroz și fugărite, complet dezbrăcate, până dincolo 
de bariere, mahalale și suburbii şi pădurici şi tarlalele de sfeclă! 

— Prostii! E și vina jurnaliştilor de actualități! se dumiri Marius și scânci 
regretând cămăruţa de la comandamentul de la Morozovsk, de la al cărei radiou 
Philips, rechiziționat „de la jidani“ de camaradul Tudor Băluţeanu, îi rămăsese 
înfiptă-n analizatorul auditiv vocea crainicului radioului parizian cum că ici, aici- 
şa Radio Paris! Radio Paris!!! Aia e, Otto, cineva şade și face liste pentru 
viitoarele epurări, că şi jurnaliştii ăştia parcă de-ai dracu insistă asupra fiecărei 
noi prezenţe, cum și la noi sub Dej, dac-aveai un nume, te chema la Direcţia 13 a 
Securităţii, Direcţia Literatură şi Arte, să te întrebe de ce, mă, nu scrii, de ce nu 
colaborezi, din moment ce inculții desc-culții din capul Ţării s-au cocoţat să 
ocrotească cultura, cu pivotul ei biblioteca... s-o ocrotească de cititori, hă-hă! 

Alb dureros, ca al cosmonauţilor/ astronauților. Săgeți multicolore 
cernobilind retinuţele. Fanfare, orchestre vieneze, coruri germane, prin pieţe, prin 
gări şi prin parcuri. Pe minusculul ecran al navei lipiţane, Edith Piaf cu mult 
înainte de a deveni o mare doamnă, pletele-i lungi ondulându-se direct din creştet, 
făcând-o parcă mai înaltă puţin. lar nouă, celor ce văzuserăm la Olimpiada 
hitleristă din 1936, la Expoziţia Universală sovieto-nazistă din 1937, precum şi la 
aterizarea boului de Chamberlain cu pacea totalitară de-o mie de anișori, de la un 
septembrie ceh 1938 la un septembrie polonez 1939, ni se părea, de proşti şi de 
naivi şi de începători în ale antropologiei borgiece antiomenești, cum că gata! s- 
a sfârșit cu manipularea mediatică! Unde ne minţeau baronii presei şi logofeții 
radioului, va veni prinţul cameraman şi te face să televezi, vere, cu proprii tăi ochi 
necruţători, adevărul adevărat, adevărul vizual, adică niște suprafețe colorate! 

Desigur, doctoraşul Lecca o dusese pe Laura la Paris, cum şi unchiul Alec 
pe tanti Meli, să vază cu ochii lor frumoşi televiziunea, invenţia secolului, pe care 
o remarcă şi cel mai bun antropolog al epocii, James Joyce, luând-o în primire şi 
insultândo-n Veghea lui Finnegan că vine rusul bolşevic să elibereze poporul 
muncitor irlandez de sub jugul boierilor englezi, şi așa zice şi Larisa Rîbalovna- 
Căinaru, că RSS Moldovenească e cu România ca mâţa şi câinele, ca Irlanda cu 
Marea Britanie, şi că pace nu va fi în Europa dacă noi nu vom ceda Suceava, acel 
sud al Bucovinei râvnit de Molotov, pentru ca să se-nchine acasă la Putna 
parlamentarii chişinăuieni, nu în... ţeară streină, la glorioasele sfinte moaşte ale 
lui Ştefan Vodă cel Sfânt, care înjura perfect în şapte limbi şi... rusește... 

lar această iubiţică a mea, de pa' ze' ş' doi de anişori la 23 august 1930, 
când eu nu prea număram încă de trii ori câte nouă, îmi scrisese la Paris prin 
februarie că ei îi e tot mai frică-n Europa, deşi nici nu era evreică, ci italiancă de 
solidă cultură germană, fobiile ei enervând cu atât mai mult pe Menelaosul ei, 
doctor Liviu Lecca, tac-su lu' Raulică de la Schit, cu cât ascensiunea lui Hi chiar 
şi pe la 1941 mai putea fi oprită, așa că pe verso la unde îmi citase ea din Fiihrer, 
i-am citat și eu din opozantul Brecht, în care Stalin neavând încredere că nu e un 
ucigaș plătit, iaca a tulit-o sub pretext de vizită, din Ocraina Ducăi Vodă dincolo 

de Volga, apoi dincolo de Ural şi tot aşa până dincolo de Kamceatka aia şi de 
Pacific, salvându-se cu succes în California noastră, cum şi merita pentru această 
nemuritoare poezioară, atât de dragă mie şi ei: 


Morgens und abends zu lesen 


Der, den ich liebe 
Hat mir gesagt 
Dass er mich braucht. 


Darum 

Gebe ich auf mich acht 

Sehe auf meinen Weg und 
Fiirchte von jedem Regentropfen 
Dass er mich erschlagen kânnte. 


în care Laura-Aura a văzut vremelnic un fel de reţetă, cum că A se citi dimineața 
şi seara, pe când ticălosul de vraci al ei a tradus în derâdere că ăla pe care-l ador 
mi-a mărturisit că mă vede ca pe un bun de folosință îndelungată; de aceea, 
ştiindu-mi preţul, îmi aleg profitabil trotuarul sau hotelul şi mă tem de fiece 
picătură de ploaie, pentru că-mi poate deteriora machiajul! 

— Cu alte cuvinte, dădu resemnat din căpăţâna îngheţată Runge, călăul ăsta 
psihic a ajutat-o în mod profesionist psihologic să se otrăvească, lăsându-i la 
îndemână cele 42 pastile de veronal! 

— Imaginează-ţi, ocoli bietul Marius această dislocantă amintire, ce quiz 
chinuitor am servit Clarei Honig, cât era ea de poetă, din momentul în care a 
descoperit în antologia mea de poezie expresionistă Menschheitsdiimmerung, 
această fițuică etalând în acest amurg al umanităţii, pe o parte ameninţarea lui 
Hitler privind exterminarea evreilor din Europa, pe cealaltă, cu inconfundabila 
mea caligrafie de îndrăgostit buimac din 1939, sfatul ultraliric în aşa context că- 
n țara asta a mea, Clarissa, stai ca frunza pe apă, caută să supravieţuieşti cumva, 
fugi, pentru că eu am nevoie de tine şi mi-ar părea sincer rău să-mi dispari şi tu 
într-un hău statistic, eu fiind dintre aceia care nu cred în... părerile umane de rău, 
fiindcă pur şi simplu camerele de gazare, fosforul incendiar, bombele atomice şi 
chiar simpluţa, transparenta punguţă de polietilenă pusă de politrucul polpotist, 
pe faţa reacționarului sufocat public, nu trebuiau să existe. 

Deci. Cred că există, cred că există extratereștri duri, care ne-ar extermina 
ca specie needucabilă, numai în baza acestor păcate. Trebuie să existe... 

Atâta alb în jur, Otto! Atâta alb... 

O înfrângere care echivalează cu o victorie! rânji ca un cal Jenel Noveanu, 
agățându-se de un clişeu din presa sportivă bolşevică, ai cărei propagandiști nu- 
şi îngăduiau să pună fotbalul în contra curentului de victorii, realizări şi depășiri 
ale celor ce îndeplinesc un plan sub managementul înţelept al Parrtidului. 

Căpitanul lancu Noveanu a luptat la Cotul Donului, îngropându-se cu 
soldaţii, caporalii, sergenţii şi locotenenţii săi la Kleţkaia, ca aripa cea mai dinspre 
Stalingrad a Diviziei 13 Infanterie română, într-o poziţie dotată cu sârmă 
ghimpată, arici antitanc şi cu un tunuleţ vopsit într-un galben țipător, care-n lumea 
animală este un semnal să nu mănânci acel organism. Are cărniță otrăvitoare. 

Maiorul preot de război Atanasie Damian s-a instalat iniţial cu batalionul 
său la Raspopinskaia, în stânga lui Jenică, dar ca aripă cea mai apropiată de ţară 
a Diviziei 6 Infanterie română, ei doi nevoind să se despartă în viaţă, nici în 
război, nici în Gulag-Romlag, nici în domiciliu forţat la Copeica Mare şi, după 
multe peripeții, nici în Capitală. 

De la Kleţkaia la Raspopinskaia, în înţelesuri vaste de spaţiu rus vorbind, 
era o zvârlitură de retevei de mesteacăn. 

Aşa că cei doi intelectuali idealişti, până să se lase iarna, îşi luau căluţii şi 
se plimbau la pas pe malurile liniștite ale Donului, în timp ce pe deasupra lor 
treceau obuzele şi șrapnelele prin care inamicul sovietic, ajutat de Churchill şi de 
Roosevelt să bolșevizeze pe galițieni, și pe asiatici din Mongolia până-n 
Thailanda, încerca să ne dezorganizeze nouă aprovizionările şi comunicațiile, mai 
făcând şi presiuni psihologice cu acele deloc eficiente proiectile reactive, 
poreclite de  obsedatul Ehrenburg „katiuşe“, catalogate cu respect de 
intelectualitatea occidentală protestantă ca „orgile lui Stalin“, iar de răcanii noştri 
neînfricați, doriţi de fasole şi zeamă de varză ca la mama acasă în depărtatele lor 
sate de origine, băşinile lui Stalin. 

Într-un dumnezeiesc purpuriu amurg de întâi octombrie 1942, cam când îl 
durea o măsea, împlinea şi sărbătorea la Morozovsk, bând de unul singur, fără 
Clara, fără Murocika, fără Dora Căinaru, fără Cheţi Fotiade, fără partizanca 
franceză Despina Schlauberger d'Esgrignon, frumoasa vârstă de 30 de ani, Marius 
Ghizdavu, — dintr-un luminiș de plopi profilat pe cingătoarea gălbui nămoloasă a 
Donului, le ieşi în cale un iepure şchiop. 

Popa Tani puse instinctiv mâna pe al său rucinoi pulemiot capturat de la un 
nătâng, cercetaş sovietic, ce i se strecurase la o slujbă ţinută-n câmp la altarul de 
campanie, costumat a soldat român, dar închinându-se invers decât ai noștri, din 
cauza înlocuirii de către Lenin a religiilor cu cultul personalității, fiind aici şi o 
lipsă a instructorilor săi cominterniști. 

Băgase şi degetul să apese cocoşelul rece declanșator al rafalei, când 
înțepeni spre mirarea Noveanului, ca săgetat de revelaţie. Căci privirile-i căzuseră 
pe localitatea în care era cantonat, iar creierul șoptise inertic: Raspopinskaia. Fir- 
aş al naibii, suduise soldăţeşte subconştientul lui deplin militarizat, da' de ce 
Raspopinskaia? 

— Jenele, gângăvi el scoțând din gură un jet de abur, ca de locomotivă-n 
gerul coto-calmuc, mie nu-mi place chiar deloc că tu ești la o divizie numerotată 
cu 13, iar eu, popă creștin ortodox, m-am îngropat să iernez cu oamenii mei la... 
Raspopinskaia, toponim care spune multe atât despre realitățile sovietice, cât şi 
despre prezenţa armatelor noastre dezrobitoare mult dincolo de Nistru... 

Urmarea întâmplării cu iepurele șchiop fiind că părintele, umblând pe la 
comandamente şi milogindu-se şi activându-şi toate înaltele relaţii, a reușit, doar 
pentru sine, nu şi pentru fatalistul Iancu Noveanu, transferul de la Cotul Donului 
spre Sud-Est, în Stepa Calmucă, într-o localitate cu toponim acceptabil pentru un 
european ca toţi europenii, deşi unul din Galiţia Mare, anume Umanţevo, nu 
departe spre Volga, de marele comandament și marea gară de la Kotelnikovo, 
ceea ce a mai îngăduit o întâlnire cu Marius, venit cu trenul de la Morozovsk la 
Kalaci, unde a putut ajunge şi Noveanu, cu un gip nemţesc, evident al lui Otto 
Runge, care se nărăvise de pescuia cu plăcere şalău şi caras la apa Donului. 

— lată o mare victorie! scutură puternic acesta mâna hipersensibilă a 
penitenciaristului cu doctorat la Sorbona şi smuci din cap spre podul peste care 
treceau spre Stalingrad nesfârşite coloane de camioane încărcate cu muniții, 
provizii alimentare, medicamente, material de propagandă, decoraţii, piese de 
schimb pentru autovehiculele militare, ca şi pentru tunuri, obuziere, aruncătoare 
şi alte maşinării de asalt. Te poţi simţi deja, Marius-Marius, ca un Alexandru 
Macedon, că tot ai fotografiat tu costumele macedonencelor în Cadrilater! 

— Nuu... De ce? dădu cu îndoială din umeri românul, căutând să ghicească 
dacă alsacianul din Dresden — a cărui mamă, din ordinul personal al lui Hitler, a 
dus nenumărate buchete de liliac Reginei Maria bolnave — nu cumva-şi bate joc 
de el. Mă gândeam doar la sumbra asemănare metalică şi neagră, a acestui pod 
vital, cu Podul Grant din Bucureşti, ale cărui arce eu le-am solicitat pentru un 
tablou de mesaj vădit antitotalitar, cu un cerşetor la care bogaţii lumii fac coadă 
să dea, desigur puternic influenţat fund de socialista aia cu rude la Sonnenheim, 
de Dorothea, da... Eroină a războiului spaniol, unde a rămas şi văduvă, înecându- 
i-se-n Ebru soţul, pedepsit de către agenţii cominternişti, însărcinaţi cu lichidarea 
influenţei troțkiste în spațiul mediteran, caraibean şi indochinez. 

— Nu se poate compara victoria noastră cu a lui Alexandru Macedon, se 
simţi profund jignit Iancu Noveanu, mișcat şi el de aglomeraţia de pe podul de la 
Kalaci, sub care Donul dormita cu dispreţ de zădărnicia omenească. Eu, deşi 
mahalagiu din Ferentari de la nord de Dunăre, nu mi-aş dori să intru în istorie prin 
nişte fapte ca ale acestui cuceritor grec foarte tânăr. Are el imagine bună, dar 
nimeni nu se-ntreabă cum dracu a putut stăpâni, cu un pumnişor de războinici, un 
atât de întins şi de foarte populat imperiu. Păi, să vă spun cu cum a reuşit: prin 
CRUZIME, domnilor! Şi ce cruzime!... Ăsta a exterminat demonstrativ absolut 
tot ce nu i s-a supus total. Și barbarul cult Alexandru n-a comis genocid doar în 
Asia lui, unde să zicem că metoda are tradiție, căci civilizaţia cu c mare este 
exclusiv a omului alb european ca mine, ci a început chiar în Grecia noastră. Cu 
tebanii! Dar asta nu-i nimic nou sub soare, nou e altceva, la acest tiran sângeros: 

el a inventat o tehnică de a-şi asigura fidelitatea nomenclaturii prin ţinerea ei într- 
o nesiguranță perpetuă, într-o sumbră grijă pentru ziua de mâine. Căci seara-n 
cort, la un păhăruţ de vodcă, el era-n stare să-l scurteze de-un cap chiar pe cel mai 
bun prietenaș! lar imprevizibilitatea stăpânului injectează respect în orice slugă. 

— Așa-i, așa-i, întări părintele Damian, desfăcând pe genunchi cu briceagul, 
care e simbolul Elveţiei neutre, o cutie de, conservată de Leonida Glagoveanu, 
fasole cu şunculiță afumată, așa-i! Acest mucos poartă-n sine şi pe Hi, prin 
năucitoarele sale biruinţe, şi pe Stalin prin extraordinara sa autoritate, bazată pe 
arbitrariul deciziilor, pe nesiguranța amicală de care zici! Poate că nu e benefic 
să dăm tineretului în Istorie astfel de exemple negative de urmat. Poate că n-ar fi 
rău să acordăm, chiar în cărțile de antichităţi, o mai mare atenție întâi dascălului 
său, divinul Aristotel, ale cărui biruinţe sunt mult mai preţioase şi mai durabile, 
căci ele sau s-au produs pe un teren mai vast decât spațiul coto-calmuc, adică 
Edenul spiritual, sau nu s-au produs deloc! 

— Alexandru Macedon nu poate fi ignorat de niciun manual alternativ, trolă 
americănește şi pragmatic Runge, deoarece el A REUȘIT şi noi trăim, de la 
decesul nietzschean al lui Dumnezeu încoace, într-o eră a reuşiților, în măsură 
mai mare decât oricând! Deie Domnul ca şi Cruciada noastră să reuşească... Să 
performeze... Să livreze! 

Cei trei mari prieteni români, Marius, Tani şi Jenică tăcură intimidaţi, în 
huruitul molcom al motoarelor camioanelor, aduse la Kalaci din mai toată 
Europa, nu numai din Germania, ci şi din ţări învinse, ca Cehoslovacia, Franța, 
Polonia, Grecia, Iugoslavia, Danemarca, Belgia, Olanda, Norvegia, Luxemburgul 
şi chiar Marea Britanie, în măsura în care a abandonat într-adevăr la Dunkerque, 
pe continent, cum românii în Basarabia o lună mai târziu, vehicule cât pentru trei- 
patru sute de mii de combatanți, în 26 mai - 3 iunie 1940. 

Rânjind stând trufaș între cei trei reprezentanți ai României Regale şi 
Bătălia de la Stalingrad, alsacianul Otto Runge din Dresda noastră părea că el 
comandase, din banii lui, din averea mă-sii, toate aceste aprovizionări, ceea ce 
întărea decisiv interpretarea performată de ideologii Canalului Morţii, pentru cine 
avea urechi reeducabile, că fascismul nazist este o emanaţie a celor mai 
reacționare vârfuri imperialiste, care înregimentează pe muncitori şi-i trimit la 
război pentru a le disipa energiile, evitându-se răul ca ei să ia avânt revoluţionar. 

Un vânt de libertate chiar puternic bătea, dinspre Saratov, pe Volga, spre 
Izium, speriind înfometaţii care, ca sub Kim sau Cea, pescuiau la copcă în Doneţ. 
Iar delicatului Oberkiinstlerfiirst încâlcindu-i pletele blonde, ondulate şi lungi ca 
ale lui Diirer Albrecht din Niirnberg, xilogravorul ce anticipase pe la 1498 pe cei 
Patru Cavaleri ai Apocalipsului circulând de la Vest către Est, cum veneau și 
camioanele, cum se duceau și bombardierele. EI fiind nu din Strasbourg, nici din 
Sonnenheim, ci cameraman expresionist din Colmar, nu un negativist obiector de 
conştiinţă la război, ci unul dintre acei nefericiți Malgr&-Nous, ca şi conaţionalii 
Wien Braunau ai lui Hitler, încorporaţi de force ca să-şi dea viaţa pentru o 
Germanie nouă și pentru o Moldovă nouă, întinsă de la Muntele Pionul (Ceahlău) 

până la Kurganul lui Mamai (numai 102 m față de... „1904“, cât ar fi trebuit să 
răspundă Noveanu dac-ar fi voit să-şi pună katiușele intelectului la contribuţie, 
pentru a-şi transcende păduchii de tranșee din ochi fără a-i dezinfecta cu țâţă de 
fată pusă între pleoape, ca la vindecătoarea din Ziduri, devenind posesor de 
capital câştigând, cu public, vreun concurs de memorie şi istorie pe vreun canal). 

Interesant fiind că, dacă Marius se simţea ca şi consătean cu obiectorul de 
conştiinţă ce rugase pe mă-sa de la Dresda să-i găsească local un post de lăcătuş 
fochist clopotar, la Biserica Doamnelor, pe toată durata războiului, însă biata 
mamă avu presimţirea că domnişorul fiu s-ar putea foarte bine să fie în mai mare 
siguranţă pe front sau în prizonierat, decât într-un oraș de artă, a cărui nimicire ar 
putea fi tentantă pentru un inamic care ar fi calculat inginereşte să slăbească 
moralul poporului german, în scopul Capitulării Necondiţionate a unor 
iresponsabili dintr-un buncăr cu decoraţiuni interioare modeste, cazone, în timp 
ce teologul şi estetul nu-l agreau, pentru că ei erau totdeauna de altă părere. 

Părerea că, româneşte, există şi epoci, ca toate epocile de după a 
luminatului nostru Rege Carol al II-lea, când pur şi simplu, dar şi murdar şi 
complex, nu sunt cu putinţă artă, literatură, cultură, salon, cafenea măcar! 

Fiind şi ridicol să auzi despre tine că eşti... cel mai mare teolog, filosof sau 
scriitor al Epocii — Anto, Dej, Cea sau YI, drept pentru care Grigore Căinaru își 
îngroapă fluviu-romanul 1687, pe când Tani Fiica Risipitoare, iar Jenică Marea 
Recuperare nici măcar nu le mai scriu, însuși Marius amânând a-şi publica 
borgiacele Versuri Negre până după alegerile legislative şi prezidenţiale din 
toamna lui 1992, dezgustătoare, când se expatriază la Sonnenheim, pe motiv că- 
n ţară şi-ar risipi ultimii ani de creier descifrând pseudoştiri, hm! despre un neam 
pe cale de dispariție odată cu toţi galițienii, teză iresponsabilă Epocă Wash, 
îmbrăţişată însă de Larisa Rîbalovna cu toată căldura, când ne îndeamnă în opera 
ei de paradoxuri Cum pot fi făcuți fericiţi rușii, să ţinem seama de profeția lui 
Lenin de la Nijni-Novgorod, că în timp ce sovieticii se vor dezarma unilateral, 
pentru a accesa standardul de viață canadian, principalele noastre cetăți își vor 
pierde specificul național daco-român, în ordinea: Balcic, Odessa, Cernăuţi, 
Cetatea Albă, Chişinău, Cluj, Bucureşti, Timişoara, Camenița, Lw6w... 

— De ce dracu, se minună teologul socotind că dacă există Providenţă, 
atunci Războiul Sfânt trebuia să se fi sfârşit în patru săptămâni, nu-şi trimite 
fratele meu de seminar Stalin bombardierele, ori partizanii, să nimicească această 
operă de artă, Podul „Marius Ghizdavu“ de la Kalaci? Fără de care s-ar diminua 
aprovizionarea cu muniții, hrană, combustibil, corespondenţă, decoraţii, 
medicamente, piese de schimb transport hipo pe şleauri, ca şi avântul eroicilor 
noștri cuceritori al Stalingradului... 

— Dac-ai fi rămas tu la Raspopinskaia, în bătaia artileriei mareșalului 
Cistiakov, rânji Noveanu, n-ai mai pune aşa stupidă întrebare! Pe unde ar vrea, 
sfinția ta, să ajungă la Stalingrad tancurile sovietice care vor trece la Kletskaia 
peste ostașii mei? 

— Puțin în amonte, pe la Bolşenabatovski! răspunse cu seninătate părintele, 

bun statmajorist. Mi se pare mai de-a dreptul și cutezător. 

- Pe la Bolşen-abatovski? beli ochii micșoraţi de ger războinicul eseist şi 
polemist Noveanu, salivând ca un câine la conceptul de abator, fie unul și 
canibalic, de bolşevici. 

Deodată, de pe măsuţa lor pliantă dispărând conservele ruşinoase de costiță 
cu fasole şi apărând soioasele cărți de bridge, de pe bârfitul Pod Ghizdavu, nu 
fără timiditate se apropie şi se rânji de cei patru intelectuali ai Apocalipsului, 
mamelucul Abdul, cu dinţii lui albi pe fond ciocolatiu. 

EI şchiopăta și, reperându-l pe banda pietonală a podului, de la est către 
vest, nepăsător la huruitul infernal al camioanelor supraîncărcate, Otto îşi zise că 
ăsta e un mesager al lui Stalin, vine să ne propună să mediem o capitulare 
necondiționată a Uniunii Sovietice, care şi-a epuizat la Stalingrad toate resursele 
şi îşi dă seama că, pentru viitorul proletariatului marxist, democraţiile prezintă un 
pericol mult mai grav, serios vorbind, decât Hitler, al cărui totalitarism brun este 
totuşi de natură Arbeit macht fraieri muncitorească şi poate fi convertit cu 
uşurință-n stalinism, prin inversarea dialectic leninistă a unor lozinci ca aia cu 
originea sănătoasă a omului inventată de Engels, adică maimuţa-n procesul 
muncii de onoare. Periculozitatea democrațiilor AA fiind un chiar, cel mai serios, 
motiv de îngrijorare, dacă te gândești cu câtă uşurinţă strigătoare la cer generalul 
antibolşevic, cel mai mare erou al SUA, preşedintele ideal Douglas MacArthur, 
la 15 aprilie 1942 fiind instalat comandant al Războiului din Pacific, peste trei 
zile a şi bombardat Tokyo, Yokohama şi Nagoya, pentru ca în 4-7 iunie 1942 să 
înmormânteze pe insula Midway mai mică, la 1120 mile nord-vest de Pearl 
Harbor, speranţa omului galben cu numai 4 portavioane de a se elibera încă în 
acest mileniu doi creștin, de sub jugul fascist colonialist al omului alb. 

— Cât despre armata puţină, dar selectă, a monarhiei britanice, şi deci a 
Reginei mele de la Iaşi, de la Alba Iulia şi de la Balcic, nemuritoarea-mi iubită 
Maria, vestea bună prinsă recent la radioul Philips de la Morozovsk, cum că la 
EI-Alamein cel mai mare erou al Marii Britanii, premierul ideal, sir Bernard Law 
Montgomery, a zdrobit ca pe-un iepure șchiop corpul african al Vulpii Deşertului, 
marele mareșal Rommel, la nici 75 kilometri de Alexandria noastră, unde Ioil 
Borgiah, cât a durat tărăboiul, de la 23 octombrie la 3 noiembrie, a așteptat cu 
piele de iepure în spinare, pe cămilă, încă o dată să i se epureze şi incendieze 
biblioteca, ba el însuși să se pomenească aplatizându-şi precum o tipsie marocană 
creierii sub șenilele fierbinți din oţel Krupp, posesia unui prenume ca „oil“ fiind 
foarte dezavantajoasă în vremurile noastre... 

— Bietul Montgomery, oftă popa Tani din tot darul profeției ce-l avea, cu 
atât va rămânea în istorie, subordonându-se politicii americane de cedare a 
galițienilor bolşevizării de către Kremlin, abandonare dintr-un cripto-rasism prea 
puţin camuflat prin scuze vagi, ca naivitatea imbecilă dinaintea vrăjelii Stalin că 
va... democratiza, cu mareșalii săi, Rusia! Căci a debarca-n Sicilia să dărâmi pe 
Mussolini, sau în Normandia să grăbeşti plecarea nemților din Țările lor de Jos, 
nu-i mare scofală, deoarece Franţa s-a eliberat prin ea însăşi, prin patrioţii 

cominternistului Thorez, iar restul venea de la sine, prin ocuparea de către Jukov 
şi Beria a Berlinului, cel mult mai cedându-se Grecia şi Turcia bolşevizării 
ireversibile, în locul cheltuielilor și pierderilor de vieţi de oameni mult superiori 
celor sovietici şi în că şi mai mult galițienilor, prilejuite de hollywoodiana 
debarcare de pe cele patru plaje artificiale din Normandia... 

— Bbbbăăă! Tu n-auzi ce grandioasă Europă vizionez de aici, de la Kalaci? 
se stropşi preotul maior la eseistul ce amesteca soioasele verzui cărți de bridge, 
cu ochii înlăcrimaţi de gerul unei duioșii natale foarte, căci el vedea trecând de la 
un pilon la altul, tot apropiindu-se, mica siluetă șchiopătândă și, de foametea 
încercuirii previzibil inevitabile ca şi triumful marxismului, 1 se părea că poartă 
straie de dorobanţ sergent, de pe la războiul ruso-româno-ture de la 1877-1878, 
când pierdurăm Regiunea Odessa cu Odessa cu tot, dar nu cu Dora Căinaru și cu 
doctorul Lecca în ea, şi că vine tocmai de la Plevna, de peste Dunăre, atât de 
îngândurat de grija zilei și culturii de mâine, încât după un popas la Cernavodă, a 
trecut de Vaslui, de Prut, de Nistru, de Bug, de Nipru, de Doneţ, de Cir şi de 
afluentul său Liska, uite că a îndrăznit să treacă și Donul aici la Kalaci, pentru a 
se opri probabil pe Karpovka, puţin la nord de gara Sovieţki, unde mirosind a 
pagubă, a făcut stânga-mprejur, cu intenţia vădită de a se sustrage Încercuirii, pe 
care o vor pătimi reporterii romantici Otto şi Marius, al dracu mameluc 
îngropându-se exact la limita cea mai occidentală a celebrei încercuiri a 
cruciaților la Stalingrad. 

Şi pe fondul ca de opt violoncele al transportului hipo și auto de pe Podul 
Ghizdavu-Runge, se auzi înşurubându-se-n aer o voce subțirică şi aplatizată de 
pitic suprarealist bolșevic, ciolovek al muncii, sclav marxist ieftin făuritor de 
plusvaloare teoretic maximă, fredonând pioniereşte un cântecel franțuzesc ca la 
cules sovietic de spice aurii, care e un simbol al Morţii când ea recoltează 
stahanovist suflete la hectar de lagăr, dar soarele arzător de sus a Arles, deosebit 
de artistic în compoziția monetară, va fi şi în stema unor ţări distruse: 


Ce quiil y a de merveilleux 

Ouvrez braves gens les oreilles 

ce qu'il y a de merveilleux 

Ouvrez braves gens vos grands yeux 


C' est que le travail ne soit plus 
dans le monde socialiste 

c' est que le travail ne soit plus 
une honte un poids comme il fut 


Il est une affaire d” honneur 
et de vaillance d! hâroisme 

II est une affaire d' honneur 
de gloire pour le travailleur... 

Ciulind urechile înroşite sănătos de gerul coto-calmuc şi belind toţi 
ochişorii întru a i se desluși, de către micul propagandist, ce-i supranatural în 
lumea ssocialistă, ca primă celulă din zarca celei comuniste, el se abţinu cât poate 
să se abțină o târâtură intelectuală zek la o poartă-n Koltma, dar om-cu-operă 
socotindu-se, iară nu vierme, cedă chiar mai repede, din mentalitatea celui ce-ţi 
dă-n cap să-ţi ia pensia şi medicamentele compensate, deoarece el are copii de 
crescut, aşa că ejaculă, ca de fericire de balerină maoistă când e primită-n marele 
Parrtid, câteva lacrimi de lapislazuli, de smirnă şi de rubin, promiţându-i-se că 
munca, în caz de prizonierat şi de stabilire ca Marcel Pauker bodyguard în URSS 
lui Stalin, nu-i va fi o rușine și o povară, cum era cu botniţă în România Regală, 
pe moşiile viile Ghizdavilor, ci o îndatorită onoare vigilenţei eroice a marxistului 
francez poet întru gloria lucrătorului GPU... 

— Şie dracu şerşetați, băi, p' aiși? îi şertă pi paţani cameramanul de artă 
Arsene-S6raphin Boisson, care filmase din 33 de unghiuri drapelul nazist fâlfâind 
biruitor în 26 septembrie 1942, în Piaţa Roşie din Stalingrad, şi încă sus chiar pi 
zdania cât o izbă mai mari a Partidului Comunist (bolşevic). 

Dusese personal rolele la Leni Riefenstahl, cerând sfaturi din buna-i 
practică, pentru montaj, şi acum se grăbea s-ajungă la aeroportul de la Gumrak, 
pentru a lua în primire câţiva kilometri de peliculă Agfacolor, pe care să 
imortalizeze ce se va-ntâmpla în oraş, în contextul propagandistic delicat, în care 
Stalin n-avea „realizări“ pentru cuvântarea din 7 Noiembrie, iar Hitler pentru cea 
din 8 Noiembrie, acelaşi an 1942, — ca să se întâmple ceva, primul ordonând la 
plesneală atacarea trupelor române, iar al doilea făcând prostia de a ocupa 
întreaga Franţă, ceea ce a atras sabordarea flotei de la Toulon, atât de utilă pentru 
o Debarcare nazistă în Anglia, lansată de pe coastele Normandiei, zeul războiului, 
Norocul, ajutând doar Fiihrerului sovietic, deoarece rancurile sale, prea multe, 
căutând pe românii Armatei 3 a lui Jenel în Cotul Donului şi pe românii Armatei 
4 a lui Tani în Stepa Calmucă, s-au pomenit la un moment dat, din pricina slabei 
dotări cu mijloace tehnice de telefonie mobilă, că-şi încearcă proiectilele unele pe 
blindajul altora, chiar şi aici-şa la podul de la Kalaci, ceea ce însemna de fapt că 
ele reușiseră să traseze involuntar un semicerc de investire a Armatei 6 germane 
de la Stalingrad, a unei bune părți din Armata 4 Tancuri Germană, precum și a 
numeroase unități române, care contau însă mai puţin, fiind vorba de galițieni 
ghizdavieni obişnuiţi a fi mereu îngheţați de istorie şi de istoricii bestsellari... 

— Războiul nu e ca-n filme, filosofă popa Tani, cu gând însetat la braseria- 
berăria Mişcării, unde Fiihrerul tocmai asigurase chelnerii, servitoarele şi fanfara 
că „Stalingradul e ca şi cucerit, cu excepţia unor mici insule de rezistență ale 
bolșevicilor”. Trebuia tâlcuit cinstit miinchenezilor că războiul sfânt e ca un Pod 
Grant ghizdavian, pe care-l treci uşor doar de la Viaţă spre Moarte, scene de film 
umanitar Ponti ca cu Marcelllo al Sofiei Loren, luat cu sania de o blondă, să-l 
decongeleze, fiind posibile doar pentru italienii Armatei 8, care completează 
frontul în stânga noastră, spre Voronej, despărțindu-ne de cruciații Ungariei, pe 

când un român rănit, luat la dezghețat de-o rusoaică standard, blondă, şi avansat 
apoi muj, exclus! Fiindcă noi suntem galițieni, mă, rasă socotită tacit inferioară, 
şi fiindcă, pentru occidentalii înşişi, dacă Mașa (Liudmila Savelieva, adică Natașa 
din Război şi Pace) ar fi acţionat din proprie inițiativă, fără aprobarea partidului 
şi securităţii, ar fi sfârşit spânzurată motivat, ca Murocika ta la Harkov, Marius, 
pentru colaboraționism orizontal nemarşrutizat, cu un fascist genuin, italian! 

— Stalingradul, mârâi Boisson numărând din ochi boabele de fasole, nu mai 
e decât un decor. Dar ce decor! Excelent decor, care ar putea fi păstrat vreme 
îndelungată, nu numai pentru istorie şi literatură, ci şi pentru cinematografie ca 
artă, putându-se filma orice în el, chiar şi viitoarele căderi ale Berlinului. 

— Butaforie decor o fost el de la început! completă Otto Runge, uitându-se 
cu neîncredere la francezul flămând, angajat voluntar în Cruciadă poate cu gândul 
marxist de-a se preda ruşilor, să lupte apoi pentru „eliberarea Franţei“, numai 
bună de comunism după bolşevizarea Estului, dar realitatea necinematografiată 
convingător nici înainte, nici după, de exploratorii francezi ai URSS, îl făcuse să 
se răzgândească. Stalingradul, pe cei 30 kilometri ca de la Constanţa la Vama 
Veche, cât se lăbărțează pe malul drept al Volgăi, nu are poduri! A căror lungime 
ar fi trebuit să fie, pentru fiecare, de vreo două mii de metri. Nu se compară cu 
Viena, Budapesta sau cu Giurgiu-Rusciuk. Și cu toate acestea, încă din vară, 
oamenii sovietici au evacuat pe malul celălalt, şi apoi în Asia, uzinele şi fabricile, 
nelăsând românilor și aliaților lor naziști niciun fel de mașini-unelte sau de 
echipamente, ci numai hale, câte n-au fost dinamitate şi dintr-alea! 

— Trebuie să ai specialişti versaţi ca să reuşeşti o asemenea translație, a unui 
oraș întreg, de 500-600 mii de locuitori vrednici! observă popa Tani, în timp ce 
se uita lung la apa Donului şi se frământa că, îngropându-se cu soldații săi la 
Umanţevo pentru iernat, nu se va mai spăla poate niciodată, nu numai din cauza 
lipsei de săpun, ci lovit şi de seceta Stepei Calmuce, având a asimila ca om-cu- 
operă murdăria, poate şi pentru anii bolşevizării țării pierzând Războiul Sfânt. 

— Din câte am aflat eu, căută-n carneţelul de reporter Boisson, evacuarea 
industriilor Stalingradului a dirijat-o tov Ivan Serov, expert cu mare experiență, 
ce valoarea-şi afirmase încă din 1939, deportându-i convenabil marxist pe baltici, 
tot aşa cum o va reconfirma-n 1944, când, evacuându-se Crimeia, Noveanu 
ajungând în portul Tomis Chiustenge cu submarinul Delfinul, iar Damian cu 
Marsuinul, — în urma lor, va deporta de tot pe tătarii peninsulei la Sibir! 

— Pe tătarii noștri cei frumoşi, plecaţi din Bugeac, oftă Marius cu gând la 
tătăroaicele lui Tonitza, ceea ce extinde, dacă vom sta adiba a profita, drepturile 
noastre româneşti nu numai asupra altei, ci şi asupra bogățiilor naturale dintre 
Ural și Kamceatka noastră! Nu rămâne decât să avem conducători destoinici, care 
să urmărească de-a lungul a sute de ani, a mii de ani chiar, un Testament Politic, 
pe care să ştim toţi că se reazămă însăşi Civilizaţia Românească, supraviețuirea 
ei pe această planetă... Da, eu nu văz de ce-am fi Noi românii mai fraieri decât 
englezii, americanii sau rușii, să ne lăudăm umil cu a nu ne fi mişcat neam din 
bătătura dintre Danubiu-Donau şi Tyras-Don, creată sub Boerebista! Dimpotrivă, 

noi avem în Istorie chiar mai mult decât atât: avem de la Traian tradiţia romană, 
de stăpânitori şi chiar creatori principali ai întregii lumi civilizate! 

— Chiar! admiseră-ntr-un glas Noveanu şi Damian, speriind pe adormitul 
Runge, iar pe Boisson silindu-l a se coborî-n instinctele cele mai joase, făcându- 
se mic mititel, ca mamelucul Abdul, şi luând-o cătinel spre pod şi spre Europa. 
Politica noastră externă nu va putea fi considerată justă, ca relație personală dintre 
Conducător şi Fiihrer, dintre Mihai Antonescu şi Ribbentrop, dacă după Parada 
româno-germană de la Stalingrad, pe toată lungimea de 30 kilometri a 
municipiului, serviciile noastre şi ale lor nu vor inițializa-n proiect deportarea 
tuturor asiaticilor din Europa, lângă frații lor sibiriaci! 

— Sau măcar să-i lăsăm să se întoarcă ei singuri înapoi în stepele Asiei de 
unde au venit! dovediră înţeleaptă moderaţiune comună Otto şi cu Marius, parcă 
anticipând că vor trăi nedespărţiţi experienţa dureroasă a Încercuirii, întâi la 
aerodromul de la Pitomnik, apoi la cel de la Gumrak, ca oameni-cu-operă, 
kerigmatici, nu carismatici fesenişti doar zâmbetul de ei, adică socotindu-se artişti 
deschiși spre umanitate-animalitate, somând-o să se lase de canibalism, căci ei, 
cei patru vier Pfoten cetîre kavaleri ai Apocalipsului, se întrebau cu ochii spre 
cer, spre Uranus, așteptând contraofensiva, dacă nu cumva deja, pentru 
Auschwitz şi Kolîma, urâta noastră specie nu este judecată în lipsă, la vreun 
Tribunal al diferitelor forme de viaţă-conştientă-de-gerul-interastral. 

De pe pod, trecând de la un pilon la altul, se auzi iarăși în tăcerea 
fantomaticului vacarm, vocea pițigăiată a piticului mameluc Abdul, acum de la 
vest către est, — precum compoziţia naturii statice Marius pictorul o învățase de 
la farmacista Eliza Alexandrescu, ca a pendula, adică să o echilibreze motăneşte 
ca pe o balanţă analitică de-a dumneaei, mai adăugând şi mai ștergând câte un 
semn, aşa deplasându-şi el până şi cursorul vieţii, de la dacea lui Stalin la carpenul 
lui Hitler şi invers, experiment cu și fără cruci privind Vorbăria, util stăpânului 
imaginar de mameluci rătăcitori în timp, alexandrinul psihoantropolog şi terapeut 
prin deşertificare loil Borgiah, de la Alexandria noastră, de pe apa Vedei. 

— Vedeţi că Stalingradul n-are poduri ca Parisul, Londra, Praga sau 
Bucureştiul! urla de departe Boisson, deşi trecuse ușor pe malul Volgăi dinspre 
Asia, filmând mașini-unelte sub cerul liber, la Nijni Taghil, şi nişte detașamente 
de femei săpând inutile dar uriașe gropi antitanc la Ulianovsk şi, în fumul de la 
rafinăriile stalingrădene bombardate, cu flăcări de sute de metri, nişte pescari 
bătrâni văzându-și de treabă pe Insula Şerpilor şi pe malul râpos al Țariţei. 

— Ce qu'il y a de merveilleux... dans le monde socialiiiste, se auzi iar de pe 
pod, cu o intonaţie pe care Marius Ghizdavu şi-o reaminti cu plăcere abia 
postbelic şi postcanalic, când da de nevoie meditații de franceză şi de bune 
maniere la copilaşii cu pașaport ai nomenclaturii, justificându-se c-or ajunge 
demnitari într-o Românie pluralistă a Constituţiei iorgovane, şi o redescoperise- 
n manualul de liceu, semnată de cel mai mare poet francofon, Louis Aragon, al 
cărui realist socialist poem Houra L' Oural, de la 1934, îl tălmăcea pentru uz 
cominternist Dorothea, la Ziduri, în germană, spaniolă, idiş, sârbo-croată, rusă, 

bulgară, cehă şi slovacă, după cum şi hâtrul Grişa Căinaru — pouah! — româniza- 
va la 1949 un doinitor mobilizator unificator Chanson pour le sovkhoze! 

Ceea ce se cânta voios pe giuleşteanul pod de la Kalaci a fost însă 
românizat de al Adrianei Bratu bărbăţel de peste Prut, de peste Nistru, Bug și 
Nipru, ex-bucătar pe la Kremlin, Vanea 'Țăpoieşu, cunoscut ca Ghiţă Muscalu, de 
semna, în anii Dej ai rusificării de partid şi de stat, Ivan Bednii, băutor de vișinată 
în casa Glagovenilor din Uranus şi poreclit... Vişinată! Însă dar nesfiindu-se să 
nu scape cu fuga-n cireşul zis vişinul lui Vanea, ţup! la un Prelude au temps des 
cerises, 1931, cumplit şi, numai pentru unii reacționari, groaznic: 


— Je chante le Gupeou qui se forme 

en France ă l'heure qu'il est 

Je chante le Gupeou necessaire de France 

— Je chante les Guepeous de nulle part et de partout 

Je demande un Guepeou pour preparer la fin d'un monde 
Demandez un Guepeou pour preparer la fin d'un monde 
pour defendre ceux qui sont trahis 

pour defendre ceux qui sont toujours trahis 

Demandez un Guepeou vous qu'on plie et vous qu'on tue 
Demandez un Guepeou 

Il vous faut un Guepeou 

— Vive le Guepeou figure dialectique de |! heroisme 

qu' on peut opposer ă cette image imbecile des aviateurs 
tenus par les imbeciles pour les heros quand ils se foutent 
la gueule par terre 

— Vive le Guepeou veritable image de la grandeur materialiste 
Vive le Guepeou contre Dieu Chiappe et la ,„, Marseillaise “ 
Vive le Guepeou contre le pape et les poux 

Vive le Guepeou contre la resienation des bangques 

Vive le Guepeou contre les manauvres de I'Est 

Vive le Guepeou contre la famille 

Vive le Gupeou contre les lois scelerates 

Vive le Guepeou contre le socialisme des assassins du type 
Caballero Boncour Mac Donald Zoergibel 

Vive le Guepeou contre tous les ennemis du proletariat. 

— VIVE LE GUEPEOU. 


— Aragon, acest mare poet sovietic francofon biruitor, zise cu politeţe 
Octavian Augustus în casă la d'Esgrignon, are mare dreptate când mută eroismul, 
de la aviatorii sovietici doborâți de frate-miu Marius pe aeroportul Gumrak pe 
Volga, cu un tun antiaerian şterpelit de la o baterie comandată în acel moment, la 
Pitomnik pe Don, de însuşi mareșalul Voroşilov sosit în inspecție, — la cekiştii, 
ghepeuiştii sau enchevediştii căgăbăului, masaţi eroic la căldurică în spatele 

frontului, ținând ostatice familiile combatanţilor pentru a le deporta-extermina în 
caz de prizonierat sau de manifestare a insuficient spirit ofensiv faţă de cât cereau 
comisarii politici, cum a fost cu inepția aia de a trasa, ca sarcină de partid, a se 
recuceri neapărat Kievul, peste un an după Cotul Donului, în cinstea zilei de 7 
Noiembrie (!), 1943, grandomanie care a costat mult mai multe vieţi decât însăși 
apărarea cuceririlor revoluţionare ale nomenclaturii la Stalingrad, 1942! 

— Gaston, îi reteză macaroana deviantă camarada Despina, cu aceeaşi 
răceală reciprocă ce le caracteriza dezacordul în toate şi-n convalescenţa de după 
gripa spaniolă, te-a întrebat, Octaviane, ce părere ai tu, cu mă-ta, de curajul lui 
Aragon de a grăi proletariatului exploatat francez lucrurile pe nume, că să implore 
Cominternul de la Moscova să-i organizeze, încă înainte de preluarea puterii, un 
Gestapo, pardon, nu e o prescurtare, — un GPU! 

— Eu nu cred că aici e vorba atâta de curaj, îşi sprijini soţul americanca 
războiului rece Virginica Gibson, cât e de simptom, de frica maladivă a poetului 
comunist de a nu fi executat întocmai un ordin dat de marele Stalin!... Oare? 

— Mai dă-l în mă-sa şi pe Stalin! se enervă ţărăneşte tovarășul d'Esgrignon. 
Că dacă: 1) se folosea de prestigiul imens ce aveau: Dolores Ibarruri a Spaniei, 
adică celebra La Passionaria, fhe passion flower, Virginico, Palmiro Togliatti al 
Italiei, la 1945 încă membru în guvernul mareșalului Badoglio, precum şi cel mai 
iubit fiu al poporului francez, Maurice Thorez, care a evadat la 1939 când Franţa 
se bătea cu Germania nazistă cea aliată, în Polonia şi-n Basarabia, cu URSS, — se 
folosea în sensul că la chemarea acestora, a popoarelor marxiste, să fi trimis pe 
Jukov, Konev şi cu Beria şi cu Jdanov şi cu Liîsenko până la Atlantic, atunci 
ajungeam şi eu, măcar Ministru; 2) se arăta un nastaiașcii ciolovek demn urmaş 
al șmenului lui Lenin de prefacere a războiului mondial într-o revoluție mondială, 
naționalizând întreg pământul Lumii, dând pace izbelor şi putere sovietică cui e 
pe fază, participant activ, revoluționar sau măcar un simpatizant, şi atunci eram 
şi eu Preşedinte, mânca-ţi-aş; 3) ar fi avut măcar luciditatea dialectică maximă de 
a manifesta prudența minimă necesară de să fi inclus, să parcheze, din start tot, 
ce-a cucerit teritorial, în măreaţa Uniune Sovietică, lățită de la Cortina de Fier 
pân' la angkorieni, şi atunci, să moară mama, Octaviane, dacă n-aş fi însemnat şi 
EU ceva în Franţa asta a turiştilor globali americani, chinezi şi arabi, iară la 1956, 
când au intrat sovieticii în Budapesta, iar englezii cu francezii şi cu evreii în Egipt, 
ne-am fi aflat de fapt pe o altă coordonată spaţio-temporală relativistă, Dorothea 
ambasadoare pe la Beijing iar eeeu preşedintele Marii Adunări Naţionale a 
Republicii Populare Franceze, R.P.F., adică aveam vila pe Champs-Elis6es şi 
dacea la Saint-Cloud, nu în proprietate personală, ci în folosinţă vecinică, şi, anul 
1956 fiind acuma, fixam sediul în pădure, când e vară, Le Grand Trianon, că e şi 
Despina pe-acasă, iar când e ea iarna la schi, Le Petit Trianon, unde aş fi regulat 
la discreţie câte o comsomolistă drept Brigitte Bardot, ajutând-o să facă film 
francez comunist! La discreţie, Virginico! Puritano! Imperialisto! 

— Această reţinere a lui Arsene-Seraphin Boisson, gândiră cei patru 
cavaleri ai Crucii şi ai Culturii Apocalipsului, Tani, Jenel, Otto şi Marius, de a se 

ospăta cu noi, din fasolea cu şobolan şchiop, este marxist neîntemeiată pe aceste 
meleaguri cu femei urâte, desfigurate de lipsuri şi de exploatarea la munci ca de 
miner de către Activist, până la a roade rozătoarele spaţiului coto-calmuc. Dar în 
plan metafizic plehanovist, tot mai ţii minte-n biserica depozit de legume-fructe 
că patru erau cei patru evanghelişti, cum patru sunt picioarele la patruped, patru 
sunt punctele cardinale spre care ţinteşte Cominternul şi tot patru sunt, teoretic 
dar şi speculativ, identitățile de caşcaval posibile, zâmbi ceauşist cavalerul 
ospitalier d'Esgrignon, din tipsie, şi anume caşcaval Dalia, Rucăr, Scornicești şi 
Penteleu, în timp ce mijloacele de transport, în aerul amenințător a iarnă 
sângeroasă, deveneau tot mai transparente şi mai imateriale, confirmând 
presimțirea lui Boisson că colegii lui reporteri, Marius şi Otto, rămași la Gumrak 
între gară și aerogară fără aprovizionări, să se alieze şi să-l mănânce pe el, nu 
poate fi o mai bună eschivă decât un alb armăsar lipiţan, cumpărat de mamelucul 
Abdul de la cazacii de pe Don, din staniţa de la Kalaci, pentru artificialul împărat 
nețarist Napoleon, ca să aibă cu ce fugi numai Luminăţia Sa, cât mai repede peste 
diferite poduri, până la Trianonurile dumnealui, unde era cald, caşcaval şi bine. 


— Trianon! Trianon! se izbi cu pălmuţa peste frunte Marius Ghizdavu-n 
cămăruța de portar de la silnicul soviet de la Morozovsk, ca şi cum o ceaţă de 
Verhoiansk s-ar fi interpus între memorie şi istorie, cu perspectiva ca, la sfârșitul 
războiului și mai ales la sfârşitul bolșevismului în Galiţia Mare, neamul lui 
Horthy Miklos să stea cu mult mai sus în toate cele, dinaintea Occidentului, decât 
oropsitul obiditul Neam Românesc, fără nicio altă explicație de la insulimii lui 
infatuaţi decât vreun subînţeles demitizant înjositor despre inferioritatea rasială a 
adunăturii din spaţiul carpato-ponto-danuburebistan, Virginico. 

— Numai că, îl dojeni americanca cea blândă și înarmată naval, nici 
explicaţia ta, izvorâtă dintr-o inflamare a gândirii văzătoare de păduchi în capul 
Tăru, nu e o critică constructivă, ci una bănuibilă de reminiscenţele unui 
legionarism fără legionari și fără căpitănie, pretutindeni în lume acțiunea politică 
civilizată exercitându-se de către partide, şi nu de independenţi, de agnostici, de 
vreun Homo solus, sau alte forţe, subterane, scăpate oricărui control secret. 

— În lumea civilizată, se mirară Alex şi cu Vicky, fiecare onest om tinde să 
exercite practica advertorială focusat unde are el cea mai populară competență. 

— Van Gogh, Van Gogh eu nu-s, rânji din toată placa dentară superioară 
nonagenarul, eu nu concep să n-am ce bea/ fu şi, totodată, s-ajungă tablourile 
mele mijloc de tezaurizare şi de speculație pentru cine ştie ce nabab boier râios! 

— Nu, nu eşti deloc Van Gogh, te asigur! gâlgâi sardonic din gușa-i roşie şi 
din negul brun colonelul de anchete, torsiune şi redactare Ţyuchel Adriean. 

— Da, am evitat să fiu nimicit prea devreme, recunoscu Marius, certat de 
Bratu. Și m-am răzbunat la Basel şi, în Alsacia, la Sonnenheim, pentru tăcerea 

mea de aproape sigur 60 de ani bătuţi pe muchie: 1942-1992! Om-cu-operă fiind, 
dar Homo solus, pentru autoprotecție după Birkenau şi Belomor! 

— 50 de ani nu 60)! îl corectă cu severitate dulceagă, de instanţă-mamă, a lui 
Augustus soție credincioasă-n creştinism, Virginia Gibson, din Philadelphia, 
orașul de la poalele colinei Parnasului, parcă uitată-n Golful Baltimore de Munţii 
Stâncoși sau de Sierra Nevada-n geologica translație de la Est spre Far West, spre 
California noastră românească, unde soţul culpabilizând CV-ul altora, bombănea 
că noi românii, Gino, dacă-ntr-o sută de ani nu devenim majoritari pe-acest 
meleag, atunci n-am făcut nimica curricular vital, ca români, în WC-ul global 
exclusivist, care pe care, ce-a ajuns recent umanitatea aia progresistă a lui Kant. 

— Da, 50 de anişori doar, hm, nu 60! scoase pantofiorul galben din picioruş 
imunitarul politician pictor. Doar o juma de veac a fost deajuns ca sângele sfânt 
rusesc să se verse în zadar, pentru ca manipulatorii cocoţaţi în căpăţâna câlţoasă, 
a umanităţii fotbalistice şi olimpice, să rescrie în microscopicii creierași ai 
megagloatei planetare, 1984-orwellian, a/ doilea război canibal ca pe un război 
în care s-a manifestat cu putere rolul conducător al Pentagonului și al 
Hollywoodului, Virginico! Cum e cu putinţă, fă Gino, oameni cu mnogo glagorie, 
ca Spielberg și ca Tom Hanks, să bage 125 milioane dolari într-un serial despre 
o singură companie a Regimentului 506 al Diviziei 101, când eu cu Tani, cu 
Jenică şi cu Belizarie, aliaţi puţin cu Otto Runge şi cu voluntarul Boisson, ne-am 
trimis crucile cu săgeți în pieptul inimos a milioane de soldaţi sovietici, al căror 
eroism actualii cafarzi din capul Rusiei n-au bani de azvârlit Extern, ca să-l 
contraevoce și ei, seducător universal, după cum n-are nici desculţul şi ocolitul 
din răzbunare vietnamez, din ce să-şi râdă indestructibil de... supraomul 
american, ce-n junglă, singurel, chipurile seceră, ca la Periprava Soljeniţîn stuf, 
sute de combatanți de-ai generalului Giap, dintr-o primă rafală apocaliptică! 

— Ei sute, acum şi tu! protestă încurcată prahoveanca ghizdaviană, 
recumpănindu-se instantaneu, având educaţie că anglofonii totdeauna câștigă. Și 
ce dacă! Toate aceste strategii comunicaţionale ies din calculatoare ca soluții, 
optime, unice matematic, şi nu poţi tu, Marius, ca om, și încă singur şi bătrân, şi 
musafir, şi galițian de rasă... cam colonială, să ni le combaţi. Ba ai să vezi că dacă, 
inspirându-se dintr-un film în care un megastar musculos, din ţara lui Mozart şi 
Hi, lansează un terorist arăboi la Allah călare pe-o rachetă aer-aer, alţi fanatici 
vor încerca să-şi expedieze şi ei adversarii în iad, dar nu cu rachete, ci cu uriașe 
Boeinguri, numai că declinul biznisului cu turiști transportaţi se va compensa cu 
valorificarea cinematografică a exploziei mediatice astfel create, şi ai să vezi cum 
tot Ssupraomul American va vâna solo, grație noilor tehnologii din California 
noastră românească, nu sute de inamici, ca cu, atunci, vietnamezii, ci mii de 
talibani acuma, e drept că nu în păduri umede, jungloase, ci-n peşteri montane, 
ideale pentru meditaţie transcendentală şi clarviziune până la a întrezări 
preşedinte-n aer, contemplând un cap tăiat şi oftând: săracul popă! săracul popă! 

— Bietul WTC! Bietul WTC! oftă politologul Bratu, neputându-se mira 
îndeajuns, ca unul ce-a lucrat într-un Minister al Propagandei antisovietice şi apoi 

într-o Academie de Agitaţie bolşevică, cum un atentat de grandoare-eficiență... 
hollywoodiană n-a fost cuplat cu lozinci, să fi scris vreun Bin Jdanov, în prealabil, 
un fel de Mein Kampf, încât un val de întrebări să zguduie ca un tsunami de 700 
m America, iete, băi, ce-am ajuns să îndurăm noi acilea, ca britanicii lui 
Chamberlain când cu Sudeţii cehilor, chestii, într-o ţară îndepărtată, între popoare 
despre care nu ştim nimic, în loc să scoată din minoritari oameni înstăriți ca 
elvețienii, s-au apucat să le curețe liderii mai căpoșşi, indignând pe vreun chibiţ 
providenţial, cu bani mulți, de să recurgă la ultima armă, fanatismul ăsta, ce, 
decrepită aproape creştinismului, religiunea mahomedană mai are... Așa, 
nepregătită troţkisto-goebbelsian, operaţia kamikadze din 11 septembrie 2001, în 
loc să amintească, unei umanităţi analfabete din cauza tembelizorului şi 
netărăului, de un stătuleţ arab lipsă, tot atât de complet dotat cu steag propriu, 
ambasadori, echipă de fotbal şi olimpică, precât Libanul, Siria, lordania, Malta, 
Republica Moldova şi Egiptul faraonic, dimpotrivă, ea focalizează toată puţina 
gândire a satului planetar pe mai vechea lozincă a luptei cu terorismul, încât nu 
pot decât să deplâng jocul zeilor, că învinşii n-au înţeles la timp că rezistenţa lor 
e fără şansă, că e destin, unul al Locului Sfânt, c-a venit rândul lor să se 
răspândească pe toată planeta şi să fermenteze-n locul biruitorilor, Viaţa 
Spirituală, în toate marile capitale culturale, inclusiv a noastră, dacă pot, 
atrăgându-și ura sălbatică a jigodiilor intelectuale autohtone pretutindeni... 

— E imprevizibil şi inexplicabil, Clariţo, vrea să se mire Bratu, de ce Israelul 
soră-tii Elza, e un fel de deziluzie culturală cui măsoară cu etaloane Kafka, 
Modigliani, Mahler... Scrie-i, te rog, emailează-i că de ce, Elzo, ce naiba! având 
manuscrisele Einstein, de ce, soro, în afară de mutilarea miciurinist-lisenkistă a 
naturii dând pepeni fără sâmburi, sfere seci într-o Natură statică de bălci la Titu- 
Târg! — să nu dai tu, cu atâtea capete cumulate din Galiţia Mare, pustiind-o 
cultural de la Elba la Ural, decât un şir de celebrități politice!... Dar mai bine tac. 

Marius-Marius! Ca-ntotdeauna tăcea când vorbea şeful, cel mult scâncea- 
n dureri articulare, sechelând amintirea Morozovskului-Morozovskului și a 
Canalului-Canalului nu Volga-Volga, ci Dunăre-Nipru, cum credea că propusese 
Dej lui Stalin, dar preşedintele sovietic nu aprobase decât traseul Dunăre, 
Columbia-Cernavodă, Saligny, Kilometrul 34, Poarta Albă, Coasta Galeş, 
Medgidia, Dorobanţu, Culmea, Ovidiu-Stadion-Mamaia-lac Siutghiol, Peninsula, 
lacul 'Taşaul, lacul dintre Năvodari şi Capul Midia, mai nemulţumit de sine şi de 
secol, pictorul decât fotograful, insuportabil, insuportabil... 

— ÎL mai ţii minte tu pe Grig, pe Grigore Căinaru? zâmbi el Clarei, ca 
odinioară la Odessa cea duioasă Dorei. Avea un tată. Antreprenor de poduri şi 
şosele şi de tot felul de case și pagode. Ambiţios. Luvruri ar fi voit să ridice și 
Ermitaje. Porticuri, colonade. Dar înainte de 11 septembrie 1914, când a început 
Primul Război Canibal, cum îl prevăzuseră urlând zadarnic expresioniştii mei, 
aristocrația rusă nu prea investea serios nici în această Florenţă de pe Bâc, care ar 
fi putut fi Chişinăul, nici în faimoasele staţiuni de pe malul Nistrului şi nici măcar 
în acea Rivieră de Aur care ar fi putut deveni, în acea frumoasă epocă de plictis 

occidental, Regiunea Odessa, cu munţi de carton Potemkin de la Sulina, Vâlcov, 
Burnas, Budachi, Bugaz, Fontanka, la Cherson, — nu Chersonesul peste care au 
betonat Sevastopolul Regelui Mihai, ci Chersonul de pe gurița Niprului... Nu. 
Dimpotrivă, această indecisă aristocrație ţaristă nu ştia ce să facă, se temea 
paralizant de România Regală, să nu exploateze Regele Hohenzollern Carol 
Întâiul potenţialul militar, economic şi baltic prusac pentru a răpi Rusiei 
Basarabia, cu aceste palate şi cazinouri și doamne cu căţei cu tot. Şi de aceeaşi 
boală au suferit şi bogătaşii noştri români, Despino, când ca nişte hiene 
înfometate, profitând de slăbiciunea trecătoare a Rusiei — simplă menstruaţie! —, 
s-au repezit şi au robit şi violat nefericita Basarabie, care urla ca din gură de şarpe 
că vreau să fiu bolşevizată! vreau să fiu bolşevizată, şi rusificată ireversibil! vreau 
să am drapel, echipă de fotbal şi delegaţie olimpică şi, mai alesul aleşilor, să am 
şi să mă posede păduchi proprii cocoțaţi în capul meu și să se schimbe echipă 
după echipă oligarhii, cinstind cu sfințenie regulile de fier ale pluralismului 
democratic, pentru care s-a jertfit atâta tineretul anului revoluționar 1989! 

— Kollektivschuld... Pauschalverurteilung... Diffamierung... 

— În anul anti-Eminescu 1998, alde basarabeanul Căinaru se strofoca pe la 
serviciu, la Doglag SRL, să înveţe limba americană ca să traducă, expediată de 
Marius din Elberon, NJ, primită cadou de ziua lui de la Virginia Gibson: 

— Vesna Goldsworthy. Inventing Ruritania. The Imperialism of the 
imagination. Yale University Press. 

O carte de analiză a imaginii britanice mai fabulos înnegrite a Balcanilor 
şi României decât literatura rasistă despre afro-americani a fanilor KKK. 

— Ce, îl mai ţii minte tu pe Grigore Căinaru? reteză elegant bătrânul exilat 
criticile amicale de la Bratu, cum că învinovăţeşte colectiv, defăimându-i ca un 
Apollo picat din Lună, pe osteniţii de politici cocoţaţi în capul diferitelor 
comunităţi ce necesitau strident-stringent ca să fie călăuzite şi chiar ghidate, după 
o atentă monitorizare, critici emailate prin salutarul amic, marele fotograf al 
Alsaciei, Otto Runge, care la Coburg copilărise standard și, la Dresden, la mă-sa, 
copilărise suplimentar, încercând să evite serviciul cazon, având intuiţia 
primejdiei de a fi pe viaţă înfierat, în vreo expoziţie itinerantă privind războiul lui 
Hi şi crimele soldaților-ofițerilor săi (Vernichtungskrieg. Verbrechen der 
Wehrmacht 1941 bis 1944, — interjecția bis referindu-se la bisarea cu timpul a 
exceselor naziste de către cele bolşevice, ca la Nemmersdorf în Prusia Orientală, 
când unui învingător cert nu-i stătea bine să violeze fetişcane, numai bune de 
reeducat în cetățuile Hitlerjugendului, mai lăsându-le goale şi sub cerul baltic, 
după folosire şi ciuruire), vremelnică morală ce nu l-a împiedicat, în Ciclul 
Giocondelor, cel mai bine vândut, să furnizeze pentru net splendide posibile 
Claudii Schiffer goale, la care nuduri totale toată Școala de la Sonnenheim face 
Warteschlange, utilizând până la sleire singurul computer 1997 din dotare... Da, 
acest Grişa Căinaru al Dorei mele de la Odessa, şi a doctorului Lecca de la Ialta 
și de la Feodosia, să știi şi tu că a avut un tată! 

— Ar fi fost şi de mirare, scânciră a râde Alex şi cu Vicky, ca la tehnologiile 

sângerosului, animalicului de plastic secol al XXI-lea, să nu fi avut autorul 
romanului 1681 un părinte biologic, tot aşa cum a avut şi părinţi ideologici, de la 
care a moştenit concepția că anumite fluviu-romane trebuie să se ocupe cu 
investigarea literară a Inconştientului Politic Imperialist al Epocii, căutând să-i 
identifice arhetipurile mai aţâţătoare la un nou război, să le dezvelească şi să le 
violeze ticăloşia, în pofida bromurii cu diazepam din coliva eroilor. 

— A avut Grișa un tată de făcea ce-a făcut şi Osama bin Laden ca să strângă 
avere! aminti blajinul Marius, mai degrabă amuzat decât îndârjit de surdina 
introdusă până la implementare, între generaţia bătrână cultă şi generaţia juvenilă, 
„informată“ de nu mai poate concepe ce-a găsit Romeo la Julieta decât dacă i se 
arată webar şi flocii, semnalizându-i-se-ntr-o-ncântătoare simulare de naivitate că 
e preferabil acordul părinților, pentru bikinii din plasă transparentă. 

— Dar ce-a făcut aşa rău tatăl scriitorului Grigore Căinaru? întrebară-ntr-un 
glăscior toţi cei prezenți, după ce urmăriseră cu nesaţ evenimentele din unșpe 
sectemvrie, ziseseră şit! când a lovit prima zburătoare turnul lui Alex şi 
exclamaseră incorectitudinar oh, mai god! când a lovit al doilea avion terorist, 
partizan, blocul lui Vicky, după care s-au uitat cu o vie curiozitate la cum s-au 
prăbuşit ele, ca dinamitate dinăuntru, şi cum curgea molozul pe străzi ca lava la 
Pompei, şi pe urmă, a venit un groaznic sentiment de insatisfacţie în senzaţie tv, 
că parcă mai voiau ceva!... Fiindcă erau reglați prea sus, din cauza prea 
senzaționalelor filme văzute pe sticlă sau pe pereţi, aproape nesimţire naturală, 
adevărat antrenament pentru canibalism în caz de nevoie, cum semnalează şi 
filozoful culturii Jean din Ferentari, când îşi declară, în consecință, simpatia 
pentru generalul de propagandă taliban Horea Bratu, deoarece, constatând că este 
posibil recordul ca în aceeaşi zi, fie ea şi naţională, acelaşi regizor să aibă patru 
filme pe patru canale, a interzis complet, în Ilfovul paralel, televiziunea, a 
incendiat arhiva de celuloid a ţării, iar în arborii desfrunziți de secetă globală, a 
agăţat în fluturări lucitoare ca niște scalpuri de femele gonflabile, benzi subțirele 
smulse din casete cu manele din periferiile Kabulului şi ale Jalalabadului nostru. 

— Ce să facă şi bietul Nae Căinaru, dacă nimeni nu investea în Basarabia 
de frica Armatei Roşii a Cominternului? S-a însurat de-a doua oară cu Ana 
Lugojana şi a început să construiască poduri, şosele şi imobile tocmai în Banat, 
cu deosebire la Timişoara... Ca şi antreprenorul Bin Laden! Care n-a dat o Mein 
Kampf înainte de a trece la demolări, ci numai nişte bâlbâite videoclipuri. 

Încât trebuie să privim de dincolo de homosap, Clarissa, ca şi cum ne-ar 
dota americanii cu un ochean cu lentile şlefuite din gheaţa de pe Pluton! 

Ci aici nu e vorba de palestinieni şi de niște israelieni cumva, care au 
aproape un milion origine română, ceea ce ne întăreşte imperialist dreptul nostru 
natural şi divin de a poseda Locurile Sfinte, şi întreg Levantul, în cadrul unei 
strategii „titulesciene“ pe o mie de ani, vizând Triunghiul de Smirnă Salonic- 
Addis Abeba-Jalalabad, ci este implicată numai zavistia profesională: una fund a 
realiza totalitar, pe Das Kapital sau pe Al Coran sau pe Drumul societății 
socialiste pe mai multe cărări dezvoltate, nişte grosolane infrastructuri, şi cu totul 

altceva, adică supercivilizație, este a înălța la Cer bijuterii arhitectonico- 
inginereşti colective bănăţene compatibile cu Turnurile Nelson și David! 

Nu avem, cred, de a face, la evenimentele demolatoare din 11 septembrie 
2001, decât cu spaimele instinctive, ale celor ce rămân în urmă, Că societăţile 
fruntaşe vor trata decalajul ca diferență om-om ca-ntre specii perfect distincte! 

— Adică tu crezi că bossul kamikadzeilor, căscă gura, aurită ca la praznic 
de beizadea de om recent îmbogăţit accidentată, popa Tani, a ordonat demolarea 
ălor două turnuri comerciale, clonate reciproc unul după altul, doar dintr-o 
zavistie de prost gust şi de neam prost? 

— Nu cred, dar aşa reiese! Dacă tartorul n-a lansat un breviar de Mein Kampf 
în prealabil!... Care ar fi fost bestsellerul anului 2001, bă! Rămâne să tragă alți 
publiciști profit de pe urma isprăvii lui, privi întrebător şi bănuitor Marius 
Ghizdavu spre Dorothea, care considera deja că America a găsit ce-a căutat. Or 
să pape alţii dolarii cuveniţi la urmașii celor care s-au antrenat să piloteze şi s-au 
jertfit cu atâta eficienţă! Ba or să ne şi lungească până-n pânzele albe polemica, 
că... da' cum a fost posibil şi de ce a dărâmat ăla simbolurile New Yorkului! 

— Partea proastă fiind, gândi tot Marius, că naziștii, în acest noiembrie 
1942, deja se pot felicita pentru a fi izbândit să nimicească o anumită ipostază 
creatoare a poporului evreu. Deja după septembrie 1941, adică după acţiunea 
detaşamentelor speciale (Einsatzgruppen) şi după uriașul masacru kievean de la 
Babi Yar, aproape că nu mai e nicio nevoie de camere de gazare şi de crematorii 
gigantice, pentru ca să nu se mai scrie nicicând o anumită specie de Poezie, 
Clarissa, umplută cu un anume sortiment relativ ieftin dar emoționant al 
Sublimului, ca în Mi minorul lui Mendelssohn, așa cum mi-l violona-n bezna 
Harkovului, mai mare pe-atunci decât Kievul sovietic, rusoaica netipică, 
Murocika mea, cea cu ochi negri de olteancă! De olteancă ai cărei străbuni au 
ajuns în Dacia, pe Jiu, odată cu Legiunea a 13-a Ebraica, Mişule... Nu, Elviro? 

— DA-DA! Nu m-ar mira... Va ieşi de aici un popor crispat, şopti cu ostenită 
tristețe poeta cea exilată din comunitate nu altfel decât șlefuitorul de lentile 
ofticos Spinoza. Toată arta va fi mai degrabă Urlet, adică se va dezvolta ca o 
tumoare exact ce era mai detestabil în expresionism... Un neam crispat, la 
răscruce de vânturi uscate, stând de strajă la toate zările. Înzdrăvenita cu hormoni 
anabolici şi concentrate americane Germanie, mutilată teritorial, îşi va reface 
totuşi oraşele cele sătuite valah de bombe, desigur fără spiritul de altădată, simple 
noutăţi urbanistice-n care se poate hali, berui, vizita, sexui, cumpăra şi sforăi, dar 
evreimea a primit lovitura mortală: un alt tip uman decât CĂRTURARUL va 
recolta toate aplauzele, anume militarul, politicianul, cenzorul sau securistul... Nu 
numai în Israel, în Paris şi în New York. Pretutindeni. Este o pierdere totală pentru 
întreaga Umanitate: apți pentru cea mai înaltă civilizaţie şi siliți a sta de straţă la 
toate zările sau a oscila ca frunza-n vânt de la o bejenie la alta! 

— Trianon! Trianon! fredonă locotenentul de roșiori Marius Ghizdavu, cu 
gândul la Napoleon şi Alecu Russo, adică la Cântarea basarabeană a României. 

Căci, homosap fiind, poate-ar fi năzuit şi el la a-şi băga numele şi 

prenumele în manualele alternative. Prin fapte remarcabile pe front. Sau dacă nu, 
prin vreo stratagemă inspirată de maiorul Erostrat, care-a dat foc celor două 
temple surori, al lui Hermes şi al lui Mercur, de la Siracuza, în Noua Eladă. 

— Mirislău! Mirislău! blestem asupra ta, loc de pieire, loc afurisit! îşi aminti 
brusc băietul istoricului Voicu Ghizdavu de exasperarea patriotului pașoptist 
boiernaş Nicolae Bălcescu, un exilat care deşi n-a mâncat salam cu soia, a scris o 
carte, nedesăvârşită, despre Mihai Viteazul, în nădejdea că va folosi poporului 
român fesenist, să nu retrogradeze din Europa, sub YI, din vina corupților din 
capul Țării, Isadora, hotărâți să trăiască „decent“, adică la standard exploatator, 
cu orice preţ, inclusiv al destrămării identităţii naţionale, şi iată de ce Garda ta de 
Silicon nu recunoaşte dreptul la proprietate pentru ce s-a jefuit de la norod de 
către clasa politică şi emanaţia ei, oamenii de mari afaceri! 

— Vezi, arăta pe hartă cu lungu-i ciubuc boierul Antioh Ghizdavu (1740- 
1812), în cula răcoroasă de la Ziduri, cât de antiromânească este această toamnă 
a lui 1600? În septembrie, imperialii, adică factorul german, atât de necăjiţi de 
turcii ce le stăteau în coastă la Viena, bat pe Mihai Bravul la Mirăslău şi intră în 
Alba lulia, ca să ne dărâme alde Basta sfânta biserică românească, semn 
avertisment barbar că cică s-ar fi terminat pe vecie cu dominaţia noastră în această 
parte a României! lar în celelalte provincii intră polonii, întâi în Moldova, apoi în 
Valahia, instalând domnitori din familia Movileştilor, culți, geniali ctitori de 
biserici, dar incapabili să-i bată pe turci şi să le ia Constantinopolul nostru înapoi, 
cum ar fi reuşit Mihai Viteazul dacă în această cumplită toamnă a lui 1600, însuşi 
Occidentul nu i-ar fi stricat cu bună ştiinţă Unirea cea Mare, pe care o înfăptuise, 
hm, exact la 10 Mai 1600, totul fund ursită şi cu Voievozii ăștia, unşi ai 
Domnului, ridici „zid de pace, turnuri de frăție“ într-un veac, şi ţi se dărâmă de 
către un nesimţit fanatic într-o oră. 

— Această comportare a europenilor vestici faţă de români este cel puţin 
suspectă, Marius: ei au preferat ca rival mediocrul Imperiu Otoman, unei 
supraputeri româneşti cu mare geniu recuperator, pe care Mihai Viteazul al nostru 
avea toate şansele să o întemeieze! Europa s-ar fi omogenizat încă de-atunci, din 
Normandia până la Stalingrad, până la Ural, până la Magadan! 

— Tată! Tată! gemu neajutorat Marius la Morozovsk, să 1 se trimită ozon în 
cămăruța kafkiană a paznicului, făcând pe naivul şi pe nevinovatul, într-o retorică 
gratuită de parcă l-ar fi ameninţat cu nagaica academicienii omului nou, că-i 
dărâmă ambele turnuri ce distroficul zek proiectase pentru Biblioteca Canalului, 
întâi turnul Ţurcanu — la puţină vreme urmând şi Popa Țanu! — printre pilonii de 
la Capul Midia, din portul prieteniei româno-sovietice. Tată, tată, vărsă el două 
picături viorii din basamacul ce i-l pregătise de ziua lui cvasnicul rob Feodor 
Kuzmici Merţalov, ce caut eu aici altceva decât Subiectul? Că mă dusei să trec la 
Rh6ne, pe Sena şi pe Loara, în 1936-1939, cunoscând pe Murocika la Antibes 
(Les Moulitres, Villa Oblomov) şi intuind că subiectul ce mă interesa vital exotic, 
ca român, e pe Don, pe Lena şi Pecioara... Adică eu, tânăr-tânăr, de la cei trei 
maeștri ai mei, pictorul Tonitza de la Bârlad, sculptorul Plămădeală de la Tighina 

şi marele zugrav de ţigani Otto Mueller din Breslau-Storojineţ-Cernăuţi-Herţa, 
acumulasem destulă ştiinţă a creionului, a culorii și a lutului, ca să pot exprima 
absolut orice banalitate sau adevăr adânc, ce mi-ar fi fulgerat prin macabrul meu 
craniu de culoare locală galben-brună, încă de pe la 14-16 anişori, când pe 
culoarele Universităţii ieşene se purtau fără frivolitate, nici frică, panglicuţe 
tricolore, după ce Căpitanul se ridicase, smulgând Steagul Roşu, în contra 
curentelor dizolvante, cominterniste, pentru a avea curând revelaţia stânjenitoare 
că principalul factor activ de disociaţiune a unităţii naționale sunt înşişi corupții 
din capul Țării, prin persecuțiile administrative obturatoare a oricărei inițiative 
tinereşti, exact tot aşa cum zice unchiul Alec că nu atât retorica unui caraghios ca 
Hi a împins spre totalitarism şi spre război un popor de vrednicia şi înțelepciunea 
celui german, ci principiul punitiv-educativ pe care s-a bazat sistemul de păci de 
după Primul Război Canibal: în loc să fie lăgăruiți, expropriați şi persecutați la 
copii imperialiştii wilhelmini din capul acelui Reich al odioasei Păci de la 
Mogoşoaia Beach (Buftea), învingătorii s-au pretat la a împinge la foamete o 
seminție mândră şi obişnuită să înfulece consistent, după cum în ideea de a proteja 
Europa civilizată de o Rusie revenită marxist-leninist la cea mai cumplită 
barbarie, aceea a omului pre-religios, practic ateu, cordonul sanitar de la Baltică 
la Pont s-a croit defectuos, creându-se numai o Polonie Mare, nu și o Românie 
Foarte Mare, pe măsura idealurilor şi aspirațiilor tatălui meu şi a prietenilor lui, 
care nu concepeau să primim numai ceea ce era al nostru, fără nicio dobândă 
compensatorie la veacurile cât am fost opriți de la o dezvoltare firească, ci 
socoteau că pentru schimbarea ponderii românilor în Bucovina, de la 99.9% la 
49.7%, meritam fără nicio discuţiune Lembergul nostru, dacă nu şi întreaga 
Galie, precum şi, din considerente privind securitatea Hotinului, cetatea 
Cameniţei cea dealtfel intim legată de zbuciumata istorie a Moldovei, ca să nu 
mai zic nimic, mamă-mamă, că dacă mă uit la vest, văd că nu ni s-a lăsat granița 
naturală, pe Tisa, pe Dunăre, pe Morava, pe Timoc şi iar pe Dunăre, scăpând 
nepedepsite atât Serbia, care a generat cumplitul măcel la 1914, cât şi Bulgaria, 
ce oprind corpul expediționar franco-englez, al generalului Sarrail, să vină de la 
Salonic, pe la Turtucaia, la linia fortificată Focşani-Nămoloasa-Galaţi, a grăbit 
degringolada armatelor ţariste şi a favorizat victoria bolşevismului, care se va 
întoarce ca un bumerang împotriva ei, dar şi împotriva noastră, care de unde eu 
şi familia mea am fi voit să anexăm Varna (Odessos) şi Burgasul (Borges, adică 
cetatea lui Borgiah) ajunserăm de pierdurăm până și Balcicul cel închinat de 
Burebista lui Dionisos al lui Michelangelo, ca zonă liberă greco-romană de 
oprelişti privind consumul de băuturi spirtoase fără accize... 

— Marius-Marius! oftă el, cu îndoită milă privindu-se-n oglinjoara ciobită 
a cămăruţei de paznic de la Morozovsk-Morozovsk şi parcă nevoind să admită că 
incursiunea dincolo de Nistru, în loc să-l unifice, îl spintecase dezvăluind în el o 
fire chinuită de talent şi o alta iubitoare de a-şi trăi viaţa oriunde, chiar la rusoaice. 

Da, ieşise din spaţiul carpato-pontic-danubian, nu însă şi din acela 
burebistan, care ţine de la Elba pân” la Volga, iar în sud merge binişor până la 

Tobruk şi Alexandria, sau poate pe Nil până la Abu Simbel, dacă nu şi până-n 
Etiopia tuturor posibilităților titulesciene, între care şi un conflict armat fratricid 
mussolino-antonescian, iscat homeric de la lipsa de temei a pretențiilor italiene 
asupra Dodecanezului, arhipelag de 12 insule răpit prin silnicie Greciei-Greciei, 
deși stăpânul primordial nu putea fi decât Burebista, când corăbierul Marius 
merge la înțeleptul bibliotecar cu pupile roşietice, în largul insulei Rodos având 
a avea grijă a nu eşua pe insula de nepreţuită importanţă strategică Karpathos, dar 
nici a se lăsa în voia curenților şi a se izbi de stabilopozii digului de la Kaș, pe 
malul Asiei Mici, localitate lacto-vegetariană de unde, traversând Munţii Taurus, 
dai de o şosea strategică, de pe care remarci ca familiară tăblița pe care scrie că 
intri în târgul Karaman (Caraiman), din crucea căruia vezi capela timişorenilor 
Stella Maris, cum îşi întinde aripile planând din Cipru-n Balcic și apoi în Bran. 

- Borgiah-Borgiah! iarăși horcăi Marius-Marius la Morozovsk-Morozovsk 
în ger-ger, cu părere de rău poate pentru prima dată-n răzbel că nu s-a sustras şi 
el, ca ceilalți culți intelectuali de rezistenţă, atașat cultural pe la Cairo, cum voise 
încă din 1939 să-l aranjeze prin relații fotografice cu Lee Miller unchi-su, conu 
Alecu Şaraga-Ghizdavu, în drum spre comandamentul anglo-american de la El 
Alamein Alexandria (El Iskandarîya, după incendierea şi demolarea de către 
califul Omar cu talibanii lui, a turnurilor gemene ale Bibliotecii Universale, ca la 
Biblioteca Fundațiilor Regale, la începuturile Epocii YI, cu plăcere flăcările 
demolând subproduse de-ale intelectualilor, de-ale puricilor de pe burtica Țării, 
spre a le devora săturând 85% şi gloata) survolând Insula Junei Rodica într-un 
mediu cald familiar toponimic, cum am mai zis de Carpaţi, caş, tauri şi 
Caraimanul cu cea cruce fixată de Regina Maria, pe marginea prăpastiei, pentru 
Eroi, tocmai pentru a ne arăta nouă, celor interesaţi, că povestea Neamului nu s- 
a sfârşit şi că noi episoade de eroism şi de abjecţie se vor succeda pe meleag şi pe 
de lături, până-n fundul pământului, la Morozovsk-Morozovsk, unde trebuie să 
ne jertfim ca niște eroi martiri, ca să aibă pe cine reprezenta în organismele 
euroatlantice academicianul lon Codoi şi ambasadorul extraordinar şi 
plenipotenţiar, impotentul de Saie Buburuză, director adjunct la Consiliul 
Naţional de Analize Sistemice, Fonduri de Investiţii şi Studii Avansate asupra 
lățirii Fundațiilor Străine implementabile-n România Constituţiei iorgovane, cea 
uşor de căpușat chiar în zonele ei cele mai gingaşe. 

— Văleleu! Văleleu! înmărmuri fotoreporterul cel laş, când îşi dădu seama 
că alesese Morozovskul, ca bază, doar pe principiul absurd că, fiind vorba de un 
orăşel muncitoresc plin de ofiţerime statmajoristă de la Armata 3 Română, va 
prinde de veste din vreme când va începe contraofensiva de iarnă sovietică, să-şi 
pregătească rolele şi aparatele de imortalizare a eroilor-eroilor, dar boier de 
moravuri alecsandrine fiind, iubitor de reverie-n gurița focului, ignorase pe 
Deadea Moroz , pe Moş Gerilă, pe Moş Crăciun cu carnet de PCUS (b), care nu 
se ştia dacă va scoate din desagă, pentru un pol al frigului şi gerului ca 
Morozovsk, o şubă siberiană gulerată cu blănuri de samur, sau un sicriu din blăni 
simple de brad carpatin, de la lăzile de muniţie de Făgăraș. 


114 


— Poate, gândi-gândi, mult mai binişor era dacă mă stabileam cu la 
Kotelnikovo, în Stepa Calmucă, la Armata 4 Română la statmajorişti, catadixind 
şi părintele maior Damian să se repeadă de la Umanţevo, să mă slujească 
duhovniceşte-n caz de mare nevoie-nevoie! Popă pe cămilă kaki cu două cocoaşe 
nici dracu n-a văzut! Că Jenel Noveanu e conştiincios, nu se va dezgropa de la 
Kletskaia doar pentru că e ziua mea, 8 noiembrie 1942, zi în care s-au făcut de 
către nişte extremiști legăminte antibolșevice fioroase, dar biruinţa va fi a 
sărbătoritului Gheorghe Gheorghiu-Dej, aşa că stau eu şi mă minunez soldăţeşte, 
dacă era ăsta născut din părinți creştini-creştini, în chiar ziua Arhanghelilor Sfinţi, 
Voievozi, Mihail şi Gavril, de ce plm i-or fi zis ăia atunci Ghorghe? 

— Ghorghe, ai?! plesni de indignare Ţyuchel Adriean. GHEOR-GHE, 
tovarăşe profesor de desen tehnic! Ţi-o fi foame. Mănânci vocale, ai? Şi încerci 
să induci în eroare organul anchetator: când Kotelnikovo, când Kotelnikovski!... 
Onorată instanță, să nu-mi zici mie Zlatoust sau Zlatna, dacă nu merită banditul 
aista MSV, muncă silnică pe viaţă, cum zice şi Marx, că plusvaloarea pe care şi- 
o însuşeşte nomenclatura, ca proprietar colectiv al Lagărului Socialismului şi 
Păcii, în minele de aur, e cea mai maximă când reproducerea forței de muncă a 
zekului, e cea mai minimă, la limita calorică determinată științific de savanţi! Ce- 
ai cătat cu trupele şi cu videocamera la Stalingrad, mă banditule? 

— E complicat, Agnieszka, gemu ca de sub o plapumă de nea proaspătă şi 
afânată, soldatul albit luptând până la senescenţă cu incapacitatea homosapilor de 
a arbora, în istorie, un comportament geografic cât de cât civilizat, în sensul bun 
al cuvântului, definit de puricii săltăreţi spiritual de pe burtica Ţării. 

— Agnieszka-Agnieszka, aşa cum am hotărât cu Murocika, la Harkov, în 
octombrie-noiembrie anul trecut-trecut, adică 1941, între luarea Odessei şi Parada 
Militară de la statuia lui Lenin din Ploşcead Iskroi (Piaţa Scânteii, azi Piaţa 
Adevărului presei libere), la statuia obeliscizată a prapurcicului, a stegarului 
eliberator din Ploșcead Pobedi, unde poți vizita Muzeul de Historia Naturalis al 
optzecistului nostru postmodernist Grigore Căinaru-Antipa, dezvoltarea mai 
departe a succesului de luasem noi Colegiul, unde-și mutase de la Poltava 
infractorii şi infractoarele Makarenko, era, anticipând cum va trage la sorți 
Necesitatea de şorțuleţul de casap, roş de sângele fecioriei jertfite zadarnic, al 
Nonfinalităţii predestinate nouă, oamenilor-cu-operă, dezvoltarea era, calculat cu 
degetele pe hartă: de la Harkov la Stalingrad, să forțezi Volga, un fluviu liniștit, 
dar mai lat ca Donul, distanța-n unităţi de măsură etapizate cazon era... era cam 
cât până la Moscova! Nebunie curată. Ca cum ai simula mebic c-ai geniu. 

Nu l-am înţeles pe Hitler-Hitler de ce s-a sucit spre Stalingrad-Stalingrad, 
când mie mi-era perfect egal, fără Murocika, încotro mă duc de la Harkov: eram 
ca Faust, gata să mă pronunţ în judecarea proprie-mi vieți, printr-un patetic 
specimen universal de soluţie, cum că clipuliță mai stai, o eternitate! 

Da, Agnieszka, o eternitate epicuriană şi o tinereţe în plus mă despărţea, ca 
sârma ghimpată, de domnişoara sovietică francofonă Daria Maximovna Riumina, 
pe care 0... cunoscusem pe plajă la Antibes, în 1937, crezând-o balerină de la 

Bolşoi, contesă Nataşă Rostova, pe când tăticuţul ei, diplomat obscur din Rostov, 
se interesa de flota franțuzească de la Toulon şi de posibilitatea sabordării ei, în 
situația unei conflagrații româno-sovietice, când ar fi putut fi folosită, pentru 
desant la Ialta, la străvechiul Siidaque şi la Feodosia, pentru ca peste Munţii Iaila, 
prin Karasubasan, Simferopol, Bahcisarai, Kruppskovo, Alealliluinsk, să cădem 
în spatele eroicilor apărători ai Sevastopolului, ascunşi ca talibanii în grotele lor 
adânci, artificiale însă, dintr-un beton armat pe care groaznica artilerie a lui 
Manstein, l-a străpuns uşor până la 40-50 metri, lesne înjosindu-l, fiind turnat de 
ingineri improvizaţi, cu stahanoviști grăbiţi şi cu zeci de mii de zeki leneși, un fel 
de a zice înfometați... Altminteri, am plâns atunci, aflând de la Mişu că unul din 
apărători, umoristul Petrov, ce nu mai scrisese vesel după probabil sinuciderea lui 
IIf în anul Ejov 1937, a pierit într-un accident aviatic, la 2 iulie 1942, tot cam la 
40 de ani, decolând chiar din Sevastopolul asediat de noi. 

— Nu, Agnieszka-Agnieszka, o eternitate şi o tinereţe în plus, atrăgătoarea 
ta juventute, îndosariată elegant într-un fel de virtute cu scoarțe lucios-umede 
vişinii putred, să mă rogi, şi tu, și Andrei, fie el Hurmuzacov sau Saharov, nu, eu 
nu sunt, nu sunt încă, un bătrân libidinos și emo emoţio emoţionat... Da, de ce 
nu? De unde împunsăturile mele cu Virginica Gibson, care împingea feminismul 
până la capăt, până la capătul patului? Pentru că noi doi niciodată. Din respect 
pentru fratele meu sponsor Capelei Timişorenilor, Mănăstirii Anticomintern de 
la Miorcani, Monumentului Paul Goma de pe Aleea Clasicilor, Cimitirului 
Frontieriștilor de la Kladovo, Ansamblului Funerar Regal de la Sigmaringen... 
Dar, hm! împunsătoarele certuri de-a binelea cu preabuna, miloasa eseistă 
Clarissa Honig? De acolo că, poetă răzvrătită, era în stare de orice, bunicul 
Cazimir, tatăl Samson, mă-sa Phia, soru-sa Elza... nimeni nimic, ea nu respecta 
nicio autoritate. N-am întâlnit, într-o viaţă de homosap, dihanie mai pretențioasă, 
decât poate pe Ioil Borgiah, bibliotecarul alexandrin din vis, care chiar lua în 
serios un beethovenian filozofic principiu Heiligenstadt cum că: 

— Omul, sau ființa conștientă de sine pe indiferent ce suport, este dator a 
examina tăios lumea ce-i este atribuită, lămurindu-se dacă există în ea, sau nu, 
vreun Ideal care să asigure o jertfă de zi de zi, cam cum muncea Michelangelo. 

— Dacă există în ea aşa Ideal, zic O.K.! Cum suspină americanul după ce 
bombardează amărâtele trenuri din Gara Basarab, numită aşa după refugiații 
basarabeni terciuiţi pe linii moarte, adăpostiţi în vagoane uzate... Dacă nu, atunci 
e momentul să te gândești foarte bine dacă te mai aventurezi să trăieşti, pentru că 
previzibil te vei plictisi sau vei produce necazuri altora, mai onorabil fiind a lua 
în serios o sinucidere timpurie, lăsându-i să-şi vadă de treabă pe ăia care şi-au 
găsit vieții „scopul“, care chiar cred că, oprimând sau masacrând pe alții, trăiesc. 

— Deci, fată-fată, fată pistruiată, Agnes de Krecy, ci uite ce-mi scrie 
Noveanu, c-aseară, pe Discovery, cică Stalin a semnat, pardon! bolşevismul a 
bătut laba păroasă cu nazismul, primind o BUCĂȚICĂ din Polonia!... Ori e 
greşeală de traducere, ori obişnuita ticăloșie, care-i incită pe galițieni anti-anglo- 
americani şi, în măsura în care se vorbeşte doar de Treblinka, niciodată şi de 

minusculul Aiud al Reeducării, uşor frustraţi, cu conduită la urne imprevizibilă! 

— Krasnaia Armia, surâse ea, a ocupat din Polonia mamei mele o jumătate 
muuult mai mare decât jumătatea rămasă Wehrmachtului, care a acceptat totuși, 
buimăcit, să-şi trimită pe urmă reprezentanţii pentru paradele cu cizme şi 
motorizate ale totalitarismelor înfrățite, de la Brest şi de la Chişinău... 

— Un orgoliu extrem, de ADEVĂRATĂ înzestrare pentru poezie, la 
această, intimidantă încă de la doisprezece ani, Clarissă Honig, Agnieszka... 
Orice altfel de conexiune între noi decât aceea spirituală era de undeva de dincolo 
de cuvinte, ferm interzisă. De un dublu cordon verboten, întărit cu sârmă 
ghimpată şi cu frumoasă iarbă verde necălcată, minată. N-am mai întâlnit decât 
pe un vinil al Murocikăi, cu vocea lui Esenin spovedindu-se ca huligan, atâta 
oarbă încredere în darul liric. M-am speriat să nu întinez. Şi mai era şi altceva, 
biblic: istoria lor, plină de fecioare goale jertfite căpcăunilor cu supraputere 
asupra Seminţiei, spre a o salva de la o exterminare prea devreme, înainte de a se 
fi exprimat în universal. Mă rodea suspiciunea că mama Phia, meşterul Honig cu 
ochii ăia mijiți a subînțelesuri, Elza mereu retrăgându-se să fim singuri noi doi cu 
Poezia, însuşi stăpânul ei Cazimirului fiu, pururi înnegrit de îngândurare 
expresionistă, toţi, toți, toți mi se păreau a conspira, a o oferi ca pe tavă sub vremi, 
a ne împinge unul spre altul... De ce? Exagerau evaluând relațiile colosale ce aş 
fi avut pe la Ministerul Propagandei? Sau prin senatorul poreclit Şaraga, sau poate 
prin Mişu, abilul copoi secret. Sau poate eu însumi, argeşean căruia Mareșalul 
antonescian militar-fascist, copil fiind iar mama pictoriță și el maior, dăruitu-mi- 
a o tobă de tinichea, de mărșăluit cu ea, speriind păsăretul Pribegilor! Cine ştie, 
aş fi putut interveni pentru ei sau pentru alții. Era stânjenitor, simţeam dureros 
presiunea asta, reală sau numai posibilă, și mă cuminţea complet opreliştea 
lăuntrică, să nu PROFIT, ar fi ca un viol asupra unei domnișoare robite după legile 
aspre ale războiului om-om! De era sau nu amor, nu puteam lămuri decât în 
condiţii de pace şi lucrul nu s-a mai testat, expediind-o ei la Baltimore, prin 
Elveţia sau prin Bosfor, desigur fără a mă chema de la Ziduri pentru un bun rămas. 

Cu Murocika era însă altceva! Dorinţă sălbatică, reciprocă, ceva franțuzesc 
cu adevărat animalic, perfect pur, pur, pur!... Nicio oprelişte, încă de pe 
suprarealista plajă de la Antibes. Deşi a/re motive erau afirmate-n Harkovul ăsta, 
din capul locului: aceleași a/re motive ca-n cazul Clariţei! E ciudat, nu? Să o... 
protejez! Vasăzică eu cu Lecca umblăm prin mahalalele proletare, să punem laba 
pe un specialist în îmbălsămări, ce prelucrase la strung cadavrul lui Lenin, 
făcându-i pielea nemuritoare şi Horea Bratu se gândise să i-l expediem pe 
preparator faraonului Hi, pentru ca, aşa cum ne-a dat Odessa, aşa să ne dea şi Ialta 
— plus, eventual, jumătate din Sevastopol, 40% din Crimeia, 30% din Caucaz şi 
20% din Kuban, de preferinţă în jurul Krasnodarului nostru. 

Era burniță umedă şi veni vorba de tuberculoză, boală de care ar fi murit 
umoristul odessan IIf la 13 aprilie 1937, zicea Lecca, medic, de, eu însă pregătind 
o excusie în Reich, aflasem din Der Angriff altceva, că s-ar fi sinucis ca alți mari 
scriitori sovietici hărțuiți. 

ȘI deodată aud o violină bacoviană în ploaia neagră, sfâşiind universul- 
orchestră cu tânguitorul Concert al lui Mendelssohn, desigur interzis ca evreu în 
Reich şi la Praga, urmând a i se cobori până şi statuia de pe acoperișul de tablă 
galvanizată al Rudolfinumului. Am încremenit rece ca bronzul eu însumi şi m- 
am pierdut de doctorul ce oricum studiase-n Harkov, fund coleg cu polonezul 
Pisdulski sau, nu mă mai ajută memoria, aha, berea aia Pils, aşa, scumpo, 
Pilsudski, mă gândisem la Jozef Paderewsky, pionismul, pianistul, preşedintele, 
Şi, şi, şi vioara aceea mă atrăgea ca un magnet cu feromoni, ca ceva deja trăit. 
Acel tot octombrie, 1940 însă, când ştiam de la Iaşi că, ucis-sinucis, profesorul 
Petre Andrei fusese jer/fit ritualic, pentru a se prăznui Biruinţa la o lună de la 
alungarea celui mai român rege al nostru, Carol al II-lea. Se făcuse uriaşa 
manifestaţie din Piaţa Naţiunu 6 Septembrie, ca probă-n sute de mii de 
manifestanți de cum se poate trece instantaneu româneşte de la un regim la altul, 
şi cu un fior de gheață pe şiră, ca la Morozo-Morozo, am întâlnit pe lângă Morga 
lui Minovici, pe Spalierul de fontă ce ornamenta Splaiul Unirii de-a lungul 
Dâmboviţei, care-i lordanul bucureştenilor, o fată-n alb de mireasă, cu stea 
galbenă-n pieptul începător, dar nu o stea diformă, ca alea de lagăr, ci una cu 
lacrimi şi îndârjire croită-tivită, ca pe o decorație de eroină, parcă zicând ca 
Modigliani antisemiţilor din local în Montparnasse: 

— Je suis Juif et je vous emmerde. 

— Uimirea, emoția mea de nedescris, apoi, rău informat fiind, Isadora, la 
început am crezut că ea a anticipat protestul faţă de apariţia înjositorului, din 
punct de vedere al intelectualilor naziști, însemn, ce actualiza medievalul clopoțel 
de atârnat la gâturi ce oricând puteau fi retezate, pe urmă, am constatat că ar fi 
putut primi ştiri europene: de prin noiembrie 1939, existând în Polonia ocupată 
obligaţia de a nu ieşi din casă, evreu de peste şase ani, fără o Judenstern în piept, 
inovaţie generalizată în anii următori pentru întreg Reichul şi pentru toate 
ținuturile administrate prin război, cu extindere totală a umilinței din stradă în 
intimitatea propriei locuinţe! 

— Totuşi, în acel 6 octombrie 1940, Despina, poate să fi fost şi altceva în 
exasperarea poetei de 12-14 ani: trebuie că se va fi pus cumva problema ca evreii 
să poarte Judenstern şi-n România Mutilată, opunându-se până la urmă Palatul... 
Eu nu mai știu, pentru că după ce am vrut să-i smulg de pe pieptul lucios şi tare, 
marmoreean, steluța aurie, neinscripţionată cu Jude, m-am îmbătat crunt şi 
funebru, căci a doua zi, mai mult decât ca student ieșean ce pierdusem un profesor 
infinit mai profesor decât proful de lucru manual Horia Sima, cum zicea 
lugojeanul Nae Căinaru, antreprenorul, că-l cunoștea, că e încadrat cu normă- 
ntreagă mozaicată din... opționale utile la olimpiada meşteşugurilor tradiționale 
româneşti, ca metaloplastia, vai! în 7 octombrie 1940, prăznuiam eu însumi o lună 
de la îndepărtarea din teatre a elementului iudaic, ca și din toate activitățile 
artistice, dându-mi-se-ntr-o epocă de stranie tranziție neaşteptate facilități de 
afirmare, ca pictor român, precum şi tot o lună de când mărginitul Antonescu 
cedase, fără regrete, comentarii şi definitiv prin schimb de populaţii, bulgarilor, 

Balcicul meu şi al Reginei mele, negândindu-se nici că în chipul acesta aceşti 
slavi asiatici capătă un litoral mai lung decât al nostru, europeni get-beget, daci- 
daci, şi nici că ar putea fi pus dinaintea videocamerelor staliniste şi împușcat la 
Târgovişte imputându-i-se subminarea artelor plastice naționale. 

— Şi de ce crezi, Liz, că mă chema cu vioara ei cosmică fata lui Riumin? 
Oare nu pentru că mă dorise de la Antibes, crezându-mă vreun prinț al 
monarhiei... italiene!... celei măturate de bolşevici pentru a înceţui Cizma cu o 
spiritualitate fotbalistică? Şi culinară! Nu! Ci pentru a-mi confirma că încercatul 
strateg Hitler de astă dată greşise, neobservând că de la Harkov la Stalingrad, sau 
la Moscova, cam tot atâtea verste sunt. Şi că decât să ne întindem ca mărgelele 
pe o aţă de la Cotul Donului până-n pustietăţile Stepei Calmuce, de mii de ori mai 
productiv ar fi fost să fi lovit el spre Voronej, centru muncitoresc numit anterior 
Zlatoust sau Dodonsk, dar căruia i se schimbase toponimul după comisarul 
cominternist basarabean Voronin, această acţiune fiind absolut necesară, pentru 
că italienii, romantici şi nesăbuiți altminteri, dacă era să se lupte, piereau de gerul 
prea nordic, pe când ungurii se menajau cu ostentaţie, convinşi că la sfârşitul 
conflagrației vor lua, prin forţa armelor şi a pilelor aranjate în tot Occidentul, nu 
numai toată Transilvania, ci şi Banatul, Oltenia și mai ales Valea Argeșului, cea 
dorită cu mormintele străbunilor mei Ghizdavi cu tot, de vreo mie de ani! 

— Murocika-Murocika! deloc rea strategia ta! Voronej, deci! La nord, 
oraşul academic Miciurinsk, zis cândva Șarașka. La sud, viitorul târg de gimnaste 
Gheorghiu-Dej. Și toate trei dincolo de Don, cum și ne-nvaţă, ca urmași 
expansioniști ai Romei, doctrina cominternistă, că Armata Roşie trebuie să ocupe 
toate ţările vecine Soiuzului, anticipând ajutorul roşu dat Cominternului de 
muncitorii salarizați peste tot mai bine decât „intelectualii bucheri şi talmudişti“. 

Această forţare românească a tihnitului Don nu spre Țariţin, ci spre 
Konigsbergul Romanovilor, spre Capitala Încoronării țarilor, spre Alba Iulia a 
ruşilor, spre Moscova tuturor Rusiilor posibile şi imposibile, susținea cu mine-n 
pat trădătoarea intereselor Cominternului şi ale intelectualilor filosovietici 
occidentali, mânce-i-ar câinii — ar fi putut declanşa părăsirea în grabă a 
Kremlinului de către Stalin tocmai pentru că Stavka se aștepta la acest atac şi 
avea procedurile de evacuare întocmite, avizate şi aprobate! 


Dar de ce ţi se părea atât de bine gândită, promițătoare, această amplă 
învăluire a Moscovei, în Războiul Sfânt, de către români? Poate pentru că e 
artistică pe harta statmajoristului graţioasa unduire-n gât de lebădă a cârnatului 
de săgeți descriind cutezătoarea manevră emanând atât intuiție feminină cât şi 
geniu viril surprinzător psihologic. Într-adevăr, evaluând noutatea concepţiei 
Operaţiei Stafia, inspirată de expresia lui Marx o momâie colindă prin Europa, 

ce se constată la tv pentru cine n-are timp să se documenteze-ntr-o bibliotecă 
adevărată şi preferă să-şi facă iluzii optice nutrindu-se de la jgheab, e că atât Hitler 
cât şi Stalin nu erau comandanți direcți de abator uman, cum a fost Napoleon: 
între ei şi fronturi se afla o interfaţă, rău bărbierită, niște hărţi, care nici măcar nu 
evoluau în timp cât de cât real, ca cele meteorologice peste o juma de secol. 

Stafia? Da, aşa i-a zis Dana Maximovna Riumina operaţiei concepute din 
capul ei de nespecialistă. Şi nu dispunea de „interfaţă“. De nişte hărți. Cum avea 
Stalin, a cărui stafie viola deja Europa fără prezervativ. Popoarele înrobite de 
Hitler, Antonescu şi Mussolini nădăjduiau, se va spune, să fie eliberate de sub 
jugul fascist de către Soldatul Sovietic, căruia nu i-au mai ridicat ulterior acele 
statui şi obeliscuri pe care el le merita baraschian. Ca să nu mai zic nimic de ce 
supraproducţii hollywoodiene s-ar fi cuvenit creștineşte să aibă şi el parte. Numai 
frații Ghizdavu, şi în special Marius, s-au mai gândit la astfel de datorii uitate, 
prin Virginica obținând Andrei Hurmuzacov, de la primarul şi consilierii târgului 
Santa Diana, comandă fermă pentru o statuie cocoţată pe obelisc, cu stegar 
eliberator Baraschi privind spre Pacific, din bronz românesc, exportat din Vama 
Veche de nişte întreprinzători care, rău decodând Testamentul lui Petru Rareş, au 
topit o statuie a Doamnei Chiajna, a cărei activitate socio-politică în Regatul 
Muntenia a avut ecouri de presă citite la Istanbul până şi de stafful Sultanului. 

Neuitate zile, lrinuco, fătuca mea, toate zilele de 25 octombrie, în tinereţile 
mele de Război Sfânt! În 25/26 octombrie 1941, fugind de la Odessa, ca om-cu- 
operă, de vreun nou atentat de natură a declanșa noi represalii asupra populaţiei 
civile nevinovate; în 25 şi 26 octombrie 1942, singur la Morozovsk în cămăruța 
de paznic, comemorând un an de când mă-mpreunasem cu Murocika la Harkov 
şi îmbătându-mă de vedeam auroră boreală spre Cotul Donului, Stalingrad şi 
Stepa Calmucă; iar luni 20 sau 26 octombrie 1943, calm, lejer, pregătindu-mă de 
bolşevizarea ireversibilă a neamului meu, participând la inaugurarea festivă a 
unei remarcabile lucrări genistice de infrastructură, pe lângă general Rășcanu, ca 
reporter propagandist cameraman, anume la punerea în funcțiune, şi darea în 
folosință a ambelor benzi de circulaţie, a Şoselei Bucureşti-Măgurele, Șoseaua 
Mareșal lon Antonescu, dreaptă ca laserul, pe care la scoaterea României din 
cursa NATO-UE din 13-15 iunie 1990, vor transporta armata şi securitatea 
„elementele“ arestate de mineri, demascate de feseniste lui Iliescu şi Roman c-au 
manifestat în contra Partidului Partidelor, anchetă bestială, enkavedistă. În fine, 
25 octombrie 1944, tanchistul Grişa Căinaru şi depeșa lui către Dora, eram şi eu, 
că a eliberat la Carei, Satu Mare sau Debrețin, Ultima Brazdă de pământ 
Românesc răpit de Horthy, tovarășul de revizionism al lui Hitler. 

Adevărul fiind că nu pe banii mei, pe legitimațiile mele, mă deplasasem, în 
gloriosul octombrie 1941, de la Odessa la căderea Harkovului, ci pe-ai lui Mişu, 
care mă însărcinase să-l împuşc pe doctorul Lecca, dacă ar fi trădat şi ar fi dezertat 
din misiunea de supremă importanță diplomatică ce 1 se încredințase, avându-se- 
n vedere relația personală ce se stabilise-ntre Conducător și Fiihrer, probabil 
ambii incinerați, că să identifice şi să captureze pe profesorii doctori laureați ai 

premiului Nobel pentru medicină şi ai Apelului pentru Pace, celebrii Zarski şi 
Vorobiov, care l-au îmbălsămat pe termen nelimitat pe kapitan zemli Vladimir 
Ilici Lenin, iar serviciile Axei aflaseră, poate de la Krupskaia, că se duceau 
convorbiri tripartite între Washington, Londra şi Moscova, având ca conţinut 
intențional a se proiecta şi construi, după Victoria Finală şi încetarea sălbaticelor 
bombardamente asupra berlinezelor, în Alexanderplatz (care se va reboteza Piaţa 
Naţiunilor Unite), un monumental Mausoleu, valorificându-se ca material 
decorativ marmura neagră şi roşie a profesorului Albert Speer, care o băgase până 
prin 19309 în raihkanțlaiul lu' Ghitler, acolo-șa urmând, cu timpul, a se odihni întru 
evighe mir, în ce ordine la bătaie va eşalona Soarta sintaxa, generalissimul 
Roosevelt, generalissimul Churchill şi generalissimul  cominternist Iosif 
Vissarionovici Stalin cu vipuşcă roşie, pentru a fi omagiaţi prin cozi o eternitate, 
de către europenii aducând prinos de recunoștință, sezonier împrumutându-se de 
la Moscova şi mumia lui Lenin, pe motiv că pobeda asupra fascismului a fost 
posibilă numai deoarece bolşevismul era un totalitarism mai tare decât nazismul, 
cum recunoaște-n sextaz până şi Dorothea mea, cu unele amendamente însă pe 
cearșaf, relative la accepţia epitetului rare ca atare, nefiind totuna juridic lozinca 
antiamericană Antonescu, să fii tare cum a fost Ștefan cel Mare, cu fraza 
lăutărească ce-o auzeam, prin cârciumile periferiilor ploioase ale Harkovului 
ocupat de soldaţii noştri, cum că Ține, Leano, cu Roosevelt! 

— Da-da, Irinuca tatii, de-aia zic eu să-ți găsești un elvețian bătrân şi să te 
cari cu orice preț din Republica Socialistă România, cât ești tânără şi apetisantă, 
iar maokimismul nostru național, la 1976, abia de se pregăteşte a dărâma biserici, 
ca austriecii pe-ale Ardealului şi ca jigodiile horthiste pe-ale Regatului România 
prea Mare. Până prin 1980, prin abuz orizontal, îl... împământenești pe Joachim 
Burckhardt ăla-n Baselul nostru, iar pe la 1983 o ai deja pe Isadora cu bărbosul, 
roşcatul şi jovialul softist de renume mondial, Hans Morgenstern, încât pot să ţi- 
o trimit şi pe mă-ta, pe biata Liz, la îngrijit, că eu n-o să mai am posibilităţi acilea 
ca s-o ţin, în contextul achitării datoriei externe-n folosul nomenclaturii feseniste 
de mâine ce cleptocratic se va restructura şi în efortul zidirii Casei Parlamentarilor 
imena Nicolae Ceauşescu, cu temelia peste unul din exemplarele fluviu- 
romanului 1981, bardon, 1681, al obraznicului de Grigore Căinaru, care mergea 
pe ideea de proiect a Ducăi-Vodă, cum că să ridicăm un stat ucrainean traco-geto- 
slav, între al nostru şi al Cominternului, nevoind el a se război cu Fadeev dincolo 
de Bugul Transnistriei şi stând pe-acasă, în gazdă la Bolboroşi, lângă Cişmigiu, 
sau chiar pe la Glagoveni, când, culme a eroismului, plecase... Dora lui pe front, 
şi a mea, asigurându-i scriitorului condiții ideale să-şi termine, singur, singurel, 
principalul său megatext, până să-i fie spurcat, printr-o ocupaţie cominternistă 
definitivă şi demoralizantă, mediul literar înconjurător. 

— Ocupaţie... de fi ni ti văăă? 

— Da, Irinuco! Du-te! Şi meri în căile inimii tale-ntru Domnul, că aici 
NICIODATĂ guvernanţii nu se vor dezobişnui să se comporte ca nişte 
vremelnice trupe de ocupaţie: oale și ulcele, metan, mercaptan puturos, 

polietilenă de pungi şi recipiente răcoritoare vom fi, noi cei ce-am luptat în 
Răsărit, pentru Regina Maria şi pentru restaurarea în URSS a unui țarism 
constituțional, cu adevărat federal canadian şi democratic american, iară 
greieraşii cocoţaţi în capul administraţiilor locale tot vor fi mereu surprinși la 
apariția primilor fulgi de nea, mereu incapabili să apere de frig populaţia, evitând 
din timp crashul presiunii la gaze pe ger rău, de te congelezi în stății așteptând 
Morozovskul, că NICIODATĂ pe meleag, în vecii vecilor, nu se va afişa la capu' 
liniei la ce oră pleacă sigur vehiculul pentru transportaţii în comun, ca să existe 
un minimal control din partea societăţii civile dacă se fură sau nu motorină sau 
dacă umblă maşinile încârligate că așa trebuie să le dea drumul controlorul, în 
cârdăşie cu şefii până la ministru și şeful partidului şi şeful şefului partidului, de 
le dă pe de-a moaca acțiuni nesimţite pe la rude şi prieteni... 

— NICIODATĂ nu ne vom mai reveni din înfrângerea de la Stalingrad, 
Isadora! Eu însumi mai stau pe-aci-n Dumbrăviţa vreun an, doi, până-mi termin 
cel mai târziu în 1992 documentarea pentru templul meu de la Sonnenheim, 
Capela, reală, şi cu sprijinul softistului de tac-tu, virtuală, Timișşoara-n sânge. 
Îndur mediu toxic, printre hoţii de bolşevici, pentru că Subiectul meu este totuşi 
în Răsărit... Mi-am dat seama de soarta asta a mea la Gumrak, cât am locuit cu 
Otto Runge şi Von Paulus în același turn de control alb, dezafectat din cauza 
viscolului. Nenea Paulus, în anul naşterii mele 1912, tânăr ofiţer german, s-a 
însurat cu Elena Rosetti, strănepoata Elenei Cuza. EI iubea cu patimă România 
Regală Mare, iar nobilul sacrificiu al lui Otto Runge, la urcarea în elicopterul de 
pe ambasadă, poate c-a fost din ordinul acestui feldmareșal. Dealtfel, nobila Elenă 
Rosetti, dezgustată de relațiile române-ruse, dintre căruțaşul Oaie Mouton şi 
generalissimul Kutuzov Sovrom, l-a tot cicălit pe Von Paulus, care lucra la 
planuri, să-l influenţeze pozitiv pe Hitler să renunţe la Barbarossa, prorocind că 
atâta vreme cât Churchill şi Roosevelt nu sunt cu el în Cruciadă, ba dimpotrivă, 
cu Stalin şi cominterniştii, riscă o înfrângere ca a Casei Albe în Vietnam, sub ura 
şi disprețul pacifiştilor euroatlantici aglutinaţi de-o gândire criptorasistă cum că 
galițienii (pentru unii austrieci, doar bulgarii şi românii!) şi angkorienii nici nu 
merită ca indivizi să fie eliberaţi de sub totalitarisme de inspiraţie marxistă! 

— Deci nu în Spania, Despino, i-am zis-o de la obrazu-mi neras, încă de 
când cu procesele lui Vîşinski ce revoluţiona justiția de tot, iar taică-miu-şi 
ațintise amuzat dioptriuile pe interferenţele emulauive Stalin-Hitler, ambele bazate 
pe idei din marxism, şi, ay! pe plaja surrealistă de la Antibes, apăru balerina, 
balerina de fapt violonistă, Murocika mea, cea spânzurată, se zice, din lăcomia şi 
din orbirea mea. Sub vraja ei siberiană, ciudat că n-o vedeam deloc pe Eliza, cât 
de lângă mine încă de pe atunci era! Dimpotrivă, riscam orbește demersuri 
penibile, era şi frondă, la autorități militare, civile şi securistice româno-germane, 
precum că să-mi permită Mareșalul să mă-nsor c-o rusoaică sau ucraineancă, nu 
Regină ci balerină, ceea ce n-a scăpat ochiului vigilent al turnătorilor DEJA, am 
impresia că nu harkovieni, ci bucureșteni ce se vor bolşeviza, convingându-mă şi 
pentru vieţile-mi viitoare, repet: 1) că Subiectul vine de la Răsărit, 2) că 

NICIODATĂ nu ne vom mai reveni din înfrângerea de la Stalingrad! 

Asta-i principala consecință a străpungerii cu burghiul blindatelor sovietice 
a forturilor noastre de lemn, improvizate din căruţe valahe hussite, şi a nimerelii 
joncțiunii de la podul lui Otto Runge de la Kalaci, cu încercuire într-o pungă cam 
cât judeţul Dâmboviţa, a celui mai înaintat şi mai eroic, practic fără piloşi SS, 
eşalon al Cruciadei Antibolșevice. Dar atunci mă obseda doar discursul delirant 
al sfrijitului de Goebbels din Sala Polivalentă, pus de Hi suplinitor total, cum 
Stalin megafon pe Molotov, să declare fraților şi surorilor că de aici începe un 
Război Total pentru Apărarea Patriei expuse Capitulării Necondiționate. 

— Nu, lrinuca tatii, care-n loc de a-ți vedea de germanistica ta, îți închipui 
tu c-ai voie şi poţi sub Roller-Cea să ştii istorie-istorie! Această încercuire n-a 
însemnat nimic esențial pe teren strategic. Poate să fi cântărit ceva nu în Istorie, 
ci-n Literatură, câteva sute de mii de Cavaleri transformându-se-n „martiri ai 
Pactului Anticomintern“, căci n-au mai supravieţuit prizonieratului, în Gulag cu 
transferuri, sub Dej, direct în Romlag, decât foarte, foarte puţini, nişte mii acolo. 
Pesemne mai mult turnătorii, cleveteşte Noveanu-n legendara-i intransigenţă, de 
prevăzuse el la 19 mai 1990 că PNŢ-Borviz şi PNL-Parizer n-au nicio legătură, 
decât de turnători-supraviețuitori, cu partidele clasice, ale sfintei Regine Maria. 

— Aşa cum arăta şi un analist al secolului, Lino, militar, sir Bernard-Henri 
Levy, La Barbarie ă visage humain, barbaria... are bot uman, muian de homosap, 
bardon! sir B. H. Liddell-Hart cel mai mare analist, zic, strategia nu poate fi decât 
a Acţiunii Indirecte, adică de-a dreptul spre uie, deci fără a reprima bolşevismul 
niciun pic, cum o ia şi Zahar Avăcăressi, iar a mă încercui pe mine la Gumrak, 
mă rog, a ne încercui pe noi, pe mine, pe Runge şi pe alții, după un contur 
Soloviețki, anume Soviețki, nord Gavrilovka, Volga, sud Samofalovka, Sovieţki, 
ce din sateliții lui Roosevelt apărea cu o apetisantă formă de ficat hrănitor chiar 
crud, nu prea era mare scofală! 

Adevărata acţiune indirectă, total ignorată sau aproape, de aşa zisele 
documentare britanice, franceze, oc-ci-den-tale, de vă fac ele, galițienilor, tv- 
culți în Istorie dar nu şi-n Literatură, schimbându-vă la față, s-a realizat atunci 
puţin la nord de Gumrakul meu, pe cursul mijlociu şi superior al Donului, de la 
aliniamentul Harkov-Kursk-Orel mai către Voronej şi gorodul Gheorghiu-Dej, 
unde magnolierii gălbejiţi ai Armatei 8 italiene au dat de ger, iar bestia nazistă nu 
le-a pus la dispoziție disperaţilor, în retragere spre Mediterana lor, camioane sau 
trenuri, exterminând pre mulți prin congelare şi partizanat, numai prin filme 
cretinizante întru succes de casă american văzându-se niște pletoase blonde 
alegându-şi muj din nămeţi, congelat ca un pui de Crevedia şi de Titu-Serdanu, 
unde a aterizat Cea, mda, pui avicoli în ulei de floarea-soarelui, cât încă se dădea 
la liber netrecându-se la achitarea accelerată a datoriei externe, ca etapă strategică 
spre autoghetoizarea Republicii Socialiste România, ca cel mai longeviv congelat 
stat totalitar din Europa, beneficiind ca şi modelul ei kimirsenist, de stabilitatea 
ereditară a factorului de echilibru constituţional prezidenţial. 

— Bieţi fiorentini! Bieţi napolitani! Bieţi venețieni și atâția alții, lăcrimă 

popa Damian, mucenici ai unei mari dei, a apărării civilizaţiei creştine la 
Kantemirovka, Ravenna, în contra Antihristului, ce noi îl credeam întrupat doar 
în securist și el zace până şi-n lucruri, în Prozaicul ce dus-a de râpă şi creştinismul, 
şi religiunea mahomedană, şi iudaismul, şi budismul, şi hinduismul, şi lamaismul, 
şi până şi cultul inițiatic al lui Zamolxe, ascetul, chinuitul (/he/ză molext = 
agresatul), cum etimologeşte eseistul religios Toader Băluţeanu, ce remarcă-n 
prozaic paradoxul carpato-pontic-danubian că noi legalizarăm nu doar uranismul, 
ci ŞI lesbianismul, pe când tocmai natural necesara Prostituţiune o prigonim ca 
nişte scelerați ipocriţi, când normal era, pe Principiul Reconstituirii, să investim 
discret în Crucea de Piatră şi să concurăm Amsterdamul, mare păcat fiind că 
vitregia migratoare spulberat-a legislaţia daco-gotică, așa încât Curtea 
Constituțională n-a mai putut-o asimila decât prin intermediarul suedez labagiu 
al lui Carol Lundici Lunacearski, care însă, preaiubite Eugenijus MiSkinis, 
constituţiune iorgovană — ah, cât o urăsc, căci e ultima a românilor! — prin spiritul 
ei cosmic a exilat uranismul cela-n care eşti direct interesat, unde-i și firesc, cred, 
scormonind în mâlul cuvântului, adică sus de tot, în staţiile celeste orbitale... 

— Nu pot astăzi, dragă M6zes Ârpâd, oricât ar interveni gingașa karelo-fină 
Kula Hakkinen să mai tac că numai italienilor am rezervat un perete întreg la 
Mănăstirea mea anticominternistă de la Miorcani-pe-Prut, şi nici nu se putea altfel 
din moment ce Armata 2 Ungară m-a dezamăgit complet. Cum? Preferând să se 
lase încercuită decât să execute misiunea încredințată de Mareșalul Antonescu, 
de primul om al Axei (= Hitler) și, la urmele urmelor, chiar de mine însumi ca 
atare, la drum de seară, cu luna scăpătată după Muntele Conic. 

— Care fiind această misiune, banditule? 

— După cum se ştie, tovarăşe Tikie, soțul meu drag, după răpirea Basarabiei 
de la Comintern, de către regimul militar-fascist impus României Regale de însăşi 
Germania nedemocrată, mi-a declarat în pătuţ, că el nu mai pleacă deloc pe front, 
nici măcar ca reporter, fiindcă și-a îndeplinit stagiul în linia întâi, ba chiar, prin 
incursiuni curajoase şi inconștiente, a luptat şi în linia a doua sovietică, 
înjunghiind niște comisari politici, niște cekiști ce stabileau ce recruți de origine 
nobilă-n dosar să se jertfească pentru a bătători terenurile minate, și nişte scriitori 
grași veniți cu politrucii să se documenteze asupra anumitor subiecte, pentru a 
concepe propuneri mai sus, de mituri ale războiului proletar dus pentru Apărarea 
Stalinismului şi pentru bolşevizarea ireversibilă a galițienilor și angkorienilor! 

— De ce, fă, metafiziciano, ireversibilă? Ireversibil nu este un cuvânt 
materialist dialectic şi istoric. Însăşi Ceka va dispărea când toţi vom fi vigilenţi! 

— Pentru că, dădu din umerii îngereșşti catolic Agnes de Kr6sy, varşovienii 
s-au comportat postbolşevic ca nişte bucureşteni pe caniculă, nedemolând din 
start până-n buncăre odiosul şi sinistrul Țentralnîi Dom Kulturalnii, carele e un 
hibrid stalinisto-miciurinist între Casa Iskrăi şi Doma Parlamentarilor burtoși ca 
nişte ploşniţe care, spre deosebire de lipitori, sunt cras incompetente să se 
hrănească raţional, adică începând cu intelectul nu cu rectul, babo Despino! 

— Niciodată, niciODATĂ, NICIODATĂ nu ne vom reveni din înfrângerea 

de la Stalingrad! tuşi di trii ori Marius, adăugând: şi de aceea, Subiectul în Galiţia 
Mare, de la Duino la Doneţk și de la Insulele Karpathos la Insulele Solovki, vine 
pe tancuri din Ural şi, în camioane, din Apalaşi, dar tot cu politruci încărcate. 

— Tocmai asta fiind întrebarea pe care o am pus eu Parisului celei adunături 
cosmopolite, singur împotriva tuturor, adevărat Homo solus, la 1936, printre 
angajâ-trezangaj€ verbal foarte combativi, dar n-a crăpat niciun viteaz dintre 
pubintelectuali, pe la Majadahonda, de gloanţele marii unităţi românești de 
intervenţie rapidă, comandată de generalul franchist Cantacuzino-Grănicerul şi 
asistată spiritual de părintele Dumitrescu Borşa... era să zic de părintele Atanasie 
Damian... Sau în orice caz, n-a mierlit-o pentru panstalinism niciunul de oarecare 
notorietate. Domnilor seismectuali, i-am interogat, urcându-mă ca un nespălat de 
la Găiești cu şoşonii pe masa de jad, cu incrustaţii şi inserții din abanos, nacru şi 
acaju, a cafenelei, avangardă, avangardă-avangardă, da-mpotriva cui? Că Turnul 
Eiffel, adică însuşi Capitalismul gros, văz că l-aţi acceptat, cu tot cu argumentul 
ultras-naționalist că nicio națiune nu-şi va arbora tricolorul mai sus. lar a-l 
cotonogi pe Hi, înainte ca el să joace semifinala cu Stalin, e o adevărată nerozie: 
urmarea ar fi că enchevediștii Cominternului ar muta granița URSS de pe Prut pe 
Elba, dacă nu cumva pe Loara! Cine a sacrificat 30 milioane de supuşi pentru 
apărarea „cuceririlor“ revoluționare ale nomenclaturii, va mai consuma 20 de 
milioane de eroi până la Ritz sau Biarritz şi atunci, de la Pacific la Atlantic, nu 
vor mai exista cabarete, băi, ci doar cantine, iar „îndoieli“ nu vor mai risca nici 
măcar constructorii Canalului Sena-Dâmboviţa, amenajare complexă şi reciproc 
avantajoasă! Oricari alţii înecându-se în Atlantic, pe plute fragile, din bambus 
ieftin! Votu-vă-n materia cenușie de intelectuali tâmpiţi! 

— Păi, boemii marxişti exact asta vor, reacţionarule! Să te pună la muncă 
pentru ei! m-a lămurit în hohote de râs franțuzești Murocika, dinaintea hărții 
Europei ce împodobea întreg peretele de apus, al Atelierului Cercului de 
Aeromodelism şi Paraşutism al Casei Pionierilor „Pavel Morozov“, din Harkovul 
nostru. Ei speră că dacă va veni bolșevismul, vor ajunge ştabi mari şi tari! Tocmai 
asta raporta şi tata lui Dimitrov: că mai toţi artiștii şi scriitorii contactaţi de el la 
Nisa, la Negresco în salon şi la Cazino pe estacadă, dar absolut toți, achiezează 
să intre-n GPU, ramura occidentală, ca să servească pe... muncitori și pe țărani, 
pe drumul fericirii garantate absolut, din momentul în care dispare senzația aia de 
încercuire, care-l înnegura pe longevivul Molotov ori de câte ori, uitându-se pe 
hartă după Marienbadurile, Mehadiile şi Capriurile în care și-a odihnit Lenin cei 
zece ani de exil comod, întâlnea zidul vostru, de piepturi Românești de Arcași de 
la Nistru. Şi iată de ce, dulcele meu amant, visat de la Antibes — și m-aș fi așteptat 
să mi te-arăţi dintre italienii Armatei 8 sau dintre ungurii Armatei 2, drept să-ţi 
spun, eu consider total aventiuristă, mai ales în această noapte liniştită de 25/ 26 
octombrie 1941, strategia lui Hitler, dictată în aceste prime luni de război doar de 
invidia lui pe Odessa Fiihrerului vostru, Mareșalul militar-fascist Antonescu! 

— Nu, micuță balerină sovietică, stea a unui neam căruia Occidentul în 
declin corectitudinar opune miștoul postmodern, Mama mea gâsca, inegalabilului 

exceptând Amenajarea Complexă a râului ceauşist Dâmboviţa, Lac al lebedelor, 
i-am desmierdat eu toată axiologia, nu e simplu: practica militară dovedeşte egal 
şi Justeţea politicii hitleriștilor de a coborî spre Sud, călăuziţi de vânătorii de 
munte români, după ce la Berdicev, în 6 august 1941, eu m-am angajat în carpen 
ca noi românii să luăm de la URSS Odessa, Ialta şi anumite localităţi din Caucaz, 
cum ar fi Soci, Nalcik şi toată valea cecenă a Sulakului, inclusiv porturile 
Vukovar şi Mahacikala de la Marea Caspică cea bogată-n icre negre, cum o fost 
cândva și Marea Neagră, până să nimicească-n ea sturionii invadatorul grec, 
genovez , tătar, turc şi țarist, spăimântați pe rând, inhibaţi de câte ori sezonul 
fecundării externe o întuneca negru, a rea prevestire, de foamete şi sărăcie lucie, 
în bordeiele oamenilor muncii cinstite. După care, emanaţii din capul Ţării s-au 
tot reprofilat, focusându-se recent pe sandvişuri oranj, cu somoni bio afumaţi! 

— Acţiunea mea Stafia Roşie, luă arcuşul cu care tocmai îmi cântase 
flămândă Serenada schubertiană Murocika, se va opune Operaţiei la mintea 
cocoșului, Uranus, aprobate de Stalin pe riscul statmajoriştilor săi, în sensul că 
să fie atacate mişeleşte, în 19-20 noiembrie 1942, atât unitățile române din Stepa 
Calmucă, din care făcea parte şi maiorul preot Damian, cât şi, mai clar expuse, 
unitățile române dinspre Cotul Donului, unde se îngropase căpitanul filosof Jean 
Noveanu, — căci necomunicative, cele două valuri de tancuri oarbe rătăcindu-se, 
neîntâmpinând mare rezistență, așa cum li s-a spus, și joncţionând cu totul 
întâmplător la Podul Ghizdavu arcuit la Kalaci, abia din interceptarea 
comunicaţiilor germane lucrătorii cu analizele-sintezele deducând că au astfel 
investit, în chip norocos, uriaşa grupare româno-germană, care încă din vară 
necăjea Stalingradul, distrugându-l în proporţie de peste 95%, iară în cinstea zilei 
de 8 Noiembrie, a Regelui Mihai și a Legiunii, cucerindu-l românii aproape 
complet, cu excepţia unor mici insule de rezistență a bolşevicilor! 

— Ca să poată înţelege Cineva sus cât de măreț fost-a gheroismul alor noștri, 
se sculă Oreste Bogza din prezidiul în care mai recunoşteam pe Alin Vișan, 
Tristan Băluţeanu şi Sergiu Enache, trotinetistul ăla trebuie musai s-o ia de la 
Teatrul de Operă şi Balet Spartakus, spre Școala de Război Emil Bodnăraş şi, cam 
în dreptul Medicinii doctorului Lecca, farmacistei Eliza şi pediatrei Dora, vizavi 
de unde l-au omorât în septembrie 1939 simienii, să treacă ruşii din Polonia 
Nistrul, pe Armand Călinescu, acolo unde s-a înălţat ulterior statuie bolşevicului 
Petru Groza pe banii plugarilor, demolată şi aia în 6 martie 1990, spre marea jale 
a unor istorici stăpâniţi de obsesia că numai statuile naționaliștilor trebuie topite, 
măcar până intră-n uie România, secătuită de acarienii cocoţaţi între creierii ei, și 
acolo-şa pelerinul ajuns la STOP, arhetip inconștient colectiv tuturor citadinilor 
lumii, precum coşul de gunoi şi compostorul, deodată va beli ochii, să încapă într- 
un acelaşi cadru așa-zisul Monument al Artileriștilor, compus din ghiulele 
petancă jucate de Ștefan Vodă când au apărat Civilizaţia Occidentală, la Chilia, 
Cetatea Albă, Dalnik, Tatarka, Nikolaev şi Cherson, oblastia Odessa, de invazia 
turcească, tătară şi cazacă; perfect vertical, tunul antiaerian folosit de Marius 
Ghizdavu, neînfricatul locotenent de roşiori, trăgând cu el de la Morozovsk, în 

anfiladă, perforând blindajul triceratopşilor sovietici şi salvând întreaga foto- 
arhivă a Ministerului Propagandei, de care răspundea ca delegat al agitatului 
general Bratu. Totodată, vopsite în galben anticorosiv ca de ţeavă de aragaz şi 
plasate simetric faţă de țevăria ghizdaviană verticală, se mai află și azi cele două 
tunuleţe de câmp, lăsate de camarazii germani lui Noveanu şi lui Damian, poate 
nu atât pentru a vâna tot niște tancuri T-1934 cu ele, cât pentru a semnala bubuitor 
diviziilor blindate din rezervă, c-au trecutără rușii pe la noi prin poziții. 

— Marius-Marius, hulubașule, îl implora Murocika, dacă mă iubeşti, 
ascultă-mă ca pe-un general, nu ca pe-o prostituată ce ţi se dă pentru câteva cutii 
de conserve de carne, de tuşonkă, care într-adevăr mă vor ajuta să supraviețuiesc 
la iarnă, puterea sovietică luând cu ea toată hrana când a plecat, încât unul din trei 
harkovieni va pieri până-n decembrie, chit că o parte din această populație civilă, 
abandonată pentru a se eroiza stalinismul, ocupantul fascist va încerca s-o 
împrăştie pe la sate! lată în ce constă operaţia Stafia: a cuceri Stalingradul nu are 
nicio semnificaţie terapeutică morală, atâta vreme cât înșiși oamenii sovietici, 
înfometați sau lăgăruiţi, se vor ruşina curând, pentru a se fi jertfit ca să apere... un 
călău banal, carele nimicind elitele, i-a făcut norodului mai mult rău decât, poate, 
Antonescu şi cu Fiihrerul german! La Stalingrad, Armata 6 Germană, Armata 4 
Tancuri Germană şi cele două Armate Române trebuie să facă doar demonstraţie, 
pentru a fixa pe Volga inepuizabilele rezerve de material şi de carne de tun, 
pregătite de Comintern pentru Operația Uranus. Sau pur și simplu stocate prin 
însuşi mersul Războiului Sfânt, pentru a apăra acest orăşel, propagandistic socotit 
de Hitler mai prețios decât 20% din efectivele sale, iar de Stalin mai valoros decât 
80% din sclavii săi ideologici sau psihici, din URSS sau de peste hotare. 

Uită-te şi tu pe hartă! De la Harkovul astăzi românesc, prin tine, până la 
Moscova, e mai puţin decât până la acest păcătos Stalingrad, ce rupând frontul, 
va aduce galițienilor numai nenorociri deznaționalizante şi va face din Europa o 
ancilla Americae, 0... parteneră a americanului, dacă latina mea calchiată după 
filozofia ajunsă slugă teologiei, în orânduirile bazate pe exploatarea bestiei de 
către bestie, este în genere corectă. 

Stalingradul e un răhățiş neglijabil, Marius, de care nomenclatura se va 
debarasa de îndată ce nu se vor mai putea ascunde statisticile după care Uncle 
Joe, omul anglo-americanilor la Kremlin, a adus nefericitelor popoare ale Uniunii 
Sovietice şi ale Galiției tale Mari, suferinţe de două-trei ori mai adânci decât cele 
pricinuite de încercarea epopeică a României tale Regale, de a cuceri şi elibera de 
sub jugul bolşevic Rusia noastră, bazându-se pe potenţialul german, într-o 
strategie de câştig cu două opriri la boxe: mai întâi Wehrmachtul răpune Krasnaia 
Armia; mai apoi anglo-americanii debarcă nu în Franţa, care oricum s-ar elibera 
singură, datorită naționalismului nomenclaturii comuniste, ci superproducția se 
toarnă în Balcani, la tine la Ecrene, făcând ceva contra lăţirii Cominternului. 

— Uită-te şi tu pe hartă! Pentru că în război, cine nu are o hartă e ca un 
aparatcik care n-a ascultat niciodată Appassionata şi nu ştie ce materialist- 
dialectice minuni pot făuri oamenii, când sunt progresiști ca Schiller în Oda 

Bucuriei, acţionând în orice situaţie în sensul busolei istoriei, davai cias. 

De la Harkov, nu trebuie pornit, măi Marius, nici spre Stalingrad şi nici de- 
a dreptul spre Moscova, cum va încerca în 1943 Hi, prin Kursk şi Orel, o bătălie 
de tancuri ca între capacităţile industriale ale celor două totalitarisme, confruntare 
evident fără şanse pentru Germania, deoarece e vorba de mașini de război, nu de 
maşini de fineţe, şi cantitatea tot adăugându-se devine calitate! 

Uită-te la hartă, nu la mine, Marius! 

După opinia mea de femeie balerină violonistă de cultură ce voi ajunge, 
dacă voi supraviețui războiului, o fesenistă cu şunci groase, să reziste cozilor în 
ger și iernilor din apartamente, Stalin și cu Hitler au un invariant comun, 
imperfecția că sunt nişte masculi aproximativi, care-şi trădează specia neducând 
o vie activitate de îmbunătăţire permanentă a genului uman, cum duci tu, 
hulubașule Marius, precum mi-am dat seama încă de la Antibes, dar mi-ai scăpat 
prea repede, cum era şi normal, din moment ce ceea ce te preocupa în vara lui 
1936, şi chiar în a lui 1937, era să supui o lesbiană fascinantă a/coolistă, viitoare 
scriitoare de geniu clasic insular, care amuţea cafeneaua declarând că suprema 
performanţă a grațiilor femelei e să convertească la amor de ea un practicant al 
uranismului, din ăla cum voiai să 1 te dai drept a fi tu, dovedind legendar încă de 
pe atunci că ești un vulpoi, nepotul comisarului antibolşevic Alecu Şaraga, a cărui 
crimă de a apăra România Regală de expansiunea totalitarismului roşu asupra 
unei rase inferioare ca a românilor, galiţieni printre galițieni, a fost pedepsită la 
sânge de anglo-americani, la ordinul expres al Cominternului, care a indicat 
aviatorilor din 4 aprilie 1944, cu precizie GRU, coordonatele Villei Izvoraşul de 
pe Strada Liliputană din cartierul Filipescu, numai Întâmplarea făcând să scape 
Mişu Focşăneanu cu Elvira lui, că era serios vizat și el, ceea ce i-a permis ulterior, 
cu ea şi cu doctorul Lecca, să încerce în februarie 1945 să ajungă cu o barcă 
şalupată la Ialta, pentru a împiedica să dea roade cinismul american de a întârzia 
50 de ani, prin bolşevizarea aia 50%, dezvoltarea până la concurenţă supărătoare, 
a Capitalismului în Europa de Est... Şi, la Potsdam aşijderi, în Asia de Sud-Est! 

— Păi, asta susţin şi eu! am sărutat-o făcându-mă că mă uit cu interes la 
harta URSS, ale cărei mari orașe erau însemnate cu steluțe rubinii, cum aveam să 
constat curând şi în România devenită, după capitularea necondiționată față de 
americani, satrapie sovietică, pe hărţile pişonierilor noștri periculoși ca Pavka 
Morozov, cel născut pesemne la maternitatea pentru mame sovietice eroine 
înnăscute din Morozovsk. 

— Ah, şi mie, virtuoasa mea amantă violonistă, îmi pare că Stalinică şi cu 
simetricul său Hitleraş sunt ca doi labagii pistruiaţi, butonând pe claviaturile 
computerelor primitive ale homosapului, un game violent primitiv, din care curge 
însă sânge real, animalic, tot atât de cald ca al vitelor masacrate-n abatoarele 
cârnăţarului latifundiar din cartierul Uranus, Leonida Glagoveanu, tatăl 
cavalerului erou căzut ca frunza de stejar, Gary, într-un moment de neatenţie dar 
inspirație al lui Grig Căinaru, ce observă în noua presă marxistă de azi că 
Subiectul vine de la Răsărit, ca o iluminare lunetistă. 

— De ce să-ţi fie frică de Stalin? m-a ocrotit în toată căldura trupului ei de 
viitoare fesenistă cu şunci groase micuța balerină Murocika, închipuindu-și că de 
frica Proprietarului tuturor femeilor progresiste m-am blocat, nu că, intelectual şi 
om-cu-operă, mă gândeam la ale mele, cu ce să încep. Ce-ţi poate confisca ţie 
Partidul Comunist (bolşevic) mai mult decât viaţa, mă ciolovekule? Îţi poţi 
închipui lesne că mă-ta a fost condamnată la exil, într-o ţară atât de lățită încât se 
numește exil intern, şi că dându-i-se ca hrană exterminatoare doar scrumbii sărate 
vreme de-o lună, cât a durat Marea Călătorie în vagoane de vite aduse din Reich 
ca trofeu de război, ai mierlit-o sugar, cum era şi de anticipat să dea roade politica 
neîncărcării Gulagului cu guri de prisos (unniitze Esser)... Deci, priveşte cu 
nepăsare harta! Ca și cum n-ai mai fi... Căci prea multă imaginație inamicul nu 
poate să aibă. Nu am nevoie, personal, Marius-Marius, de o armată de spioni și 
analişti, ca să-ţi prezic că acest aventurier gruzin trebuie să fi masat Armata Roşie 
în apărarea oraşelor de ecou ideologic: Leningrad, Moscova şi Stalingrad. Iar 
printre aceste poziţii demenţial fortificate este bulevard! Cai buni să aibă 
Cavalerii Cruciadei Antibolşevice, că pot urma orice traseu. Culmea imbecilității 
tipic umane, Marius, fiind că şi celălalt puber desfigurat de acnee, labagiu amator 
de jocuri de război pe computere californiene, Hi, şi-a concentrat supraoamenii 
pe aceleași ţinte cu nume magic! 

Când singura strategie biruitoare măcar până la cât succes a avut Napoleon, 
era Operația Stafia, opusă de mine Operaţiei Uranus. Ideea mea fiind ca Divizia 
Blindată România Mare, prin acţiunea energică a căreia ați eliberat Chișinăul, să 
o treceţi, pornind de la Harkov de la Fabrica Dzerjinski, Donul, la sud de Voronej, 
pentru ca străbătând pustule şesuri Oka-Don să ieşiţi la Volga în dreptul 
Saratovului, orăşel industrial tot atât de nesemnificativ ca Stalingradul, 
Magnitogorskul sau Dnepropetrovskul, important fiind a stăpâni malul stâng, 
malul dinspre Kazahstan al Volgăi, pentru a cuceri apoi două oraşe de importanță 
cu adevărat capitală: în aval de Saratov orașul Engels, iar în amonte oraşul Marx. 
Pe-astea două dacă le aveți, va fi o joacă de copil să luaţi apoi Kuibişevul, unde 
moscoviţii şi guvernul au cărat şi dosit comorile nomenclaturii, iar pe urmă, în 
sus, pe aceeaşi monotonă şi plictisitoare, prea largă, Volgă, Ulianovskul! Oraşul 
lui Lenin şi al lui Kerenski. Cine are Marxul, Engelsul și Ulianovskul are totul, 
are însăşi stafia bolşevismului şi poate teroriza cu ea întreaga planetă! 

— Din păcate, Murocika, m-am autodeconspirat eu, misiunea mea şi a 
doctorului Lecca se reduce doar la a găbji pe îmbălsămătorii de cadavre Zarski şi 
Vorobiov, nu la a ameninţa Moscova dinspre Volga, de la Kuibîșev sau mai 
limpede încă, de la Kazan. 

— Bine, dar nu te înţeleg! De ce îi căutaţi pe tovarăşii ăştia la Harkov? Când 
mult mai probabil ei însoțesc mumia lui Lenin, mutată din Piaţa Roşie la Metrou 
şi apoi transportată spre Asia, cum s-a procedat şi cu preţioasa familie ţaristă 
cândva, dusă întâi în orașul Ekaterinei, azi purtând un nume de bolşevic împuţit, 
Sverdlovsk, de unde până la Tiumen, să-i puteți captura pe-ăia veghind leșul 
deranjat de deportare, nu-s decât câteva sute de verste! 

— Deci, încercuii eu cu roşu pe hartă Kazanul, important e să ieşim cu 
Divizia Blindată România Mare aici. Pe urmă, ne e deschis drumul și spre Lenin, 
şi spre Moscova... Păcat! Păcat că aspiraţiile generalissimului de propagandă 
Horea Bratu şi, se pare, ale Mareşalului, în acest măreț Război Sfânt sunt umile, 
limitate cu o modestie care uită de drepturile noastre de la Burebista, lăţite de la 
Elba pân' la Volga, ca şi de a noastră vocație civilizatoare, moştenită de la rasa 
romană... Scurt pe doi, Murociko, ce vor ai noştri e doar să recupereze Basarabia 
şi Bucovina, cu o zonă de securitate antiaeriană până-n Bug şi în Crimeia, care 
este un portavion ce ameninţă întreg litoralul nostru dintre cele două Odesse, cea 
cucerită deja în octombrie 1941 şi Varna-Burgas, care va urma datorită simetriei. 
Când OCAZIUNEA pare o ofertă zeiască, de destin hipernaţional de cu totul altă 
anvergură: şansa generației mele este ca, folosindu-ne de potențialul teutonic, să 
anexăm Rusia în întregime, până-n Kamceatka şi chiar în insula Sahalin şi în 
peninsula Alaska, teritorii nelocuite, cu bogat conţinut de minerale, pe care noi 
latinii le vom sustrage de sub dominaţia imperialiştilor americani şi japonezi, spre 
a le restitui poporului frate rus, pe care îl vom stăpâni cu un pumn de oameni, cu 
o mână de experți, rezidenți regali și guvernatori, numiţi maharajahi, nababi, 
moguli sau baroni, după cum se vor defini imperial cele 74 cinuri românești. 

—Nu ştiu, Marius! mă privi ea tristă ca o partizană dezarmată cum mă 
spălam, încât semăna frapant cu Rusalka din opera cu același nume a lui 
Dargomiîjski, jucată pentru mine-n conacul de la Zubalovo din ordinul lui Stalin, 
la 6 august 1941, când am cules cu Svetlana şi cu el afine, explicându-i că-n locul 
lui, ca Fiihrer al Cominternului și al supernomenclaturii cosmopolite, eu l-aş fi 
spânzurat de mult pe Molotov, deoarece prin agresivitatea manifestată corosiv în 
noiembrie 1940 la Berlin, făcând mişto că e bombardat de britanici, a grăbit acea 
lovitură preventivă, dată prin noi românii la 22 iunie 1941, efectiv la 2 iulie, şi 
probabil, a periclitat măreaţa realizare record ca, la sfârşitul încleştării canibalice, 
ideologia marxist-leninistă să se instaleze bine fortificată la ţărmul atlantic, de la 
Deauville la Estoril... 

— Vezi tu, mă mai pipăi ea mai târziu cu privirea, bucuroasă de provizia de 
chibrituri ce i-am lăsat, noi rusoaicele primim cu suspiciune tot ce vine din Vest. 
Și România, romană sau romă-rrromă, ea e totuşi ceva din Vest. De aceea, Stalin, 
cu ochişorii lui lucind ca două bobiţe de icre negre, a trimis, de la 23 august 1939 
până la invazia din 26 iunie 1940, să se ocupe de Republica Moldovenească, de 
la Bug până la Ialomiţa şi toată plaja dintre cele două Odesse, de la Cherson la 
Burgas, în linii mari cam același trio de specialişti pe care l-a folosit şi la Operația 
anti-Stafia, adică Uranus: Jukov, Vasilevski şi, pe surse, eroul Partidului 
Comunist (bolşevic) din RSSA Moldovenească, de la al cărui nume a ieșit 
toponimul Voronej, dacă nu mă-nşel eu în noianul de date, fiind nu femeie de 
informații, ci muziciană, care mai bine-aş medita nu la Operația Uranus, ci doar 
la bărbatul Ceaikovski, ale cărui simfonii au un pronunţat caracter folcloric, 
multicultural şi premonitoriu, în prima (Visuri de iarnă) evocându-se acel ger ce 
aduce triumful Imnului Țarist asupra Marseillezei, cum al marșului Armatei Roşii 

troțkiste Davai Varșava asupra duiosului Stille Nacht în zilele noastre, după care 
simfoniile reflectă frapant posesiunile sovietice, o simfonie fiind predominant 
ucraineană, o alta poloneză, desigur trebuie recunoscută şi una pre-sibelian 
finlandeză mai degrabă decât trans-siberiană, după cum trebuie admirat că cea 
mai frumoasă dintre toate este cea rusească, iluminată de albul de mesteacăn, 
uimirea mea de analistă sporindu-se de fiecare dată la impactul cu Simfonia în Si 
minor, a şasea, cea patetică şi greoaie, care în grila interpretativă bazată pe o 
hermeneutică a hărţii, nu poate reflecta decât o filosofie geopolitică de secol XXI, 
a fracturii, deplângând sfâşietor despicarea norodului moldovenesc de către o 
graniţă artificială, cu mormântul lui Ştefan Vodă cel Mare şi Sfânt de o parte ex- 
capitală, în Suceava Bucovinei, şi cu statuia în altă capitală, în Chișinăul 
Basarabiei, de unde dominaţia sonorităţilor sumbre, cum nu vei mai auzi, 
melomane Marius, decât în Renașterea Ceaușşistă pe la 1972, într-o simfonie 
corală evocând patetic memoria de excepţie a savantului tău Nicolae Iorga, o 
Marius al meu, Marius-Marius, moi zaiaţ vo hmeliu, iepuraș cherchelit, cum ţi-ar 
zice marele nostru poet Serghei, nu Esenin, ci Mihalkov, poetul imnului, sovietic 
azi ŞI, poate, al Rusiei Mari mâine... 


— Pşli domoi!... 

Gemu pictorul că vrea acasă, dovedind momentană nu mai puţină orientare 
în Univers decât iepurele cherchelit cu care-l comparase poetica Murocikă, fată 
de nomenclaturist dorită de soție de vis după 26 octombrie 1981, când Irinuca, la 
Basel, împlineşte 30 de ani, iar Liz în apartamentul ei din Aleea Dumbrăviţa, de 
câţiva anişori buni găzduindu-l pe marele artist borgiac şi homonoic, începe brusc 
a se decupla de el, gelozindu-l numai pentru că se întâlneşte cu Dora Glagoveanu- 
Căinaru, aprovizionând-o și asistându-i duhovniceşte cenuşia dizolvare într-o 
leucemie galopantă, fetele lui Grişa veghind-o de prea departe: Vera, nuntită cu 
un atomist Feoctist Ilici Silantiev la Dubna, iară Otla cu un amabil cu noi cărturar 
de limbi romanice din Toronto, un Steven Dascaloff suficient de bogat încât să 
achiziționeze celebrele portrete de demnitari români interni şi externi ai Epocii 
YI, cu care acest obscur extremist şi strălucit grafician, Oreste Bogza, şi-a ilustrat 
fulminantele sale bestselleruri Praful și pulberea. O viziune a sângerosului 
cutremur aniversar răsculativ de la 2007, respectiv Cosmetizarea la mutră a 
RSSR pe drumul fofilării în UIE. 

Vreau acasă!!! Cum adică acasă, mă Marius? Nu te simţeai tu la Harkov 
ca acasă? Şi concret-concret unde în timp acasă voiai? Că tu ai multe... acase! 

Da, după cum rezultă din dosarul său, cu o acribie lăudabilă pentru raritatea 
ei la noi, încopciat de nişte apărători ai interesului naţional acoperiţi, ca Jurmînski 
şi Pumpianski, numitul Generalissim de propagandă antisovietică, fotografică şi 

cinematografică (= Războiul Sfânt, Cătușe Roşii, Odessa în flăcări), Marius 
Ghizdavu, fiu al gânditorului reacționar Voicu Ghizdavu, care a instigat pe 
Pasternak de să le pună botniţă la mujici, pe moşia Varikino, printr-un video 
documentar de Tudor Posmantir despre viile vaste, lăţite abuziv peste Valea 
Ursului, Valea Bourului, Valea Fetelor şi Valea Vinului Negru, cu ambiția de a 
adăuga centrul viticol Ziduri podgoriei Ştefăneşti. Ca Faust cu emisarii lui Troțki, 
aşa şi Marius Ghizdavu cu tac-su Voicu, geograf gata să se-nsoare cu o boieroaică 
poloneză, baroneasa Bozena Kedrzejkiewicelska, numai pentru că, prin numele 
ei, visa pretenții de posesie cândva asupra Harkovului şi Minskului, ca și cum 
păstorirea Ucrainei şi Bielorusiei de către Preafericitul Patriarh Petru Movilă n- 
ar fi fost suficient atu voinţei imperialiştilor din Argeş Muscel de a stăpâni CCCP. 

Da, ştim că ei doi au încheiat, în crama de la Ziduri, un pact de sponsorizare 
tată-fiu, pentru o Operă al cărei conţinut nu era prin nimic dinainte precizat! 

Și această bizarerie biografică este cu adevărat neobișnuită şi măreaţă şi 
demnă de consemnat în memoria civilizaţiilor viitoare: un... tată mecenându-şi 
Fiul, român, după toate aparențele fără nicio condiţie deadline pentru opusuri. 

Adică dacă avea bani, câţi cerea tânărul Marius, atâţia îi dădea tac-su, fără 
a manifesta nicio fărâmă de interes pentru cum se scăpa dezmăţatul de ei! 

Drept fiind că nici genialul artist plastic total nu avea de dat motive de 
îngrijorare părintelui său, şi nici cadrelor didactice care l-au format profesional şi 
ideologic idealist-unionist, cramponat de Regatul României Mari, întors odată cu 
mulți alţii, fără preget, în acelaşi Orient-Expres, de la Paris la Bucureşti, în martie 
1939, când Vodă-Playboy, cum îi zice Occidentul bucureştean celui mai român 
dintre Hohenzollerni, i-a implorat pe intelectuali să nu-l lase singur după ce i-a 
ajutat ca nimeni altul, să-și aducă obolul toţi la salvarea identităţii naţionale, 
amenințate dinspre toate fruntariile, şi a economiei sugrumate de un tratat 
înrobitor, încheiat sub ameninţări germane ultimative. I-a şi convins pe junii 
supradotați, care-şi desăvârşeau studiile umaniste şi cercetările ştiinţifice în 
Occident, ironia fiind că unii dintre ei şi-ar fi ajutat totuşi mai bine Neamul dacă 
rămâneau să slugărească popoarele de rasă „superioară“ şi, prin ele, depăşindu-le 
mentalitatea cripto-rasistă, Humanitatea, deoarece mulţi întorși fost-au mutilați 
fizic sau colaboraţionist-moral, în urma înfrângerii de la Stalingrad, cu pivotul ei 
epurarea bibliotecilor în creștere şi, încă o dată, a amărâtelor arhive românești. 

Deloc oblic fiind, totuşi, din punct de vedere orizontal, doar păcatul lui 
Marius (27) cu mama lui Raulică, doamna Laura Done (42), el neştiind concret 
spre ce să se îndrepte, în special în vara lui 1939, alegând Ecrene ca loc al 
împreunării mai îndelungate, când Regina Maria deja de-un an şi mai bine nu-şi 
mai uda și admira crinii regali ce flancau premonitoriu edenic poteca spre capela 
timişorenilor împușcați și arşi Stella Maris. 

Completa lui derută fiind parțial susceptibilă, ca orice păcat boieresc, de o 
grațiere, când parlamentarii au de scos anumite persoane şi le scapă apoi în 
societate, motivând că s-or suprapopulat pușcăriile, circumstanţă atenuantă fiind 
pentru fotograf particularitatea că el n-avea vreo răspundere dinaintea Istoriei, ca 

brutarul Daladier şi frizerul chipeş Chamberlain, cel în mod frapant ales pe criterii 
hollywoodiene, abia după deznaţionalizarea ireversibilă a Neamului Francez din 
mai-iunie 1940, pricepând şi opinia publică britanică aforismul că un godac 
nefotogenic poate obține rezultate mai bune decât un struţ bun prezentator de 
raglane, numai că prea târziu, deoarece nimic nu-l mai putea opri pe marxistul 
Stalin de la a-l împinge pe leninistul Jukov, cu cel mai elitist și mai bine dotat 
dispozitiv ofensiv din istoria URSS — totuşi nimicit de noi complet la 1941! — să 
martirizeze nu numai amara Basarabie, ci şi dulcea Bucovină, spre indignarea 
V6jdiului de spermă austriacă, oroare ce-a metamorfozat într-o conflagrație 
planetară ceea ce nu fusese decât un obscur conflict vest-falic! 

Or, ce susținea ex-profesorul din Valea Vinului Negru, eseistul numai idei 
Voicu Ghizdavu, de făcuse-n tinereţe doar pe Marius şi pe Octavian 'Theodor, 
precum şi meditații cu prințul moştenitor Carol al II-lea, revelându-i, cu insistenţă 
iresponsabilă sentimental, adevărul organic simetric faţă de Sulina, că atât Odessa 
(love decor 1918 nunţilor high life) cât şi Burgasul (Odessos) sunt cetăţi ale 
noastre, întemeiate de un strămoș al boierilor Ghizdavi de pe Argeş (Ordessos) 
în sus, teză reluată consolidând-o cu lux de argumente toponimice, arheologice şi 
de bun-simţ elementar, în antricoatele splendidei compoziţii a creierului său, de 
pan mariabil cu Bozena Kedrzejkiewicelska, Contribuţii la noada gordiană a 
celor două Odesse, replică străvezie-n transept la axiala carte Mon Combat, a 
domnilor Hirohito şi Mussolini, ca cei mai interesaţi într-o sferă de coprosperitate 
globală, implementată înainte de instaurarea dominaţiei homosapului american 
asupra Universului, de zicea la mânie Clariţa lui Marius, la ei la Sonnenheim în 
colonie, că taci, fir-ai al răului, c-acuş pun americanii pe tine! 

De aici şi dorul de casă al lui Marius-Marius, de i-a scâncit Murocikăi sale, 
în sportul extrem, că pșli domoi, deoarece mai voia să citească o dată la Ziduri 
magistralul raport sexual de politică externă, bazat tocmai pe humanităţi, pe actul 
nupțial dintre prinţul moștenitor şi o fată de general, care n-a ştiut să-i deie ei o 
educaţiune cu fiabile terminațiuni naţionale, să evite a primejdui la Odessa 
stabilitatea Tronului României Regale predejiste, preceaușiste, şi preiorgovane să 
zicem, dac-am cumpăni că neîmplinirile atârnă într-adevăr pe umerașii unei 
constituțiuni, care aşa cum observa încă de la dezbaterile din 1991 mai întreg 
Blocul Demolaţilor din Aleea Regizorilor nr 22, erau fragili ca orice democraţie 
care acordă drepturi perfect egale şi la asupriți, şi la asupritori, neprevăzându- 
se nicio interdicție de a opera cu dolari mulţi, a alege și a fi ales, pentru 
responsabilii de dezastrul Ţării de la 23 august 1944 până la 20 mai 1990, nici 
măcar oprelişti de „origine sănătoasă“ la plozi, să nu mai treacă prin superioare 
studii ca câinele prin apă, spre cariere de demnitari interni şi externi, spiritualizaţi 
la extrem de dorul de casă pșli domoi, sub deviza plagiată pe care nu ştia Marius, 
beizadeaua, să i-o tălmăcească lui Stalin, la cules afine, ciocul mic și gușa mare! 
la Zubalovo sau la Kunţevo, în niciun caz la Berdicevo-n 6 august 1941. 

— Nu ştii că broasca mică face gură mare? îl completase chiar Murocika, 
harkoviană-n dracu ştie ciort znaet ce context, şto obscen kontekst, poate al 

neputinței Wehrmachtului de a lua măcar Insula Kronstadt, pentru care, avansând 
pe gheaţă, în martie 1921, îngerașul nobil Tuhacevski a recurs la gaze asfixiante, 
iar Troțki a implementat represalii disproporționate, împotriva unei Comune, 
sodomizând până-n beregată întreg marxismul lui Engels. 

— Ei, nu-nuuu! a râs Marius, făcând pe viteazul în piele de tigru din cartea 
lui Șota Rustaveli, premiul Lenin de la Stalin. Poate că tata ar fi făcut mai mare 
gălăgie după 1922, 15 octombrie, în Imperiul Romănesc cel în curs de constituire 
şi care era perfect fezabil, ba s-ar fi şi realizat şi lăţit repejor, dacă împrejurările 
ne-ar fi fost cât de cât prielnice, aşa cum am pariat şi eu că anglo-americanii nu 
vor zădărnici misiunea „istorică“ a fascismului, care era... să salveze marele 
popor rus şi bravele popoare galițiene şi angkoriene, de la o bolşevizare în multe 
privinţe ireversibilă, după care măreț act ambulatoriu, un Hi, un Muss, un 
Hirohito, un Franco, un Antonescu, un Horthy sau mai ştiu ce cap de dictatură ar 
fi fost măturat de la putere, fără milă, de către cele mai reacționare vârfuri ale 
imperialismului monopolist de stat, ale cărui emanaţii de hoit erau aceste odioase 
regimuri de tranziție de la o normalitate spoliatoare la alta. 

— Asta s-o crezi tu, s-a silit a râde Luz, aflând ce conversa el cu agenta 
cominternistă, că un Hitler care ar fi câştigat semifinala cu Stalin şi, mai mult ca 
sigur, finala cu Roosevelt, ar mai fi putut fi dat jos de către plutocraţia brună, cum 
a fost elicopterizat şi buşit şi ciuruit Cea, pe motiv că devenise o frână în calea 
privatizării sau demolării a ce combinate construise, cu atâtea sacrificii, cel mai 
amărât om recent, omul-furnică, omul nou maokimist al cozilor! 

Dar Liz, tot atât de goală, deşi soţie, precât Murocika, deşi agentă, nu 
înțelegea, şi nici nu avea cum, uriaşa gândire aruncată în luptă pe chiar direcţia 
de rupere la efort, gândire ce el asimilase pe la Canal și pe la Complex, întreaga 
metafizică strecurată pe cenuşia uşă din dos, în materialismul dialectic şi istoric 
din scrierile semnate de Marx, Engels, Lenin, Stalin, şi de lacheii lor, pretinşi 
intelectuali, pretins îngrijoraţi de soarta grea a ciocănarului și mujikului. 

Metafizică fiind nedumerirea că arzi, în calea hrăpăreţului invadator, tot 
ce-i inflamabil, încât scrofiţa roz euroatlantică-şi închipuie, remarcând pe 
documentar cum intră cruciații într-un sat cominternist, că tot ei i-au dat foc cu 
fosfor britanic, nu fugăriţii în retragere, aşa de ciudaţi erau naziştii, dormeau doar 
pe cenuşă caldă... Transporţi din vreme toate vitele, toate furajele, hopa, şi te faci 
că uiţi tocmai o aşa bombă cu explozie întârziată, aceea a Frumuseţii! Balerina. 

Învăţăcel în ale nudului feminin de la genialul expresionist din Breslaul 
nostru, Otto Mueller, netrebuind să fie mare estet, un Jdanov sau un Lunacearski, 
puitorul nostru de mine de la Harkov, portretistul Marius Ghizdavu, ca să observe 
că Murocika este stahanovistic cu peste 140% mai sexy decât cealaltă Murocikă 
ce luminează întunericul marxist-leninist, camarada la baronne Moura Boudberg, 
din Poltava, de care Dorothea Schlauberger d'Esgrignon aflase de la un soţ 
troțkist, înecat apoi în Ebru, să tacă etern, că fusese plasată din ordinul unui Willi 
Miinzenberg sau Karl Radek (a cărui fizionomie leit Sartre este remarcată de 
Doktor Caesar Bogza în tratatul Repetabilitatea umană), între patul realist 

socialist al lui Maxim Gorki, care i-a dedicat tetralogia Viața lui Klim Samghin, 
și crivatul futurologic cu omul invizibil al lui H. G. Wells, şi cu numai 56% mai 
spărgătoare de norme sentimentale decât nobila prințesă Maria Pavlovna 
Kudaciova, despre care, dacă e de dorit să ne luăm după cele ce zicea-n gurița 
mare mamelucul Abdul, de la căgăbău, GRU şi serviciul secret al Cominternului, 
temutul OMS  (nesănătosul Otdel Mejdunarodnoi Sviatzi), în salonul 
petrogrădean al tovarăşei Anna Pavlovna, fusese plasată lui Romain Rolland 
tovarăşă organizatoare de viaţă, tocmai datorită ochilor ei uşor alungiţi ce o 
impuneau interpretă ideală a Clavdiei Chauchat, în caz că umanistul beethovenian 
s-ar fi pornit să scrie pentru Michelangelo Vivekananda scenariul după Muntele 
Vrăjit al lui Thomas Mann, pentru Serghei Eisenstein, în scopul unor clarificări 
ideologice despre cum trebuiau puse corect în poziţie de capră bazele culturii 
europene tot mai bolnave de piept, abia auzindu-i-se-n bordelul global panseurile. 

— Pşli domoi! gemu de plăcere locotenentul de roșiori ce împinsese cu sârg 
cucerirea Rusiei până la Harkov, în vederea de a permite marelui frate de credință 
ortodoxă, disprețuită cripto-rasist de scrofiţa roz occidentală, un standard de viață 
compatibil cu al obezului canadian de la aceeași latitudine. 

Era acest răsfățat Vreau acasă! scâncetul unui plictis de copil bogat? Sau 
locotenentul de cavalerie propagandă Marius Voitinovici Ghizdavu, de flana 
printre linule apărării de adâncime interioară sovietice, dându-se drept comisarul 
Aleksandr Voronov, ajungând el de să ia în stăpânire Harkovul, cu tot cu 
Murocika, în nopţile albe de 25, 26 şi 27 octombrie 1941, era el cu adevărat 
conştient de ce-a făcut, de ce-a comis trecând Nistrul și Baraboiul spre Odessa? 

Aia e, că răspunsul la o asemenea interogaţie nu poate veni decât de la o 
analiză sistemică materialist istorică şi dialectică, recondiționată în spirit borgiac- 
marxist și leninist-borgiac, nemaiîngăduindu-se a se ceda slove gloatei sau, dacă 
nu se mai poate, înlocuind cuvintele shituite, merdate, cu altele nou-nouţe, cum 
se înlocuiesc şi blindatele, avioanele, crucișătoarele sau diviziile de homosapi 
nimicite-n bătălie sau măcar diminuate ca potenţial combativ. 

Analiză întemeiată pe delimitarea celui ce vine în ordinea Marx, Engels, 
Lenin, Stalin, adică loil Borgiah călărindu-şi cămilele în deșertul aşternut peste 
Alsacia, la Metz, ca urmare a megamutaţiilor climaterice de după climacteriul 
ghizdavian, delimitare înțeleasă ca necesară de ceea ce a mai rămas din noţiunea 
de artă, preferând a se exprima pe un ton lătrat de şacal cu pupile roşii că ce fac 
tovii Michelangelo, Beethoven şi Eminescu, de s-a aplecat asupra lor 
biograficeşte și exegetic al Cominternului RR Romain Rolland, punând el de-a 
dreptul geniu la contribuţie şi cote, apoi acea nepieritoare artă-de-a-fi ar trebui să 
se cheme homonică, deoarece pe tărâmul de dincolo de cuvinte se trag fire, se 
pipăle, se visează la ce-o hi dincolo de homosap, adică se meditează cu regret la 
tovarășul om așa cum ar fi ideal el să fie când omul nu va mai merita a fi! 

— Amantul meu liubovnic, cu perişorul lui pana corbului şi cu ochişori ca 
nişte coacăze de Zubalovo, recunoscu c-a primit de la el tuşonkă Murocika, 
torționată când după Stalingrad, securiştii lui Beria ne-au luat vremelnic Harkovul 

în primăvara lui 1943, — mi s-a prezentat, în uniformă de comisar politic de corp 
de armată, drept poetul Aleksandr Sergheevici Puşkin, susținând că tocmai i s-a 
dat drumul din domiciliul forţat ce-l avusese-n Occident, adică la Chişinău, 
putând reintra în toate drepturile, inclusiv dreptul de a face agitație, dacă 
propagandă nu prea se mai poate, în chestiunea arzătoare la pântece a cripto- 
rasismului scrofiţei roz euroatlantice vizavi de galițienii noştri, plecându-se de la 
doctrina tipic tehnică germană de Formula Unu, a unei Europe cu mai multe 
viteze, a căror mega-cutie albă este Doma Norodului, înălțată de Cea pe 
proprietățile Glagovenilor de la Uranus, întru acest deznodământ Providența, ca 
Predestinare contra Nonfinalitate şi contra informativitaticitate trashumană, 
arătându-i-se-n vis ca măslinie grecoaică cu şal negru lui Stalin, ce de frica 
valahilor se refugiase-ntr-un buncăr la Samaraland, ea admonestându-l homeric 
că nu fi laş, labagiule, deoarece dincolo de Volga nu mai există pământ care să-l 
intereseze pe Antonescu, aşa că aprobă-n mă-ta odată, că vine-trece iarna, 
Operația Uranus, prin care statmajoriștii toţi visează a stăvili avântul spre Pacific 
al Armatei 3 a filozofului Idealist Johannes Noveanu şi ardoarea spre Indii a 
Armatei 4 a şamanului materialist Anaximenie Damian, esenţa doctrinei 
Rosenberg-Himmler despre potenţialitățile vitezei fiind relativ următoarea, în 
principiu: că galițienii, prin ei înşişi de la natură în zestrea lor genetică rasială, 
votu-i în eliciile dezoxiribonucleice, sunt multilateral inferiori la creier, la 
gonade, și la stocurile de comportamente, occidentalilor de dincolo de Cortina 
Fericirii, ei numai doar durează-n crivăţ deşerte-n ghenă dealuri, nedeşertate 
îndelung până la un cufurism, cu tendinţe spre îngrăşare, de către tâlharii ce cu 
necesitate de fier de Nowa Huta Galaţi Magnitogorsk, generează nedreptate zi de 
zi ceas de ceas şi-n proporție de pus la masă-n capu' trebilor, cu pâinea şi cuțitul 
şi pistolul de la brâu, fiind o nedreptate strigătoare la cerul lui Kant, ca unii 
europeni să muncească şi alţii să primească subvenţii pentru dezvoltare, utile doar 
cleptocraţiei, a cărei emanaţie este omul politic generic, de la Saie Buburuză şi 
Ion Codoi, la Zahar Kuzmici Avăcăressi şi Sergiu Ivanovici Enache... 

— Vreau acasă, Murocika! şopti înseninat şi posthuman Marius, deşi ai fi 
putut crede că şi-a dat duhul, ca nenumărați ofiţeri polonezi prizonieri la Harkov, 
aşa de extenuat era de atâta prometheism, greşindu-și Caucazul şi Mântuirea. 

Era. Era sătul de război şi de viaţă. Cum poate şi Hi, căruia i se făcuse dor 
de acele triumfale vizite de lucru prin propria-i ţară, să cobori cu elicopterul pe 
stadionul orăşenesc şi gloatele să te adore, pictorii imortalizându-ţi indicațiile şi 
orientările, iar poeţii versificându-le, fără a fi autorizați şi să ţi le diversifice, 
neamul german neavând nimic împotrivă ca proprietarii săi să-i folosească tor pe 
ăia ca să-l exprime, după conversia profesională a propagandiștilor de la 
marxism-stalinism la euroatlantism, echivalentă cu recunoașterea din punct de 
vedere de vin negru aliat, cum că poate era mai bine ca noi galiţienii să nici să nu 
fi existat dacă tot n-aveam nimic de spus, recuperator, în megabigul universal! 

— A1 băut prea mult samogon, Marius, admise tandru violonista, dar beţivul 
se urni la pianul țarist, fără picioare și dezacordat, silindu-l instantaneu a porni a 

zice din răsputeri delicatul ecuropeanul vechi Cadrilul Unirii, al lui Alexandru 
Flechtenmacher de la Ziduri, ce apucase-n leși să-l mai auză copil de la mă-sa şi 
în memorie regală să-l reţină cu variațiuni, degetele lui — nici pe departe beat turț 
cum lăsase să se înțeleagă, ceea ce stârni suspiciune tuturor celor interesaţi, 
confirmând încă o dată, dacă mai era nevoie, justeţea politicii leninist-cekiste că 
trebuie să împuşti dușmanul de clasă pe categorii, nu pe indivizi, aici-şa-n cazul 
de la Harkov punându-se astfel problema Romlagului de a găuri sau deporta la 
Sibir pe toți care au apucat Refugiul 1917 din Moldova, unde românii, rezistând 
militar, au ajuns pe urmă a uita de nemţii care le ocupaseră Capitala, demascându- 
şi peste Prut expansionismul latin, la care cea mai firească reacție moldovenească 
şi sovietică fu bolşevismul Dorotheei, cum şi la tendințele agresive tot aşa, 
cominterniste, de a submina eterna și fascinanta Germanie, cărora acest neam 
nordic cult teoretiza Bratu c-a răspuns organizându-se ca nazism. 

— Stai, c-aici nu-mi vine să te înțeleg! îşi şterse fruntea de efort parcă şi 
puţin intelectual, prăşindu-şi porumbul pentru purcel, domnul învățător Frâncu în 
vremuri de ciumă roşie. Ce? Ce spui tu acolo, academicianule? Deşi, hm-hm! 
Reducţionist, nu văd de ce n-ar merge şi în fenomenele homosapilor, suficient 
concentrați statistic încât să te poţi baza pe niște principii antropice până şi la 
Cercul Polar, cum e în fizică: scoţi din pântece, cât e călduţ, o ecuaţie şi, dacă 
descrie convenabil în practică fenomenele, atunci e vremelnic bună. 

— Asta-i bună! lăsă fălcile pitecantropice pe spate Virginica de la Harvard 
University din Baltimore, fundată de tac-su şi de familia producătoare de whisky 
Stalinskaia a lui Poe. Ecuațiile lui Marius Ghizdavu, inspirate unele de balerinuța 
Dana Maximovna Riumina, altele de poetesa Clara Honig, descriu cu asupra de 
credulitate moonshine, tragica ocluzie a maţului istoriei homosape având drept 
consecințe funebre... dispariția, în sens Fadeev-Căinaru, a poporului rus, a 
poporului evreu şi, exceptând mici insulițe cum ar fi Casa Parlamentarului sau 
Primăria Kolojfunarului, chiar bejenirea pe nişte căi de dispariţie de tot a însuşi 
Neamului Românesc, pe care Ursita-l menise ca rezervă ultimă, după ce în 
Gaghizdia sa, în Galiţia mare de la Elba pân' la Volga, se va juca-n cărți soarta 
Umanității, evaluarea fiabilităţii naţiunilor la foamete, rezultând că stăm mai rău 
încă, anume că încolonarea scrofiţei roz occidentale clonate la discreție, după 
noul Hitler marxist cu look hollywoodian culturist, s-ar face cu o probabilitate de 
peste 85% la înfometare relativă, cum ar veni adică în sensul că să scadă 
standardul de la cum era în 1999 la cum era în 1968, nu ca cum a fost în 1929- 
1933 şi vă şi văd CANIBALI absolut pe toţi, la televizor şi pă netărău. 

— Aşa-i! Aşa-i! Aşa va fi cumu-i în concepția ghizdaviană proiecția 
futurologică! ironic luciră luminiţe purpurii în ochişorii cei rezistenți la secetă ai 
minunatei doamne Dorothea-Despina H&buterne-Schlauberger d'Esgrignon. ȘI 
nici nu poate fi altfel decât anticipează acest prețios mascul de rasă şi de clasă, 
adică de prăsilă progresistă, a cărui racolare apetisanta anatomic Murocikă a ratat- 
o la Antibes, de-a trebuit să-mi pun eu capul la contribuţie şi să-l atrag, printr-o 
strategie inteligentă de argumentare stilysh, la locul faptei, purtându-l în hoteluri 

luxoase din Reich, pe bani cominterniști, extraşi de căgăbău de la zekul curoasiat, 
personal nedelapidând-devalizând-debidonând nicio copeică, fiindcă am făcut 
totul din convingere, chiar şi-n ziua de azi resimțind admirație de un umanism 
nețărmurit pentru academicianul lon Codoi, care-mi atrăgea recent atenția că 
divinul Marx a anticipat până şi Internetul, ca agentură maximă care este ce 
altceva decât neta rețea de fire şi sinapse prin care se materializează cenuşiu 
sloganul proletari din toate țările, uniţi-vă-n această treaptă superioară a 
suprastructurii religioase Malraux, pentru secolul nostru XXI culinar! 

— În general, analitic şi postmodern degeaba vorbind, zâmbi cu adâncă 
plăcere Clarița, aceste ipoteze de lucrătură ghizdaviene te pot transforma la creier, 
din medial, adică mediocru, în genial. Aşadar, să recapitulăm, cum proceda des 
şi tovarășul Tichie, punându-și ochişorii de țăran sărac canonic pe doctorița de 
origine burgheză și bucureșteană ultracentral uranistă Dora Căinaru, de la Titu, 
de la dispensarul raional dotat şi cu raze la plămâni. Să recapitulăm cu 
responsabilitate revoluţionară şi creştină, pentru ca, la sfârşitul instruirii şi al 
prelucrării, când voi întreba-interoga pe intelectualii reeducaţi că cu ce-ați rămas, 
ei sa aibă, chiar la o memorie de arpacaș, replica învățată, ca să nu se râdă de noi 
guşterul verde al reacţiunii, ce ne pândeşte făcându-se a se expune la sfântul 
soare, ca la Zakopane în Republica Populară Polonă, unde există un castel din 
care se va deconspira relansarea Cominternului, după cum şi la noi tot dintr-un 
castel kafkian aristocrația noastră va hămăi la revizioniştii lui Tito! 

— Mai întâi şi mai întâi, murmură copilăros pediatra, trebuie noi femeile 
muncitoare ca să reținem că virtutea expansionistă moştenită de Regina Maria de 
la originile dumisale, una nesănătoasă, imperialistă, britanică, iar alta sănătoasă, 
progresistă, rusească, a împins situaţia până acolo-şa că a apărut, în această zonă 
de degeneraţi sud-est europeană, o grozăvie, România prea Mare şi prea Regală, 
stat tipic imperialist, împotriva sensului istoriei făurit, prin cotropirea de teritorii 
străine, între care Basarabia cea populată în principal de rusini slavi protoruși, 
înainte de a se așeza Burebista acolo mergând cu turmele de cirezi până la Volga 
şi Ural, iar Decebal se apăra cu atâta nepăsare de viaţa pe lumea asta rea, pentru 
că el era un recent creștinat de însuşi Sfântul Andrei, poposit cu lumina 
evanghelică la daci, şi la robii lor sciți şi sarmaţi, aşa că nu se temea de 
incisivitatea latină a lui Traian, cum nu se sparie fecioara de ingerinţele flăcăului 
cărturar, care vine determinat, teoretic, să se amestece în treburile ei interne. 

— Această faptă întrucâtva inconştient feminină a bravei Regine de au dzis 
cavalerilor noştri, de bandiții bolşevici ce necăjeau cu atrocitățile tipic marxiste 
pe locuitori, indiferent de sângele lor, că TREBUIE SĂ LE ARĂTĂM COLȚII! 
negreșit c-o avut consecinţe incalculabile asupra dezvoltărilor ulterioare europene 
şi globale. Fiindcă n-apucase bine cânele de Lenin şi cu polonezul Dzerjinski să 
pună la tocat elita Rusiei în maşinăria chopper inox cekistă, când în ecoul 
evenimentelor din 7 noiembrie, octombriste, cătana română, dornică a răzbuna 
abandonarea ei de către laşitatea ţaristă în încleştarea de la Mărășești cu 
Wehrmachtul, a sărit pe bandele bolşevice, obligându-le a părăsi prada şi a se 

refugia în dezordine dincolo de Nistru și de Bug, spre Nipru şi Cotul Donului, așa 
încât Odessa noastră era aproape 100% românizată când s-a oficiat de către 
arhierei isihaști de la Poiana Mărului, Optino și Dragomirna, mariajul prințului 
nostru frumos și erudit Carol al Il-ea, pre-Voievod al Culturii şi pre-Țar al ruşilor 
liberi, cu prinţesa bizantină Johanna Lambrino, în chiar 31 august 1918, zi de 
final de august binecuvântat, bărboşii eremiţi invitând întru prăznuire-pomenire 
la Bucureşti, ca la A Patra Romă, peste de două ori câte treişpe ani, pe poslușnicii 
ce Dumnezeu va ţine-ntru-nţelepțire prin calitatea vieții ATUNCI! 

— Pe bună dreptate, sări Despina a părui pe Clara, deşi o iubea, muncitorii 
şi țăranii au realizat ceva special: că ei au rămas ultimii apărători ai Romei 3 şi au 
luat măsuri, pentru că, în realitate, da, scenariul Reginei Maria era să reinstaureze 
Tarismul, nu întâmplător prinţul Carol al II-lea acționând la Odessa deghizat în 
ofițer rus!!! Bazat nu pe Sutele Negre şi pe căzăcime, ci pe o organizație 
concepută augmentativ de comisarul Alecu Șaraga, anume Miile Verzi, şi pe 
seminţiile caucaziene, el gândea să se încoroneze repede, la Ialta, Țar al Uniunii 
Sovietice, de la Bugul sau Niprul nostru până la Amur! 

— Numai că zeii au vrut altfel! suspină Marius ca o fată. Ei au vrut ca 
sufletul românesc să rămână neîntinat, pur şi simplu. Expansionismului nostru de 
ideologie ardeleană roman-latină i s-a opus un feroce totalitarism de culoare roşie: 
bolşevismul. Ca cum ai sparge ouă de prepeliță cu barosul! Dezechilbrându-se 
astfel pericolosamente întreg așezământul european, cel şi aşa fragil din lipsă de 
idealuri credibile post-creştine de post. Şi atunci, cu necesitate de fier forjat, 
înțeleasă de orice dialectician care şi-a bătut nevasta gureşă, ca Socrate şi ca 
Lenin, trebuia ca Occidentul să opună şi el cât de cât... rezistență, înainte de a se 
da pe brazda colaboraționistă, aşa c-a născocit fascismul şi l-a dus în câţiva ani la 
perfecțiune prin nazistul Hi, care i-a dovedit romanticului Marx că proletarii e la 
fel de buni şi ca călăi SS, şi ca călăi cekiști, în ultimă analiză ecoul bolşevic şi 
ecoul nazist fiind de neconceput dacă Regina mea, Regina Maria, n-ar fi surâs 
îngăduitor, când luptătorul naţional Alecu Ghizdavu-Şaraga s-a bătut cu pumnul 
de criță în pieptul de aramă, roșcat, cum că las' pi mini aiasta, Majestate, că de 
nu-i voi azvârli EEEEuu pe aceşti atei anarhici piste Nipru și piste Ural, să n-am 
parte să-mi văd strănepoţii uneltind la infiltrarea-n California, întru a o româniza, 
pe bază de proiect, cu serioase perspective secesioniste! 

— Au! Ah! Hi-hi-hi-hi! Şi cu toată această AUTOBIOGRAFIE a ta, pătată 
ca un bot de hienă, prin virtutea redivivă a atâtor rubedenii reacționare aţâţânde 
la un nou act belicos împotriva Uniunii mele Sovietice, şi implicitat în contra 
Imperiului Britanic, deci în consecință globală la o adică atentând la interesele 
americane, ai? Nu ţi-e, mă, rușine aşa un pic să mai ai şi pretenții să scapi din 
Harkovul meu și s-o pașlești spre casa părintească, spre Atelierul imena Georg 
Trakl de la Pribegi, despre care-n bubuitoarea, ca tunetul lui Perun, zeul meu, la 
stejarul din Borzești, în a ta carte, Ich bin ein Elsasser!, singur te dai de gol că 
merita să-l laşi păienjenișurilor, pentru că altfel n-ai fi putut afla că-n Foametea 
Marxistă, aplicată fraților tăi galiţieni ucraineni, din Harkovul meu şi-al tău şi-al 

lui Cantemir, s-a mers la Piaţa Holodomor cu pateu din ficat de om, încât 
precedentul canibalic existând bine mersi, al dracu, ai fi fost în stare să te 
congelezi cu Otto Runge-n pântecul de lipiţan la Stalingrad, în acea Încercuire pe 
care n-ai meritat-o, cum nu mă meriţi încă nici pe mine şi cum n-ai meritat, în 
fond, nici surâsul Reginei tale, Regina Maria, paradoxal fiind că numai V6jdiul 
nemților avut-a dreptate validată marxist în practică: 

— Rasa slavă, recunosc, e mai inferioară până şi decât rasa latină valahă, 
Marius- Marius, deoarece nice profitând de postmaokimismul totalitar român, de 
ireproşabila şi ireversibila inversiune-conversiune-perversiune a valorilor de la 
Bucureşti, da, frate, masiva masă slavă de la răsărit de Nipru n-a izbândit, după 
1989, în proiectul ei rasial de a se unifica monolitic cu frații dunăreni cehi, 
slovaci, unguri, români, moldoveni, polonezi, iugoslavi, albanezi și bulgari, pe 
care Asia i-ar fi resorbit, poate, dacă n-ar fi fost înfrângerea de la Stalingrad... 

— Dar rasa asta latină, cum demultişor bănuise puicuşorul Hitleraş cu guriță 
ca o inimioară, deşi surclasează cultural pe-a slavilor şi a elementelor asimilate 
lor, ca bulgarii, ungurii, nemţii corciţi și finlandezii, ea este ticăită, şovăielnică, 
indisciplinată și dezgustător de neproductivă, cum cu mirare se autosesiza acea 
privire a lui de pruncuţ. Ahh! Dar dac-am face noi doi, iubindu-ne, un nou 
Hitleraş ca ăsta, Mihail Voitinovici?... Nu te opri, vei vedea că înfrângerea de la 
Stalingrad este relativ relativă, aşa cum aprecia incorigibilul, nereeducabilul 
ultranaţionalist Tudor Băluţeanu, ăla de s-a clonat în fii-su Tristan! Victoria 
sovietică n-a folosit decât anglo-americanilor, ajutându-i să reducă la minimul 
teoretic pierderile bazinului lor rasial şi electoral, pe toate teatrele de război. La 
sfârşit de mileniu rasist, Marius-Mariusică, se va vedea că, în genere, marile 
însăilări statale de diferite ideologii şi de esenţă sanguină slavă, fie prin consens, 
fie prin masacre fratricide, se vor destrăma. Rasa imediat puţin mai superioară, 
latină, nu va degenera tot aşa la fel, însă nici nu va reuşi neam să se reunifice, pe 
unde masile mancurtizate mai degrabă-n centrul vital decât periferic, vor avea 
oportunităţi de să-i constrângă pe egoiştii cocoţaţi în căutarea plăcerii doar pentru 
familie, familion şi chiar familiard, pictor sărac, Marius-Marius, hulubașule alb 
ca porumbiţa paşnic postbelică Picasso! 

— Totuşi, numai răzbătătorul element german, oftă asudată Clara Honig, a 
reuşit să se reîmpreuneze după 1989, în timp ce românii doar au luat-o la labă, la 
Prut, iar slavii s-au tot bătut între ei, aşa că miza lui Hitler pe cruzime, să 
paralizezi lumea, să te lase în Pace de frică, este rasial corectă. Desigur, inuman 
canibalică. Şi homosapii, cum concluzionează și stăpânul tău şi al cămilelor 
deșertului gândirii despre gândirea gânditoare la a gândi şi ce nu trebuie, hm! 
Având în vedere taxi-taxonomia lagărelor, pe bază de foldere cum că lagăre de 
izolare, lagăre de muncă marxistă pe bază de sclavi ai plusvalorii maxime teoretic, 
lagăre de exterminare prin trudă sau mizerie şi, şi, şiii lagăre holocaustice, unde 
ca la Chelmno, Sobibor, Belzec şi Treblinka, proiectantul european de la sfârșitul 
mileniului al doilea nici n-a mai prevăzut barăci sau staule sau alte cât de vagi 
posibilităţi de cazare măcar pe-o noapte, mda-da, astea, perfecte, fără rest, sunt 

singurele ale Viitorului, la prima serioasă reducere de confort până la observarea 
gurilor în plus înmulțite ca insectele migratoare, pentru a devora ele nevaloros 
resursele limitate ale planetei noastre mici. 

— Da, poate, Clara-Clara... Şi eu când văd cu invidie ce şi cum, îmi vine să 
mă mancurtizez, aşa, ca o protecție psihică... Dracu m-a pus să citesc ştiri 
româneşti? Mi-am stricat ziua şi văz că şi noaptea asta nebună! Dar m-a deranjat 
şi pe mine acea lovitură mediatică genială a Euforiei Spargerii Zidului ca simbol 
al Războiului Rece, ăla de apăra nomenclaturile. Zidul Berlinului, impus de 
porcul Hruşciov papițoiului Kennedy, era totuşi consecința sancționării 
imperialismului german, pentru Genocid în lupta pentru existență, pornit tocmai 
când se creaseră, mijloace noi şi fine de infiltrare, încât cred că fraieră ar fi azi, 
noua lui plutocrație, dacă după cumpărarea pogon cu pogon a insulelor 
mediteraneene, nu şi-ar orienta spre regiunea Kaliningrad prisosul de capacități 
investiționale, ca și spre alte Teritorii Pierdute, îndeosebi ca recuperare a unor 
imobile vechi de la noua burghezie leşească sau cehească... 

— Ha! făcu zgârcitul Augustus în biroul lui oval, cu o faţă financiară ca de 
piatră de zgârie-nori şi -brânză. Astă concurenţă Nordică nu trebuie să ne 
intimideze panromânismul, strategia noastră eternă de infiltrare în Triunghiul de 
lapislazuli Breslau-Viena-Cracovia, şi nici să ne amâne tranziția de la 
Testamentul lui Petru Rareş la Testamentul lui Voicu Ghizdavu, în Triunghiul de 
silicon Los Angeles-Las Vegas-San Francisco, fiind, cred eu, o datorie sacră a 
Casei Poporului de să folosească uriașa putere financiară a statului RO, pentru a 
impulsiona, pe şestache, activitatea de înmulțire a primelor colonii româneşti de 
la Hollywood, de la Pasadena şi mai ales de aici, de la Santa Diana!... 

Tresăriră simultan. Bum-bum! Ca în semn de salut pentru eliberarea de sub 
J]]jug a diferite localităţi, artificii, nişte salve de tunuri de artilerie călăreaţă, de- 
ale partizanilor lui Makarenko, reuşiră educativ a trezi din euforia unui cearşaf 
curat şi a unei cunoscătoare de gingășii pe cant, de azur, pe locotenentul filosof 
de cavalerie propagandă Marius Ghizdavu, care se obişnuise să flaneze din mai 
mult pictural interes decât din vreo intenţie rasistă de cuceritor de milfe mămoase, 
peste diferitele linii mai mult, mai puţin sau deloc marcate cu sânge, pe scenele 
multiplelor teatre de război dintre cele două mari totalitarisme muncitoreşti 
beligerante, când dacă Hi ajungea la un târg cinstit profund cu Stalin, deep throat 
reciproc avantajos transrasial, atunci nu şi-ar mai fi tăiat singur cu drujba, în 
carpenul cel sur de la Berdicev, unica cracă de sub picioruşele-n şosete vărgate 
şi, în consecință, rânduiala nazistă s-ar fi menţinut, și ea, cel puţin până la 
destrămarea Imperiului Sovietic, în vara lui 1991, când se prăznuiau, după 50 de 
ani, chiar orele de dialog deasupra lanului de secară, ale celor doi mari pictori 
europeni post-expresioniști, Marius și Adolf. 

— Îmi pare că îmi pare rău, Murocika! se mărturisi definitiv, ciocănind cu 
degeţelele clapele albe şi, în sens intim hitlerist, şi pe cele negre, ale pianului 
celuia ce nu-și avea membrele inferioare ţinute în poziţia firească. Adevăr grăiesc 
urechiușei tale, ultrasensibile, ca de ciută carpatină, că m-am săturat de război, 


141 


dulcea mea rusoaică provensală, de provincie, din vina Înaltului Comandament 
German neputându-mi continua studiile mele la Moscova, eu, care sunt ferm 
hotărât ca, după ce reinstaurez aici Țarismul, să mut şi reşedinţa sovnarkomului 
înapoi la Petrograd, câteva zile, şi apoi, pe vecie, la Kiev, asta fiind în cartea 
destinului scris, că ruşii nu vor putea fi făcuţi fericiţi decât de un Mântuitor venit 
dinspre Occident, pe muzică de moldoveanul boier vechi Rahmaninov, pentru a 
încheia ciclul, circuitul turistic al marilor epoci cultural-spirituale pure, triunghiul 
rotitor Kiev-Moscova-Petersburg-Kiev şi tot aşa... 

— Atunci cum vrei tu! conveni brusc, supusă din senin, harkovian, Clarissa. 

— Aici nu e vorba de libertate de opţiune, ci de tușonkă, îşi înroşi pupilele 
de extraterestru loil Borgiah, examinând prin cercul vicios al lupei, pe bravul 
cavaler creştin Ghizdav, ca prin tub de microscop accesibil navigând ca viermele 
şi de la Pribegi, şi de la Sonnenheim. Aici a fost maculată, stigmatizată pe vecie, 
specia însăşi, Herr Marius Ghizdavu. De la Lot pân' la Pol Pot! În elementele de 
antropologie aplicată predate tuturor copiilor lumii, de ACUM înainte, trebuie 
menţionat expres că există şanse REALE ca nişte semeni ai lor, dacă nu ei înşiși, 
în anumite condiţii, destul de uşor de îndeplinit, să se pună pe a nimici ştiinţific 
anumite procente din populaţia contemporană, numai pentru nenorocul de a se 
încadra în anumite criterii de selecție pentru aneantizare. 

— Fii fericiți, mMmmmMmm! Marius și Murocika, dar Auschwitzul nu 
este un SFÂRȘIT, ci un început! Doar ce se vor mai hhhumaniza tehnologiile. 
Asistată de computer selecţia, combustia şi chiar, perfectă, autodistrugerea 
arhivelor, învățându-se total exact ce era mai rău de învăţat de la Niirnberg! 

— Vreau acasă! şopti ca un copil speriat Marius. 

Nu se așteptase să înveţe vreodată că roșul de război sanguin şi de incendiu 
e culoarea pupilelor celui ce vede nu doar pe Einstein, ci şi pe obscurul, onorabilul 
funcționar, Herr Heinrich Himmler, în bietul om expus pentru totdeauna acelui 
postkafkian proces total, corespunzător Războiului Total, oftă în sinea ei, ca un 
bărbat total efeminat, Clarissa. 


— Noi cititorii, multînţelegători că o carte, chiar una valoroasă ca o doamnă 
frumuşică, nu poate da mai mult decât are, în sensul giratoriu că altceva nu-i şi 
nici nu poate să fie decât autodenunţarea unui fir logic-ilogic, nu eram acolo când 
aviația nazistă bombarda în prostie acele ruine-n Stalingrad, creând obstacole 
suplimentare pedestrașilor proprii şi baricade mai bune pentru apărătorii 
stalinismului, totalitarism roșu ce-şi atinsese demult sarcinile demolatoare, pentru 
care fusese deviat antimarxist chiar de conu Alecu Șaraga și nu mai lucra acum 
decât la macularea, pe decenii înainte, a ideii rusești în Istorie, legând-o de Stalin 
cel Groaznic, ajuns astfel agentul nostru, idiot util, cum calculase la Berdicev că 

trebuie să-i subminăm şi noi, Mişu al Elvirei, verişoara lui Marius, bijuterie care 
se scălda goală în fluviu-romanul unei inocenţe de pulbere explozivă. 

— Priviţi, vă rog pitoresc, ca nişte talentate dar neuzate acuareliste, 
consecințele desprimăvărării asupra naturii! Bretonul cel jilav al ierbii. Şi cum se 
înfige în el, ca o maşinuţă de tuns, mielul cel proaspăt şi tăios, abia ieşit din uzina 
vie, ca o nouă generație de tănculeţe staliniste, fetelor! nară cavalerul Marius 
Ghizdavu ce tocmai îşi scosese armura, trezind emoţii cazone-n visătoarele surori 
Moga, ai căror soţi viteji şi vicleni, Dabija, Hulpe şi Supeanu, continuau să-şi facă 
dincolo de Ural datoria faţă de o patrie nerecunoscătoare, când va degenera-n 
mini-patrie, fura-ți-aș tichetele de popotă, batistele de hârtie, talonul şi cardul! 

Se pare totuşi că se spune că se zice-n cercurile iniţiate-n arhive ce nu se 
vor deschide nicicând, pierzându-se parolele, cum că-n 1918 un colonel canadian 
marşrutizat de la lași la Odessa, pentru a pregăti Reinstaurarea Țarismului sub 
sceptrul prinţului Carol II, sau mai probabil al prinţului mezin Nicolae, ce ar fi 
fost uns de Patriarhul ca ţar Nicolae al III-lea, exploatându-se ascendenţa rusă a 
Reginei mele, nemuritoarea Maria. Doar că tata, în cartea sa de memorii — 
publicabile numai dacă gărgăunii din capul Ţării lasă puricii de pe burtica ei să 
se transforme într-o generaţie Iorga —, Enigma celor trei chersine, vine soseşte cu 
nişte dezvăluiri senzaţionale care schimbă radical perspectiva sucită din care 
contemplăm pasivi contribuţia activă a românilor regali, şi în paranteză dreaptă a 
galițienilor noștri, la efortul plugului colectiv european de a desţeleni noi terenuri 
extravilane pentru spiritualitate, după sleirea celor occidentale, doar-doar... 

Chersinul fiind o copaie sub care poţi ascunde mielul iedul, giucând un fel 
de alba-neagra cu lupul moralist existențialist, lămuritor al caprei trecute cu al 
doilea sex de menopauză, că nu ce a făcut Istorioara din tine, halindu-ţi copiii, 
contează, fa, ci ce-ai făcut tu cu ce-a făcut Aia din viaţa ta, amărâto, pensionaro! 

Doar că tata nu de chersinul gua chersin încifrat povăţuieşte viitorimea 
imperialist-latină-romană redivivă, el numai doar dezvăluie implicarea sa, 
desigur înainte de a fi fost târât, de ticălosul imperialism prusac, rob bolnav în 
Alsacia 1918, unde a fost salvat de la amputarea membrelor inferioare de către 
medicul Alfred Doblin şi de o Friederike, implicare în ce, giupâniţelor? 

— Implicare în quasi-împărțirea sferelor de interese românești și poloneze 
privind enorma plăcintă post-ţaristă! zise Olguţa că ştie de la agentul erou Dabija. 
Spaţiul vital româno-latin-ortodox fiind /a sud de calea ferată Minsk-Smolensk 
şi de talwegul Okăi, pe când spaţial vital polono-slav-catolic, cum au convenit 
însuflețiți de un viu naționalism conu Alecu Ghizdavu Șaraga și agentul lui, pan 
Felix Edmundovici Dzerjinski, urmând a se cuceri la nord de drumul de fier, 
utilizându-se același potențial militar german, după care se va aranja cu 
americanii să pedepsească exemplar clasa politică imperialistă de la Berlin, 
pentru crimele sale expansioniste din Războiul Expresionist! 

— Nenorocirea fiind, gândi meditativ tacticoasă ca şi vicleanul ei soț şiret 
Petrache Hulpe, chibzuita Cocuţă, că biruitorii de la 1918, în loc să tragă la grea 
răspundere imperialismul plutocraţiei germane şi austriece, de ne răpise munţii, 

grânele, petrolul, vitele, lemnul, au adus la condiţii de lagăr, nu de exterminare 
prin mizerie/ muncă, nu de muncă silnică marxistă, dar măcar de concentrare- 
izolare, excesiv de harnicul şi obișnuitul să mănânce şi să bea mai mult decât pe 
săturate, neam al lui Luther! Clasa politică, asta fiind şi singura ei definiţie care 
să reziste oricărei critici: clasa politică este acea listă de persoane care se ceartă 
la revoluţii populiste cu osândă supergrea, confiscarea averii şi persecutarea 
urmaşilor, când ţara pe care o parazitează flămânzeşte de dă să sucombe. 

Or, după cum se pare că se ştie, Testamentul lui Petru Rareș, cel puţin în 
versiunea în limba rusă, redactată pentru Mănăstirea Căpriana de către il 
corteggiano Vasea Merţalov, purcede de la conjectura pesimistă că, la răscruce 
de vânturi, neam părăsit. Și că tot ce vom dura nu va dura, fiind dat de-a dura 
când de-ai noştri, când de ai lor, revărsaţi mereu din creuzetul genetic al Asiei, 
aşa că să ne dăm ghinişor după leşi, verticalizându-ne-n tihnă ce-avem de spus ca 
cultură, nu nesimţiţi, ci civilizaţi, unde altundeva decât în Triunghiul de 
Lapislazuli Breslau-Viena-Cracovia, singuru-n care am fi luaţi în serios? 

Paradoxal. Până la intersecţia a două semidrepte absurdităţi. Întâlnindu-se 
cu comisarul Alecu Ghizdavu-Șaraga în loja masonică roşu aurie catifelată 
brumat opalescent a Operei din Odessa, la Dama de pică, emisarul lui Lenin, 
domnul trimis plenipotenţiar și extraordinar comisar Edmundo Felix Dzerjinski 
i-a comunicat așa: că în chestiunea Tezaurului, a bijuteriilor Reginei Maria în 
special, noii proprietari al Rusiei nu au luat nicio decizie, nici de privatizarea-n 
el, nici de vreo returnare ca să se evite participarea bravilor ostaşi români la Bitva 
Stalingradului. Urmează, vasăzică, să mai pertractăm, deoarece planificatorii de 
la Smolnfi au de gândit materialist dialectic și istoric cumu-i mai profitabil pentru 
copilaşii nomenclaturii: să se continue Revuluţia, în speranţa anexării Europei cu 
tot cu mormântul lui Marx şi cu cel atlantic până-n Florida al lui Engels?... Sau 
să se arunce la Recycle Bin ideologia şi să se încoroneze Lenin cu Krupskaia, 
substituindu-se epuizata genetic dinastie a Romanovilor cu o autentică dinastie 
de pe Volga noastră, Dinastia Ulianovilor, a cărei împărăție nu va avea sfârşit 
până la globalizarea proletară a Globului! Însă presa tabloidă ar vorbi, fetelor, 
doar de bijuurile leniniste aducătoare de noroc în dragoste ale Reginei Maria... 

— Paradoxal regal, nu? Fiindcă numai capetele încoronate sunt iubite. 

— Atât de paradoxal încât ni se pare şi firesc că numitul nobil polonez 
Dzerjinski, care după canonul marxist nici n-avea ce căta în partidul clasei 
calificate la locul de muncă, a răspuns imediat boierului Voicu Ghizdavu, cum că 
în Istorie, leşii au intrat în Moscova de câte ori au vrut, ca valahii în Budapesta, 
aşa că nu de muscali se teme Civilizaţia poloneză, ci de nemți, de ce poate 
germanismul să-i facă Poloniei, şi că bine ar fi dacă aliatul român ar achieza a-şi 
lua foarte în serios Testamentul lui Petru Rareş cel Mare și Cult, în vidul 
european expresionist nemulțumindu-se cu Budapesta asta roșie, ci instalându-se 
temeinic cu plugarii săi în Triunghiul de Lapislazuli Viena-Breslau-Cracovia, 
sacrificiul teritorial ce neamul menuetin al lui Paderewski ar concede fiind 
compensat de șansa ca-n tihna pavezei latine, elita creatoare leşească să se poată 

exprima imediat în Universal, deoarece pentru a fi receptaţi, nici Chopin, nici 
Copernic nu pretind, nefiind poeţi ca Eminescu, însuşirea limbii poloneze. 

— Paradoxal, da, se gândea sfinx Marius la Piramide, diplomaţii AA, având 
asupra problemelor galițiene consilieri de teapa lui Bairam Stoper de-a consiliat 
şi la Ialta, în loc să încurajeze la 1918-1919 infiltrarea Armatei Regale Române a 
Regelui Ferdinand şi a Reginei Maria, dinspre Budapesta noastră spre Viena, în 
Triunghiul Morţii de Lapislazuli, dimpotrivă, au somat-o să se retragă dincoace 
de Tisa, fără a se întreba niciun pic dacă pleacă la plug Sentinela română a 
Occidentului, atunci Prevenirea Anschlussului cine o va mai garanta, trăgând cu 
hotărâre sabia? În joc fiind însăşi pacea Păcilor! Anume, descurajarea 
revanşarzilor şi nostalgicilor de la Berlin şi Miinchen, de la a relua Războiul 
Expresionist ca Război Existenţialist! O administraţie exclusiv românească 
asupra Sudeţilor, şi în totalitate organică asupra întemeietorului de noi şi noi 
civilizaţii Arc Carpatin, fund unguent benefică atât pentru a se contracara 
stratagema hitleristă de a-şi macula adversarii înainte de a-i zdrobi, obligându-i a 
se implica în tâlhării comune miincheneze 1938 sau moscovite 1939, cât şi pentru 
a nu avea mal târziu, pentru neonaziștii tineri fotogenici, de canon hollywoodian, 
o bază solidă pentru resentimente revanşarde de productiv efect electoral, 
democratic, populist, spre Breslau, Kânigsberg și Gablonz an der NeiBe. lac-aşa! 

— Oliolio, drăguţule! gemu Nunuţa așa departe de al ei culegător de 
suferinți Dumitru-lov Supeanu cel blond, mic de stat şi tare tare în meşteşugurile 
dumnealui, uitându-se cu ură la plăcutul musafir, dar străvezindu-l spre însăşi 
căpățâna Occidentului întrupat de Bairam Stoper, pe când semăna orez iarozivat 
în Bălțile Brăilei. Că mare mult imbecilă incompetență de dreptate ni s-a 
impusără! Că noi doară nu eram rasiști, nu pe principiul exclusivismului 
românesc am luat Budapesta roşie ca să-i deportăm, în ordinea periculozității 
categoriale, pe unguri dincolo de Nistru, sau chiar dincolo de Bugul nostru, până 
unde anarhia adusă de bolşevici ne-ar fi permis să ne extindem și să implementăm 
dreapta rânduială românească. Ci așa cum însuşi regretatul tău tată şi părinte, 
Mariusică, profesorul geograf Voicu Ghizdavu, îmi povestea, cu ocazia 
pelerinajului anual de Pobreajen la Muntele Conic, la Schitul Hoitarului 
poposind, noi europenii trebuie să discriminăm corect între ctitor de partid şi de 
stat şi între om politic pro interlop. Oameni politici, adică speciile de insecte 
mișunând în capul Țării sunt puzderie căcălău, pe când adevărații ctitori de partid 
şi de stat se nasc doar câte unul la două-trei veacuri, cel puţin în cazul puterilor 
mijlocii cu interese limitate şi de regulă inculte. 

— Taică-tu, îi şopti la ureche cu buzele ei fierbinți de mărgean Olguţa, nu 
credea nici în Ştefan cel Mare şi nici în Mihai Viteazul, argumentând că practica 
social politică şi psihologică a spulberat însăilările lor statale: Moldova nu și-a 
putut păstra unitatea ameninţată de imperialismul bucureştean, iar România de la 
1600, reconstituită cu atâta expresionism la 1918, rămâne de văzut dacă va 
supravieţui Războiului Existenţialist, inițializat la 23 august 1939, ea prezentând 
o hibă-n Legea Fundamentală reflectată identic şi-n constituţia iorgovană de mai 

târziu, sub YI, anume sintagma „stat naţional unitar“, când formula corectă era să 
fi fost să fie stat național unitar și cultural recuperator! 

— Pentru că statele, observară-ntr-un glăscior Cocuţa și Nunuţa cu steluțe 
de anason în ochişori, apar şi dispar, vin, se semnează Indescifrabil şi se tot duc 
ca ştatele de plată, pe când culturile sunt cu adevărat perene... 

— Cu adevărat perene doar cocalare, întări Olguţa când ţigara se sfârşi, 
considera şi bătrânul tău tată, uitându-se înfiorat la hoitarul schitului, Marius, la 
pleşuvia lui vulturească, şi deducând mocănește că ăsta trăieşte mult, ca tot ce 
mănâncă stârvuri, adică proteine îndelung fermentate de o puzderie de bacterii, 
cum în mod normal homosapul nu deţine decât în rinichi... 

— De unde şi denumirea ştiinţifică taxonomică a hoitarului în lumea 
informațiilor clasificate, detalie Cocuţa: Vephron percnopterus. 

— Bine, râse cu toate mărgăritărelele sale, ca o tibetană martiră, Nunuţa, 
asta este doar o etimologie burghezo-moşierească, străină de poporul muncitor, 
care crede pe toată Valea Ursului, ca şi pe paralela cu ea Vale a Vinului Negru, 
că hoitarul ar fi bine-cunoscutul imperator roman, persecutorul creştinilor, 
Nerone, condamnat de zei să ingurgiteze, la nesfârșit, leşuri văzute ca din tribuna 
oficială, întru aceasta înnoindu-i-se anual peren cele două aripi portante! 

— Cât m-am adăpostit la Gumrak în lipiţanul alb de camuflaj, adus de 
circarii vienezi pentru a-i îmbărbăta pe asediatorii Stalingradului, revigorându-le 
psihologic superioritatea lor rasială asupra slavului, oftă Marius parcă lingându- 
şi mustaţa muiată în ceaiul de primăvară cu multă esență de rom, adusă a oală, 
eram sufleteşte atât de bine pregătit să rezist la extrem, încât abia aşteptam să mă 
înfrupt mai întâi din ficatul genialului dansator armăsar fără alte însuşiri, dacă 
furtunoasa operaţie de despresurare pusă la cale de Antonescu şi de mareşalii săi 
germani s-ar mai fi amânat, aproape că mi-era poftă a devora chiar ficatul 
camaradului meu fotograf de artă şi cinefil, Otto Runge, care ar merita să 
denumim Piaţa Matache Piaţa Prieteniei şi Frăției de Arme Româno-Germane 
Otto Runge - Marius Ghizdavu, deoarece când a trimis Goebbels pe aeroportul 
din Gumrak un Junkers-88, cu elicea dezaxată de tirul antiaeriene bolşevice, 
special să-l ia, el s-a oferit să se sacrifice pentru noi, zicându-mi vorbele astea 
memorabile, că du-te tu, frate Marius, că ţara ta înapoiată mai are multe de pătimit 
pentru integrarea europeană antibalcanică, pe când Nemurirea Germaniei mele 
nu mai depinde de mult dacă un supradotat, ca mine, își mai manifestă sau nu 
darurile creatoare ce i-a repartizat în chersinul legănător Ursita! 

Huruit de motoare fine germane se auzeau dinspre toate azimuturile, chiar 
şi dinspre cele surde, însă pe ecranele radarurilor din subsolurile Stalingradului, 
rachetiştii se nelinișteau mai mult de puzderia de ţinte, împrăștiate ca dintr-o cutie 
românească a Pandorei pă peste tot de-a rândul, până adânc la est de Volga, întâi 
peste Krasnoslobodsk, Saharnii şi Zakutski, apoi tot mai departe, în pământuri 
kazahstane indesţelenibile altfel decât cu deţinute şi cu deportați. 

Amărât, nelumit, nenutrit, înfometat prin încercuire perfectă, Marius privea 
cu neliniște culoarea vineţie şi silueta de rinichi zburător cu aripi de cal de basm 

înaripat, ale aeroplanului german salvator alb şi deja saliva ca într-o bucătărioară 
neutră, irlandeză, matinal, cu nări fremătânde de penetrantul iz de rinichi prăţit, a 
cărui inhalare pe stomacul golit este chezășia unui bun început în greaua 
admirabil de eroică Ascensiune pe piscurili luminoase ale unei epopei odisseene, 
a cărei finalitate la omul homosap modern, adică postereştin, se finalizează la 
numai trei Penelope cu drept la piramidă, abia identificate căutând pisica în 
Ithaca vecinilor, dacă nu pretini, măcar camarazi în războiul decisiv pentru 
relansarea imperialismului românesc spre leagănele/ chersinele de unde să se 
ajungă, în o sută de ani de munci michelangioleşti, la performanţa ca limba lui 
Saie Buburuză şi a academicianului lon Codoi de la Institutul de Cercetări 
Ştiinţifice, să substituie limba lu' Bairam Stoper dupe Internet. 

— Nefiind deloc sigură memoria tatălui tău, Marius, oftară deodată cele trei 
Penelopiţe, parcă voind să-i biciuiască savant orgoliul cavalerului celuia, atât de 
sătul de campania de înfometare din Est, încât nu mai voia decât să se refugieze 
în somn-somn-somn, pe multă, mută şi mulțumitoare vreme de așteptare a 
consecințelor înfrângerii de la Stalingrad, una fiind deja evidențiată de 
clarvăzătorul profesor francez Bazil Frâncu: psiheea rusească va suferi o foarte 
miciurinistă altoire a stalinismului leninist cu briceagul lui Marx, pe vecie 
portaltoiul de canon Tolstoi-Dostoievski nemaidând ce-a dat, mergându-se pân- 
acolo chiar ca ceea ce te defineşte ca neam, Imnul de Stat național şi unitar, dacă 
nu şi cultural, să rămână, în uniformizarea globală, tot cel sovietic! 

— Se creează astfel prin Stagnare, surâse cu satisfacție omul de afaceri 
Octavian Ghizdavu, cum văz eu d” aci din însorita Californie, bazându-mă nu atât 
pe contrastul cromatic cât pe cel de clarobscur în mod egal, un vid de creativitate 
în Estul fumuriu al Galiției Mari a lu' frate-miu, vid ce nu poate fi umplut decât 
de ai noștri, de românaşii care vor învăţa repede să se orienteze într-o lume fără 
graniţe, cum să-şi viruseze adversarul, ciuruindu-i critic ofertele culturale 
expirate, răsucind Occidentul academic să se mai uite şi la alţii. 

— Meritul acestei situaţii de Biafră spirituală cu capitala Moscova, lărgi 
extremistul de Alin Vissarionovici Vişan fanta spre programul politic al Grupului 
de veghe și reacție rapidă 2007, dacă achiezează Isadora Morgenstern la el, este 
al lui străbunică-tu, căminarul Voicu Ghizdavu de la Ziduri, şi al lui frate-su, 
ispravnicul regiunii Odessa Bugeacului, abilul gubernator gubernial şi om de 
infiltraţii, conul Alecu Şaraga-Ghizdavu, al Ameliei. 

— Aşa precum reiese și din paginile memorialistice, surâse efervescent 
codana elveţiancă, intitulatirisite Enigma celor trei chersine, scoase de 
Alex& Vicky în 1993, după deschiderea arhivelor ghizdaviene la 50 de ani după 
pristăvirea istoricului Voicu, precum și din raportul strict clasificat către Regele 
Carol al II-lea Dracula, din 1 octombrie 1938, cu titlu dilematic, anume 
Contribuţii la dilema/ noada gordiană a celor două Odesse, tot Editura Play din 
Santa Madonna, dar anul de apariţie postdilematic 1999, pentru prima oară în 
istoria sa zbuciumată și multimilenară, poporul român, ca ființă agresivă întru 
ființă fără început şi fără sfârșit precis, cum se întâmplă nu cu indivizii şi cu 

individele, ci cu speciile în călduri, şi-a găsit pentru prima oară un partener. 

— Un aliat antisovietic, desigur, adică un tovarăș de autoapărare vechi-nou 
relativ vremelnic, în acest furnicar de popoare perindându-se mișunând cu câte 
un grăuncior sau cu câte o frunzuliță spre muşuroi, întări Sergiu Enache. 

— Adică poporul meu polonez! ţipă surprinsă şi solemnă Agnieszka noastră, 
badanta prea înţelegătoare a vârstnicului Ghizdavu. 

— Cu care, prebelic, ne vom ciorovăi că noi n-am mai ars cărbune silezian 
după 1929, iar ei n-au mai savurat cireşe, vişine, caise, piersici, prune, mere, pere, 
gutui, poamă, răsărită şi nuci, pe care Basarabia şi Bucovina erau atât de bine 
plasate pentru a le exporta, prin vadul nistrean dintre Hotinul şi Camenița cele 
întemeiate de Dragoş Vodă, când a coborât spre sud, via Maramu, din Triunghiul 
originar de Lapislazuli Cracovia-Breslau- Viena, urmărind pe Zimbrul! cită din 
memoria melancolică-n erudiție deputata poporului Au-Mă-Doare. 

— Şi pe care neam de lifte papistaşe nu-l vom ierta niciodată, că când a fost 
cu Integrarea Euroatlantică, nu ne-a așteptat şi pe noi în stație, la Sniatyh sau 
Zaleszczyki, cât să ne reeducăm hrăpăreţii din capul Ţării! răcni îndârjită cu ură 
de ucigătorii ei ochi scânteiau ca două brichete, Pizzacola, piezoelectrice. 

— Aici s-au conturat două filosofii diplomatice şi de construcție imperială, 
rezumă cele două cărți ghizdaviene ca analist geopolitic Sergiu al Isadorei 
noastre. E tot mai limpede că Alecu Şaraga, mai ieşean, mai hâtru, mai realist, 
poate fi mai probabil autor decât Voicu sau fii-su Octavian, căci adoptă cu faţa 
spre Kiev o strategie Ducală, cum că să ne păzim de cultura rusă sub- 
dostoievschizată prin derjinschizire, cu accent pe capacitatea şi foamea de hienă 
a sufletului duhului rus, de a ingurgita orice alt suflet mort sau viu din nișă, ca un 
server noros supradimensionat. Deci să măsluim micile noastre contribuții, chiar 
dacă nici nu le arhivăm, adică să ne îngrijim ori de a consolida, cu baroni 
administrativi din RO, fragilul stat ucrainean, ori, matematic același lucru, să 
slăbim cumva ambițiile moscovite de a cobori Kievul mitropolitan la cenuşa unei 
capitale guberniale, săltând iar în sus Harkovul tanchist al Murocikii, ba chiar să 
ciuruim de tot rusismul, până va recunoaște în propriile manuale şcolare, teze 
precum că Puşkin a învăţat cu adevărat să scrie abia la contactul chişinăuian cu 
folclorul dulce moldav, Kutuzov arta Războiului de Apărare a furluit-o de la 
generalii moldo-valahi, iar delirurile tolstoiene despre un creştinism cu opincile 
pe pământ, nici nu pot fi concepute fără sejurul prozatorului în Bucureștiul ce-n 
romantism se mândrea cu mai multe sute de biserici decât orice altă capitală 
semănată de Domnul pe pământul Eurasiei, de la Dublin la Magadan! 

— Cea de-a doua filosofie a războiului preventiv, adăugi impulsiv spre cele 
trei Graţii, eseistul Crucii de Piatră Oreste Bogza, ca populist acerb ce scrisese 
pamfletul ofensă autorităţii filosofiei dreptului, zis Cosmetizarea la mutră a RSSR 
pe drumul Via Cappia al fofilării în uie, poate tot atât de țepos ghimpat delimitată 
ca materialismul dialectic de idealismul metafizic, este fără doar şi poate filosofia 
bugetară a aprigului purificator al Zidurilor, medelnicerul Voicu Ghizdavu, în 
care se întrupa ţepos, fiind infirm de picere, imperialistul Dracula când, prin 

magia isihastă a sihaştrilor orheeni de pe lângă Schitul Hoitarului, resimțea ca 
mare doctrinar al trecerii preventive pe catalige a Nistrului, propensiuni către o 
sinceră pocăință şi eventual nevoință pe niște drumuri cu baobabi din 
Madagascar, neplăcându-i pinii rari sau jnepii mici ai Magadanului. 

— Astă opusă filosofie, îl momi la o mângâiere Agnieszka, de parcă ar fi 
fost Isadora cu Pizzacola-n podul crâşmei La Cățeaua Leșinată din Ferentari, cu 
amiralul de propagandă Horea Bratu, la care s-a găsit la perchezițiune, în fân, 
cosorul lui Karl Marx, — din câte am săpat cu în arhive, rezultă că doctrinarul 
complet al imperialismului românesc, profesorul doctor membru corespondent al 
Academiei de Istorie pururi Recentă, Viaceslav Dinicici Ghizdavu, o avea gata 
pregătită încă din anii exasperanți ai Neutralităţii din întâia jumate a Războiului 
Expresionist, când s-a produs acel zbor secret de la Aradul habsburgic la Ziduri 
şi retur, la manșă fiind asul pilotajului german, tânărul şi relativ suplul pe atunci, 
seducătorul încornorat mareșal Hermann Goering. 

— Unde se ducea Voicu al nostru, supradotatul fiu al logofătului biv-vel- 
vornic ciohodar de Scornicești şi de Boteni, Dinicu Ghizdavu, dragă? se interogă 
retoric cu faţa spre ele Oreste Bogza asudat. La o întâlnire conspirativă! La Arad 
sau Nădlac. De cea mai mare importanţă geopolitică, gazdă fiind o domnişoară... 
valahă cu virtuţi vieneze, Felice Bauer, iar emisarul cancelariei habsburgice, 
plenipotenţiar şi pentru Imperiul German, fiind un anume domn K. 

— Geopolitică? râse isteric Isadora. Mă faci să râd! Bunicuţul mamii era 
pornit să zboare cu aeroplanul primejdios al lui Hermann Goering, înaripat doar 
de motive umanitare. Cazul Georg Trakl îl răvăşise complet, căci aşternuse un 
cearcăn negru pe totdeauna, în cerul însetat de poeme pure al Galiției noastre. La 
Direcţia Cenzură a Marelui Stat Major al Giganticului Cartier General, unde avea 
să fie mobilizată-concentrată bună parte din intelighenţia Vechiului Regat, se 
primise informaţia, bulversantă în tragismul ei, că pe frontul de Vest... pârţ! 

- Polonezul poet, anticipă Agnieszka noastră, Apollinaire, l-a mitraliat pe 
delicatul pictor Vier Pfoten Franz Marc, fiind la rândul lui nimerit în căpăţână de 
lunganul Oscar Kokoschka, rătăcit în răzbel din considerente sentimentale, 
neputând suporta la păpuşica Alma Mahler trăinicia cultului ce dânsa avea pentru 
singurul ei special guest star, compozitorul cu acelaşi nume. Ocazia unor astfel 
de crime intelectual-intelectuale în Triunghi trebuie suprimată cu desăvârșire. 
Imediat! Acesta a fost mesajul tânărului şi impulsivului istoric Voicu Ghizdavu, 
cu soția Maria, pentru absurd infatuatele puteri imperial centrale. 

— Pleosc! Eşti naivă, fă! diagnostică instantaneu Pizzacola frecând nessul 
granulat conspiraţionist. Întâlnirea de la Arad a lui Voicu Ghizdavu cu emisarul 
K, bi-plenipotenţiar de la ambele imperii germane, viza, cum rezultă din ultimele 
arhive, o lovitură de cuţitar dată în spatele seducător decoltat al Franţei, la Felice 
Bauer, în casa-i conspirată complet, întrebuințându-se întâia oară în Europa 
noţiunea de Dolchstoss, propagandistul Hi însuşindu-şi-o abil din ziarele vieneze 
şi luminând masele cu ea, cum că neamul german biruise pe toate fronturile din 
Războiul Expresionist, dar bolşevicii, adică toţi evreii, au dat lovitura în spatele 

decoltat al frontului, preluând puterea leninist, legendă care obseda, din câte-mi 
spunea alaltăieri seara Guiţ la discotecă la Petrarca, ascultând Emily Dickinson 
Nostalgie, da, obseda chiar răuşor de tot pe până şi pe Iosif Vissarionovici şi pe 
frații săi de luptă din spatele frontului românesc. 

— Păi, aici e şi enigma celor trei chersine, se feri Marius din calea obuzului, 
al cărui ropot cu scântei pe şoseaua de granit cu cratere şi denivelări, se pierdu cu 
ostilitatea după colț și cu firea. Anume unde ar fi fost plasat cel de-al treilea 
chersin, asta este în genere problema chinuitoare și chiar testul de admitere la 
Școala de Șoferi de Țară, pentru orice ctitor de stat al neamului nostru progresist. 
Chersinul fiind covăţica rotunjoară de frământat aluatul pentru pâine creştinată-n 
ea. Când legendarul cavaler al lui Christos, Tomas Nour, a plecat din Ţara Bârsei, 
însoţit de câţiva experţi, de o gardă, în bodigardie, în autoapărare de grup 
compact, Murocika, el a dus cu sine în Hyperboreea noastră şi chivotul, chersinul, 
conceput din proiect să nu crape la ger în Ţara Zăpezilor. Necunoscut pe acele 
meleaguri glaciare, cu populaţie rară și nestatornică, necunoscătoare de noțiunea, 
gustul şi semnificaţia transumană de chiflă, necunoscătoare adică de însăşi frica 
de Dumnezeu, care e panaceul universal detergentic al corupției, cu condiția 
subînțeleasă că nu dă rezultate decât la romanticii tâlhari, care se aruncă pentru 
prima oară în necunoscut prin lanurile înflorite de hrişcă, cum rândunele planează 
după musculiţe peste lucerna sovhozului dimineaţa devreme, când opricinicii de 
tip nou abia ce se culcă osteniţi de atrocitățile implementate nocturn. 

Fiindcă, de fapt, în fond, până la urmă nu ne doare problemul înălțării 
culturale, pentru care nomenclatorul ministerial se preocupă, se zbate, se 
canoneşte, lipsind nutreţul. Furajarea în stabulație. Păpica. Raţia şi tratația. 

— Fraţi români! interveni cu brutalitate în somnolenţele ce le cu nesimţire 
cuprinsese pă Pizzacola, Minodora şi Isadora, doctorul specialist consilier 
guvernamental şi prezidențial în inginerie financiară, CEZAR BOGZA, omul 
Ghizdavilor de la Ziduri-Pribegi de le recuperase de trii ori mai multe proprietăți 
funciare decât ante-avuseseră înainte de groaznica noastră, fatală, înfrângere de 
la Stalingrad din Războiul postexpresionist Existenţialist, ce te punea într-o 
situație de să optezi cum e mai bine pentru familia, familionul sau familiardul tău. 
Fraţi români din ţara electorală şi, din Diasporă, mai ales ăia din Triunghiul de 
Silicon, Pizzacolo, Los Angeles-Pasadena-Las Vegas! Chestiunea celui de-al 
treilea chersin este bestial de fundamentală, atât pentru ageamiii decidenți din 
toate timpurile timpurii, cât şi pentru cei cu ochelari academici de toamnă, mânca- 
v-aş eu cu Otomega la toate trei lentilele alea de contact, Penelopiţelor! 

— Doctore Cezar Bogza de femei, deci şi de țări, şopti din extaz de 
circumstanță privind spiritualitatea supremă ce paradoxal tocmai ea cică justifică 
genocidul, cum prin diferanță Gheena Edenul, şi scărpinându-se de puricii 
preluaţi de la bolnăviorii ei, pediatra Minodora a Căinarului, să ştii că și doctorul 
Liviu Lecca, al cărui portreeet nebun, bărbos, de succes, văd că-l ai în bibliotecă, 
rămăsese gravid, în pofida progresismului său visceral de interne contra 
discriminării Neamului la externe de către Istorie, deoarece, învăţa el pe Raulică 

Supradotatul piteştean, prostia de a nu poseda deloc colonii, şi nici Hinterland 
rusesc, care abia aşteaptă de la Petru şi Cantemir încoace un nou gospodar cu G 
mare, este punctual nu numai o modestie, e o Mişelie, Mişule! 

— Și să nu-l uităm într-o gară, interveni în altă limbă cu altă limbă Isadora 
cea învățată rusofonă de străbunicuţul prudent, pe chişinăuianul nostru Pușkin, 
hbretistul pateticei Simfonii a V-a de Piotr Ilici Ulianov, nefiind nici pe departe 
întâmplătoare desemnarea ca protagonist, a cavalerului baron boier de ţară Eugen 
Ionesco, de ţinea în arendă moşia Oneşti de la zekul Ghizdavu, pre numele 
slavizat de dieci Evgheni Oneghin, sau Onişor, de-au plecat ei în expediţie 
hiperboreeană cu Toma Nour, cel la Helsinki considerat, chiar de istoriografii 
muscali, drept întâiul întemeietor al Veneţiei Nordice, Leningradul. 

— Aşa, aşa, aşa! intră în admisie după compresie, explozie şi evacuare ca 
un motor cu aprindere prin scânteie divină Pizzacola, ameţită de aproape că ai fi 
crezut-o c-a ascultat simultan, fiecare cu boxa ei, Simfoniile Galițiene de la Oder- 
Neisse la Ural, anume Poloneza, Ucraineana, Finlandeza, Ruseasca, Bielorusa și 
Basarabeana, în ordinea olografă a pescăruşului Ceaikovski. Să nu ne îndoim că 
problema celui de-al treilea enigmatic-enigmatic-enigmatic chersin ar fi la loc rău 
pusă, ori că ne-ar feri cumva să nu evităm a nu ne confrunta cu insolvabilitatea, 
incuria şi inflaţia! Trebuie ca Academia lui Au-mă-doare să ia măsuri. Măsuri să 
ia. Pentru că suntem în cea mai dominantă dintre poziţiile principale, clasice, de 
aducere la negociere cât însuși Ceaikovski ignoră, în Simfoniile sale atât de ţarist- 
wagneriene, deşănţat până la stadiul ultim de imperialism, Țările Baltice, dragă 
domnule Eugenijus Mi5kinis. Prea bine ştiind de la istoricii vechi moscoviți şi 
leningrădeni, mulţi formați de Antioh Cantemir, demonstrându-le la detalierea 
arborelui genealogic ce purcedea din slobozul lui Ginghis-Han, exact ce apreciau 
Voltaire şi Cioropel, adică adevărul mitic că Lituania, Letonia, Livonia, Estonia, 
orașul liber valah Dorpat-Tartu (iniţial botezat Dor Mărunt) şi Curlandia, n-or fi 
devenit ele ţinuturi pur româneşti, dar nici rusești n-au fost şi nu sunt! 

-— Tot ce se ştie fiind însă posibila situare aici a celui de-al treilea chersin 
cadastral, (după Chersonesul Tauridei — Sevastopol, şi Chersonesul clasic de pe 
buza superioară a Niprului), aici unde mai târziu Nikolai Milescu-Spătarul l-a 
trimis pe ţarul discipol Petrache să ardice Leningradul, desigur-desigur că foarte 
sigur că la anul 1000 al lui Toma Nour prenumărându-se şi Piterul, prizărit şi 
indistinct în puzderia de Dave semănate de arcașii ctitori în spaţiul nostru daco- 
hiperboreean, cum ar fi Marienburg, Pokkala, Vîborg, Narva, Dragodana, Pskov, 
Riga, Klapeida, după opinia mea de doctor diagnostician încercat, cel de-al treilea 
Chersones, menit a delimita triunghiul unei noi etape de expansiune a dominației 
imperialiste a Neamului Romănesc asupra Nordului, fiind Helsinki, burg a cărui 
denumire interbelică era suedeză, Helsingfors, cea medievală Chelsinor, iar cea 
de la anul 1000 nu poate fi decât una purtând cu mândrie, ca pe o decorație de 
după epopeea noastră de la Stalingrad, denumirea tipic geto-dacă de Chersones, 
din aceeași familie absurdă cu Oroles, Cogayones, Dapysones, Zalmodegikones, 
Diernones, Cotisones, Xerosones şi Ombergsones! 

— Geograful Voicu Ghizdavu, aminti cu venerație Isadora, vedea totuși 
acest enigmatic al treilea Cherson pe malul ceţos al Lacului Onega, cel dăruit 
drept scaun de cavalerul "Toma Nour lui Evghenie Onişor al nostru, de la Onești. 

— Adică azi Petrozadovsk! îşi puse ochelarii şi privi urât la hartă temutul 
doctor, om de afaceri neobişnuit a mai fi contrazis, se sufoca, încât tremura roz- 
vânăt ca unul din embrionii ce-i făcuse atât de-adese „marinari“ mai mult sau mai 
puţin baltici, sub Cea, de pătimise şi ajunsese ca curriculum vitae sub Y1... mare 
disident, opozant şi duşman al poporului, după caz. Ce dracu să căutăm noi tracii, 
în acele ghețării inospitaliere, cu oile? Duduie Isadoro, ca diagnostician de 
oameni cu adevărat bolnavi, adică bătrâni din Pipera, nu ca puii de muncitori şi 
țărani bolșevizaţi la fel de ușor cum ar fi să fie nazificaţi ireversibil, eu îţi spui un 
singur lucru: dacă familionul, familiardul în dolari Ghizdavu, a rezistat vitregiilor 
unei istorii zbuciumate, miracolul se explică prin strategia optimistă tragic că 
perpetuu aceşti cărturari pocheriști de elită au jucat pe mai multe tablouri. 

— Şi au reuşit! bătu din palme, să aducă țiganca roabă cafele, Pizzacola. 

— Au reuşit, surâse ca din reţeta fericirii Dora Căinaru navetista, deoarece 
aşa le-a fost tipărit, cum la Odessa eu să primesc răniții, iar Marius morții. 

— Au reușit, da! dădu din umerii rotunjori în semn că deocamdată nu se dă 
nimărui Isadora. Au reuşit ei, dar urmașii nu-mi par demni de marile sacrificii ale 
eroilor noştri de la Stalingrad, de la Mărăşeşti şi de la Plevna. Ei, tinerii inculți şi 
tupeişti, se comportă azi cu indiferenţă la vexaţiunile ce ai noştri suferă dincolo 
de fruntariile vremelnice, încât îţi vine a crede că s-au vândut ca mankurți robului 
locotenentului de cavalerie Marius Ghi, eliberat, un anume Feodor Kuzmici 
Merţalov, ideolog care susținea măgăria c-al treilea mult căutat Chersones este de 
fapt uitat părăsit chiar pe teritoriul Regatului, și nu cine ştie unde în altă parte. 

— Unde, fă, mankurto ce eşti, pe teritoriul românesc? La Parcul cu Draci? 

— Nu, Minodoro, nu în zone de deal şi de munte, unde vântul va sufla 
moderat, ci pe litoral, zicea Fedea Merţalov, că la Vama Veche ar fi fost, după 
calculele lui de şahist, căutatul al treilea Chersones, ceea ce ar diminua cu 
brutalitate, la numai Triunghiul ponuic Mangalia-Gura Niprului-Crimeia, mai 
toate aspirațiile imperialismului românesc civilizator de mâine-poimâine! 

— Marele neajuns al dezbaterilor publice doctrinale de la noi, fetelor, oftă 
ginecologul colecționar de closeups pentru megaclasorul Reperabilitatea umană, 
e că, ca consecinţă a eşecului de la Stalingrad, la un scor care ne scuteşte de orice 
comentarii, numai manifestul lindinist al feciorului meu Oreste, Cosmetizarea la 
mutră a RSSR pe drumul fofilării din Mooye-n UIE, nu e total intruvabil, că l-am 
sponsorizat eu împrăștiat, stropind crierili tinereţe-tinereţe cu două'j cinci dă mii 
dă gratuităţi. Pe când epopeile veneratului meu mentor spiritual, profesorul boier 
Voicu Ghizdavu de la Ziduri de pe Valea Vinului Negru, atât Enigma celor trei 
chersine, cât şi Contribuţii la noada gordiană/ dilema celor două Odesse, chiar 
dacă Editura Play din Santa Madonna, Elberon, cel mai înfloritor orăşel 
diasporean din New Jersey, le-a expediat p' amândouă bibliotecilor româneşti de 
pretutindeni, nu cunosc un singur caz de să se fi terminat procedura de depozitare 

şi băgare în fişier pentru scoatere la citit bai richest, ceea ce ca şi-n cazul 
nesalarizării în cercetare, educaţie şi cultura cultă nu poate fi doar incurie, ci o 
involuntară politică de tâmpire a Neamului ca întreg organic fără memorie, mai 
uşor de supus exploatării de către un neo-nomenclaturist, aventurier și interlop. 

— Şi e maaare păcat! oftă Dora spre Pizzacola şi Isadora, cu resemnarea 
plăcutei doamne delicat îmbujorate de pleziruri clasice, pe care tineretul nu le mai 
poate experimenta datorită ireversibilității timpului, în sensul că. Fiindcă în aceste 
neruşinate vremuri de subploconire spre toate azimuturile, ar fi instructivă SUS 
cum a rezolvat un demn boier valah jos, cu emisarul austriac Franz K., devoţiunea 
necondiționată pentru La France, campioană mondială şi europeană şi de juniori. 
Pentru că eu ştiu nu de la Grigri, ci de la socră-miu, de la antreprenorul de 
blochauzuri, unde huzurea esplotarea, ce era-n capul lui tac-su lui Marius al meu 
şi al farmacistei Eliza Alexandrescu, nebuna aia care l-a abandonat la bătrânețe, 
fugind la fată la Basel, s-aibă cine îngriji de ea, Isadoro, că presimţea că era greu 
bolnavă, aşa că tu nu te băga ca nesimţita când bârfesc adultele adulterine! 

— Dar mai e, fă, adulter când ai bărbatu' mort? beli ochişorii de prăduitoare 
cu avocat Pizzacola. 

— Este, dacă e celebru mortu'! o lămuri buştean Lecca. Pentru că sufletul 
rămâne indestructibil, dacă iniţiativa este a lui... Este? privi el stăruitor spre 
pediatresa cu care se colaborase pe front doar de la echinocțiu până la solstițiu. 

— Este şi nu este! zâmbi feminin divina vindecătoare. Dialectica la acest 
nivel al politicii de vârf superexcitabil nefiind aplicabilă decât dacă vreun serviciu 
străin şi-a băgat spirocheţii. Sub acoperirea de păduchi lați (mandavoşkă). Fără 
îndoială, domnule ginecolog român, ca pediatră vorbesc, că acest popor al meu, 
rău aşezat în calea tuturor răutăților, concepe, naşte, fată, talente cu nemiluita. Și 
materialist grăind, să nu ne bucurăm aşadar. Că-i ceva maladiv în aiasta. Pentru 
că, la noi, sunt multe facilităţi naturale, dar e şi impedimentul că au talent şi 
bandiții, care pun atuncea geniu veritabil în politica lor anticulturală de anemiere 
a justiţiei. Încât are dreptate Marius că ca neam n-avem nicio şansă, dacă nu vin 
americanii să ne democratizeze ca pe germani şi japonezi. Fără Eliza, prin 1987 
îndrăgostit dantesc de Raisa, adică fecundat de imaginea ei ca trecătoare-n 
Mercedes pe Calea Victoriei, era sceptic că după nimicirea elitelor de către 
bolșevism, în URSS şi chiar în restul Lagărului, și în mod exemplar la noi, va ieşi 
din perestroikă şi glasnost altceva decât ce numea el mandavoșkă, un mix de 
cleptocraţie şi incultură de massă, cu stabilizator artificial Inversiunea Valorilor. 

— Dar o avem, luci din marii ei dinți periculoși Pizzacola, o avem toţi pe 
şansa de a fi, măcar regional, primii europeni deplini! Apţi pentru cea mai înaltă 
civilizaţie a Marii Recuperări, cumpănind în Galiţia Mare perfect Vestul cu Estul. 

— Şi e mare-mare păcat păcat! oftă a doua oară Minodora de căscară și 
Isadora şi Pizzacola. Aş zice chiar că, dacă nu era să fie așa, ar fi fost altfel, 
reușindu-i numai lui Marius Ghizdavu europenizarea directă şi demnă. Cum? Prin 
relaţia sa personală pictor-pictor cu marele Fiihrer al nobilului popor german. 
Dacă. Dacă n-ar fi fost înfrângerea în prelungiri de la Stalingrad... Dacă-dacă! 

Cel mai semnificativ cuvânt părăsit de daci! 

— Adică tu chiar crezi, fă tâmpito, sări din crivat de-un stânjen Murocika 
balerinuţa, că germanismul ar fi cedat panromânismului ceea ce austriacul fără 
însuşiri Franz K. i-a refuzat lui Voicu Ghizdavu, adică Schengenul? Făţarnicilor! 
Parcă n-ar fi fost înfrângerea aia o surpriză nu numai pentru pariori, ci pentru toți 
galițienii, inclusiv numeroșii ruşi întinşi până-n Ural şi Nepal! se deschise ea la 
capot ca la capota unui motor cu aprindere prin compresie supraîncălzit. Aiurea! 
Nu degeaba a consiliat Bairam Stoper aviația AA să radă, de pe faţa nerasă şi 
jegoasă a Bucureștiului, Villa Izvorașul din Strada Liliputanelor: el voia să 
sufoce, în pivniţa cu murături şi cu morcovi în nisip de Balcic, pe periculosul osul 
cel mare, pe călăul bossul potenţial al poporului rus aliat cu anglo-americanii, pe 
comisarul Alecu Șaraga, brav boier reacționer ce se legase frate de sânge cu ălalalt 
mare aristocrat pur galiţian, pan Felix Edmundovici Dzerjinski, juruindu-se sub 
greu blestem leahul că o să se infiltreze personal în Partidul Comunist (bolşevic) 
al Uniunii Sovietice, în cercul cel mai superior restrâns al frizerilor care la dacea 
de la Kunţevo sau Zubalovo sau Skrovişcevo foarfecă totul, ca Parcele... 

— ŞI uite că, reveni zgribulită în pătuţul de la Sonnenheim, uşoară ca 
conştiinţa călăilor noştri, blonda cănită Daria Maximovna, rumenă de ruşinea de 
a se fi dăruit pe un blid de hrişcă şi tuşonkă glagoveană unui boier valah, tovarășul 
polonez s-a ţinut de cuvânt: i-a retezat Rusiei capul. I-a nimicit-stârpit pe multă 
vreme Elita, cum a promis conului Alecu la Odessa, sub chersin. Patriot polonez 
şi spion român, el a înțeles la Lw6w că tânărul stat polonez nu va lua avânt spre 
exprimarea culturală în universal, dacă nu ţine la distanță de Zelazowa Wola 
imperialismul rus, aceleași probleme punându-se în fond şi pentru Regina Maria, 
pe care o slujea cavalerul Şaraga... Dar acum ce credeţi voi, Penelopiţelor, dacă 
se infiltra ca călău marxist de-al lui Lenin dumnealui românul, ar mai fi dus la 
îndeplinire și el ce făgăduise-n foaierul Operei din Odessa nobilului leah? 

— Nu! răspunseră într-un glas Olguţa, Cocuţa şi Nunuţa, spre marea 
indignare a rusoaicei spânzurate de cekiştii victorioși asupra ei în 1943 numai 
datorită înfrângerii noastre de la Stalingrad din vina prea ambițiosului Hitler. 


— Cum aşa? se miră uimită de propria-i nedumerire rusoaica cea surprinsă 
cu sânul plin de învățătorul Bazil Frâncu, şterpelind gutui, prăsade şi nuci de pe 
lotul experimental premiciurinist-lîsenkist, al şcolii cu limba de predare în 
franțuzeşte, de la Pribegi, refugiată vremelnic peste deal, la Valea Ursului. 

Și au trecut prin Macondo spre Berlin rușii, necontenit, trei săptămâni. 

— Un Alecu Ghizdavu nu putea comite aşa prostie, să-i scoată pe ruşi din 
istoria majoră, să dea iama prin livezi, când avea frate-su, istoricul Voicu, atâta 
nevoie de carnea de tun stalinist, zâmbi cu bonomie ca la nuntă şi botez popa 

Sică. EI şi-i rezerva pe ruşi pentru a împlini cu ei aspiraţiile noastre în Sud, până 
la Athos şi Meteora și, poate, până la Muntele Sinai, să luăm Mănăstirea Rugului 
Aprins, iar în Vest, până la Viena, Cracovia şi Breslau, urmând a se aproba şi 
cererile de întoarcere benevolă dincolo de Bugul nostru, atât a dezgustătoarei 
comunități asiatice, infiltrate profitând de ciuma neagră până-n inima Europei, 
cât şi a mozaicatei masse slave de la sud de pustietăţile Pusztei noastre, pârlogite 
atât din insuficientă cultură agricolă, cât şi din lipsă de subvenţii de la stat. 

— Tataa, lăcrimă cu filială boierească Hi-Fi & Hi-End duioşie Octavian (an' 
d'acu Theo!), vedea ce vedea Hi din carpenul lui Marius de la Berdicev, în Sfânta 
Rusie, adică o vastă plăcintă alsaciană cu varză murată, sau ca amicul său Muss, 
o pizză rumenă de decupat cu feliator cu disc inox de la eMAG. ȘI bunicul Denis 
la fel socotea că Neamul Muscălesc, din moment ce n-a fost el în stare să-și apere 
Tarismul, a pierdut 'Totul şi va fi asimilat de coloniştii latini, după un veac 
intermediar, cât Hinterlandul nostru de peste Bug se va numi, provizoriu, Ruropa. 

De aceea, tăticul meu, Voicu Ghizdavu, fără a se mai consulta cu Regina 
Maria, atunci când s-a întâlnit numai el, în cocheta căsuţă conspirativă de la Arad 
cu Kronprinzul Franz, moștenitorul nemaghiar al tronului habsburgic, în 14 
noiembrie 1917, la o săptămână după ce a luat Dzerjinski puterea bolşevică la 
Petrograd, în baza înţelegerii de la Odessa cu conu Alecu, i-a propus nici mai 
mult, nici mai puţin, luându-l la sigur, delimitarea spațiilor vitale latin şi arian 
în Răsărit, pe un veac, convenindu-se, după cum se ştie, ca ce e la nord de calea 
ferată Minsk-Smolensk (şi cedase Șaraga polonezului Felix) să fie al lor, iar ce e 
la sud, să administrăm noi, de la Bug până la Volga şi de la Oka până la Crimeia 
mea şi la crestele înzăpezite elveţian ale Caucazului nostru. 

— Marele meu consătean, Irinuco, detalie popa spălându-şi mâinile păroase 
roz la ligheanul gălbui, profesorul diplomat Voicu al lui Dinicu Ghizdavu, nu de 
cacialma juca el tare. Pentru că, bine intenționat, transmisu-i-a el, prin nişte 
germanofili, Kronprinzului Franz Joseph, că poate influenţa pozitiv, prin omul 
nostru Felix, racolat de Mişu, pe Lenin, și iată că, îngăduind Nadejdei să se Joace 
coşbucian Ja oglindă cu bijuurile noastre, a obţinut în S decembrie 1917 
Armistițiul de la Brest-Litovsk, care, coroborat cu Armistițiul româno-german 
paralel, din 9 decembrie, de la Focșani Unirii anterioare, a slobozit uriaşe forţe 
ariene în contra republicii franțuzeşti şi micilor ei aliaţi sau simpatizanți, chit c- 
ai noştri storseseră promisiuni... habsburgice, mincinoase, că nu li se vor mişca 
trupele din Galiţia Mare, de la Est către Vest. 

-— lar dacă aceste uriaşe forţe ariene, hi-hi-hi-hi! chichicoti Don Bazilio, 
Isadoro, ar fi ieşit la Atlantic ca prin Camembert, arătându-şi la Antibes toţi 
dinţișorii, atunci şi Regatul Român și-ar fi avut partea lui de Pradă. Căci, întreba 
răposatul geograf Voicu, în răcoarea constantă a Kramei: ce să căutăm, mă Vasile, 
noi tracii, cu spancele, ţigaia şi chersinul în ghețăriile nordice sau chiar în taigaua 
Ruropei? Nu la Helsingfors trebuia plasat al treilea chersin, mă băiete cucuiete, 
ci în acel Sud al Franţei, unde îi spunea lui fi-miu c-ar trebui şi el să activeze, 
agenta piticului Ejov, pe probleme literar-artistice, balerina violonistă Daria 

Maximovna Riumina, o harkoviană după care se uita luuung până şi pedagogul 
Makarenko lagoda, iaca ici-şa, pă Canal du Midi, trebuia săpat în granit 
toponimul Chersones, nu cumu-i acum, o deformare dezgustător de galicită, 
anume Carcassonne, toată această provincie litorală fiind dealtfel presărată cu 
osemintele, cu relicvele aş zice, lăsate ca moaşte de străbunii noştri daci, parțial 
creștinați, când creştinul, sau exact zis PROTOCREȘTINUL Decebal, a purces 
la a giuca, în contra imperialistului Traianus o politică de încercuire. Dacă, la 
Stalingrad, consilierii americani i-au silit pe mareșalii Uniunii Sovietice să spargă 
frontul românesc în doar două locuri, ei bine, vizionarul romantic Durpaneus 
calcula a lovi multiplu: trecând dincolo de trofeele traiane de la Adamclisi, — în 
Moesia şi-n Micronesia; prin Pannonia, Paranoia, Noica şi Noricum, în Dalmația, 
la Apulum (actualul Poola, Pola); prin Acvitania lui Nerval, neconsolatul prinţ, 
în Cezannia (Caesannia) Narbonensis, unde şi este singura ciozvârtă plată din 
anticul puzzle, european şi ruropean, stăpânită continuu de-ai noştri, pe lângă 
amintitul Carcassonne, inițial Chersones, mai putând noi cita, ca posesiuni trace, 
davele de la Narbonne, Avignon, Tarascon (târg revendicat însă şi de colegul meu 
sovietic, eruditul profesor Merţalov, pentru a lui Taras Bulba ramură a slavilor 
migratori), după care vin, tot pe Câte d! Azur, Toulon şi Menton, — o puzderie de 
străvechi dave urmând a se identifica de ai noștri şi pe Riviera noastră de 
lapislazuli, parte organic componentă carpatic cândva a Cezanniei Narbonensis, 
cum ar fi printre ele în mod evident Savona, San Remo dar şi însăşi Genova, care 
pe hărțile bătrânului Plinius de la Ziduri apare invariabil în grafia Gevona... 

— Aspiraţia noastră spre Sud, Murociko, de zici că-ţi aminteşti de Marius 
cum te desena la Antibes cu degetul pe nisipul fierbinte a deşertăciune şi gheenă, 
aspirație nici p' o măsea satisfăcută cu Balcicul stăpânului tău, Marius, se porni 
pe explicat Bazil Frâncu, învățător apostol titular la şcoala din Ziduri înfrățită cu 
cea de română de la Illiers-Combray, datează din timpuri imemoriale, când 
Varna-Burgas (Odessos) şi Odessa au fost întemeiate de același aventurier, 
Ordessos, de-aici, de pe Argeş şi Topolog lansat, azi nemaiexistând niciun dubiu, 
cum a recunoscut şi proful de marx-istorie Feodor Kuzmici Merţalov, că în acele 
vremuri antice, acești daci aveau stâne de iarnă în Crimeia, poate şi în spațiul 
caucazian, argeşeanului Ordessos corespunzându-i acolo pruteanul Pyretus, de la 
al cărui nume se trage în limba stâlcită a sclavinilor toponimul istmului Perekop, 
stăpânirea moldovenească asupra Crimeii neputând fi contestată de niciun erudit 
serios, din moment ce, încă din Antichitate, acest portavion, îndreptat împotriva 
civilizației românești, se cheamă Taurida şi la ea se referă prioritar heraldica 
suceveană, cernăuţeană şi chişinăuiană, prin Zimbrul cel măreț ca un Bour, pentru 
care ideologii propagandişti agitatori horthiști au inventat legenda despre un 
român Dragoș, din Triunghiul originar de Lapislazuli Cracovia-Breslau- Viena, 
ivit transcarpatic, he-he, exact taman tocmai când au trecut hunii spre Dalmația 
şi Albania, în unele regiuni reușindu-le schimbarea de reşedinţă, iar în altele fiind 
însă asimilați de către băştinaşii dacoromani ce i-au şi creștinat. 

— Divul Traian, şopti Marius roabei sale harkoviene, povestea tata c-a fost 

un îndârjit strateg, dar un slab, lipsit de perspectivă, ctitor de stat, el lăcomindu- 
se la aurul nostru dac, dar neintuind, investind, ce va însemna pentru Biblioteca 
Ulpia slăbirea acestui bastion natural carpat, în calea iureşului năvălitor al 
barbarilor distrugători de cultură, de cărţi și de suluri. Acţiunea lui împotriva 
creştinismului dac s-a dezlănțuit, după o îndelungată pregătire logistică, în 
principal în Serbia şi Bulgaria, nimicindu-se cu neghiobie comunităţile dace 
locale, pentru că le considera primejdioase în spatele frontului său, cum au 
procedat şi americanii cu japonezii strecuraţi în California noastră, deportându-i. 
Care a fost consecinţa, dealtfel anticipabilă, a unei astfel de politici balcanice 
aventuriste? În locul românismului creativ, în epoca post-traiană, s-a infiltrat 
slavismul, de la Trieste până la Varna noastră, tot ce au mai putut repara dacii 
liberi fiind a-i finanța nerambursabil pe călugării athoniţi și pe sihaștrii meteorici, 
ca ei să poată impune barbariei proveniţilor o ortodoxie de limbă greacă uşor de 
tradus metodic chirilic, apărând astfel o spărtură în marea maree slavă catolică, 
prelinsă subversiv din Ruropa-n Europa, după cum, cu durere dar şi cu geniu 
geopolitic instinctiv, noi am cam sacrificat Transilvania, ca o pană despicătoare 
a blocului slav, ce i-ar fi unit pe sârbo-croaţi cu ceho-slovacii şi polonezii, pană 
care a rezistat şi, dacă se mai găsesc unii cârtitori ce compară harta Dictatului 
germano-sovietic de la Viena cu un pumnal înfipt în trupul Ţării, ei nu trebuie să 
uite de jertfa infinit mai mare, săvârşită de străbuni tocmai pentru a-i proteja pe 
ungurii noştri, într-o poziţiune sfărâmătoare a unei nostalgice Rurope Mari 
rusofone, lăţite de la Trieste la Murmansk, la care visa şi ţarul lui Milescu Spătarul 
şi al lui Dimitrie Cantemir, teatralul Petru al lui Falconet. 

— Toate aceste date, fătuca mea, o mângâie şi o mirui pe frunte popa Sică 
pe rusoaica luată de pictor ca trofeu de la Harkov, despre ale românilor mari fapte, 
le poţi cu uşurinţă lesne detalia-n cap dacă vei consulta, din Biblioteca Weimar a 
marelui boier de la Ziduri, rivală celei a Brătienilor de la Florica, tratatul despre 
drepturile de stat ale românilor, întocmit de strălucitul Nobel istoric danez Săren 
Mommsen, tratat intitulat chiar Romische Staatsrecht, unde ai găsi și o vie 
descriere, aproape documentar Discoveridică, despre soarta celor trei armate puse 
de protocreştinul Decebal să ducă, în contra lui Traian Treptatul şi a Căţelei-Lup, 
amintita politică de încercuire, precursoare a jocului cu chersinele de sticlă! 

— Haraşo, se supuse spăsită distinsa oaspe, dar am şi cetit deja... Ş-am și 
plâns cu cronicarul Istaspe, când imperialismul mai tare al ibericului a biruit pe 
Decebalus, presându-l suprarealist să se retragă dinspre Apollonia (astăzi 
Sozopol, Burgas) spre Dionysopolis (Balcic), mai întâi, şi pe urmă, tot pe litoral 
urmând, prin Cavarna zisă atunci Bizone (v. Taurida, Zimbrul) şi prin Ecrenă 
(Krounoi, la Crinii Regali) spre Adamclisi și Parthenopolis (Costineşti), frontul 
stabilizându-se, s-a ajuns la o cunoscută pace, intrată-n Hronicul distinsului 
cercetător habilitat aspirant de academician Feodor Kuzmici Merţalov, ca Pacea 
de la Chersones, Chersonesul ăsta nefiind însă nici ăla de la Gura Niprului şi nici 
ruinele din Taurida de lângă Sevastopolul lui Tolstoi şi al lui Marius, ci banala 
adunătură de case estivale Vama Veche (Tataia), înfiripată la sud de Callatis! 

— Încleștarea atâta de cumplită fiind, dădu din umeri Oreste Bogza spre 
Teofana, fata popii, pe măsură ce morţii se adunau de ambele părți, asmuţind și 
mai tare sufletele celor vii la o hecatombă record, încât se aflau blocuri la 
Stalingrad cu particularitatea că un palier putea fi deținut de români şi de aliații 
lor germani, iar altul de ostaşi roşii ce se strecurau mereu adăugându-se, 
consecinţa fiind prin urmare că Banca s-ar fi pomenit că se achită întreţinerea de 
către Asociaţia de Locatari în triplă monedă — nazistă, leul românesc şi rubla 
sovietică de război de apărare acerbă a nomenclaturii şi stalinismului ei. 

— Opinia mea paşnică, de femeie, dar de adolescentă care a făcut plajă la 
fața locului, la Antibes, exact la locul joncțiunii celor două armate dace, rămânând 
că Decebal, creştinându-se pripit, a adoptat un totalitarism MAI SLAB decât al 
lui Traianus, după cum e mai moale al lui Hitler decât ăsta al lui Stalin, bazat pe 
internaționalism, cum ziceai şi tu de întreţinerea la bloc, Oreste. 

— Ca violonistă lucrând sub acoperirea de balerină, eu socot, iubite Marius, 
că Durpaneus al lui Scorilă, poreclit Bravul/ Decebalus, ar fi trebuit de cum s-a 
înscăunat Fiihrer/ V6Jd peste moştenirea destul de ciobită a omului boierimii de 
altădată, Boerebista, să decreteze, prin constituţie chiar, că doctrina militară a 
geto-dacilor şi a tuturor posesiunilor lor trace şi a gândirii aliaților lor, nu poate 
fi decât una bazată pe OFENSIVĂ, totdeauna, indiferent sub ce pretext ar fi fost 
dezlănțuit, războiul urmând a se duce numai şi numai pe teritoriul inamicului, 
unde în spatele stindardului cu cap de lup şuierător şerpeşte s-ar fi încolonat fără 
ezitare toţi gladiatorii și robii Romei, deportaţi din toate colţurile Europei şi 
Ruropei, care într-un asemenea conflict gigantic n-ar fi avut de pierdut decât 
lanţurile, câștigând în schimb o slobozenie ca de dac liber! 

— Şi iată cum, tovarăşe pictor, tovarăşe ticer şi tovarăşe popă, uau, găsim 
noi explicaţia marxist-leninistă că, pe când oastea decebalică, jucând ofensiv mai 
puţin, defensiv mai de tot, a ajuns la dificultăţi previzibile şi, fireşte, la Pacea de 
la Chersones (Vama Veche), pierzându-se ce i se smulsese imperatorului 
Domițian, dar corpul expediționar comandat de neînfricatul Dapyx a răzbătut 
până la Apulum (Pola) în nordul Dalmației, iar cel al impetuosului Cotiso a ocolit 
fără probleme Pirineii, păscându-și taurii de povară negri la Pamplona. Și nu se 
poate, pe înserat, să nu cădem într-o dulce reverie asupra la cum ar fi arătat astăzi 
Europa, Galiţia Mare şi Ruropa, dacă aceste penetraţii ar fi fost satisfăcute şi 
consolidate, lărgindu-se de tot spărturile în frontul Romei! 

— Creștinismul! Nu încă cultura burgheză. Religia! Creștinismul ca 
doctrină demobilizatoare, instigând la pasivitate, Marius. lată kro vinovat! 
Pierzând Moesia şi cantități enorme de aprovizionări, Decebal nu a mai putut 
întreţine aceste bonapartice corpuri expediționare, ale căror comunicaţii au fost 
tăiate cu timpul de înşişi aliaţii lui Dapyx (roxolanii, iazigii, agatârşii, bastarnii 
transnistreni, mozaicate seminţii din bulevardul pannoniac, marcomanii, precum 
şi germanii cu prietenii lor baltici, anume iuţii, rugii, burgunzii, domolii şi veneții) 
şi ai lui Cotiso (frişii, francii, saxonii, ulmii, belgii și cei mai drepți și mai viteji 
dintre toți, strămoşii olandezilor de azi, burii, acel ordin de voinici ce se credeau 

nemuritori şi întinseseră moşia lui Burebista — probabil un om de-al lor — de la 
Atlantic până la Prut şi, ulterior, sudic, ogoare fertile până la Cape Town). 

-— lertăciune! arătă popa Sică între peria mustăţii și bidineaua bărbii nişte 
dinţișori de-ar fi ros cu ei ușor chila corăbiilor ce le încropea ţarul Petru la 
Kronstadt, penetrând-o. Dar după ştiinţa mea de sfredel, puterea lui Burebista, 
domnișoară partizană, nu se oprea la Prut, ci era efectivă-n Ruropa atât în Taurida 
pân' la Ialta, cât şi în Colchida ceea cuprinzând şi Transcaucazia Kubanului, și 
toată ţara Caucazului, de la Pont până la Golful Persic, de unde oierii noştri vor 
argonautica şi vopsi miciurinist o rasă cu lână de aur, cum avea și Medeea... 

— Important este, interveni împăciuitorist gazda întrevederii dintre 
reprezentanţii comunităţii Ziduri-Pribegi și stafia rusească, faptul inedit că cei doi 
căpitani ai lui Decebal au obturat, în Cezannia Narbonensis, drumul strategic ce 
venea din Etruria şi Liguria cu aprovizionării şi mirodenii, pentru stăpânitorii 
romani ai provinciilor iberice Tarraconia, Baetica andaluză şi Lusitania! 

— Vanitate, Marius, vanitate! oftă iar popa Sică, sincer nemulțumit de 
ultimele ştiri de pe front, din care deducea că, la Kremlin, consilierii impuşi lui 
Stalin de americani şi de britanici trag de o aşa manieră sforile, încât 
Wehrmachtul să fie silit a aduce, de la Stalingrad în Basarabia şi Bucovina, mai 
toate blindatele valide, cu efect în luptă devastator pentru patrimoniu, ceea ce ar 
permite însă Aliaților o facilă dar cinefilă debarcare în ploioasa Normandie! 

— Şi înc-o debarcare, părinţele! îi ghici şi-i contrazise gândurile cuceritorul 
Murocikăi şi-al Harkovului. Va mai fi o debarcare, pe coasta provensală, în scop 
murdar ca să nu se instaleze chersine de sticlă, baze românești, la Carcassonne pe 
Canal du Midi, la Narbonne, Avignon, Tarascon, Toulon, Menton, Pamplona și 
Savona, baze pe care Berlinul ni le-a promis în două rânduri: prin protocolul 
secret anexat la Pactul Marghiloman-Kiihlmann, adică Pacea Preliminară de la 
Buftea, tocmită de tata-n Arad, ca sămădău la fermiera Felicia, cu arhiducele 
Kronprinz Franz, şi reanimată prin relaţia mea personală cu Fihrerul, care a 
înţeles loial că pretențiile noastre privind Marea Recuperare au temeiul istoric în 
joncțiunea la Antibes, a corpului expediționar al lui Cotiso cu al lui Dapyx, aşa 
că la dejunul pe iarba de sub carpenul sur de la Berdicev, a adăugat, înjurând 
ungureşte, ca pe un dar personal, că ne dă tot nouă tracilor şi, de la cap la cap, Via 
Iulia, principala șosea romană strategică din zonă! 

— E puţin straniu, îşi încreți fruntea amăruie dascălul Vasile Frâncu, faptul 
că un personaj cu răspunderi colosale, pentru soarta Civilizației, a fost consiliat 
să răspundă pozitiv foamei noastre de aceste îndepărtate baze provensale, ochite 
şi de diplomaţia poetului Alecsandri, bazându-ne însă pe argumente lirice 
ignorate de istoriografia Epocii Pstain, războinic pe care l-am văzut cu ochii mei 
purtând pe braţu-i de mareșal recuperator pelerina reginei noastre, Regina Maria, 
înapoi la Hotel Ritz, rătăcitoare printre vitrine, cald fiind în acea după-amiază din 
primăvara lui 1919, când poate că pentru viitorul Românismului era mai bine să 
negociem deschis o Anexare in integrum a Ungariei, nu doar să-i facem serviciul 
de a o scăpa de pecinginea bolşevică. Trebuia să făurim un nou dualism, acum 

Româno-Maghiar, putând stabiliza astfel Europa Centrală ca sub Habsburgi. E 
chiar curios, Marius... Că tac-tu-n loc să sfătuiască pe Marghiloman să ceară 
emisarului german Kiihlmann Ungaria-Austria, sau măcar Viena noastră, să ne 
bazăm pe ea în politica de dobândire a întregului Triunghi de Lapislazuli, el s-a 
lăcomit, cu mă-ta pictorița, la aceste îndepărtate baze provensale „impresioniste“, 
fără a se baza pe un dosar istoric ingurgitabil şi de către partea franceză, ai cărei 
experți contestă tocmai joncţiunea antică de la Antibes, susținând din contra, că 
dacă într-adevăr Carcassonne este dava Chersones, în schimb desfrânatul Dapyx 
s-ar fi oprit la Apulum, în nordul Dalmației, dedându-se acolo şi pe insula ei 
Chersos (Chersones) la desfătări neruşinate, pe când Cotiso anexa, pentru regele 
său de la Sarmisegetuza şi pentru noul Dumnezeu creştin, cetate după cetate. 

— Fund chiar, completă părintele, un caz de biruinţă creştinească minunea 
că acest tânăr comandant dac Cotiso (Cortez) a rezistat ispitei de a trece Pirineii 
şi de a cuceri, a prăda şi a rade de pe faţa pământului catalan, binecuvântata de 
zei cetate Figueras, unde-ntr-un suprarealist 1l mai a văzut soarele andaluz, 
ieşind din găoace cu faţa spre Umbria, divinul Traianus! Nu cum se strofoacă 
îngâmfatul colonel Moga-n Caucaz, înverșunându-se a elibera de sub jugul 
moscovit... niște asiatici, ca să intre-n gorodul natal al lui Stalin, pentru a-i 
demonta Izba muzeu şi a i-o expedia laţ cu laţ, cui cu cui și chirpici cu chirpici, 
plocon ultra-marxistului hegelian Hi, pentru a uza şi abuza de ea, alde Goebbels 
şi ai lui Bratu expunând-i-o itinerant triumfalist. Dă-i în mă-sa de caucazieni! Dă- 
| în mă-sa şi pe Fiihrer! Că n-a voit, sub niciun tip de presiune antonesciană, să 
ne promită măcar, darmite să ne aprobe anexiunea Pannoniei şi a Vienei 
(Vindobona), provincii stăpânite de Burebista şi păstorii săi! A zis că nu-şi poate 
permite decât să ne închirieze, pe doar 99 de ani, cele 7 baze narboneze de pe 
Câte d' Azur şi dupe Riviera, cândva ale divinului Cotiso: Carcassonne (al treilea 
chersin), Narbonne, Avignon, Tarascon, Toulon, Menton și Savone. 

— Tulai! se tăie cu briciul sub săpunul de pe bărbie locotenentul de cavalerie 
Marius Ghizdavu, recent lăsat la vatră, agricultor. Că dacă se pune de-o a doua 
Debarcare aliată, nu în Dalmația ci în Provence, atunci se termină și cu regimul 
antonescian militar-fascist în ţara noastră! La nici o săptămână de la năruirea chiar 
şi a şanselor minimale de a primi de la nazişti aceste 7 baze, din Galia nu din 
Galiţia Mare, principalul nostru factor activ constituțional, Măria Sa Regele, va 
trebui să-l demită pe actualul premier, mareșalul Ion Antonescu, impunând și un 
nou guvern, pluralist, capabil să se orienteze în tragicele condiții când Germania 
nazistă nu mai are nimic să ne promită că ne mai dă, încât trebuie să cerem totul 
de la Stalin, de la Kremlin! Mergem sută în sută şi cu cea mai mare cinste în 
această direcție. Am pornit aşa, nu ne mai uităm la dreapta sau la stânga. 

— Personal, Dora, am unele presimţiri a frac şi joben că mi se va solicita să 
preiau portofoliul Propagandei în acest nou guvern, deoarece şeful meu, Horea 
Bratu, s-a compromis puternic, prin rigiditatea concepţiilor sale privind focusarea 
tuturor lozincilor pe o singură ţintă ideologică, Nimicirea Bolşevismului, 
neînţelegând, ca doctorul Lecca Liviu, că bestia umană nu poate pricepe că crima 

e un rău, decât pe cale experimentală, dermatologică, pe pielea ei răpănoasă! 

— Altfel spus, Murociko, Ruropa ta e aleasă, presupun că predestinat, să 
compromită pe vecie, în ochii muncitorilor şi țăranilor inculți din Vest, ideea 
bolşevică, iar o eliberare a norodului sovietic de sub jugul stalinist, de către 
Românii Regali, nici nu intră în planul divin, deci n-are cum să se-ntâmple, aşa 
că rişti, dacă nu fugi cu mine, întâi la Schit, apoi la Antibes, sa fii spânzurată de 
cekişti, vecinii tăi susținând că mi te-ai fi vândut „pe un blid de linte“, anume pe 
o cazonă cutie de conserve glagoveană de costiță cu fasolică! 

— Ce nu face omul pentru mâncare! zâmbi ruşinată galițianca deoarece 
conserva de la București nu era expirată ca tuşonka ei, captură din războiul civil. 

Și Marius cel bătrân izbucni într-un hohot de plâns ce nu se mai oprea, nu 
se mai oprea, umplând de lacrimi cutia de conservă românească goală, linsă. 

Agnieszka şi Andrei Hurmuzacov, apoi Eugenijus MiSkinis şi alţi ucenici 
de la Şcoala de vară de Homonică Borgiacă de pe lângă Casa Galbenă de la 
Sonnenheim, cum ar fi ochitoarele Natalia Rostova şi Elena Kuraghina, Alioşa 
Partizanul, mai vârstnicul analizator-sintetizator de liste făcător Zahar Maslovici 
Kartotekov, precum şi chişinăuienii torționari Jukov (nu Gheorghiţă!), Silaev şi 
Kotovski, ca şi rarii musafiri turişti ca Gregor, Marcel, Leopold, Ulrich, Adrian, 
Vergil şi Aleksandr, se buluciră la uşa cabinetului de lectură ghizdavian şi se 
controversau cum că ce-i de făcut? Cine-i de vină? Cum e mai bine? Să-l lăsăm 
pe insomniac să se uşureze de abjecţiile citite într-o lungă viață de cărturar sau e 
mai indicat să-l oprim, ca să nu-i facă explozie bătrâna inimioară sau vreo 
nenorocită de conductă de sânge cerebral de producție CAER? 

— Să-l lăsăm să se uşureze! făcu pe toţi să se râdă cu umor omor Darie 
Fişiereanu, fostul analist-sintetist, bogat consilier oengiştilor bucureşteni, ideolog 
itinerant şi educator al tineretului postdekabrist acum despre diversitate. Şi să-i 
preparăm grevistului foamei ş-o fripturică-n sos de vin negru de Pribegi! 

Ci după ce se va fi fost uşurat bătrânul fotograf, îngreunându-se imediat cu 
fripturica de purceluş de lăptic instantaneu instant digerabilă până la ultimul 
aminoacid, întru omogenizarea fecalizantă, el ni se spovedi, Agnieszkăi, mie, lu' 
Eugenijus şi lu' Andrei, oleacă roşind pe obrazul de şorici bătrân, căutând el căi 
de să evite de să i se mai întâmple de să se mai prăbușească în emoţii ce contrazic 
doctrina borgiacă despre homosapul fără afecte al viitorului, doar parțial 
futurologizat de reveriile dumisale transhumaniste. 

— Domnilor verrrzi, comsomoliști, Giovinezza-Giovinezza, footecişti, 
străjeri sau ce dracu sunteţi! lăcrima conserva pe un ton de tablă oficial. Avui și 
eu o iubită în lu-lu-luuunga mea viaţă... Și mi-au spânzurat-o şi pe-aia cekiștii lui 
Stalin, consiliați de pe drept onorabilul Bairam Stoper şi de grăbit onorabilul 
Hurie (poate Iurie?) Hurry, într-un regretabil moment de retragere strategică a 
frontului româno-german, pe poziţii dinainte pregătite. 

— În anii de asceză ușurică, impusă mie de tirania lui Cea, nu aveam de la 
un timp decât două-trei ore pe zi tv, până să-mi procur antene de bulgari şi sârbi, 
iar în zile bune prindeam din Aleea Dumbrăviţa până și Istanbulul, ba chiar şi pe 

frații ruşi răvăşiţi de întrebarea dacă nu cumva glasnostul nu va degenera în 
perestroikă, iar aceste proceduri nu vor conduce la mandavoșkă şi destrămarea 
Imperiului Sovietic, care e bunul cel mai de preţ lăsat de martirii Cominternului 
muncitorilor, colhoznicelor şi intelectualităţii de tip nou, cooperant. Neputându- 
se concepe, Agnieszka tatii, o mai cumplită spărtură psihologică prin care să iei 
contact vizual şi acustic cu Vanitasul, decât deprivarea senzorială de conștiința 
apartenenței la o Supraputere, chiar dacă-n piscul ei nu prea înfuleci de la 
Gastronom exact ce şi-ar dori sucurile tale digestive mai urgent unguent! 

— lar adineauri, mă bulversă completamente inițial constatarea că, graţie 
tehnologiilor de pisc contrar, capitalist de consumabile, pot naviga din degete pe 
la mii de canale tv, după ştiri, ceea ce am impresia că şi făceam, parcă pianizând, 
la Murocika mea la Casa Pişonierului, nimerind celebrul Cântec românesc, pe 
care mi-l închipui auzit de Erik Saue de la George Enescu în Atelier la Brâncuşi, 
pe când sfântul din Montparnasse frigea la grătarul din autodotare nenumărați, 
subțirei şi pipăraţi-usturoieţi cârnăciori oltenești... 

— Ce e asta? a tresărit nostalgic la adolescenţa repede pierdută în mediul 
sovietic sensibila violonistă. 

— Cântecel românesc de Erik Satie. Ce, nu-l ştii? 

— Şuguieşti, tavariş Marius! 

— NU-MI ARDE mie de glumă la Harkov, în cel mai mare oraş sovietic 
cucerit în Războiul Sfânt, când m-aștept din clipă-n clipă să explodeze gigantic 
ceva, ca la Kiev sau la Odessa, fără milă consilierii străini instigând pe mareşalii 
Uniunii Sovietice la a declanșa provocator, în cuceritorul român şi-n aliatul lui 
nazist, comportamentul represiv-disuasiv, la ordin, de-a spânzura ostatici sau a-i 
mitralia şi arde în spaţii de anchetă închise, deobicei deja utilizate de activiștii 
marxişti, fie pentru A CONCENTRA în scopul deportării homosapii de pe 
LISTE, fie pentru a tortura, prin congelare goi, rezistenți la utopia colhoznizării, 
etapizat, deoarece trebuie să rămână și cineva să muncească pentru porcii puterii, 
fie pentru masacre, dacă-s necesare politic sau vin evacuări pripite, ca-n Liovul 
maică-tii, Agnieszko!... Altă cale de atac nici nu-i. 

— Partea proastă, Murociko, fiind că, din cripto-rasism, Occidentul va 
şterge prin tăcere-despre, din memoria vie a umanității, genocidul marxist, ca 
incident referitor la seminţii de expresie genetică banală, cari nicicând n-au dat 
exemplare de homosap bun recuperator, ce cu adevărat să merite a se înmagazina 
apăsând pe save şi a se la nevoie clona! 

— Acum m-am lămurit de ce-ai plâns, lăcrimă camerista, suprasensibil la 
orice gând la Penitenciarul din Lw6w, unde în sângeroasa vară a lui 1941, delicata 
acuarelistă Halszka Chrzastowska, rănită grav dar nu mortal de un securist 
NKVD grăbit să fugă, a fost terminată de un SS-ist educat să aplice un tratament 
corect chiar şi animalelor, cum ar fi să-ți împuşti cățeluşul căruia o lăbuţă cu 
şenila tabului tău 1-ai făcut-o piftie. 

— Era, privi distrat la cum îşi plângea contesa bunică din ochii verzi străjuiți 
de pistrui blonda Agnieszka Marius, Murocika mea legată de însăşi Franţa-ca- 

Antibes, ironie a sorții, râsul lumii, dom'le, tocmai prin Cântecelul românesc 
prelucrat ca la Capşa, dulce, de asceticul Satie. N-am sfârșit a-l face identificabil 
prin primele măsuri la pianul cel fără de picioare, confiscat de la aristocrați de 
către Dzerjinski şi cu Maiakovski, uriașul poet fiind interpretat de austriacul 
Arnold Schwarzenegger, cred, că imediat boem flămânda devuşcă a luat 
Stradivariusul din cui, şi acesta captură revoluţionară de la ţarism, şi mi l-a doinit 
cu multă simţire, de la cap la coda, uluindu-mă complet, după care s-a lăsat în 
crivatul cu aşternut ghilit la râu, fără săpun, fiind răzbel, moale ca o cârpă, ca o 
cravată de pionier stalinist, care o pune grijuliu pe iarba înrourată, dezbrăcându- 
se pentru a se arunca în Lacul Onega, ca să salveze de la înec o iepşoară de-a 
colhozului Andrei Saharov, Erofeev sau Februar Ianuarievici Vîşinski! 

Pasămite juna rusoaică înţelesese. Pricepuse şi se lămurise. Murise. 

Realizase că un imperialism civilizator românesc este nu numai posibil, ci 
şi necesar. O ajutau să se orienteze corect politic în noua situație revoluţionară, 
şi gradul ei de cultură, şi seminariile de socialism ştiinţific ce le susținuse cu 
oamenii de cultură din casele de cultură și din căminele culturale tovarășul 
agitator propagandist de cultură Zahar Maslovici Kartotekov, care-şi semna 
contribuţiile la gazeta de perete a Laboratorului Lingvistic al RSSAM, de la 
Tiraspol şi Balta Roşie, cu pseudonimul Darie Fişiereanu. 

Gândirea ei vie, mergând de la senzaţie la percepţie și la analiza abstractă 
a sintezelor, abandonase orice rezistență, paralizându-i-se ca prin farmece 
disprețul faţă cuceritorul român, care prin forța realităților de pe teatrul de război 
se transforma tot mai mult în Eliberator al poporului frate rus, și al popoarelor de 
origine tracă slavizate, de sub jugul roşu al tiraniei marxist-leniniste! 

Şi de-aia plângeam eu adineauri, mă, că uite ce poate face statul la cozi, şi 
în genere Statul, din om: la Harkov, departe de România-Polonia, de Molotovia, 
adică de Occidentul Apropiat, de Apusul Concret pentru barbaria slavă împănată 
de scursorile Asiei, la esențe chiar, încât râdea ţarul Petru către mentorii săi 
europeni, parizianul Milescu şi omul civilizaţiei mediteraneene Cantemir, cum că 
zgârie tu nițeluș jegul de pe mujic, şi-ai să dai imediat de tătar, sau cam așa ceva, 
dac-ar fi să mă iau după Himmler către Horea Bratu, europenizatul de către 
români Țar ar fi făcut aici referire critică acuzatoare, de asiatism musulman, la 
întreaga masă slavă, care deci n-are ce căta Dincoace de Ural, în Ruropa mea! 

Dar nici marele nostru bandit, bandit în sensul bun al cuvântului bandit, 
Andrei, şi tu, Eugenijus, de ce nu vă veţi fi fiind voi mai ocupați de Agnieszka 
noastră, fiindcă dragu mi-a fost totdeauna ca personajele mele să întrețină relaţii 
călduroase, ca în edenul natural, originar, cel dovedit pe căi borgiece a fi totuşi 
suportul, portaltoiul Conştiinţei, şi corect politic, dar şi corect românește, este să 
înveţi a conviețui cu mamifera, cu reptilul, cu viermişorul, cu parameciul şi cu 
baciluţul din tine, întru seninătatea vremelnică de pisc, când e de văzut cât mai 
departe spre ce duc toate acestea, odată cu Bioseea, având în vedere că, la Harkov, 
departe de cultura occidentală dezlănțuită, dar cu sprijinul celor mai zgomotoşi 
dintre publiciștii ei, băga-mi-aş pana-n posteritatea lor critică, cominterniştii de 

origine occidentală sau în orice caz nerușşi, au aplicat pe ucrainenii şi bieloruşii 
noştri politica transformărilor marxist-leniniste, pavloviene, ba chiar miciuriniste 
când societatea se vegetalizează, adică arța foamei, de-mi povestea Murocika că 
ca să nu crape-n foametea transformărilor revoluționar-agrare, i-a cumpărat mă- 
sa de pe piaţa neagră dar liberă pateu Holodomor cu samogon, pateul din ficat de 
om, samogonul din pufoaică scufundată-n suc fermentat de materii fecale 
recuperabile, reciclabile, autodezinfectabile... 

— Întrebarea Clariţei Honig, Marius, repetă insistent Dorothea, fiind dacă 
„genialul propagandist“, generalul Horea Bratu, trecut ca Alfred Rosenberg din 
istorie în mit, din speculație în libertatea absolută din nemărginitele spaţii din 
Răsărit, ar fi mers până la capăt, până la capătul din care pe Jos se scurg dejecții, 
iar pe sus iese fum, din moment ce își asumase mari răspunderile sale dinaintea 
Istoriei şi Literaturii, drumeţind pe ideea că-i este total indiferent dacă rasa latină 
se va extinde până-n Alaska simulând barbaria pentru a-şi implementa durabil şi 
sustenabil Autoritatea de stăpân... 

— Vărsa-mi-aş toată vomitura inconştientului pe voi, porcilor, ex-vieri fără 
conştiinţă virilă ce sunteţi! Au nu simteţi voi cât de nefericită e în sine Agnes de 
Krecy? Cu cracii ăia roz al ei, uneori mai lungi şi decât ai balerinei mele de la 
Antibes, cetate balneo-climaterică ctitorită ca Antibonn, de către întreprinzătorul 
Cotiso, ce înţelesese din capul locului valoarea anti-federală a investiţiei, după ce 
romanii construi-vor Via Iulia, cu prizonierii şi cu transfugii sovietici, refuzând, 
cu acea demnitate ce ni s-a transmis şi nouă, postmodernilor, să-i mai întoarcă lui 
Stalin, care avea nevoie de ei ca zeki la roabe şi taluz, pentru drumurile strategice 
din Asia, planificând tigrii Cominternului, după sfâşierea țărilor galițienilor, să le 
ia la nimicit şi pe-ale angkorienilor: Mongolia cea deja ocupată, imprevizibila 
Chină, săltăreața Coree, Vietnamul cel antiamerican, Cambodgia apucătorului 
Malraux, Laosul şi, poate, Thailanda noastră, ca să aibă nomenclatura de vârf un 
fel de Soci pentru vilegiatură, cum la Marea Neagră... Așa, da! La aia Galbenă, 
nu, nu spre Kim al nostru, lasă că tot galben e şi Golful Siamez! 

— Cum s-ar fi descurcat şeful meu Bratu, ajuns a decide cu fruntea lui de 
delfin, inteligent mamifer, în probleme de o răspundere ca calibru cât a 
spânzuratului Niirnberg academician doctor inginer arhitect filosof eseist şi 
publicist analist Alfred Rosenberg cel baltic, Eugene, absurdule, doar medievalul 
de la anul una mie, când ai noştri i-au creștinat pe kieveni, Evgheni Onişor, ne-ar 
putea lumina. Eu nu ştiu! Și nici nu se ştie! 

Trebuie doar să depăşeşti anumite bariere, nu psihologice, vai! ci bariere 
de sârmă ghimpată inconştient, de-ale superegogic-social-conştientului, cum bine 
știau securiştii lui Himmler de niște oameni, pentru uzul Marelui Reich, maeștri 
ideologici pricepuţi să-ţi deschidă inima, spre acea cruzime matematică mecanică 
ce permitea războinicului Antichității și preAntichităţii şi postpostpost, nu numai 
să jefuiești şi să robești, la muncă marxistă pe de-a moaca, la plusvaloare maximă 
în esplotarea omului de către homosap, ci şi să-ți prelucrezi adversarul, la ordin, 
tot mai împuţinat, de să se aleagă de el praful şi pulberea. 

Și eventual fumul. 

Ridicându-se fin în sus, ca un plop perfect, în pustietăţile Harkovului 
secetuit. 

-— Era atunci harkoviana de la Casa pionierilor şi şoimilor patriei staliniste 
imena Pavel Morozov, chiar inimoasa comsomolistă Daria Maximovna Riumina, 
cu care mă iubisem vizualiceşte pe plaja de la Antibes-Garoupe cea însemnată de 
osemintele cuceritorilor ei ai lui Couso? O fi fost! Important rămâne în epicul 
profund istoria că netrebnicul de Dapyx s-a oprit, în nordul dalmatic, imediat ce- 
a dat de Apulum, dedându-se la desfătări necreșştinești, cum a păţit şi coruptibilul 
Kutuzov în fermecătorul de ştiinţa orientală a plezirului, Bucurescii lui Tolstoi, 
aşa că joci de-acum înainte numai ce-ţi cântă istoriografia francmasonă, unanimă 
în a nega joncţiunea de la Antibonn a corpurilor expediate în Dalmația şi în 
Caesania (Cezannia) Narbonensis de senatorii de la Sarmisegetuza, în cadrul 
politicii de încercuire, duse de Durpaneus Bravul (Decebal) în contra străbunului 
nostru, divinul Trăienică, cel ce va intra-n conștiința gloatei că s-a preocupat de 
cum, de unde, de dacă mai trăiesc oamenii, de nivelul lor de trai, sfâşiindu-şi până 
şi lenjeria ca să dea la care n-are cu ce se pansa la răni, fără a se opri însă din a le 
promite un trai mai bun şi concedii plătite, să se bronzeze la Juan Les Pins. 

— A! Mnu, nu, eu eram simultan şi la Antib-dava! îl asigură şi-l, ăăăă... 
Murocika, cu caninii bruni de ficatul tocatul la o maşină rudimentară, de om-om, 
chiar dacă cam amar, arhivându-se-n pastă şi ceva fiere. Distractiv fund că, exactă 
doar în chestiunea fuziunii deloc a corpurilor expediționare ce vizau, unul 
Figueras, altul capturarea viu sau mort a Împăratului roman, ce poate că era omul 
germanilor, al căror merit în întronare e suspect, — istoriografia lui Arse&ne- 
Scraphin Boisson, fotograful din 33 de poziţii al drapelului nazist fâlfâind lângă 
cel românesc regal regal, Regal de i se cam fâlfâia de Aliatul, în Piaţa Roşie din 
Stalingrad, pe clădirea partidului, începând de la 26 septembrie 1942, ăăă... Unde 
să-l captureze pe Traian? La gladiatoriţe, la Capua, fato! Dapyx însă, pierduse 
ocazia, situaţia informativă şi operativă modificându-se radical, cât a zăbovit la 
Trieste şi mai ales la Pola, cea mai gravă consecinţă fiind tăierea comunicaţiilor 
lui Cotiso, care constata cu groază cum se strânge laţul în jurul lui, aducându-se 
în Cezannia Narbonensis unităţile de intervenţie rapidă din Acvitania, Galia, 
Belgica, Britania şi chiar din Raetia, inclusiv unitatea de se vede-n castru, pe 
geamul Atelierului Ernst Barlach, pe care ţi l-a încropit Irinuca la Basel, ferm 
convinsă de mă-sa, de Eliza Alexandrescu, că-i vii tu, biciuit de Libertatea 
Dezamăgitoare, consecinţă a prefacerii nomenclaturii în burghezie marxist- 
euroatlantică-interlopă, ai voştri, ca şi la Stalingrad, bazându-se civic mai degrabă 
pe logoree şi sponsorizări decât pe o bază Krupp-materială! 

— Şi pe ceea ce, întotdeauna, interveni de astă dată profesorul de limbă 
franceză de la școala campată la Trei Nuci în corturi militare, Bazil, nu se vede 
de la prima vedere în vedere, decât la omul frumos: inteligența emoțională! 

— Cotiso punând robii strânși de prin Cezannia, zâmbi admirativ popa Sică, 
să-1 taie picturalii pini din peisaj, încropind din ei corăbii şi plute cu care întreg 

corpul nostru expediționar, precum din Crimeia 1944, s-a putut refugia din Pola, 
din amfiteatru, în insula ei Chersos (Chersones), apoi tocmai în Corsica (nume 
derivat tot din Chersones), cu toți elefanții, iar Andrei Boisson ăla a distrus din 
patriotism exclusivist, toate clişeele arhivate-n Biblioteca Sfintei Genoveva. 

— Corsică care, îşi pupă gingaş pictorul pre roaba lui, deşi-n grafie stâlcită, 
tot evocă al triilea Chersones, cum gândea şi tăticuțul meu, neîndoindu-se că din 
sămânţa lui Cotiso, după vreun mileniu jumate, s-a combinat genetic viteazul 
Napoleon, a cărui viziune de ctitor de stat dac, după care a alergat întreaga 
existență creatoare, ignoră frapant spaţiul mediteraneean, din Beoţia până-n 
Lusitania, ceea ce firește că nu se merită efortul decât ca o ideală şi romantică 
eternă alergare ca să reconstitui, la o suprapunere cartografică vamă cu vamă şi 
observator grăniceresc cu observator grăniceresc, tocmai Dacia Magna a lui 
Boerebista, „de la Rh6ne până la Don“, întru implementarea-ctitorirea acestui 
proiect geopolitic de unificare a continentului, naivul corsican de sânge dac 
comițând şi erori, cum ar fi să atace obscura gubernie moscovită, când capitala 
spirituală era şi atunci Leningradul, Capitală strângătoare a unei vaste pepiniere 
nordice de Cadre, purcese din sângele preţios adus de Toma Nour şi cavalerii săi, 
când au descălecat Ţările Baltice, de la Marienburg pe țărm continuu, până la 
Helsingfors, iniţializând involuntar chiar însăşi Marea Recuperare în Est! 

Care Est? Pustietate. Singurătate, că-i mai bună decât toate! Bine gândind 
norodul de jos, ale cărui proverbe condensează o experienţă milenară, că cele rele 
sunt sortite să se spele în scopul de a se diminua drastic memoria răului tratament 
aplicat dușmanului de clasă, ori de rasă, cu detergent Lethe de import, ghilită-n 
Râul Uitării depline. Aşa să fie! Ce te bagi tu? E gârla ta? 

Aşa să fie? 

Cam aşa, o memorie perfect ghilită ca această enormă albeață ninsă cât 
vezi cu ochii peste acest Morozovsk al meu, căruia-i voi schimba numele în 
Morenii Noi, când Fiihrerul îi va încredința Conducătorului Statului sarcina să 
administreze românește întreaga provincie romană dintre Cotul Donului şi Volga 
Tariţinului nostru, iară eu, distinsul în marile încercări ducătoare la biruință, 
înscăunat fi-voi ispravnic prefect gubernator în Stepa Calmucă, cu puteri 
discreționare din porunca blagocestivului singur only stăpânitorului Marelui King 
Mihail a toată Ruropa... mareșal Marius Ghizdavu, dux valachorum, opus 
valachorum de Ziduri și de Pribegi-Argeş, din copilărie tot uneltind! 

Singurătate ca o mare simfonie interioară Mahler-Sibelius, în care autorul 
ce-ţi latră-n creier, ca haitele devoratoare de cadavre de pe front, îşi îşi pu pune 
marile probleme ale existenţei viața moartea raţia pruncirea. La unele întrebări, 
găseşte răspunsul, la altele nu. Adesea, din motive logice de logistică, degeaba îl 
cauţi, probabil nu există răspuns, nici la magazin, nici în depozit. 

Fir-aş al dracu. Zău! Problema problemelor deocamdată fiind dacă ai noştri 
vor desăvârşi sau nu, până la în cinstea zilei de 8 noiembrie 1942, curățirea 
completă a fâşiei 30 km țărm drept al Volgăi, de ultimele rezistenţe bolşevice, 
domnul voluntar Boisson, care-i mai nazist cu mult decât Runge, dând o 
explicație simpliSSsimă, perfectă ideologic, corectă politic himmlerian- 
rosenbergist, cum că Stalingradul rezistă mai bine... fiindu mai puţin lăţit de 
jidovime decât Kievul, Harkovul sau Odessa noastră! 

Adică, în 26-28 octombrie 1941, parcă fugind de răspunderi privind 
represaliile pentru Odessa, născute atât din năduful pentru excesele de sacrificii 
ale cuceritorilor în starea pe loc, parcă mai subînarmaţi decât la Plevna în 1877, 
unde observă Krupskaia c-avea Regele Carol tunuri Krupp, cum ruşii nu, cât şi 
din rezultatul că, întârziindu-se cu asediul, s-au duuus, refugiate pe mare, o 
grămadă de produse care ar fi putut interesa, fie ele și sovietice-n simplitatea lor 
robustă, ca blindajul nefinisat că tot era menit tancul consumului pe loc. Pe locul 
faptei pregătind Pacea Sovietică, fugind-fugind eu de spânzurători şi de 
CONCENTRĂRI omeneşti-omeneşti, integral familiale de la prunc la bunică, 
ajunsesem la pe Daria Maximovna Riumina, cea mai mişto comsomolistă din 
Harkov şi din regiunea administrativă, de partid şi de securitate, întâmpinând apoi 
dificultăţi birocratice de mai multe sorturi în a mi-o aduce soţie iubitoare de un 
Meşter Manole, stăpână exotică francofonă a moşiei argeşene de la Ziduri 
Muscel, cea de drept cedată abilului meu frate, Octavianus, în 31 august 1943, cu 
condiţia Theo van Gogh, să mă sponsorizeze s-am toată viaţa cu şi pe ce picta, 
indiferent de vând nu vând, cum şi scriitorul trebuie să scrie fără grijă de tipărire, 
vânzare, lectură, piratare, şeruire şi injurii ce-s singurele certe, fiindu chiar 
surprinzător câte oprelişti ar fi întâmpinat Murocika mea până ne-ar fi cununat 
popa Sică. Deşi faţă de situaţia cu Clarisse Honig nu exista interdicție legală 
rasistă, aceasta fiind o scădere a legislaţiei vremii, că ea n-a reglementat metisajul 
latino-slav la noi, poate că cea dintâi barieră roşu-albă fiind tocmai latin-latină, 
cu Eliza Alexandrescu, biruitoarea de mai târziu, pentru care făcusem ce făcusem 
şi la Antibes: o fotografiasem organic, precum pe o plajă însorită, era amurg de 
toamnă, 22 septembrie 1941, plecam spre Kiev, să vânez cominterniști, nu s- 
acopăr reportericeşte în secret marele masacru homosap de la Babi Yar, 
imprevizibil, iar ea-şi conducea iarăşi soţul la tren, pe revizorul (şcolar) Colea, 
înlăcrimată presimţind muiereşte că va fi dinamitat în Comandamentul de la 
Odessa el, ci cu mine se va muteşte pipăi vizual, ea din Tribuna Văduvelor de la 
Parada din 8 Noiembrie 1941, a anexării pe vecie a întregului Primorie, pobereje 
pontic, de la Odessa noastră la Herson (Chersones), Sevastopol, Ialta, Kerci, 
Krasnodar, Soci, Batumi şi ortodoxul Trabzon-Trapezunt. 

Dintre opreliştile previzibile cu Murocika fiind de subliniat cuvântul greu 

de spus ce l-ar fi avut contrainformațiile româno-germane, incapabile să înţeleagă 
din Scrisoarea a IV-a că la mijloc nu-i decât iubirea ca liubov, pură ca entelehia 
cel puţin cât va dura războiul, două-trei luni, mireasa fiind supravegheată chiar 
de insaţiabilul mire, adică eu, ba şi nemiloasele-mi rubedenii în cap cu Maman 
Şaraga s-ar fi pus pe filaj. Opreliştea opreliştilor fiind totuşi marxist-leninistă, dar 
a mea roabă de la Harkov şi de la Antibes, că rupea pe franţusskii iazîk eu zic că 
era cel mai solid pilon în probatoriul că violonista şi balerina erau una şi aceeaşi 
personalitate corporală, din păcate, cum se întâmplă în orice Autobiografie, 
înainte de a-mi furniza mie moştenitori, au spânzurat-o. Pierdere uriașă pentru 
marile mele creații spirituale de natură a ciopli pe pitecantropii din capul Țării, 
să-şi asume statutul de Mare Putere, ca călăuze ale Neamului întru reconstituirea 
Imperiului Burebistan als Imperiu Romănesc, deoarece vitregiile l-au sugușat să 
nu se exprime-n Universalitate, ca ruşii până la 1917 sau ca galițienii din jur 
mâine-poimâine, depăşindu-ne, rămânându-ne de căruță-n era gipurilor blindate, 
cu laptop, bideu și mitraliere Defloration de calibru 41.44 destul de bunicele, cu 
care să-ți duci fiul nazist la Casa dei bambini și fetiţa trăsnită fascist la 
Kinderhausgarten, în perspectivă ataşându-li-se pe bănişorii contribuabilului 
remorcabile tunuri de câmp EH (Erwartungshorisonte), de maiorul Noveanu şi de 
părintele colonel Atanasie Damian testate-n Deșertul 'Tătarilor, de la nord de 
Stepa Nogaică cea în curs de destepuire datorită efectului de încălzire globală, aia 
fiind, că înainte prioritar de toate aceste mizerii care dau acel adevăr globular de- 
ți încinge creierii până-ţi ies ochii, Daria Maximovna Riumina pretindea că ea 
încă mai are un tată, o mamă şi un frăţior, cu toții rămași ostatici de-ai mareşalilor 
sovietici, neexistând perspective ca posibilul ei cumnat Augustus, cu Virginica 
lui, să intervină pe lângă consilierii Bairam Stoper şi Hurie Hurry, să-i 
slobozească Beria, pentru întregirea familiei în... Occident, adică pe Strada 
Lihputanelor din raionul I.V. Stalin al Capitalei Republicii Sovietice Socialiste 
Autonome Rumînia, pe cale de consecinţă-n viaţa de toate zilele rezultând că în 
acea noapte de o lungime patetică şi înstelată, de 26/ 28 octombrie 1941, ea mi-a 
jurat credință, speranță şi iubire cu acea tehnică de convingere lămuritoare 
propagandist agitată-n tine ce numai o comsomolistă frumoasă exotic ştie, cum 
că-i trebuie cam un an să-şi aducă aceste trei rubedenii de gradul întâi din cele 
Siberii fără de sfârşit, ceea ce n-am putut eu recepționa decât ca pe o insultă de 
durată la adresa Conducătorului Statului și a Marelui său Aliat, loialul Adolf 
Hitler, toţi analiștii de pe web, poponari sau nu, fiind cuplaţi în consensul că o 
paradă la Moscova a armatelor noastre biruitoare în contra „iudeobolşevismului“ 
distrugător de religiozitate şi cultură europeană albă, nu e decât o chestiune de 
zile, pe fondul furiei ce mi-a declanșat, dopându-mă de să mi se amplifice de să 
scoață ciupercuţa la lumină cele mai negre şi mai proteiforme presimțţiri, încât am 
început să mă gândesc că în mine gândeşte și un canibal, reminiscență a datului 
antropogenetic de care-i vorbea-n alcov doctorul harkovian Liviu Lecca 
sinucigașei mele amante de la Balcic, ca o rusoaică bălaie, Aura-Laura, cum că 
neanderthalienii erau mai mari, mai erbivori și mai artiști șpriţuitori de grafiți prin 

ocrurile peşteri glaciare, pe când sapienşii să fi fost ca cimpanzeii, vioi şi cruzi, 
au năvălit și i-au înfulecat, copți, fierți sau prăţiți, pe acei romantici naivi, 
supraviețuind iernii globale trecătoare, un care pe care fiind principiul şi-n 
Războiul Existenţialist, când opunea la Stalingrad în semifinală germanismul 
slavismului, finala cea mare urmând a se da între învingătorii de aici și 
învingătorii din meciul japonezilor cu anglo-americanii, iar noi tracii, cum gândea 
şi Grigore Căinaru, nu trebuia decât să ne aranjăm pe o poziţie de arbitri la centru, 
şterpelind la sfârşit prin surprindere Puterea, după ce se vor fi slăbit până la agonie 
germanii, slavii, anglo-americanii şi asiaticii, o civilizație exclusiv latină urmând 
a reitera, cu vigoarea specifică tuturor emanaţiilor, acele demersuri spirituale 
întrerupte cu brutalitate când barbariile Asiei s-au revărsat asupra Europei 
medievale, însă Murocika nu prea voia să înţeleagă, nici a trage folos din 
aprecierea că rodnicia gintei latine, spre deosebire de ale slavilor biete 
maimuţăreli ale unor deja-capodopere, importate de Ţari, dovedită era, şi nici 
rolul de hegemon al politicienilor noștri în acest amplu context al reconstrucției 
echilibrului geopolitic mondial, unde fie şi mutilată, România antonesciană 
strălucea ca un mare exportator potenţial de administratori, baroni sau moguli şi, 
deci, de stabilitate regională, aşa că şi la rece cugetând, pare firesc să mă consider 
jignit şi să încep a gândi cu adevărat autentic, veritabil omenește, fiind din capul 
locului săritor în ochi ridicolul situației create, ca eu, în calitate de cuceritor ce, 
după dreptul unanim recunoscut în toate războaiele homosapilor, aveam asupra 
roabei mele discernământul absolut specific arbitrilor liberi de orice prejudecată, 
să fiu atât de fraier încât, pentru un mix de tuşonkă şi mozol care intra în 
obligațiile ei de serviciu ca roabă, să-i mai şi dau de la mine conserva de fasolică 
cu cărniță vărgată roşu alb de porc, produsă de porcul de Leonida Glagoveanu, 
care pretindea lui Grig, adică celui mai sincer scriitor de pe frontul de Est, daruri 
încă şi mai consistente de la tac-su antreprenor lugojean, ca să se poată bucura ca 
un porc de ginere de darurile doctoriţei de războinici Dora, luată în întregul ei ca 
o ustensilă, ci eu de roaba mea, Daria Maximovna Riumina, capturată la Harkov 
spionând, din Casa Pionierilor cu pianul neevacuat, mişcările noastre şi ale 
camarazilor germani, aş fi putut să mă slujesc dându-i doar o cutie de chibrituri 
din mucava, cum ne-am şi înţeles inițial, pentru toate gospodinele lumii, în 1939- 
1945, problema aprinderii focului în Vatră fund aproape la fel de spinoasă ca 
pentru postpitecantroapă, nu să fac pe galantonul regalând-o c-o cutie de conserve 
conţinând o rație consistentă de fasolică valahă cu porc valah, uitând parcă 
hipnotizat și spălat pe creier ce tocmai citisem că scria expertul agitprop Oscărel 
Hubig pe genunchi, consilier aulic al Kronprinzului Otto ce-a văzut lumina zilei 
prin cezariană la Hanul Special din Ohlendorf, o enciclică spirituală difuzată ca 
ordin circular pentru toți politrucii Wehrmachtului înconjurător, că să nu dea — 
din milă — pâinică, bombonele, lame uzate sau pixuri localnicilor inferiori rasial, 
pentru că pâinica, dulciurile, cosmeticele, pixul şi pistolul din dotare sunt produse 
de oamenii muncii cu sudoare și cu sacrificii, şi tu, când dai la copiii altor 
popoare, tu iei de la copiii propriului tău neam din ţară, unde s-a raţionalizat şi 

mai tare tot ce este necesar omului pentru a trăi cât de cât omeneşte, amânând pe 
cât posibil să ajungă a trăi ca un câine nu de om bogat, ci de om cu nivel de trai 
suficient de scăzut încât să genereze bucuria penultimă-n sus în top a 
îmbogățiților din capul ţărilor, aceea de a vedea tu, râgâind, foamea lucind la 
fraieri în ochii crăpând de invidie că tu ai reușit, pe când mari scriitori au trăit în 
mizerie indecentă, bucuria ultimă fiind totuşi cea când îţi scrii numele cu trupuri 
de sportivi şi sportive pă stadioane la aniversară, de-asta şi invidiind atâta 
Churchill şi cu Roosevelt pe uncle Joe, după cum şi voi trebuie să mă invidiați pe 
mine, pentru norocul meu de porc, că i-am spus lui Grig, ce avea misiunea de a 
captura pe marii îmbălsămători Zarski și Vorobiov, exploatând o informaţie 
obținută prin tortură medicală de la un prizonier de către crudul doctor Liviu 
Lecca, ce sens are, mă romancierule, să orbecăim prin oraşul ăsta apos, atât de 
muncitoresc pe la poduri încât s-a putut folosi drept decor pentru congrese ale 
marilor scriitori europeni cominterniști? Abia după un pui de somn vegheat de 
Murocika descoperind eu cu admiraţie calculul strategilor lui Bratu, că dacă 
mumia lui Lenin e deportată-n Siberia de frica agenţilor Bucureştiului, atunci ea 
să se deterioreze, fără mentenaţă-n service cu specialişti, descompunându-se 
neputând fi îngrijită cu lozinci, ci cu cine se pricepe, doi experți doar! A umblat 
prostul de Grig toată noaptea cu comandoul, dar degeaba, nu i-a găbjit după izul 
solvenților, iar eu am avut noroc c-am fost sceptic, numai că nu trebuia să-i dau 
comsomolistei cutia de conserve doar fiindcă mi se terminaseră chibriturile 
promise cu atâta generozitate cretină, trebuia să fiu porc din capul locului, samo 
saboi razumeeţa că trebuia, fiindcă am intrat în Casa Pionierilor doar cu gândul 
de a înnopta şi a mă feri de glonţ sau de stilet, dacă Grig era nebun, treaba lui, eu 
aveam o OPERĂ de dat cumva cândva Umanității, spre a mai urni fie şi cu o 
miliardime de micron homosapul, dinspre animalitate spre homonoicul borgiac 
cult, practicându-se iluminist Luminarea Poporului, şi am potrivit pe bâjbâite 
nişte taburete scăpate neincendiate de partid la evacuarea cadrelor, iar violonista 
a scâncit că kto stucit? punând în acest gemut cine bate toată groaza semănată-n 
oamenii sovietici mai citiţi de către securitatea lor, apreciată de comisarul secret 
Alecu Ghizdavu ca nu atât sanguinară, cât total incompetentă, datorită inversiunii 
valorilor generată de selecții pe bază de dosar cu grile cretine, rezultatul fiind că 
cekiștii pescuiesc cu năvodul, dacă într-un bloc e un agent român şi nu-l pot 
identifica, atunci ei deportează sau împușcă roți locatarii, e drept că lichidând şi 
agentul, dar cu ce pierderi colaterale, de s-a plâns, după ce-a luat Premiul Stalin 
pentru colaboraţionism, până şi Ehrenburg că prin ce vremuri a trebuit să treacă 
slujindu-le cu anii, ca ciolovekul, iar de ce au atacat oamenii mei oamenii 
sovietici odată cu Wehrmachtul sunt convins că nici n-ar fi vrut să înţeleagă dacă 
i-aş fi explicat treaba asta ca fotograf, la masă la Ciorogârla lui Pamfil Șeicaru, 
cu Sadoveanu, noul proprietar, ale cărui romane cu orheeni și cu Ştefani fuseseră 
scrise nu cu idei de să mori pentru ele, ci pentru succes, acelaşi Grişa Grig 
combătându-mă că a te opune bolşevizării după Pactul Stalin-Roosevelt de la 
Teheran e absolut greşit, pentru că ei marxiștii au libertatea absolută la noi, ca 

urmare a înfrângerii noastre de la Stalingrad, şi samo saboi razumeeţa că cine se 
autobolșevizează, de bunăvoie şi nesilit de nimeni, va intra cu ușurință-n NATO- 
UE după, iară care ignoră în plm al Occidentului cripto-rasism şi opune rezistenţă, 
cu gândul antonescian că vin din cer desanturi AA, rămâne-va fără elite pe 
totdeauna, neavând ce-alege din păduchii din capul Ţării, nici din puricii săritori 
la Gaist de pe burtica Ei, până când nu se va modifica esenţial constituţia 
iorgovană, reducându-se privilegiile căpușelor interlope ascunse umed călduţ prin 
pliurile Ei ruşinoase şi băgându-se temerar sintagma stat național unitar și 
cultural, de la primul flaş al lanternei mele spre plăcuta muzical voce 
comsomolistă, eu descoperindu-mi cu inconştiență poziția, dar masculul tânăr 
trebuie să rişte chiar şi cu partizanele apărării cu orice preţ uman a stalinismului, 
intuind cu cu mintea mea picturală că legăturica mea cu silueta asta extrem de 
familiară va fi relativ complicată de suveniruri, când de fapt societal nu era loc 
decât de relaţii clasice, ca de la cuceritor la cucerită, ca de la stăpân absolut la 
roabă umilă, fiind cea mai mare prostie gestul de a-i da ceva, culmea că tocmai 
hrană, care comportamental înseamnă aproape un mesaj primitiv că Eu, 
devansându-l cu doi ani pe Grișa Căinaru, am și început să militez pentru drujba 
româno-sovietică, perfect fezabilă ca de la nomenclatură la nomenclatură, dacă 
dispar şi elitele noastre cum ale lor, ca să nu mai zic nimica de ce deserviciu am 
făcut ostașilor noștri, după ce această informaţie despre un moral capitulard în 
rândurile ofiţerilor români inteligenți spioni din Harkov, a fost adusă de către 
mareşalii Uniunii Sovietice, la cunoştinţa consilierilor AA, dreptonorabilul 
Bairam Stoper şi onoratul Hurie Hurry, întărindu-le convingerea că Aviația lor 
poate acum să desfigureze puţinele oraşe româneşti, pentru ca populaţia să-şi 
silească maimarii să accepte mai repede bolşevizarea ireversibilă a ţării noastre, 
mare mare dreptate având şi Oscărel Hubig că noi dacoromanii, din lipsă de 
universităţi şi muzee, nu putem stăpâni enorma masă slavă doar cu un pumn de 
oameni, cum englezii India, performanţă himerică dacă nu impunem, încă de la 
primul contact al cuceriților cu cuceritorii, reguli clare şi consecvente de 
supravieţuire şi convieţuire, semnificativ pentru cât de ticălos am putut fi eu față 
de camarazii mei naziști, pe care i-am trădat după ce şi-au vărsat sângele prețios 
pentru Basarabia, Balcic, Bucovina și Transnistria cea populată în special cu 
moldoveni şi găgăuzi, fiind amnezia mea cu bună știință tolerată la beatitudinea 
plăcerilor mele, că cu semănam indisciplina în Harkov, pe când tocmai îmi xeroxa 
şi difuza robul meu Feodor Kuzmici Merţalov eseul despre sărăcie, castitate şi 
mai ales supunere-supunere al lui Oscărel Hubig, Der freiwillige ideologische 
Konsens als Grundlage der Gehorsamspflicht, din care i-am tras un exemplar și 
Murocikăi mele, orbit de frumuseţea ei şi uitând că ea este doar o diavolească 
bolşevic Încarnare pentru distrugătorul dintotdeauna al civilizaţiei europene, der 
ostliche Untermensch, subuman în sensul neacceptării canibalismului din 
oprelişti culturale, fiind și comportamentul meu așa-zis civilizat cu ea, în sensul 
că m-am purtat „cavalereşte“ unde aş fi putut obţine aceleași prestări de servicii 
doar prin simpla ameninţare cu uzul de arme de foc, retrospectiv după un an de 

zadarnică aşteptare să-şi adune catrafusele şi rudele de gradul întâi de prin Gulag, 
izolate ca unele ce au cunoscut Occidentul, la mine la Antibes, şi ar putea ciripi 
bazaconii vecinilor de kommunalkă, periclitând monopolul partidului asupra 
Ministerului Adevărului, acumulând eu şi bănuiala c-am fost tras pe sfoară, 
pedepsit tocmai pentru umanismul meu deplasat, fiind desigur evident pentru un 
om sovietic sănătos la cap, că Lavrenti Edmundovici Riumin, fostul diplomat 
spion pe la Toulon şi Marsilia prin 1937, când Franţa intelectuală era ca o 
gubernie sovietică, trebuie să fi primit câteva grame de plumb în ceafă încă de 
prin 1938, nevasta-i nu va mai vedea niciodată lumina zilei din cine ştie ce mină 
de aur, ca una ce nu se poate să nu fi ştiut de uneltirile troţkiste ale soțului, cât 
despre fiul, el va fi înrolat în batalioanele disciplinare, aruncate înaintea frontului, 
pentru a curăța cu picioarele lor desculţe câmpurile minate și a sili mitraliorii 
români să-și descopere cuiburile, toate demersurile mele să-mi aduc rusoaică 
hazaică s-au bazat, deci, pe niște justificări nefondate ale amânării operaţiilor 
vizând asigurarea unei fericiri în doi continue până la moarte, fiind la mintea 
canibalului că aş fi fost departe de a fi pedepsit, ba, dimpotrivă, aş fi fost remarcat 
şi fişat de serviciile speciale pentru cruzimea mea nu numai cu politrucii, ci cinste 
mie că chiar până şi cu comsomolistele posibile partizane, dacă după instantaneu- 
cocoşeasca-mi uşurare, amintindu-mi de grija poghiazurilor otomane de a nu lăsa 
sloboz în valahele nemusulmane, violate, să aibă cumva strănepoţi iubitori de 
manele, aș fi reuşit să-mi înving opreliştile moraliceşti sădite în mine de 
învățătorul Bazil Frâncu, de popa Sică și mai ales de tatăl meu, umanistul afacerist 
podgorean Voicu Ghizdavu, poate și de mentorii mei profesionali, pictorul 
Tonitza și sculptorul Plămădeală, asta trebuia de fapt să fac acum un an, cum ai 
bea un pahar cu apă rece, vorba sinistrului Lenin, să îmi astâmpăr... setea şi apoi 
să străpung, pântecele comsomolistei cu baioneta, mai şi răsucind-o preventiv cu 
indicibilă plăcere nouă, uşor de însuşit şi de căutat perpetuu, mergând pe firul 
logic rece kaghebiSStic că o aşa suspectă mândreţe de fată, balerină, e din 
patrimoniul genetic al municipiului Harkov, e trecută pe inventar, şi o evacuezi 
odată cu arhivele partidului şi cu diferite „realizări“, nu o lași, tu marxist, fără 
misiune precisă pradă poftelor taurine, îndeosebi la război, ale tinerilor cuceritori 
ai Uniunii Sovietice, credința mea fiind, şi nu neapărat ca simplă ipoteză 
fascinantă, că recursul la canibalism este înscris genetic în noi, ca resursă 
comportamentală firească, de mare criză de alimente, şi nu exclud deloc ca, în 
eventualitatea în care Grig ar fi decis să se răzbune că am dezertat pentru o noapte 
de orgie româno-rusă, de la datoria ce aveam, de a captura pe îmbălsămătorii lui 
Lenin, ca să se strice şi să pută mumia, şi ar fi instigat pe Oscărel Hubig să pună 
strajă Casei Pionierului, silindu-mă la foamete specific harkoviană dimpreună cu 
roaba mea localnică, sunt sincer-sincer convins fără niciun fel de iluzii, că nu 
numai din instinct, ci şi din convingere după proceduri ale rațiunii fără cusur, 
mergând pe firul perfect logic că eu am de dat o mărturie, o operă, la Uumanitate- 
n troacă, de îndată ce aş fi sesizat că îmi este primejduită nu viața, ci Rodul ei 
intelectual, deoarece creierul nenutrit a început să-şi înfulece propriile memorii, 

atunci fără să ezit niciun minuţel, mi-aş înfige colții de vampir cisalpin valah în 
ficaţii ei dragi, bogaţi în minerale dostoievskiene și în vitamine gogoloațe, 
digerabili chiar cruzi pre cât se zice şi se-aude de pe la care au mai fost încercuiți, 
în „războiul nostru drept la replică“, în problema agresiunii cominterniste în 
cârdăşie cu vârfurile cele mai reacționare ale fascismului şi nazismului, asupra 
statului nostru regal naţional și unitar. 

Eram abia în a patra lună de când pornisem atacul împotriva Molotoviei de 
până-n Linia Stalin, şi apoi împotriva Uniunii Sovietice cum era ea recunoscută 
de Titulescu după Războiul Expresionist, şi mi se acrise de un măcel care, din 
punct de vedere al revelaţiilor despre bestia umană, prea multe lucruri noi, de la 
un timp nu mai părea a avea destulă imaginaţie să îmi furnizeze ca să desenez, 
după cum nici eu mare creator în reacțiile mele nu mă arătam, fiindcă nu trebuie 
uitat când îmi scrii biografia, că după o treime de ambițios an de Război Sfânt, eu 
nu progresasem esențial în materie de canibalism, nu resimţeam acut pofta de a 
scobi cu furculița în creieraşii adversarului politruc, cu care mă confruntam de 
când începusem să slujesc cu credință Ministerul Propagandei al perfidului 
general Horea Bratu, în clădirea cea albă şi masivă, cu imens adăpost AA 
antiaaerian-anti-anglo-american, de vizavi de Gara de Nord, cea atât de uşor 
transformabilă în Muzeu de Artă Modernă şi Contemporană, ca să nu li se mai 
arunce în bot creatorilor onești insulta de a fi găzduiţi în Lubianka Poporului, cea 
cuvenită numai inculților cocoţați în capul Ţării fără niciun simţ de răspundere 
față de datoria de a compensa, ca la orice handicapat, mutilările teritoriale prin 
Altceva, printr-o amplă dezvoltare economică drept bază solidă pentru o 
infrastructură care să sprijine dezvoltarea şi adâncirea unei Kulturi de excepţie, 
ce să susţină sus steagul şi drepturile noastre în Răsărit şi să explice și să facă 
pardonabile... unele excese, dacă ele s-au comis într-adevăr potrivit cu dreptul 
canibalic ce-ţi permite nu numai să îți înjunghii inamicul, ci şi să-l consumi, la 
nevoie cu toată familia ta pe familia lui, cu la urma urmei nici având o familie în 
sensul recenzabil guvernamental al vorbei, dispunând numai de diferite uniuni 
consensuale prin diferite oraşe, orăşele, comune, cătune, dar şi municipii cucerite 
de ostaşii noştri, întâi de la Prut până la Volga şi înălțimile generoase ale 
Caucazului, pe care dacă l-am fi luat, nimeni nu ne-ar mai fi scos de acolo, ca din 
Carpaţi, milenii de-a rândul, apoi de la Dâmboviţa până la Rin, după ce am 
schimbat de strategie, renunțând la cea ducală Balcic-lalta-Gumrak spre Ruropa 
şi adoptând-o pe cea rareşistă Breslau-Cracovia-Viena, că aia sudică a lui 
Titulescu, să-i scoatem pe italieni din Etiopia, ca să ne emanăm noi în locul lor 
cu vreun Theodoros în loc de Mussolini, era fantezistă, ca tot ce a învârtit în 
politică acest mediator oltean al sovieticilor, al britanicilor, al americanilor şi, cât 
a existat ea, şi al Franţei, astăzi viaţa, practica, muma adevărului marxist în istorie, 
dovedind fără putinţă de tăgadă, că aşa cum susţine şi urlă bloggerul Tudorică 
Băluţeanu, ca legionar etern, singura alternativă realistă ca România Regală să fi 
scăpat neciopârțită la 1940, ar fi fost ca în loc să-l sugușăm pe Căpitanul, 
dimpotrivă, să-i înlesnim Neamului posibilitatea de a-l aduce la putere prin 

alegeri libere şi corecte, cum şi intuia o fracțiune din geniul colectiv al Gloatei, 
în iarna lui 1937-1938, luând cunoştinţă cu luare-aminte de dispariţia de pe hartă 
a unei prime ţări europene, țara lui Mozart, Hitleraş, Schengen, Musil, şi a lui 
Arnold Schwarzenegger în rolul lui Maiakovski, cum îl visa Murocika mea la 
Harkov şi la Antibes. 

Tulai, Doamne, Austria-Austria, țărişoara din care cel puţin o halcă cât cam 
o treime ni s-ar fi cuvenit nouă pe drept, luând în considerare investițiile forţate 
pe care moţii Apusenilor le-au făcut în Art Nouveau, furându-li-se mai tot aurul 
munților de-a lungul secolelor, sau măcar să primim Viena de lapislazuli, în 
limitele amintitei strategii rareşiste, şi să-mi permit eu să valorific oportunitatea 
de să-mi pot înfige caninii mei sănătoși, de vampir valah, în ficaţii tuturor 
lipițanilor Şcolii de echitație franchistă, din urbea dunăreană în care sinistru Palat 
Belvedere s-au produs Al Doilea Dictat, acum nazisto-sovietic după ăl sovieto- 
nazist, în contra României Regale Mari, ambele totalitarisme clasice (al 
papițoiului de Mussolini fiind doar o fanfaronadă, experimentală, cu rezultate 
banale la capitolul Moarte, capitol esenţial în definirea unor astfel de organizări 
specifice furnicii omenești) presimţind pericolul ce se năștea din creşterea noastră 
spre o poziţiune de hegemonie în Axa Latină, de-aia au convenit la mutilarea 
trupului celuia măreț al Neamului, pentru reîntregirea căruia ne jertfim acum în 
Răsăritul tot mai îndepărtat, tot mai îndepărtat, ce mă îngrijorează de-mi vine să 
mă-ntorc „agricultor“ Acasă ca un netrebnic, ca un netot, fiind lipsa mea de 
aplicaţiune la învățarea cruzimii, cruzimea ca armă de luptă, cruzimea fiind 
comoda soluţie în doctrina aliatului nostru hitlerist, al cărui Fiihrer nu analizează 
la hartă situațiile strategice prozaic, ci îşi pune mohorât întrebarea „cum să 
reacționez EU astfel încât să fiu socotit un geniu militar superior lui Kutuzov“... 
Panaceul tuturor blenoragiilor Wehrmachtului, cruzimea trebuie să rezolve 
raportul de 5 la 1 dintre industria grea constructoare de maşini de luptă sovietice 
şi potenţialul european al Cruciadei Antibolşevice, după cum, oarecum profeție 
Antonin Artaud, tot cruzimea este solicitată să născocească o soluţie la marxismul 
că resursele umane pe care le poate împinge Stalin, cu pipa, pe poziţii, sunt 
inepuizabile, după terminarea ruşilor putând începe a trimite chinezi şi indieni, 
cubanezi, namibieni, intelectuali europeni, siamezi, afgani... Da, cruzimea, 
Murocika, acea cruzime cu care sunteţi atât de obișnuiți, un dobitoc! un incult! 
un subinformat, canalia intelectuală cea dintotdeauna, ce-şi însuşeşte un mod de 
a-şi da cu părerea intimidant pentru gloată, după care nu mai există întrebare pe 
care să i-o pună moderatorul fără să dea din creier un răspuns prompt, cu o mimică 
de scârbă cum că el se aştepta la nişte controverse mai grele! Atât de simplu fiind, 
de un milion de ori mai paralizant rămânând a difuza peste linia frontului 
Proclamaţia Cruciadei Antibolşevice către pravoslavnicul drepteredincios Neam 
al Rușilor şi către celelalte noroade conlocuitoare, concepută de mine, de Mişu, 
de Grig, de Jenică şi de Tase Damian, sub înalta oblăduire a generalului de 
propagandă Horea Bratu, asigurându-te, dulce Murocika, pe tine şi pe toți ai tăi, 
că dacă încetaţi orice rezistenţă, voi ruşilor, noi românii dezrobitori, deopotrivă 

cu aliaţii noştri germani și cu voluntarii din tot Occidentul conştient de pericolul 
bolșevizării Europei (doar pentru a se înlesni plutocrației anglo-americane 
hegemonia mondială!), vom respecta neabătut, fără ură şi răzbunare, unele 
principii de natură a consolida stabilitatea regională în toată Galiţia Mare, de la 
Breslau la Nijni Taghil, şi anume în primul rând cu mare prioritate liniştirea 
tuturor supuşilor noştri că guvernatorii români le vor asigura tuturor, ca şi la 
românii noştri, un standard de viaţă şi un nivel de trai de o calitate compatibilă cu 
ale canadienilor de la aceeaşi latitudine geografică; al doilea principiu, al 
părintelui Tani Damian, fiind că, dacă vei supravieţui, micuță balerină şi 
violonistă într-o orchestră mondială performând cu tancul, tunul, aruncătorul şi 
proiectilele reactive, mult mai ucigaşă însă fiind securitatea de după, a epurărilor 
practicate de comuniștii organizatori ai Rezistenței mai degrabă împotriva 
colaboraţioniştilor decât în contra inamicului, punând pe liste toți adversarii 
viscerali sau bănuiţi ai marxismului nimicitor de cultură gata făcută, şi de-aia 
urăsc haiducia precât te iubesc pe tine, partizano, ceea ce nu mă împiedică a 
accepta concesia antidestabilizare propusă de teologul Atanasie, cum că noi vom 
reprima doar ce mai rezistă efectiv, dar în rest noi toţi cari om mai fi în libertate, 
când va băga la cinemaul Zoia Kosmodemianskaia coproducția neorealistă 
indiano-italiană Micul Lustragiu, cu câte trei rânduri de lacrimi negre ca mătăniile 
din sâmburi de măsline athonite, plânge-vom de mila puiului de nomenclaturist 
ajuns a presta servicii înjositoare către nepmanul postdekabrist biruitor, jurăm 
chiar pe ce avem mai scump neconfiscat, că nu vom practica neam lustrația sau 
substitute ale ei, ca ştersul pantofilor cu perdelele cinematografului de partid şi 
de stat, ci dimpotrivă, iubito, noi vom chema să dea drumul la economia de piață 
pe toţi gestionarii, securiştii, activiștii și ideologii, care aşa cum zicea şi Zahar 
Maslovici Kartotekov, la canalul teveu, către Darie Fişiereanu Discipolul, e 
unicate prin nivelul de trai permis, el îngăduindu-le a se face mai competenţi ca 
contestatarii lor, ciurucuri cumva inavuabil supraviețuitoare cum, cea mai 
pertinentă dovadă în acest sens că nu te minţ fiind Miracolul Economic adus de 
administrația românească în Transnistria noastră şi în Odessa noastră, prin simpla 
eliberare a mecanismelor pieței de sub constrângerile dogmatice ce cred că 
preţurile, ca şi valorile, se fac de către planificatori, pe când nimeni pe lume n-ar 
putea evalua cât te preţuiesc eu, ca valoare de întrebuințare, Murociko, al treilea 
meu prințip fiind că până la Vladivostok, de la bazele noastre de pe Câte d' Azur 
şi de pe Riviera pornind, toată biserica lui Hristos să se supună Patriarhiei 
ecumenice a României Mari și Regale cu sediul în palatul din Dealul Mitropoliei, 
existând serioase indicii şi probe că puţina popime rămasă întru mai buna 
supraveghere, rusificare şi bolşevizare a drepteredincioşilor de buze neruse, e 
suspectă de cekism, nefiind niciun secret, iubito, că noi vom folosi întreaga rețea 
de difuzare a ideilor bisericoase în scopul întoarcerii la limba strămoșească a 
tuturor cetățenilor rusificați forțat după ce, în 1812, Imperiul Țarist, în cârdăşie 
cu Imperiul Otoman şi cu Imperiul Habsburgic, a desăvârşit dezintegrarea unităţii 
seculare a Moldovei lui Dimitrie Cantemir, cel cu arbore genealogic mergând 

până la un ctitor de stat global ca Ginghis Han, exact la un veac după ce al nostru 
Țar eurofil, Petru cel Mare şi Cult, confirmase hotarele, până și prin săruturi, în 
dulcele leşi, cum îţi dăruiesc eu acum, duioasă Murocika, iar hulitul de către 
valahul Tolstoi imperatorul Napoleon, nu atât pentru că se trăgea din sămânța lui 
Cotiso Corsicanul, cum am mai Zis, și vocifera-n el glasul sângelui geto-dac, ci 
din considerente de bun-simţ, bun-gust şi bun-plac elementare, a atacat cu mari 
riscuri acea enormă deja Rusie ce, pentru prima oară în istoria ei, îşi apropria la 
Nistru supuși de origine latină nobilă, capabili în scurtă vreme să dea acestui uriaş 
agregat geografic o nouă ARISTOCRAȚIE, capabilă s-o conducă la o adevărată, 
economică, hegemonie planetară mondială globală, — nu cum va fi la sfârşit de 
mileniu de să aibă toată Rusia pibul numai doară cât câte unul singurel dintre 
cnezatele SUA! Însă dacă, Doamne fereşte! veţi rezista, Murocika-Murocika 
mea, Vai şi amar va fi de voi, după drepturile şi rigorile bine încetăţenite planetar 
de când homosapul şi-a impus celorlalte specii civilizația, nimic teoretic 
neinterzicând indiferent cărei specii a ajunge la civilizație şi cultură, mamifer, 
pasăre, peşte, vierme, insectă, melc, parameciu, euglenă virilă, ba chiar bacterie! 

Aşa cum zicea şi mareșalul de propagandă Horea Bratu, că doctrina noastră 
militară secretă trebuie să fie mai realistă decât cea comunistă şi mai radicală 
biologic decât cea nazistă, având noi a prelua ce-i pozitiv în practicile exotic 
orientale la extremul indochinez și nipon, ba chiar şi neoguineean, ancestralul 
ritual de zdrobirea inamicului scobindu-i cu furculiţa în creierii ce au gândit la 
gândul Nesupunerii, agăţându-se tigvele în pridvor... Poate nu conservă 
glagoveană de fasolică cu cărniță de porculeţ trebuind eu să îţi fi voi dat, 
prizoniero, ci una pe care să scrie-n grafie de kitaiţ că conservă cu băşinoasă de 
Manciuko şi cu cărniță alba-neagra de gigantic păndița ursuleţ cu muguri de 
bambus şi urechi-de-lemn, încă via specie Ailuropoda melanoleuca, da-da, un 
ambalaj seducător, ca de început de mileniu trei, pentru un conţinut cu creier şi 
cărniță de inamic, dar stau pe tine şi mă întreb de ce, cum adică doar o spurcare 
pe furiș? ce fel de cuceritori am fi atunci noi? nişte inconștienți? ca femela 
primitivă ce dosind de masculul lacom fasolica îngropând-o în solul cu oseminte 
de lucii strămoşi, au descoperit agricultura cultivabilă! o nu, ca şi Oscărel Hubig, 
care susține că la întrebarea multromanticului multduios Otto Runge că dacă, de 
generațiile de mâine, trebuie să ascundă knowhowul cum au făcut ăi de azi de-au 
întins moşia ariană de la Oder-Neisse pân la Amur-Mekong și de la Mănăstirile 
Solovki la Canalul Dunav-Ciornoe More, răspunsul eficient este că nu trebuie 
cenzurat nimic, aşa cred şi eu că va fi în viitorime: peste osuarul bine curățat de 
către viermi Și microorganisme, de orice urmă de piele, musculatură sau cartilaj, 
se va aşterne placă de sticlă ochi cu ochi câtu-i groapa comună, iar în jur cu înșişi 
copiii prizonierilor sau morților se va nălţa un ansamblu de chilii închiriabile, şi 
de diferite localuri, cam ca la Hanul lui Manuc sau ca la voi la, pentru negustorii 
de odinioară, un Gostinnii Dvor, sau cum îi zicea, şi tineret HJ în mare număr va 
pelerina din aşa han în aşa han, de la Oder la Amur, clămpănind emailuri la 
părinții tot mai îndepărtați şi privind peste balustradă la câți inamici de rasă 


176 


inferioară, cari se înmulţeau ca insectele, au trebuit eroii noştri SS şi aliaţii lor 
români să nimicească, pentru a reaşeza ăăăă pe baze noi bazele culturii europene 
de bază reală, de la Vosgi până la Alpii Alaskăi, căci atât se întinde în Est, 
Murociko-Murociko, adevărata Europă, Ruropa, bietul tata, oricât de rusofob 
istoric independent ar fi fost, recunoscând totuși blândului Ivan cel Groaznic şi, 
în genere tuturor Țarilor, meritul că au stăvilit în primul rând Asia la hotarele 
răsăritene provizorii ale civilizaţiunii europene, fiind ruşii aici ca un fel de 
avangardă în contra, haitelor, hoardelor şi stolurilor, un fel de santinelă avansată 
a românilor, şi cumva a polonezilor cei cu privire scrutătoare iscoditor, ca a 
Agnieszkăi noastre, ce urcând la observatorul cracovian de pe mamelonul 
Wawelului, pe mine după mers mă recunoaşte-n şes preumblându-mă pe urme 
copernicane pe cheiul Vistulei, iar în al doilea rând, numai și numai rușilor mâine 
uie poate anexa Europa de la Minsk pân” la lujno-Sahalinsk, exotica capitală a 
Kurilelor, iar poimâine poate intimida pe omnipotenţii preşedinţi sua cu 
revanşarde revendicări teritoriale privind Alaska, de unde oricum, din moment ce 
Canada s-a quasi-autodezarmat nuclear, musai şi Pentagonul să-şi retragă Armata 
a Paişpea sau a câta iaşte, ca o probă preliminară privind sinceritatea opțiunii 
pentru Destindere şi cooperare regională reciproc avantajoasă între marile 
civilizaţii ale omului alb, în rândurile căruia conducătorii suntem noi românii, 
Daria Maximovna, şi aliaţii noștri germani... 


Ca agricultor, Marius Ghizdavu, aşa iubea puterea, ca semănătorul triorul, 
încât tot mai exersa ca pe front spiciuri către subordonați, total incorecte politic! 

— Ostași! Înfrângerea trecătoare de la Stalingrad să nu ne îngrijoreze. 
Ruşinea nu e a noastră, ci a aliatului nostru, care nu ne-a înarmat cu suficiente 
tancuri şi tunuri, ne-a luat Ardealul şi l-a dat ungurilor, ne-a răpit Balcicul și l-a 
dat bulgarilor, s-a-nţeles cu Stalin la 1939, cedându-i Basarabia și Bucovina în 
1940. Se apropie însă momentul tragicomic când Aliaţii vor fi constrânşi să ajute 
Germania, împiedicând astfel bolşevizarea ireversibilă a Galiției Mari, eşecul 
total al Cruciadei Antibolşevice, o lungă pauză în Marea Recuperare de la Liov, 
mutilarea Europei, care, divizată, ar fi ca o pornodivă de la Cabaretul Voltaire, 
una mişto, excitantă, funcțională ostăşeşte, dar strict estetic, ca nud, disonantă, ca 
orice femeie candidă, cu o singură bucă şi totuşi neexcluzând candidoza. 

De ziua lui, | octombrie 1942, mare egoist, s-a îmbătat de unul singur în 
bordeiul de la Morozovsk? Deloc. Reuşise, după inavuabile peripeții, să ajungă 
la el şi Murocika, amintindu-i promisiunea de a o aduce în România, pentru a trăi 
împreună, la Ziduri, lângă peisajele lui Van Gogh, o viață dedicată Marii 
Recuperări. Tot aşa, ştia ea, se luptase la Odessa şi o fi reuşit peveţul Piotr 

Leşcenko, s-o strecoare în București pe iubita lui, actriță oarecum de cabaret, 
Vera Belousova, irezistibilă la cei 19 ani ai ei, fată de enkavedist. 

De la balerina Murocika, la Villa Oblomov din Les Moulitres lângă 
Antibes, făcând pe ageamiul, învățase Marius prin 1935-1936 să bea şampanie cu 
înghițituri mici şi să facă dragoste ore întregi, aproape toată noaptea provensală. 
Era mai convins decât oricând, la Harkov, că ea ar fi capabilă, sătulă de poluarea 
industrială grea tovărăşească, să se îngroape cu el în pacea patriarhală a Zidurilor, 
unde el ar fi pictat nebuneşte Anotimpurile, ca un Van Gogh, Tonitza sau Șişkin. 
Aveau la el cârlig rusoaicele şi ucrainencele! De fapt, pe la Chişinău şi Baia Mare 
ucenicind, îi cam plăcuse de soţia lui Alexandru Ciucurencu, frumoasa Ana 
Asvadurova (născută la Tighina, 1903), de prin 1932 le admirase expoziţiile şi-i 
intrase în cap că Soarta îi va scoate şi lui în cale pe Rusoaica meritată, numai a 
lui. Dar vecinul de moşie Narcis Moga nu vrea să admită aşa ceva. Totuşi, 
Maradonel Zamfir-Frişcă Neavortatul demonstrează scotocind în arhive că 
Murocika se mutase între timp, de la Harkov la Voroşilovgrad (Lugansk, cam 300 
km sud-est), sau chiar la Rostov, pe al cărui meridian activa spre nord posibilul 
ei soţ sau logodnic, Falelei Mitrofantci Vodkin, din Divizia NKVD 243, pesemne 
în legătură cu Tânăra Gardă din Krasnodon. ar de aici, luând trenul, se repezise 
ea cu prima ocazie la Morozovsk, cam 140 kilometri, găsindu-l extrem de ocupat 
şi cam nervos. 

Din cauza lunetistelor, plutoanele rămâneau fără ofiţeri şi, provizoriu, 
Marius tocmai ajunsese comandant. Emoţionat, le-ar fi ținut, sau dă şi ea din 
bordei cât o duce capul, un discurs ridicol, demn de Napoleon al lui Tolstoi: 

— Soldați! Eu sunt artist şi executorul testamentar al Reginei Maria. Datoria 
mea în Răsărit e a reda ruşilor ţarismul pe care îl merită. Pentru ca ei să continue 
a contribui la Marea Recuperare, astfel încât Estul să nu mai aibă o viteză mai 
mică decât Occidentul. Datoria noastră aici e să împuţinăm Armata Roşie printr- 
un război de uzură, pentru ca americanii și britanicii să pornească la un război cu 
adevărat serios, purtat de ei înşişi, nu de intermediari. 

Soldaţi, aveţi în faţa voastră, la vreo sută de kilometri, Cotul Donului, iar 
spre dreapta, peste Lacul Țimliansk, Stepa Calmucă, spaţii în care ai noştri s-au 
remarcat deja prin acte de bravură nepieritoare, numai istorici s-avem mâine, nu 
denigratori năimiți, puşi pe basne. Eu am fost zăricul vostru, în ultimul timp, v- 
am ţinut pe lângă bordeiul meu, la adăpost, și o voi face şi de acum înainte. Nu e 
cazul să îmi trimiteţi un glonț în spate, din proprie inițiativă sau ascultând șoapta 
dușmanului, în toiul luptelor ce vor veni şi pentru noi. Fiindcă un tătic ca mine, 
om-cu-operă, hotărât să supraviețuiască pentru a mărturisi, nu mai găsiţi voi aşa 
uşor.... 

Vorbea samogonul Murocikăi în el. Așa focoasă era. 

Patriotul din moşi strămoşi avea coşmaruri cu o Românie ocupată de nemți, 
precum în Franţa sau Ungaria. Revedea crama luminată cu arc electric și pe SS- 
tovarăşul de luptă Oscar Hubig lichidând din principiu pe prizonierul şahist 
Merţalov, convins că un jucător slav nu poate fi mai presus decât un campion 

arian, mai ales la tărtăcuţă, şi iată-l la Metz, înfulecând cârnaţi albi cu varză acră 
şi turnând în el vinuri curat alsaciene de Ziduri, apoi cântându-şi singur la 
muzicuţă şi fredonând, în traducerea aproximativă a Iluskăi, cam aşa: 

— Germania mea e ţara cea mai frumoasă și mai bogată, cu un trecut glorios, 
cu un popor mândru, statornic şi niciodată asuprit. Am şi eu o fetiță la Danzig. O 
fetiță păpuşă model, cu ochişori albaștri săgetători ca ai Fiihrerului. Ah, inima mi 
se bate când mă gândesc că în sângele ei prețios nu curge nicio picătură 
jidănească! Iar eu cu nevastă-mea, și cu ale defuncților, vom mai zămisli şi vom 
mai naşte copii viguroși pentru Wehrmacht, pentru SS, pentru Reich, pentru 
Marele Fiihrer. După război, noi ne vom retrage la ţară, unde pământul e mai sfânt 
decât în oraşele tentaculare şi vom înfăptui noua revoluţie agrară. 

— Scopul acestui război, lămurise el patriarhal pe front târgoveţii, ca inițiat 
de Himmler într-un castel cu armuri cavalerești, toată investiţia de oţel şi sânge 
vizează nimicirea iudeo-bolşevismului. Cade jidanul, cade şi comunismul, în 
prima fază, apoi, firește, şi plutocrația anglo-americană. Este vorba în această 
Cruciadă de supremaţia mondială, adică de salvarea Civilizației. Într-un singur 
secol, noi vom fi 400 milioane de germani, de la Atlantic la Pacific, contra a 
numai o sută de milioane de americani, dintre care multă negrime şi hispanime... 

Anchetat la Lubianka noastră, cea albă ca o pătrățică de zahăr pentru 
căpcăuni, ex-mareșalul de propagandă Horea Bratu, oricât de intens a fost torturat 
ideologic, paremiologic, fizic, psihic şi gastric, de către călăii acoperiţi în cupluri 
vesel-trist, la derută numite Jurmînski şi Pumpianski, când de fapt era vorba de 
clienți ai Laboratorului Lingvistic Făuritor al Limbii Slave Moldoveneşti de la 
Tiraspol, sau în cupluri vârstnic-comsomolist, ca Zahar Maslovici Kartotekov şi 
clonatul său de sinteză ideologică Darie Fişiereanu, de-au implementat ei limbuţa 
cea nouă la Balta — străvechiul târg de cai furați ales drept capitală Republicii 
Sovietice Socialiste Autonome Moldoveneşti de către însuşi Stalin, recunoscând 
astfel că Ocraina, de la Nistru până mult dincolo de Bug până aproape de Nipru, 
mai multu-i lățită de latini şi de geți slavizaţi decât de ruşii kieveni, şi oricât de 
dezamăgit ar fi fost în 1943 de rezultatele Cruciadei Antibolşevice în ce priveşte 
soarta marxistă a Estului până-n Angkor, bravul șef Bratu al lui Marius n-a 
recunoscut niciodată, ca s-o protejeze-n comemorare, că acest terchea-berchea a 
cucerit o harkoviankă, balerină, răsplătind-o intelectual cu o conservă glagoveană 
de fasole cu costiţă de porc, pregătită după o reţetă sadoveniană, pentru a o trage 
de limbă cu privire la amplasamentul grupărilor de diversioniști-terorişti din 
regiune şi, cu un accent deosebit, în pe ce se mai reazemă, în preajma zilei de 7 
Noiembrie 1941, moralul bolşevicilor, cu românii cei viteji instalaţi recent pe 
vecie la Odessa, la Herson, la Simferopol şi la Livadia nou numită Ecrene. 

Fiind de neconceput pentru acest doctrinar de elită, cu minte altminteri 
flexibilă şi ultrasensibilă a detecta noutatea unei situații, că un subordonat de-al 
său, nobil, dvoreanin, boier, ca Marius, ar fi putut devia de la misiunea de mare 
taină-n cumpăna nopții, cum că să pună el mâna de pictor, cu Grig Căinaru mâna 
de scriitor, pe tovarăşii academicieni doctori ingineri laureați habilitați ai 


179 


Premiului Stalin pentru Pace în Molotovia, domnii Zarski şi Vorobiov, în scopul 
ca să 1 se-mpută fără service lui Lenin mumia, privând de turiste pariziene şi 
londoneze marxiste Piaţa Roşie postbolşevică, momentan refugiată racla, din 
metrou în localitatea de tranzit deportativ spre la Sibir, Tiumen, conform unei 
informaţii exploatate de Mişu, sursa fiind un general de informații şi torsiune, 
Polkan Afrikanovici Putilov, al cărui dans dublu are pasămite o explicaţiune în 
numele său de strigoi al trecutului, fabricant de armament petersburghez. 

În schimb, în mod cu totul imprevizibil, cum sunt multe reacții din 
patrimoniul comportamental uman, vorbareţul doctrinar Horea Bratu a făcut totul 
pe Marius să-l scape de la o execuţie sigură cu 7-9 grame de plumb în ceafa-i de 
lup bronzată la Morozovsk, la Sud de Donul Neliniştit, harnicul influencer 
antonescian militar fascist ignorând sau poate, de-al dracului cu Propaganda, că 
sateliții Pentagonului sunt capabili să identifice înălțarea unui bust al Mareşalului 
Dezrobitor cam pe oriunde pe fața Pământului, inclusiv în California noastră la 
clanul Ghizdavilor de la Santa Diana acasă, gândind să scape totuşi cu viață, ceea 
ce la urma urmei a şi reușit, venind cică peste două cincinale din Birobidjan la 
Adriana lui, la fata-i marxist-leninistă, măritată cu Vanea Ţăpoieşu, prin Harbin 
şi Shenyang, traversând tulburele Amur înot ca pe o Dunăre spre Kladovo, hm! 
Animalul! gavialul! M-a turnat, m-a demascat pe mine, că în spatele numelui meu 
dinadins slavizat, de HRESTIC, cum ar mai fi nu știu ce şef de scriitori sârbo- 
croaţi, titoişti sau nu prea, s-ar ascunde un occidental bănuibil suspectabil 
urmăribil verificabil şi preventiv împuşcabil de către incompetenta Cekă, unealtă 
a Sutelor Negre ţariste, care am dispus exploatarea omului de către om de să se 
taie clasic în roca dură bazaltică, Odessa, adică că cam aş fi eu nimeni altul decât, 
scăpat din ghearele căgăbăului robespierric, Armand Hrestic, de fapt ARMAND- 
Emmanuel du Plessis, grand duc de Richelieu, carele purtătoriu de nume sonor, 
nemainecesar însă în anticlericala mea patrie, chitită a-și spânzura de felinare 
aristocrații, cu lanterna căutaţi în Montmartre, Nice şi Montparnasse, ca să 
emanezească la putere, după epurări pentru colaboraţionism, oamenii 
cominternistului dezertor Maurice Thorez, adică Duclos, Marty, Aragon, 
unguroaica Dorottya d'Esgrignon de şi-a turnat soțul troțkist anarhist în Ebru, 
seducând apoi pe Marius unde a eşuat inițial Daria Maximovna Riumina 
(Murocika), marşrutizată de soţul ei, Lavrenti Edmundovici Riumin (legendat 
drept oteţul ei, care tată era poate scriitorul stahanovist petersburghez Maxim 
Ianuarievici Jdanov), revolta fiind că eu, Armand Hrestic Opincă, scuip literar pe 
toată rânduiala asta a Istorioarei 3D dintre Odessa, Antibes şi Cassiopeea. 

Căci dacă-n ce priveşte coșmarul ce dai telespectatorului să vadă, terci gol, 
apoi a te lămuri în gamelă cu mamelucul Abdul cum a fost la Borodino, şi cu 
turcii de Noveanu şi Damian cum a fost la Cotul Donului şi în Stepa Calmucă, 
sau la Griviţa evocată în fresce eroice, Panoramă cât Intercontinentalul pe la 1900, 
până la urmă tot la vorba generalului de propagandă Horea Bratu, un adevărat 
profesionist în simplificarea ideilor complicate, ajungi, trebuind să accepţi măcar 
această idee definitivă, fixă ca Megastatuia Pobedei de pe mamelonul-curganul 


180 


lui Mamai, anume că, pentru românii încă Regali de la 1940, bătălia de la 
Stalingrad TREBUIA DATĂ, chiar și mai târzior, din aceleași nobile motive 
pentru care prietenul meu ca duce, ca dux valachorum, graful Tolstoi, consideră 
că Moscova nu putea fi părăsită lui Napoleon, răzbunătorul dac al Basarabiei, fără 
o bătălie de sacrificiu memorabil pentru viitorime, s-o impresionezi cu o 
panoramă patriotică, manipulând la Borodino că problema era apărarea Capitalei, 
iară nu noutatea din „războiul raselor“ că pentru întâia oară, la 1812, slavii 
supuneau latini dincoace de Nistru, asumându-și riscul să se aleagă treptat, cin 
cu cin, cu o aristocrație românească, care însă i-ar fi făcut de neînvins! Stăpâni 
absoluţi, ai Europei mai întâi, ai Lumii mai pe dinapoi, să-mi uit parola de la 
băşica udului, mânca-ţi-aş, tovarăşe acuzator al norodului, Ivan Enache, dacă 
încerc să induc în eroare organele de anchetă! Deoarece e o treabă de cursist de 
facultate muncitorească din Ibansk sau din Nijni Futinsk, fick deine Mutter, Il&c 
SO TBOIO Mare, să se meargă la arhivele Odessei şi să se cerceteze adevărata istorie 
a oraşului, dealtfel deja exhaustiv descâlcită de marele istoric român independent, 
geograful historiador Voicu Ghizdavu, în fulgurantul raport din 2 octomvrie 1938 
către Regele Culturii, Carol al II-lea de România, Beitrăge zur dilema/ noada 
gordiană a celor două Odesse, restituite de Editura Play, Santa Madonna, 1993, 
unde cere el un război preventiv, pur românesc, să trecem încă din 1938 Nistrul 
contra unui inamic slav/ slavizat, care oricum ne va ataca, fie în calitate de Uniune 
Sovietică, fie în aia de Bulgarie Cominternistă, existând deja argumente statistice 
serioase că Stalin voia să gestioneze Europa cu o nomenclatură predominant 
bulgară, eficientă prin loialitatea, monumentele montane şi asiatismul ei, ceea ce 
nu va conduce însă decât la o lichidare încă de prin 1944 a elitelor de la Sofia, 
compatibilă cu cea de la Bucureşti, explicându-se şi de ce aceste două ţări surori 
vor avea la 10 decembrie 1999, când am încheiat-o eu cu Homo solus, şanse 
aproape egale cu Ucraina și Belarus de a trece prin uşile NATO uitate deschise. 
Și Eliza, şi lrinuca au socotit, când era Marius al lor la Canal, că dacă tac- 
su Voicu nu fugea-n Rai pe 15 făurar 1940, atunci nu la roabă și târnăcop îl 
trimiteau istoricii româno-ruşi, ci ca pe Gheorghe Brătianu, să crape la Sighet, 
neiertându-i-se consideraţiile lingvistice antistaliniste dintre cele două Odesse. El 
documentase bizareria că-n toată Galiţia Mare medievală, de la Elba la Ural, 
numai două seminţii au practicat înjurăturile obscene păgâne, maghiarii şi rudele 
lor de origine scandinavă finlandeză, muscalii, care ulterior şi-au zis că ei ar fi 
ruşii, creștinați la Kiev de geții slavizaţi ce-și luaseră etnonimul de ruteni, adică 
ucraineni. De la maghiari și ruşi, au învăţat și românii să înjure, obicei care-l 
îngrijora şi pe Conducătorul Statului după trecerea Nistrului în Războiul Sfânt. 
Dar că m-aş fi evidenţiat prin exploatarea la sânge a oamenilor muncii, 
pentru a înălța la ţărmul pontic un orășel Odessa franțuzesc, roz, care să rivalizeze 
cu cețosul germanic Petersburg, e o exagerare, pentru că, aici şi la Chersones, s- 
au implicat personalități de comandă militară supremă, deplin intrate în istoria 
Europei, ca Suvorov, Kutuzov, Kisseliov şi alți strategi formaţi exersați latinizați 
deja în România preregală, ultimul inspirându-se din modelul radiolar al oraşului 


181 


cu salcâmi similari, Brăila, pentru a desăvârşi ultimele trăsături ale Odessei 
surori, ieşind de aici o făptură urbanistică şi arhitecturală fragilă, ca un lampion 
fantomatic închipuit de vreun kitaiţ tânăr pentru chitaianca lui dansatoare și 
soprană la Opera Maoist-revoliuționer-culturală din Nijni Beijing, un fel de 
machetă plutitoare în lemn uşor de mesteacăn sau în material sidefiu ca al 
scoicilor unei mări tot mai moarte, peste resturi aluvionare negru-amare de la 
Potop, până şi temeliile fiind concepute la perfecţie ca o replică Veneţiei 
Nordului, aici nemaifiind canale înotate de şobolani şi de biberi și de samuri, ci 
catacombe perfect uscate, unde pot mișuna doi-trei partizani marxişti, deplin 
conştienţi că la fiecare neamţ sau român asasinat prin practici teroriste, 
cuceritorul va aplica represalii civililor, șicanare ce aprobă și anglo-americanii, 
căci se întăreşte ura Ehrenburg faţă de jugul militar-fascist antonescian- 
ghizdavian a întregului norod sovietic şi, la fiecare una sută de cadavre de slavi 
nesuprematiști, se salvează viaţa unui AAA, alb anglo-american de care depinde 
însuşi viitorul planetei ca întreg global monocolor. Situațion înghițit şi de Franța 
domnului d'Esgrignon, deoarece se creau premisele de redobândire a acelei 
desinestatornicii naţionale, îngăduitoare-n două cincinale de la baia de mulţime a 
țanţoșului colonel Charles de Gaulle, a se îndrăzni producerea de nemuritoare 
secvenţe cu Brigitte Bardot irezistibilă, iar trei ani înainte de după ce am sfârșit 
eu cu Homo solus, un acelaşi entuziasm delirant la cucerirea titlului fotbalistic 
suprem, în anul anti-Eminescu 1998, prin golurile date marcatei de neputinţă 
Brazilii, semnate Zidane cu capul (2) şi Petit Prince în minutul final, noi însă 
neputându-ne bucura la fel de sfârşitul Războiului Existenţialist, nu numai pentru 
că defilarea pe sub Arcul de Triumf, la 23 August 1945, a trupelor noastre 
biruitoare asupra Ungariei horthiste, asupra Germaniei naziste şi asupra Austriei 
cvasinedenazificabile, a fost primită doar de călăii României Mari Regale şi de 
stăpânii lor anglo-americano-SOVIETICI. Șeful de stat care demisese pe 
premierul lon Antonescu un an în urmă, Regele, se afla în grevă de protest, 
admirat de fotografa de război Lee Miller, neîndeplinindu-şi decât o parte din 
funcțiunile de la Palat, formă de luptă care în contextul hiroshimo-nagasakic din 
vara lui 1945 a lăsat Limbii expresia „grevă japoneză“, iară eu priveam de sus şi 
mă întristam, teoretizând Reconstituirea, că viața acestor milioane de români 
trebuie să se reia ca prebelic, cum şi a altor homosapi de pe tot mai strâmta-ne 
planetă, numai că ei trebuia să se preocupe cu ce s-a distrus, dar însă numai că 
dialectic sporind ce s-a distrus, trebuind construit ssocialismul, existând însă şi o 
roz pată optimistă pe obrazul cernit al republicii văzute de pe orbita tovarăşilor 
de drum sputnici, căci aşa cum arătau recent crainicul sportiv Răzvan Hristev, cu 
care nu puţină lume intelectuală mă confundă, şi discipolul său, Muhală Muistu, 
descoperitor la Debrețin a xeroxului clasicului opus pierdut de divizia noastră 
dezrobitoare, Gesta Romanorum, ccomunismul are şi părți minunate, ca faptul că 
din înalt eu văd mutilat Imperiul Reginei Maria, agonisit din teritorii tipic străine, 
anume faptul că fără Balcic şi Varna, fără Cernăuţi şi Liov, fără Basarabia de 
până-n Bug şi fără Vâlcov, Cetatea Albă şi Odessa, noua Republică popularră nu 

va mai manifesta acele oscilaţii de instabilitate care au dat atâta bătaie de cap 
politicienilor veroşi, cu soţii văzute pe ecran în 1957 babificate, inculte dar curve, 
la cererea nevestelor de mari activiști, şi tehnicienilor reeducaţi şi distruşi ulterior 
în Romlag şi-n Gulag, poate şi pentru că mulți s-au mânjit la corupţiune în țara 
încă desculţă, adevăraţi autentic veritabili prepăduchi cocoțaţi, nu existențialist, 
nici postmodern, ci expresionist, în capul pletos ca al unei ciobăniţe de care 
dispunea România Mare abia înfiripată, fără a se gândi vreunul că la acest puzzle 
de elemente hetero îţi trebuie şi un liant, pe care nu îl ai câtă vreme Neamul e 
campestru, iar orașele sunt străine, asta fiind opera invadatorului imperial, 
rezultând cu necesitate o politică de tratament dulce față de minoritățile mai 
zgomotoase, de să le rogi mereu să intre în coaliţii de chivernisire privatizare 
prevaricațiune a nemeritat întreitei avuţii naționale, de aici venind și jocuri 
centrifuge, cum arată şi Muhală Muistu, din exclusivism rău înţeles din punct de 
vedere la venitorul național, să fie tare-n pib, fiind o mare greşeală că studențimea 
creştină s-a pus pe o lungă coeziune tocmai pe persecuții bazată, relative exact pe 
a lovi în minoritatea cea mai bine instalată-n frunte pentru angajări cu tematica 
că cine s-asigure liantul României, Marius, dacă Imperiul Reginei tale Maria 
cuprindea mai multe țărănimi în totală incapacitate de grai a comunica 
îndobitocite una cu alta, chiar când s-ar fi putut întâlni, prin reprezentanţii lor, la 
iarmarocul anual de la Sorocinţi, mai bătrân şi mai om de stânga deşteaptă, 
Răzvan Hristev, ca bulgar după muma cominternistă, observând că prin slujnicuţe 
capabile de metamorfoză, lumea rurală a priceput prima, dintr-un instinct, cum 
că să se infiltreze să spurce oraşele europene, pierdute ca nişte oaze de cultură în 
deşertul analfabet, populat cu Codini nereeducabili, spre a penetra în grațiile 
doamnei profe Dorottya d'Esgrignon, de le promisese niște invitaţii la niște 
seminarii la ea la University Pietroşiţa of Missouri, clona lui spirituală, Muhală 
Muistu, mergând încă şi mai departe cu deschiderea de gândire într-un mediu 
troglodit şi propunând ca României Epocii YI, dacă ţine la admisia ei sub şi pentru 
gloria lui II, atunci pe lângă alinierea legislativă ca posibilităţi ale păduchilor din 
capul Ţării să se realizeze pentru compresie ca să intre şi alinierea ideologică, 
adică părerile puricilor dinăuntru să coincidă cu părerile puricilor dinafară şi, 
într-o idee, să se alternativizeze manuale primare, gimnaziale, liceale, superioare 
şi avansate, pe teza fundamentală, în descripţiunea istoriei recentului îndepărtat, 
cum că România Mare a Regelui Ferdinand şi a Reginei Maria, giugiuli-mi-ai 
bărzoiul, Marius, era aşă de instabiuilă ginetic, congenital şi genital, „încât ea s- 
ar fi destrămat de la sine“, adică chiar fără niciuna din intervenţiile din 1940 
asupra bijuteriilor de familie, decupate din coroană de longevivul în fapt Molotov, 
de longevivul potențial dacă nu-l spânzurau că n-a dat şi Timişoara sârbilor, 
negustorul de vin negru de Ziduri Herr Ribbentrop, precum și de longevivii anglo- 
americani cu nevestele lor, care la pacea finală n-au obiectat nimica... 

Imboldul de a mai scrie despre România ta venind de acolo, Marius, că nu 
că te-aş trata de aici de sus, de pe orbita sputnicilor, cu dispreţ suprematist cum 
comandanții ruşi sovietici pe soldatul bielorus Oles Hristici, încât exasperat de 

glume proaste şi umilinţe, a dezertat ajungând la Morozovsk robul tău, lângă mai 
vârstnicul profesor de şah marxist-leninist, Feodor Kuzmici Merţalov, cel ce 
biruit-a pe cekistul Oscărel Hubig taman în Varianta Westfalică a Gambitului 
Damei Clasic, care după 1. d4 d'5 2. c4 e6 3. Cc3 Cf6 4. Ng5 Cbd7 5. Cf3 Nb4, 
jucase stupefiant, în maniera bluff a Fiihrerului, Ce5, dezorganizându-şi centrul 
cum ar fi ca o erecţie spre Stalingrad din aliniamentul perfect drept Rostov, 
Voroşilovgrad, Voronej, Tula, Moskau, și pierzând lamentabil cu albele, apoi 
pus-a mâna pe Mau, slobozind în ceafa slavă a partenerului 2 x 8.24 g plumb 
tipografic de Basel, dar nu pot să tac să nu scriu dintr-un respect deosebit ce am 
pentru tac-tu, ca războinic istoric fantezist şi fost diplomat de ascunsă carieră, 
prin aranjamentele uneltite cu senatorul Alecu Ghizdavu, frate-su, în scopul de a 
lăți moşia noastră, atât într-o strategie ducală spre anexarea Kievului, cât şi într- 
una rareşistă de recuperare a Vienei ca mediu pozitivist propice înălțării culturale 
a ce avem Noi de spus ca o completare, în context de supliment alimentar, încât 
Cernăuţii, Varna şi chiar Liovul nostru apar ca ieftină butaforie potemkinistă. 
Ideea fundamentală a raportului secret document clasificat al profesorului 
geograf Voicu Ghizdavu, din 1-2-3 octombrie 1938, întocmit sub trei şocuri 
puternice, toate în strânsă legătură cu rareșianul Triunghi de Lapislazuli Viena- 
Breslau-Cracovia, anume Anschlussul, decesul Reginei Maria şi recentul transfer 
către Reich a Sudeţilor, munţi care în Testamentul lui Petru Rareş, păstrat cu 
sfinţenie la Mănăstirea Căpriana de către călugării isihaşti de la Neamţ, 
Dragomirna, Rila și Optina, apar ca o chezăşie până la nourii din cer, că infiltrarea 
noastră, de creatori de mare cultură, printre purtătorii de civilizaţie și comodități, 
va fi perenă, îndemnul ba chiar apelul îmbolditor la faptă către impulsivul, cel 
mai milităros dintre ai noştri regi, năbădăiosul şi bătăiosul Carol al II-lea, fiind 
ca, înainte de a se declanșa efectiv conflictul mondial existențialist, pe care 
Titulescu la Liga Naţiunilor a lui Litvinov n-a reușit să îl evite, deoarece francezii, 
britanicii şi îndeosebi retrașii americani nu voiau să cheltuiască sângeros din 
electoratul lor, anticipând că să se jertfească soldatul bielorus Oles Hristici ca 
scriitor galițian potențial tipic, imena Armand Hrestic, ei bine, da, noi trebuia, 
eram datori, să ne facem publice aspirațiunile imperialiste româneşti cât mai 
audibil, înainte de-a inițializa concertul fanfara celor Mari, cu zeci de mii de guri 
de tun de calibru greu, aruncătoare de mine şi cu bombardament aerian pe civili, 
inclusiv cu proiectile reactive de-ale noilor divizii de racheuiști în curs de formare, 
iar modul cel mai excitant de a senzualiza intim presa mondială era să ocupăm 
protocronist ori Odessa, ca pe un cordon de securitate necesar Cetăţii Albe de pe 
Nistru, cum Viborgul Cetăţii Petropavlovsk de pe Neva, ori Varna (viitorul oraș 
Stalin ca Braşovul, din intenţia cominterniştilor de a petrece, în condiții mai 
europene decât în Crimeia şi-n Caucazul nesigur, concediile de odihnă 
binemeritate după exercitarea stressantei meserii de călăi de birou), — port Varna 
Odessos, de a cărui posesiune depinde securitatea Balcicului Imperial, fiind o 
nimica toată a veni cu un distrugător cuirasat şi a trage dupe mare direct în cactuşii 
Reginei Maria, fir-ar paleta ta a dracu de gerontofil insolent, Marius! Pricepi? 

Este adevărat că acest cel mai român cazon dintre Hohenzollerni, al doilea 
Karl, a trebuit să verifice telefonic dacă într-adevăr profesorul său de-l învățase, 
ca prinţ moştenitor, că mari epoci culturale fascinante nu dau decât monarhii cu 
sex-imaginaţie creatoare, Voicu Ghizdavu, responsabil moral de încheierea 
căsătoriei, cu perspective ţariste, din 31 august 1918 de la Odessa, davă de-i 
băgase-n cap că e ca şi Varna, cum ambele apar ca Odessos pe hărţile homerice, 
întemeiate mitic de Meşterul dedalic şi icaric de la Argeş (Ordessus), aceste ale 
noastre cetăţi, fără a căror românizare completă nici nu poate fi conceput procesul 
ca procesare cu vitamine ascensionale pentru vulturul cu spirit elicoidal, aşezând 
o Mare Neagră de oţet balsamic recent, ca pe o prelungire firească a căutărilor 
cercetaşilor mediteraneeni, cum pe uscat Bizanț după Bizanţ, rezultând că într- 
adevăr Voicu Ghizdavu 1-a înaintat un memoriu redactat de el şi argeşanul 
Urmuz. De! Prin chiar tătarul de Mişu Focşăneanu. Al Elvirei, fata lu' omu' de 
stat Alecu Ghizdavu (avocat Șaraga, mi se pare, nume care apare c-a apărat pe 
Ana Pauker de procesul anticominternist pornit poate de luptătorii naţionali 
făuritori ai României-prea-Mari, neînțelegători de la intelectualii recenți că 
Dodoloaţa e instabilă şi, nu c-au venit ruşii, se va dezintegra de la sine în 
anonimat, cum vor anticipa retrospectiv în 2001 cei 22 intelectuali euROatlantici, 
acesta şi fiind marele Nenoroc culinar al românilor plugari, că la Comintern 
gauleiterii pe țări au fost numiţi de Zinoviev, Buharin, Kamenev, Maiakovski şi 
Șostakovici numai bărbaţi, iară numai pentru România Regală au trimis o femeie. 

Or, românii regali de odinioară s-au purtat bărbăteşte când la Prut a venit 
ocaziunea unică de a trage sabia la 22 iunie 1941 în contra Uniunii Sovietice, 
aliata previzibilă a AA, atât de viril încât bucătareasa canibalilor de Stalin s-a 
certat cu Engels, contrariat că nu numai trudiașciaia klassa a uvrierilor emană 
eroism, ci practica arată că și burghezo-chiaburimea imperialiştilor români umple 
Transnistria, Ocraina, Donbasul, Crimeia, Kubanul, Cecenia, Gruzia, Armenia, 
Azerbaidgeanul, Stepa Calmucă, Cotul Donului, Odessa, Kievul, Nijni 
Novgorodul şi Harkovul, cu acelaşi gheroizm manifestat şi de cavalerii teutoni ai 
lui Toma Nour, când au creştinat ţărmul baltic, de la gura Oderului până la 
Helsingfors! Vasăzică e total neindicat, când va fi să se bolşevizeze Galiţia 
Ghizdaviană, de la Cortina de Fier până la combinatele siderurgiei feroase şi 
neferoase din cortina euroasiatică a Uralilor, să le vâri pe gât drept Fiihrer acestor 
latini trufași o muiere, încât s-a renunțat repede la cominternistă, câştigând 
Gheorghe Gheorghiu-Mustaţă, care era electrician ca Lev Walesa, da' nu s-a bazat 
pe minerii Scânteii, el chema doar ceferiştii, fiind nu numai incult ci şi neconsiliat 
de cărturari renascentiști călători, cum a avut riga Karl 2 pe geograful istoric de 
la Ziduri. Din ignoranță sus ne-am ales însă cu cel mai împuţit parrtid comunist 
din Galiţia Mare, dispus a giuca cartea naţională ca o armată de ocupaţie, cu grele 
consecințe după 1989 privind fuga elitelor şi dizolvarea restului în uie fără a ne 
mai exprima cu furculița în piureul universal, ca alți latini, cum ar fi italienii, 
francezii şi spaniolii. Dar ne-a rămas, ca ultimă şansă, Săraca artificial sărăcită şi 
părăsită în afara uie, să ne desăvârşească Fa cândva ce-au început ca zidire 

spirituală interbelicii, ea, orfana, România de Est, Basarabia! Aceasta şi fiind 
misiunea Ei istorică de interes galițian, dacă e să ne luăm după Nichita Căinaru 
şi după eseista lui soție din Kitaigorod, Larisa. Numai că cei doi patrioți 
condiţionează înflorirea culturală de un Ajutooor, cum nu au nas să-l primească 
decât balticii de la puterile uie, pentru făurirea unei Moldove Mari ca sub Duca 
Vodă când a luat de la Sublima Poartă Ocraina, doar de la Carpaţi până la Bug 
într-o primă etapă de expansiune romană nouă, cu portul Odessa ca capitală şi cu 
baze militare românești în Crimeia şi în Bulgaria, eventual și la Marea Prepontidă 
Marmara, prin bunele relaţii cu turcii întreținute de elementul nostru găgăuz, pe 
al cărui patriotism statalist se poate vecinic conta la plăcinte geopolitice. 

Bestsellerul Larisei Rîbalovna Căinaru, citit şi de bătrânul Marius cât a 
lucrat soţul ei, inginer antreprenor de poduri, biserici, mănăstiri şi şosele, la 
Miorcani, la monumentul turistic comemorativ al Războiului Sfânt româno- 
sovietic, bine vândut eseu intitulat senzual Cum pot fi făcuți fericiţi ruşii ?, a cărui 
idee fundamentală este mozaicarea imensului spaţiu dintre Galiţia Ghizdaviană 
şi Alaska, în câteva sute de Cecenii bine administrate ca statele americane sau 
landurile Reichului, nu uită a aminti că în repetate rânduri, nu o dată-n cel mai 
desăvârşit soverşenno-sekretno, voievozii bizantini s-au preocupat de bunăstarea 
materială şi spirituală a marelui vecin, un strălucit exemplu fund Ștefan Vodă 
când şi-a trimis pe însăşi fata sa la Moskau cu misiunea de a întemeia o dinastie 
latină, iar un orbitor caz de binevoitoare asistenţă la prosperitate sigură este 
acțiunea diplomatică secretă a conului Alecu Ghizdavu, adevăratul negociator al 
păcilor galițiene cu Germania din 1918, atât a celei româneşti de la Buftea- 
București cât şi a celei troțkist-leniniste de la Brest-Litovsk. 

Ideea fundamentală rămânând chiar Cum pot fi făcuţi fericiți rușii! 

Căci cum pot fi făcuţi fericiți germanii postnazişti a fost ideea care-l 
frământa pe Stalin la Poznan, apucat de un fel de cutremur al minţii când 
Roosevelt, prin deces, iar Churchill prin... alegeri, îl lăsaseră singurul beneficiar 
al luptei popoarelor în contra lui Hitler. Ci răspunsul ce-l dete Elvira fu că prin 
prosperitate atât la refegiști cât și la redegiști, fericirea, Mişule. Consecința fiind 
reunificarea Germaniei poziționată ca pe un interes uie, ceea ce România de Vest 
şi România de Est nici măcar nu şi-au pus la Prut problema din cauza mizeriei 
culinare, trebuind mai întâi ca fomiștii cocoțaţi în capul trebii să-şi asigure la 
familii haleală de să nu mai flămânzească o mie de ani, aşa că toată reținerea ta 
de a nu păcătui fu-n van, Marius, prostule, fuce-m-aş în memorialul tău până la 
durere, că era mai bine să nu te bagi deloc în Războiul Sfânt decât să-l pierzi. 

Augustus cum a reuşit să se fofileze? EI de ce a rezistat prin cultură? 

L-ai făcut de ruşine pe tac-tu, sifiliticule, carele făr-a se târî-n păduchii de 
tranşee, din paie, a jucat un rol de inestimabilă valoare în ce e mai important la o 
conflagrație, Pacea, pe care poţi s-o pierzi chiar dacă ai biruit inamicul, cum au 
pățit AA, de-au extins în Războiul Existenţialist totalitarismul asupra galițienilor 
şi angkorienilor, risipind mu de miliarde de dolari şi având şi câteva sute de mii 
de pierderi de vieți omenești de de de cea mai superioară calitate, după ce că 

Homosapiensul a pierdut un secol de creativitate rusească, reîmpingându-se-n 
promiscuități aproape două miliarde de cetăţeni care erau gata-gata să se exprime 
în universal, continuând de unde tăcuse Occidentul mutându-şi catedralele, întâi 
în cârciumioare cochete şi apoi în malluri și în gigantice stadioane, cu posibilități 
de audiență mondială pentru lturghiile cu miză mai special deosebită, eventual 
de 120 de minute, dacă e să fie cu prelungiri, ca viaţa după deces. 

— Vulcanul mediatic al Căderii fără nicio picătură de sânge, mă privi cu 
ochii ei deosebit de mari și încercănaţi, ca ai lui Camus, Clara Honig, adolescentă 
cu roz pleoape fard Floyd, a Zidului lui Kennedy, mă pune-n dezacord cu dragul 
meu Marius, pe care degeaba-l înjuri c-a fost Cavaler în Războiul Sfânt. El pe 
atunci, spre deosebire de Grişa Căinaru, nu dosise-n computerul cranian decât o 
rezervă de memorie cât o carceră, alocată Operei, deci nu opera însăşi cu O mare, 
al cărei conținut viitor cât o zarcă tocmai se concentra de la sine din observarea 
neocanibalismului gastric, populismului duodenal şi diplomației pineale. Da, şi 
nu-l mai jigni atâta, bate-te-ar Dumnezeu de autor inconștient, de să ai editori care 
au fost înainte tot editori sau au activat tot în... cultură, doar că bugetar ea nu 
reprezenta doar o milionime din pib ca acuma, căci aici-şa sunt total de acord cu 
Maurul care spunea Generalului că eficiența unei armate se testează leninist când 
e să dea piept cu vrăjmașul retrograd, iar efectul comportamental de gloată, al 
marilor investiţii în agitprop, se verifică doar atunci când zice Stalin că e cazul. 

Or, la Căderea Zidului lui Kennedy, era cazul. 

Era cel mai nimerit prilej să se amintească junimii, ce vede tot, de la 
desenul animat la telenuvela pentru pensionari, măcar atâtica lux de amănunte 
privind vivisecția suferită-n Războiul Existenţialist de către Humanitate: că zidul 
cela separator dintre occidentalii occidentali şi nişte occidentali reținuți printre 
galițienii ghizdavieni „neglijabili rasial“, n-ar fi cutezat Hruşciov a-l ridica dacă 
Germania n-ar fi fost o agresoare învinsă în trecutul războiu, caracterizatu şi de 
abjecţia genocidului, şi de acte compensatoare de un lăudabil eroism, măsurabil 
mărşăluind animat cu compasul românesc, profesore! 

— Da, da, o pipăi el pe obrazul cafeniu fumuriu, parcă spre a se bucura că 
n-a murit încă, la acest mare test planetar, vedem întărită, ca o fâşie de front pe 
unde ştii sigur că va veni inamicul, cum Hitler dinspre Kursk spre Tula, evaluarea 
mea de expert format de generalul de propagandă Horea Bratu, ce mai trăia când 
în 1992 a venit Il cu alde Văcăroiu să fie premier un cincinal şi nu înţelegeam 
niciunul ce calități ameţite l-au impus în suprema funcție la români, iar ochiul lui 
de specialist au dat verdictul profetic că calitățile de Gică Hagi al finanţelor, ale 
acestui specialist unicat vi se vor epifaniza peste două cincinale, adică deci cum 
ar veni după Înălţarea la Cer a României Regale a Regelui Ferdinand şi a 
Reginei Maria, petrecută într-un oarece anonimat, ca niște funeralii discrete de 
nabab, în 10 decembrie 1999, când se şi sfârşeşte ca cronologie Homo solus de 
Armand Hrestic, acel maptex, acea superfluă-n Galiţia Mare mașinărie 
producătoare de text, al cărei pilduitor pizmaș exemplu altoitor de slavism 
bielorus şi iugoslav nu se poate să nu ne impresioneze miciurinist, ca o biruință a 

hibridării vegetative, în contextul fertil al marii înfrângeri de la Stalingrad, peste 
portaltoiul latin francez nobil ducal, ca singură rațiune a Revoluţiei Franceze de 
la 1791, anume sosirea scriitorului ARMAND-Emmanuel du Plessis, duc de 
Richelieu, în anul oportun, când în leşii Reginei noastre Maria, de Sfântul 
Crăciun, păcătoşii de păgâni au cedat Oceakovul și Transnistria noastră de până- 
n Bug, populată în special de păstori moldoveni, cu tot cu Limanul Hagibei, deci 
cu un început de cetățuie, a cărei importanţă în genere Suvorov, după experiența 
de la Focşani, orașul Unirii Principatelor, nu o ignora, ce alt scop putând avea 
această progresie a cohortelor mele spre Sud, cu nostalgii ca ale autenticei 
peisagistici românești, spre Balcic şi spre a recupera în uie acele baze militare 
provensale deţinute de Cotiso înainte de a se stabili cu Cezanne în Corsica, fără 
drept însă de-a pretinde a i se asigura un loc de muncă, niciun alt scop, dom'le, 
decât a mă castra şi asimila, a-mi pierde aroganţa de lipiţan alb occidental, care 
n-am stat la coadă la hârtie higienică din biblii pocăite, retopite la 
Magnitogorskaia Letea, a mă smeri şi a nu mai fi un Tudose Hagi harpagonic cu 
o înțelegere comprehensivă că, aşa cum mareșalul Charles de Gaulles nu putea să 
lase Opera din Paris (a cărei acustică e inferioară ca eleganţă celei odessane) 
pradă soțiilor nomenclaturiştilor din anturajul arhitectului Adolf Hitler, fără o 
ieşire mediatică de o largă reproductibilitate atât la BBC în direct, cât şi pe plăci 
patefonice paraşutate pentru mișcarea teroristă, prin cele hăţişuri chipurile, dar în 
realitate pe la domiciliu, punând în primejdie viața copiilor vecinului, luaţi 
ostatici de fiara nazistă aliată cu Marius Ghizdavu şi prietenii lui, inclusiv tinerii 
scriitori capturați de el, Oles Hristici de la bieloruşi, pe frontul de est, respectiv 
Zvonimir (pe numele mic Oroles) Hristi€ de la partizanii sârbi antisovietici, 
nesusținuţi de parașutismul britanic titoist. 

— DA, Clarissa, DAAA! se trezi el capabil a mai trăi fără infarct, nici 
conflagrație cerebrală. Bucuria, acela era momentul, bomboane ieftine de ziua 
mea, în 8 noiembrie 1989, când a demisionat la redegişti suprema nomenclatură 
de partid şi de stat, urmând ca a doua zi să crape Zidul, atunci TREBUIA, 
Clarissa, măcar Tu să faci notă discordantă, țipând strident de să decojeşti 
plafonul Operei, ca o ploicică de mentosane, cum că vă arde de Trenuri ale 
Libertăţii, refegiind refugiații redegiști dinspre Praga lui Havel și dinspre 
Varșovia, când istorioara e ceva mai veche decât scrie pe ambalaj ca dată a 
fabricaţiei, 8 spre 9 august 1961, imediatul ecou sputnic sovietizării cosmosului 
pe deasupra intimidatei scrofițe roz occidentale, eu cunosc alt mers al trenurilor, 
de la Vest către Est, via Varşovia demolată aerian ceaușist... 

— Marius-Marius! surâse ea amplu, cu o generozitate neaşteptată la vârsta 
şi la istorioara ei. Ei bine, nu. Nu! NU!!! Chiar dacă-n RDG cominterniștii au 
îmbrăţişat cu o senzualitate de o dinamică fără egal, descriptibila doar prin 
semnele „1“ şi „2“, poziţiunea fortificată după sistemul Vauban, îmbunătăţit de 
tovarăşa Krupskaia, cum că noii proprietari roşii nu răspund de datoriile 
expropriaților, adică nu mai dau bijuurile înapoi celor deposedaţi de ele ca de la 
om la om, în condițiile epurării etnice practicate cu toată forţa maşinăriei de stat 

modern, de-a răposat şi totalitarismul mai tare, marxist, până să-şi ceară vreun 
nazist redegist scuze de la evrei... 

— Nu, nu răposase, o corectă cu băiețească de HJ vioiciune aproape 
nonagenarul martor. Abia-şi făcuse publică FSN YI intenţia de a candida, CA 
PARTID unic, să câştige alegerile constituționale din 20 Mai 1990 și să se prefacă 
pe nesimţite într-un PSD-Zeamă-de-varză! Bolșevismul s-a pus în conservare un 
an mai târziu, cam când se aniversau treizeci de ani fericiţi de la înălţarea Zidului 
Kennedy, era-n ceţos-prăfuitul august 1991, când vedeam tot mai limpede că, 
pentru Dumnezeu şi Neamul meu, urmările înfrângerii de la Stalingrad erau de o 
statică pe care nişte analişti destul de sceptici, ca Jenel Noveanu şi cu Tani 
Damian, n-ar fi îndrăznit niciodată s-o ia-n serios că, adică, aici e vorba de 
sfârşitul definitiv al românismului: până în anul de graţie 2222 se vor întrerupe 
succesiv trei conducte de aprovizionare cu gaze vitale şi glucoză aromată lămâios: 
se va schimba numele Ţării, se va renunţa la limbă ca nenecesară, nemaiexistând 
literatură vie, ci doar Internet, şi ole-ole-ole-ole! printr-o ordonanţă de spital de 
urgență, datată Potsdam 2161, 12/13 august, noi nu vom mai avea națională de 
tricolori, să joace în calificările pentru diferite turnee finale, ci numai echipe de 
club, e drept că visate extrem de solide, competitive, investind cei mai patrioți 
afacerişti în aceşti vectori propagandistici, plăcuţi şi marelui agitator care a fost 
Domnul nostru... 

— Marius! îl privi ea sever cum numai Autorul, dăltuit parcă de un portretist 
roman chipul ei amintind o fotografie din 1920, lucrată la Studio Honig de Clara 
Haskil, celebra balerină cu mustăţi închiriate de la Marcel Duchamp. Am 
impresia că tu mi-ai citit doar prima carte, După Auschwitz și Kolîma, pe a doua 
fie ignorând-o speriat de banalitatea rea a utlului, Shoah, Holocaust și Bolşecaust, 
fie frunzărind-o de-a dreptu-n van, deoarece datorită memoriei evanescente 
asupra imediatului, specifică celui ce nu trebuie să-şi ştie ora morții, dar mai bine 
tac! Mă rog, tu zici că-n euforia găuririi Zidului kennedist berlinez, ar fi cazul să 
se reamintească Germaniei că a fost despicată de anglo-francezi, americani, 
sovietici şi chinezi, deoarece. Bun! Păi asta ar fi ca şi cum la o nuntă în stare de 
necesitate le-ai tâlcui însurăţeilor, popo Sică, că să nu uite că dialectica cere ca ei 
să se iubească și concomitent să se şi deteste, numai aşa asigurându-se 
suportabilitatea reformei ultime, adică să-l poţi vedea, la sfârşitul tranziţiei, pe 
partener expus în sicriu, desfigurat de vârstă şi pudrat, Marius! Ceea ce e de fapt 
o întărire a teoriei mele că există moduri bune şi moduri rele de a menţine vie în 
conştiinţa umanității ce-a făcut, în Războiul Existenţialist, homosapul pe pământ, 
un propagandist sau un agitator nătâng sau carierist putând furniza numai 
deservicii uriaşe celor martirizați și chiar urmaşilor lor. Problema problemelor 
fiind că a-ţi adecva continuu politica cernită a comemorărilor, la realitatea 
principalelor fluxuri mediatice ale momentului, cere mai mult decât inteligenţă... 

— Pe mine, Clara, căpătă încredere în poeta de la Sonnenheim cel mai 
retractil zek din Răsărit, lancu Noveanu, raportul de 1000 la 13, dintre 
Buchenwald şi Gherla noastră, cât recepţionez eu prin Discovery şi Arte, din 

actuala conştiinţă euroatlantică, mă face mai degrabă neliniștit decât... înduioşat 
de cele întâmplate... Zău! Iar când se va mai întrema și Ruropa, mogulilor ei, de 
la Elba la Koltma, numai de muzee şi documentare despre Gulag n-o să le ardă! 

— Şi chiar mai mult decât atât! trădă părintele Atanasie Damian sfânta cea 
de tăinuire taină a spovedaniei unui pensionar învins. Asta, arătă el cu degetele 
uscate ca nişte moaşte vopsite cu alb de zinc, păcătosul ăsta deja inutil lumii, să 
ştii că simte, în pofida propriei raţiuni, o dată la doi ani, un fel de milă de copiii 
fără lumină electrică, în permanentul conflict din Middle East! 

— Și ştii de ce? nu negă născocitorul formulei ghizdaviene „păduchi din 
capul țării“. Instinctiv, ne dăm de partea celui mai slab, cum e-n orice război de 
coaliție, unde faci guvernul cu un aliat mic, dar asigurator al majorităţii, spulberi 
opoziţia şi, pe urmă, rămâi singur cu el şi-l asimilezi. Nu pot vedea băieții ăştia 
atacând sinucigaş blindatele cu pietre, fără... fără să-mi amintesc de strivitoarea 
noastră inferioritate față de armatele de blindate cominterniste, cu care ne-am 
beligerat, eu la Cotul Donului şi Tani-n Stepa Calmucă! 

— Fiecare cu opţiunile simţirilor sale! oftă îngrijorată, dar scârbită de 
homosapii tot mai mici, ospătărița muiată în ceața albastră de la Deduleşti. 

— Şapte mere-ntr-o basma, cântau soldaţii de vuia valea Donului, noi 
mergem la Moscova şi, din pielea lui Stalin, o să facem crepdeşin. Și, dintr-a lui 
Molotov, facem feţe la pantof. Să sfârşim războiu-acesta la Horthy, la Budapesta. 
Dumnezeu ne-a ajutat să dăm porcii peste cap! 

— Poezie de poet închipuit. Cum există și strategi proşti. Eroarea capitală a 
lui Hi la Stalingrad a fost că nu şi-a masat Armata a VI-a la Cotul Donului şi n-a 
pus Armata a IV-a Tancuri să patruleze în Stepa Calmucă și să ajute pe direcţiile 
de sprijin la aprovizionări, ofensiva urmând a fi purtată, pe direcţia de rupere, în 
principal de armatele noastre române A3 şi A4, călite şi care nu se temeau de ruși, 
evident cu condiția să fi fost înarmate până-n dinţi, la standarde ca ale 
Wehrmachtului. De ce? Pentru că: a) ostaşul român e mai bun în ofensivă decât 
în defensivă (tranşeele WW 1 arătând, că în apărare, excelează francezii şi nemţii); 
b) în întreg WW2, dacă s-a mişcat ceva cu faţa la duşman, mereu înainte, a fost 
întotdeauna aripa sudică, românească, cea impulsionată mereu de Antonescu. 

Iar Marius, printre genele albe ca de porc, vedea-n soare Lubianka de zahăr, 
survolată de sateliți americani baleind frumusețea pământului românesc, în 
căutare de busturi antonesciene, în timp ce se tot înălța spre Orion statuia 
odessană a urbanistului Hrestic Armand-Emmanuel de Plessis, duc de Richelieu, 
de o parte şi de alta a coroanei în formă de scut teuton ca al Tomii Nour, făcând 
de gardă la drapel tânărul scriitor bielorus Oles Hrestici şi mai vârstnicul pisatel 
sârb Oroles Hristic, tot aşa cum străjuiesc Cetatea Albă, ca nişte Viborguri 
Leningradul, Odessa noastră şi Balcicul. 

— Eu cred că, avu un moment de exclusivă luciditate Dorothea, cu privirile 
aninate de coşul cu anemone al florăresei înecate-n Bugul inferior, ce s-a pierdut 
la Stalingrad ar trebui să fie mai bine definit pentru generaţiile de azi, ca să nu se 
înțeleagă de către străinătate că cine ştie ce şi să nu vă mai primească chiar deloc 

în organismele binevoitoare NATO-UE, spre voi asmuţite chiar de ziua lui 
Soljeniţin, 10-11 decembrie 1999. Este vorba, în termeni strict statmajoriști, de a 
fi în primul sau în ultimul eşalon. Or, uitându-ne noi cu atenţie senilă pe liste, ne 
sare-n glaucom că nici Ungaria, nici Cehia, nici Polonia nu au fost învinse la 
Stalingrad, aşa că ele pot să stea în fruntea UE cu cea mai mare cinste! 

— Ai intuit perfect ce s-a pierdut! o privi surprins Marius. Ca unul ce, în 
ultimii ani dejişti sau ceauşiști, am studiat cu atenţie cripto-comunistă cum a fost 
lăsat să moară învățătorul Bazil Frâncu, de către nepoţii săi, într-un tipic proces 
murdar de acumulare primitivă de tot a Kapitalului, afirmându-mă ca unul din 
rarii marxiști din Galiţia Mare, socot şi azi că tot ce mai rămâne din aşa- 
autointitulatul Socialism academician-doctor-inginer-științific este Principiul 
lichidării din când în când a trântorilor excedentari găştii dominante. 

Ceea ce, în România iliesciană aproape post-, nu este cazul, Cla! 

De-aia am şi construit, nu la Pribegi, ci la Sonnenheim, Capela 
Timişorenilor, pentru că nu sunt îndeplinite condiţiile pentru a doua revoluţie. 

Mai ales pentru radicalii tineri, ca Oreste Bogza-n Praful și pulberea. O 
viziune a cutremurului sângeros, democrativ, răsculativ şi societal de la 
Armaghedon 2007, ca Alin Vişan cu brio-n Despăducherea României şi ca mulți 
alți purici săltăreți, mai puţin capabili a scrie cărți sincere, spre a-şi elucida 
propriile idei, văzându-le odată fixe... Sau să scoată o revistă ca Gândirea... 

De-aia! Că datorită Înfrângerii de la Stalingrad, suferite doar de Jenel şi 
Tani, fiindcă eu am tulit-o cu aeroplanul, de la Gumrak la Morozovsk sau 
Kotelnikovo, şi apoi la Odessa, cafarzii cocoțaţi în capul Ţării, pe când se 
desprindeau câteva dintre lipitorile ceauşiste, n-au avut luciditatea minimă 
necesară să înțeleagă că singura şansă lăsată României era să se bazeze pe 
Eroismul Timişorean și de la Baricadă, cel fără egal în Europa postbelică, şi am 
fi putut poziţiona chinuita Românie 1989 în acelaşi prim eşalon cu 1956 ungurii, 
1968 cehoslovacii și 1980 polonezii, noi având și originalitatea absolută că 
revoluţia noastră nu a fost o reformă inițiată sau îngăduită de monopartid, ci 
explozia unui Dor de Europa, fără niciun alt program decât că să fie şi la noi ca 
la ăia. Atât s-a pierdut: care tren! Cu Havel, azi, ori cu Oles Hristici bielorusul şi 
cu Oroles Hristic sârbo-croatul trac, mâine! 

— Taci, Marius! lăcrimară de amintirile inutilului front cei doi flăcăi. 

— Dacă mă iubeşti, Marius, surâse-n perfectă senilitate, cu o seninătate 
pentru a cărei puritate şi-ar da decenii de viaţă-n pustietate ca s-o posede, pasează- 
mi în careul mic pătrățica de zahăr lubiankal! Să-i recompensez pe poneii ăştia 
pensionari. Mda, mai bine demascăm un antisemitism vag, decât să ne pomenim 
cu el la cea dintâi criză energetică, alimentară, spirituală sau fotbalistică. 

— Un simplu experiment mintal, Virginico! Tu-ţi imaginezi californienii 
tăi, frustraţi o lună de accesul la propriile automobile, şi nereacționând violent la 
îndemnul difuz din explicaţia politicianistă de pe toate canalele a crizei, cum că 
Juden sind unser Ungliick? 

— Asta, râse cu bonomie cumnăţelul Augustus despre șoferiţa sa împătimită 

de volan şi de beţia vitezei, ar bate-n capu' satului tarifă că Juden sind în der 
Gemeinde Santa Diana nicht erwunscht! Numai că e imposibil a-i mai confisca 
unui american mașina și, atunci, singura formă de ură azi, Clarissa, va fermenta 
doar în căpăţânile acestor frustrați, supraviețuitori ai geolelor bolşevice, care ar 
vrea şi ei să se vază la tembelizor sau prin filme, mai şi sfătuind America pe la 
Harvard. Curată absurditate! Căci după ce că sunt dezorganizați, neunindu-se ei 
din toată Galiţia Mare, de la Havana la Phenian, nici nu pot relata despre... 
exterminări spectaculoase, cinegenice... 

— Cine ar suporta agonia unuia-n chila epavei cu oţelul închizător încins ca 
la El Alamein blindajul de tanc, la noi la Periprava, la stufărit pentru o coală albă 
ca zahărul, să-mi scrie ăla pe ea autobiografie la Lubianka, tavariş Enache! 

Parcă nici n-ar fi fost război! 

Într-o luni. Pe 10 Mai 1943. Când parohul Zidurilor, la instigarea fraţilor 
Ghizdavu, uni creştineşte pre roaba lui Dumnezeu, pediatra de Război Sfânt, 
domnişoara Minodora Căinaru, cu oşteanul basarabean românofon, scriitorul 
fluviu-romanului 1681, viitorul pandur antihitlerist Grigore Căinaru. Cam pe 
neaşteptate. Într-un cerc relativ restrâns. Fiind şi paradă la București, generalul 
de propagandă Horea Bratu ţinând să arate „jidanului Ehrenburg“ de la Izvestia, 
„Jidanului de la Radio Londra“ şi „jidanilor de la Voyce of America“, că 
potenţialul de luptă al armatei mareșalului antonescian a fost complet restabilit 
după... „evenimentele“ de la Stalingrad, unde eşaloanele elementului românesc 
n-au suferit propriu-zis o înfrângere, ci doar o scoatere din dispozitiv la Cotul 
Donului şi în Stepa Calmucă, de pe poziţii prin care doar s-a trecut cu cele 
blindate, fără a fi cuprinși ai noștri, exceptând unele grupări de rătăciţi, în cercul 
de investire trasat de strategii bulgari ai Cominternului, ca şi de consilierii Bairam 
Stoper şi Hurie Ha-ha-ha! Hurry, jovialul onorabil ce deja anticipa că, odată 
amuţită fiara nazistă, sângele cosaşilor din Reazan mai trebe ş' al'dată, să-i ţii la 
respect pe chinezi, pe arabi, poate şi pe indieni, africani, sud-americani... 

Sfiala cu care mireasa privea la ginere, cu încântare sesizată de Codin 
Linei, de Marin Nuţei, avându-și explicaţia în: 

— Regretul că, Marius găzduindu-i în nopțile din 4-11 mai 1941, posibilul 
cavaler al Cruciadei Antibolşevice, Rudy, ce li s-ar fi născut, a fost avortat la 
Spitalul Militar din Bucureşti, după manevrele inițiate şi conduse de doctorul de 
răsboiu Liviu Lecca, ce totuși nu se va împreuna niciodată cu această mireasă 
relativ largă la pungă ulterior, e drept ca văduvă ilustră, prin 1957, când a fost să 
fie transferată de atotputernicul autopsier Ivan Enache, de la Titu Gară în 
Cotroceni, nu departe de Uranusul ei natal. Poate şi pentru că bărbosul vraci a 
plecat pe cont propriu la Ialta, misterios, adică la Istanbul Alexandria Londra. 

— Realitatea e că, pe când Grig a considerat războiul său încheiat la 8 
Noiembrie 1941, odată cu Parada Cuceritorilor Odessei şi Crimeii, revenind 
ulterior extrem de des cât a putut în Ţară pentru A SCRIE, — dimpotrivă şi în 
pofida soțului, Dora a apreciat de a sa datorie de copilă a Glagovenilor celora din 
generația făuritoare a României Regale Mari, să ia trenul invers, să participe fără 
preget la îngrijirea muribunzilor, răniților şi bolnavilor cât mai aproape de linia 
întâi, punându-și viaţa în primejdie, precum la laşi Marieta Ghizdavu în 1916- 
1917, în special cu ocazia desantului marin îndrăznit de viguroşii matrozi 
sovietici de Crăciun 1941, în Crimeia la Feodosia (115 km nord-est de Ialta 
noastră), unde au turnat apă peste marii mutilaţi scoşi din spital şi i-au lăsat în ger 
pe plajă, fugind apoi de frica cavaleriei şi vânătorilor de munte din A3 română. 

— Marius a prelucrat imagini cu desantul Eupatoria, de Crăciun 1941 şi 
Revelion 1942. Urmând alte tentative nebunești în ianuarie, dinspre est, pe la 
Sudak, Feodosia, Kerci, fără comunicare între grupul debarcat şi eşalonul 
următor. Total absurde, rezultând pierderi uriaşe de ostaşi sovietici (morţi, răniţi, 
dispăruți) şi armament. Dispreţul de ciolovek: spital le era prevăzut unul tocmai 
în Kuban! Mai mult şicanare a noilor proprietari români ai Crimeii, cu pierderi 
cinic antecalculate de Comandament, forţele parașutate sau aduse pe apă, în 
etape, fiind repetat insuficiente şi cu putere de foc neglijabilă, încât şansa unei 
răsturnări a situaţiei era nulă. S-a continuat gratuit eroic, pentru propaganda 
privind „voinţa de a se jertfi a norodului“, până prin mai 1942, consilierul Alecu 
Ghizdavu notând în Jurnal că Stalin şi STAVKA au sacrificat cam 300 000 
militari, vreo trei armate sovietice, lăsând 170 000 prizonieri, plus mii de tunuri 
şi sute de tancuri debarcate degeaba. Important literar e doar că Mişu a reuşit să- 
i radio-telegrafieze Dorei să părăsească lazaretul, în niciun caz să nu facă 
Revelionul la Feodosia, pentru că vremelnic va fi recuperată de ruși, planul 
„desantând“, în trei reprize, vreo 23 000 militari, ceea ce, fireşte, nu s-a realizat 
în totalitate, ca orice plan marxist-leninist. 

— Duioșia că, prin însăşi profesia ei, pediatra de război Minodora Căinaru 
a înţeles cât de uşor e să rămâi văduvă azi şi ce mare avantaj o fi să ai cu cine să 
te cununi, perspectivă fericită din care se reliefa încă și mai dezgustător 
meschinăria celor două perechi de socri burgheji, angajate în dificile negocieri, 
despre cât să investească fiecare în acest riscant mariaj, ale cărui roade se vor 
vedea abia în 4 martie 1944 (Vera), în 26 ianuarie 1946 (Otla) şi în 10 mai 2145 
(extragerea arheologică, de sub talpa nord-estică a Lubiankăi Norodului, a 1681 
pagini din fluviu-romanul căinar al atrocităților constatate, avatarul luptând în 
Războiul Sfânt drept cruciat, spre Răsărit, şi drept pandur bezbojnik spre Apus; 
exemplarul 3 din 26 iunie 1950)... 

Cu adevărat pediatra asta se poartă cu Grigri ca c-un prunc, gândi Marius, 
aruncându-i o coclită, susă şi rece privire de bronz, ca a statuii Marelui Duce 
Armand Hrestic de Richelieu al Odessei, pe lângă care trecuse ades, cu Dora de 
mânuță, pe când ea lucra la un lazaret local, iar el turna cu un corp de actrițe 
ostentativ basarabean, cel de-al treilea, cel mai artistic şi ultim, după Războiul 

Sfânt şi Cătuşe Roşii, lungmetraj panoramic color, Odessa în flăcări, 
nemaisfiindu-se ei doi nici măcar de spionii sovietici, împerecheaţi cu cei anglo- 
americani, după ce o cucerise aşteptând-o-n răcoarea Colonadei Voronţov, într- 
un șezlong, mângâind semnificativ blăniţa unei pisici vagabuante de rasă vărgată 
gruzină şi slujindu-se aplicat de limbajul trupului de cavalerist, pe care şi-l 
însuşise în 1936-1939, contra a 3000 de lire sterline carteziene, de la o psiholoagă 
pariziană lesbiană, erudită antic şi exotic, specializată-n meditații orale de arta 
seducţiei perfecte şi tehnica despărțirilor rapide, suportabile şi durabile. 

Privire de bărbat care, paradoxal, respectă profund mireasa, particularitate 
cu satisfacție legitimă observată de scriitorul mire omniscient, în ce priveşte 
relaţiile dintre ei, — ca inginer al sufletelor omenești, un bun meseriaş al 
condeiului neputând fi niciodată încornorat, ci doar încununat. Cu lauri. Graba 
cununiei aici descinzând din hotărârea nestrămutată a doctoriţei de a se avânta, 
cu profesorul ei avortator, Liviu Lecca, să ajute pe nemți, în bătălia de blindate 
de la Kursk-Orel, despre declanșarea unei ofensive hitleriste cu mii de guri de tun 
mobile şi imobile, pe direcția Harkov-Moscova, la Ziduri popa Sică ştiiind la fel 
de bine ca Roosevelt şi Churchill, că declanşarea va fi pe 5 iulie 1943, 
interceptându-se o radiogramă, prin care pediatra şi chirurgul erau rugaţi să-şi 
confirme Participarea, invitaţi ca unii ce se specializaseră în depanarea de 
timpane sparte, cu ocazia eroicului asediu româno-german asupra fortăreței 
Sevastopol, sfârşit cu un asurzitor succes, ce impresionase pe Fiihrer în ce avea 
mai artistic în el şi îl determinase să boteze Citadela campania anului 1943, al 
cărei scop era a mătura, de pe teatrul de război din Ruropa, atât tancurile cât şi 
taburile, de ambele părți, pentru ca în continuare, bătăliile să se poarte absolut 
cavalereşte, ca pe vremea când Toma Nour al nostru creştina țărmul baltic, de la 
Wilhelmshaven la Klaipeda şi de la Memel la Helsingfors (Chersones) şi la 
Porkkala morilor norocoase, însemnându-și domeniul cu cetăţuie de cărămidă 
lângă după cetăţuie şi dăltuind la pe porţi sigiliul său trufaş de teuton din Țara 
Bârsei, cum se mai poate fotografia până-n ziua de azi de călătoriul ciclist prin 
Stettin (la gura aurită a Odrei), sau la Kolberg (cu metereze şi ambrazuri 
cinegenice, încât însuși scenaristul cenzor Goebbels 1-a telegrafiat, la 10 Mai 
1943, lui Horea Bratu, să i-l trimită pe operatorul Marius Ghizdavu, să-i toarne 
cu Veit Harlan o replică de „naționalism corect politic“, Kolberg, la 
eisensteinianul Ivan cel Groaznic, — lui Nikolai Cerkasov opunându-i-se Heinrich 
George, Horst Caspar şi Kristina S6derbaum, iar muzicii compuse de Aram Ilici 
Haciaturian la Perm, un memorabil Marş-imn final, capodoperă a nazistului amic 
lui Richard Strauss, dr. Hiibsch, pe bună dreptate ocolită ulterior de cetăţeni la 
solicitarea de „dedicaţii“ pe la radiouri către la familii, dar venind anişorul 1944 
şi, sucindu-se armile, nu s-a mai răspuns pozitiv amicalei solicitări de operator 
muscelean), alte urme teutono-bârsane purtând și burgul de aur Kolobrzeg, apoi 
Sopotul (Șopotul), Danzigul, Bagrationovskul, Kaliningradul, Ventspilsul şi, tot 
atât de bogatul în hamei de bere, Daugavpils, Revalul, Dorpatul cel, la 1917, încă 
lățit mai mult de români decât de terți, Narwa, Kinghiseppul, Kronstadtul, 

Hamina, Kotka, Sambaka, Turcul nostru şi Uusikaupunki... 

— Zău c-aveţi tot timpul, Grig şi Dora, să vă efectuaţi complet voiajul de 
Nuntă, pe acest traseu nordic! căută să-i convingă să-i accepte Darul darnica 
gazdă Marius, după un regal pocal de vin negru, preparat de inginerul viticol Ilarie 
Otomega, întors pentru un scurt dar meritat concediu, din Transnistria noastră, 
unde colhozul condus de el ca fermă românească model obținuse, cu muncă 
ieftină de sclavi, recolte record, la păpuşoi şi răsărită, în toamna Stalingradului, 
1942, evidențiate de fotograf la Expoziţia Realizărilor Transnistriei, construită 
unde-i acum parvisul cu statui al Teatrului Naţional din Bucureşti, curând 
bombardată, iar în septembrie 1944 demolată, rasă şi din memorie de parcă nici 
n-ar fi fost. Eeeu, sponsorizat de bietul meu tată, vechi luptător naţional, însoțit 
de sibianca Dorothea Schlauberger, ca una ce licease la Kiel şi învățase de la 
actualul matelot primar al Pragăi, într-o singură noapte, Reinhardt Heydrich, 
diverse trucuri piscicole de prin porturi, atât din Marea de Est cât şi din Marea de 
Nord, dintre care Murocika de la Harkov nu ştia niciunul în pat, spre deosebire 
de Murocika de la Odessa, — călătorind noi în nordul Galiției mele Mari, m-am 
străduit permanent să fotografiez, de pe patine şi de pe trepied, toate cetăţile 
atribuibile lui Thomas Nour al nostru, dar nu le-am dovedit pe toate. Am scăpat 
până și Marienburgul, din motive SS de securitate! Voi doi aţi avea acuma 
ocaziunea dulce să acoperiți aceste lacune, nuntind pentru ca să putem, ca demni 
urmași imperiali ai șerbilor care s-au trudit ca să izbutim a ilustra, cât de cât, opera 
capitală a tatălui meu, istoricul suprarealist Voicu Ghizdavu, Enigma celor trei 
Chersine, ce nu va fi scoasă decât prin 1993, la editura californiană Play, de către 
strănepoții diasporeni, impresionați de îngălbenitele pagini, parte memorialistice, 
parte profetism românesc de cea mai aleasă substanţă! 

— Din câte ştiu eu, de la eruditul meu baci şi historiador Voicu Ghizdavu, 
lăsă Lina a se-nțelege că l-a asistat a-şi petrece-n sănătate productiva văduvie, 
certe-s geografic numa' două aşa chersine, vetre sfinte, unde străbunii noştri au 
descălecat şi s-au canonit până la strânsul recoltei și frământatul creştinesc 
ortodox al pitei în chersin: 1) Chersonesul din Crimeia, azi Ialta, şi 2) 
Chersonesul de pe Niprul inferior, pază gurii sale, azi pocit toponimic, Herson... 

— Ceea ce-l frământa pe preabunul meu stăpân, lăsă Nuţa lui Marin a o 
înţelege că şi ea ştie multe, dar nu din pravoslavnica supuşenie a mujicului, ci pe 
bani şi alte daruri, era poziţiunea în care sta pe hartă al treilea chersin! Neputând 
avansa focos, şi asta la relativ adânci bătrâneţi, decât două ipoteze convenabile: 
un Chersones timpuriu, antic, totuşi protocreştin, întemeiat pe la anul 100, de 
viteazul comandant de corp expediționar, nemuritorul Cotiso, despre care o 
legendă a păstorilor din Cevennes, ce transhumau ajungând până-n Carpaţi, la 
Trei Nuci pe Râul Negru, spune că el se avântase în adâncul continentului, în 
căutarea unui fiu ce se tot dusese pe urmele unei franțuzoaice ameţitoare, pe 
Garonne în jos, până la Bordeaux, tăbărând într-un loc, unde au frământat pâne- 
n chersin, loc ce din Chersones timpuriu a devenit Cherche-Son, pe când 
încercatul Cotiso a navigat spre o insulă numită tot Chersones, redenumită pe 

urmă, de către italieni — corsarii dracu! — Corsica... Sau poate invers, de la chersin 
vine vorba corsar! Iară pe la Chercheson, tot perindându-se mulțimi de neamuri, 
au agiuns de i s-o sluţit de tot toponimu-n Carcassonne, cum îi e vestită cetății 
sonoritatea tunătoare şi-n ziulica de azi. Azi, când noi românii nu ne putem 
minuna îndeajuns de cât de destoinici fost-au străbuneii, Marine! Încât un al 
doilea Chersones apăru imediat ce, mioritic, ne-am înturnat la o istorie majoră, 
pe la anul 1100, după ce străduinţa noastră de a-i creştina pe bulgari, pe sârbi şi 
pe vecinii lor, inclusiv ungurii, pe ucraineni, pe bieloruși, pe rușii înşişi, a dat 
roadă bogată, aducând stabilitatea şi un climat de cooperare zonală, creându-se 
condiţiile propice, în această proto-Europă de Est, pentru ca sihastrul cel tinerel, 
cavalerul Toma Nour, să aibă adormind, pe malul unui tău cu apă glaciară și 
limpede ca cristalul, ce încă nu secase sus pe Tâmpa, visul poruncitor de să 
cioplească cizeleze din ciobănașii Ţării Bârsei cavaleri unul şi unul, pentru o 
posibilă cândva Cruciadă Antibolşevică, de care Europa democrată s-ar putea a 
nu fi deloc capabilă, conviețuind avantajos ca cu Phenianul şi Havana, ci numai 
un arhitect acuarelist nebun ar putea să se vâre cu pensula, iară păcurarii cei roz 
în obrăjori strâmbau din mustăcioara ca spicul grâului, mirându-se cu ce ar putea 
din punct de vedere ca armament lovi în necredencioşi. laca, măi, cu ce! o 
exclamat Thomas Dreptceredinciosul şi a apucat pe dată tăujerul cela cu care se 
mestecă jintiţa-n ceaun, folosindu-l ca pe o măciucă în contra unui inamic 
imaginar şi doborându-l, din buna impresie creată iscându-se verbul a făuji, cu 
semnificația tonică de a păli decisiv adversarul, precum și, identificarea ulterioară 
a cetelor de flăcăi astfel create ca legiuni de tăujitori sau teutoni. A acestor cruciați 
destinaţi fiind — cum o ştiricit Stăpânul nostru în arhivele Alsaciei, consultate-n 
prizonieratul expresionist — Finlanda cea cu lacuri multe, sedusă și cucerită de 
cavalerul patinator pe la anul 1087, cu mult înainte, vasăzică, de a opera el în 
Malta, în Cipru Rhodos, în Palestina și-n Bielorusia până la Moghilev, unde se și 
află curganul cu osemintele relicve moaşte ale întemeietorului acestui ordin 
teuton bârsan al nostru. 

— Şi de ce, dragă, tocmai Finlanda o să mă întrebaţi, Marine, şi tu, Codine- 
Codine! anticipă iactant Lina. 

— Ba n-o să te-ntrebăm deloc! o priviră buruienos birjarul şi şoferul. Pen' 
c-al doilea Stăpân, conaşul Marius, constată c-aici-șa nu-i nimic de plivit printre 
întrebări şi răspunsuri. Numa' ce-i de exclamat admirativ că, prin tradiție, magii 
carpatini cunoşteau mai pedant istoria Hungariei decât clericii din 
Transdanubiana, care gândeau mitic că triburile de unguri, cocoţate-n capul țării 
Pannoniei celeia desțelenite de plugarii agatârși ai lui Burebista, ar fi fost o 
emanație expeditivă a sălbaticilor huni ai lui Attila, intraţi în descompunere 
galopantă în veacul al VI-lea, realitatea teutonă fiind însă că ungurii îs fraţi buni 
lingvistic cu finlandezii şi alți baltici, dispersaţi care-ncotro din vatra lor, de pe 
cursul Kamei dintre Volga şi Ural, unde şi trebuie să-i întoarcem noi, folosindu- 
ne de uriașul potenţial german, ocaziuni ca Războiul Sfânt unice irepetabile fiind 
în istoria neamurilor cu vocaţie tare, imperială, Helsingfors (Chersones) 

rămânându-ne astfel nouă, să frământăm pită în chersinul nostru... 

— Aş remarca, interveni popa Sică, băgându-se la discuţii cu intenţia inițială 
de a protesta că de ce nu se mai ospătează mai nimeni, următorul aspect de natură 
a elucida nesuprapunerea perfectă a finlandezilor peste unguri, deşi ca perfidie şi 
egoism aceste seminţii se aseamănă foarte bine... La 1941, văzurăm siderați 
Wehrmachtul dispersându-şi forțele şi ratând cucerirea Moscovei deoarece, pe 
când noi românii am avut cele mai grele pierderi să luăm, conform diviziunii 
frontului Cruciadei, Odessa, infidelul de Horthy a bătut cizma husărească tot pe 
loc şi a ratat Kievul, iar laşul de Mannerheim nici n-a vrut să intre în Leningrad, 
expunându-i astfel pe locuitori unei Blocade administraţi de ideologul Jdanov, 
când ar fi avut şansa a câţiva anişori de economie de piață, cum noi am 
implementat, zicea dom' inginer Ilarie la Expoziţie, în Transnistria noastră, cu 
rezultate liberale ce permit Istoriei a vorbi de un adevărat miracol agronomic! 

— Ce deosebeşte pe unguri de finlandezi, adăugă matroana Eupraxia, e că 
pe-ai lui Horthy i-au gonit până-n Pannonia cripto-pecenegii, prin teritorii 
românești, încât s-au creștinat vrând-nevrând, pe când pe finlandezi i-au împins 
spre nord laponii lui Enigel, fără a se izbi de nicio civilizaţie în acel rest de Sibir 
nordic. Şi tocmai în această polară lacună stă esența misionară a visului primit de 
Thomas Drepteredinciosul, pe ţărmul tăului de pe Tâmpa (Tampere), secat unde 
e acum releul panoramic, vis fertil din care s-a tras, la binecuvântatul an 1100, 
întemeierea unui al doilea Chersones după al lui Cotiso, anume actualul 
Helsingfors, unde statuia din Piaţa Senatului e de fapt a patinatorului eminescian 
Toma Nour, care i-a învăţat pe localnici să preţuiască Legea, Munca, Luxul şi 
Pacea, negăsindu-se însă un Carolus Lundius să-l omagieze poematic, cum pe 
eroul civilizator Zamolx al goților, elanilor şi suedezilor. 

— Bietul Voicu, lămuri concluziv juna Eupraxia cea fugită de la mănăstire 
după Sică şi blestemată de stareță a zămisli doar fetițe şi a petrece-n Romlag 
pentru bârfă antisovietică, eu ştiu că iubea a zăbovi geografic, cu şareta, în anumit 
ceas al zilei, la Trei Nuci, şfichiuind ades pe voinicul Abdulah, ce încă nu ni-l 
vânduse nouă, bisericii, să-l urce chiar pe mamelon, la cota 476, contemplând 
locurile ca şi hunul, care într-adevăr, cum s-a tangențit acilea, nu a fost asimilat 
de maghiarime, ci doar de bulgar, a cărui periculozitate noi nu trebuie s-o mai 
subestimăm, ci e o sacră datorie a generației noastre, indiferent dacă-n istorie vom 
trece drept barbari, să profităm de actuala conjunctură a reaşezării raselor în 
Ruropa, pentru a-i expedia înapoi în Stepele Asiei Centrale, de unde au venit, 
călăuziți de Asparuhov, Stoicikov și Borodin, pe aceşti megieși stricători, ce te 
ciupesc ori de câte ori se ivește vreo ocazie, ba la Capşa, ba la Mitropolie, ba la 
Balcic, culmea strategiei fiind că ei s-au folosit totdeauna, mai viclean decât noi, 
de potenţialul german şi niciodată încă de uriașul, inepuizabilul potenţial sovietic, 
pe care însă fac eforturi inconștiente să-l treacă Dunărea! La ce altceva ar unelti 
nu doar Cristi Rakovski, ci şi alți infiltrați în nomenclatura cominternistă, cum ar 
fi Gheorghi Dimitrov, Bazil Kolarov, Krum Kiuliakov, Vălko Cervenkov, Petar 
Borilov, Todor Jivkov, Kotkov, Balakov, Belov, Damianov, Vasil Levski și atâția 

alții, dacă nu la a unelti să ne scoată pe noi din stăpânirea celor două chersine, cel 
din Crimeia şi cel de la gura Niprului, pentru a domina ei toată Marea Neagră, 
din țărm în țărm, ot breag na breag? Şi Stalin Hruşciov la ce altceva ar unelti, 
dacă nu la a ne tăia în Dobrogea complet ieșirea la mare, ca Basarabiei? 

— La nimic altceva! Bolșevicii să uneltească?! admise complet mireasa, 
gâfâind în microfon ca la o dezvirginare în direct, nu de pe mobilul lui ginerică 
diseminată, ci din hotel, de un tv cu acoperire națională, într-o înstelată noapte 
uichindală. Şi opinez bine informată, deoarece stenografa, asistenta doctorului 
Lecca la Odessa, era bulgăroaică, o chema Svetlana Filipescu, fiind soția unui 
învăţător din Cainargeaua Mică, din Durostor, la care mi se pare c-ai tras, Marius, 
în primăvara lui 1940, când murind taică-tu, ai prorocit că în 2003 se va socoti 
oengistic că România Regală Mare s-a destrămat de la sine, ca un vis urât pentru 
minorităţi, şi deodată te-ai apucat să fotografiezi-filmezi ţinut cu ţinut, judeţ cu 
judeţ, plasă cu plasă, o civilizaţie de sat, de şteti, de târg şi de orăşel deplin 
închegată stilistic, expusă nimicirii estetice nu numai prin otrava totalitară, ci şi 
prin drogul industrial... lar această Svetlană ce avea o coamă neagră ca de iapă, a 
fost infiltrată-n Corpul Femeilor Legionare ca să-l compromită, oprind-o numai 
o fericită necoordonare între diferite facțiuni teroriste bulgare, al căror 
profesionalism e de temut, putând dinamita catedrale cu executiv cu tot... Ba chiar 
pot da-n regii necolaboraţioniști, cu... Hitlerilă, totuşi fără a trimite armată la 
Stalingrad, încât îi va fi greu lui Churchilluţ să încalce Carta Atlanticului la 
Moskau, aproape degeaba sugrumându-l comitagiii ăia în somn pe valahul 
Stănică Filipescu, dar fiind vorba de un tentant drum fără pulbere, în context 
iugoslav sângeros 1994, spre un mare premiu râvnit de mulți cineaşti, filmul 
evenimentelor a fost sucit într-o vară de neuitat exact de-a-ndoaselea, ca fiind 
speciiific Românei interbelite că, dimpotrivă, armata română aia de ocupaţie din 
Dobrogea îi belea zilnic pe zarzavagiii bulgari, încât acest ospăț prestigios de la 
Ziduri devine şi puţin praznic, cu tiramisu-n loc de colivă, pentru învățătorul 
misionar, ce-i învăţa pe turcii din Cainargeaua Mică limba oficială, româna, 
părinţii copiilor lor salutându-l însă tot cu ai rolsun, efendi dascăle! 

— Fie-i țărâna uşoară! vărsă Marius din potir. Printre viermișorii 
pitorescului nostru Cadrilater. Ah, Stelică-Stelică!... Te vom răzbuna în 
septembrie 1944, lăsând pe Dimitrov să treacă Dunărea cu toți pandurii 
cominternului, să-i bolşevizeze pe bulgari ca din oală! 

— Apăi dacă tot făcurăm parastas din nunta mea și a Dorei, chiui cu orfică 
oftică, dalmaţiană veselie tracă, taică, ginerele care tocmai venea de la Minister, 
am eu, din cele mai demne de crezare sursuliţe, motiv de un praznic bestial, popo 
Sică şi cuvioasă Eupraxie! Azi îi azi, luni, dară sâmbătă, ăla de-or să-i facă 
Rezistenţa franceză o statuie mai înaltă ca Fiffelul şi tot din oţel vopsit, diavolul 
de Stalin, va anunţa bulgarilor, şi Lumii întregi, tocmai DESFIINŢAREA 
COMINTERNULUI! Mai auzit-aţi dumneavoastră asemenea băstămăţie? 

— Aolică!... Aiasta înseamnă că acest răzbel din Est nu mai are obiect! 
observă mireasa, îmbrăcându-se repede repede. 

— Am învins! Am învins! Am învins!!! tropăiră pe mese nuntaşii. Rusia 
piere, iar Germania va fi iar zdrobită de americani. Româno-Reichul Regelui 
Mihai se va lăţi de la Alpi pân' la Ural sau la Baikal! 

— Țara noastră românească / Nu va rămânea Regat / Ea va fi Împărăţie / Şi 
Mihai va fi-mpărat! 

— Vinul ista, privi cu o undă ghiurghiulie de reproş al treilea stăpân la al 
patrulea, că de ce nu-l expediază pe inginer înapoi, la colhoznicii lui din 
Transnistria noastră, e plin de erzaţuri tipic naziste, frate! Azorubină, tartrazină, 
verde briliant şi nu mai ştiu ce arome naturale sau identice cu cele naturale. 
Viutorul e al mărfii înlocuitoare! Celofibră din aia germană, de merge fata la horă, 
o plouă şi se întoarce acasă goală, fără rochiţa prefăcută-n clăbuci! Stratagemă 
hitleristă pentru a zdrobi concurenţa cânepii noastre de români verzi, stăpâni pe- 
acest pământ (terroir): marfă ieftină şi proastă, ca prin târgurile de periferie, unde 
măcar poţi da şi peste lucru temeinic, de furat însă, din Occidentul apropiat, că 
din SUA e greu de adus, cât mai funcționează acea eroică strajă a Europei 
civilizate, care sunt submarinele eroului Dânitz, când atacă ele, ca pe afiş! 

— Lasă, tăticule, îşi plecă spăsit fruntiţa grea de gânduri al doilea stăpân, că 
am eu socotelile mele cu acest specialist şiret, al cărui joculeț dublu, de 
exploatator de sclavi, nu însă şi de exterminator, adunând și referinţe de protector 
de politruci, e cea mai inteligentă investiție a mea din ultimul timp, pentru că dacă 
Hi nu reuşeşte să scoată de pe teatrul de război răsăritean carele sale de luptă 
grele, ca să ne putem măsura în nobleţe cu bolşevicii ca de la cavaler la cavaler, 
şi poate anul ăsta nu, da' la anu' da, cominterniștii vin la București, atunci asstă 
fidelă sslugă a noasstră poa' va pune-o vorbuliţă bunicică pentru bibliotecuța 
strânsă de tine cu ssacrificii, cum şi Goethe p' a lui, care-a rămas muzeu, deși 
poporul lui Hi mai avea muzee căcălău, nu ca al nostru doar unul, ireparabil în 30 
de ani de postromânism de după anul anti-Eminescu 1998! 

— Să dea Domnul s-ajungi şi tu un investitor de succes, precum în SUA 
Octavian şi cu Virginica, într-o Românie dodoloaţă şi suvernă! toastă bunelul 
Tonel sau bunicul Dinicu. În noua Europiţă care se naște sub jugănita deja Cartă 
a Atlanticului! Impresia mea e c-avem de-a face cu o capitulare a lui Stalin nu 
numai faţă de domnul cancelar Adolf Hitler, care doar atât ceruse, săracul, să se 
termine cu subminarea bolşevică a Germaniei, testându-se adică marxismul doar 
pe rase inferioare din Est, cât şi o masivă infuzie de glucoză electorală pentru 
Roosevelt, în perspectiva unui al cincilea mandat, contra psihopedagogului 
republican pragmatic Dewey, care de anticipat rămâne că va exagera pericolul 
infiltrării cominterniste la White House şi National Gallery of Art! 

— În orice caz, făcu semn Nuţa lui Marin că mai andante cu beutul, acuma 
Bairam Stoper şi Hurie Hurry nu se mai pot justifica atunci când îi convoacă 
tovarășul Stalin, să raporteze că de ce n-au deschis al doilea front în Balcani, 
cramponându-se de mefienţa ce opinia publică din ţările lor o au faţă de marxism- 
leninism, să nu se extindă peste civilizaţia ta, Marius, galițiană, la Lemberg, 
împiedicând unele popoare de la o dezvoltare firească, adică de la exprimarea lor 

lentă dar inovativă, în magazinul sătesc universal... 

— E posibil să avem şi alte surprize, dădu Lina lui Codin de model pe Marin 
că nu mai bea, dată fiind extrema complexitate a situaţiei create. Părerea mea este 
că în postcominternism tovarăşul Stalin, conducătorul muncitorilor şi țăranilor 
din întreaga lume, are un mare avantaj moral față de anglo-americani, care n-au 
desfiinţat în contrapartidă colonialismul sau globalismul, consecința imediată 
fiind că el le poate dicta la Teheran, la toamnă, la număratul bobocilor, unde 
anume să debarce la 6 iunie 1944: nu în Basarabia, cum ar vrea mirele şi mireasa 
aici de faţă, nu la Odessa cum ar vrea romanticul Otto Runge, ştiind că-i face o 
imensă plăcere lui Marius, nu în Marea Prepontidă (Marmara) cu nădejdea de a- 
1 pedepsi pe turci pentru genocidul armean, recreştinând Bizanțul, nu în Marea 
Adriatică, luată-n stăpânire dacică de bravul Dapyx la Pola, nici în Provence, la 
Cezanne, nici în Corsica (Chersones), pe sfintele urme ale destoinicului Cotiso, 
ci... pe coastele portugheze ale Lusitaniei! De ce, nuntașilor? Pentru că scopul 
acestui război e zdrobirea fiarei fasciste în chiar bârlogul ei. Şi trebuie chiuretată 
temeinic Europa de toţi avortonii. Cum ar putea cineva susține că am învins în 
Războiul Existenţialist, dacă niște călăi şi canibali ai forțelor progresiste, ca 
Salazar şi cu Franco, nu sunt capturați şi luaţi la întrebări la Niirnberg? 

— Un Niirnberg unde nu pot lipsi din boxa acuzaților Eminescu, lorga şi 
cunoscutul romancier şi publicist, Mircea Eliade. E o listă minimală! dădu din 
coama-i severă Svetlana Filipescu, cominternistă bulgară văduvă nu prea inițiată 
în probleme românești, dar apreciind c-ar putea fi însărcinată de Stalin să se 
preocupe, dacă Anna Karenina va primi alte însărcinări, la eliberarea ei din 
lagărele pentru cominterniști însărcinați de la Komsomolskaia Petliura şi 
Krasnaia Bandera. Dacă Roosevelt şi cu Churchill vor debarca în iunie 1944 în 
Portugalia, până-l prind pe Mircea Eliade, scotocind toată Spania, pentru a-l găbji 
din ce grotă i-au pus la dispoziţie trădătorii Ortega y Gasset și Eugenio d' Ors, noi 
ajungem cu Armatele Roşii pe linia Dapyx-Cotiso, adică venind din nord, ne 
instalăm pe un aliniament ce trece prin Veneţia, Genova, Corsica şi Carcassonne, 
lăsând sezonier libere doar Italia şi Grecia şi Spania, cum e și cu Peninsula 
Scandinavă, ce o poţi lua oricând dinspre neutra Finlandă! 

— Ce vorbeşti, camarade Căinaru? protestă cu impertinență de matelot 
cerşetorul tânăr ce cuvioasa Eupraxia adunase de pe drumul Schitului Hoitarului, 
pentru a fi nunta căinară cu noroc, chit că nu mai putea fi una-nsângerată-n direct, 
cum se așteptau cei mai fideli tembelizorului cetăţeni. Dar submarinele alianței 
româno-germane ce păzesc? Nu atacă??? Și nu mă refer doar la Delfinul, 
Rechinul şi Marsuinul, ci şi la nave de ultimă generaţie, în care se află încorporate 
cele mai noi tehnologii, de către harnicii muncitori naţional-socialişti de la V. |. 
Lenin, de la Danzig, și de la N. K. Krupskaia de la Kiel! 

Rând pe rând, după un ghiurghiuliu moment de perplexitate, Codin, Marin, 
Lina, Nuţi, popa Sică şi ceilalți analişti din foaierul bibliotecii ghizdaviene, 
pavoazat festiv, inclusiv mirele, mai puţin mireasa, în spontan picioare s-au 
ridicat, cu acea sfială feciorelnică de respect cu care intelectualii de condei, cum 

canişii lupoaica, recepționează apariţia în mijlocul lor a omului de fișiere. 

— Luaţi loc! le permise cu simplicitate și înnăscută modestie eficientă 
arianul musafir, smead ca varegii şi cu ochi de culoarea oţelului Krupp cu 
destinaţie subacvatică. O să m-aşez şi eu numaidecât, la acest praznic luminos şi 
atât de îmbelşugat cum, nici pentru cei mai stahanovişti eroi ai ei, Germania mea 
dragă, azi, nici nu-şi poate îngădui a visa măcar, pe aşa vremuri de austeritate şi 
sacrificii, când din mitul sângelui cald se plămădeşte cu sânge rece o lume nouă, 
mai etică-n echitatea ei, o lume-n care Munca nu va mai fi o osândă și o ruşine, 
ci ea va aduce Libertatea. Și fieştecare uvrier al Reichului va primi ceea ce 1 se 
cuvine — statul social al Învingătorului, pentru prima oară în istorie, fiind capabil 
a asigura până şi morților recenți Spaţiul Vital corespunzător, ajungându-se pe 
continentul european la deplina concordanță dintre interesul comunităţii 
Poporului şi interesul individual... 

— Herr Heydrich, îl întrerupse cu oarecare brutalitate boierul Voicu pe 
rătăcitorul ambițios, ce pierzând brusc orice posibilitate de a mai acumula putere 
în dauna altora, găsea de vreun an dulceaţa vieţii doar în a colinda pălăvrăgind 
barurile Galiției şi ale Pannoniei, — uite, domnule, așa, pentru istorie și ca s-aduci 
cuiva mulțam că, sub acoperirea unei nunți, îţi facem parastasul de un an, după 
cum noi ne-am ţinut de datină şi la trei zile de la odiosul atentat din acea Pragă 
dragă ce Mihai Viteazul năzuia s-o anexeze Imperiului Românesc în curs de 
formare, și la şapte zile, și la pa'zeci de zile, şi la şase luni, numai fui-miu, Marius, 
crezându-te încă în funcție, protector unei Boemii pe care ca boem o respectă 
absolut, Triunghiul nostru de Lapislazuli rareşist Viena-Cracovia-Breslau fiind 
conceput mai mult ca o forţă românească de menţinere a păcii între cehii și 
slovacii dispuşi, ca orice slavi, să se încaiere şi să se extermine reciproc, dacă sunt 
bine aţâţați de serviciile altora să se masturbeze pe propria hartă... Ştii ce te rog? 

— Cum să nu! Anticipez. Demult, demult am cunoscut o liceancă minunată, 
prestalinistă, însă postmodernă, adică cu un posterior modern, să mă scuze 
mireasa asta! Dar cu o minte spirt marinăresc, capabilă a ghici, fără erori majore, 
dorinţele intime ale viitorilor ofițeri ai marinei naziste! Am constatat că această 
performanţă îmi este accesibilă şi aşa am ajuns la o schimbare de carieră, de pe 
valuri pe uscat! Primind de la Marele V6jd Adolf Hitler misiunea de a raporta 
despre poftele concetăţenilor săi, ce au ei în cap, care este concepţia lor! După 
cum tot un ratat lup de mare, amiral însă ca Horthy, a primit, da, Canaris, cuvioasă 
preacucernică Eupraxie, informaţiile externe, să avem în permanenţă o imagine 
despre cum suntem noi naziștii percepuți de imaginarul planetar! 

— Adică, tremură şi clămpăni din mandibulă profesorul de istorie geograf 
independent, dumneata emiţi ipoteza că poate exista o discrepanţă, un derapaj 
între nazistul real şi nazistul imaginar al gloatei, sau al elitelor, domnule? 

— Ba bine că nu! De ce n-ar fi? Cum să nu fie, din moment ce există abatere 
zdravănă şi între ceea ce ştii matale despre români și ară şi ce bazaconii vor şti, 
peste-o juma' de veac, strănepoţii dumitale californieni, din cărțile împrumutate 
de la căminul cultural de nora-ţi Virginica, pe care nu o văz aici: dacă-mi permiţi 

să divulg, anume că România Mare a Regelui Ferdinand şi a Reginei Maria a fost 
cea mai antisemită ţară din lume; ceea ce sună ca o critică adusă nu numai 
doctrinarilor noştri, ci şi Fiihrerului însuşi pentru împăciuitorism, sau că, după 
germani, cei mai ucigași de evrei din istorie vin românii!... Iarăşi românii! 

— Domnule Roland Reinhardt Lavrenti Heydrich, să moară familia mea de 
istoric independent şi sincer dacă astea-s teme ale mele! Mă depășesc ca individ. 
Se rezolvă prin mese rotunde şi aranjamente de la stat la stat, de la fundaţie la 
fundaţie. Aşa ziceam, ca virgulă om, şi poate ca strigoi al unui trecut, răpănos 
după unii, eroic pericolosamente, întreb şi eu, mă gândesc la o eluci... doar, hm- 
hm! nu detaliu... dacă ai primit ordin verbal sau scris, cu martori sau fără, ci numai 
data e o enigmă chinuitoare pentru mine, ca și aceea privind cel de-al treilea 
chersin al Expansiunii Româneşti: către Chersonesul Crimeii şi acela al Niprului, 
propensiunea nici nu se mai discută, azi 10 Mai 1943, dar mai departe? Spre 
Helsingfors, oare, separând marea masă slavă de germanism, ori spre 
Carcassonne şi Corsica, evitând o fratricidă reglare de conturi între Adolf şi 
Benito? Numai Providența cunoaşte, poate, unde zace a/ treilea chersin 
providenţial, acela ce ne-ar echilibra pe vecie şi-n recuperări istoria românilor, 
cum trei puncte determină un plan şi scăunașul ciubotariului nu se mai clatină... 

— Preaiubită gazdă şi sponsorime și invitaţi la parastasu-mi de-un an! sorbi 
cu patimă de senator penal, scăpat de colegi din pârnaie, vipul securist nazist 
iflingiu, din vinul optimist și chiar ghiurghiuliu, preparat doar pentru nunta- 
comemorare cam mioritică. Până-mi voi pregăti un răspuns, propun ca adevărații 
sărbătoriți să fie Mirele şi Mireasa, pentru că ei reprezintă şi nasc, hă-hă! vutorul, 
iar eu cu stăpânul vostru, conu Voicu, reprezentăm trecutul, nunta cosmică, adică 
eternitatea în sens ieşean! Alegeţi fără jenă ce vă face mai al dracu' cu ochiu'! 

Zise şi, împingând de dinaintea lui Grig castronul cu cvas, în care cu 
degetele ei subțiri şi fierbinți Dora-i rupsese aproape cubice bucățele de pâne 
brună de manutanţă, distinsul oaspete răsturnă cu grijă conţinutul strălucitor al 
unei pungi de zaraf renascentist, confecţionată dintr-un şevro nespus de fin, 
aproape uman ca un obraz de prunc. De prunc neştiutor de eficienţa nesimţirii- 
cruzimii banalităţii. 

Nuntașii îngheţară cu paharele la gură. 

Erau daruri regești, poate chiar imperiale, tipice marilor cuceritori, din care 
aveau ce alege și partea masculină a cuplului în curs de definitivare, şi partea 
feminină cea deobicei mai slabă unde nu se pune suficient accent pe feminism, 
adică-n război cât n-ai a scormoni şi în moloz american. Erau acolo 
davaiceasornice masculine de buzunar şi de labă păroasă, erau ace de cravată cu 
turcoaze şi rubine, erau butoni de diamant şi de agată, erau mai abitir încă smulse 
broşe, ace de păr feminin, cercei, cu perlițe sidefii sau măcar preţioşi prin 
filigranul neomenesc de răbdător al lucrăturii, coliere, pandantive, şi, pentru ca 
auriul să domine ca un fundal faraonic, o puzderie de verighete şi inele, care mai 
groase, care mai subțiri, tot acest aur deosebindu-se de cum ai lua niște 
oberchelnere din piaţă, de alamă gălbuie proaspăt strunjită, de să te taie, chiar cu 

urme fine de şpan, nu era cu putinţă posibilitatea, pentru că fiece obiect prețios 
avea lustrul, ba chiar prestigiul venerabil al purtării îndelungate, poate generaţii, 
capricioasă şi răsfăţată ca toate muierile de câteva ori în viaţa lor, nupțial sau pe 
la încoronări, proaspăta doamnă pediatră Dora Căinaru cam strâmbând din nas, 
ca o învățătoreasă din republica răsprofilor de sfârşit de veac şi de Românie, 
fascinată şi concomitent îngrețoşată de o bluziță sidefie de zgonhen, importată la 
1821 de pe unde o va fi purtat şi aruncat dupe ea „vreo negresă îngălată de rasa 
cea mai inferioară”, neutilizabilă decât la bumbac pe aripile vântului. Ceea ce 
Reinhardt Heydrich negustor ghici imediat. 

— Am avut eu și bijuuri mai mişto, se scuză el, dând din umerii cu care n-a 
transportat niciodată saci de ciment sovietic o sută cincizeci de metri, la vreun 
canal solicitat de Dej lui Sta voie să-l facă. Dominat însă de iubirea de o Germanie 
Mare, domnişoară mireasă, înainte de-a pitrece m-am abătut pe la nişte Mari 
Unităţi, răsplătind cu câte vreun suvenir de preţ, pe anumiţi ostași ai Cruciadei 
Antibolşevice, care îngropați pe poziţii, au lăsat hoardele cominterniste să-i 
depășească pentru a se putea ei apăra apoi circular erga omnes, până au sosit 
rezervele noastre dezrobitoare... Asta e situația! Şi trataţia! Cât despre ce mă 
iscodeşte domnul Voicu Ghizdavu, dac-am primit /a o dată precisă un anumit 
ordin, SCris, şoptit sau prezentat nonverbal pe muteşte, las la o parte caracterul nu 
provocator, dar indiscret al chestiunii... E ca şi cum te-ar percheziţiona careva-n 
cavitatea bucală, dacă ai lucrări dentare din materiale preţioase, respectiv dacă ţi 
s-au implantat molari de sticlă cu miez din cristale de Zyklon B... 

Însă, hm, e cea mai frecventă întrebare sosită la adresa mea! He-he... 

Aşa că, domnule boier râios, ai puţintică imaginaţie şi aşteaptă-te să am un 
răspuns standard, dinainte cu inteligență pregătit. 

— Stimaţi invitați, se trezi Marius, la nunta prietenului meu, Grigorie 
Căinaru, cu prietena mea, Minodora Căinaru, fostă Glagoveanu! La cele patru 
Zece Maiuri ce prăznuim azi-aci, anume intrarea-n Bucureşci, cu valijoara, a 
sărăntocului Vodă Carol, în 1866, apoi Declaraţia de Războiu de la 1877, când 
rău făcut-am că n-am pus Marilor Puteri chestiunea celor două Odesse, una a 
scriitorului Armand Hrestic francez şi duce, alta, Varna, a peisagistului Kirciu 
Kotkov, cu care eu am expus la Kiila Hakkinen, la Viborg, încă unul la 
proclamarea Regatului, aceeaşi Coroană de Oțel şi pâine servind şi lui Ferdinand 
la Alba Iulia în '22, aşa, iar al patrulea, al patrulea... Zece Mai, nu 1881, ci exact 
patru'j de ani ulterior, afirmare a aspirațiilor noastre sudice, mariajul sacru al celui 
mai român dintre regii noştri, hulitul Carol al II-lea, cu o Elena din Troia, prinţesă 
a Eladei, eu zic să-i aducem prinos, căci astfel s-a slobozit posibilitatea din 
cealaltă ramură, din căsnicia oficializată, de primarul etern, Gherman Pântea, în 
31 august 1918, cu întrupătoarea de nostalgii rusești greco-bizantine, Zizi 
Lambrino, ca să readucem noi românii, pe o cale uşor ocolită, sângele 
Romanovilor înapoi pe tronul leningrădean, treabă care e ca şi aranjată de mine 
cu Fiihrerul la Berdicev, numai nişte mari cretino-imbecili putând lua în serios 
desființarea Cominternului, câtă vreme nu este însoțită de o întoarcere a Rusiei la 

sistemul monarhic, deja probat ca productiv cultural în inegalabilul secol al XIX- 
lea, secol de-a binelea rusesc, cel puţin în marea literatură, nu-i aşa, Grișa?... Ba 
aşa e! Singurul dezacord româno-german privind doar locul grandioasei 
ceremonii de Încoronare a noii familii Imperiale Române, Hi, care e loial, 
sfătuindu-mă să-l fixăm cât mai departe, poate ostentativ în Ural, la Sverdlovsk, 
unde au împușcat Marx şi Engels cu parașutiștii maghiari pe un Nicolae al II-lea 
cu soția, pe când eu, rusofil ce contez pe gratitudinea pravoslavnică, socot că 
marele show al instalării Rigăi Carol II și-a țarinei Zizi Lambrino, pe tronul a ce 
va mai rămânea din URSS, după satisfacerea revendicărilor româno-germane, 
cuvine-se a se săvârşi, tot în Odessa noastră, unde fu şi mariajul din 31 august 
1918, o zi numai după ce, nu întâmplător, agenta unchiului meu Alec, Fanny 
Kaplan, îl cam ciuruise pe rivalul Lenin şi ne raportase la Iaşi că, şi dacă scapă, 
ăla nu mai e om. Nu va mai putea să coordoneze Planul scoaterii din Istorie a 
ruşilor — aoleurile Gulagului sau hihiliza cu voie de la lagoda nefiind o Literatură! 
lar dacă ex-Regele Carol II zice că nu vrea neam să se despărțească de jumătatea 
lui, Lupeasca, şi de parfumurile irezistibile cu care-l ține asta legat de pat, ca să 
nu revie la ţariţa Zizi Lambrino, atunci noi vom proceda cum unelteşte tanti Meli 
Şaraga, să-l combinăm pe urmașu-i Mircea Grigore Carol Lambrino cu vreo 
tovărăşică prinţesă sovietică, fie şi cu Svetlănuca lui Stalin, dar repejor, fiindcă 
deja aud că se cam aranjează unii să evite frontul, ca şi cum ne-am fi săturat de 
Război Sfânt tocmai pe o primăvară ca asta a lui 1943, mai nebunatică decât 
oricând, promițând împlinirea unora dintre Idealurile noastre cele mai 
recuperatorii... Fiindcă eu nu m-aştept de la Fiihrerul să se folosească indecent de 
a Cominternului desființare, ca de-un pretext către germani să facă el un 
Armistiţiu laş sau cinic cu Stalin, şi Wehrmachtul, înfrățit cu Krasnaia Armia, să 
ne pomenim că dau năvală-ncoace, spre Ziduri... Dimpotrivă, el va tălmăci ca pe 
un semn de slăbiciune Coexistenţa Paşnică proletari-burgheji, şi mai abitur îşi va 
mâna blindatele dinspre Harkovul Murocikăi spre Moscova. Ceea ce constituie o 
mare greșeală, deoarece dispărând orice reţinere anglo-americană de a ajuta 
Expansionismul sovietic spre galițieni şi angkorieni, după desființarea Direcţiei 
Informaţii Externe a PCUS(b) — Cominternul, sacrificule biruinţei fotale în 
Răsărit vor însemna însăşi distrugerea totală de către anglo-americani a 
Germaniei în Vest, iar zilele lui Mussolini fiind numărate azi de Codin şi 
nedepăşind cincizeci, încât România antonesciană militar-fascistă devine 
heghemonul întregii latinităţi 

europene şi extracuropene, dulce Despină, abia acum reliefându-se ca un fir de 
transmisionist sub razele lunii Stepei Calmuce, gândul superior al lui Tata, 
geopolitician protocronist carele nu numai că a prevăzut că momentul cel mai 

favorabil pentru Viitorul Românesc, ca să dezlănțuim Cruciada Antibolşevică a 
Războiului Sfânt, nu era nici 26 iunie 1940, cum zice preşedintele Zahei 
Avăcăressi c-ar fi decis el din demnitate republicană, nici 26 iunie 1941, cum a 
voit semnificativ să impună Horea Bratu lui Joseph Goebbels, un an de la jegosul 
Ultimatum, în mai multe rânduri pregătitoare ale războiului conştiințelor, pentru 
că pentru Europa, pentru numele lui Dumnezeu, dar, nu exista o reală experiență 
a mizeriei filosofiei marxiste aplicate, numai noi românii, Şi poate polonezii, prin 
relaţiile noastre de cordon sanitar penetrabil de către fugari şi fugare cu violină, 
unchiul Alec recoltând informaţii năucitoare, de verificat, despre grozăviile la 
care se dedau... aparent minoritățile ajunse stăpâne peste marele şi nobilul neam 
al Ruşilor, dar cert, şi şmecherii locali cocoţaţi în capul ţării, ci ce cerea situația 
de la cârmuitori era să ne îndeplinim cu cea mai mare cinste obligațiile ce le 
contractasem faţă de Cehoslovacia, chit că acele larve pragheze s-au supus 
Diktatului anglo-francez de la Miinchen, urinând pe harta ţării fără a folosi atâta 
arsenal cât producea combinatul militar Skoda, chitind doar la să scoaţă şmecherii 
profituri cât mai consistente, de peste tot. Era, desigur, o imposibilitate logică să 
alungăm cu ostaşii noştri Wehrmachtul şi Gestapoul din Sudeţii ceia disputaţi de- 
a surda, tocmai pentru că ţineau de Triunghiul nostru de Lapislazuli Cracovia- 
Viena-Breslau, cu creion albastru lazurit trasat de bravul monarh Petru Rareş, ca 
perimetru al Înălţării noastre culturale, sigure și stabile. Nu, nu era încă 
momentul pentru a lupta în Tatra şi în Prater, câtă vreme nu ne puteam baza pe 
inepuizabilul stoc de oţel, fontă şi sânge sovietic, ca pandurul naționalist Grigore 
Căinaru, dar cel puţin puteam provoca activarea acestui potenţial uriaş estic, 
silind să se demaşte pe toţi, cu o singură condițiune: să nu ne mai temem de un 
război pe două fronturi, din moment ce mizăm pe efectul surprizei şi pe o cruzime 
fără seamăn, care nu va scăpa neremarcată de niciuna din istoriile şi literaturile şi 
telenuvelele viitorului, ceea ce însemna concret, cum strălucit demonstra 'Tata, să 
lansăm cu toată forţa noastră de izbire, cel mai târziu până la 8 noiembrie 1938, 
căci după, ni s-ar fi opus supărător generalii Glod, Ger şi Nea simultan succesiv, 
un dublu atac armat cu obiective providențial divergente, spre Odessa 
Transnistriei, căreia bine ar fi să-i găsim deja alt toponim, unul greco-bizantin, de 
pildă Lambrino, şi spre Odessa Dobrogei de Sud, adică portul Odessos încă numit 
Varna de localnicul Kirciu Kotkov, pictorul ce ar fi primit solemn la Balcic, în 
octombrie 1939, inima varşoviană a lui Chopin, de la graficiana Kiila Hakkinen 
şi contesa Halszka Chrzastowska, aterizate la odihnă cu un imens Antonov-140, 
comandat pe valută grea tovarășilor sovietici din Harkovul industrializat al 
Murocikăi mele, atacul aparent absurd la 1938 spre Odessa-Lambrino prezentând 
avantajul că surprindeam Armatele Roşii în curs de măcelărire a specialiştilor şi, 
până ce suplinitorii ăia ar fi dat telefon mai sus pentru indicaţii, ce măsuri să ia, 
noi am fi ocupat de mult, încuibându-ne pe vecie-n ele, cele două Chersonesuri 
indubitabil burebistane, al Sarmației (Kherson, pe Borystenes Nipru) şi al 
Tauridei (la Ialta, lângă Sebastopoles), iar progresia instantanee, de la Balcic 
către Varna-Odessos, la doi pași, urmând a sili, a constrânge și obliga Marile 

Puteri a-şi demasca poziţia reală față de Problema ce nu mai suferea amânare, a 
integrităţii organice a Dobrogei, de la Vâlcov pân' la Burgas, atât Mussolini fiind 
provocat astfel să se exprime diplomatic dacă ne-a iertat sau nu pentru 
sancţionarea Italiei de către Titulescu, după ce-l debarcarăm, uite, din funcție şi 
sta-n Franţa la Romain Rolland de frica simienilor, cât şi seducătorul doctrinar al 
germanilor va fi silit a-şi confirma consecvenţa ideologică față de Mein Kampf, 
ia să vedem noi în conflict, fi-va el, arianul maximus, de partea latinilor dunăreni 
creatori de cultură? Sau va favoriza niște asiatici, pe unguri şi pe bulgari, încât 
blestemul românesc din vara lui 1940 va aduce pieirea-n anonimatul de consum 
a Germaniei, automobilizând-o pe formula unu a untului, însă Riga Carol 2, cel 
mai criptic, mai sucit, dintre puţinii, dar marii, ai noștri regi voievodali, în loc să 
bată fierul cât e cald şi să slobozească flăcăii noștri şi blindatele spre Odessa 
Lambrino (ce romantic şi apetisant nume pentru voiaj balneoaristocratic!) și spre 
Varnița, o zis ca plugarii de pe Milcow, că ascultă şi una din una sută de vorbe 
ale muierii, adică s-a sfătuit cu jumătatea lui, de provocase cu ea o criză dinastică 
şi acte de corupție, când economia "Țării mergea cel mai aprig din tot secolul XX, 
reieşind că e prea tare soluția propusă de tata, da, de Tata, că să dezlănțuim NOI 
românii războiul mondial WW2, prin afirmarea aspirațiilor imperialismului 
românesc spre Taurida şi Caucaz, ca şi a năzuinţelor creştinismului românesc 
oficial, spre eliberarea de sub păgâna semilună a Bizanțului celuia, cedat de 
Occidentul catolic asiaticilor și africanilor doar pentru a zdrobi ortodoxia în 
paguba cea mare a lui Christos, căci dacă noi valahii alungam turcii de la Istanbul, 
plecau şi palestinienii de la Nazareth, Betleem și Ierusalimul nostru, încât am fi 
întins lesne în Levant dreapta rânduială românească, până la isihia de Sinai, şi 
Tricolorul ar fi fluturat atunci protector peste Canalul de Suez şi Biblioteca „oil 
Borgiah“ din Alexandria, cum drapelul URSS-PCR peste Canalul Dej, cela- 
nceput cu zeki şi terminat cu zevzeci liberi, când mai bine era ţara până în 2112 a 
investi-n noile tehnologii. Şi mai ales în Literatură, Grigri, dată fund iminența 
tăierii limbii de către popa euroatlatantric până la 2222, ba urmând a ne alinia şi 
Istoriile, de unde şi unitatea de vederi a ruteanului de origine română, Andrzej 
Hurmuzacov, modelatorul Sfinxului de la Miorcani, şi a bielorusului de origine 
valahă, balerin şi patinator artistic, Oles Hristici, cum că aderarea la înghițirea de 
către Europa a fostelor țărişoare COMECOM-CAER e nedreaptă-n procedura una 
câte una, e o trădare și o prostie, fiindcă oricum trebuia cineva să ingurgiteze 
automobile, utilaje, computere, tricouri şi fuste demodate, ci noi esticii avem 
datorința ca, strâns uniţi în jurul ideii galiţiene, sub flamurile românismului 
biruitor, să fundăm o Ruropă a intereselor comune ale violaților psihic şi 
economic de către o ideologie monstruoasă, marxist-leninistă, pe care Stalin n-a 
fost în stare, deşi mai cult ca Churchill şi ca Roosevelt, s-o continue corect, în 
chestiunea încorporării în URSS a Galiției noastre până la Cortină, temându-se 
de pierderea priorităţii fratelui mai mare, rus, iar în decizia finanţării cu miliarde 
de ruble-aur a partidelor occidental-electorale bolşevice ezitând şi deviind la 
dreapta, doi paşi înapoi, cu piele de zaiaţ în spinare să nu-şi piardă Kremlinul 

Roşu hegemonia în mişcarea comunistă mondială, în favoarea gălăgioşilor 
neomarxiști descreieraţi! 

Bietul Tata, câtă dreptate având el redactând, de ziua mea, la 1 octombrie 
1938, el care la 10 Mai 1943 abia ar fi împlinit şaizeci şi doi de anișori, cei mai 
frumoşi ai României mele Regale, cutezătorul Raport către Voievodul Culturii, 
adevărat tezaur de indicaţii preţioase privind o genială politică externă, 
Contribuţii la noada gordiană/ dilema celor două Odesse, două adică Lambrino- 
Odessa imediat după Cetatea Albă şi Duduia-Varna imediat după Balcic, oh! 
Duduia! ce familiar nume după Mamaia şi Tataia (fost comsomolistul Doi Mai)! 

În general, Isadora, of, of, of şi iarăşi of! cât de acasă mă simt eu pe Coasta 
noastră de Argint! Ideea fundamentală ce l-a fulgerat pe tata fiind că, din acelaşi 
joc al echilibrului puterilor, care arăta necesare Europei o Românie şi o Serbie 
independente, dar nu și niște state membre ONU, civilizate până la a avea echipe 
de fotbal proprii, pentru polonezi, cehoslovaci şi unguri, noi tot cam pe-acolo am 
fi fost, în pacea Războiului Existenţialist — fie că am fi avut un comportament 
rațional, fie unul irațional — în diferitele secvenţe ale conflictului, ba mai mult 
încă, dacă Regele Carol al II-lea ar fi dezlănţuit el războiul „criminal“, împotriva 
Bulgariei şi Uniunii Sovietice... imediat după sfârtecarea Cehoslovaciei la 
Miinchen şi exprimarea pretenției Armatei Cominternului de a ajuta lui Benes 
trecând prin România-n aplauzele Occidentului, adică rămânând în Basarabia, 
spre a... reface unitatea „seculară“ a Republicii Socialiste Autonome Sovietice 
Moldova, de la Milcov pân' la Bug, — poate că văzând pe-ai noştri agresând 
nebuneşte pe Stalin şi pe Dimitrov, Churchill ar fi postat că Regele Carol 2 îi un 
monstrul, iar Roosevelt, ar fi comentat că să imaginăm imediat o Cartă a 
Atlanticului în contra schimbărilor teritoriale impuse de români, ceea ce dealtfel 
se va respecta doar faţă de... cât a înghiţit Molotov în 1939-1940, dar nu și față 
de neamul german. În orice caz, când am auzit eu de Cartă, la vreo săptămână 
după ce am coborât din carpenul lui Hi de la Berdicev, nu exista nicio menţiune 
atlantică despre cât i se va restitui României din cealaltă Românie, Regală, 
sfârtecată, urmând, DECI, să capitulăm noi necondiţionat cu Ardealul luat!!! 

Pe când trădătorul lon Antonescu măcar poseda ceva în cap, o strategie sau 
stratagemă, cum că dacă vom depăşi categoric, cu 5 la 1, sau cu un 7 la 1 care ne- 
ar scuti de orice comentarii, pe horthiști, în ce privește jertfele de pe teatrul de 
război anticomintern, deci antibulgar, atunci nu numai principalele localităţi 
balneare de pe Coasta de Argint Întreagă, de la Burgas la Eupatoria via Odessa- 
Herson, anume Duduia-Varna şi Lambrino-Odessa, le vom recupera pe vecie, ci 
şi Ardealul istoric de până-n Tisa la Vest, precum şi la Nordul Carpatic, 
adevăratul Maramureş, de peste Tisa, cel populat pe atunci cu peste cinci sute de 
mii de români falnici, ameninţaţi a fi deznaționalizaţi de marea masă slavă ce 
apăsa asupra lor, bietul Tata fiind în noaptea aia de 1 octombrie 1938, când 
împlineam eu ghinionista vrâstă de de două ori 13 ani, peste măsură de îngrijorat 
de ce se tot zvonea, că Reichul intenționează nu a intra eliberator peste Triunghiul 
nostru de rubin, al Ducăi-Vodă, Odessa-lalta-Gumrak, ci vrea doar a dezlipi de 

URSS vreo treizeci de milioane de ucraineni... Ca şi alți opt milioane de frați de- 
ai noştri ortodocşi hoholi, care gemeau sub robia catolică poloneză, deşi nu prea 
le convenea nici să-i ia Molotov, cum-necum, tocmai ca să evite formarea acestui 
mare Stat ucrainean, s-a prezentat tata la fostul prinţ elev Carol, pe care-l învățase 
atâta istorie încât se căsătorise-n Odessa noastră, unde totul ar fi depins iarăşi de 
o renunțare la Lupeasca, să fie uns Țar Rusiei dezbolşevizate prin Războiul 
Sfânt, cum convenisem şi eu cu Fiihrerul la Berdicev, care e loialitatea 
întruchipată pe acest păduchios pământ, unde Breslaul nostru ajunge la polonezi, 
iar Liovul meu, şi al Bozenei Kedrzejkiewicelska a tatii, dispare la ucraineni, cum 
la litvani Wilna cea poloneză de pe când Toma Nour colinda țărmul baltic, în 
fruntea cavalerilor săi bârsani şi bănăţeni, să-i creştineze pe baltici, şi a şi 
construit oraşul cu robi leşi cărămidari, — iaca poarta şi secera ciocănită pe ea! 
Când puteau s-o posede măcar cavalerii lvonieni, gladiferi sau danezi, încât să 
se evite transsexualitatea asta toponimică, din Wilna în Vilnius, cavaleri pe care, 
robindu-i, teutonul Toma Nour i-a reeducat, prin muncă, la diavoleasca înălţare 
pe un munte conic, la o oră de tab de Oraşul Stalin, a castelului de la Bran, al 
Reginei mele, sfioasa Regină Maria, când mama nu mai era deloc pe lumea asta 
şi mă simţeam atât de exilat, într-un lași cu sute de mii de refugiați, plus ruşi 
împinși de monarhia germană să se bolşevizeze, da, sfielnic s-a îndreptat spre 
mine Rusoaica, baudelairian bine-mirositoare, fiind poate mai greu de consolat 
un orfan de cinci-şase anişori decât acelaşi, peste douăzeci de ani, mutilat 
intelectualicește ca să-şi bată joc de românia sa cu r mic interbelic, că era instabilă 
şi nelocuibilă, deşi înlocuibilă, nişte organite de presă care altfel poate nici n-ar 
fi existat, cum râde Ghiţă Tabarcea, plimbându-se cu gipul lui Otomega prin ţara 
desufletizată, pentru propăşirea căreia, legionar simian, a trecut prin Buchenwald 
spre o bănoasă carieră de inginer de petrol şi gaze, în Alaska, şi spre un viitor de 
investitor de succes în Triunghiul nostru auriu de Mămăligă, cu lacuri ameţitoare, 
vizat şi de Augustus, Detroit-Cleveland-Chicago, după ce vom obţine o pozițiune 
nu de investitor principal, ci de investitor majoritar în California noastră, pornind 
a descăleca de la cetatea tipic ghizdaviană din Santa Diana, explodând, cum 
Imperiul nostru Roman din bârlogul lui Romulus și Remus, când Lupoaica nu era 
acasă. Aceasta nefiiind singura viaţă şi, în orice caz nu ULTIMA, din moment 
ce-ţi mai rămâne atâta Operă în bălos stadiu embrionar, un drum de la Titu la 
Titovskaia-n Sibir, în vagonul de vite româneşti de rasă inferioară, semi- 
barbariană, cum zice Suelina, fund cea mai bună biciuire pentru gândire, pentru 
potenţa speculativă şi pentru admisia completă că ăsta nu e întreg Posibilul, ci 
aşa cum Regina Maria trebuia să vină de la Răsărit ceva mai devreme, iar 
Eminescu să fie Prinţul cu ochi negri şi cuminţi moştenitor al Îngăduitorului, tot 
aşa nu-i exclusă-n vieţile viitoare sau trecute, nici pentru mine, o Încoronare 
cândva, copil găsit fiind, cu Sânge Imperial, de emigrant, în artere bizantine. 

— Încoronarea, da-da, pe câmpia sacră de la Direptate, cu prinţesa Olena de 
mână, Țar al tuturor Rusiilor, Ştefan cel Mare să-şi râdă-n barba-i blond nordică, 
demnă de-un socru al Galiției Mari, urmarea fiind că Eu aș fi umplut rusește 

Ruropa de universităţi, pinacoteci şi conservatoare, şi biblioteci, mergând MAI 
DEPARTE decât s-a cam oprit Occidentul, popa Sică toată dreptatea având să 
violeze opreliştea la frontiera ortodoxiei... Hm, civilizaţia apuseană ca fiind însăşi 
Civilizaţia, aş! Trebuie dat peste bot, Larisa, peste mordă, Murocika... 

— Fiindcă, teologic, Auschwitzul ne apare ca produsul tipic, soluția finală 
a civilizaţiei culturii occidentale, la scormonitoarele întrebări eterne, aha, 
răspunsul catolic cu variaţiuni, la ce-i de făcut pe această galeră, harta rugurilor 
vrăjitoarelor și vrăjitorilor (prea adesea israeliți) fiind cât se poate de 
semnificativă. 

— Crede-mă, Feodor Kuzmici, am pentru stăpânul occidental numai 
sentimente obligații de câine bătut, mai aproape sufletului meu fiind gigantica, 
amara, nefericire rusă, mai degrabă un Ștefan cel Mare al muscalilor reveriile 
mele-ntrupându-mă decât preşedinte parizian, ceea ce poate şi Mama, eroină 
certă, faţă de tata, pur teoretician, deși pierdut-a picioarele-n prizonieratul 
alsacian... Adică, votu-vă muma-n Curtea Constituţională, vorba lui Codin, eu vin 
dintr-o familie de greu încercați vechi luptători naţionali, şi voi, muşti de-o zi, 
papiţoi fără măcar armata făcută, cică să stăm la dialog şi că ce dacă, după cum 
fiece partid şi organizație civică şi periodic şi editură trebuie să-şi aibă securiştii 
proprii... Poate că Mama nu m-ar fi considerat fericit, cu Regina Maria împărăţind 
lângă mine pe tronul Rusiei, o Rusie cultă de la Elba până la Amur şi recuperându- 
şi Alaska și, molotoviană dobândă, primind California, pentru cât au jefuit 
subsolul polar boierii americani din Wall Street, obiecția ta, preaiubite Feodor 
Kuzmici Merţalov, şahhh!... cum că de ce nu părintele Chirilă sau alt simbol de 
continuitate, căzând de la sine, ca însăşi puterea Romanovilor tăi în martie 1917, 
tocmai falia, ruptura revoluţionară, inflexiunea de la un trecut împotmolit la un 
budușcie viitor de aur zolotoinic voind EU a sublinia, prin Marile Serbări ale 
Încoronării mele şi ale Încoronării țariței mele, Maria, la Odessa mult duioasă, 
unde ochii mei mult sângerat-au, năpădiţi de pulberi negre, cernoziomice, de 
vântul imensităţilor adus, cernindu-mi privirea să nu mai vadă, să nu mai vadă, 
să numere, să gândească, să anticipeze, ce mare prostie cu spânzurătorile astea și 
cu arşii de vii în magaziile de la ucigătorul de flăcăi români Dalnik, făcutu-s-a, 
fiindcă mâine, mâine, Isadora, vei citi pe CD-ROM că Antonescu doar din alianță 
cu Hitler şi din antisemitism „a dezlănțuit criminalul război antisovietic“, nu 
pentru Reîntregirea Neamului, încât Armand Hrestic, unde ar fi trebuit să pună, 
precum "Tolstoi pe-ai lui la Borodino, pe-ai noştri eroizându-se la Stalingrad, în 
volumul al III-lea din Homo solus, Războiul aşa-zis sfânt împotriva 
comunismului, tomul al treilea, Partea a II-a şi cea mai cumplită-n mizeria de a 
lupta sau de a scrie în linia întâi, n-avea niciun rost, Muhală Muistu, Lavinia- 
Stana Clătici, dar şi Răzvan Hristev, şi atâţia alţii hohotind de râs, la Porţile 
Orientului, numit aiurea Levant, unde care cum ar veni un profesoraş din leafă 
nu-și poate achiziţiona la 2003 nici măcar o geoavlă de computer cu CD-player, 
ca să se convingă un polemist ca Bazil Frâncu, că chiar aşa minte englezu', că 
alde Ceaușescu a pus bir pe maghiarii care făceau mai mult de doi copilaşi, rostit 

cu tot cinismul pragmatic occidental, al cărui simbol ca genocid este şi rămâne 
Auschwitzul! 

— Dimpotrivă, Isadora, Sergiule, râse armatorul Tabarcea, medicii, chiar şi 
cei de buze maghiare, mengeliți de Cea, le scormoneau în fofoloancă pe foare 
doamnele, indiferent de etnie, să fete întâi patru copii, apoi sarcina a crescut la 
şase, ca la cățele, amicul Tristan Băluţeanu de la Cufarida Mare statistic 
negreșind că carpaticul patriot, al acelei intelectualități-la-putere bine 
televizionate după 1989, a înmulţit protocronist-inclusivist compensator pe 
„țiganii lui Antonescu“, creând un viitor de aur bulibăşesc pe meleag, cu mult 
înainte de a ne „alinia“ economiile, zice, acceptând a ne alinia istoriile și 
literaturile şi creierele şi memoriile, şi sulele, şi pagodele... 

— Ceea ce tata n-ar fi acceptat nici în ruptu' capului, ca geograf, şi nici 
mama, ca una ce venea dintr-o familie de greu rigorism bisericesc, înclinat spre 
jertfa întru aproapele, — jigodiile ieşite la ciolanul Libertăţii cumpărând ieftin 
intelectuali şi proiectând azi , asupra marii generații făuritoare a României Regale 
Mari, propria lor TRĂDARE A NEAMULUI, cică /asă-i să moară proști! Nu 
există pe lume, la 2002, neam mai părăsit de cărturarii săi decât Neamul 
Românesc, nu Neamul fiind de vină pentru genocidul cultural şi atâta mizerie, nu 
Neamul, ci păduchii din capu' Țării, puricii dupe burtica ei şi căpuşele adâncite 
la căldurica încheieturilor gingașe... 

Nenorocirea, Isadora, rămânând că un Alin Vişan de-al tău, când citeşte 
pe-un CD-ROM euroatlantic, semnalat de Tabarcea, cum că Războiul Sfânt, EU 
şi cu Grig l-am pornit doar din alianţă cu Reichul şi din antisemitism, nicidecum 
pentru Reîntregirea Neamului şi pentru Evitarea Bolşevizării, iar pe-un Atlas de 
circulație mondială, află ca definitoriu pentru România, mitul că şi-ar fi tratat 
întotdeauna, cu o cruzime nemaivăzută, minoritățile, încât s-a fisurat singură la 
1940, păi un fanatic ca ăsta, care militează pentru o Legiune anti-BOR cu 
adevărat... marxistă, îţi spune-n față, camarazi, aici-şa şi-au băgat coada duşmanii 
din est, vest şi sud, care finanţează pă peste tot, şi fără replică, o imagine barbară 
României, încât chiar acasă, singurul lucru interesant, în două cincinale de 
colecție de mare periodic literar, nu mai e cine lucra-n RPR-RSR ca torționar 
literar cenzor bolşevic, ci lista cu cine o fi fost patriot incomod, adică naţionalist! 

— Da, cum spune Clara Honig, în Est, totdeauna Altul este vinovat... 

— În orice caz, când te-ai bătut în Răsărit pentru Basarabia şi Bucovina, 
pentru Ardeal şi Balcic, şi vezi că eroii tăi sunt luaţi la mişto chiar de români, 
abordându-te cu un ei, și ce-ați făcut, bă, trecând Prutul! — adică noi suntem nişte 
netrebnici inferiori rasial, uşor de colonizat, nu avem voie nici să ne apărăm ţara 
sfâșiată la 1940, nici s-o refacem după 1990, numai Germanii au dreptul la 
reunificare, de ce, mă? Simplu de ce, Agnieszka: pentru că toată lumea se teme 
de Ei, aşa gândește Alin Vişan, că noi am fost confuz, bâlbâit, nesincer, cu laşitate 
conduși, nu numai în Războiul Sfânt, ci în general în Istorie... Că, altfel, intram 
de multişor, să ne instalăm pe vecie în Triunghiul meu de Lapislazuli Breslau- 
Cracovia-Beciu, eram azi şi la Carcassonne, cu chersinul şi pâinea caldă ţestoasă, 

şi la Varna, și-n Taurida, şi pe câmpiile mănoase ale Kubanului corurilor căzăceşti 
cu soprane frumoase coz. lar frate-miu Augustus ar fi dezvoltat creativ, la 
Groznii, Baku şi Maikop, practicile manageriale de la Băicoi, de pe când mă 
punea pe mine să-i concep design supercolor pentru bidoane din tablă Vega Oil 
şi se plimba cu Virginica noastră pe la Câmpina, uitându-se de pe muscel la 
peisagiul grigorescian dinspre locul unde a picat avionul lui Aurel Vlaicu, după 
ce... agenții Budapestei veninoase i-au tăiat cu lama sforile de la eleron!... Tot 
acest unsuros strălucitor, dar vomitativ, intestin european, colon perforat de 
Clostridium difficile, ar fi redevenit creieraș, ar fi gândit mai departe, dar acest 
răhățiş euroatlantic de calitate superioară, cu euri, la care nu au visat nici în 
nopțile lor cele mai senine galițienii, de la Zidul Kennedesc pân' la Cortina 
Chinezească, nu s-a mulţumit numai cu a ceda cuvinte, a accepta ca o sexiță cu 
perie neagră sârmoasă-n iconofotonudografia de juventute, să se cheme — 
Doamne, apără şi păzeşte! Boje moi! Boje moi, ce blasfemie! — tocmai Madonna! 
Nu, nu-nu-nuuu! Păgânii ăștia fățarnici şi îmbuibați până-n cortex N-AU 
AJUTAT NICI PE ALȚII să-şi vadă de treaba aia spirituală ruşinoasă, deşi lasă 
că şi cu Coranul nu mi-e frică, a cam a murit şi cartea asta, Jamila, nu-i aşa? Marea 
nenorocire, impardonabilă crimă, fiind, nu cum suferea tata, orbit c-o pierdusem 
pe Mama, care picta şi nu aprecia orbește tot ce fantaza la Pelişor Regina mea, 
Regina Maria, uluit de orbirea făcătorilor Păcii Versailles, anume că ei n-au 
permis României Regale să anexeze Ungaria, Serbia şi Bulgaria, încât 
bolșevismul să se aştepte în Sud-Est la o rezistență militară mai serioasă decât 
fanfaronada leşească, Agnieszka. Nu iubito, i-am spus eu Murocikăi mele, 
apucând-o uşurel de bărbia pufoasă, ca pe plajă la Antibes, unde lipsa de piersici 
de Vama Veche mă chinuia răscolitor ca un dor de casă, adică de Balcic, 
bestialitatea Occidentului e mult mai mare decât infinitul, pentru că după Tolstoi 
și Dostoievski, tocmai venea un al treilea, Multaşteptatul, Ăla, ăla cu ă mare, 
capabil să ne confirme dacă acesta e drumul, cum se-ntreba în pustie oil Borgiah, 
bibliotecarul cu semitice nasuri, recenzându-şi cămilele la Piramidă, pe un curgan 
cu mamelon ca ale Jamilei, contemplând deşertul de la cota 476 spre Muntele 
Conic şi, dincolo de pădurea Nuciteanca, turmele spre Negoiul, iară când să vină 
Revizorul şi să clarifice strategiile, mult se temeau marile imperii coloniale, 
francez şi englez, că Ţarul Nicolae al II-lea merge la pace separată cu nemții, 
deoarece, spre deosebire de cum va fi sub uncle Joe, noroadele Rusiei nu mai 
agreează să-şi verse sângele pentru interesele imperialismelor occidentale şi nu 
mai vor să lupte decât dacă se coboară-n nămolul tranşeelor și americanii lui 
Wilson şi Hoover, până la gât şi papion, aşa că jumătate din Occident a salutat cu 
legitimă satisfacție răsturnarea din tron a Romanovilor, care trei veacuri au apărat 
Europa de nestatornicia puhoaielor Asiei, alde Kerenski, conspiraţionisto, Elizo, 
fiind înţeles cu Lenin, fiindcă se ştiau din liceu de la Simbirsk, și declarând sus şi 
tare că Rusia nu va face pace separată, ci război cât mai dezastruos, pentru a 
atrage ura de clasă mujikă pe burghezie, după ce Aristocraţia se compromisese, 
iar cealaltă jumătate a Occidentului a sprijinit de la Berlin biruinţa adunăturii 

leniniste, o ingerinţă de neiertat în Destinul Rus fiind toate aceste măgării, poate 
alți țari meritând eșşafodul, cu siguranță cei care l-au chinuit pe fratele meu, 
Pușkin, un Alexandru expediindu-l în exiluri tocmai în spaţiul vital românesc, 
lățit de la Chișinău la Bahcisaraiskiui Fontan, iar un Nicolae Prim îngăduindu-şi 
blasfemia de a-l cenzura personal și chiar de a-i da indicaţii preţioase, regula-l-aş 
în muian, inventând cum ar fi protocronist jJdanovista critică că ca ce chestie nu 
scoate din comedia de idei Boris Godunov un bestseller, în formă de roman 
istoric, pe înţelesul gloatei masilor largi populare, luând model de la Walter Scott 
şi de la Abraham Stoker, care a dat umanităţii un fel de țeapă-n feseneu cu cea 
mai vândută carte după Biblie, Dracula, la o umanitate care a învăţat din Procesul 
de la Niirnberg doar că nu poţi, adică nu că nu poţi, că nuuu e biiine să ucizi 
milioane de evrei, Virginico, dar că e doar inconfortabil sau regretabil dacă 
scurtezi în Est şi Est viețile la nişte galițieni-angkorieni, în special kampuchienii 
Cambodgiei khmere pot fi scoşi din făgaşul marii lor istorii, fără nicio 
memorabilă superproducție mondial oscarizată, şi totuşi ar fi atâta horror s-atragi 
tineretul ca pe puii de hienă la cinematograf, fuce-l-am în creierul mic de june 
incult infatuat, căci orişice generaţiune musai trebuie să ia Umanismul de la 
început, să şi-l însușească, nu la modul ciupitativ, ci cu kKarandaşul în mână, 
conspectând, conspectând, oh, ciolovek, ce sciastlivîi Bach sună acest cuvânt, ca 
slovă aurită şi însângerată! Adică morții mei de la Stalingrad, cărora le imaginam, 
încercuit la Gumrak, Cimitirul Recunoștinței Eterne, să mă piş pe ei, mă Muhală, 
zici tu, labagiule, din tei, că n-aveau ce căta acolo din moment ce americanii şi 
britanicii tăi erau cu Stalin, faci şi ai gând precum ca şi domnul ambasador Saie 
Buburuză, director adjunct al Consiliului Naţional de Analize Sistemice şi 
Fonduri de Investiţii, vicepreşedinte al Frontului Utopiei Romane, care-mi vine 
neinvitat la Basel, cu academicianul lon Codoi de la Institutul de Cercetări 
Ştiinţifice, şi el unul din cei patruzeci de vicepreşedinţi ai Frontului Utopiei 
Romane, consilier aulic guvernamental și prezidenţial pe probleme de inginerie 
brânză financiară, ctitor unicat al Fundaţiei Nostradamice Zamolxe Române 
pentru Reţinerea "Tinerilor Performanţi și a Tinerelor Superdotate Acasă, cu 
scopul ca din banii lui Octavian Filantropul să-i sponsorizez Eu, ai, un anumit 
partid pervers, iar de la un al treilea pahar de vin negru ca de busuioacă nouă de 
Ziduri, cât Doktor Bogza nu mi-l procesează cum odinioară Otomega, sau măcar 
să nu-l combat, pentru că mâna nomenclaturii a rămas luuungă, şi la fraternitate 
alcoolică mi se mărturiseşte, Codoi barim tăcea, cum că, teoretic vorbind ca idee, 
nu se există posibil o mai neinspirată opţiune pentru păduchii cocoţaţi în capul 
Tăru decât să se lege la cap, cum sar unii purici, cu încâlcitele probleme ale 
Basarabiei și ale Transnistriei, interesul proprietarilor electoratului fiind 
recunoaşterea lor ca oameni de afaceri, pe bază de concentrarea capitalului, pe 
care nu mai ai cum să-l transferi de la statul rău administrator, dacă el curge în 
sacul refacerii, după corupţie, a vecinilor de peste Prut, dimpotrivă, strategia 
noastră fiind una de stabilitate regională, iar miza NATO-uie fiind de o asemenea 
enormitate, se merită nu numai a da-n scris zapis că noi nu mai avem nicio 

pretenţie la ce s-a dislocat de către Roosevelt, Churchill, Stalin şi Hitler din 
România Regală Mare a Regelui Ferdinand şi a Reginei mele Maria, pentru care 
m-am războit Eu, dar aproape că s-ar putea, într-un fel, numai ca să fie toată lumea 
mulțămită şi să nu mai avem sfadă cu nimenea, dar numai şi numai pe bază de 
promisiuni occidentale certe că se face treaba, cine ştie dacă nu cumva pentru a 
asigura ctitorirea fundațiilor temeliulor unui viitor sigur, euroatlantic, civilizat, 
durabil şi sustenabil, pentru minunatul nostru tineret, încă și mai incult mâine 
decât ieri, cine ştie dacă nu cumva poate c-ar fi recomandabil de dorit a sacrifica 
și unele judeţe mai nordice, mai înapoiate, mai defavorizate, mai mari 
consumatoare de subvenţii de tot felul, la fel cum unui pomişor din livada de la 
Pribegi, nu-i laşi primăvara să se dezvolte spre rodnicie decât rămurișurili mai 
viguroase. 

Ci cu mă uitam la el și parcă citeam ce consemnase, spioancă perfectă, 
Isadora, Învățăturile torționarului Ionică Enache către fiul său Sergiu Chiose, fiu 
spiritual, că ca rudenie-i era şi-i este doar nepot de frate afacerist, deşi poate fi şi 
fiu, el concepând de fapt cu Coana Aneta a lui Avăcăressi doar o fetiță, cuminţică, 
Janina, obezizată Zulnia ulterior, printr-un tratament hipervitaminizant, la cerere, 
ba chiar la ordin către purtătoarea de sarcină din spermă de la Voluntari, luându- 
se după moda exemplului luminos al Uniunii Sovietice, patria vitaminelor şi 
hormonilor, chiar doctoriţa Dora Căinaru, fiindcă unitatea lumii ca Sein, zice 
Lenin, băi labă, stă în materialitatea ei, adică ce fulgii mei crezi tu pe popa Tani, 
că Judecata de Apoi e altfel? N-are, bă, cum să fie! Depinde, ca şi pe pământ, de 
cum te orientezi în Cer şi care-s lozincile cele mai potrivite, în timp și spațiu, ca 
să nu deviezi cu grele consecinţe asupra destinului personal şi corelative la soarta 
famelică a celor ce, însumându-se, constituie familia ta în proprietate privată ca 
o gaură de terminal de la megafamilia mare ce, pentru orişifiştecare orfan, care 
se simte ciugulit în această lume a exploatării şi exterminării omului de către om, 
familia-mamă este partidul național-socialist democrat și internaționalist, în 
conformitate cu interesele strategice şi tactice ale fiecărui Neam semănat de 
Domnul pre Pământul setos de civilizaţie, cârnaţi, cocaină şi cultură, cât mai 
multă cultură, la care suntem fruntași la export, dar încă nu s-au legiferat şi prime, 
nici indemnizaţii de merit, tu trebuind să fii sigur că m-am descurcat şi eu la 
epurările când a murit Stalin, așa că sunt un fiu călit al nomenclaturii, fiind doară 
un item de test de posluşnic a te strecura prin grilele Judecăţii de Apoi, mai dă 
unul un telefon, mai dai tu „dreptul“ la ce sfânt trebuie, căci musai s-aibă, ce 
naiba, şi Cerurile o _birocraţie divină de să administreze câtă şi câtă şi câtă 
omenire, de unde deduc că, în principiu, se va rezolva şi cu ce deplângi tu de pe 
saitu' cu anarhiştii, că de ce să se scoată că România a fost cea mai naționalistă 
ţară, deoarece te judecă pe tine, care te pregătești politic să-ţi faci nevoile la 
Cotroceni, un jucător cu contradicţia din silogism, ca şi cum nu te-aş fi învăţat 
dialectică de pe când sugeai de la mă-ta lăptişor de origine sănătoasă, vițelule 
calp, că dacă era România Reginei Elisabeta în topul antisemitismului, de ce se 
mai refugiau israeliţii la noi, din Rusia ţaristă a lui Lenin și Stalin tineri? Ce, 

pogromurile alea ruseşti de la Kiev, Odessa, Chişinău chiar, nu se numără? Te 
revolți tu, calule, dar eu zic că nu e bine să obiectezi izolat, că nu se bagă nimeni, 
şi să intri de fraier în polemică, interesul tău ca român biciuit fiind mai întâi să 
asiguri la familia ta de să nu mai muncească o mie de ani, decât din plictis spleen 
şi pasiune, facultativ opţional, iar gândul cel mai arzător de să te obsedeze eu îl 
văz a fi perspectiva de-a stăpâni în exclusivitate o Românie superbogată, așa de 
tare-n pib încât să poată asigura, ca şi Germania, despăgubiri familulor năpăstuite 
de criminalul de război Antonescu, iar dacă-ţi cunoşti cu adevărat idealul de a te 
corect orienta cu sifonul şi mufarea, încât să ai din ce a te juca de-a Mecena cu 
prozatorii, atunci îţi prorocesc că, dacă ești băiat deştept şi negociezi cu discreţie 
șI sinceritate, atunci îţi iese şi ție ceva gras, când se aranjează definitiv zarurile 
aruncate de Mareşal la Prut, într-o configurație foarte nefavorabilă pentru 
busturile sale, cele... în general parcă de colonel, nerealizate artistic din lipsa 
tihnei, ceea ce am și prevăzut la Gumrak, după cum cea mai ciudată bizarerie o 
am trăit când a plecat Ceauşescu şi a venit Iliescu, ştii, Dora, suprasensibilitatea 
aceea a mea de a resimţi ca un fel de gheţărie, că revoluţia 1989 e parcă una a 
Nomenclaturii 1949, o recucerire a privilegiilor de sub Dej, uzurpate de Cea, mai 
degrabă asta decât un 1940 + pasul ungaro-ceho-polonez spre uie, ceea ce s-a şi 
văzut în confruntarea electorală dupe Antena TVR, 26 decembrie 1989, când încă 
se mai trăgea în idealiştii atraşi pe străzi să curgă sânge, de ales între Brucan de 
la Scânteia Iskra și doamna Doina Cornea, luptătoarea antibolşevică de la Cluj, 
din care confruntare ideologul stalinist o ţâşnit, în toate sondajele de opinie 
securistă, biruitor cu un strivitor cel puţin 12 la 1, de să-i ia disidentei surclasate 
de popor, nu numai tricoul cu Eminescu, ci şi micul echipament, iară râsul 
torționarului Jenică Enache, la soţie şi la Sergiu de-o coţăie pe Isadora noastră 
spioancă-nespioancă, e totuşi autentic şi material jilav şi lipicios ca o placă 
dentară între plăci dentare, expusă-n talcioc pe-o tarabă caldă-n India părăsită de 
colonialiştii lui Churchill, în sensul că dacă cu necesitate de oţel marxist-leninist, 
până şi Judecata de Apoi e coruptă şi cine e mai jmecher se va descurca, iar cine 
e fraier va linge tigaia cu scurgeri din cadavre, atunci de ce n-ar rezolva clanul 
Enache și arierate dificile, de ce n-ar găsi un Sergiu ministru Enache soluţia finală 
cum că să li se dea revoltaţilor doar niște diplome de urmași ai celor exterminați 
în războiul aşa-zis sfânt anti-cominternist, iar despăgubirile imediate să se fixeze 
la mica înţelegere, dacă negociatorii tineri s-ar preta, că doar i-am nimicit mai 
mult prin... mijloace româneşti specifice, bazate pe reaua administraţie în 
principal, nu pe inginereasca precizie a sistemului occidental, catolic cu variațiuni 
protestante, de să transporţi și să aneantizezi aproape două sute de mii de evrei, 
ai Ardealului ocupat de italieni și germani, în numai două săptămâni, pe când 
Linia Întâi română, a stăvilirii progresiei bolşevice spre mutarea lui Lenin la 
Luvru, la Piramidă, ducea lipsă de trenuri pentru aprovizionări, inclusiv cu 
muniție, numai eu, Despino, şi cu omul meu, sculptorul ucrainean Andrei 
Hurmuzacov din Dubăuţii natali mamei mele, cred credeam eu c-am rezolvat 
chestiunea Evitării antisemitismului fără evrei, ce s-ar naşte din suspiciunea 

persiflării intelectualissime a Jertfei românești în Răsărit, pentru dezrobirea 
fraților noştri întru ortodoxie ruşi, de sub jugul roşu bolşevic. Da-da, Mănăstirea 
de la Miorcani este singura soluţie pentru o poate dorită de toţi reconciliere, de la 
mic până la mare şi de la mare până la mic, prin paradoxul excepţiei care confirmă 
regula, că se spune că se zice că l-am reprezentat involuntar, seamănă mai dintr- 
o parte, pe Mareșalul desfigurat ca Sfinxul Bucegilor, fiindcă de s-ar fi oprit exact 
pe Nistru, cum îi recomandă toate dădacele, atunci din necesități evidente 
militaricește chiar și pentru un mic caporal, Hitler ar fi ocupat pe loc întreg 
potenţialul românesc, cel atât de consistent în vin, petrol, grâne şi carne de vită 
de tun, de să fii a doua forță în contra totalitarismului marxist şi a patra în contra 
celui hitlerist, rezultatul paradoxal al istoriei contrafactuale fiind că nomenclatura 
nazistă şi securiştii e1 mai ai dracu ar fi avut plăcerea de a — în caz cripto-antisemit, 
al opririi noastre să digerăm — extermina, ca la Salonic şi în răsfăţata Occidentului 
Ungarie etern horthistă, întreg elementul evreiesc din spaţiul carpato-pontic- 
danubian, adică a patra comunitate după cele din SUA, Polonia şi Rusia lui uncle 
Joe, din acest tragic punct de vedere, mă Muhală, reieșind că uitații noştri morți 
făcuţi gelatină sub şenile la Cotul Donului și în Stepa Calmucă, dacă n-au izbândit 
în dezrobirea fratelui rus din cătuşele roșii bolşevice, măcar au făcut să 
supravieţuiască în vechiul regat dintre Dunăre şi Prut câteva sute de mii de evrei, 
cum nicăieri în Europa lui Himmler nu a mai fost cu putinţă, după observația mea, 
Clara, ceea ce poate genera reticență fiind doar prezentarea stângace a 
evenimentelor, în primul rând, tot evocând noi numai pogromurile, Odessa şi 
Transnistria, să nu reiasă că românii n-ar fi avut Dreptul de-a apăra integritatea 
României Regale Mari, mergând până în fundul pământului ca să-i zdrobim pe 
împilatori, cum au procedat în principiu şi străbunii noştri romani, dar şi 
americanii lui Roosevelt când au traversat Atlanticul şi Mediterana, ca să-i 
omoare-n pivniță pe unchiul Alec şi pe tanti Meli, după cum, în principiu, nici 
dreptul de a globaliza româneşte întreaga specie dupe planetă nu ne poate fi 
interzis numai nouă și nici măcar condiționa sau limita, fără a inocula şi a trezi în 
adevăratul patriot puternice resentimente, ca în sfertodoctul de Alin Vişan la 
volan. În principiu, sincer mărturisindu-mă, Clarissa, că doar nu mă pot erija în 
megafon pentru alții și mai ales pentru morţii în câmpul de onoare sau pentru şi 
mai morții din lagărele de exterminare sovieto-anglo-americane, eu nu ca să ucid 
copii, femei şi bătrâni, cum am zărit, printr-o fereastră de încartiruit cineast nazist 
la Kiev, convoiul târându-se cu demnitate cumva solemnă, ca într-un film mut, 
spre Babi Yar, am refuzat să mă sustrag Războiului Sfânt, ci pentru că eram 
convins că trebuie să-mi aduc obolul la a implementa o ordine nouă în Răsărit, 
împingând hotarul românesc până la Bug și făcând din Odessa noastră sora 
geamănă a Brăilei, ducele Armand Hrestic şi apoi rafinatul conte de Langeron 
recunoscând deopotrivă, în memoriile lor, că așa cum Egiptul lui Herodot este un 
dar al Nilului, așa şi Odessa noastră-i un Dar al Basarabiei, o consecință portuară 
a prisosului de grâne ce umpluse Imperiul Țarist după anexarea din 1812 şi 
trebuiau vândute de negustori greci, evrei, armeni, francezi şi englezi, portughezi 

şi de alte naţionalităţi, cu o vie curiozitate studiați de poetul chișinăuian A. S. 
Pușkin, care n-avea voie să călătorească în Europa, nu cumva să se contamineze 
de filfizonism, iară după înfiriparea unui stat tampon, cu capitală la Harkov mai 
degrabă decât la Kievul ce aşa cum arată și geografa cernăuțeană Galina Cobiliţă, 
botezată de bunicul meu de la Dubăuţi, preotul Antonie Suceveanu, a căpătat după 
momentul leremia Movilă sau Pierre Moguila sau cum îl chema pe mitropolitul 
din vremea înstăpânirii Ducăi Vodă până la Ecaterinoslavul redenumit ulterior, 
întru cinstirea vrednicului arhiereu moldav, Dniepropetrovsk, pe Nipru sau pe 
Don, nu m-aş fi lăsat până n-aş fi redat ruşilor libertatea totală, adică un nou Țar, 
fiind perfect convins, Isadora, c-aş fi fost şi-n asentimentul Reginei mele Maria 
şi al Regelui meu Ferdinand, dacă, pentru că după detronarea din 15 martie 1917, 
iată de ce o statuie a Țarului Nicolae al II-lea are candelă și flori în incinta ctitoriei 
mele de la Miorcani-pe-Prut, fiindcă augustei lor îngrijorări exprimate epistolar, 
după ce aliaţii din Antantă AU RECUNOSCUT instantaneu noul regim 
republican! le-a răspuns cu mişcătoare aplecare spre o reconciliere româno-rusă, 
fără a se mai menţiona Tratatul Molotov-Ribbentrop-Churchill-Roosevelt, nici 
chestiunea Tezaurului, cum că que le bon Dieu vous benisse ainsi que le peuple 
Roumain et que le Seigneur vous accorde la victoire finale et la realisation de 
foutes vos esperances, cum a şi gravat în bronz coclit, pe micul soclu al 
cenotafului, mânuţa roz de domnişoară, a gingaşului colaborator al lui Andriuşa 
Hurmuzacov, domnul Eugenijus Mi5kinis, autor al unei excepționale peisagistici 
de călătorie dintre cele mai sprâncenate, prin Curlandia, autorul încă şi mai autor 
al acelui pandant galițian întru Abjecţie care mi-i, la Guernica bolşevicului 
Picasso, Parada învingătorilor la Brest, organizată de Beria şi de Himmler în 
septembrie 1939, asociere în vederea comiterii de infracțiuni care s-ar fi putut 
evita, în plan european şi global, dac-ar fi ascultat, în 2 octombrie 1938, Playboy 
al II-lea de Tata şi ar fi atacat primul, spre Odessa-Lambrino şi spre Varna- 
Duduia, ca şi spre Buda-Pesta, silind să se demaşte pe toţi şi aburcând Istoria, de 
pe pista actuală jegoasă, pe un alt făgaș, dacă nu pur, măcar mai cult. 

Într-un secol douăzeci caracterizat prin progrese remarcabile nu în ale 
armoniei, ci în ale unei big diversități de varietăţi timbrale capabile să satisfacă 
cele mai capricioase gusturi preocupate cu adevărata senzaţie de sunet, de la 
bătaia îndepărtată și înăbușită a tunurilor de câmp până la sfârâitul în tigaie a 
cărniţei de copil pe foamete, o adiere dinspre poalele suflecate ale Pădurii Negre 
survola Rinul cel domesticit-canalizat ca şi Rhonul lui Van Gogh, răvășea 
frunzişurile ruginii ale lhvezii ghizdaviene de la Sonnenheim și se dizolva în 
încăpătoarele văi cu vaşti codri de foioase roşii ale Vosgilor noştri. 

Porumbeii din podul grajdului alsacian tipic, ce adăpostea puţinul cât 

realizase desțăratul pictor din instalaţia Capela Timișorenilor, îşi numărau la 
nesfârşit puii ca pe bobocei. 

Vreme de beţie. Bilanţul de toamnă târzie al proprietarului nu era unul 
dintre cele mai fericite. lată de ce, pe un pled cazon, din păr aspru, de cal 
rechiziționat și mort departe de ţara unde a fost fătat şi potcovit, el sta-n livadă, 
întins pe spatele cu dureri de şale perimate, ca pe o estradă ce-ar fi putut cobori 
oricând, în acordurile wagneriene de rasă superioară, spre lăcomia de cărnuri 
dezosate volatile, deshidratate, rămase fără euri, a crematoriului. 

Ceafa cu zbârcituri romboidale şi-o ţinea rezemată de o coadă de hârleţ, 
cum pe o pernă de lemn își protejează o coafură sofisticată, pentru serbările 
biruinţei asupra Americii, Satoko, nevasta domnului colonel Kamikadze. 

lar creierul său gândea iscodea pentru fiinţa sa artistică ce recepţionase 
lovitura, dinspre ce parte a venit! 

Un neobişnuit lung articol în ziarul electronic local demascându-l vecinilor 
prea amabili cine este el de fapt, grădinarul, dacă încă n-au aflat. Viaţa lui nu e 
deloc clară ca oglinzile lacurilor din Vosgi când se reped vitele să se adape. 

În primul rând, că €... român deci neglijabil, ceea ce în general se ferise să 
declare unor alsacieni get-beget. În al doilea rând, că el e considerat gauleiter-ul, 
prin liste de cărți bune, lider spiritual guru ceauşist al întregii mișcări 
neolegionare marxiste naţional-comuniste din Balcani. În al treilea rând, că nu 
degeaba a fost încadrat la 5 ani de Romlag sub Dej, muncă silnică la Canal sub 
distrofie și oportunităţi de Reeducare, deoarece în războiul așa zis sfânt, băga-mi- 
aş ruşinea-n el, nu numai c-a servit ca fotograf ocazional regimul militar fascist 
la Ministerul Propagandei, a cărui cenzură nu defeca decât comunicate seci, 
căcăreze de iepure, neilustrate, în subordonarea odiosului general ideolog dejist- 
ceauşist-iliescian Horea Bratu, dintre care doi-trei colegii banditului mulți era să 
fie împuşcaţi franțuzeşte de maquisarzi, alții condamnaţi pe viaţă cu confiscarea 
totală a averii, atât pentru ei cât şi pentru urmaşi, legislaţie ce a inspirat recent pe 
radicalii ce-o vor aplicată păduchilor cocoţați în capul Ţării “. 

Moşierul reacționer o mers pe front, a trecut Nistrul în războiul criminal, 
deci comandând oarecum masacrele alea sau, ceea ce e același lucru, aprobându- 
le, în van dând el vina pe germani, ucraineni, maghiari și ruşi sau opunând pueril 
ca alibi un interviu luat la Harkov, în a treia decadă a lui octombrie 1941, marii 
violoniste sovietice Daria Maximovna Riumina, spânzurată ulterior de cekiști şi 
ceişti, şi ea, pentru colaboraţionism orizontal nu cu un neamţ mândru din Vest, 
eventual austriac din spaţiul Schengen, ci cu un nespălat de ofiţer valah, hoţ de 
cearşafuri de la minerii din Krasnodon. Cât despre apărarea lui ridicolă că doar a 
survolat Transnistria în drum spre Volga şi Caucaz, fără a şti nimic, no comment! 

Era o lovitură de imagine abil calculată acid, şi perfect țintită, şi Marius, 
stăpânul de la Sonnenheim, nu se îndoia că în spate se ascunde mâna lungă a 
dușmanilor săi din ţară. Știa că, potrivit obiceiului locului, ro-intelectualii te 
omagiază pentru întreaga activitate mai mult postum. Pe când — demolator! — te 
bagă-n seamă viu doar dacă ai cumva Validarea Occidentală, în postromânism cu 

rea intenție politică nemaifuncţionând instituția criticii, din motive de dezinteres 
public şi de interes politic, al baronilor locali şi al aventurierilor, pentru 
Inversiunea Valorilor, fabricile de diplome oferind piloşilor până şi doctorate 
false. Mai voiau poate şi alții acele diplome, decoraţii, onoruri ce pictorul le 
considera deșarte fără Eliza, şi mai ales premiile, cecurile scrise cu cerneală din 
lături de la spălarea de dolari murdari, bani de care Van Gogh din Ziduri nevoie 
nici c-avea, că-i aloca Theo din California mai mult decât şi-ar fi dorit, după ce o 
lăsase mai moale cu domnişoarele de pe malul Senei şi căuta să atingă-n 
serenităţile senectuţii, deplinul calm faraonic în care să-l găsească Doamna 
Moarte, în lanul de grâu de la Auvers-sur-Oise, chimizat, erbicidat şi falsificat 
genetic de depăşea-n boi secara hitleristă de la Berdicev, pictată deja de Șişkin la 
Elabuga Ţvetaevei, care a fost, 6 august 1941, scrie biograful neoficial, cea mai 
fericită zi a vieţii sale de a dat mâna cu celebrul Hitler, ajutându-l pe vipoi să se 
caţere în carpen, deoarece inginerul ducea dorul, în stepele Rusiei, de Refugii 
Alpine, de unde vezi cu adevărat în jos, cu binoclul, omul exact cât este el de 
microb ca atom statistic, mai mic şi decât cât biet român săracul neprimit dincolo 
de Cortina de Silicon. 

— Ha! Hitler, acest cizmar. Care n-are nimic dacă era cârpaci la Gori. 
Tocmai că are ceva nenorocul că n-a rămas meșter cizmar! Nici popă ca Stalin 
cel vizitat la Kunţevo, la biserica Sfântul Berchtesgaden, în 6 august 1943, de 
Pobreajen, să-i ceară solul Marius, als Homo solus, gem de afine şi Ardealul, 
contra unui volte-face tentant, care ar da Cominternului nu doar Bucureştiul, ci şi 
Sofia pentru Dimitrov şi Belgradul pentru 'Tito, poate chiar Atena pentru Nikos 
Beloianis. Un monstru dogmatic dialectic, gazda. Care şi-a descoperit târziu 
monstruozitatea, muncind neobosit. Și cât este ea apreciată, pentru câte ştie, de 
colaboratori, de Lenin în primul rând, şi apoi, în rânduri-rânduri, de către 
muncitorii și intelectualii euroatlantici ai lui Marx! 

— Adică, susţin vânătorii de donaţii de la Augustus, eu am fost boier cu 
conac, un fel de Hitler român, Dorothea! Şi doar i-ai studiat cu ochi mari, genoși, 
migdalaţi, banala-i biografie: veleitarism pictură-arhitectură, apoi războiul 
expresionist, unde se comportă, hm, onorabil, suferind chiar şi pierderea văzului, 
când este GAZAT de îngerii anglo-franco-americani. Un butoi de ură. În care s- 
ar fi putut autosufoca, precum genialul savant renascentist român Raul Lecca în 
Tineta Reeducării de la Piteşti, încadrat la ajutor legionar doar pentru că a 
comentat la Fadeev - Tânăra Gardă, două volume, Cartea Rusă 1948, cum că el 
nu crede că ofițerii regali români le şterpeleau minerilor din Donbas, cearșafurile, 
ca să le trimită la Bucureşti, la curățătoria Nufărul din Dumbrăviţa. EI ştie că un 
ofiţer regal nici n-avea permisie să se-nsoare cu o fătucă fără zestre babană. Dar 
aceleaşi bestii aliate puteri cu interese rasial globale, ah, au limitatără-n '20 
extinderea României mele Regale Mari măcar până-n toată Tisa, deci nu numai 
spre bolșevicii lui Bela Kuhn, ci și spre partizanii sârbi declanşatori la Saraievo 
ai Războiului Expresionist. În schimb, alde Hoover, alde Wilson, alde Lloyd 
George, alde cotoiul Clemenceau, se puseră a pedepsi în 1919 la Versailles nu 

imperialiştii cocoțați în căpățâna Germaniei, pe făcătorii păcii de bandiți de la 
Buftea, ci împinseră la mizerie 1929 pre Neamul German în întregimea lui. Poate 
sunt eu cam incoerent, ca un cocainoman, dar așa ajunse lăsatul orbete la vatră în 
republica weimăreană să-şi descopere calităţi de inflamabil Orator, unele ţinând 
de iluzia colectivă produsă de sucurile gastrice fără obiect, altminteri, pentru 
hollywoodianul fain hrănit, ca și pentru rozătorul de arhive, toată acea lătrătură 
nu poate stârni azi decât râsul... Râdem noi, dar însă totuşi, pe foamete acută 
cronică, ea duce direct în sânge şi în fum de om, ca orişice ameninţare cu forța. 

— Da, l-am cunoscut pe Marius Ghi! Mi-a fost contemporan ca şi Hi. Dar 
asta nu e totul! I-am studiat cu atenţie dosarul de cadre, cam când i s-a propus de 
către Petru Dumitriu şi Yves Montand, angajat ca zugrav la noi şi apoi ca ebenist, 
să se înscrie în Partidul Muncitoresc Român, la organizația de bază de la 
Complex, când mă angajase contabil-şef taică-tu, Dumnezeu să-l aibă în pază pe 
preabunul meşter Samson Honig! RIP. Mai beam cu ei pe la Bufetul Expres... 

— După Canal, întâi paznic şi mozaicar, la 1954, ce artist vizual mai putea 
fi Marius, mă, cu degetele alea insensibilizate de târnăcop?! Apoi, când cu 
Dezghețul, fotograf necalificat, pe la 1956, de portrrretiza pentru panouri de 
onoare fruntașii, fruntaşele, după exemplul fotogenic al Uniunii Sovietice, care 
promova în războiul rece antiamerican Stahanovista, nu puritana, nu purisanca, 
nu pe Madonna, care e cea mai leninistă dovadă că nu există niciun creștinism 
american serios, fiindcă de-ar fi supravieţuit, n-ar fi tolerat stareţa feministă 
Zosima ofensa lubrică, ci un inchizitor costeliv şi spân, ca popa Tani al meu, ar 
fi impus pieţei de excitanți video să n-o poată comercializa decât sub vreun nume 
obscen! Nu supremul serafic. Ca să nu mai postez ca creştin că amu două-trei 
secole ar fi fost arsă goală pe rug, pentru asemenea blasfemie, cu nuduri cu tot 
din expunerile tinereţii, de are și Jenică Noveanu două reviste din 1985, de la 
tutungeria ABC Sfântu Gheorghe, şi a tot frecventat-o duminical, sub albumul 
Like A Virgin, de asurzeşte manelele vecinilor săi din Ferentari-Rahova-Laika, 
unde e piaţa mai scumpă ca-n Amzei, acolo-n zonă defavorizată având totuşi 
cetăţenii de unde da la preţuri rigid cartelate bănişorii pe mărfşoare. Însă eu nu 
mi-am şchimbat părerili coolinare nicidecum de frica americanilor tăi, c-au ajuns 
cu tehnologiile lor securiste la performanţa de a fila prin sateliți întru a bumbăci, 
individual, după CNP, pe orişicare dintre pământeni, dac-ar bombăni la sex- 
simbolul lor, progresista Madonna. Deci eu nu voi crede nici în ruptul capului că 
un oarecine respins la admitere, ca Hitlerul tânăr, un amărât stradal, un poet ne- 
postmodern oengist, ar fi putut el de unul singurel unelti şi implementa un 
genocid sau chiar un război hibrid de jaf şi cotropire, fără a sluji astfel nişte 
Investitori Sstrategici mai şmecheri, capabili să-i reguleze, așă, di plăşere, pi toţi 
creştinii dupe planetă şi să inverseze proporțiile etnice oriunde au Ei interesele! 

— Ce ştie postacul ăsta, Claro, de Madonna studies, Madonna scholarship, 
Madonnalogia lui Leibniz sau de Madonna Phenomenon? Dă-l în mă-sa lui! 

— lată de ce, i-am spus atunci lui Ioil Borgiah, cârmindu-ne cămilele Stepei 
Calmuce spre bordeiul meu cu samovar de la Kotelnikovo, în concluzie, eu nu 

atribui lui Hi în general mai multă putere decât unui comsomolist, cu obrajii plini 
de coşuri, ce se masturbează pă Internet, autoinstruindu-se pe baze porno ce e 
liubovul! Adică să dai muie la sub 50 secunde de la dezbrăcare. El dă din mâini, 
se agită, rage, se ușurează, dar istoria e azi un teatru de război cu de o sută de ori 
mai mulți actori decât pe vremea valahului Kutuzov din Război și Pace. Şi, direct 
proporțional judecând, dacă Napoleon, naivul romantic burtos, şi însuşi Țarul 
(termen interzis, tradus de dejiştii republicani marxişti cenzuroşi prin... 
eufemismul Împăratul!) cu toată nomenclatura lui germană, Alexandru, nu erau 
decât nişte somoni mai afumaţi într-o colosală migrație, darmite sărmanu' Adolf 
ista?! Cum să credem cu putință, excluzând ipoteza hiperculpabilizării ca să ne 
scape pre mulți de răspunderi, cum s-admitem c-a putut, el, care, până să se 
stabilizeze la nemți Foametea şi primejdia cominternistă, nu realizase ca artist 
nici măcar cât Marius Ghizdavu Eu la aceeaşi vârstă, cum să fi uneltit ăsta de unul 
singur, mă, şi să fi dezlănțuit preventiv războiul criminal împotriva Uniunii 
Sovietice, neîndrăznit nici în vis de nimeni din Vest? Uniune ce, la 1939-1940, 
nu ingurgitase baltic, polonez şi românesc decât... cât o Franţă, ce? Nişte 
Galiţieni, nişte sapienşi de rase cam inferioare văzuți occidental, exceptând 
catolicii şi variaţiunile lor, ca să nu mai zic nimic de imprevizibilul genocid, căci 
agitația banalului antisemit mi se părea fără obiect, Ja cât de imperceptibilă era 
densitatea evreimii în Reich faţă de Lw6w şi Polonia, încât nu văzusem, chiar în 
1938, în Mein Kampf, şi chiar în faimoasele legi Niirnberg, de protecţia vaginului 
german față de sperma iudaică, decât simple trucuri propagandistice pentru mai 
strâns unirea gloatei inculte în jurul fasciei activului de partid totalitar! 

— Pur şi simplu hăţurile viitorului germanilor i-au scăpat din mâini, ca 
tensionate de armăsari isterizaţi de primul piuit de katiușă, Liz, — tu ai grijă să nu 
vorbeşti şi la farmacie de toate acestea!... Vremea, sport, mode, sănătate, atât! În 
politica externă, toate i-au mers până când, după nimicirea Franţei cu 
neprecupețitul sprijin material, moral şi telegrafic sovietic, n-a avut de lucru şi s- 
a pretat la a-şi crea obligaţii şi prietenii mărunte, agăţând România ca pe o vită-n 
cârlig şi decupând câte-o ciozvârtă sângerândă şi aruncând-o potăilor hiene 
vecine, moment în care şacalul Molotov s-a pomenit între fălci cu o halcă nesperat 
de mare şi s-a dus cu ea, dând din coadă, la Stalin, găsindu-l încă o dată înlăcrimat, 
ca de câte ori îşi aducea aminte, la o vodcă, de cum i s-a sinucis iubita uitată nefu 
din securismul muncii lui de noapte, ca birocrat sovietic pur sânge insomniac. 

— Înţeleg, realiză priceputa spiţeriță din Tatar Bunar, Eliza, căreia datorăm 
cu exces la miligramaj, excesiva longevitate cu mintea întreagă a celebrului artist 
vizual român din Sonnenheim, Alsacia. Când ochișorii noştri, Marius, se 
potriviră, în 8 noiembrie 1941, la Parada Anexării Odessei, eu aflându-mă în 
Tribuna Văduvelor negre, care ar fi trebuit să cuprindă vreo cincizeci de mii de 
invitate, iar tu erai cu videocamera printre taburi, ah! cât m-a impresionat aerul 
tău grav la acea serbare măreață, numai mult mai târziu adunând cu suficiente 
date semnificative despre tine şi, după ce le-am analizat complet, mi-am încropit 
o imagine alb-negru că, de onomastica ta, tu ai tainele tale multe, de Artist nu de 

bărbat, şi prăznuiești diferite întâmplări, între care şi sinuciderea, când tu iubeai 
pe Regina şi aveai douăzeci de ani, în alt 8 noiembrie, 1932, a delicatei doamne 
petersburgheze Nadejda Allilueva, tragedie despre care marele om de informații 
şi unchi Alecu Ghizdavu-Şaraga te-a informat cu promptitudine și risipă de 
documente, îndeosebi o poză a doamnei-doamnă Stalin, surprinsă pe-o uliţă 
moscovită iarna-n blănuri, derutându-te prin aerul... aristocratic, detectând tu, 
june aprig, o contradicţie serioasă, antagonistă, că de ce n-a luat în pat la Kremlin 
marele călău aliat şi ideolog stahanovist udarnik o sudoriţă fesenistă de 120 kg! 

— Aceasta și este problema cea grea, Liz! Grigore Căinaru re-scrisese 
românește Război și Pace, 1681 pagini, adică patru romane, lar Horea Bratu nu 
m-a înţeles şi n-a pus rezoluție pozitivă, să mă finanţeze şi pe mine. După 
Războiul Sfânt, Cătușe Roşii şi Odessa în flăcări, toate trei filme azi interzise mie 
în RO, de cenzorii voluntari fanatici postCea, eu propunându-mi a încheia 
Tetralogia cinematografică a Demnităţii Românești cu un al patrulea opus 
răscolitor, zis Bijuurile Reginei Maria, adică cum arătau Krupskaia, Polina, 
Nadejda, Liudmila, Zoia şi alte neveste cominternist-feseniste gătite cu ele. Deşi 
inițial mă excitasem imaginând o completare la un film iliescian cu Triunghiul 
Morţii, despre Mărăşeștii lui Constantin Kirițescu, dirigintele meu de la Liceul 
Sfântu Sava, mozaicu heterogenu cu Sergiu Eisenstein Nicolaescu, artificieri şi 
nişte țerani, general pandur Cambrea în rol mareşal Averescu, lătrăul Vadim 
scenarist, A 1 ca Bancorex finanţe, Maia Morgenstern pusă să bocească, cică Wiki 
zice până şi Mircea Badea CNN-A3 figurant, reieşind că Regina-mi Maria, 
NEÎNFRICATA, plângea ca ortodoxa în faţa răniților, de mila lor, în loc să ia 
măsuri chirurgicale gen Prinţesa Ileana la spital la Bran, hopa, dar şi că doamnele 
Înaltei Societăţi tot inculte şi curve sunt drăcuite ca-n stalinismul cincizecist al 
lui Petru Dumitriu, Zaharia Stancu şi Baranga larbă-rea, exprimându-se ele, 
indignând publicul target fesenist, ajutându-l de să voteze perpetuu emanaţii lui 
Brucan, cum că Ecaterina Teodoroiu asta e nebună, fă, nebună de legat! 

— ŞI eu, şi eu am şi protestat că de ce, pentru temperamentul Reginei mele, 
n-au angajat fie și pe tupeista Madonna, care tocmai filma-n Budapesta noastră 
biografia foarte romanţată a seraficei Evita Peron, ce ca Che, ca argentinian, aş fi 
interzis-o-n toată America Latină, catolicește neputând juca... oricine sexy roluri 
de superioare ființe sfinte Gloatei, care Gloată ca întotdeauna nu s-a ales cu 
nimica, prăbuşindu-i-se-n debut de nou mileniu toate economiile-n Buenos Aires. 

— Domnule general de propagandă Horea Bratu, sunt locotenentul de husari 
dragoni roşiori Marius Ghizdavu, de la Ziduri şi Sonnenheim, permiteţi să 
raportez! Aseară, am sărit cu El-Zorab al meu gardul cazărmii din Cotroceni şi 
am petrecut copios în Uranus la Glagoveni, la adevărații Glagoveni! Adică Dora 
mea şi cu Grig, cel neconsolat că doctor Lecca l-o făcut marineeer pe Rudy al lui, 
de-l voise moştenitor imensei acuplări a averilor de la Leonida Cârnăţaru şi 
Dezvoltatorul Imobiliar Nae Lugojanu. Au făcut ei ce-au făcut, s-au milogit pe la 
statueta Madonnei din Biserica Italiei fasciste de lângă Scala, şi acum e iarăşi gr€, 
o să nască în 4 martie 1944 pe Veronica (Vera), iar în 26 ianuarie 1946 pe Otilia 

(Otla), marcând prin sacre scursori amniotice, ce? Ruperea apelor frontului nostru 
galițian-transnistrean, pe de o parte, şi consecinţa ei strategică firească, pe de altă 
parte, frângerea ca un vreasc pe genunchi a dârzeniei românești, aplicându-ni-se, 
ca şi fratelui ucrainean, sub pretextul secetei, o FOAMETE de să mănânci pateu 
Holodomor din ficăţel de copil, ca în Harkovul industrializat al Murocikăi mele! 

În deplin acord cu interesele reci americane, stelele albe oglindindu-se-n 
confluența râurilor Harkov, Lopan, Udi și Doneţ! Indiferente, solemne. 

Geaba explicându-i eu lui Honourable Hurie Hurry, slobozi-m-aș între 
buzele-alea unsuroase de icre negre ruseşti de la Caspica noastră deltă-n Capşa, 
că noi românii n-are sens să ne curriculăm Trecutul cu vreun 1956, 1968 sau 1980 
(toate posibile fiindcă ţineau de Dezgheţ, de emoţii în partide comuniste!), din 
moment ce noi am combătut bolşevismul primii, cu jertfe enorme, la Stalingrad! 

Şi era şi Gary pe-acasă, fudulindu-se ca şi cum l-ar fi văzut verişoară-mea 
Elvira cu decoraţiile româneşti şi naziste-n piept, cavalerească răsplată c-a 
penetrat primul în Ialta noastră, salutându-ne pe Skype la chiar grandioasele 
parăzi de la 8 noiembrie 1941, când se consfințea întregirea Moldovei până la 
Bugul nostru, victoriosul avans spre Caucaz şi anexarea de facto a Crimeii, pentru 
a răscoli gropile comune, cele semănate cu sârg, fiind rase disprețuite pe-acolo, 
de către şeful Terorii Roşii la 1920, tot Bela Kun, ajutat de Rozalia Zemliacika, 
vreo 70 000 de împușcați, resturi Wrangel, după Lenin OK, irecuperabili sovietic! 

— Bela Kun, B6la Kuhn, Bela Hun! hohoti dând pe spate fruntea-i de delfin 
veşnic treazul doctrinar Bratu. A trecut vremea, Pizzacolo, când mai avea un 
oarecare sens să ne războim propagandistic cu Stalin cel Harnic. De-amu, după 
Stalingrad şi Kursk, e total limpede sportiv ca război că utilizarea potențialului 
nazist contra fascismului stalinist, pentru redobândirea Moldovei până la Bugul 
nostru, este o strategie falimentară și, cu necesitate de oţel de tanc, se impune ca 
Maiestatea Sa Regele Mihai, ca şi forţele politice responsabile, să se orienteze 
invers, spre alte flamuri, recurgând la cinica metodă anglo-americană!... 

— Sovieticii să-şi verse sângele pentru noi. Să recuperăm, dară, Ardealul 
şi Balcicul! Să anulăm odiosul Diktat de la Viena, prin care Axa, europeană, — ce 
scandal! — poate şi ca să facă pe plac japonezilor, ne-a impus tocmai nouă, latini, 
concesiuni teritoriale către asiaticii infiltrați mişelește în spaţiul burebistan, întins 
de la Alpi la Caucaz. A venit este marele timp să tragem toate clopotele, să-l dăm 
jos pe amiralul Horthy Mikl6s, cum odinioară pe Bela al XIII-lea, zis Bela Kun, 
acesta şi fiind rolul nostru românesc providenţial în acest colţişor de Europă, să 
restabilim stabilitatea dărâmând regulat regimurile totalitare de la Budapesta! Iar 
pe Prinţul Kiril, care conduce Regența la Sofia trebuie să-l avertizăm diseară că, 
la Pace în 1947, Biruitorii vor specula crunt o afacere neinspirată, c-a primit de 
la Hitler bijuteria Balcicului, considerând-o ăştia suficient câștig de război al 
Bulgariei, căreia 1 se va decupa astfel, în favoarea Greciei, ieşirea la Marea Egee 
prin Tracia, cu tot cu, abia ocupate în 1941, insulele geto-dace Thasos și 
Samothrace, iar 150 000 de bulgari vor fi expulzați pe vecie spre nord! Și, mai 
rău încă, dacă la Bucureşti Vîşinski va negocia pe îndelete şi respectuos cu Regele 

Mihai pentru 6 martie 1946 guvern plugar, vai, deja pe la 1 februarie ialtez 1945, 
vor fi ciuruiți, direct în Cimitirul Central din Sofia, însuşi M. S. Prinţul Kuril, 
ceilalți regenți, miniştrii, consilierii regali și 67 deputaţi! Haraşo revuluție! 

— Mai rău ca la noi. Dar bine, domnule general de propagandă, dacă anglo- 
americanii ne bombardează din 1943, și pe noi și pe bulgari, atunci Tetralogia 
mea cinematografică wagneriană Războiul Sfânt rămâne-va o Neterminată! Și nu 
ştiu nici dacă Grigri va mai continua Tetralogia tolstoiană. Să nu reiasă atunci că 
românii au mai puţine drepturi la Reunire decât germanii sau înşişi ruşii! 

Dădu din umerii solzoşi de birocrat, a neputinţă legală. Se pronunțase. 

— Şi atunci, Isadora, din controversă cu romancierul de Război Sfânt 
Căinaru, eu am urât întâiaşi dată România. Am zis să fug prin Nucşoara, spre 
Sibiu, Timişoara, Vukovar, Zagreb, Maribor, Graz, refuzând deci tentanta ofertă 
a Căinarului, să ieşim noi doi mari artiști la linia întâi, în întâmpinarea Anei 
Pauker, să ne predăm festiv, să fim reeducaţi de niște proști şi înrolați în Divizia 
de panduri marxiști Tudor Vladimirescu, pentru a urca în deceniile ce vin pe 
diferite nivele ale nomenclaturii, ca bolșevici de omenie, limitând pe cât posibil 
Sus răul ce s-ar putea naște dacă, așa cum anticipa şi bine informatul Hitlerilă, 
anglo-americanii ar ceda lui Stalinel toată Europa Galiţiană, până la Trieste- 
Liibeck. Nu, Dora, nu mă interesa deloc a nu mai fi eu eu însumi! Era şi periculos. 
Cunoşteam la perfecţie maşinăria marxistă: originea mea intelectual-podgoreană 
mă încadra la Dușmani strecurați în rândurile partidului. După folosire, aş fi fost 
împuşcat sau gâtuit sau măcar marginalizat, la a doua sau a treia Epurare. 

— Dar e totuşi premonitorie această glossă a Căinarului, pe propriul proiect 
de Războiul Sfânt, cum că fluviu-romanul său se poate scrie în 4 volume lungi 
fără niciun pic de apologie a Mareşalului Antonescu, și fără a detalia mai deloc 
Bătăliile întru a reda epic Froismul Românesc, ademenind la lirism şi pe istorici. 

— Păi, dacă se limita şi el doar la o secţiune prin Inconştientul Hrăpăreţ al 
patriotismului Neamului Rusesc agresat de imperialismul franțujilor, Lev Tolstoi 
lua sigur Nobelul până-n 1910 cât a trăit, toți cei 11 laureați rivali fiind azi practic 
uitaţi, cu excepția galițianului nostru californian Henryk Sienkiewicz! 

— Ehei, frate Marius, ca să poată supravieţui până la 31 octombrie 1956, 
când americanii au alungat pe imperialiştii anglo-francezi de la Suez, cedând însă 
Cominternului Budapesta noastră, numai eu ştiu câte compromisuri a trebuit să- 
şi asume bietul Grigri! Totul pentru Dora, pentru fetiţe şi pentru a salva casa cu 
magnolii din Uranus Montmartre a Glagovenilor. Soarta fiind că focosul ei frate 
Gary căzu în Războiul Sfânt și, în postromânism, ni se pişă mancurții pe ciolanele 
lui de geniu inginer auto de-ar fi lucrat azi la Ferrari în scuderie, cu Ayrton Senna 
de la McLarren şi cu Michael Schumacher de la Lăstun-RSR, iar fetili Dorei, una 
Vera şi-a găsit fericirea atomică la Dubna, alta Otla-n Canada c-un lingvist, iar 
nepoata Malașa, ca şi nepotul Gregor, necatadicsind, dacă nu se băga doctorul 
Cezar Bogza cu avocaţii, nici măcar nu inițializau lăcrămație să li se restituie unde 
au avut ei imobile și-a demolat Cea, pentru Hardughia Poporului. 

Dinspre casă, chiar veni miros patriarhal de fabrică de pâine pe vatră. 

Marius Ghizdavu zăcea pe propria-i iarbă, cu plăcile dentare rânjite fioros 
spre cerul alsacian, cucerit de taică-su văduv nu cu sabia trasă, ci cu sulenderul, 
căsătorindu-se în secret cu vârstnica dar romantica Friederike, Frida, văduva 
preotului din Sonnenheim, care l-a ea multiubit, chiar după ce Dorul de România- 
] întoarse la Ziduri, moştenire lăsându-i nebuna întreagă seculara proprietate, spre 
consternarea unor rude risipite, de la Kiel și Hermannstadt, marxista Dorothea 
fiind cea mai avană, mai depărtată şi mai neavenită pretins moștenitoare... 

După Stalingrad, ba chiar după Kypckaa GurBa, Marius Ghizdavu ar fi 
putut deci emigra ușor în această Alsacie mai mult decât replică a mediului natal, 
unde să picteze cu o productivitate debordantă, mai având şi Ceva de spus, cu 
asupra de măsură. Cum şi lângă Antibes, avea, în Les Moulitres, Villa Oblomov 
a unchiului mamei, Isidor. Dar în octombrie 1943, s-a încăpățânat a-l ispiti pe 
Dumnezeu (|), ia să văd Euuu dacă-s predestinat a mă exprima Homo solus ca 
galițian într-o Republică Sovietică Socialistă Română, încât a rămas de-a fugit, 
în etape, peste Baltă la Baltimore, doar fratele mai mare, Augustus, Virginica 
nevoind să nască băieți decât pe pământ american, doar astfel posibili preşedinţi. 

Adică povestea spune că Grig s-ar fi îndreptat spre Prut, în întâmpinarea 
Anei Pauker, cum boierii pe domnitorul avizat de Poarta Otomană, pe când 
Marius s-ar fi tot dus tot către Apus, parcă evitând-o, făcându-se agricultor la 
Ziduri, să poată trimite saci de alimente în căruţă cu coviltir, refugiaților (inclusiv 
răniți) ce-i va ajuta Prinţesa Ileana cu Doamnele Române, la Braşov şi la Bran.. 

Era însă riscant: americanii nu debarcaseră la Balcic sau la Ecrene şi, 
strategic tâlcşoind, nu era exclus ca Adolf Hitler, cancelarul ales al Germaniei, să 
încheie el prin surprindere un Armistiţiu cu Țarul URSS, uncle Joe, aflat la al 
cincilea din cele șapte-opt mandate de Vojd ale sale, înţelegându-se ei ca 
tăvălugul de tunuri şi carne de tun al Armatei Roşii să ocolească Reichul ruinat, 
pentru a avansa ca-n brânză până la Atlantic, restabilind sovietic... democraţia la 
Paris, Madrid şi Lisboa, — malgre nous, Alsacia și Lorena rămânând în acest caz 
în partea sovietizabilă UE, din respect total pentru Carta Atlanticului. 

Bine, veţi obiecta din căpăţână, dar atuncea de ce n-a ajuns domnul Marius 
al lui Ghizdavu să se reţină total de la criminalul război antisovietic, antiamerican, 
antibritanic şi antifrancez, chiar de la începutul epopeic din 22 iunie 1941, dacă 
zice că-i era frică de cârdăşiile diplomaților imperialişti? 

Răspuns: pentru că între locotenentul de cavalerie cruciat al începutului și 
între căpitanul de propagandă fotograf de la sfârșit este o mare deosebire, ca între 
două specii diferite, ca între scorpion şi cameleon! 

Pe scurt: în iunie 1941, Marius era un artist fără operă, iar după Stalingrad 
după Kiev, când liderul bolşevic a omorât, ideologic, aproape un milion de soldați 
ca să recucerească festiv orașul lui Petru Movilă la 8 noiembrie 1943, „în cinstea 
lui 7 noiembrie 1917”, el era tot om fără operă, cum l-a şi surprins catastrofa c- 
au ajuns securiştii şi prop-agitatorii din nou în Basarabia şi Bucovina, la martie 
1944, încât Ioil Borgiah, de la Piramidă, de la Cairo, auzea pe anglo-americani 
hăulind către Carpaţi, că: Bolșevizaţi-vă! Bolşevizaţi-vă! Bolșevizaţi-vă, mutu- 

vă-n curtea bisericii de ortodocşi puturoşi! Marxismul e un mod blând şi logic 
de a industrializa țările înapoiate. Aşezaţi-vă liniștiți la locurile voastre! 

Că altfel, noi o să vă bombardăm zi de zi. Şi nocturn. Şi pe voi, şi pe 
bulgari, de-o să v-adunaţi de pe jos oraşele, târgurile, ştetlurile şi lăcașurile 
incorrecte evanghelic ca pe nişte măsele boxate de Joe Louis sau Muhammad Ali! 

Deosebirea dintre omul fără operă de la 1941 şi ciolovekul fără operă de la 
1944 constând însă în faptul că măcar, în cei trei ani de luptă necurmată, el 
realizase, agonisise, skill-uri, cam cât rivalul său în arte, peisagistul citadin Hi, în 
patru ani (1914-1918): ce nu reuşise a acumula boem, în bibliotecă, muzeu, bordel 
și cafenea pe Sena, câștigase ca fotograf pe Prut, pe Nistru, pe Bug, pe Nipru, pe 
Don și îndeosebi pe Volga, în sfârşit avea ceva de spus, şi cum, — era cineva! 

Adică, şi aici ne asemănăm, Clarissa, am înţeles Ecuația Reeducării, 
testamentul postevanghelic, hă-hă! postmodern laic militant! mânjit de 
matematicianul Raul Lecca pe-un mur piteştean, cu diaree terci colectiv: 

— Omul este o funcţie cu domeniul de definiție foarte restrâns, aproape cât 
un fel de fantă, pe axa divină! 

— Consecința, domnilor, a observat mustrător paşnica gazdă Irinuca, este 
că şi Hitler și Majdanekul, și Stalin şi Belomorul sunt perfect repetabile! 

— Cea mai mare surpriză, Marius, mi-a lăsat scris Liz în jurnalul ei de la 
Basel, un fel de impresii, ca şi cum n-ar fi cu totul cenuşă vărsată în Dunăre, la 
Sigmaringen în februarie 1986, o fost în Occident, pentru mini, să constat o 
manipulare a gloatei mai şinică, mai brutală şi mai ificientă decât pi la noi în RSR. 
Cel puţin Nea Caisă la foabrică se preface c-ascultă moțăind ce-i dictează, la 
lecţiile politice, Inginerul Brânză, iar pe urmă, compătimesc împreună cu gura 
până la urechi, descleştată de vreun desacralizant banc cu Bulă. Pe când, la 
fanaticii ăştia de-aici, totul e lecţie pe de rost învățată! Urmând a păţi disidentul 
exact ca Soljenițîn, organizarea unui boicot al tăcerii în jurul tău, dacă îndrăznești 
a gândi... incorect, ca de pildă a anticipa că democraţia democraţiei de... se-nchină 
la Madonna va reuşi unde au eşuat Hrușciov şi Brejnev, la transmiterea ereditară, 
de la tată la fiu, a funcţiei prezidențiale! Până la ereditare definitivă Bush! Și cât 
pe-aci, vei vedea, să urmeze soţia soțului, în solida familie Clinton! 

— Aşadar, totul mergea bine în civilizația euroatlantică: Germania fusese 
pedepsită pentru Pacea de tâlhari imperialiști 1918, impusă României Regale la 
Studiourile de la Buftea, unde se toarnă acum emisiuni distractive subminând 
autoritatea şi aşa problematică a polițistului Garcea, într-o ţară de aleşi hoți, Țara 
lu' Peşte, cum îi dzice norodul țării lui Papură Vodă. Progresul progresa peste tot, 
convergent global spre să o consumăm până la urmă toţi pe Madonna! Chit că e 
distonant să te închini şi la asta şi la Dumnezeul Fecioarei, fără să distrugi tot ce 
e mai impresionant romantic în armonia Umană: sensibilitatea Pithecanthropului 
de a se pocăi făţarnic dinaintea Madonnei Negre de la Czestochowa. 

ȘI deodat' în Germania apare un lăsat la vatră, care în loc să se angajeze la 
o fabrică de pâine pe vatră, muncind noaptea ca să se poată califica ziua zugrav, 
şi poate mai sus arhitect la primar, că era cerere de reconstructori, el s-a apucat 

de agitaţiuni. Dar nu de agitaţiuni comuniste, în plm, cum se ajunsese-n Rusia să 
se experimenteze pe rase... neproductive, după ce Ţarul fusese detronat și 
executat fundcă nu mai voise să risipească Sângele Rusesc mujic, pentru a răci 
castanele din focul central, în interesul imperialiștilor anglo-americani şi 
francezi! Ci de agitaţii bazate nu pe ura de clasă, ci pe ura de rasă. Construind 
astfel un amărât totalitarism beteag genetic, neexportabil din capul locului. Și 
„asigurând“ Germaniei o completă lipsă de aliați statornici. Inclusiv în lupta ce 
ea ducea contra evreilor, numai pentru că n-aveau armată. Şi în contra marii mase 
slave, bolşevizate sinucigaș, după ce-n secole lungi se încuibase-n juma din 
Europa cea cuvenită estetic arienilor, însă — moral — numai dacilor noştri liberi. 

— Pentru a putea omori doar evrei şi pentru a satisface imperialist exigenţele 
sponsorilor partidului său, Hi a atacat Polonia prin față, în timp ce Stalin a atacat- 
o pe la spate, dar nu ca s-o cucerească, ci numai din înțelepciune KGB, pentru a 
îndepărta cât mai mult războiul de Laboratorul marxist-leninist, război pe care nu 
şi l-a dorit niciodată în Galiţia, deoarece numai în condiții de pace economia 
planificată îşi putea arăta superioritatea strivitoare faţă de economia de piaţă!!! 

Iar acest monstru de Hitler, tot în patima de a omori cât mai mulți evrei 
numai pentru faptul de a fi evrei, în 22 iunie 1941, a atacat mișeleşte paşnica... 

— Nu te mai chinui canoni, nu te mai zbate degeaba, mă Marius! cu niciun 
fel de surâs îl sfătui Clarissa să lase ironiile. Fapt este că, oricum ai întoarce 
naraţiunea, nu Stalin a fost agresorul în iunie 1941. Şi în orice caz, nu vei găsi 
niciun occidental cu mintea întreagă şi cu o minimă instrucție, căruia să-i poți 
argumenta convingător ce căutai tu cu trupele tale românești tocmai la Stalingrad. 

— Nu la Stalingrad! bolborosi a protest veteranul. Eu am stat în încercuire 
pe aerodromul de la Gumrak și, înainte, atelierul meu foto şi toate materialele de 
laborator, aduse tocmai de la Mogoşoaia, mi le-am ţinut într-o izbă mai răsărită, 
printre iurtele şi blocurile răpănoase de la Morozovsk... ŞI, prudent, unele 
backupuri mi le îngropasem într-un bordei calmuc la Kotelnikovo. 

— De ce la Morozovsk? De ce nu mai aproape de inima stalinistă a 
municipiului muncitoresc? Adică de Uzina de Tractoare, Taburi şi Tancuri? 

— Pentru că înțelesesem că n-avem nicio şansă, Dorothea! Ştiam frontul. 

— Încă taica, în 3-4 octombrie 1938, îmi spusese: ACUM e momentul, 
Marius, trebuie să-i atacăm preventiv pe ruşi, la Odessa, şi pe bulgari la Varna! 
Pentru că Hi face bluff şi o să facă buff! Fiind fake news că, din 1933 până-n 
1938, a reuşit într-un cincinal să pună armata pe picior de răzbel, de la zero. Poate 
pentru parăzi! Nici măcar Lenin şi Marx, specialiști iluştri în exploatarea omului 
de către ciolovekul sovietic, nou, capabil să-ți ia şi cenuşa din crematoriu, chiar 
trimițând ei maoist pe la ţară comsomojugenzii cu Naganul, să deschiaburească 
gospodarul german, n-ar fi reuşit să concentreze suficient capital, Wehrmachtul 
să stăvilească Armata Roşie, cea exersată şi perpetuu întărită de Comintern, în 
scopul nimicirii întregii alternative de piață la economia planificată... 

— Deci dacă Franţa-ţi va fi azvârlită în decubit dorsal, cu membrele sfinţite- 
n Chanel şi Merdel, ruşinea i se va trage de la populismul din 1936-1939, inventat 

ca să-mi trimeată mie la Antibes şi Biarritz, nu lui Cristi Rakovski, guvernatorul 
Odessei, în concedii plătite, munşitorimea nespălată cu famelia, să nu mă mai pot 
eu plimba romantic, în plm, cu Murocika la singurătate pe Sentier du Littoral, la 
Cap d'Antibes! Vai, trei anişori de manifestații pacifiste, cu subînțelesul că Franța 
va fi apărată de... Stalin! În caz de ezitări spre o pace separată, el urmând a fi 
răsturnat de un nou Kerenski sau cine mă-sa l-a răsturnat pe melancolicul Nicolae 
al II-lea, ce în 1913, mi se rupe inima când mi-amintesc, cum a venit Ţarul la 
Chiustenge, trăgând eminescian ca Esenin la H6tel d'Angleterre, incognito ca 
Vodă Carol, pe o ploaie torențială, şi mărturisindu-se unchiului Alec cum că, din 
considerente hemofilice, el nu prea mai are urmaş pe măsura uriașelor răspunderi 
ale Eurasiei, imperiu lăţit prea mult peste polonezi, evrei şi români, așa că 
personal ar fi f. f. interesat întru a-şi regiza, ca Ștefan cel Mare şi Sfânt, un Apus 
de Soare, înscăunându-l Țar pe prințul nostru Carol al II-lea, la Odessa, 
însurându-l cu prinţesa Olga a Rusiei, căreia, după Chişinău presa locală, urma 
să 1 se deie de zestre Basarabia, pe vecie, gubernie a Regatului Român... 

— Iar tata, translatorul Voicu Ghizdavu, a supralicitat intempestiv cum că 
stabilitatea geopolitică cere mai mult decât atât! Polonezii și chiar balticii să se 
unească imediat cu românii, sub Coroana de Oţel a Regelui Carol I, care va fi 
Împărat româno-polono-evreu, recunoscut de Habsburgi, care vor ceda Galiţia, 
Pocuția şi Bucovina, capitala fiind Lembergul meu, la jumate, cum era Aachenul 
lui Carol cel Mare, ceea ce ar îndepărta pentru totdeauna primejdia atragerii 
Rusiei în războaie ruinătoare la Vest, urmând să dezgheţe în linişte economia 
capitalistă de piaţă, asigurând Rusului, la ce bogății naturale sunt până la Pacific, 
un standard de viață cât al canadianului de la aceeaşi latitudine. 

— La care un consilier al Ţarului hâtru a comentat că nu va fi trimis decât 
mamelucul Abdul la Lvov, călare pe un elefant alb, crescut la Zoo Chişinău! 

— Această Basarabie, Aura, pentru care noi am făcut cel mai strălucit şi mai 
drept război al nostru! Un război în care, ca întotdeauna, binele românesc se 
împreuna cu interesul european. Un Război Sfânt, uitat/ cenzurat sub Dej şi sub 
Cea, pentru a fi dezgropat sub Y1 doar ca să-şi bată joc de el niște oportuniști, 
care au învăţat, îndeosebi la Budapesta, că s-au schimbat lozincile: nu mai cântăm 
patriotismul, ci globalismul, și ţi se deschid, renegatule, porțile dacă reduci 
cultura românească la două-trei citate naționaliste, rupte din context, de criticat 
oengist, provocate ca reacţii sub asuprirea unor Imperii active deromânizant! 

— Xenofobia eminesciană s-a agravat exact atunci când românilor li se tăia 
limba şi în Imperiul maghiaro-austriac, şi în Imperiul Rus, ridică cârja Voicu 
Ghizdavu. lar adevărata protecţie, Marius, Octaviane, Marieto, Codine, ca să nu 
dispară în 2112 România și prin 2222 limba noastră, e să devenim între timp o 
Mare Putere, Regatul să crească ca Imperiu Romănesc, prin investiţii masive în 
Infrastructura Intelectuală, feliind anual din pib 10-15% la Edu-Cultură. 

— O cultură pe care o poţi epuiza încă din primele clase de liceu! dădu din 
umerii putrezi încă din 23 august 1939, oengista de carieră Laura Done, soţia 
doctorului Lecca Liviu, care la Feodosia, fiind evoluționist, nu s-a culcat 

niciodată cu Dora Căinaru, spre marea uimire a lui Marius din anii '60-70. 

— Calmează-te, Marius! la un ceai de la samovarul meu! Recunoaşterea 
imediată a Guvernului Provizoriu de către Occident, în chiar ziua abdicării 
Tarului tău, nu e o probă chiar irefutabilă că Europa a intervenit în Destinul Rus, 
republicanizându-l şi bolşevizându-l, numai ca să nu se încheie triada Tolstoi- 
Dostoievski-X cu un necunoscut, Oles Hristici, probabil de origine bielorusă, care 
i-ar fi azvârlit în botul unsuros adevăruri supărătoare, cum i s-a întâmplat necazul 
lui Oscărel Hubig, după ce a interzis înhumarea robului tău Merţalov, anume să- 
i explodeze cadavrul umflat de căldurile lui august 1943 şi să-i condimenteze 
gamela de iahnie de fasole ţucără cu muci de cadavru şahist şi om! 

— Lamm Gottes, s-a milogit spre cer Otto Runge, înfricoşat de acest semn 
dumnezeiesc, das du trăgst die Siinden den Welt, erbarme dich unser! 

— Churchill Roosevelt Stalin, rânji retrospectiv spre Otto aproape mortul 
din iarba de Alsacia a livezii, qui tollis peccata mundi, miserere nobis! 

Cu nuanța că aşa cum asasinarea Ceaușşeştilor la Târgovişte a spălat 
simbolic de toate păcatele nomenclatura economică, aparateică, ideologică și 
securistică, cel mult rotind-o-n funcții, aşa și autoincinerarea soților Hitler la 
Berlin a ţinut loc de judecarea tuturor răspunderilor pentru scoaterea pe-un veac 
a Ruropei galițiene din Istorie şi chiar pentru tragedia germanilor înșişi, căci în 
loc să gestioneze moştenirea spirituală a Jertfei Auschwitzului, gândind mai 
departe, ei au degenerat de la Schumann și Schiller la Schumi şi Schiffer! 

— Ca să nu mai vorbim de sporirea suferințelor noastre şi după! îl privi cu 
milă sau indulgență Clarissa, necrezând că-și dă duhul. Iarba rea nu piere. Pentru 
că adversarii se blocau la Weltanschauungul lui Hi, văzător conspiraționist al unui 
același plan de supunere a lumii, și prin „plutocraţia“ anglo-americană, şi prin aia 
„iudeobolşevică“, ce-şi însuşise toate bogăţiile Uniunii Sovietice, iar pe 
popoarele ei le înjugase ca forță de muncă sclavă, de plusvaloare maximă teoretic. 
Și mai trebuia Aliaţii să se teamă că, în profil psihologic, el era un naţionalist 
sinucigaș, surd la formula capitulării necondiționate, văzând-o ca pe o frână la 
continuarea culturii şi civilizației nemţești, prin iarăși pierderea provinciilor 
kantian-răsăritene, care era, după istoria din capul lui, şi visul consilierilor... ce 
roiau în jurul „dictatorilor“ Păcii de la Versailles — Clemenceau, Wilson şi Lloyd 
George! Aşa vedea Hi! După cum nu era de ignorat că, pentru un conductor 
arhitect, a-i demola, bombardându-le sălbatic, oraşele de patrimoniu, se socotea 
cea mai mare sfidare! Când, ca Beruf în CV, abia se reprofilase, în armonie cu 
cererea de forță de muncă calificată, drept războinic generalissim, orice decizie a 
sa era anticipabilă pe baza a trei reguli generatoare: 1) că o poziţie, odată cucerită, 
nu te mai retragi, chit că pică încercuite şi diviziile românești; 2) că dinaintea 
hărții cu săgeți roşii şi albastre trebuie să te comporți ca și cum ai fi genial, 
surprinzând inamicul cu ciudățenii şi dându-i de gândit; 3) că o înfrângere patetică 
de tip Sarmisegetuza, cu rezistență până-n ușa buncărului din inima Capitalei 
Reichului tău, este chezășia că, pe alte noi vremuri de foamete şi dezumanizare, 
se va autoselecta iarăşi un Fiihrer capabil, prin nişte cuvântări incendiare, să 

călăuzească muncitorii spre biruinţă în edificarea unui al Patrulea Reich, care să 
desăvârşească exterminarea tuturor elementelor... degenerate şi dizolvante, ale 
căror criterii de încadrare pe liste negre şi dosare se vor fixa la Consiliul Director 
al Partidului, potrivit necesităţilor strategice, tactice sau de cadre, şi intereselor 
finanţatorilor şi alianțelor electorale a momentului acelui viitor! 

— Ce dracu mai vrei de la mine? Să cedez? SĂ MIIINT CA ARTIST? se 
ridică în cot şi se răsti ţărăneşte, către umbră, umbra veche, ca şi cum s-ar fi aflat 
în Aleea Dumbrăviţa în preajma Floriilor, în Drumul Taberei, mai inspirat ca 
oricând, şi Liz ar fi insistat s-o ajute să fie apartamentul farmacie de Paşti. Sunt 
absolut convins că Occidentul, din LAȘITATE a fugit de pe front, în primăvara 
lui 1945, pierzând total Războiul Sfânt contra 'Totalitarismului! Pe biruinţa de la 
Berlin, cu sânge rusesc, să ia Oscaruri pentru debarcări în... California, nu să-şi 
vândă dezinformările în Europa mea! lar mila de evrei să şi-o fi exprimat în 
timpul războiului, cât Hitler i-a avut ostatici cu milioanele! Convingerea mea e 
că, tipică vremurilor conferințelor de presă, imbecilitatea cramponării de 
Capitularea Necondiţionată (adică mesajul că Germania va fi amputată şi 
germanii vor fi siberizați) a însemnat cam o treime din Shoah. Iar barbaria 
nimicirii fondului locativ german, a însuşi decorului romantismului, înseamnă o 
a doua treime... 

— Încă puţin și... L' Amor che move il sole e 'altre stelle! 

— NUUUI! aş fi crezut că e doar o reacţie de tip Nacht und Nebel şi nu o 
planificată Endlosung doar într-un singur caz: dacă n-aş fi văzut cu ochii mei 
convoiul de la Kiev, în septembrie 1941 — în ziua de 27 să fi fost —, copii, femei, 
bătrâni îndreptându-se spre Babi Yar fără nimic cinematografic în imagine, să ai 
ce da la telejurnal să aibă gloata cea leneşșă la citit şi la gândire — senzaţii! 

Nimic militar, atât de în adâncul Ucrainei, nici măcar nu ştiu ce explozii, 
pe la antrepozitele de la gară, nu justificau aşa masacru. Decât o politică de mult 
adoptată! Protocolul ăla al lui Heydrich, de la Berlin, uliţa Grosser Wannsee nr. 
56-58, din abia 20 ianuarie 1942, de după Înfrângerea de la Moscova, nefiind 
decât Extinderea Genocidului, de la evreii săraci de „rasă inferioară“ din Ruropa 
la evreii de „rasă superioară“ din Europa propriu-zisă, adică din Occident... 

Atunci, la Kiev, în 27 septembrie 1941, am urât întâia oară specia mea, 
homosapul. lar din Odessa am fugit la Harkov în 23 octombrie, de cum am văzut 
primele convoaie de evrei basarabeni. M-am temut imediat, Clara, că alianţa cu 
Wehrmachtul e secundată de o aliniere ideologică! 

— ȘI n-a fost? 

— Eu cred că nu prea. Tu crezi că da. Fiecare să-şi plângă morții lui, 
Clarissa! În orice caz, fă-o cu suficientă delicateţe, încât să nu pară că, dintre toate 
seminţiile din această Galaxie, numai românului i se ia dreptul de a se lupta 
oricând şi oriunde pentru ţărişoara sa! Pentru că dac-aş gândi reducerea 
Războiului meu Sfânt la soarta cumplită a evreilor dintre Prut şi Bug, atunci eu 
n-aş mai opune Rezistența mea românească la bolşevizare până în Caucaz și pân' 
la Volga, botului uman al partidelor comuniste colaboraţioniste ale altora, din Est 

Şi... Și ar mai rezulta că dintotdeauna noi românii am fost această ruşine fesenistă 
de AZI! 'Tocmai Noi, urmaşii Romei! Şi ar trebui să mor de rușine, IMEDIAT! 

Eu carele, în bilanțul viieții-mi, am în top numai evenimente 
ROMÂNEȘTI: sărutul de foc şi ambră al Reginei Maria (la lași, câteva zile după 
moartea mamei, tifos 18 martie 1917); cu tata, zece ani aveam eu, mic peisagist: 
după Moldova şi Valahia, cunoaşterea Ardealului (drumul la Alba Iulia, în 15 
octombrie 1922, când cu Încoronarea); apoi mândria de a fi român regăsită în cel 
mai înalt grad la 8 noiembrie 1942, când am pătruns acolo, cu Otto Runge, să 
filmăm ruinele Stalingradului aproape cucerit, şi, în fine, acel 16 decembrie 1989, 
când ursita m-a dus în locul numit „la Maria“, la Timişoara, la renașterea 
galițiano-angkorienilor mei de origine romană, dintr-un lugubru totalitarism... 

Vai! câte nădejdi frumoase înșelă el, câte proiecte mari nimicnici! 
Stalingrad! Stalingrad! blestem asupra ta, loc de pieire, loc afurisit! Ce de sânge 
eroic sorbişi tu în această zi pustie! Amar nouă! 

Partea a treia 


Cu ce s-a ales domnul conte Marius Ghizdavu de la zadarnica escapadă cu 
Murocika Harkovului nostru? 

Cu o pată de sânge! 

Cu o nemuritoare pată de sânge! 

În tot războiul, de când e lumea ca înjghebare a om-omului, ce contează 
fiind să nu mori și să fii treaz să contempli prin transparenţa, prin nimicul de 
dincolo de cuvințelele urletelor inamicului, învinsului, cum 1 se scurge sângele în 
pământul crezut natal, care odinioară era al strămoşilor tăi, de la Atlantic până la 
Pacificul pipăit cu degețelul de pe plajele însorite ale Alaskăi. 

Și iată această mirabilă pată de sânge! Scursă din canistra umană ca dintr- 
o damigeană mitraliată cu precizie de dorobanţul valah, chemat să-și dea viaţa de 
prisos pentru o ţară cu intelectuali tot mai puţini, dar mai răi. Conștient că 
Posteritatea poate va întoarce posteriorul exantematic spre vărsămintele sale, la 
creşterea Ideii Naţionale, încât să cuteze şi risipitorii să te ia la mişto dacă. 

Poietic, de semnalat fiind că sublimarea subiectului acestei pânze, de geniu 
rar ca omul om de omenie omenească umanitară om-om cu omuleţul cel setos şi 
sărăntoc, 1 s-a comis voiajând în circuit cu Eliza Alexandrescu, exotica lui soție 
tatarbunarică, pe la 1980, când începuse marxistul nostru Cea desăvârşirea 
distrugerii Bucureştiului, inițializată la 4 aprilie 1944 de duşmanii noștri de 
moarte din Cer, atunci, americanii. Într-o Autoservire împinge tava de la poalele 
suflecate pădureţ de Pietricica, inima lui de artist al culorii tresărind, ca 
electrocutată de un preot al fascismului roşu, când din sosul tomat cărămiziu îl 
izbiră acrilic în retină vreo cinci cerculețe, neolimpice ca amplasament, dar 
CERCURI nu discuri, de culoarea căpiată a gogoşarilor de la Ziua Recoltei din 
Obor. Ele nu erau natural biodegradabile şi, dacă ar fi fost ingurgitate ca atare de 
către consumatorul autoservit la Piatra Neamţ, lângă gara-n care la 22 iunie 1941 
în zori generalii lon Antonescu şi Eugen von Schăbert, ciocneau şampanie pentru 
Războiul Sfânt, cu siguranță şi-ar fi menţinut pigmentul roşu după căderea așa- 
zisului erou român soldat, nepomenit post-1989 nici de chişinăuieni şi nici măcar 
de chiatranemţeni ca atare, ca apărător al bunăstării occidentale, de barbaria, 
austeră pentru fraieri, bolşevică, cu timpul şi cu ploile nerămânând pe tăpșan 
decât ciolanele albe, ca şi de la cai, câni şi alte vertebrate, dar menţinându-se roșii, 
ca o credinţă, alea. Care fuseseră feliate la felator, în bucătăria autoservirii, din 
salamul de vară-n plastic, cine ştie, obiectase Liz către pictorul scârbit, dacă nu 
cumva, pentru muncitor şi colhoznic, chenarul din polimeri roşii, cercetaţi de 
academiciana doctor inginer mamă şi savant, să reziste la fierbătură cu bolbotine, 
nu e mai apetisant aşa stacojiu decât curăţat de pieliţe! 

Ci Marius tăcu. Se închise-ntr-una din muţeniile sale de înecat plutitor 
vertical printre semeni, cam convins apropo de Liz şi lrinuca, cele pripăşite în 
vilața-i ca o pisicuţă cu fiica ei, cum că bestiolele umane din casă, adiacenţii din 
apartament, nu sunt în mod necesar şi obligatoriu permanent mai bune om decât 
alea de-afară, de pe la cozile din piaţa cea apropiată, denumită de zarzavagii şi de 
mocanii fructiferi „Alexandru Moghioroş“, ca semn de înaltă preţuire pentru 
Exterminarea Cailor de către desantul Partidului Cominternist Român. 

După care şoc culinar, genialul pictor şi fotograf al poporului nostru de la 
1940 a avut neplăcere cu doamna Eliza, cu ochii ei verzi ironici, tot pe nişte 
probleme. În acelaşi circuit, la 40 de ani de la cel de doliu definitiv pentru 
România Mare şi Regală, plimbători cu Dacia 1100 galben sulf, când au dormit 
la o familie din Nijni Cătămăreşti, foarte aproape de Ipoteştii natali ai poetului 
necitit din principiu, după dilematicul an 1998. Din considerente de sanctus, ei 
evitând familiaritatea cu adversarul, ca cum ai fi ziaristă americancă şi ai da jegul 
tranşeelor dupe tine-n baia personală cu robinete de aur ceaușist a Fiihrerului de 
la Miinchen, învins de bravul soldat rus, neplăcându-le. Doar ce se plimbau prin 
cele păduri, cu puzderie de gâze-n luminişuri, nu mâncau, nu înnoptau, nu. 

Iar în spatele casei, vizibil printr-o ferestruică aproape cât o uşiţă cu vizetă, 
o fetiţă bălaie goală, bronzată, nespălată şi cu obrăjori plesnind de sănătate, lălăia 
şi gătea, imita la patru numai anişori pe năşica ei, bucătăreasă la stolovka 
partidului din Botoșanii cei mai apropiați. 

Ceea ce-l frapase pe fotograful de război, care în incursiunile ce făcuse în 
adâncimea frontului, până departe în teritoriul cel spurcat al inamicului totalitar 
roşiatic, înregistrase pe peliculă de proveniență goebbelsiană, profiluri de 
exemplare din mai toate popoarele Uniunii Sovietice, care s-au jertfit pentru 
obezele Occidentului şi perpetuarea propriei lor sclavii staliniste mergând până şi 
la un fratricid război, rusul susținând kaghebist că ucraineanul nu există. Și Eliza 
admise. În mimica de orgasm măcar. Sensul circuitului pentru ea fiind dealtfel 
deplin tragic. La 1980, un fel de reconstituire a voiajului de nuntă ce n-a fost să 
fie. EI, fost profesor de cât mai dezideologizat desen, cel tehnic, la niște ucenici 
de ţevi sudate din Șoseaua Colentinei Armatei Sovietice (fostă Regele 
Ferdinand), cu domiciliu stabil atunci într-o căscioară de chirpici ce n-ar fi putut 
tenta activiștii noștri, cu atât mai puţin consilierii sovietici, aproape, între 
Colentina și Pipera, la Pădurea Andronache, teoretic nevoind a meni copii cu 
pedigriul său unui posibil destin educați spre ORICE, cât el ar fi stat prin puşcării, 
căci din capul locului, spre deosebire de Grig, era ferm hotărât mai degrabă să-și 
transfere în altă viaţă ce are de făcut în acest Existent, decât să-şi aducă aportul 
obolul la scoaterea propriei naţiuni din ce are ea de emanat, ca un abur de pipi de 
aur, în istorie. Ci Liz, farmacistă a ingredientelor esenţiale, îl ochise încă de pe 
când îşi conducea cu şareta primul ei soţ la moarte în gara Sărata, să plece pe 
Front, şi nerămânând însărcinată nicidecum din pricina celui de-al doilea război 
mondial româno-sovietic, nereușind nici până la treizeci de ani, şi îndopată cu 
lecturi bucureştene în Freud, temându-se de urmările abaterii de la destinul ei 

biologic. Adică de ce să se piardă-n zadar aşa spermă boierească! Au naţia nu va 
degenera, nimicindu-i-se Elitele în ce chiar au ele mai de preţ? 

Într-un colb de culoarea inconfundabilă a pâinii negre, cum numai la 
Harkov aşa miez Marius mai văzuse, când pe foametea reiterată l-a servit 
Murocika cea nemuritoare cu pateu Holodomor din ficăţel de copil sovietic, 
fetiţuica botoşăneană gătea, ca năşica ei, nişte caşă. Preparând ţărâna ca năşicu, 
de profesionalism salahor zilier zidar, țimentul reconstrucției naționale, punând 
pulberea cenușie cu şapte părți balast şi formând, prin intermediul lopeţii tip 
inima lui Stalin ca formă, un fel de Munte Conic, dar ca când mai avea crater, în 
care toarnă apoi apă băhnită din divina de lemn carpatin subcarpatin donicioară, 
perfectă ca arome de o veşnicie binemeritată stochastic. Nu de oricine. Ci numai 
de preafericitul cela ce ştie ce înseamnă şto znacit a avea PATRIE, rodină. 

Iar Marius avea cu prisosință, deoarece luând cheia cu el când a plecat, ca 
şi Mircea Eliade, din Gara de Nord, dar după ce murise şi Culianu. Se tot uita 
înapoi prin sumbrul noiembrie 1992. 

Și văzu, cu o grimasă de îngreţoşare citadină şi boieresc râioasă, cum fetiţa 
cea bălaie ca varegii, dar cu ochişori din genă de tătar, rămas în urmă la 
întoarcerea cu prada, de pe apa Ceremuşului, pentru familia lui muritoare de dor 
în vreuna din câşlele încuibate în spaţiul vital al Cetăţii Albe, se aşază ghinişor 
pe vine şi nu se mai oboseşte a mai turna cu ulcica apşoară-n craterul muşunoiului 
de pământ natal, pe care numai întâmplarea că călăul galiţienilor, longevivul întru 
păcat și excelent interlocutor TV de istorie recentă, domnul aliat Molotov, şi-a 
ascuţit creionul, a făcut de n-a ajuns în țeară străină casa natală a poetastrului 
celuia cu căpăţâna împlântată-n medievalitate, să se spulbere până-n pulberea de 
interes arheologic, precum dispărutul mormânt cernăuţean al preabunei sale 
surori, handicapata aia de Harieta Eminovici. 

După care-n spuma orbitoare ca a lăpticului, prinse a mesteca sârguincios 
ca un mixer, c-o surcică, gătind într-adevăr mai degrabă caşă decât ţimentul 
Republicii Populare. 

Nu mică fiind iritarea pictorului, când frumoasa lui tatarbunarică se retrase- 
ntr-un boschet pe drumuri şi drumeaguri ceapiste şi, la mojica lui indiscreţie că 
dac-a gătit caşă la muncitori şi colhoznici, din partea nemuritorului parrtid cu p 
mare, nu zâmbi amintirii cum că da, ci se confesionă că, precum aste domoale 
dealuri par a trece Prutul până în Năpădenii copilăriei ei, lângă Cornova, aşa şi 
acest obicei al fetiţelor de a se autodescoperi spontan e ca un fel de folclor. 

— Mda! bombăni el gândind brusc la Nuca, la Irene, la Irinuca, fata lor, de 
vreo patru anişori deja fugită la Basel, după un ceasornicar şi bibliofil cardiac dar 
alpinist, Joachim Otto Burckhardt, ce-i lăsase o moştenire de invidiat pentru o 
galițiană, după abuz sexual și o scurtă agonie, interpretate într-un hotel sus-sus 
montan de lângă Appenzell, în zilele de 13, 14 și 15 iunie 1880... 1980, el 
refuzând orgolios a coborî cu Schwebebahn-ul (telecabina) sau cu elicopterul 
sanitar! Bârfe. Despre o româncă şi un infarct pe muntele Sântis... 

Iar circuitul lor prin România So-cea-listă şi pitorească era nemărturisit şi 

un fel de Adio la Patrie, dacă le ieşea Viza şi poanta cu Reîntregirea familie. 
Fireşte, desţărată de la Tatar Bunar și Năpădeni odată, fără putinţă de a se mai 
reculege la mormântul alor săi, Liz era mult mai înclinată „să se care“ decât încă 
aspectuosul ei bărbat de arte, care se scuza că el, născut la Lemberg, ține să nu 
piarză, din interior a viziona, cu deplină satisfacție întru inspiraţie, prăbuşirea 
şandramalei comuniste în întreaga Galiţie Mare, de la balcanici pân' la baltici. 

Las! c-o văzut baltă de sânge la Timişoara şi câine plângând ca un om la 
Bucureşti, în Piaţa Universităţii, lângă Colțea! Încingându-se atunci, în atmosfera 
spirituală a postmodernismului optzecist fără de soțietate postindustrială, ci doar 
multilaterală, o veritabilă competiţie între dragoste şi deces, favorite fiind Dora 
Căinaru şi Lizaveta Alexandrescu, adică confidentele prințului nefericit Mîșkin. 

Liz amânând să plece la fată, la Irene, la Basel, de teamă că marele anonim 
om de cultură, ex-fotograf de mariaje la Sfânta Biserică Domnița Bălaşa, va dona, 
în lipsa ei, numele lui boieresc unei muritoare burgheze, anume pediatra Dora 
Căinaru, văduvă cu vechime pe lista de așteptări, o proastă care ezita să emigreze 
şi ea la fată, nu la Vera şi Feoctist al ei de la Dubna, ci, desigur, la Otla şi la 
Steven Dascaloff al ei de la Toronto, în ţara dulce a siropului de arțar canadian, 
tot din teama siropoasă — război între două doamne posesive! — nu cumva să 
procedeze nupțial curvarul invers, să rămână o Ghizdavu tătăroaica farmacistă. 

Până la urmă, fabulează biografa baroneasa Erddy Zsuzsa, a arbitrat 
tiranul național-comunist Cea, maghiarofob şi antisemit, vânzător de emigranţi, 
care a demolat casa Glagovenilor în 7-26 ianuarie 1984, cu o încetineală deplin 
sadică, încât aruncată-refugiată sinistrată într-o garsonieră din Aleea Regizorilor 
nr. 22, bloc F3 (aşa-zisul la mişto Blocul Demolaţilor), la etajul 8, terorizată de 
vecinii indieni puşi pe extindere, a crăpat biata Dora de inimă rea — operaţie de 
apendicită banală, eşuată nosocomial — la 23 august 1984, şi abia atunci a putut 
Liz să-l părăsească, fără preaviz, în 11 septembrie 1986, pe marele nehotărât, fără 
dinți și, pe surse, impotent în deplasare! 

-— Prostii, bârfe! lămuri biografa Adriana Bratu. Eliza l-a lăsat pe Marius, 
să fie Homo solus, deja încă de pe 11 septembrie 1983, fugind la Basel, la fată, la 
Irinuca, să i-o crească pe Isadora. Iar demolata Dora, la 23 august 1984 aniversar, 
40 de ani de când Regele a demis un premier Antonescu, s-a mutat în selectul 
cartier Dorobanţi Televiziune, strada Puţul lui Zamfir, la un vechi amant activist 
de la raionul Titu, Ambrozie Tichie, rămas văduv în 1980, având şi o fată, Aneta, 
de viitor, deja lectoriţă la Universitatea politică şi de conducere din București. Şi 
n-a murit de apendicită Dora, ci dintr-o banală piatră la colecist, murdar operată, 
cu dezinfectanți ineficienți, la 15 noiembrie 1988, iar Marius nici n-a ştiut. 

Ce anume profit să tragă din căderea comunismului, el a privit cu romantică 
nepăsare, pentru că dacă în calitate de familist eşuase, neagonisind cu ce capital 
să se lanseze în afaceri după ce securitatea şi partidul ei au trecut de la Stagnare 
la Construcţia Capitalismului, cu Nomenclatura și în folosul ei, în calitate de artist 
avea cumva pregătite toate soluţiile şi, dac-ar fi avut puterea să nu se bage, atunci 
până-n vara anului 1990, dădea Totul, s-ar fi exprimat deja în Universal, ca 

galițian, nemaitrebuind să se desţăreze cu disperare la Sonnenheim, după doi ani 
şi mai bine de zadarnice eforturi de a-şi păstra calmul, ca un nou Mircea cel 
Bătrân, imun la provocările feseniste săgetate brucanian de insolentul Baiazid. 

Dar n-a avut tăria să nu se bage în magazinul universal sătesc, deoarece se 
simţea dator, nu s-apuce cât mai mult, cum fac homosapii la o moştenire de te 
apucă greața, mai cu seamă când arată a degeneraţi şi prada-i derizorie. EI era 
conştient, pe deplinul unei vieţi strivite, că-n anii 1990, 1991, şi nu şi 1992, dar 
in extremis valah, hai să mai sperăm, se decide pe mai multe veacuri, poate pe 
vecie, dacă Neamul Românesc va reuşi la Examenul de spiritualitate exportabilă. 
Făcând din decalajul față de rubedeniile de origine latină, cum ar fi italienii, 
francezii şi spaniolii, doar o de cronologie deosebire în ce priveşte când şi-au adus 
aportul la „civilizaţia omului alb“, definitivă, ovaţionată la Sfârşitul Istoriei ca-n 
ultima zi a Congresului drept răul cel mai mic din câte poate defeca spiritul 
homosap, dacă-şi pune mintea la contribuţie, fiind de la sine înţeles că va fi de 
neconceput ca un nou tip uman, cum cel medieval, cel renascentist, cel romantic 
sau cel panchist, să îndrăznească a se opune cumva la rânduiala ca o curvuliţă de 
imagine să câştige recunoştinţă mai mult decât un cosmolog sau un metafizician 
de geniu, iactant în replici dar fâţâit din cauza hemoroizilor, pe scaunul aproape 
însângerat al moderatorului de emisiuni culturale, chinuind şi audiența. 

ŞI, ca biografă nefu, eman şi emit cu mâna ca antenă, o judecată de valoare: 

— Precum acest naționalist de Marius şi-a ratat o mare epocă creatoare, în 
1936-1939, când în loc să se fixeze ca Tonitza la Balcic, poate prelungind cu puţin 
viața Reginei Maria, încât să apuce să vadă şi ea, vaca în călduri, că România ei, 
doar artificial Mare, era instabilă, o teroare pentru minorităţi, şi că, pe drept, e 
interzis prin cu balegi cărăruie de consecință, a nu i se pune Tricolor pe 
osemintele de import, la Argeș, nici ei şi nici lui bărbată-su, care n-a fost ales de 
televiziuni în funcţia de la Cotroceni, tot aşa aidoma acest Marius nostalgic al 
vremurilor când ca Raţiu, Căposu şi Câmpeanu esplota pe țărănimea săracă şi 
chiar mijlocașă de la Ziduri, şi-a ratat şi anii creatori liber 1990-1992, alergând 
după cai verzi pă pereţi, în loc de, cu banii lu' frati-su pedofil Augustus de la Santa 
Diana, să se preocupe de copilașii străzii, de fetițe în special, ca mai expuse 
abuzurilor, ca și de mai dostoievskieni încă, teologal, puişorii de omuleţ 
îmbolnăviţi de sida, în mod fatal, de tocmai sistemul sanitar al românilor. 

Sau dacă din cauza la creaţie, votu-l în daimonionul de la ceafă, n-ar fi avut 
timp să se dedice la aceste cu adevărat sarcini civice, pe când se recruta viitoarea 
clasă de stăpâni ai intelectualilor, deci ai Neamului, atunci măcar să fi dat 
ajutoarele trimise de frati-su de la Baltimore şi de pe la nepoți de la Santa Diana 
Palo Alto California şi de la Santa Madonna Elberon New Jersey, să le 
administreze şi să le disemineze, la persoanele de specialitate pe cauze oengiste, 
care ştie mai documentat cine merită şi cine nu şi, proporţional, cât da, cât niet. 

— Întristată adunare, cu regrete eterne se poate rosti, câteodată, și adevărul 
adevărat în marea lui majoritate! Că ca conduită-n mijloacele de transport în 
comunism ale vieţii: ori că te bagi, ori că nu te bagi şi faci pe retrasul şi pe 


235 


necolaboraționistul rezistent, ca o piesă de rezistență la plictis, tot aia e! Ca 
sociolog al culturii inculturii și ca Muhală Muistu, când mă uit în oglindă, nu la 
botul meu sărutător de fete cu dor, determinându-le să plângă ca servite onorabil 
de Zburător, ci la lunga mea cravată tricolor, eu nu măsor decât cu pijul estetic 
materialele primite la redacție nu întâmplător. Și ce constat eu? Că nici trădătorul 
Marius Ghizdavu, întristată adunare, nu face o excepţie mai sprâncenat cănită, de 
la observaţia mea că Epoca Ceauşescu e mai fertilă-n spirită decât epoca de când 
l-a împuşcat şi până când s-a călugărit, în 2007, după anticiparea sibilelor Volva 
şi Buicka, domnul preşedinte. Căci senzualul său tablou Picătura de Sânge, de e 
scos azi la licitaţie de străini, la un preţ confirmând valoarea inestimabilă a școlii 
românești exportatoare de elevi capabili de prodigioase performanțe, cine ar 
cuteza să mă contrazică când zic că excelează tocmai prin faptul că e inspirat mai 
degrabă de tragicul cutremur din 4 martie 1977, decât de împușcarea elementelor 
diversioniste din lăzi, care au provocat armata noastră populară, azi recunoscută 
şi de NATO. Cine ar putea fi atât de globalizat la mentalitate, încât să nu fie de 
acord cu mine că Epoca Ceauşescu a excelat măcar la spiritualitate, azi nici 
putându-se tipări cât s-a scris, pe când Epoca Iliescu (1989-2007) nu se poate 
lăuda decât cu numărul ei mare de traduceri, în tiraje insignifiante şi scumpe, 
inaccesibile, nedestinate nici muncitorilor şi ţăranilor, nici — şi asta e cel mai cel 
mai grav! — copiilor lor, cuprinși în sistemul de învățământ preşcolar, școlar, 
gimnazial, liceal şi studenţesc superior sau poststudenţesc avansat! 

— Nu poci să nu mă enervez când mă uit cu lupa la istorie, se ploconi spre 
Occident profesorul scholar de studenți Răzvan Hristev-Hristevescu, cu luminițe 
de bunătate pe faţa sa mongoloid-irlandeză, de european generator de palavre. 
Cum observa, într-un inspirat eseu, manuscris nepublicat, colegul popă Tani 
Damian, în cele istoricești pe meleag, Dumnezeu e marxist! El pedepseşte 
providenţial, unde n-a pedepsit organul însărcinat la noi de parlament. 

Aşa piere, de motocicletă şi de viespe, gazetarul de la Îndrumătorul 
Cultural, Grigore Căinaru, la 31 octombrie 1956, pentru că juca dublu, lăuda 
dezgustător partidul Pauker-Dej şi prietenia româno-sovietică, în termenii cei mai 
hiperbolizanţi, până la pufnete de râs, pârțuri şi rânjete din partea la care se gândea 
să interpreteze așa, şi bineînţeles că intelectualii băgători de seamă au sesizat 
autorităţile competente, despre cum sabotează ăsta hârtia poporului. 

După cum un Anatol E Baconsky, de a evoluat de la o poezie a luptei de 
clasă cu ortaci la una constructivă, de să dea la popor cum scrie alții străini, 
muncitorii mei, ţăranii mei, de pe tot globul poeţi, protejat de numele său sunător 
puţin ca al poeţilor sovietici, tot pentru discrepanțe a trebuit să plătească! Şi a 
plătit, pentru duplicitatea sa nesinceră, un greu tribut la cutremurul providenţial 
din 4 martie 1977, ceea ce l-a făcut puţin ateu pe Marius Ghizdavu, care aprecia 
persoanele mai erudite care dau la popor din ce citeşte ele în limbi şi biblioteci 
străine la faţa locului. Aşa că se poate spune, pe drept cuvânt, că Pata de Sânge 
din pânza tezaurizată de colecționarul american Vasile lowa, n-are nicio legătură 
de rudenie cu Războiul așa-zis Sfânt, purtat în chesoane ca cu dricul, împotriva 

Maicii noastre Rusia, a tuturor celor care iubim dialogul social, gulașul, 
francmasoneria, sfinţii noştri şi pubelele boite tricolor de primar, cum mi-a ales 
divina mea soție şi cravata-mi șparlamentară. Dar ca istoric literar onest și biograf 
interesat al lui Grișa Căinaru, eu nu pot să nu observ că el este ca acel cocoș titoist, 
al lui Ivo Andric, carele cucuriga prea devreme, şi a fost sacrificat în consecință 
de plugarii partizani, deşteptați prea stahanovist la trudă rău plătită. 

Deși l-a omorât cu veninul ei o insectă, o viespe de toamnă, fără... nicio 
pată de sânge, Căinaru nu este mai puţin eroic, aşadar, prieteni! Pentru că să nu- 
mi ziceţi mie Muhală Muistu dacă, mâine, nu va fi impus şi-n programa şcolară, 
deci în toate manualele, în urma a ce s-a deconspirat recent în cele arhive, că în 
dezgheţatul început de an 1956, el şi-a permis să îi scrie nu lui Dej, ci stăpânului 
gauleiterilor galițieni, tovarășul kosmonavt Nichita Sergheevici Hruşciov! 

— Ştii ce nebunie a riscat Grig? se dezbrăcă sufletește Dora, când Marius 
nu mai spera să elucideze vreodată, cum de a mai căzut un martir al Războiului 
Sfânt, fără să se verse nicio picătură de sânge şi niciun butoiaş de toner tipografie 
omagial funebru, fiind criză cu bolşevicii maghiari reformiști, exploatată de 
Occident la Suez, în cârdăşie cu fostul Kremlin antinazist şi antiantonescian. Eu 
cred că de aici 1 s-a tras viespea de la autopsia motocicletei din 31 octombrie 
1956. EI ghicise ca un arheolog cekist, cam ce scriu Anna Ahmatova şi Boris 
Pasternak... Sau i-o fi descris cineva de la Novii Mir de ce nu se publică Doctor 
Jivago. A trimis, pe ce căi nu ştiu... prin careva de la ARLUS, fiindcă-n ultimele 
luni sta adiba să exploateze orice indiciu dă Deschidere manifestat de literatura și 
ideologia ciolovekului progresist, în acest veac nou de după Stalin mort, da, 
iubitule, soțul meu a scris nacialnicilor sovietici când se dezgheţau, explicându- 
le în termeni cinici că e fezabilă, implementabilă prin consens unanim, o anumită 
politică literar-artistică mai elastică, ce s-a dovedit până la urmă vizionară... 

— Întristată adunare, fir-aş al dracu de tot, că n-am adus-o şi pă muica să mi 
se multiplice indefinit prin tembelimedia română! Atât ca Răzvan Hristev ce sunt, 
cât şi ca Muhală Muistu din punct de vedere al ciocnirii civilizaţiilor exact când 
s-a sfârşit Istoria, deoarece au biruit bişnițarii, ceea ce e un fals grosolan şi o 
manipulare dintre cele mai rooseveltist-churchille, de notorietate fiind că Ioil 
Borgiah susținea, la Piramidă, către Mitru Perea, că n-are mijloace să intervină să 
se evite Bombardarea Bucureştiului doar pentru a-i lichida, în Strada Liliputană, 
pe albgardistul Alecu Șaraga și pe nepotul său bolşevicton, autorul Petrei de 
sânge, desfrânatul de Marius, iar dacă mijloace nu-s, apăi nu-s nici extremităţi, 
putându-se întrevedea un sfârşit mai onorabil marxismului, Statul Noocratic, 
condus de preşedinţi culţi, aleşi democratic pe bază de concurs, după ce au trecut 
prin examene grele privind sănătatea mintală şi dacă știu de ce radical din minus 
unu este un simbol de perpendicularitate pentru toți filfizonu şi malagambiștii 
ocolitori ai ocaziei de a-şi aduce obolul de sânge, în linia cea mai întâi, unde stai 
bot în bot cu inamicul și îi simți vodca ordinară de pe buze, măcar să le fi exportat 
vischi d-ăla bunu' anglo-americanii, beneficiari ai jertfei lor! 

— Ai fost îndrăgostit de biata Dora? surâse pe malul mâlos al lacului cu 

nuferi galbeni farmacista cea independentă de masculul murdar de vopsele, ce i- 
ar fi pângărit laboratorul casnic al apartamentului din străduța Dumbrăviţa. 

— De unde să ştiu? Era ceaţă! încremeni abilul Marius, decupând felii-felii 
din salamul acrilic roșu pe dinafară, ca muiat în sânge sfânt. La vârsta noastră, 
deobicei îţi plângi viața netrăită şi, atunci, condiţii sentimentale pentru posesiuni 
fizice cad de la sine, precum chestiunile morale după un război câștigat, care îţi 
îngăduie un secol întreg monopolul literar-cinematografic, didactic şi informatic 
asupra a Ceea ce a fost şi a ce bazaconii injectezi în creierașii gloatei naive... 

— Eu, îşi arcui sprâncenele perfecte Liz, m-am înşelat. Am presupus 
totdeauna că nu ea era cea enigmatică şi incultă, pentru un bărbat excesiv de 
deschizător cum îţi e ţie feleşugul, ci Cum a fost cu Grişa te interesa, cum a dansat 
el pe sârmă, batjocorindu-i nepedepsit, doişpe ani de pace sovietică! 

— Ce conţinea memoriul ăla adresat conducătorilor Cominternului? se 
enervă pictorul ce în mijlocul codrului naturii botoşănene, se simţea că se ţine 
mai bine ca oriunde și oricând, inclusiv la Harkovul Murocikăi şi la Odessa Dorei 
şi a lui Carol II şi a guvernatorului sanguinar Rakovski și aleluia. Eu cred că 
Hruşciov însuși s-a speriat atât de tare încât a pus să fie ars documentul imediat, 
iar Dej a fost sfătuit să-l amuţească urgent pe marele prozator dejist Grigore 
Căinaru, contemporan marelui poet dejist Nicolae Labiş! 

Două zguduitoare idei: 

— Că dacă un Fuihrer socialist unional sovietic, al muncitorilor și țăranilor, 
nu mai aplică teroarea stalinistă în propriul partid, atunci el poate păţi ce n-a păţit 
Stalin, lovitura de palat, debarcarea. 

— Dacă el nu găseşte din vreme un mod de a coabita cu intelighenţia, deci 
cu scriitorii, pictorii şi securitatea literar-artistică, anume cu Direcţia a 13-a! 

— E mai rău decât atât, zâmbi prosteşte Ioil Borgiah. Dacă e să iei 
marxismul în serios, ca societate ce evită exploatarea fraierilor de către şmecheri, 
într-un joc acceptat şi de călău, şi de amărât, care nu merită niciun fel de milă, 
pentru că toată viaţa a căutat s-ajungă torționar, numai că n-a reuşit, dacă e, cum 
ZIC, să visezi la o societate de averi mereu egale, atunci primenirea perpetuă a 
nomenclaturii (gestionari, birocraţi, securiști, propagandiști) e o necesitate 
sângeros de obiectivă! Lenin sau Troțki a înţeles-o, dezimburghezirea asta, dar 
Stalin, omorând prea mulți colegi, nici n-a ştiut de ea, de problemă! 

— Drumul lui Hruşciov, îl privi şugubăţul învăţător Bazil Frâncu pe ex- 
pușcăriașişul MaGhi, în ochii oblici d5-f7 de atâta dezaristocratizare 1949, duce 
înapoi în acumularea capitalului de către maimarii necontrolați de nimeni la cât 
îşi cresc averile. Ei vor forma un fel de mafie, uneltind ca oamenii lor să ocupe 
principalele poziţii în partid şi în nenorocitul de tip sovietic stat. 

— Asistăm la o fraudă uriaşă! concretizase exasperată de pile, cunoştinţe și 
relații farmacista, atunci când Marius avusese imprudenţa de a o aduce prima oara 
la el, la Pădurea Andronache, să-i trimită lrinucăi, ce învăţa să-l cunoască şi să-l 
iubească drept tată, faguri din prisaca ce inventase el pornind de la principiul că 
la stat, ca funcţionar neciubucar, veniturile sunt fixe şi atunci singura cale de a 

trăi relativ decent fără a fi prea mânjit pe bot, e să te bagi în sfera serviciilor 
oarecum liberale: fotograf, prisăcar, crescător de nutrii, depanator radio și mai 
ales TV, meditaţionist pentru candidați la arhitectură, ca Adolf Hitler, şi mai ştiu 
eu ce, până şi zugrăveli în nuanţe de un gust desăvârșit ca chici, cu un cinic exces 
de aurolac și sclipici, ca unul ce-şi bătea fin joc de client, deoarece studiul atent 
al celor două totalitarisme îl făcuse mizantrop, ca pe Albă-ca-Zăpada-Sovietică 
printre piticii neperformanţi, după ce au răpit-o cam degeaba din serai. 

— Da, Liz! oftă el cadaveric, având în ochi leşul învățătorului Bazil Frâncu, 
lăsat să se guşeze, să se umple de sânge, înainte ca beneficiarii acestui deces, 
nepotul Rică, şofer Avicola Pribegi, și soţia, doamna moașă Marijana, să 
hotărască anunţarea fiului adoptiv, răzbunătorul doctor Cezar Bogza, deoarece 
ireparabilul s-a produs, casa deplin dobândită, prin clauza naţiunii celei mai 
favorizate că ei l-au îngrijit, putând fi renovată cu puț absorbant şi gresie, după 
gustul muncitoresc şi neoțărănesc împotriva căruia pensionarul luptase cu 
cerbicie, cramponat de ruralitatea de lemn a României Regale franțuzite. 

Din adâncurile codrului ipoteştean, despre a cărui profunzime el nu avea 
cunoştinţă dacă duce până-n Codrii Cosminului, Codrii Orheiului sau Codrii 
Tatarbunarici de stepă ciulinoasă proletar, veni duhoare de cadavru, grea, 
apăsătoare, cum pentru nara de om doar de la semeni poate veni, şi Gary 
Glagoveanu, tânărul naționalist ce nu agresase niciun minoritar, spre marele 
necaz al anchetatorului cominternist, ce şi-ar fi dorit ca doctrina pedepsită să fie 
doar contra străinilor, nu şi anticorupţie, plus pavăză germano-italiană în contra 
bolșevizării ireversibile a Neamului Românesc, simţi cum vânătul său armăsar 
găgăuz freamătă sub el. 

În această de oroare basm pădure a adormiţilor, care este războiul zadarnic, 
că tot ţi-au violat cu grave urmări psihice patria regală, cavalerul cel de origine 
bubos nesănătoasă, cu casă unde-i Casa Parlamentarului megapăduche de 
marmură, puse instinctiv mâna fină ca a Dorei pe cotorul sabiei de arhanghel, 
întrebându-se dacă soru-sa mai trăieşte la Odessa cu desfrânatul conte Marius 
Ghizdavu, care o dezonora deoarece n-o dezvirginase el, ci doar îi facilitase 
amicului Grig o divin beligerantă noapte de mai 1941 la Ziduri, pentru a 
contempla apoi, la cerere, în rufăria Linei, cearșaful cu o considerabilă pată de 
sânge himenal acrilic hiperoxigenat până la sacru. 

Numai gândul la ce pot homosapii şi fu deajuns, o cută de mânie 
neîndurătoare întunecă fruntea inginerului și o satisfacție rece, de leoaică ce 
constată că puiul de cerb asiatic n-a detectat încă primejdia din flori, ci paşte. 

— Paștele mă-tii! l-a înjurat cavalerul de la Ziduri. Să fiu al dracu dacă eu 
aş fi avut inima aia de să decapitez un soldat sovietic adâncit în lectură! 

— Dă-te-n sângele meu d' acilea și mai lasă-mă-n durerea mea cu 
intelectualismele tale de boieresc umanism, cu ţigăncuşe roabe deflorate cum 
japonezii acum sclavele coreene, încât să merite cu prisosință o Hiroshimă, că 
dacă dădea alarma, eram noi capturați, nu pentru un prizonierat, pentru că Stalin 
n-are nevoie de prizonieri, deoarece Gulagul e plin, ci pentru mutilare, întru 

demoralizarea inamicului! 

Ai fi sfârşit, frumosule, scuipat până şi de Eliza: cu urechile decupate, cu 
nasul retezat, cu coaiele sângerându-ți în gură și cu un ţăruș în piept cu inscripția 
că soldat român, iată chipul tău de mâine, cotropitorule! 

— Da, dar omul citea! veni dinspre nord cu sabia scoasă și căpitanul 
Noveanu, auzind larmă şi crezând că e ceartă troiană pe pradă, pe roabe, pe trofee. 

— Care o0o0om?... Şi ce anume citea? urlă ieşindu-şi din minţi Gary, 
cravaşându-şi armăsarul găgăuz şi cabrându-l pentru a se depărta aiurea prin cele 
hățişuri. 

Ci popa Tani, creştinând post-mortem inamicul decapitat într-o baltă de 
sânge, apucă dintre degetele ţepene şi murdare, ale eroului de baladă a soldatului 
stalinist bine receptată de anglo-americani şi francezi, adică de toată lumea 
civilizată, broşurica-n care, adâncindu-se pe-o buturugă, fusese surprins de 
cavalerul trac, trecător în galop de la vest către est. 

O broşurică mai veche a junelui şi impetuosului ideolog Boris Ponomariov 
cum că „Loate jigodiile troțkisto-zinovieviste şi buhariniste trebuie împuşcate 
până la ultima“... 

— E curios cum, surâse Marius, degustând bezelele albe şi pufoase ce Liz îi 
pregătise, negândindu-se lubric ca el la utilizarea albușului pentru mai lesnicioasa 
deflorare a copilelor coreene, de către bestia japoneză, e chiar una din explicaţiile 
viabilității şi atractivităţii stalinismului, tertipul cum nimicirea aristocrației şi 
burghezo-moșierimii până la cel din urmă dosar, până la ultimul martor, a făcut 
ca în conştiinţa universală, cea mai mare crimă a lui Stalin să fie... lichidarea de 
către Vîşinski a unora dintre colaboratorii săi criminali la nimicirea poporului 
rus, şi nu, de exemplu, încercarea de a declanșa Cel de-al doilea Război Mondial 
încă din anul 1924, prin atacul nesăbuit, autodemascator imperialist, de la 
Tatarbunarul tău, dejucat de unchiul Alec, fie-i țărâna anglo-americană uşoară! 

— De ce elita rusă nu e plânsă de nimeni? rânji ososul cadaveric Tudor 
Băluţeanu, coborând treptele de la Cernica, pentru a aprinde lumânări la nişte 
refugiați basarabeni. Să ţi-o spun eu, frate Marius, ca filorus visceral, declarat: 
de-aia! Din, cum se exprimă părintele Damian: din cripto-rasism! Ce-s Procesele 
de la Moscova, camarade? Ecoul stalinist al antisemitismului german! În 
nehotărârea sa de incult, stăi! o zâs Stalin, de ce persecută ăsta ovrei? O fi ceva! 

la să-mi iau şi cu măsuri, măcar psihologic, să vâr spaima-n ei. Să stea 
cuminţi. Smirna! Și a mai tăiat din aparateici. Adevărurile sunt simple şi clare. 

— Adică alții s-au jertfit sau au pătimit pentru biata Țară, iar voi nu sunteți 
în stare nici să duceţi până la capăt lectura acestui fluviu-roman! bătea Grig pe 
Vera, Otla şi Dora cu un Tolstoi cartonat, abia apărut la Editura Cartea Rusă. 

— Dacă Vîşinski şi Ponomariov ăsta, rânji Noveanu coborând, cu greoiul 
Molotov camion de captură, serpentina de la Cernobîl spre Katyn, cu o mână pe 
genunchiul șoferiței, ar fi condamnat în procese publice doar români implicaţi în 
decapitarea celui mai creator popor de la răsărit de Cortina de fier, Poporul Rus, 
nici n-ai fi auzit pe la Parij de la spanioloaica ta de Sibiu, Despina, că toate 

jigodiile troţkisto-zinovieviste şi buhariniste trebuie împuşcate până la ultima... 

— Ce mi-ai făcut! Ce mi-ai făcut! repeta în neştire Răzvan Hristev, 
trăgându-se de pletele de călăreț răpitor de-al lui Ginghis-Han, când a aflat că 
Muhală Muistu l-a prefaţat, deloc elogios, în 1991, tocmai pe camaradul T. 
Băluţeanu, memorialist despre cum ar fi stat el, simian persecutat de Hitler, la 
Buchenwald, îndoindu-se doar de teza acestuia, cum că „noţiunea de Holocaust“ 
e o găselniță târzie a serviciilor de influențare, o reacție 1973 în manipularea 
mondială, ivită exact când Soljenițin, prin „conceptul de Gulag“, spărgea 
monopolul asupra suferinţei, pe baza căruia, în secret, marii financiari plănuiesc 
conspiraţionist să ne cucerească planeta noastră, în întregime, numai pentru ei! 

— Ar trebui să te batem la stroi, mă Muhală, să te biciuiesc cu mâna mea 
până la sânge, pentru ce mi-ai făcut mie şi ţi-ai comis-o şi ţie, nenorocitule! 
Blegule! De azi 'nainte, geniul genulor să fii, ai belit-o. Ai hulit, ai sfidat pe 
Atotputernicul! Ai intrat în toate fişierele globale ca avizat negativ, nu vei mai 
câştiga niciun concurs bănos, nu vei mai primi nicio invitaţie atractivă, editorii şi 
publicaţiile te vor ocoli, iar instituţiile critice de promovare te vor lichida printr- 
o conspirație a tăcerii mai ucigătoare decât orice ironizare sau înnoroire a Operei: 
despre banditul ăsta nu se scrie! Şi tu, viţelule, vei beli ochii ca taurul negru în 
arenă, orbit de nisip, și nu vei pricepe ce s-a schimbat, de ce nu-ţi mai ies afacerile 
editoriale... Și mi le-oi fi stricat și p-ale mele! 

— Taci, c-acuş pun americanii pe tine! mârâi Clara Honig, când Marius îi 
povesti la Sonnenheim, înroşindu-se apopleprosteşte de-atâta râs, dialogul dintre 
magistru și discipol, tâlcul replici ei fiind că nici tu nu mi-eşti mai breaz, amintire 
a comentariilor lui dubioase, de după 11 septembrie 2001, mirat că opinia publică 
newyorkeză n-a pus în discuție imaginea de sprijin american total, necondiţionat, 
față de politica unui aliat dotat cu tanc, bombardier şi coloniști, contra copilaşilor 
palestinieni, ce se apără, vedem doar atât, numai cu pietricele! 

— Se cam naşte consternare, Dorothea, din difuziunea mondială a acestor 
imagini şi ar trebui compensată cumva, artistic, socoteala duşmănoasă c-ar fi 
dispărut de lângă iordanieni, sirieni şi libanezi nişte palestinieni, care-şi aveau 
statul lor, eresurile lor! Să fi guvernat eu Israelul, care-n prezent mie-mi pare 
vulnerabil, nevenind decât ştiri de conflict de acolo, nu de fericire, aș fi atenuat 
de mult tensiunile astea, în primul rând prin stimulente care să atragă, în acest 
posibil tradițional Eden, aproape întreaga elită intelectuală a lumii, ceea ce ar fi 
cea mai bună pavăză omenească în contra oricărui atac al extremist. Mai mult, 
uite ce: Biblioteca Universală, gândită de Ioil Borgiah pentru Alexandria, aş fi 
combinat-o aici cu Muzeul Universal, conţinând obiecte autentice sau mai ales, 
ca în Muzeul Puşkin de la Moscova, nişte copii perfecte 3D, cu aromă identică 
celor naturale, pentru tot ce, de la Afrodita din Cnid la statuia Carmen Sylvei de 
la Chiustenge, a produs geniul uman, de când a lăsat la coadă, și a pierdut-o, 
inofensivitatea maimuţei mume mitice. Insist că asemenea investiţii spirituale, de 
interes planetar, comparativ cu cele în armament sunt o nimica toată, ca să nu mai 
adaug că, auzindu-se de edificarea Bibliotecii Universale și de Muzeul Universal, 

s-ar crea o adevărată emulaţie printre toate speciile de creatori, fiecare ținând să 
fie reprezentat prin ceva în foarte frecventatul sanctuar, eu însumi având cugetul 
curat de a ceda din toată inima PATA DE SÂNGE la care lucrez în ultimele 
săptămâni! 

— Taci! C-acuş pun americanii pe tine! repetă şi mai îndârjit Clarissa, 
privind la el cu luciri negre ca murele în ochii întineriți miraculos. Biblioteca 
Universală! Muzeul Universal, ai? 

— Da, pelerinaje sigure, când creștinism, islamism, mozaism nu mai sunt 
decât reprezentaţiuni teatrale ale unor religii sugrumate, fără credincioşi reali! 

— Ori eşti senil, Marius, se întristă ea brusc, ori ai momente de autism. 
Acum zece-cincisprezece ani, ai fi înţeles imediat că un Israel al intelectualilor ar 
fi atras, ar atrage, va atrage, URA întregii lumi, mă rog, a marii majorități, tot 
felul de mineriade... Păcat, păcat de sângele vărsat! 


— Aşa că TACI!!! C-acuş pun americanii pe tine! l-a îndemnat poeta 
disidentă să-şi vază de operele lui, că de ciocnirile dintre civilizaţii avem experți 
plătiţi tocmai pentru ca să se preocupe şi să conferenţieze, în cea mai bună dintre 
lumile posibile — deoarece putea fi și una mult mai rea: printr-un mix ideologic 
nazism-bolşevism, alegându-se ca victimă convenabilă amândurora de 
exterminat sau măcar de decimat românul nostru, o civilizaţie resuscitând 
străvechea limbă latină la Gurile tricolore ale Dunării fiind un obstacol supărător, 
prin expansionismul ei, atât pentru imperialismul slav, cât şi pentru ăl german. 

— Care americani? s-a mirat Marius Ghizdavu în dimineaţa senină de sfârşit 
de august 1944, când la porţile roşii, galbene şi albastre ale mun'cipiului, se 
încolonau pentru a-l eribela colonadele de desfilare sovietice, prilejuind slave de 
tuuun de triumph la Kremlin, la Londra şi în numeroase orașe americane. Selectiv 
şi rău la inimă, perfid, prefăcându-se a-şi culege-n Colentina perele de vară din 
grădina casei bătrânești recent cumpărate în pustie, azi aflată, renovată, în Strada 
Existenţei, pe bune, colț cu Strada Lecturii, a fotografiat nu tancuri și camioane, 
cum s-a regizat mai târziu intrarea festivă, ci doar căruţe cu cai ogârjiţi, ba chiar 
una cu atelaj heterogen, alcătuit dintr-un roib şi o vacă sură de stepă. 

Madam Bolboros, gazda cu vedere spre Cişmigiu a Căinarului, aflase prin 
piaţă, de la Matache, c-au debarcat americanii la Ecrene, la Balcic, la Mangalia, 
la Costineşti, la Histria şi la Sulina. Regrupaţi și încolonaţi, ei se îndreaptă în 
camioane Ștrudel-Bacon (Studebaker US6) spre Bucureşti, urmând a participa la 
defilarea sovietică, împreună cu detaşamente britanice, pe cale de a fi paraşutate 
la Pipera, la Voluntari, la Căţelu, la Măgurele, la Chiajna şi la Chitila sau Buftea. 

Inima boierului exploatator de la Ziduri şi Pribegi, care punea botniţă la 
țărani în vie, îi împrumuta c-un ciur de mălai şi apoi le lua vitele, caii, oile şi 

porcii pe el, ca un ocupant, tresări, deşi Hitler îi explicase cu oarecare brutalitate 
că, încă de la Teheran din noiembrie 1943, plutocraţia anglo-americană a cedat 
„ludeobolşevicilor” lui Stalin pe toţi galițienii până la Elba şi Trieste. Să fie, oare, 
aşa cum zice madam Tuţi inginerului de telefoane, slujbaș cândva la americani? 

Asta ar fi poate un gest de recunoştinţă Roosevelt, pentru tratarea ca 
semizei a prizonierilor lor piloţi, picaţi odată cu bombele destinate a ne nimici 
puţinele noastre oraşe şi târguri, de să le dăruim monument Statuia Aviatorilor! 

—Aici nu e niciun mister, nimic de ghicit, grohăi însuşi domnul inginer de 
instalat rețele, telefonice, Țilu Bolboros, necăjit el însuși de posibilitatea de a 
pleca la Sibir, având întreţinute relaţii de vasalitate la dosar chiar cu aţâţătorii la 
un nou război imperialist. Vin bolşevicii şi ne vor sărăci de tot, deoarece noi nu 
trebuia să ne luăm după trădătorul Antonescu şi să ducem în Ruropa o politică de 
jaf şi cotropire, atacând cu neghiobie, vorba lui Churchill, glorioasa Uniune 
Sovietică, aliata lui Roosevelt şi eliberatoarea indirectă, prin scoaterea din luptă 
a României în 23 august 1944, a Parisului celuia cântat de poeții comunişti! 

Dintr-o dată mintea şi sufletul Ghizdavului se înseninară profund, ca cerul 
de secetă și de toamnă patrulat ostentativ de aviația de recunoaștere sovietică. 

— Geniul este nu numai înnăscut, el este şi predestinat! observase rolul 
omului în istorie loil Borgiah, tăind diametral Stepa Calmucă vâslind de pe o 
cămilă cu două cocoașe, exact doi ani în urmă. 

Recursul la acest principiu excesiv de optimist, deoarece nu explică de ce 
Schubert și chiar Beethoven ai mei au fost lichidaţi atât de, cu atâta imbecilă 
prematuritate, bietul conte argeşean I-a aplicat de vreun an, începând cu 31 august 
1943, când în urma bombardamentelor americane ce-l vizau pe fratele petrolist 
de la Câmpina, Octavian Theo Augustus, și pe Gina lui, şi în perspectivă pe 
copilașii lor moştenitori, Voicu și Alecu, ziși Vicky şi Alex, născuţi sau nenăscuţi, 
au existat între frați negocieri noi, în pivnițele de la Ziduri. 

— Geniul nu e doar înnăscut, s-a opus Marius întreprinzătorului său frăţior, 
numai c-un anişor şi o jumătățică mai măricel, nu ca-n acte. El este şi predestinat! 
Deci, ori nu sunt genial, ori n-o să mi se întâmple nimic de natură a mă castra de 
maptexul ce slobozește perpetuu Operă, fie ea şi numai imaginară! 

— Ori.. Ori eşti nebun de legat! completă cu furie disjunctivă Virginica 
noastră, presimțind femenineşte că n-o să-l mai mângâie niciodată pe cotul 
sârmos negru uşor castaniu, decât când va fi alb ca o ceafă de porc. 

— Războiul nu e nimic față de Reeducarea ce-abia începe! îşi umflă simțitor 
el pieptul, în toamna ce se năştea ocupată şi violată de ruşii tovarăşului Ehrenburg 
de la Izvestia, cu care dase mâna la Paris, presat de Dorothea, şi de la care, la caz 
de arestare şi de abuzuri pe la interogatorii prea încrucişate, s-ar fi putut aștepta 
la o protecţie literară, cu acces la însuşi tovarășul Stalin, sau la tovarăşul Picasso, 
dac-o mai merge la Paris, iar aci local, la tovarășul vânător şi pescar Sadoveanu. 

— Spune-mi, Octaviane, gemu el ca un Virgiliu în ambulanţă, de încheietura 
coapsei prin halatul subțire ciupind agonic nu pe Dora, ci pe Virginica noastră, 
tu, un bisniss-homosap, şi totuşi nu poţi înțelege drama mea, necesităţile mele, ce 

gol e pe piaţa culturală planetară şi a mea? 

Au care fu soarta destinului meu hărăzită mie providenţial de ursitoare, în 
astă şubredă Lume, care pare ghidată doar pentru că e în derivă inexorabilă? 

M-am născut, cum am dat în toate autobiografiile, tovarăşe căpitan de 
torsiune Ţiucheală Adriean, la anul de sfârşit de caragialism 1913, vă rog să 
pardonaţi, una mie nouă sute doişpe, exact 400 de ani de la darea în folosință a 
Capelei Sixtine! De întâi al lui octomvrie brumărel... Și-am căscat ochii la 
inegalităţile sociale în plin război balcanic, pre când Neamul meu, călăuzit de cei 
trei Regi simultani, Carol-Ferdinand-Carol, elibera de sub jugul bulgar — pentru 
mine, Regina Maria şi Prinţesa Ileana — peisajele expresioniste de la Balcic! 
Unde-n 1936-39, în cartea destinului era scris să dau tot ce era de dat, dintr-un 
singur iureş de Homo solus, încât trei-patru sute pânze de-ale mele să fie 
tezaurizate pe tot globul, confirmând şi pentru criticii mei români că e ceva de... 
penelul meu! Iară pe cei ce vor dispune discreţionar de aptitudinile mele, Lenin 
povăţuindu-i că nu-i bine să mă castreze de... generatorul de Operă, printr-o 
neroadă repartizare la Canalul Dunăre-Marea Ciorilor, când aş fi putut da, în 
crama de la Ziduri, pentru Stalin salam, şi pentru Roosevelt Churchill mititei 
fumegânzi, o imagine hieratică de circuit universal al vinului, adică Faraonul 
masiv şi, bine protejaţi şi serviţi pe genunchii lui, doi Feciori preaiubiţi. 

Tragedia mea de interes cekist fiind următoarea: că în războiul câştigat de 
Lenin, cum pe-ăsta Iosif Vissarionovici, o decedat mumă-mea-n leşi, în casele 
Şaraga, nu că s-ar fi distins nebuneşte la îngrijit sanitar răniți și tifici jegoșşi flăcăi 
țerani ofticoşi pelagroși toți ingraţi, dar le-a împărțit totuşi niscaiva „ajutoare“, 
expunându-se la abia descoperiţii, de către ştiinţa progresistă a secolului încă 
idealist XIX, microbi nosocomiali patogeni, ci bunelul meu Antonie Suceveanu, 
de-avu parohie-n Dubăuţi, cale de o poştă moldovenească vest de Cernăuţi, îi 
epistola mereu să nu se expună, c-are doi copchii de crescut! Nu, sufletista s-o 
dus pe ceea lume. Nu i-a mai rămas decât portretul din minţile noaste. 

— Tare trist şi lucid o fi fost Modigliani, pictând din memorie Maria, fată 
din popor, adică pe mama asta a mea de la Basel! Aşa că, dragul meu anchetator 
posac Jurmînski, dragul meu contorsionist miștocar Pumpi, să mor eu cu tot 
Luvrul dacă nu m-a format politic doar tata, fără factorul moderator femel, deşi 
cu multă mare milă, tot felul de doamne, și chiar domnişoare, au încercat să 
compenseze vitregia istoriei ieşene, aplecându-se duios asupra mea cu 
parfumurile lor ameţitoare, de unde şi pozițiunea mea lucrativă preferată ulterior. 

Or, tata... Tata, crescut maiorescian, deşi valah, la școala nemţească, era 
incapabil să poarte sau să mimeze respect selfmade-homosapului autodidact care 
cumva „reuşeşte“, să fie el răzbătătorul ăsta chiar Van Gogh, Brâncuşi sau însuşi 
Eminescu. El ţinea cu tot diamantinul dinadins imaginabil să mă dea la tâmpire 
academică, să adun diplome. Unde? La Breslau! De ce la Breslau? Pentru că la 
Breslaul nostru, pe la 1854-1857, pregătind Unirea, bunicul tata mare Dinicu 
Ghizdavu colaborase cu prefectul Theodor Mommsen, pe care-l agăţase chiar în 
Ardeal, se zice că la Alba Iulia, unde ar fi avut savantul german revelația că, în 

scopul redeşteptării Neamului Românesc la o Istorie Majoră, trebuie să ne scrie 
el, iar noi doar s-o traducem în fapte, Die romische Geschichte, pentru care a şi 
luat Nobelul literar, devansându-l cu o juma de veac pe genialul fluviu-romancier 
britanic Churchill, care mai şi picta, dar nu mai bine ca Hitler, părerea mea. 

— La miticul nostru Breslau, bunicu aranjase un început de catedră germană 
pentru tăticu, ceea ce ar fi fost o mândrie pentru ţară, dar eu nu m-aş mai fi născut, 
nenoroc ce-ar fi însemnat o pierdere încă şi mai grozavă pentru acest Neam al 
meu, blestemat de duşmani, mânce-i-ar para, să piarză mereu, devenind tot mai 
înţelept, tovarăşe posac Bairam Stoper, tovarăşe hâtru Honourable Hurie Hurry! 

— Să piarză până la deplina pierzanie, din care să nu se mai piardă decât 
corurile minereşti și Beniucii, ca „oameni“ ce aşteaptă cocoşul să cânte Răsăritul! 

— Tăticuţul meu, moşierul geograf şi analist Voicu Ghizdavu, nefiind un 
oarecine, măi tanchiști! EI o început ca arheolog dac, scormonind pământul 
strămoşesc al Romei, instigat de tata mare, Dinicu, şi de maica mare, gingaşa ex- 
domniță Ralu, cari socoteau că Neamul Românesc -— călăuzit de cei trei regi, 
simultani când, ca un dar maică-mii pentru naşterea ms, au luat Balcicul la 1913, 
Carol I, Ferdinand, Carol II — nu poate răzbate la Marea Baltică, pe urmele lui 
Toma Nour, nici la Golful Persic, pe urmele lui Toma Alimoş, celebrul haiduc de 
temperament prietenos, decât dacă barzii, aezii şi trubadurii noștri construiesc o 
ideologie mitică, eficientă să mobilizeze la sacrificii într-un prealabil wagnerian, 
pentru re-românizarea Romei, cum psalmodia și călugărul nostru machidon stareţ 
lavrei Boiana, Toma Gigi Caragiu (nu actorul căzut la cutremur!)... Cea de-a treia 
ieşire, înotând prin marea şi muntoasa masă slavă fiind la Ragusa noastră, de 
unde-i ca şi ieşirea din filmul suferințelor, întoarcerea levitică la origine, la jertfă 
şi lapidare, la pietrele sacre, şlefuite de paşii turiştilor şi badantelor, ale Romei... 

— Noi suntem informaţi altfel! îi tăie elanul confesiv Ivan Enache, torționar 
cu real talent interogativ, care intuia în contele Marius un longeviv baron fesenist 
și o excepție de la fenomenul legea firii, anticipat totuși în Directivele 
Congresului XV, desfăşurat în jur de 23 decembrie 1989, sub acoperirea teroristă, 
anume că în Anii Căposu vor mai exista unii deţinuţi „să facă gât“, dar peste un 
deceniu, activiștii și oamenii patrioţi de represiune, mai bine hrăniţi, şi psihologic 
mai sprijiniți cu respect de poolime, vor supraviețui în prosperitate și ei vor avea 
ultimul cuvânt, atât pe la tembeliziuni, cât şi în imaginarul că revuluţia fu o 
loviluţie. Noi, bă, acuzat de către acuzatorii publici, Ghizdavu Marius, fost 
moşier, cămătar şi propagandist aţăţător la războiul de jaf şi cotropire împotriva 
Uniunii Sovietice, aliata Americii și a Angliei, banditule, noi ştim cu totul altceva 
despre tac-tu geograful! Noi ştim că, la 1907, a părăsit săpăturile de la Roma, cum 
ăştia cu ţevile de la ICAB, repezindu-se-n Țara zguduită de răscoalele țărănești, 
inspirate de revoluția rusă, burgheză, prin care s-a pregătit aia a marelui Lenin şi 
genialului Stalin. S-a întors moşierul de la Roma, ca să-şi apere conacele, 
asmuţind antisemit răsculații şi dirijând represiunea, laolaltă cu unchi-tu, călăul 
forţelor progresiste, renumitul comisar Alecu, zis Șaraga. De-aia s-a întors! 

— Scopul tatii la Roma, zâmbi cu superioritate fiul, era ca prin săpături de 

istorie prelatină, să spulbere Mitul Lupoaicei şi ce alte eresuri au mai permis 
creşterea acelui glorios imperiu. Cu ce scop? Cu scopul ca, în conştiinţa 
europeană, noul Stat Român, aflat atunci în creştere vijelioasă, Regală, apoi 
Imperială, să se impună cu o mitologie nouă și fertilă, ce cădea în sarcina 
Ministerului Culturii şi Identităţii Naţionale. Înţelegi? Pentru ca să-și poată astfel 
justifica Externele politicile de infiltrare și penetrație spre Marea Baltică, spre 
Marea Adriatică şi, dincolo de seminţiile caucaziene, spre Golful Persic! 

— Băi Sică! Băi Mariusică tată, îşi aduse aminte subit, cu duioşie, domnul 
om de drept Enache c-au învăţat odată pe-același curs de Drept roman la leşi, 
până să epuizeze acuzatul bibliotecile locale şi să plece, întâi la Bucureşti şi pe 
urmă la Paris, nu mai umbla tu cu fofârlica, că calvarul tău e inevitabil! Putem 
noi doi justifica fiecare faptă şi fiecare gând al tău, că te ştiu personal de băiet 
bun, dar astea-s vremurile! Vine, ghinion, altul, după mine, cere Dosarul 
Modigliani şi ce constată? Că tu oi fi cum oi fi, dar la origine stai rău de tot. Acolo 
se-mpute treaba: tac-tu fiu de moşier, ba chiar de boier; mă-ta, ce să mai 
comentez, fată de popă bucovinean, cum e mai rău, care a comercializat opiumul 
pentru popor la Dubăuţi, unde? Pe teritoriul actual al Uniunii Sovietice!!! 

— Asta însă-i floricică la urechiușă, interveni de după uşă-n semn că trăsese 
cu urechioiul, tovarăşul anchetator de semna occidental Ţyuchel Adriano. 
Vaniușa! Explică-i, Vaniuşa dragă, lămureşte-l că clasa muncitoare, deposedând 
de averi pe esplotatori, nu poate risca să le și dea înapoi, când nomenclatura va 
reveni la pluralism de partide, şi poate şi de securităţi, iar a avea un unchi ce a 
zădărnicit în anul de doliu 1924, la Tatar Bunaciu, ăăă! la 'Tatar Bunar, răscoala 
tovarăşului Stalin, abia instalat dictator dornic de afirmare, nu poate scăpa 
nepedepsită până la al nouălea neam sincronic-colateral şi până la a noua 
generație diacronic. Fiindcă genialul Stalin, care a dat Uniunii Sovietice o 
Constituţie net superioară celei franceze... de fapt, mai superioară decât orice 
constituţie burgheză, deoarece Armata Roşie a zdrobit fiara nazistă în chiar 
bârlogul ei, ce vroia? Stalin voia ca — pierind nemuritorul Lenin, de sifilis de la 
tovarăşa Krupskaia, sau de la Grigori Zinoviev în coliba din Finlanda, cum se 
crede — să dea masilor largi populare îndoliate şi cărturarilor orfani progresiști din 
întreaga lume, un semnal încurajator că Cominternul, Căgăbăul şi Armata Roşie 
sunt în mâinile unui Cârmaci cu nimic mai prejos în cruzime, capabil, dacă nu de 
victoria revoluţiei proletare până la construcția raiului comunist într-o singură 
țară, ŞI aia înapoiată, măcar de exportul acestei revoluţii neisprăvite la vecini! 

— Scenariul, îşi amintea Marius discuţiile din casă, la Ziduri, că doar nu mai 
era un prunc, avea doisprezece anişori, scenariul banditesc se juca în două etape. 
Mai întâi, echipe de diversionişti aveau a răscula Basarabia, desigur bazându-se 
pe acele tendințe centrifuge exprimate deja de agenţi din rândul minorităţilor, care 
în 2003 vor fi interpretate ca clivaje probând instabilitatea, ba chiar iraționalitatea 
şandramalei numite ridicol România Regală Mare... Pe urmă, invocând presa 
plătită occidentală, să agite antecalculatele excese ale represiunii, ar fi urmat 
Invazia, anexându-se teritoriul de până-n Prut, ba poate de până-n Milcov, 

anticipându-se corect că Europa nu va face ea război pentru nişte amărăți de 
galițieni, cum nu a făcut după căderea Bizanțului pentru balcanici! 

— Incalculabila intervenţie în Bugeac a tatii, plângea pe umărului epoletul 
de cavalerist, verişoara Elvira, în 4 aprilie curent 1944, după demolarea aeriană 
teroristă a Villei Izvoraşul, a lichidat în așa hal comandoul lui Stalin infiltrat din 
Transnistria, nişte diversioniști amatori, încât n-a mai avut loc nicio insurecție 
1924 în Basarabia și nici dinamitarea Podului Regele Carol 1 de pe Dunăre, la 
Cernavodă în gară, adică nu s-a mai reușit să se izoleze Dobrogea de Inima țării! 

— Atunci s-a remarcat prin vitejia sa tocmai Mișu Focşăneanu al meu şi 
tăticu l-a decorat şi, conform unor uzanţe cu adevărat boiereşti împărăteşti, m-a 
dat şi pe mine de soţie, acestui tânăr energic şi de mare viitor. 

— Nu mă pot crampona de nicio probă, trebui să recunoască supravieţuitorul 
Marius, cum că aceste bombişoare de aprilie m-ar fi vizat și pe mine. Nici măcar 
un gemuleţ n-au spart americanii la Villa Hortensia! "Toate focoasele au traversat 
Strada Liliputană şi au spulberat Villa Izvorașul. Dumnezeu să-i ierte! Şi s-o ierte 
şi pe Virginica noastră, dacă ajungând la Baltimore, ea o fi dat lui Roosevelt 
coordonatele noastre exacte, cum că sub unde-au stat ei la doi, locuiţi voi la unu, 
tu, Elviro, şi tu, Mişule, iar la parter unchiul Alec cu tanti Meli, sărmanii de ei! 

Mare colorist, ca şi la cutremurele din 1977 şi 1940, Marius vedea 
consternat sângele omenesc urcând, prin porii de dărâmătură, ca orice apă, ca 
orice lichid prezentând tensiune superficială. 

De aici şi celebra sa pictură cu crater, Pata de sânge! 

Dumnezeu însă, zâmbi el satanic, n-a permis lui Churchill-Stalin sau lui 
Stalin-Roosevelt o fericire completă, neîntinată, ci numai un sentiment pe 
jumătate, căci agenturile bucureştene n-au putut raporta bazei decât lichidarea 
bătrânului sfetnic antisovietic, nu şi a energicului său ginere, ginere care în 
februane 1945, cu soția Elviriţa și cu doctorul de stânga Liviu Lecca, au vâslit 
până la Ialta, reuşind ce şi-au propus pentru Țară, prin lopătat şi prin lobbystică 
de bună calitate, frumoasa universitară Elvira oferindu-se să le ascută creioanele 
bicolore la toţi Trei Mari, cu dințişorii ei mărunți şi abrazivi ca o limbuţă de pisic, 
reușind un lucru mare, ce nu mai suferea amânare. Ce? O deturnare culturală! 

După cum bine se ştie, erau vremuri grele pentru antifascism, din cauza 
călăului Rădescu, a cărui uniformă de general era pătată de sângele muncitorilor, 
funcționarilor, ceferiştilor şi al minerilor bucureşteni, pe care-i reprima fără 
încetare în februarie 1945, încât pentru a se da libertate la popor şi egalitate 
vîşinskiană în faţa legii, se convocase Samitul de la Ialta, care nu pieriseră zeci 
de milioane de sovietici și sute de mii de euroatlantici pentru ca România să nu 
facă progrese mai sensibile, progresând pe drumul progresului, aşa că ori 
Bucureştiul se hotăra a-i da un bot de cizmă-n curtea marțială naționalistului 
premier, ori Armistițiul se considera rupt unilateral şi o foarte serioasă flotilă era 
pregătită în Sicilia contra muzeelor, bibliotecilor și arhitecturilor noastre, încât 
doctorul Lecca, rusofon din anii de medicină de la Harkov, a făcut uz de toată 
puterea de seducţie a Elvirei, închizând ochii de tătar ai Focşăneanului cu formol 

patriotic cum că o generaţiune e recunoscătoare pentru sacrificiile precedentei, şi 
aşa s-a făcut că unul dintre cele mai reuşite bombardamente aliate din Războiul 
Existenţialist a putut fi deturnat prin vraja Elvirei goale, de pe direcția București 
pe direcția germană Dresden, fără să i se cinstească jertfa fetei nici azi... 

— Armate Roşii profund politice, apăsă pe atmosfera şi aşa sumbră 
Noveanu, ţinând în braţe pe înfometatul părinte Atanasie Damian, hoarde ale 
căror cekişti însărcinaţi cu bolşevizarea popoarelor cucerite în cârdăşie cu anglo- 
americanii, trebuie să fi privit cu invidie tehnologia de care a dispus securitatea 
nazistă pentru nimicirea, transformarea în nimic, aneantizarea inamicului 
desemnat ideologic de propagandişti, întâmplător evreul, adică nu chiar 
întâmplător din moment ce păcătuia sfidând alte seminţii ca cel mai cărturar... 

— E mai complicat, domnilor, aduse domol un dram de copilărie în coşmar 
un moşuleţ cu botişor vesel și cumva roz de maimuțică, de la Pribegi, nea Măriuţă 
Bâzgârel, ţiganul fierar potcovar fără fierărie ce-i înfiripase lui Marius, în așa- 
zisul parc, în livada foişorului, un leagăn în care, ani mai târziu, printre trandafiri 
importați din Oman, în adiere, câtă reverie, câtă literatură, rezemat în perne cu 
vag şi inubliabil chiar la Antibes, miros de levănţică. S-au produs multe opinii ca 
o părere aici, despre banalitatea răului, colocviul fiind bine finanţat, când multă 
pensionărime piere ca şi mine de ne-medicamente şi de regim alimentar și politic, 
dar nu se va preciza că ce i-a ţinut lui Rosenberg Goebbels Himmler Richard 
Strauss Lale Anderson Fritz Hippler şi mai ştiu eu ce formator de opinii unde nu 
se mai poate individualiza vina şi ispăşirea, apoi tot sofismul ăla n-ar mai ţine și 
azi, viaţa omului fiind prea scurtă pentru căință... 

— Ce?... Cuuum? privi cu ochii injectați la țigan ca la cetăţeanul rău 
turmentat preabuna pribeagă Despa, uluită de obiecţia ce voia încâlcit să spună 
că educaţie occidentală contra totalitarismului bolşevic nici că se poate concepe, 
oroarea trebuind să aibă un nume şi o verificare pe... propria piele răpănoasă. 

— Vreau să vorbesc singur, anulă cu obrăznicia rezistenţei la robie nea 
Măriuţă politeţea de-a se juca de-a comunicarea cu universitarele filosoafe, cu 
autorizaţie de a cugeta, dar vădit surde şi corect chioare, vreau să nuanţez off- 
topic că în genere legi de protecţie contra Vorbelor nuumai cenzura vulpii aduce, 
de unde și cramponarea de ce-i convenabil în rău, ca fireasca sponsorizare certă 
ademenind ciocârlanii! Căci nu că israeliții păreau în ochii pupezelor mai 
cărturari, nu de-aia, coane Novene, mai hintelectuali dă hingheritu, ci pentru că... 
vă rog, doamnelor şi domnilor, să răscoliți numai puţintel în arhive! Domnișoara, 
domnişoară şi azi, Clara Honig, o renegată, o disidentă, una cu alte păreri ca una, 
unica ce a întreținut relaţii lirice cu Marius, spectatorul intrării trupelor lui 
Ehrenburg în Bucureștii lui Sadoveanu, ea nu prea a avut cum colecta multe 
premii şi tiraje din ce i-au făurit, în legănarea fanteziei feminine, creierașii. Dar 
apriga Dorothea arată cert a femeie liberă, a tovarăşă boieroaică! 

Acuş-acuş, ea e în stare a fi capabilă să-l dea jos pe Codin de pe capră şi 
să-l pună a mă biciui la scară, pentru că în timp ce eu asamblam, din grindă, stâlpi 
şi contraforți, portalul brandenburgic al leagănului, micul Marius, atras ca posibil 

sculptor de izul plăcut de sicriu proaspăt al salcâmului, a apropiat nările roz de 
găurica fierbinte, unde am sfredelit, şi a suflat puternic, să contemple întregul 
intrând cilindric, obscen și lubric prevestitor, rezultatul fiind o cherlăială de căţel 
nătâng, fiindcă i-a intrat rumeguș galben-verzui în ochişorii castanii... 

Cu alte cuvinte, doamnelor şi domnilor, ca ţigan păţit, eu susţin că pentru 
evreul de azi nu mai e posibilă deloc o doctrină antisemită în sensul XIX-XX, că 
să monolitizezi aşa ieftin şi ușurel gloatele stradale din care să recrutezi călăii! 

Răscoliţi puţin arhivele, cum de atâta vreme vă implor! 

Acele stârpituri naziste şi plagiatorii lor români au inventat aşa adversar 
ideologic şi stradal, pentru că aveau în căpăţâni de nimicit o țintă complet 
inofensivă: rătăcitorul israelit galițian era SĂRAC, nu o singură dată mai sărac 
decât însuşi țiganul, de-aia s-a şi putut înfiripa şi accepta cu emulaţie doctrina! 

E: Într-adevăr, admise că admite Marius Ghizdavu, amintindu-și fericit de 
copilăria-i de orfan de război de mamă, 1917-18, când mă plimbam de la 
Năpădeni la târg la Vlad, lăudându-mă îngrijoratei mele gazde că am bet apă de 
la şinşi fântâni, naturelul meu de artist sensibil se lăsa impresionat nu numai de 
buclele universale, hollywoodiene, ale Sulamithei Lewald, ci şi de un personaj cu 
miros rău, parcă de sânge închegat, tăietor poate de orătănii, haham adică, oricum 
trențăros şi cu ceva de pradă, de prădător aerian, de vultur: ghearele de la 
picioarele nespălate, curbate ca la ulii... Poate, doamnelor, nea Măriuţă al meu să 
fi adus aici o nuanţare teoretică dintre cele mai subtile, cum că nu oricând poți 
construi ideologii antisemite, ci numai când evreii ajung foarte singuri şi 
imaginea lor convinge derbedeul stradal că jaful agresiunea, chiar împinsă până 
la omor, poate scăpa nepedepsită. Eu nefiind, desigur, o haimana violentă, ci una 
a frumosului sensibil, reținând pitorescul plastic al acelor personaje ce depășeau 
mult spre nord decorul basarabean, până-n Galiţia habsburgică şi mai departe. 

— Un izvor de excese, fantaza pictorul avocat parizian pledoaria propriei 
lui apărări, la un proces crezut nestalinist din motive de circumstanță anglo- 
americană, trebuie că a fost, domnilor acuzatori publici săraci din popor, şi 
mentalitatea indusă şi sincer crezută, în care era format soldatul Războiului Sfânt. 
De prea multe ori, formulările ofițereşti, mai mult sau mai puţin oficiale, 
împingeau mințile cele tinere spre a opera cu identitatea evreu=bolşevic! Cam 
asta fiind în căpşorul căprarului fruntaş sergent Codin Marin: că, numai la cererea 
expresă a evreilor atotputernici, ne-a luat Stalin Basarabia, Bucovina şi Balcicul, 
în vara lui 1940, şi din cauza lor nu i-au declarat deloc război Churchill şi cu 
Roosevelt; că aceiaşi evrei erau toți comunişti, dar Stalin nu-i prea credea, cerea 
fapte, şi atunci cei mai fanatici marxiști s-au pus pe umilirea şi agresarea trupelor 
noastre în retragere, care aveau consemn să nu tragă, de teama statmajoriştilor 
noştri, că ar putea Cominternul exploata cel mai mărunt incident, pentru a avansa 
până la Milcov şi pentru a provoca, încă în acel sfârșit de iunie 1940, cu presă 
carlistă demențţial cenzurată, o participare ungurească, bulgară, germană, poate şi 
iugoslavă, la sfârtecarea României Regale Mari; nu puţin contând, onorat 
Tribunal al Poporului, şi convingerea trupei de către ofițeri că evreii chişinăuieni, 

și din celelalte orașe și târguri un an sovietice, şi-au dat foc la case (!) sau le-au 
dinamitat, înainte de a fugi spre Ural, după cum toate atacurile teroriste ale 
partizanilor sunt tot de ei uneltite, găsindu-se până şi copii dotați cu arme și 
muniție! Ba chiar îndârjita rezistență întâmpinată cât am asediat Odessa noastră, 
tot „iudeobolşevicilor““ aveam a le-o plăti: serviciile nemților ziceau că ei mânau 
ca pe-o turmă la tăiere soldaţii ruşi, ca şi pe ai celorlalte seminții subjugate până- 
n Pacific, ici colo fotografiindu-se un sistem radial de tranșee, conceput aşa ca 
politrucul să împuşte pe la spate soldatul ce-ar fi întors faţa de la dușman! 

— Zi mai bine, îl privi batjocoritor Virginia, că prin însăşi alianţa cu 
Reichul, regimul antonescian şi-a asumat riscul de a duce o politică antisemită şi 
antislavă, păgubos neputându-se pune nici problema unei Păci unde să n-ai a 
contabiliza câte crime, nici confirmarea recuperării Basarabiei și Bucovinei, 
pentru că frontierele, chit că le recunosc Hi, Muss şi Hirohito, pentru o țară cât 
România rămân fragile, dacă nu semnează şi americano-britanicii mei. 

— Și n-au încercat Antoneștii să le facă, aceste cifre, cât mai 
nesemnificative? nu îndrăzni să obiecteze Marius, amintindu-și acel 8 noiembrie 
1941, când se serba întoarcerea cuceritorilor Odessei și se plebiscita admirația 
populației pentru felul cum Mareșalul s-a îngrijit de retezarea vâscului ce ne 
ținuse pitic de secole stejarul carpato-pontic-danubian. 

Una fiind să te pomeneşti cu tancurile marxist-leniniste că-ți vin dinspre 
Don în poziţii, şi-ţi calcă bateriile, şi alta să te asurzească vara aceiaşi mastodonți 
pe străduţele Bucureştiului încă patriarhal, deși abia bombardat ultramodern. 

— În fond, nu aceste tancuri sunt periculoase! gemu el, bătând la ușă și 
cerşind un pahar cu apă rece Elizei, în Strada Sfinţilor, 31 august 1944, aproape 
sub mansarda lui Mircea Eliade. Ele se vor răsfira, în funcţie de câtă Ruropă au 
promis anglo-americanii rușilor, încă din iunie 1940, când nu le-au declarat 
război pentru cotropirea deznaționalizarea unor teritorii româneşti cam cât 
Elveţia sau Olanda, vorbesc de o deznaționalizare ireversibilă ca şi bolşevizarea 
aia, pe care acelaşi imperialism american se va pricepe atât de bine s-o combată... 
doar pe teren propriu, prin cel mai român erou USA al secolului XX sovietic, 
curajosul senator Joseph McCarthy, a cărui statuie am vrut s-o înalţ, pe banii mei, 
în Piaţa Stalin, zisă De Gaulle, dar nu mi s-a permis. Puteam atunci să ilustrez 
doar Principiul Politicii De Cadre, emanat sub forma undei perpetuu statice 
ștampilativ, mă-nţelegi, adică un lenticular filtru strecurătoare de bronz, prin care 
trece Nomenclatura, tot aia, în a pluralistă, tăindu-și forme de cruci, datorită 
încrederii populaţiei mai mult în biserică, deoarece amărâţii noştri, neasistaţi 
intelectual, n-au a spera a trăi decent decât pe Lumea Cealaltă, şi nici analyştii de 
targhete dacă scrii cărți de 1681 pagini, cum Grig, nu mai văd cumpărător de 
carte în Pensionarul Român, ceea ce preşedintele voievod Avăcăressi nu contesta 
când fusei cu macheta nasturelui, dar abia venise, pe sârrrmă, o undă politică 
nouă, de integrare digerare euroatlantică, necesitând măgulirea Comisiei Aliate 
de Control, prin improvizarea unui monument dedicat piloților care au picat 
bombardând, spre binele românilor, Bucureştii şi Ploieştii și alte obiective. 

— Da” de ce să mai facem unul, m-am opus eu cu zgârcenie bătrânească, de 
ce să mai cheltuim bronzul? Eu propun să rebotezăm Statuia Aviatorilor drept 
Monumentul Eroilor Americani, să depună politicienii obezi coroane ca la 
obeliscul Soldatului Stalinist de odinioară de la Antipa, iar după ce ne facem 
treaba şi ne admite ăștia, vine alt guvern și ne omagiem iar aviația proprie! 

— Da, poate, nu arăta farmacista nici măcar cantităţi catalitice de înţelegere 
pentru râsu-plânsu-haz-de-necaz ghizdavian. E lhmpede, Marius, că nu toate 
aceste tancuri vor merge la Berlin... Pentru bolșevizarea Germaniei se vor folosi 
giganticele, inepuizabilele resurse de activiști de pe frontul polono-bielorus, pe 
când acești comsomolişti drăguţi de pe străzile şi străduţele noastre se vor răsfira 
prin capitalele din jur: Sofia, Belgrad, Tirana, Atena, Alexandria, Bizanțul, 
Beirutul, Budapesta, Praga, Viena... Nu vrei tu şi o dulceaţă de nuci verzi? 

— Desigur, nefiind de aşteptat vreodată scuze anglo-americane pentru 
laşitatea de a fugi de pe frontul est-european, de frica politrucului! Unor galițieni 
atât de nesemnificativi cultural, tehnologic şi financiar-militar, le va fi chiar o 
onoare explicația că Churchill şi stafia lui Roosevelt au semnat la Strasbourg, în 
10 Mai 1945, Arrrrmistiţiul, Ruşinoasa Kapitulare, doar pentru că... s-au înșelat, 
ca nişte domnişoare blond-nordice din Nemmersdorf, cărora komsomoliştii lui 
Ehrenburg le-au promis că nu le vor viola, nici masacra. Ay! A crezut Vestul în 
bunele intenţii cu parafă uncle Joe, cum că aceste seminţii de rasă colonială estică 
vor fi lăsate din gheare să-şi aleagă fiecare, puternică, liberă, pe soartă stăpână, 
poziţia în care-şi doresc să fie violate marxist-leninist, cu funduţul pe Carta 
Atlanticului!... Ţi-e teamă, Liz? Nu de tancuri, ci de gipurile astea purtăreţe, cu 
care Occidentul a dotat căgăbăul, sporindu-i mobilitatea şi vederea securistă 
nocturnă la arestări! Eu, născut în Lvov! Tu, basarabeancă de Tatar Bunar, rişti 
să fii încadrată „farmacistă sovietică fugită în lagărul fascist“, returnabilă în 
Molotovia de serviciile anglo-americane, ba chiar franceze, în măsura în care, 
consecință şi mai îndepărtată a colţului de cotitură de la 23 August 1944, după 
Churchill, se va duce şi De Gaulle la Kremlin, confirmând Procentele bolşevizării 
galiţienilor, în schimbul rolerării lui, de către Partidul „Împușcaţilor“ (uneori 
pentru practici terorist-partizane), Partidul Comunist Francez, cu obligatoria 
condiție ca, după ce Stalin va trece, din Istoria Recentă, în Literatura fără 
Cititor, o Piaţă Stalin a manifestaţiilor peceriste să-i poarte cândva numele... 

— S-ar putea să nu accept să fiu siluită! izbucni în râs cristalin, gata să i se 
dea pe lumea aceasta, nu pe Cealaltă, refugiata, ce nu-şi putuse salva aduce la 
București mobilierul de peste Prut, ci numai ce piei cuverturi de pe fotolii apucase 
a jupui în graba teroarea că s-a rupt Frontul şi VIN hoardele marxiste! 

Biata Liz! Spre viitoarea perpetuă gelozie ghizdaviană, nu refugiul din 
iunie 1944, ecou al Debarcăriui din Normandia, pomenindu-l în apartamentul din 
Aleea Dumbrăviţa, ci mai degrabă pe acela din sfârşitul negru de iunie 1940: 

— Am lăsat totul pradă megieşilor, Irinuco! Până şi oala cu borş fierbând pe 
foc! 

Deruta. Ce se întâmplă? Indiscutabil, confuzia mai mare acum decât la 

agresiunea stalinistă 1940, din trena prăbuşirii Franţei celei dezarmate prin 
populism începând încă din 1936, spunându-i-se să nu se înarmeze, deoarece va 
fi apărată în contra revanșşismului nazist de către inombrabilele inebranlabilele în 
defensivă și irezistibilele în ofensivă imperialistă, Armate Roșii. 

Ca întotdeauna, în termeni artistici, ținând de perfecția organică, 
romanticul pictor așteptând compoziţiei Echilibrul, să se liniștească lumea, parcă- 
i părea puţin rău că avioanele staliniste de recunoaștere, ce cu ochiu-i expert le 
detectase matinal inspectându-ne Capitala Regală, nu fuseseră urmate, ca pe 
front, de valuri-valuri de bombardiere, fiind nedrept și urât ca replica galițian- 
dâmboviţeană a Parisului să fie terorizată, în același august 1944, numai de aviația 
amicilor anglo-americani şi de aviația călăilor naziști, care au primit exact ordinul 
ce ne trebuia să n-avem mustrări de conştiinţă declarând război camaradului 
german, lângă umărul de oţel al căruia, am apărat civilizațiunea europeană de 
flagelul bolşevismului ateu dărâmător de biserici! Mda, am recăpătat simbolic 
Basarabia și Bucovina, precum şi Transnistria cu Odessa noastră cu tot, ca pe o 
compensație, e drept că numai într-o măsură neînsemnată, pentru exploatarea 
până la genocid practicată de Comintern, în aceste provincii româneşti și regale, 
în sinistrul an 1940-1941, ba speram şi, Fiihrerul fiind loial din fire de zugrav, 
sângele sfânt al eroilor noștri căzuți în Răsărit şi prizonierii să ne plătească la 
Viena recuperarea în 1943 a Ardealului, pe care acum o să-l recucerim lângă Ivan, 
precum şi a Balcicului, pe care firesc ar fi ca Stalin să-l înapoieze Regelui Mihai, 
ca pe un semn de înaltă apreciere a Miracolului de la 23 August, ce-a deschis, pe 
nev6 cum când ce Armistiţiu, calea bolşevizării, prin metode cominterniste de o 
sălbăticie rară, a Bulgariei şi Iugoslaviei, ca cea mai țipătoare dovadă că PACEA 
SOVIETICĂ depinde nu de purtarea războiului antibolşevic până la capăt, până 
unde-ntorc rablele de transport în comun, la staţia Stalingrad, ci Soarta neamului 
tău bulgar, frate Kirciu Kotkov, care nu ţi-ai adus până la Volga obolul la 
„eliberarea poporului rus de sub jugul marxist-leninist”, ar putea să depindă acum 
doar de ponderea excesivă a conaţionalilor şefi în Comintern, de simpatia trezită- 
n Stalin de ei, rezultatul pentru Literatură fiind, cititorule, consternarea că n-are 
nicio legătură viitorul Neamului cu ce-ai comis tu în război — neutra Bulgarie, 
ocupata de nemți Iugoslavie, anexata de către Mussolini Albanie, nu vor avea mai 
bună soartă decât România imperialistă ce-a năzuit ca profesorul Ghizdavu a ieşi 
la Pacific periclitând interese americane, recuperând pentru viitoarea uie Alaska! 

— Nu, nu vin la manifestaţiuni, domnule Ghizdavu! Locul meu îi acasă, 
aproape surâse, cu o fermitate de sare amară, Eliza. Du-te singur, dacă ești curios! 

— Înţeleg pricep, e clar c-acum, când se vor pune poterile pe basarabeni, 
numai direct în gura lupului, să fii văzută cu mine, cu un... criminal de război, 
asta ţi-ar mai lipsi! Dar după feeria şeia cu şei mai aprigi baianşti, dănţuitori, 
banduriști, corişti, balalaicişti şi recitatori ai Armatei Roşii de Ocupaţie... măcar 
pot reveni pe răcoare, în deplină conspirativitate, să-ţi povestesc cum a fost? 

— Ce n" estpas la forme exterieure qui est reelle, mais l' essence des choses. 
Partant de cette verite, il est impossible ă quiconque d!' exprimer quelque chose 
de reel en imitant la surface exterieure des choses, i-a obiectat Brâncuşi, văzându- 
| că ştie franțuzește, când au venit vorbele despre diferitele sortimente de 
rezistență prin cultură. 

— Bune, actualiză Dora ce convenise cu Grig puţin înainte de 6 martie 
1944, când a plecat scriitorul în Bucovina, să o apere de invazia sovietică ce ar fi 
putut atrage dărâmarea lăcașurilor chivotante ale lui Petru Rareş cel Mare şi Cult, 
zugrăvite peste suprafeţele exterioare, şi politroocilor acolo s-a predat, spre a 
deveni pandur marxist, dar asta i-am obiectat şi eu, şi mămițica: eşti nebun, Grişa! 
Pe cuvântul meu de comsomolistă c-ai înnebunit de tot! Dacă zici că analiza 
literar-artistică e mai tare decât cea de presă sau de tembelimedia, şi că armatele 
Cominternului vor ocupa Regatul, şi chiar mai mult decât atât, ha, cu perspectiva 
de a deveni Dacia noastră o simplă dar respectată Respublikă sovietică! Bine, mă 
Grişa, aşa faci tu? Eu nasc pe Vera în 4 martie, și tu în 6 pleci la Storojineţ? Şi cu 
ce sarcină mă lași? Sarcina de a îngriji un manuscriptum păcătos, şi incomod de 
mare, 1681 pagini, publicabil doar la mama dracu', peste veac, deoarece tu te 
concentrezi pe toate detaliile de... suprafață, în loc să-și adâncești discursul! 

— AI fi năzuit la o esenţializare, ca lupta de clasă, Grig, dădu să se adune 
Marius, mutat din 1970 la Liz, doar cu lenjeria, nu și cu Atelierul Tonitza din 
Pădurea Andronache, dacă Dora ar fi insistat că ea şi cu tine sunteţi din veac un 
cuplu, puri, şi o să vă înhumați adiacent, dar a prescurta Fluviul e un modişor de 
expunere încă şi mai dificil pentru gloate. Recurgând la simboluri și subînţelesuri, 
ție-ți ieşea cetatea literară impepenetrabilă chiar şi pentru specialiştii Direcției 13 
Literatură şi Arte!... Deşi chiar şi cei care o fac, pretind prosteşte că știu Istorie. 

— Numai că, şi aici Grigri a calculat perfect, nu bătuse pendula consensului 
dintre artiştii poporului și călăi emeriți ai norodului, Cupa inox de pe masa verde 
fiind coexistența pașnică dintre Cenzor cominternist şi Cărturar stalinist, în 
seeenzul că de ce să nu te lase să compui ca Ilya Șostakovici Prokofiev, decent 
trăind, lauda criticului occidental dobândind, precum şi gratitudinea Cetăţeanului 
de pe strada pavată de deţinuţi, fiindcă deși nu l-ai instigat la acte idealiste, 
ducătoare-n viermi sau Gulag, istoria va gunguri despre tine ca un încarcerat în 
capitolul Arta și cultura societății sovietice din RPR în Epoca lu' Stalin... Na! Îţi 
convine? Nu era mai bine să n-ai ambiţii Van Gogh de exprimare cu orice preţ? 

— O să mooor în Blocul Demolaţilor, Marius, bocită de vecinii tovarăşi 
țigani, care vor să se extindă, şi tot n-o să mă dumiresc deplin: era doar o fantezie 
de-a lui Grig sau, cu adevărat, s-ar putea riguros demonstra că orice altă strategie 
era, în Nenorocul Românesc de a încârliga doi tirani inculți, Dej şi Cea, cu mult 
mai ineficientă decât o împărțire a societăţii pe clase culturale disjuncte. 

— Cine vrea să înțeleagă Războiul Sfânt căpiază! privi admirativ fabulistul 

Jean de Ferentari la incisiva franţuzoaică, ce nu se mulțumise a-i demasca pe 
Cioran şi Eliade drept inamici nereeducabili ai valorilor occidentale, ci şi pe 
„semievreul“ Eugen Ionescu îl tratase drept geambaș perfid, acuzându-l de 
„omisiune de denunţ“, deci de un soi de agiutor fascist. Da, duduco, cine vrea 
intens cum a fost posibil să priceapă ce nici nu mai poate fi înţeles din moment 
ce ministrul comunist de educaţie solicită de la Chişinău României să limiteze 
drastic câte burse, şi alea pe sponci, în plin exemplu ungar, acordă, apoi ăla 
ajunge a se miauna şi de ce Românii Regali n-au dus lupta în contra bolşevismului 
la 1940, cu cel mai polonez elan, ca să nu se mai ajungă pe urmă de să se râză azi 
filo-habsburgii de manifestări degenerative în conștiința unității naţionale, la 
romunculii di pi şele două taluzuri ale fluviului Prut... Păcat c-am dus război prea 
lung! Evident, tu, că puteam scurta dramoleta la 1940, ca polonezii în 1939! 

— Da-da! se cruci a groază părintele întocmai cu călugării Damian. 
Rațiunea acestui răzbel absurd, împins drăcește până la Stalingrad, stă în chiar 
consecințele spirituale ale pierderii lui la Cotul Donului și în Stepa Calmucă! 
Ceea ce nu s-ar mai fi produs dacă măcar noi românii duceam singuri, chiar fără 
nemți și alți demoni, Cruciada, rostogolind-o-n 1938 până la Ural şi la Sibir, aşa 
cum i-a şi cerut imperativ Rigăi Crypto geopoliticul de geniu Voiku Ghizdavu! 

— Precum până şi ruşii contelui Tolstoi, al cărui hronic în patru volume 
omite a mărturisi şi Cauza marilor mișcări Napoleon de noroade din 1812, anume 
Răpirea Basarabiei, au dat sângeroasa bătălie de la Borodino, înainte de a-i 
închina Moscova răzbunătorului nostru corsican dac, singurul Stăpân Occidental 
ce ne-a iubit din conştiinţă ca a valahului, latină, își iv şi filozoful istoriei 
pensionar Horea Bratu glasul, indignat de opulenţa noii boierimi de pe ambele 
maluri ale Prutului, tot așa şi noi românii, nu puteam ceda altfel în august 1944 
decât cu un RO-Borodino sângeros, Capitala, deznaţionalizării şi bolșevizării ei 
ireversibile, rupe-ţi-aş carnetul roșu de parrtid, Căinare, cameleonule, dacă-l ai la 
tine pe tanc, intrând astfel etern de bronz în București, pe Şoseaua Kolentina! 

— Chiriaşul meu pandur, luă cu fo-foc poziție de apărare activă, madam 
Bolboros, cu vedere saşie spre Cișmigiul tuturor posibilităţilor de viol, nu a 
deținut niciun carnețel roşu cu autograful Anei Pauker, sau al lui Dej, printre 
catrafusele sale, pe care le-am desprăfuit ades, inventariate de cum mi le-a trimis 
Cneazul Igor din stepele Asiei Centrale. E plin netul rusesc de fake news-uri... 

— Sunt convinsă că această gazdă babuşkă din Piaţa Carmen Sylva adăpată 
de la izvorul lui Eminescu, șopoti naiv Elvira, dezvăluind mărgăritărelele cu care 
zăpăcise câteva divizii, a scotocit şi puricat în profunzime prin hârtii, mergând în 
vârful picioruşelor roz pe suprafeţe lucioase în deplină conformitate cu tema dată 
nouă de îndepărtatul Brâncuși. Pentru Mişu al meu, este o certitudine, Marius, că 
Grig al Dorei lui Gary nu a fost contactat de agenţii Cominternului, ci din proprie 
inițiativă, că era cam dement, s-a avântat pe cea mai grea şi mai nobilă cale a 
infiltrării în organigrama inamicului. Faptul că el, abia născându-i speriata sa 
muiere o fetițică, după ce avortase un băieţel, pe Rudy, pare de o bărbăţie 
dezamăgită, încât a pornit-o năuc spre Nordul ameninţat de o ireversibilă 

deznaţionalizare-bolşevizare, nu trebuie interpretat numai după gradul de 
impresionabilitate peliculară al codului cinematografic, ci şi ca gest antic de 
superficială responsabilitate paternă, vizând a juca doar un rol de pandur literar 
parșiv, în economia întoarcerii armelor noastre feșite de la est către vest! 

— Verişoara asta reacționară Elvira vrea să te sensibilizeze, i-ar fi explicat 
lui Marius doar tovarășa Despina, de n-ar fi ajuns şi Clara, în octombrie 1943 la 
Basel, cu Octavian și Virginia lui, că e mai bine, dacă tot n-ai emigrat și tu, 
încăpăţânatule, să admiri doar pasajele din Războiul Sfânt unde Grigore Căinaru 
protestează că nu trebuia să vă avântaţi prea mult dincolo de Nistru. Fiindcă 
romancierul s-a răzgândit pe drum şi n-a mai atentat deloc la gâtlejul omologului 
sovietic, de îndată ce blindatele staliniste au ajuns la apa Ceremuşului, clară ca 
Aare la Berna, în care verde se oglindea mălinul înflorit al lui Esenin (Uep&myxa), 
poezie pe care s-a și grăbit s-o traducă în viaţă. Dar privind şi dinspre Galiţia, și 
dinspre Bucovina, e limpede că de fapt o asemenea sursă Bolboros e ca un izvor 
secat. Ea n-a adus nicio noutate la dezlegarea misterului, fiind prea greoaie să se 
miște printre gândurile sculptorului, desigur încâlcite, ce avea el în cap, Brâncuşi, 
evreu american, cum îl cred mulţi amatori, dobitoaca de gazdă având însă şi 
oarece interes ideologic să lanseze lozinca despre contradicția antagonistă dintre 
suprafețele morfologice ale obiectelor şi esenţa lor, exprimabilă prin volume de 
o cu totul altă configuraţie de clasă, semnalată sociologic doar în lunca Jiului. 

— Ca să nu mai turnăm aci apă plată în acid, murmu-mârâi doctorul Lecca, 
adică în jurul a cum să te comporţi ca un intelectual Lucid, avortând pe Rudy sau 
nu la spital, câtă vreme Istoria se masturbează sau se cufureşte în public ca o 
nesimţită, eu mărturisesc că nu mă pot abţine de la a nu recurge la intromisiunea 
integrală-n conversaţie, apropouar de moșirea Ideilor tâlcșoului platonician 
despre Peştera Răposaţilor, care se îngustează pe măsură ce te apropii de Nistru, 
cum că mai aproape de esențe, la nivelul biochimic de construcţie de partid şi de 
securitate și de ideologie a Materiei ca materie organică vie, stă şi acolo, la schit 
la Rudi, lângă Soroca, Esenţa, recte cartela de pâine şi mălai! Ca salam cu soia 
încă palpitând de viață larvară, precum ce mai rămâne dintr-un prizonier, 
indiferent al cui, dar căruia homosapul îi înfige un proiectil reactiv în rect, 
detonându-l de la distanţă, așa şi macromoleculele vii se tot pipăie ce suprafeţe 
au, acolo în submicrobiologic aparenţa cam coincide cu esenţa, iubire, de unde a 
rezultat şi maladiva mea admirație pentru propria mea creatură, cu o moartă 
sinucigașă făcut, nebuna de Laura Done, italiancă-n exil dantesc, Raulică, băiatul 
meu, băieţașul meu, o valoare! Un talent genial de cea mai sălbatică esență... 

— Ce să fie, mă, şi în creierii de matematician ai lui Raulică ăsta? dădu din 
umerii heruvimi virginali, nu ca ai Virginichii ci ca ai Laurei, dădaca deplin 
sculptoriţă Cristina Done, ce-l şi ştersese la fund cu şervețele umede. EI este ferm 
convins că va putea coabita cu tovarăşii sovietici haraşo spasibo. În ce sens? În 
sensul că dacă pe tac-su doctor l-ar băga la Reeducare silnică grea tot la Piteşti, 
dacă-l prind, deoarece au rămas documente în care, ca medic naţionalist, foloseşte 
în loc de „militari căzuţi pe frontul de Est“, abuziv provocator termenul „eroi“, 

iar din banii storşi prin şantaj cu malpraxisul, de la bogaţi săi clienţi, şi-a ridicat 
central o provocamcubică vilă vieneză, proiectată de doctorul Wittgenstein, el fiul 
își va putea continua nestingherit, din creion de trestie, cercetările matematice, 
uşile, uşile cu frică deschizând pe la Analele Româno-Sovietice, spre a publica în 
prelungirea la ce-au gândit în singurătățile din pasiune cutare şi cutare, doar din 
când în când neavând decât banala obligație politico-ideologică de a scrie 
chinezării la gazeta de perete de la Colţul Roşu, eventual în unele periodice, 
articolașe lămuritoare despre ce parabola mea am văzut eu în Uniunea Sovietică: 
peste tot superioritatea ştiinţei marxist-leniniste față de neștiința burgheză, 
precum şi monoclul cu care un june revoltat din Trier a băgat de seamă, roşind, 
că dialectica şedea hairy într-o pozițiune burghezo-moşierească, cu capu'n jos, pe 
când oamenii muncii munceau, așteptând s-o răstoarne activistul corect politic. 

— Boje moi! Boje moi! se cruci moale Marius, pelerin în americana lumină 
de august, dinspre Mlaştina Caprelor spre Kitai Gorodul Larisei Ribalovna, 
orbecăind cu minţile rătăcite că toţi se aranjează şi au proiecte optimiste, numai 
eu, Victoriţo, poştărițo, nu-mi calibrez imaginativ, în fantezia trăsnită ca de-o 
prosveşcenie, viitorul în cincinale, ci numai ce cam cât ai servi o oboroacă di 
şireşe hultoane, nu mai voluminoase decât mameloanele tale roșii! 

Victoriţa nu era însă Pobeda Pobediţa de pe Ialomiţa, ci factoriţa de ducea 
corespondenţa în Pădurea Andronache, chiar şi la bădiţa, numai însă după ce 
bolșevicii ca progres al României republicane dublu fundate descălecate pe, în 6 
martie 1945 şi în 20 mai în celălalt an, electoral, 1990, au dat drept de vot şi 
fimeii, nu c-aşa voiau elitele cele-n perpetuă voshișcenie, ci din necesitatea 
obiectivă de a se ieși din chiuitoarele frământări, când e de determinat în stafful 
sultanului cine are şi cine n-are. Ce? Caimac! Frişcă la public. Rahat, fa! 

— Vreau să fiu monument american! Vreau să fiu promovată monument 
american! țipa metallic Statuia Aviatorilor, cât Marius se plimba pentru ultima 
oară prin cartierul |. V. Stalin, convins că, cincinale de-acum înainte, nu va mai 
flana prin Micul Paris, în ale cărui vitrine deja nu mai rămăsese nimic de lins. 

Era complet răvăşit de remuşcări, cum nu mai încercase spre a proba decât 
într-un 4, nu aprilie, ci august, 1943 însă, la Necropola „Eroilor“, din orașul lui 
Caragiale, Ploiești, filmând cu acel nordic profesionalism învăţat/ furat ca 
meserie, ca rukodelia, de la gingaşa, ay! fâşneaţa cameramană, nu şi de cameră 
c-un balcanicoi nespălat, Leni Riefenstahl, nemurind, nemurind pe peliculă 
superficială ca esenţă de alb şi negru, complexul ceremonial funerar tipic ortodox, 
aducând onoruri jale victimelor din casta războinică, ale teroristului atac american 
de la Câmpina şi de la puşcăria judeţului Prahova, fără deosebire de echipa pentru 
care au jucat: românii şi germanii, pentru a celor mai reacționare vârfuri ale 
imperialismului valaho-teuton cu tendințe globalizante, respectiv piloţii 
americani decolaţi din Jamahiria Libiană, amică și prietenă, întru pentru 
deznaţionalizarea-bolşevizarea imediată ireversibilă a unor euroregiuni galițiene 
de interes cultural, la Spirită, recuperist exact unde West Europa deja nu mai avea 
Gaist decât pentru autobăşcălie şi provocări inginereşti instalate artistic. 

Dinspre Lacul Herăstrău, venea un iz de dulceaţă de petale de trandafir 
presate sau putrezite, în timp ce trupele cominterniste alungau pe ai noștri de la 
Taganrog, neexistând morţi suficienți cât să nu mai credem că ne vom întoarce 
cu frontul, poate în chiar această toamnă 1943 două poşte mai încolo, pe Don, la 
Rostovul nostru, unde escadronul lui Gary Glagoveanu a săvârşit minuni de 
vitejie, în contra inamicului mult mai bine înarmat, deoarece statul muncitorilor 
şi țăranilor, călăuziți de oamenii lui Stalin, trebuia să fie al tuturor exploataților, 
din întreaga lume, care își doreau să slugărească nomenclatura cominternistă! 

Uău, ce se scutura cămeşa ia de borangic pe Virginica, de mila flăcăilor 
americani ce era cât p' aci s-o facă unul din Virginia carne de mici cu bomba, s-o 
înfulece canibalii naționaliști prahoveni sau maidanezii locali, dar ce strângere de 
inimă avea bălanul Augustus! De câte ori alungând-o din Câmpina, din odăiţa lor 
intră lună prin fereastră, dintre Rafinărie şi obiectivele Hasdeu-Grigorescu 
dinspre Cornu, să se ducă-n mă-sa la adăpost, la Băicoi sau tocmai la Pribegi, la 
foişor, la Marius, cu gândul numai la viitorii copii, mari financiari, Walt şi Alex! 

— Ce de-a rău îi di noi! ofoftase însuşi argatul Codin, la 24 august, același 
an ne-an 1943, în care pare să nu se fi întâmplat nimica, uncheşul Stalin ţinându- 
i luni de zile la prestat anticameră, pe fanii săi Roosevelt şi Churchill, dacă doresc 
să-l pupe, reproşându-le, cu o faţă buhăită, buboasă şi încercănată, că n-au deschis 
al doilea front şi există riscul instalării Cortinei de Fier prea spre Occident, ceea 
ce ar însemna o şi mai apăsătoare Povară pe spinarea jegoasă a oamenilor 
sovietici debranșați de la centralele termice, siliți a întreține un și mai parazit 
costisitor aparat grăniceresc, informativ, adictiv, masiv, împuşcativ şi, la unii 
supraviețuitori, operativ-interogativ să-i divulge pe toți şerpașii, în joc fiind însăşi 
protejarea sanctuarelor Humanităţii grase, cu ţâţe și fese multipare cultural, să nu 
se reverse asupra lor, la o viaţă mai culinară, noroadele cele blestemate la o 
veşnică instabilitate, la o necontenită obidă, indiferent despre ce kulturno- 
vospitatelnîi otdel, încercase doctorul Lecca să se exprime la Ialta, cum că trebuie 
marele nostru inamic comun al Naţiunilor Unite... supraalimentat, ca s-apuce 
curioasa zi de 10 Mai 1945, când totalitarismul nazist a capitulat, la Viena- 
Cracovia-Breslau, şi în fața pandurilor noștri viteji, comandaţi de generalul 
prozator Grigore Căinaru-Debreţin, după ce mai semnase deja, în 8-9, alte 
armistiții cu invadatorii ruinei germane dinspre Vest, respectiv dinspre Est. 

— 24, da, 24 august 1943, mi-amintesc, cum să nu! relată ordonanța 
întocmai ca rândașşul Codin, ciocănarul Marin, mimând la scară redusă cum 
tremura de furie stăpânul lui feudal, locotenentul de roșiori şi propagandă Marius 
Ghizdavu, ce-n sinea sa literar-artistică uneltea răsturnarea Regală a regimului 
antonescian, din așa-presupus hip-hop intelectual față de orice autoritarism, din 
adică revolta că Ceilalţi servesc şi servesc, votu-i în privilegii, ca feudali cu 
armură de Sigmaringen şi cu peniță chinezească, nişte elogii de supunere la 
ideologii străine, fără a proteja tineretul de un nou Război Sfânt şi nici de un 
fluviu-roman sățios, încâlcit ca cel căinar 1681, în 4 volume, posibil cvadrimotor 
de tortură pentru examene terminale, de capa sau de bac! 

— Şi această nouă duioşie dionisiac ditirambică pentru tineri, de ce, frate? 

— Pentru că adevăratul romantism e prin definiţie tânăr, Mişule! EI, flăcăul, 
că-l voinic sau nu-i, el pleacă şi la răzbel, şi la revuluţie, dovedindu-se metaforic 
mai filosof de milioane de ori decât prudentul cel bătrân, şi arătând Istoriei şi, mai 
bine ochit, Literaturii, Oaş în origine în prezent, că în absolut te Sighet pe ea de 
viață completă, cum zicea şi nenorocitul cel rebel de Evariste Galois al nostru, 
Raul Lecca, algebrist calculând soluţii chiar şi din tineta din mun'cipiul natal al 
criminalului de război sfânt, mareşal Antonescu, patriarhalul nostru Piteşti. 

— România Regală, românia eternă, domnilor torționari, eternă cu r mic şi 
Ideal Mare, România mea şi a Meşterului Manole, nu poate avea în acelaşi 
Absolut, unde se relativizează şi se înfrăţesc sufletele eroilor, şi cu atât mai abitir 
pe lumea asta căcăcioasă fără latrine nicicând suficiente, populată de homosapi şi 
cimpanzei şi macaci, altfel de drepturi decât au alte înjghebări statale, ca Imperiul 
Britanic, Statele Unite ale Cominternului, Vaticanul, Singapore, Coasta de Fildeş, 
Fenicia, triburile galițiene sau republica pitecantropilor mizericordioşi! 

— Chiar fără a fi fost prăvălită, de către marile puteri, în cloaca din vara lui 
1940, rău făcând președintele americanilor Calvin Coolidge că nu i-a declarat 
război lui Stalin, când Cominternul a agresat la 1924 inclusiv minoritățile la Tata 
Bunar, pentru ca văzând seriozitatea pentagonală, de a apăra Pacea Expresionistă 
din 1 Decembrie 1918, Hi cu Muss n-ar mai fi-ndrăznit, în plm, să ne ia la 1940 
Balcicul şi Baia Mare, exclusă fiind pe vecie atunci Pacea aia 1945 Existenţialistă, 
care garantează doar bolșevizarea galițienilor şi angkorienilor, deci, zic din tinetă 
neprăvălită, noi românii nu aveam mai puţin drept decât... alţii a face război, în 
principiu oricând şi oricui şi oricum, după pohta ce-am fi pohtit-o noi! 

— Păi, chiar în acest sens, izbucni în prietenoase românilor hohote de râs 
bătrânul de la clape, Molotov, în 8 noiembrie 1986, când a redevenit Skriabin, — 
instiga şi istoricul boier reacționar Voicu Ghizdavu pe impulsivul Carol al II-lea, 
Regele României Mari imperialiste, ațâțându-l în octombrie 1938 să treacă 
Nistrul la un nou război de Întregire, evaluând însă corect că românii ar fi câştigat! 
Chit că ignora proteza marxist-leninistă pusă muncitorului şi țărăncii la cerebel 
să poată evalua situația Internaționalei după Diktatul franco-britanic-ceh de la 
Miinchen şi procesele dictate de Vîşinski, protiektorul şi ktitorul, Deskălekătorul 
României postregale prefeseniste, şăl mai mari uom di drept al secolului XX... 

— Vrea să spună banditul, făcu ţărăneşte acuzatorul public Vanea Țăpoieşu 
cu ochiul ca o cântăreaţă cârciumăreasă şi leliţă, către musafirul stahanovist, 
crezându-l Adriana Bratu vrednic şi la pat, nu numai în abataj sau în fruntea 
Minerilor cărora dedica Scânteia lui Brucan în 1945 câte o pagină specială, că era 
fericit defunctul că n-a mai apucat să vadă ţara zob, deşi Voicu Ghizdavu ăsta 
prevedea după Diktatul de la Miinchen un Viitor Imperial pentru România, 
avertizând totuşi pe Rege că, fără Axă, putea anexa Daciei, în octombrie 1938, 
doar toată Moldova Transnistreană, până la Bug şi Nipru, cu Odessă şi Crimeie 
cu tot, câtă vreme noul președinte Kalinin al URSS nu-şi poate încă forma o 
reprezentare clară a câtu-i de lățită Rusia şi deci raptul ăsta nici nu s-ar fi simțit... 

— Cu Odessă şi Crimeie cu tot! maimuţări cu pumnul madam Bolboros pe 
Tovarăşa Ana. La 1938, Regele Carol al II-lea putea anexa liniştit, fă, fără Axă, 
gubernii întinse cam cât încă o Românie, fiindcă Stalin şi oligarhii, inclusiv 
instituția prezidențială Kalinin, ţineau sus steagul luptei de clasă în UE sub 
imaginea URSS ţară iubitoare-violatoare de pace, înclinată mai degrabă a ceda 
vremelnic pământ şi rezerve de oameni sau minerale, decât să poarte un război 
defensiv pe Russkaia Zemlia, nefiind atunci coapte condițiile leniniste ca, prin alt 
război mondial, Lagărul de muncă al Păcii să poată concentra noi şi noi popoare, 
în scopul măreț de a produce din ele alte popoare, mai rusificate, Pace la care 
URSS ar putea primi compensaţii pentru Crimeia spre Knigsberg în Prusia... 

Palid ca marmura fiorentină fascistă, veritabilă primăvară de beleţe şi de 
belele în tricolorul sfârșit regal de august 1944, Marius şi Ghizdavu, urcat pe 
unele elemente decorative ale statuii Lenin, nu Lenin încă, ci C. A. Rosetti, el sta 
cu ochii înmărmuriți beliți la mucavaua camionului Molotov alegoric, unde 
Tovarăşa Ana repoza pe un scăunel cu patrupede de ceară de albine, vrednice şi 
neîncepute, nedate nicicând la trântor, nici măcar la boemul și langurosul 
reacționar greiere greiere, pe genunchii ei de colonel polkovnik susținând ca pe- 
un liubovnic ceresc, impresionând toată asistenţa municipală până la aibi pietate, 
cine sta? Doncea sta, viitorul primar bolşevic al minusculului Paris, menit de 
sensul istoriei să eutanasieze, să vâneze ca pe nişte câini troţkişti, pe toate străzile, 
toate grupurile statuare europene, regale sau măcar burghezo-moșiereşti. Iar 
această Pietă bolşevică plutea spre Mihai Viteazul, care va sculpta cu barda, în 
tăietură directă bârele noii epoci, până cât va fi nevoie de muiat creiere întâi la 
Timişoara, cetatea feciorelnică, botul acestui cominternist Doncea rămânând în 
coşmarurile ghizdaviene până-n '89 idealul bolşevic de virilitate măciucară, 
necesitând dialectic şi feseniste pe măsură. De scârbă, înţelese intuitiv că vremea 
boierilor cu studii de penistenciaristică şi de căi de atac pe la Parisul Magnific s- 
a gătat, şi-aici şi acolo, ca şi orice şcoală pariziană, nemaiexistând Boemă, nici 
curve, din motive de higienă turistică, ci doar jocuri TV, de împerechere jalnică 
stripchat servită onanist, ceea ce junimea secolului XIX, hm! Duel Puşkin- 
Lermontov, onoare, altă viaţă şi altă moarte... Pentru un pacheţel de 200 g parizer 
cu aşa-zisă soia, sandviș la toată echipa, ăștia îţi sparg capul, să caute droguri. Ci 
coborând treptele unei crame din apropiere, funcționând ca restaurant, ca bolgie 
și ca Peşteră, atenţi-atenţi la a nu-și jupui creştetele cheliile de tavanul jos şi umed, 
din care spânzurau stalactite băloase în curs de întărire, observatorii Hurie Hurry 
şi Bairam Stoper, abia descinşi năuciţi din Singapore tot într-un Singapore, 
chiteau c-au epuizat tipurile de comportament intelectual şi că, într-o ţară atât de 
eminamente rurală, inaptă de rafinamente testicular spirituale, nu mai e nimic de 
monitorizat cu ochelari negri Jackie OHH Ray-Ban, după o arestare absurdă. 

Se înşelau însă ca nişte amnare din Haţeg ce se cred aprinzătoare 
infailibidinoase chiar şi unde nu mai ia Kalaşnicoful foc! 

Ei credeau că în noua republică sovietică stalinistă, puternică, liberă, pe 
soartă şi pe mă-ta stăpână, ce se forma cu rațiune bancheră de a fi industrializarea 

seminţiilor troglodite, prin concentrări marxiste ale capitalului, nu vor fi posibile 
decât două poziții de opţiune copulativă, colaboraţionismul torţionar caragialesc 
voios al lui Neluţă Yanachi şi, respectiv, opoziția de tinetă, intransigentă până la 
nebunie eminesciană, mult mai rară, cum a interpretat rolul său în acest roman 
sfânt Raul Lecca, la Pitești şi cum, votu-l în guriţă, a şi uneltit futălăul Isadoriţei 
de Sonnenheim, sculptorul din Dubăuţi Andrei Hurmuzacov, că să ia românilor 
euroi mulți din puţinul sbornic de absurdităţi pib feliat transparent, ca pentru 
lamelă de microscop la Kultură, cu bune intenţii până la un punct genuin, anume 
să-l bronzeze pe rezistentul ăla cu tineta tricoloră cu tot, spre marele necaz al 
esteților profesionişti, nu în orașul natal al Mareşalului criminal de război sfânt, 
ci pe soclul părăsit de Vladimir Ilici Lenin, poate vremelnic, în piața Domului 
Iskrăi, carele, aşa cum eseizează junele filosof Muhală Muistu, semnifică 
contribuţia Totul pentru front, totul pentru o victorie cu armatele Cominternului 
Naţiunilor Unite. Pre când în pandant urbanistic dezechilibrat, naţional-comunist 
de omenie, cealaltă monstruozitate architectonică, proiectată de Piranesi pentru 
parlamentarii plutocraţiei de la care emană şi guvernul ascuns, guvernul de 
cabană de vânătoare de ursoaice cu pui, hm-hm-hă-hă! aia, aia e volumetrice 
proporțional o hardughie să încapă regretul pentru votarea războiului criminal 
antisovietic, păcatului evghenicos ca Cruciadă şi păgubos ca Armistițiu ce va 
apăsa vecinic pre umerii eminescieni ai acestui norod, până când codârvacii lui 
de dregători vor gini că un neam de rasă „inferioară“ care parcă cere colonialism, 
n-are voie nici să-şi apere teritoriul, nici avuțiile, nici viitorul literar, adică politic. 

— Da-da, bătu cu degeţelul de aur în faţa de masă observatorul zis HHH, 
cine a cutezat să fie printre cele paişpe-cinşpe seminţii de inconştienţi care să 
declare război SUA, apăi acel neam trebuie să sufere cele două consecințe fireşti: 
o durabilă inversiune a valorilor și o stârpire ştiinţifică, după îmburghezirea 
bolşevicilor, a condiţiilor de formare a altor valori, altele decât cele democratice. 

— Iar când, avidă de dolari, această burghezie roşie va demara construcţia 
sinceră a capitalismului, cu gestionarii, activiștii, securiştii și ideologii, cu 
norodul și pentru norod, și pentru xenocraţie, chiar dacă alde Gorbaciov, sau cine 
ştie ce urmaş 1 se va desemna, va manifesta generozitate, risipind unionist din 
imensul pământ sovietic, noi nu va fi bine să tolerăm nici cea mai mică atingere 
a imaginii despre cel de-al doilea război mondial, așa clofușniță cum se conturase 
ea deja la 1945, spre marea plăcere împălişată a celor mari şi tari şi uniţi! 

-— Iaca di ce socrot că-n gupernele noastre buturoase nu-i nimenea gigea să 
ierte vreodată: a) pe finlandezi, pentru atacul mișelesc, jegos, nerușşinat asupra 
Leningradului, pretinzând că se apără, în aspra iarnă 1939-1940; b) pe germani, 
fiindcă n-au admis că strategia Lenin-Troțki-Stalin de Germania first, în 
bolșevizarea Europei, era evident preferabilissimă nazismului, chiar dacă ăsta a 
crăpat în doar 12 ani cu război cu tot, pe când kommunizmul euroizat s-ar fi 
menținut poate și 120; c) pe români, hrrrmmrrrhrrr, pentru crima recentă, refuzul 
absurd de a face din ţara lor regală o magopaţă a stalinismului încă din 4 aprilie 
1944, când noi am iniţializat acele bombardamente paşnice, gândite să încurajăm 

populaţia civilă să iasă revoltată în stradă, contra lui Antonescu, ceea ce a şi atras 
reacția epistolară a celor mai sensibili dintre intelectualii atitudinari, aplaudaci 
universitari smart, ai Capitulării Necondiţionate cu Ardealul pierdut... 

— Concret, interveni de sub masă mamelucul Abdul, ce susținea că e prin 
Bucureşti cu Circul Armatei Roşii, Imperiul Britanic şi Imperiala Americă trebuie 
să se opună cu îndârjire, prin sancțiuni economice şi chiar prin manevre militare, 
dacă Rusia va retroceda finlandezilor Vîborgul, cetatea natală a neomarxistului 
tânăr filozof oil Borgiah, iar germanilor denazificați pe vecie, Kânigsbergul, 
necropola lui Kant şi a Idealismului grena. Mai mult încă, marile puteri 
euroatlantice trebuie să urce cântând pe treptele acute ale escaladării conflictului, 
mai ceva ca-n Cuba rachetelor, dacă oarba Moscovă, în furia ei de-a-i slăbi şi 
supune îndărăt pe ucraineni, ar cuteza a restitui României iliesciene, partidelor 
istorice de până la 10 decembrie 1999, când se termină și războiul ghizdavian, 
PNL-Parizer şi PN[-Borviz, Transnistria, eheu! TRANSNISTRIA în accepţia ei 
burebistană, de la Nistru pân' la Bug, cu Odessă şi Ialtă cu tot! 

— Nu ştiu dacă România, chiar monarhică redevenind acceptând pe Zahei 
Avăcăressi IPSS Patriarhul a-l încorona, pe campusul de la Direptate, în prezența 
monarhiilor europene, africane şi asiatice, va demara Marea Recuperare şi se va 
expune la necazuri, ca totdeauna când e de reconstruit ceva, surâse ca 
Bolintineanu bietul Grig amantului patriot al văduvei sale, Dora, dar e instructiv 
de constatat că observatorii euroatlantici, parașutați decuseară la Bucureşti, întru 
a monitoriza penetraţia în Capitală a grosului cătanei marxiste din URSS, n-au 
depistat decât două varietăți comportamentale la profesioniştii care, aşa cum s-o 
şi văzi't în Ardealul pustiit cultural de bestia horthistă, o belesc printre primii la o 
invazie totalitară, sprijinită fie de Occidentul nazisto-marxist, fie de occidentalii 
democraţiei vlăguite de Sfârșitul Istoriei până la egalitatea de şanse că fiul 
moşteneşte Casa Albă de la tăticuţul lui şi, tot acolo, eventual soţia soțul. 

— Horthiștii, protestă Marius cu matematica sa rigoare de formule politice 
pentru conferinţe de presă, au fost sprijiniți nu de nazisto-marxişti, ci de nazisto- 
fascişti! Din păcate, Grig. Pentru că nazisto-marxiștii cu Ermitaj ar fi fost mai 
nuanțaţi în persecutarea preţioasei sulițe latine, înfipte bine în Răsărit. Ăștia, 
dânşii, după ce ne-ar fi luat Şcoala Expresionistă de la Baia Mare, n-ar fi dat 
niciodată şi Balcicul la bulgari, ca să ne castreze peisagistica ce luase avânt pe 
calea cea mai virilă-n natură, coloristica țipătoare până la un expresionism şuierar. 

— Într-adevăr, admise mamelucul cel pitic, montând și-n masa lor 
microfoane trimise de Roosevelt lui Stalin, domnilor galițieni, este greu pentru 
un obez occidental să-şi imagineze complexitatea situaţiei care se naște din 
mumificarea cadaveric-leninistă a unei societăţi obişnuite să petreacă în fiecare 
duminică, la horă, după îmbăiere şi liturghie, ceas de ceas şi-n proporţie de masă, 
ascultată sau nu. De aceea, băgătorul de seamă vede ce se putea anticipa şi din 
birou: unii, ca avocatul Ion Enache, se dau de partea invadatorului şi-i recomandă 
să ocupe Atelierul Modigliani din Strada Liliputană, anchetatorului GRU, ca loc 
de odihnă sau de... muncă, în cartierul Stalin al preafericitei nomenclaturi, pe când 

alții, mucoşi la creieri, nededaţi la dialectica adevărului dependent de împrejurări, 
ajung să uite că au dosar lepros şi că se află sub cea mai vigilentă supraveghere, 
şi trec în Rezistență, fac amicilor declaraţii sforăitoare cum că bomba atomică 
sovietică e mai... mică decât cea americană şi aşa ajung de să merite statui ca de 
eroi, zic să merite doar la figurat, căci în teorie, cel țepuit c-a luptat contra 
Armatei Roşii sau Căgăbăului, nu poate fi socotit erou corect şi, în niciun caz, nu 
va putea fi amintit nominal pe canalele gloatei, în uie sau în State, decât cu 
dispensă de la Cenzură. În schimb, în schimbul unu atitudinea lui Grigore 
Căinaru, de a se vâri ca un cal troian chiar în gura lupului, pentru a lăuda partidul 
şi guvernul şi a-l atrage pe Gheorghe-PMR de partea culturii românești, până la 
concesia că se poate coabita nu numai cu scriitori strunjiți la Școala de Literatură 
Jdanov, ci şi cu adevărații profes'oniști de nivel occidental, anume cu scriitorii 
calificaţi de către exigentele Facultăţi de Filologie şi Institutul Maxim Gorki, — 
nu putea fi recoltată rural decât cu plăcută surprindere. După cum, în schimbul 
doi, posibilitatea de a se exista creatori de o evghenicitate împinsă până la absurd, 
ca cum chir Ghizdavu, de n-a vrut să fie „un Brâncuşi reprezentativ“ nici pentru 
&poca Dej, nici pentru epoca Cea, ba chiar până şi nici pt. epocca YI (1989-2007), 
stârnește, în consumatorul amator de cultură de calitate superioară, un fel de dor 
nu numai de hai hui, de ai hui, dacă e de sexul slab, ci şi oroare veritabilă, în ţara 
asta-mpuţită, 'ngălată, urâtă, şi, mda, locuită, fără Trecut corect, deci fără Viitor... 

— Pentru că, prinse a-și unge cu lacrimi degenerate de bătrâneţe, cleioase 
ca ale prunilor din Pribegi, albitul ninsul pictor, autocrat la crivat şi autocritic la 
tâlcşou, doar cu aceeaşi moderatoare, abia convinsă de patron că nu există sex 
memorabil mai gustos decât sexul murdar, obrajii lui din lemn de cireş, nu poate 
nimeni concepe azi o abjecţie mai impardonabilă în Cer, la Gagarin, decât a nu fi 
slujit pe Dej, Cea sau II, dar e una a fi fotografiat în criminalul război antisovietic, 
socotit azi atentat terorist gigantic împotriva întregii Omeniri progresiste. 

— Din fericire, orice struţ sâsâie azi la noi ca un nou Sarikopodşipnik 
responsabil cu perfecționarea, tuşi politicos academicianul de la distanță Răzvan 
şi Vidra Hristev, combătând orice rezistenţă a majorităţii la doleanţele minorităţii. 
Dar acest omortodox cernoziom, dat adese în folosință săracului fără pierderea 
dreptului de proprietate, ca să achite pe secetă bogatului lucrările agricole 
mecanizate, a plodit statutar numai intelectuali responsabili cu absurdul! 

— Continuarea războiului azi ar însemna, au spus ei, impresionați, încă de 
la 1 aprilie 1944, de tehnologia anglo-americană a omorârii morților din Cimitirul 
Sfânta Vineri la 4 aprilie 1944, evacuarea întregii populaţii valide pe fâșia de 
pământ rămasă în Ardeal şi distrugerea TOTALĂ a ţării. Pentru ce aceste jertfe, 
care nu schimbă cu nimic realitatea situaţiei, arhitect de cimitire Ghizdavu? 

— În aceste momente hotărâtoare pentru existența poporului român, 
guvernul sovietic, de comun acord cu guvernele Marii Britanii şi al Statelor Unite, 
afirmă în fața Lumii că nu înţelege să distrugă Statul Român (deşi poate c-ar 
merita! subînțelese sensibilul artist), să anexeze teritorii dincoace de frontierele 
din 1941, și nici să modifice regimul social actual al țării, băi tâmpiţilor! 

—... şi nici să modifice regimul social actual al "Țării! Ha-ha! Garantează 
intelectualii universitarii! dădu din umerii lucioşi fatala Pipina, fata napolitană a 
lui nea Măriuţă Bâzgârel, măritată la Bucureşti, cu escală la Titu după un june dar 
burtos Tonel Barosanu-Zgaroi, pielea ei arămiu alămie inspirând auriul unor 
gravuri tahitiene, când era mică şi-şi ungea cosițele cu untură de bursuc, atribuite 
lui Otto Mueller de degeneratul Voicu Ghizdavu, prof din Breslaul nostru. 

— Pe de altă parte, prin marele nostru prieten, d. Eduard Beneș, am aflat la 
Cracovia că guvernul rus de la Lvov este hotărât să contribuie sincer la realizarea 
Unităţii noastre Naţionale de lapislazuli, domnule agricultor Ghizdavu, sprijinind 
cu pelicanol reluarea Ardealului, dezlipit de Țară prin Dictatul de la Viena. 

— Ca pictor cu obligații faraonice de a opune Ceva Românesc tot atât de 
tezaurizabil, peisagisticii expresioniste Van Gogh, exotismului colonial Gauguin, 
respinse boierul diplomat, telegrafiind din Alexandria, Memoriul universitarilor, 
ca pe-o farsă de 1 aprilie 1944, eu n-am niciun interes prioritar în Ardeal, ci ochii 
mei sărutaţi de Moarte, la Gumrak pe nămeţi, privesc cu lăcomie Regală numai 
către Balcic sau mai degrabă deja către Kuban, unde sunt convins c-aş putea 
plăsmui unica expresie picturală a existenţialismului galițian, cârpind astfel ce 
n-a reuşit bol-şe-vicul Picasso, de care însă nu se va pute lipsi hronicul artelor, 
deoarece cu mă prăjeam la Antibes cu Murocika, pe plaja neştiutoare de 
casetofoane, shaorme şi manele, când hop! mi-am dat seama din senin cine-i 
adevăratul inventator al Stahanovismului, el, când isca, prin jetul lui de pânze, 
fiori de admiraţie pe ochii negri, ca murului fructul, ai comsomolistei mele. 

lată de ce, domnilor universitari, dacă marele nostru prieten, d. Beneş, îmi 
promite mie, şi Prințului Știrbey, şi lui Lee Miller, care n-a sosit încă fiind furtună 
pe Mediterana, că rușii doar vor trece Dunărea la Obluciţă și că-mi restituie, ca 
de la om de drept la om de drept, domnul Vîşinski, Coasta de Argint şi Stella 
Maris, eu imediat mă prezint, chiar peste capul superiorului meu, domnul general 
de propagandă Horea Bratu, la Cabinetul Conducătorului Statului, predau 
Scrisoarea și semnăturile... O zi, două, vor urma conciliabulele cu aripa din partid 
ostilă Fiihrerului, iar în a treia zi, este, nu este răsturnat, România se va retrage 
din interminabilul război antisovietic, antibritanic şi antiamerican, pentru că 
argumentaţia dumneavoastră este irefutabilă, atât de către bunul simţ țărănesc, cât 
şi de logica cultă, burgheză sau boierească, de import. 

= Într-adevăr, chiar interesele vitale ale Rusiei, să fie mai suplă, ca o 
balerină, cer ca alianţa cu Anglia și America să nu fie compromisă prin anexiuni 
teritoriale sau prin schimbări brutale de sex-regimuri politice. Prin urmare, nu 
avem niciun motiv să nu ne încredem în cuvântul guvernelor Aliate. Continuarea 
Războiului Sfânt devine în acest caz o datorie lhpsită de motivaţie... 

— Este mare păcat, îl certă Dorothea, că nu aţi încetat războiul încă din 1-5 
aprilie 1944, când n-a mai fost un secret pentru nimeni că aviația anglo-americană 
nu va precupeți niciun efort pentru a grăbi revoluţionar bolşevizarea instantanee 
a Bulgariei şi Iugoslaviei, prin Capitularea Necondiţionată a României! 

— Caz în care măsurile de organizare a muncitorilor în sindicate, delegaţiile 

Partidului Comunist şi ale Partidului Social-Democrat nu le-ar mai fi luat în 
imediata trenă a intrării armatelor Cominternului în Capitală, adică la | 
septembrie 1944, ci cu multe luni mai devreme, izbucni Nuţa într-un râs de 
țesătoare fruntașă, căreia i s-au dat prin surprindere sporuri feseniste la leafă. 

— Mda, puse punctul pe i zekul, cu scepticism grav de contabil gras de 
economat alimentară, păi, asigurând tovul Stalin Aliaţii că numai cine se 
înregimentează mănâncă, atunci, nu se vor mai îndulci c-o iotă directivele 
mutilării României Regale pân-o semăna unei republici sovietice, citez: 

l. Organizațiile sindicale să aibă la bază unitatea clasei muncitoare, ca 
emanație (!) a Frontului Unic Muncitoresc. Emanaţie, a1? 

2. Organizațiile sindicale să aibă la bază principiul luptei de clasă și care 
să dea educaţie muncitorilor în_spiritul luptei de clasă și al solidarității 
internaționale a clasei muncitoare. Adio, şi-un praz verde! Saluuut! 

Am încheiat citatul şi, boiereşte încă, eu mă piş pe voi! Pizdeţ! 

— Interesant fiind că logofătul poliglot Marius Ghizdavu a pronunţat perfect 
rusește ultimele cuvinte ale citatului încheindu-se, dar Feodor Kuzmici Merţalov 
a recepționat doar o transumană, virilă, fraternitate de consumatori de vodcă 
Stalingrad sau Stalynskaia sau Stalinisticika ori Stalinșcina sau dracu știe mai 
cum scria mesh bannerul dupe hotel Viagra de lângă Gara de Nord, de se enervase 
bătrânul desţărat, întors să mai uneltească şi riscând să i se fure şi lui laptopul la 
toaletă, ca vechilului cult expert imobiliar Cezar Bogza de la Ziduri. 

— Spune-i lui Serret, a zbierat el de la Ecrene către Augustus în Sonoma ce 
va fi scris Vincent lui Theo, c-aş fi deznădăjduit dacă personajele mele ar fi 
corecte politic și fotografic, zi-i că nici nu le vreau de-o exactitate academică, 
explică-i că dacă e filmat cu camera ascunsă un colhoznic cinstit care sapă, cu 
certitudine, niciodată n-ar mai săpa, ci s-ar feseniza bugetar, convins de carizmili 
sale, aşa... Spune-i lui Serret că eu găsesc admirabile figurile lui Michelangelo, 
deşi picioarele sunt în mod cert prea lungi, şoldurile şi coapsele prea mari. Arată- 
i că Eu socotesc că Millet şi Lhermitte sunt adevărați pictori pentru că nu pictează 
lucrurile aşa cum sunt ele, după o analiză aprofundată și seacă, ci aşa cum Millet, 
Lhermitte, Michelangelo le simt. Asigură-l că marea marea mea dorință este să 
învăţ să fac astfel de inexactități, astfel de anomalii, astfel de corecturi, astfel de 
prelucrări ale realității încât din ele să rezulte, mda, neadevăruri, minciuni dacă 
vrei, enunțuri mai adevărate însă decât adevărul ochit, văzut! 

— "Tocmai de aceea, eu nici n-am fost fotograf în război, explica el 
franciscan în slip pe malul Siretului singur cu undiţa, cât noi adunam uscături de 
camping cu grătar, şi nicicând nu-mi voi valorifica arhiva pe canale englezești, 
iar pe uitucii americani nu-i doare ce ne frământă şi dealtfel nici nu mai au bani 
de Vocea Americii și de Biblioteca Americană, să-mi preia mie memoriile, cu ce- 
am pătimit eu trei ani pe frontul antibolşevic şi un an pe frontul antifascist! 

— E vreo artă poetică în această lirică confesiune? închise ochișorii solari 
şopârla lui, de smarald doar din cauza senectuţii, nu a opțiunii ideologice. 

— Nu! E doar o mare porcărie. O manipulare a gloatei bine hrănite cu kelp, 

hamburgheri şi tuşonkă! A descrie Războiul Sfânt în contra bolşevizării- 
deznaționalizării ireversibile a Neamului meu, folosindu-te de o retorică a 
superficialităţii, cam e o mică mârșăvie. Ci Grigore Căinaru, revenind în Cer din 
România cu urechile străpunse de manele, bormaşină și maşini de tuns iarba, s-a 
prins şi a luat la demitizare cele 1681 pagini, epopeice doar prin trucuri ce-au 
lăbărţat şi transnaţionalele Proust, Joyce, Musil, Mann, Broch... Ba încâlcind 
textul şi perfect conștient că astă epopee, pe alocuri imnic pre versete tocmită, va 
avea un destin de-aceeaşi teapă cu al figaniadei celeia compuse tot de-un fel de 
ex-regăţean, de ardeleanul Ioan Budai Deleanu, unde? În Liovul nostru încă 
insulă de românism într-o mare slavă, când? Mourir pour Dantzig? La anul 
nenorocirilor noastre 1812, Răpirea Basarabiei! A intuit literar-artistic ce mai 
bulibăşie vom înstructura noi, liberi după ce o putere covârșitoare 100 la 1, 
precum ţarismul lui Tolstoi, va lucra la nimicirea Neamului meu, rămas stâncă în 
marea panslavismului, făr-a cugeta rusul hrăpăreţ la Pedeapsa cea Dumnezeiască 
totdeauna fulgerătoare și implementată cu celeritate, adică la imediata invazie 
franţuzească aducătoare de idei decembriste corsicane, ce vor prăvăli pedepsitor 
până la urmă Autocraţia, respectiv în plan temporal foarte îndepărtat la blestemul 
implacabil, de văduvă, că Rusia toată, cu Transnistrie şi Prusie Kant cu tot, nu va 
produce pib decât atâtica cât câte unul din stătulețele americane, Virginico! 

Vântul din micul studio de teveu particular, fără a vâjâi, ventila legănător 
pletele sure ale vulpoiului de Răzvan Hristevescu, unduind şi lunga-i cravată 
tricoloră, ce te obliga-njura să-ți pui şi tu, ca să nu fii considerat de aglomeraţia 
amărâtă de la Ajutoare duşman al poporului pe drumul pre-Aderării. 

— Domnilor, zise el a bas de pe Kama, eu denunț și demasc pe acest 
periculos critic al lui Roosevelt şi al lui Churchill, deci al valorilor noastre 
occidentale, ca pe un abil infractor de război ce s-a sustras cu succes, până la 
deplina senilitate, de la dreapta judecată a popoarelor Aliaților, ascunzându-se ca 
un ștrengar naiv stupid după plagiate din Brâncuşi sau din Van Gogh, măsluite 
convenabil, cum că adevărul nu e ce se vede în război, pe nişte suprafeţe. 

Păi, dacă adevărul nu e pelicular, atunci de ce te ţii de Tetralogii? De ce-ai 
mai lucrat, acuzat Marius Ghizdavu, patru filme de teroare, ca Războiul Sfânt. 
Cătușe roşii, Odessa în flăcări şi Bijuteriile Reginei Maria? 


Pe lângă arderea peliculelor şi cărților mefistofelice de către cenzori, una 
dintre cele mai dezgustătoare consecințe în peisaj ale pierderii războiului cu 
Naţiunile Unite a fost, după cum se vede, industrializarea galopantă a României 
eminamente agrare, un adevărat viol istoric deoarece i s-a furat şi ceasul, 
momentul, clipa prielnică a unui nou stadiu de evoluţie firească, organică şi 
romantică, grâul cu maci, lângă rapiţa galbenă, sub un cer blu di Prussia. 

— Poate cel mai arzător argument exact acesta fiind, că raţiunea hăituirii de 
către ai noştri a Armatei Roşii până pe Volga și în Caucaz se găseşte nu în 
necesara replică dură la invazia din 1940 Molotov-Ribbentrop, ci în disperarea 
eroismul de a combate desculți cât de cât perspectiva industrială a ireversibilității 
bolșevizării-deznaționalizării Neamului meu de pe ambele maluri mănoase ale 
Prutului, ca să se poată continua Marea Recuperare începută în Lembergul natal. 

— Deci pierderea Războiului de la Răsărit nu e compensată, feţii mei, de 
câştigarea Războiului de la Apus, unde ca a patra forță după Stalin, Churchill şi 
Roosevelt, căpitanul Grişa Căinaru-Debreţin a avut, proporțional, pierderi 
antinaziste mult mai grele şi mai eroice decât media acestor trei Cyclopi! 

S-a schimbat, aşadar, peisajul românesc, cel nemurit fotografic de mine 
şi de meşterii Cazimir şi Samson Honig, în primăvara-vara cu mori de vânt şi 
cumpene a Anului 1940. Au tăiet codrii cei umbroşi ca să mobileze Uniunea 
Sovietică, de parcă n-avea chinuiţi Căgăbăul deţinuţi destui forestieri în taiga, şi 
am scos fiarele subsolului la suprafaţă, o adevărată indecenţă ruginită! 

Rezultatul fiind aceste secete caniculare, cu tendință nesimțită spre 
permanentizare, încât nu greşesc prea mult în sumbrele mele previziuni, dealtfel 
în concordanţă cu adevăratul Nostradamus, nu numai în ce priveşte teribila 
pelagră din 2007, falimentarea Literaturii la 2051 şi stingerea-moartea Limbii la 
2222, ci şi relativ la absoluta imprescriptibilitate, cumva sodomgomorică a 
dezbărăganizării Câmpiei Române şi reinventarea ei drept primul deșert 
european de interes turistic major, unde se vor putea practica lejer cu Caravana 
drumeţii incitante, închiriindu-se cămile robuste, ca cele din Stepa Calmucă, de 
la fermele filosofului Ioil Borgiah cel Mare şi Aeropărăginit sau de la alexandrine 
firme SovRomOrez, cu adăpare iniţială la podul căzut peste Vedea secătuită. 

— Spune-mi, Marius, îl fixă incorect creştineşte între laserele ei de topaz 
athonit americanca, chiar uneltit-ai tu să faci, din Laboratoarele de la Mogoşoaia, 
un Hollywood îndreptat de tine împotriva Uniunii Sovietice şi Aliaților ei? 

— DA! o repezi el cu mojicie disonantă aspectului său clasic, de boier bun 
să-l strecori în nomenclatura partidelor istorice, marşrutizat să sugereze 
idealiştilor că PNL-Parizer şi PNŢ-Borviz e tot alea vechile, vechile, și că situația 
nu se află sub control sovietic, ci există Opopoziţie. Da, fă, americanco, pentru 
Tetralogia mea, eu am înnegrit sute de kilometri de peliculă, şi chiar mai mult 
decât atât! M-am războit cu atâta credință tânără, încât mi-am pus la dispoziția 
Patriei în pericol chiar arta mea secretă de zugrav de subțire ! Uite ici-şa! 

— Eşti nebun! nu putu crede propriilor ochi verzi preerici cumnăţica de la 
Baltimore din California cea viticolă ca Alsacia și Regiunea Autonomă Argeş. 

Autodenunţarea avocatului etiopian Marius Ghizdavu la Sonoma era, într- 
adevăr, o surpriză breaking news Caracal-Carcaliu HS 10, atât ca act gratuit cât şi 
ca acte compromițătoare, scoase de bunăvoie la lumină, pledând vinovat. 

Erau îngălbenite file de bloc de desemn, pe care mâna cavaleristului cam 
plictisit a aştepta, în deşertul calmucilor, ivirea tancurilor pentru producerea 
cărora se implementase industrializarea forțată a Uniunii Sovietice, închipuise 

nişte „stampe poştale”, cam fără sens implementativ, corespondenţa Eroilor, cum 
ar fi fost considerați dacă biruiau, fiind relativ gratuită, şi absolut cenzurată nu 
doar de ceiştii români, ci şi de colegii lor naziști cu care erau împerecheaţi. 

1) M.Ghi. îşi atribuia ca prim timbru pe plic, o serie menită a combate 
tocmai îngrijorarea sa că America lui Roosevelt, căreia încă nici nu-i declarasem 
război ca să intrăm în Cartea Recordurilor, — ne va viola ruseşte orizontul de 
aşteptare în ceasul cel mai rău al istoriei noastre, bombardându-ne tocmai spre a 
ne grăbi bolşevizarea-deznaţionalizarea începând cu 4 aprilie 1944, fără vreo 
garanţie serioasă aşa cum fusese ce gândise Alecu Șaraga când consiliase pe 
Mareșalul în 12 decembrie 1941 ca noi românii să atacăm efectiv SUA: să 
zădărâm dinspre Atlantic cât putem de dureros Londra şi Washingtonul, să-i silim 
pe occidentali să debarce în Balcani şi să ne ocupe, serie filatelică de export 
euroatlantic, emisă sub genericul The Holy War against Bolshevism. 22 iunie 
1941 şi ilustrând scene cum ar fi redeschiderea bisericilor ucrainene, bieloruse și 
ruseşti sub oblăduirea Patriarhiei de la Bucureşti, precum şi melodramaticele 
eliberări din lagăre ale tutulor personagiilor cu dosar de aristocrat țarist din 
Război şi Pace, de către bravele noastre unităţi de cavalerie şi visători de munte, 
ceea ce constituie, vădit, o gravă licenţă lirică, deoarece Aristocraţia fusese de 
mult exterminată leninist pe loc, nu lăgăruită, ceea ce conştiinţa gloatei mondiale 
consideră de la sine înţeles firesc ca ţinând de o revoluţie... meritată rusește, 
nepreocupându-se decât de procesele vîşinskiene din anii ejovieni, când, 
înmulțindu-se peste măsură, paraziţii nomenclaturiști, au agiuns de să se 
mănânce între ei ca porcii în TIR, căzând e drept, în troaca însângerată, şi mulți 
din cei ce-au scos poate de tot, din istorie şi literatură, scumpa noastră Rusie. 

2) Ma. G. nega însă, cu o furie suspectă, orice implicare directă, artistic sau 
chiar de consilier, în ce priveşte timbrul frăției de arme (Brotherhood in Arms) 
româno-germane, nu ştiu ce timbru rarisim cu Regele lângă Mareşal, sau vizitând 
Odessa noastră, sau Sevastopolul nostru din Crimeia noastră. Se plângea Despinei 
că are aci un lapsus, că nu-și mai aminteşte complet dac-a filigranat el sau nu o 
coliță cu criminalul de război sfânt Conducătorul Statului ordonând, dintr-un 
medalion ceramic oval, cum se lipesc pe cruci, că I] order you, cross the River 
Pruth! Şi oricum, nu mai avea, salvată la Sonnenheim în Alsacia, decât o singură 
guașă îngălbenită şi reprezentând cu neruşinare pe soţia prietenului său, doctorița 
de război sfânt Dora Căinaru, la Feodosia noastră, îngrijând ca un fel de altă 
Regină Maria dragă, alăturată acum unei Românii Foarte Mari spre Est, nişte 
răniți români şi germani ce vor fi absolut toţi masacrați de Crăciun 1941, în urma 
unui desant marin rusesc, care n-ar fi fost cu putinţă dacă turcii ar fi înţeles că e 
ultimul prilej epopeic să încerce a ocupa litoralul Pontului Drept, de la Trabzon 
pân' la Kerci, făcând terci, cu acest ultim prilej istoric, existențialist, ce armeni le- 
au scăpat din precedentul lor mare măcel, genocid empiric, expresionist! 

— Ohatsu ni ome ni kakarimasu! îl primi cu politeţea prețioasă de altădată 
la intrarea cea cu geamuri colorate în fier forjat de nea Măriuţă Bâzgârel, a 
hanului din Uranus, severa doamnă Anastasia Glagoveanu, arătându-se acum în 

Kyoto la Satoko Miyagi, în garsoniera bloculeţului de pe Gozen Dori, reacționară 
rău față de ginerele Grig, care-i lăsase-n 1945 fata lăuză, pentru a se încadra 
tocmai la Storojineţ, în Bucovina, pandur de-al tovarăşei polcovnic Anişoara 
Pauker. Presimţea ea că vizita întunecatului boier de la Ziduri nu era gratuită. 

Cu pantaloni cazoni de călărie şi cu cizme pe sub anteriu, cu işlicul cât o 
damigeană clătinat cam pe-o parte, dezvăluind o sprânceană şi o şuviţă de păr 
încâlcită castaniu, cu brâu amplu cu fir de aur figurând nişte caracatițe cretane, 
Marius Ghizdavu fâşâi pe treptele de marmură valvârtej, ca popa Sică adus de 
urgență la măsluirea unui muribund putred de bogat. 

EI era dotat, cum au subliniat toți biografii şi aproape toate leprele 
informatoare, cu un fler analitic de excepție. Nu numai în capitalismul construit 
de bolşevici după 17 decembrie 1989, ci şi în capitalismul ce a precedat 
deznaţionalizarea-stalinizarea ireversibilă. Astfel, dumnealui a anticipat nu doar 
victoria lui Iliescu la alegerile din 1990, 1992, 1996, 2000 şi 2020, ci şi victoria 
pandurilor la alegerile din 1946, impuse românilor de anglo-americani, pentru a 
putea ei recunoaște, drept democrat occidental-stalinist, guvernul plugarului ce 
ne-a redat Ardealul şi ne-a început Canalul, bolnavul doctor Petru Groza. 

Marius anticipa încă și mai bine arestări, interogatorii cu tortură, execuții, 
violuri, masacre, incendieri, jafuri, confiscări, naţionalizări. Era şi artist: 

— Uite, Liz, chiciura asta în atâta soare! Îmi aminteşte de Cotul Donului. 

lar umanismul acestui boier rezultă din bizareria că el nu păstra numai 
pentru sine bogatele informaţii ce deținea, aduna și tot născocea, ci mai dădea ca 
fraierul şi la alții, fiindcă nu-l adâncise pe Marx, să deducă din Dictatura 
Proletariatului corolar furnătoria totală şi să se autoprotejeze de orice amici. 

Aşa a procedat el, de exemplu, în două rânduri, cu fata familiei Honig, 
poeta disidentă Clara. Mai întâi, voind s-o avertizeze că, întru cucerirea arbitrului 
nazist al meciului, ori Antonescu, ori mai degrabă şi mai disperat Sima, va 
organiza, la Rebeliune, atrocități în cartierele Văcăreşti şi Dudești asupra evreimii 
sărace, după cum, tot în 1941, dar nu-n ianuarie ci-n iunie, la lași, cimentarea 
fiăţiei de arme româno-germane nu va putea fi dătătoare de Încredere Reciprocă, 
decât dacă va fi sfârtecat ritualic un număr impresionant de „iudeobolşevici“ 
potenţiali, încărcându-se fiori de gheaţă pe şira spinării cui e „rasă inferioară“, 
evreu țigan slav asiatic, paralizându-se tot spatele frontului prin înfiorătoarea 
zvonistică despre marfare cu „jidani bolşevici“, purtate pe caniculă, cu descărcări 
de morţi, de la Storojineţ la Turtucaia și retur... 

Cât de eficiente au fost cele patru gesturi de devotament ghizdavian faţă de 
familia meşterilor Honig, Cazimir şi Samson, cu care la 1940 încremenise-n alb- 
negru pitorescul României Mari și Regale, nimicit ulterior nu atât prin 
deznaţionalizare-bolşevizare fără leac, cât prin universala ciumă a urbanizării- 
industrializării, continuată-n Epoca Mooye metodic ruinare-ieftinire-privatizare- 
desfigurare, rămâne de discutat şi, oricum, nu e bine ca, în perspectiva viitorului 
contact cu Căgăbăul românesc, să te bazezi că „ai pile“ la evrei, deoarece cum 
anticipa conu Alecu încă din 1933, doctrina Hitler simplifica ultrareducționist 

universalitatea ticăloşiei homosapului, cum c-ar fi două „strategii iudaice“ de 
cucerire a Lumii, una capitalistă vizând America, alta socialist-marxistă vizând 
cealaltă supraputere, Rusia plus letonii, gruzinii, bulgarii, ungurii, cumanii și câte 
alte seminţii internaționalizau Lagărul stalinist, ba va veni și vremea când a scrie 
tovarăşului Stalin că eşti arestat, pe nedrept, şi... c-ai făcut tot binele unor evrei, 
uite, să meargă Beria la ei să-i întrebe, niet! dimpotrivă, să-ţi agraveze situaţia! 
Şi în fond, ce? C-ai luat-o în braţe îmbrăcată în alb, cu steluță galbenă și ai 
dus-o la părinți, în 6 octombrie 1940, când Antonescu şi Sima aniversau cu sute 
de mii de proaspeţi legionari o lună de la Biruință? C-ai cumpărat ieftin Studio 
Honig și i-ai zis Studio Lux în Piaţa Ferentari şi l-ai restituit cu oarecare pagubă 
după ce Clara a fugit la Basel cu Octavian, Virginica şi, virtual, Alex și Vicky? 
C-ai alertat în două rânduri că se va lăsa cu incendii şi cu atrocități? Etajul de 
lemn al Casei Honig, spre care mergeai cu cărți pe Lânăriei, tot a ars ca o torţă în 
ianuarie 1941, iar dentistul Zeno Lewald nici nu se afla în Iași, fusese blocat la 
sora sa, doamna pălărieră de lux Phia, în iunie, când civilul nu mai putea avansa 
spre Prut nici cu tren, nici cu automobil, se făceau exerciţii de apărare antiaeriană, 
iar satele frontului se evacuau la Prut, să nu zică Stalin, şi propaganda anglo- 
americană subordonată, cum că... n-a ştiut de atac, că ar fi fost „o surpriză uriaşă“ 
mișelia V6jdiului nazist în 21 iunie 1941, ca şi a japonezilor cu Pearl Harborul. 
Pesemne conștiința faptei bunicele plăcută iaște sufletului trupului şi o 
comiți cu plăcere, dacă tu fiind aici — iar ă/a pe frontul de Vest, Marius căuta să 
o sensibilizeze pe pediatra Dora asupra unor primejdii de viol, lagăr, demolări, 
foamete, întocmai cum a procedat în alte ceasuri grele şi cu poeta expresionistă!. 
Obligaţule fiind dealtfel mai mari, asumate de la Odessa, din romantica 
urbe creație a grânarului basarabean, cotropit de ţarism în 1812 fără a anticipa 
nici represaliile imediate de la Napoleon, nici impresionanta demonstrație „de 
iubire părintească pentru români“, a „loialului“ Hitler, sacerdot arian ce jertfea cu 
seninătate astfel, din Marxul rasiştilor, marchizul sadic Gobineau, teza 
degenerescenţei popoarelor mediteraneene, inclusiv a rasei latine, pe când steaua 
ariană e în creștere și suiș, expertul Horea Bratu recomandând să exaltăm 
identitatea get=got, Odessă descălecată întru ctitorire de însuşi Burebista, până s- 
a convins că n-are acolo apă bună de băut şi, din oroare de podgorii şi de vin, a 
mutat atunci granița Daciei Felix tocmai la Herson, la Chersonesul Niprului, în 
timp ce Marius trăia cu Dora ceasuri de tihnă patriarhală într-o căscioară pe 
faleză, cu vedere spre Operă, oameni sovietici mai vânjoşi, ajunși robi românilor, 
aducând apă potabilă tocmai de la Bugul nostru, cu sacaua, apă de preţ ce 
hotelurile o parcimoniau atât pentru călătorii români, cât şi pentru cei germani. 
— Să stăm la umbră, Dora, şi să bem pivă sub tunuri în tihnă, închinând 
pentru sovietnikul consultantul Dimitrie Cantemir, carele l-a influenţat pozitiv, 
pă Petrică ăl Mare, determinându-l, cu iubire de Neam şi Țară, să aridice capitală 
cu ieşire la mare Rusiilor, în niciun caz la Odessa, de ne haleau şi Delta şi Dunărea 
şi Insula Şerpilor până amu, ci tocmai la Marea Baltică, pe Neva, peste germani! 
Era, pesemne, o după-amiază ca toate după-amiezile, în fluxul năucitor 

pentru Marius al evenimentelor, care anticipa că de onomastika lui, în 8 noiembrie 
1944, botezat fiind Mihail, va mai vorbi doar tova polkovnikă Aneta Pauker la 
Operă, după ce, invitat ca propagandist la un spectacol sovietic din 31 august tot 
1944, supercurata farmacistă Eliza Alexandrescu, deşi soprană, se ferise, ca de 
viol, să circule cu el din Strada Sfinților până în Lipscani la sală şi înapoi, aşa că 
aclamase singur balerinii de gopak, coriştii de cantată şi recitatorii de răcituri, 
apoi s-a grăbit vesel să-i povestească numai ei, chiar şi să-i cânte, încât de atâta 
devotament cu lux de amănunte, s-a produs între ei doi catastrofa vieţii lor. 

— Am venit, privi el cu un fior de neliniște de tătic căruciorul micuţei Vera, 
chiar dacă era cu neputinţă ca ceas al împreunării, să te avertizez ca avocat şi om 
de drept, dulce Dora, că URSS are o Constituţie stalinistă progresistă şi că nu-i 
de glumit cu Ordonanţa de urgenţă nr. 18 a noului, progresist, Comandament 
Militar al Capitalei, prin care noi, clasele avute, cu rol istoric în această mândră 
ţară ciuntită, ce îşi exercita ieri cu cerbicie rolul civilizator la Răsărit, suntem 
rugaţi insistent ca toţi posesorii să predăm la poliţie, până la 15 septembrie 1944, 
toate aparatele de radio de care dispunem! 

— Ştiu, Marius! bătu ea din palme, hohotind de râs ca la vârstele preșcolare. 
Tăticuţu le-a predat, pe-al lui şi pe-al lui Gary, de îndată ce a citit amenințarea cu 
pedepse privative de slobozenie de la şase luni la patru ani, cincinal redus 
stahanovist după care ai putea reveni acasă într-o societate profund schimbată, 
Uzinele Monarhia de vizavi de Realitatea TV şi de marele parcaj al maşinilor 
gunoierilor verzi desprimăvărându-se şi rebotezându-se cu fanfară de către noul 
proprietar colectiv Uzinele Republica! 

— Ce dracu vor cu ele? protestă el, potrivind pe-o noptieră işlicul asudat, cu 
borta în sus. Înţeleg să le fi confiscat Antonescu evreilor radiourile, ca să nu mai 
primească de la Moscova şi de la Londra îndemnuri cifrate să se apuce de 
terorism, făcând pe partizanii şi atrăgând represalii de massă, cu acel cinism 
marxist-leninist cu care duce Stalin războiul, risipind de patru-cinci ori mai multe 
vieți decât ar trebui, de-aia li s-au şi naționalizat, pe când acuma eu cred că era şi 
în interesul anglo-american să nu se ajungă la aceste măsuri de retorsiune, care 
ne sovietizează complet ştirile! Intrăm în era zvonurilor ticăloase ale Gloatei. 

— Nu e nicio urmă de retorsiune aici, Grişa! îl contrazise cu intenționată 
manevră de foc şireata mămică. Cam pe 15 septembrie, e de aşteptat să se 
comunice și să se afişeze, pe la şcoli, rezultatele de la Armistițiu şi am impresia 
că nu se vor naște disensiuni și contestaţii între Naţiunile Unite bolşevice şi 
națiunile Unite imperialiste, interesul Cominternului fiind a se crea o Moldovă 
Mare, cuprinzând Balcicul, Liovul şi Odessa, pe când şi Occidentului i-ar conveni 
de minune o Românie completată armonios până la talvegul Bugului, capabilă să 
furnizeze produse alimentare de bază nu numai spaţiului mediteran, răvăşit de 
corpuri expediționare, ci şi înfometatei de Stalin Uniuni Sovietice, care a dus 
greului războiului e bine să stea cuminte măcar până moare Stalin! 

— Ştii ce? se plictisi brusc de speculație cavalerul ce-şi cercase calul, la 22 
iunie 1941, în grădinile Glagovene dinspre Dealul Spirii, hotărât să împingă 

hotarul domniei Regelui Mihai nu pân' la Bug, ci pân' la Volga sau Ural. Hai să 
lăsăm telejurnalele deoparte şi să ne mai preocupăm şi de viaţa spirituală! leşi cu 
mine la un film?... La Scala! 'Te şi convingi eventual că e consens deplin între 
Naţiunile Unite: a băgat „Cerul Moscovei“, în alternanță cu producția americană 
„Serenada din Valea Soarelui“! 

— Nu merg, Marius! se încăpățână ca de obicei farmacista Eliza, bine 
informată, Drogueria Panaiatopol fiind în Bulevardul Brătianu, nr. 7, lângă 
Biserica Enel. Prefer să stai cu mine, cuminţel. Completarea e un jurnal sovietic 
cu defilarea a 56702 prizonieri germani! Un abuz. Am fi complici. 

Sub un cer ca cerurile tuturor capitalelor infiltrându-se o serenitate ca toate 
serenitățile, în creierele plimbăreţilor iubitori de o plimbare pe jos, în timp ce un 
camion de război născut în Valea Soarelui, un Dodge cu şase roți motrice, tocmai 
poposise la umbra revărsată peste caldarâm a unor castani, prizonieri nu ai 
Glagovenilor, ci ai Grădinei Icoanei mistice, căreia corectitudinarii Epocii Mooye 
nu i-au laicizat nici până în 2023 numele pupător de moaşte. Şoferul cel mititel, 
plutonierul Oles Hristici, a ridicat capota supraîncălzită şi, înjurând bieloruseşte, 
a plecat cu o gălețică după apşoară rece. De sub prelată, câțiva soldaţi dezgustaţi 
de un război care nu se mai termina, ei trebuind să-şi verse acuma sângele pentru 
eliberarea de sub jugul fascist a... românilor şi a altor galițieni, se risipiră pe sub 
arbori ŞI prin tufişuri, iar un chirurg, care nu poate fi bivol negru altul decât Lecca 
al tău, Marius, tocmai o zbughea dintr-o casă cu bolnav din strada Sfinţilor. 

Când deodată percepu neobişnuite, dar explicabile ştiinţific, efecte 
miciuriniste de transformare a copacilor ornamentali în pomi fructiferi şi destul 
de invers, dar se strânsese ceva lume şi nişte cameramani occidentali la o bancă 
falimentată, dar nu comercială sau de investiţii. 

Laţii de lemn de foc ce închipuiseră cândva spătarul fuseseră în iarnă 
smulși de persoane mai puţin civilizate, ce meritau lagărul sau temniţa grea sau 
deportarea-deportarea, în ținuturi nou cucerite şi cu posibilități de cazare adesea 
mortale, inconsistente, iar pe masa de operaţie-n natură astfel improvizată de unii 
şi de alţii, se întinsese cât era de lungă şi se uita ca Olympia la Manet, o fetişcană 
nici frumuşică, nici urâţică, bruneţică, poate țigăncuşă, poate sânge fanariot, 
purtând bluziţă albă cu cerculețe galbene, acum sfâșiată în dreptul sânilor 
nesemnificativi, și sarafan, de liceancă, însă decolorat și peticit, fără nicio 
legătură cu Liceul Domnița Ileana din Rahova, nici cu Școala Centrală de Fete 
din apropiere aici, a cărei arhitectură prea românească parcă se ruga pentru un 
nume glorios ca al Zoiei Kosmodemianskaia. Dar cam lung, încât între ado, pe la 
ceaiuri, la ce liceu eşti, fa? La Zoia! 

Încheieturile mâinilor încă nemuncite ale bucureștencei se învineţeau 
văzând cu ochii, cum atârnau de o parte şi de alta a băncii infirme. La fel de moale 
atârnau şi picioarele model, dezvelite orbitor. Nicio lacrimă de ghicit în ochii încă 
vii, ce urmăreau liniștiți, ca din cărucior, legănarea frunzişurilor şi trecerea norilor 
pe cerul sovietic al Capitalei, anterior german şi îndeosebi anglo-american. 

Doar sub grătarul de lemn, vopsit cândva verde românesc, al 

improvizatului pat fără saltea, se scurseseră în nisipul destinat câinilor plimbători, 
câteva picături de sânge cald, vienez, care-n vremuri de război roşu şi de vals trist 
neutru Sibelius nu mai impresiona pe nimeni, după cum la început de-al treilea 
mileniu, demolarea a doi zgârie-nori newyorkezi, cu avioane deturnate, n-a putut 
zgudui decât numai câteva zile conştiinţa mondială, tăbăcită de prea multă marfă 
video supraconsistentă-n efecte mortale bestiale speciale! 

Nu mai aveau să-și facă treaba cu ea decât vreo trei soldăței de plumb 
radioactiv, profund tăcuţi, se înțelegeau din priviri ca o echipă de schimbători de 
sex dintr-o clinică pacifică. Hărmălaia venea de la privitori: pensionari obișnuiți 
ai Grădinii, feseniste greoaie cu plase de cartofi transnistreni, civili bine hrăniţi şi 
diferiți mineri ce începeau să iasă în număr tot mai mare de sub pământ, drept 
pentru care Scânteia lui Brucan le dedica o pagină tot atât de pagină cât aia a 
cheferiştilor sau cât aia a ţăranilor săraci, ca posesori teoretic de ură de clasă. 

Chirurgul brâncovenesc cel ros, cum mulți alții ai epocii, de ierarhizări 
rasiste, când corect politic e un metisaj global, clonarea în zece miliarde de 
exemplare a unui aceluiaşi fel de Che, cu beretă cu tot, tresări a protest european 
alb, constatând că peste mica bizantină prințesă domniţă Olympia, se întinde cât 
era de scurt un asiatic cu chică-n creştere, neagră cu irizaţii albastre ca de oțel 
călit: ciuvaş, cuman, uzbek, kazah, tătar, azerbaidgean, gruzin, tadjic, turkmen, 
kirkiz, volgogerman, daghestanez, başkir, goril, mordvin, udmurt, cecen, osetin, 
bulgar, coreean, maghiar, buriat, kom, Khazar, iakut, kabardin, ţigan, uigur, Kitaiţ, 
inguș, găgăuz, tuvin, adigheu, cerkez, komipermiak, kalmiîk, karel, karacean, 
kurd, abhaz, hakaș, balkar, altai, kKarakalpak, nogai, scit sau mongol! 

O fistichie pată albastră, pe care o deţin şi unii prunci din Basel de la 
invazia ginghishanică din 22 iunie 1241, detecta savantul Lecca (Lecca?) de la 
prima crispare a bucilor numai fibră, dar parcă epilate. El se roti cu nouăzeci de 
grade şi înregistră puternica strângere a pleoapelor confecţionate pe vapor din 
piele cerată, în timp ce buzele protagonistului, și aşa subțiri, i se întindeau într-un 
rictus dezvelind canini ca de câine sud-est asiatic comestibil. 

Samuraiul însă nu dezarmă. Privi ţintă, cu viclenie ninjacă, cam între 
ochelarii obsceni ai observatorului din partea Naţiunilor Unite Aliate de Control, 
apoi se chiorî la cesucul de damă, tresărind şi inițializând a o munci pe gazda de 
sub el până când de sub călita-i albastru-fumuriu frunte chică 1 se scurseră, pe 
noul pământ al Cominternului, picături de sudoare nu tocmai transparente. Ienind, 
avu iarăşi acea închidere a pleoapelor cu boţirea părţii superioare a feţei şi acelaşi 
rictus umilitor pentru stomatologi, dar nu se opri nici acum, spre admirația și chiar 
invidia pensionarilor, fesenistelor (Iliescu să fii tare), civililor şi minerilor ştirbi, 
care susțineau că o văzuseră-n Piaţa Universității pe-aia aflată acum în 
Reeducare, scanda că mai bine mort decât comunist, şi deci ţineau cu Soldatul, 
căruia Stalin, cum pesemne se prinsese şi Ehrenburg, n-avea ce-i da, cu ce-l 
răsplăti după căderea Bierlinului şi zdrobirea fiarei fasciste în chiar bârlogul ei, 
decât cu vreo tinichea-n chept, aşa că nu-i putea acorda decât învoire, şi nu numai 
pe partenere latine sau prioritar ariene, de la Nemmersdorf la Sonnenheim, ci și 


27 2 


pe zeci de mii de belgrădence şi-alte partizance antifasciste, slave şi de preferinţă 
pravoslavnice — originea Lumii fiind dealtfel şi originea conflictului ulterior al 
staliniştilor de pretutindeni cu cominternistul Tito. 

Pe Calea Griviței, câte un ostaş mucalit râdea cu toată gura la public 
arătând cu mâna înainte și strigând cu accent: „Paidiom Bierlen!” Şi publicul 
aplauda că nu ne ocupă şi asurzea Universul, imitându-l: „Haraşo! Bierlen!” 

„Dă-i! Dă-i!“ „Dă-i! Dă-i!“ 

Aici, el înţelese transnaţional arghezian îndemnurile pentru vite şi chiar 
întoarse mucalit o clipă mutrița spre noi. 'Trase adânc aer balcanic în pieptul de 
oţel de Magnitogorsk, dar căzu extenuat cu bărbia ascuţită pe clavicula fetei, 
mursecându-i şi evaluându-i cantitatea de sânge, carotida. 

Se auzi tocmai atunci, din partea exact opusă, a părculeţului de cultură și 
odihnă, claxonatul strident american al camionului Dodge cu şase roți motrice, 
datorită căruia nu se mai respectase în primăvară armistițiul de noroi şi ne 
pomenisem cu diviziile de activişti instalând comitete ale sărăcimii şi puterea 
populară în nord-estul României Mari şi Regale, demarându-se amplul proces de 
bolşevizare-deznaționalizare ireversibilă şi acel dezastru economic şi arhitectonic 
al Basarabiei, care la 2001 ne justifica pe deplin să fi mers noi, şaizeci de anişori 
în urmă, nu pân' la Nistru, la Nipru, Don sau Volga, ci până-n fundul pământului, 
numai să nu se-ntâmple de să nu mai ai tu o singură bojdeucă românească, într-o 
țărişoară cât Elveţia sau Olanda sau Danemarca, iar mankurții noştri inculți 
funcțional, cocoţaţi în pagode „decente”, să nici să conceapă să se complice ei de 
la Snagov cu așa grea moştenire vădit nebaltică, indezirabilă-n UE... 

Între soldatul activ şi cei doi de la coadă, se produse un scânteietor schimb 
de cuvinte, ăia porniră-n galop spre camion, înjurând, şi spre Bierlinul lui Ghitler, 
ăsta trase aer balcanic în pieptul de oţel de Rîbnița, șterse cu pumnul sudoarea, se 
sprijini cu degetele încleştate în umerii bucureştencei, nespălați de când se 
întrerupsese furnizarea apei calde sub bombardamentul aliat, îşi înălță bustul cam 
la pa'ze' ş' cinci de grade şi se puse şi el pe un galop disperat, dar se întâmpla ceva 
cu stahanovismul ăsta al lui, Dora!... S-a uitat iar la cesuleţul de damă, trecuseră 
minute lungi şi tot nu termina! lar camionul ăla scotea fum şi chiuituri ritmice şi 
stridente, ca şi cum şoferul bielorus Oles Hristici ar fi voit să grăbească 
comportamentul fertilizator al camaradului prin Efect Uhtomski, banalul efect 
psihofiziologic cum că dacă strigi codârrr! la un maidanez care defechează în 
bujorii tăi, el grăbeşte instinctiv comportamentul și fuge. 

Era şi cazul, ori să se ușureze, ori să abandoneze, deoarece băltoaca de 
sânge vienez de sub Olympia crescuse apreciabil şi picături roşii continuau să 
curgă, să picure din ea, la intervale perfect egale, ca dintr-un robinet cu garnitură 
uzată sau ca dintr-o clepsidră cu apa timpului de culoare roşie. 

Cum şi gândea doctorul Lecca, rusofon ca şi mine, dar nu pentru că l-a 
obligat tac-su să-nveţe limba contelui 'Tolstoi şi a lui Gheorghii Valenuinovici 
Plehanov, care a rupt-o cu narodnicismul practicat la organizațiile Zemlea i volea 
și Ciornti peredel, pentru a deveni un încercat propagandist al fascismului roșu, 

marxist, ci pentru că pur și simplu a urmat studii de microbiologie imunitară la 
Harkov, atras de şcoala lui Mecinikov, care era tot român, din sângele vienez al 
lui Neculai Milescu Spătariul! 

Înjurând chirurgical ungureşte, el se îndoi ca girafa-n adăpare, de la mijloc 
şi de capacitatea culturii de a-nnobila ciolovekul mai dihai decât katorga, şi 
trebălui nervos în servieta-i ca de perceptor, precum într-o gravidă deschisă 
cezarian, cum trebuie să fie transparente şi societăţile fericite cu rod. 

Cu grijă, ca pe nişte mine britanice dăruite de americani teroriștilor 
sovietici mai profesional progresiști, puse-n iarba de toamnă, recent pişată de-un 
caniş negru şi bătrân, pentru care răzbelul era relativ inobservabil, un prosop de 
şters faţa din față cu el a fetii, o pâine intermediară în țiplă pe cartelă şi un tratat 
de istoria religiilor din perspectiva molimelor dominante, răspândite pe cale 
microbiană, virotică sau mediatică. 

Apoi zvâcni ca împins de un resort serafim de puternic sau ca de suflul 
beşinos al unei explozii partizane telecomandate sau ca de bornacul vreunei 
gigantice maşini de trucaj hollywoodian, exportată obsolescent Mosfilmului, 
pentru ilustrarea eliberării Europei Centrale de sub jugul fascist, de către diviziile 
române şi sovietice înfrăţite aspirând la aceleași idealuri marxiste. Trecu blitz de 
corpulețul umed al fetişcanei, oprindu-se din bobârnac la nivelul bucilor roz 
bombonel ale soldățelului, făcu la perfecție stânga-mprejur pe vârfurile şi 
călcâiele ciocaților săi, lustruiţi ca oglinda de prizonierii germani de la Hotelul 
Intercontinental București, îşi înfipse falangili digitale-n chica oaspetelui de peste 
Ural, trăgând cu nădejde până îl arcui în partea dureros opusă gazdei, silindu-l să 
arate fesenistelor, pensionarilor, civililor şi minerilor din parc, aprigul microfon 
muiat în sânge, ca și civililor anglofoni în cămăși de nailon albe, şi harști! 
deschise dintr-un singur sforzando de bisturiu toate arterele cervicale pacientului, 
încât un lichid roşu mirosind a antigel ţâșni artezian de o parte şi de alta a băncii, 
urmarea fiind că, profund frustrată, eliberată de sub jug, olimpica se temu că va 
păţi la fel, aşa că părăsi locul faptei, dar nu izbuti să ajungă departe, ci se lăsă pe 
vine, apucându-se de locul unde-n zile faste ţi se pare că se uneşte cerul cu 
pământul, sideralul cu teluricul și ce-i al tău cu al camaradului. 

— Ce-ai făcut, tovarăşe medic specialist Liviu Lecca?! se răsti ea uluită că 
scăpase. Nu ţi se pare c-ai deviat grav, de la activități specifice Rezistenței legale 
la nişte acțiuni caracteristice mai degrabă fenomenului terorist? Ce naiba, îţi 
filează cumva o lampă cerebrală, în scizura lui Ronaldo dintre centrul 
senzitivităţii şi centrul nesimțirii? Te-ai senilizat de tot! 

— Nu Ronaldo, tovarăşa studentă... He-he! Confuzi. „Scizura lui Rolando“ 
e sintagma consacrată pentru denumire! mormăi proful mai domolit, ceea ce făcu 
să se întoarcă parțial înapoi asistenţa zburătăcită de fulgerarea bisturiului. 

În frunte cu o fesenistă cu păr scurt dar încâlcit, de ursoaică nehibernată, 
proprietară a blocului de vizavi, aflat în curs de lentă expropriere. 

— De ce, mă intelectualule, te-ai purtat provocator şi antipopular cu 
Eliberatorul? ţipă ea şi beli ochișorii la lanţul ceasului lui de buzunar, pradă de 

Război Sfânt de la un felcer sovietic, care-l avea şi el de la un ofițer şobolan țarist, 
executat îmbrăcat sumar cu un samovar în mână, în ultimul an de Război Civil, 
măcel care nu mai pasiona pe nimeni în Europa înnebunită de noile plăceri, 
exportate în ea anual de explozia capitalistă de consum american, viţios sau 
imprevizibil ca jazzul. 

— Ne-ai nenorocit pă toţi! silabisi corul sofoclean al gloatei. Amu, Comisia 
Alhată de Control ce veghează la monitorizarea procesului de denazificare- 
bolșevizare democratică, o să ordone represalii în toată Capitala! 

— Or să se pună ciolovecii cu tancurile, cu faimoasele lor divizii de artilerie, 
de katiuşe, cu bombardierele, pe cartier, or să ne aprindă fosfor sau dinamită la 
case, or să ne împuște pe toţi, or să ne ia to-to-to-to-tot pentru păcatele noastre, 
dacă la viitoarele alegeri democratice, libere, europene, libere cu adevărat, nu 
vom vota cu toții Soarele lui Pauker-Dej! 

Pe neașteptate, ca-n filme de acțiune, un specialist civil se repezi la chirurg, 
îi încleştă brațul ucigaș, îi mușcă sângeros-vineţiu încheietura unde pui cătuşe 
americane şi izbuti să-i smulgă bisturiul inox Krupp, de care-i făcuse rost, la 5 
mai 1943, un coleg olandez la ancheta de la Katyn, unde asistau ambii pe viitorul 
neurolog din USA Alexandru Birkle, fost legist la Tatarka. Se repeziră și alţii, dar 
ei primiră cu regularitate metronomică, de la Lecca, upercuturi perfecte, reacție 
expertă care îi proiectă lângă însângeratul din mai multe motive soldat. Aceeaşi 
regularitate de metronom, dar şi de metrou moscovit, de care sub-trenuleţ susținea 
şahistul Merţalov că nici măcar Londra n-are (?!), azvârlindu-i totuşi fostului 
student din Harkovul mormântului Murocikăi ochelarii cât colo, încât o lentilă de 
Jena se crăpă de-o piatră de Cetatea lui Bucur, declarată mun'cipiu de Dracula 
când îşi scărpina creditorii! El îngenunche atunci miop şi palpă-n regularitatea de 
ornic cu care Spinozza o şlefuise cu fineţe geometrică de mesaj intelligence, 
reuşind să vadă Istoria, citind că trebuie mers cineva la Ialta, pentru a prezenta pe 
șleau violatorilor de ideale Roosevelt, Churchill şi Molotov punctul de vedere al 
Civilizaţiunii Române, a cărei expansiune de o constanţă de invidiat în deceniile 
monarhice, tocmai a fost brutal adusă la repaus ca de-o ruptură de arc. 

Dar nu se găsi nicio picătură de sânge în plaga împuşcată a geamurilor de 
ceas lenticulare. Dealtfel, şi înainte operase perfect: nu se pătase deloc. 

În această poziţie lenticular obscenă, el încasă iarăşi un potop de lovituri 
de pantofi, pantofiori şi chiar lăbuţe desculţe, în gură şi sub burtă, până se prăbuşi 
pentru a fi treierat mai bine. Și acesta fu ceasul când camionul, ce aproape 
înconjurase satelitic planeta, pentru a se reeduca o fetişcană, în Grădina Icoanei 
Căpitanului, zice Otomega, porni a tot sirena acum neîntrerupt, ca la funeralii sau 
ca la dovleac scroafa părințelului Stănică Ciceag de la Zidurile, care se confesa 
la un gin cu apă tonică ginecologului Cezar Bogza, fiind colegi în Comisia 
comunală pentru aplicarea Legii Fondului Funciar nr. 18/ 1991, cum că a el fost 
şi a rămas cam... agnostic, dar c-a intrat şi rămâne, în cea mai de încredere tagmă, 
deoarece rentează atât prin taxarea serviciilor prestate, cât și prin gestionarea 
Cimitirului nou extins şi dotat la capelă cu cameră frigorifică postmodernă. 

Pe alei, se apropiară în fugă brancardieri cu tărgi, conduşi de un cercetaş 
simpatic, atlet şi cu chică bălaie sub boneta curată. El înţelese dintr-o singură 
privire scenariul și că muncitorii călăuziți de călăi civili făcuseră... ordine, după 
obiceiul locului orientându-se, care-i mai tare. Dispuse ca etapele de transport să 
se succeadă după gravitatea accidentelor vasculare: întâi doctorul, apoi soldatul 
tuberculos a cărui hemoptizie încă nu se oprise şi, în fine, fata, ai cărei genoşi 
ochi ferentari râdeau de bucurie, va scrie-n romanul ei Adriana Bratu, fiindcă 
urma a asista sanitar, poate până la Bierlen, pe oaspeţii dragi, vărsaţi din 
inepuizabilul creuzet etnic al Răsăritului luminos, ca să ne elibereze jugul! 

— Menţionez, Dora, că în calitate de specialist, de ucenic al maestrului din 
Breslau, pictorul de ţigănci Otto Mueller, eu tremur dacă-n acest ceas greu pentru 
destinul Neamului, greu fiindcă nu ştim dacă vom recupera Ardealul, şi nu că 
administrația cominternistă se exercită la Titu în acord cu anglo-americanii... Am 
impresia că de departe fata din Icoană semăna cu Viuţa noastră!... 

— Cu Viuţa de la Titu?... Bine c-o fost țigancă, nu româncă de-a noastră! 

— Da. Cu Uţa! Cu pe care, va serie Narcis Moga c-o vizitez câte un ceas, 
când mi-e de bordel, de Crucea de Piatră, în strada azi Asău. lar când umblam cu 
camionul prin Transnistria noastră, grăbind spre front să filmez, — cică ţineam 
mereu câte-o țigăncuşă-n cabină, doar pe conserve cu tuşonkă glagovene, le mai 
dam dreptu' şi observatorilor străini, invitaţi de generalul de propagandă Horea 
Bratu să scrie despre „miracolul economic“, emanat din implementarea cu albuş 
a economiei de piață în CCCP, după câteva cincinale de marxism împuţit. De 
fapt, misiunea mea ca fotograf nu era deloc să ilustrez mersul triumfal al 
Războiului Sfânt! Aici era un monopol german al Propagandei și Cenzurii. lar cât 
priveşte atrocitățile, chiar naziştii plantau pancarte cu Fotografieren verboten! 
Plus c-aveau grijă să mă expedieze cu misiuni cât mai departe de Grădina Icoanei. 

Ce trebuia s-adun eu, nu o dată aventurându-mă, cu Runge, cu ginerii lui 
Moga şi cu Mișu, în „raiul sovietic“ de dincolo de front, erau imagini repugnante 
despre viaţa cotidiană sub bolşevism: raţii, mizerie, ideologie, turnătorie, teroare. 
Or, din câte ştia Frâncu, Viuţa zisă Uţa era de fapt Violeta, soru-sa lu' Tonel 
Barosanu, poreclit Zgaroi dar râdea şi el, de ţinea pe una Pipina (sic! nume dat 
din prietenia româniştilor cu romanii lui Mussolini), a lui nea Măriuță Bâzgârel 
de la Pribegi, faurul leagănului reveriilor mele, din greşeala unui copist caligraf 
de stare civilă, beat, de la primăria din Titu Târg, de e fundal statuii cu soldat 
dezrobitor al pământurilor româneşti de-ale Războiului Expresionist, 1913-1919, 
în acte ea fiind nici Uţa, nici Viuţa, nici Violeta... 

— Ci Violata, tot tovarăşa doctoriță Minodora Căinaru îşi aminti, izbucnind 
în sănătoase hohote de râs românesc, iar ţiganii se hlizeau și ei politicos, învățând 
şi pe români să supraviețuiască-n robie prin bancuri, prin lălăială, pe când prin 
dreptul amintitului Soldat din durerosul nostru război antibulgar, antiungar şi 
antiaustriac, vreme de trei-patru săptămâni aveau să treacă, dinspre Kuban, prin 
Titu, spre orașul Mareşalului, Piteşti, și mai departe, spre Europa Apuseană 
apunândă, cea recent demascată în toată descompunerea morală, de blonda, 

nibelungic nu vareg, Galina Cobiliţă, a lui Alin Vişan, ce asemăna continentul cu 
o căţea cu şalele rupte de-un gip american, trupe după trupe, câtă frunză, câtă 
iarbă de puşcă, în timp ce-n difuzoare, că radiourile ni le confiscaseră, ca cu vreo 
trei ani în urmă şi noi de la evrei, auzeam comunicatele Comisiei mixte şi Ştiri de 
pe unde gavarea Moskva, de eliberarea prin lupte grele a acestor localităţi după 
localităţi, Chitila, Lunguleţu, Sălcuţa, Titu Târg, Fusea, Merişu, Mătăsaru...! 

— Întrebarea este, trecu Marius ca din lac în puţ din cea mai fină beţie în 
cea mai amară luciditate, cine va fi de-amu 'nainte Mareșalul... Ca să ne dumirim, 
ca între intelectuali, de unde ne mai vine leafa, să trăim şi noi decent! 

— Chiar dac-om ajunge respublikă sovietică! zâmbi împăcată Dora, după, 
convinsă că şi-n noul sistem 1 se va recunoaște rolul util pediatric societăţii, nu ca 
lui Marius pictorul, lui Damian teolog prizonier, lui Noveanu eseist prizonier sau 
lui Raulică matematician de geniu şi fecală, de-a nimerit în tineta Reeducării 
scăpându-se studentei proletare cum că bomba cu hidrogen Americană o fi mai 
tare decât uraniul lui Stalin, de luptă atâta Lagărul nostru pentru pace şi re-scrierea 
Istoriei libertăţii ca Necesitate doar pentru cei ce-o înţeleg, autoînsărcinaţi, nişte 
fătători de Operă vital nevoiţi s-o publice, selectând prin confruntări de idei 
rotunjite, care piroga mă-sii e Intelectualul Dominant al Epocii. 

— Deci o sunat orologiul, vorbi singură gura mustăcioasă a excitatului, să 
fiu răsplătit pentru curajul meu nebunesc de-a privi de departe Icoana. 

— E poate un comportament înnăscut dezbrăcarea, n-avu tupeul sincerităţii 
profului harkovian discipola-i pisicoasă, cu care totuşi nu făcuse niciodată culcat, 
ca un făcut de fiecare dată ivindu-se urgenţe de Război Sfânt, trebuind să execute 
ei cu totul altceva, adesea grețos. Da, e deja nărav, tavariş Marius... Aşa ai 
procedat şi cu domnişoara poetă Clarissa Honig, până s-o ieie cu ei Octavian şi 
Virginia la Basel, în întunecatul | Decembrie 1943, aflându-se de dezastrul de la 
Teheran, prezentând-o grănicerilor gestapoviști cei nătărăi de prin filme, drept 
guvernantă nemţoaică expresionistă la urmaşii lor, Alex şi Vichişor! Mereu 
strategiile tale de aghitator erotic voluntar s-au bazat pe lansarea, când îi venea 
ceasul, a lozincii ăsteia că persoana-ţi ar fi de o utilitate inestimabilă familiei 
cetăţencei râvnite. Nicet, azi nu sunt pe fază! Du-te, drăguţule, la basarabeanca aia 
din Cornova-Năpădeni sau Tatarbunar, cât n-o întorc enkavediștii la baştină! 

— leee, pot şi eu, gemu el, ba taica ne şi zicea c-aşa s-a format proto-poporul 
daco-roman, însă popa Sică, tot constatând necazurile ce Bazil Frâncu are cu 
hărțile şcoalei sale de franceză, se interoghează ce pionieria mă-sii va ieşi din 
violurile acestui ceas, poate chiar o corcitură rivală ca Serafim Ciceag, protopopul 
Zidurilor, când proful va fi în cele străinătăţuri un de lebede mâncătoriu... 

Tăcu de tot, mirat că soţia de pandur nu se uita galeş la el, ca Tamarușka, 
țesătoare fruntaşă la foabrica „Bolşevicika“ din Nukus, capitala Republicii 
Sovietice Socialiste Autonome Karakalpace, sau din Câmpulung, târgşor ai cărui 
locuitori nici n-au avut o scriere proprie înainte de 6 Martie 1945, ci-n ochii ei ca 
nişte cioburi de lentile de Jena luceau exigenţe glaciale, cum nu mai văzuse decât 
când 1 se aduseseră critici aspre, pentru invariabila neîndeplinire a sarcinilor, de 

către însăşi tova Ekaterina Alekseevna Furţeva, secretara comitetului orăşenesc 
Feodosia al Uniunii Tineretului Comunist Leninist din U.R.S.S, de acest Balcic 
al Crimeii noastre legându-l amintiri contradictorii, dialectice, deoarece dacă s-ar 
fi dus la partenera pediatră de Crăciun în 1941, îl prindea ca din etuvă desantul 
marin sovietic şi corpul său de boier perfect ar fi pozat congelându-se pe țărmul 
ăla, privind cu ochii etern deschişi spre plaja Ecrene, cocioaba atelier... 

— Eşti prea beat, Marius? se jucă farmacista Eliza cu el copil. 

— Sunt câţiva ruși în oraş, iubito, îngână el ca un simbolist, scuzându-și 
stângaci prezenţa plouată. Am auzit la poștă că s-a luat un chirurg în gură cu ei 
de la o fată. Lumea exagerează despre un bisturiu. M-am temut că e vorba de Lev 
Liudvigovici Lecca al nostru. Al Laurei, sinucigașa... Am zis că e benefic să mă 
plimb şi să... Chiar pentru asta am venit să-ţi spun! De acum vom trăi sub imperiul 
vulgarității, cruzimii, rapacităţii nomenclaturiste, al zvonurilor mai ales, și al 
prostiei crase. În afară de a ne arăta unul altuia ce-am mai pictat, ce-am mai scris, 
ce-am mai compus, ce-am mai gătit din ce-am găsit la economat sau speculant... 
altă bucurie pe acest zemlia decât a bea tot basamacul ce s-ar mai găsi şi a regula 
cu grăbire, iarăşi ce se va găsi, ca între două arestări... 

— Omona, omona! protestă ea, micşorându-şi ochii oblici ca o coreeancă 
abia sosită la Festival să cânte româneşte A ruginit frunza din vii. 

— Când eu cu Gary am încălecat, lămurise el pe îndoliata soră de Erou de 
care trebuie să ne fie rușine, şi am tras sabia, repezindu-ne-n iureş dincolo de 
Nistru, avântându-ne valvârtej spre Don şi Kuban, noi încă nici visam să trecem 
de Irtîş şi de Manciuria, ca să le răpim japonezilor acele chosen pi sau chan pi de 
care se slujeau în bordelurile ce însoțeau diviziile lor la mică distanţă de front. 
Scenariul românesc la 22 iunie 1941 se juca pe-o singură variantă: totalitarismul 
Muncitoresc german îl regulează pe-ăla sovietic şi, dăulat, este la rându-i prăvălit 
de lovitura în spate dată cu energie de debarcaţii anglo-americani, ca la 1918. 

În acest Caz, unic favorabil nouă, România Regală ar fi de iznoavă devenit 
singura insulă de stabilitate şi Civilizație din zonă, încât în două-trei generații am 
fi răzbit până la Marea Baltică, Marea Adriatică şi Marea Caspică! 

Dar acum azi, cu Germania obligată să se epuizeze între două fronturi, dar 
şi cu perspectiva evidentă a fugii de pe poziții a cătanei anglo-americane, de 
îndată ce va mirosi progresia Armatelor Roşii, ocupante întru deznaționalizare- 
bolșevizare ireversibilă nu doar a Molotoviei, ci și a Galiției Mari Ghizdaviene, 
strategiile tatii — Nord-Vest Rareș, Sud-Est Sadoveanu și Sud-Sud Titulescu — se 
amână sine die, ca idealuri ale altor generații idealiste, dispuse a se jertfi cu gândul 
că moştenitorii de Eroi vor fi scutiți de orice impozite, vor beneficia de spații 
comerciale, de intravilane, de gratuitate pă transport, de înalte ordine şi medalii... 
ȘIII... ŞI mal ales de stima aproape religioasă a telespectatorilor... Cât despre noi, 
capitulaţii necondiţionat ai Războiului Existenţialist, nu ne mai rămâne decât să 
răbdăm şi să ne mai destrăbălăm şi noi, nădăjduind să nu expectăm în zadar că 
Grigri al tău, în cele 1681 de pagini despre Războiul Sfânt, va dezvălui la 10 mai 
2145, regăsite sub Casa Parlamentarului din Uranusul tău, toate idealurile, pentru 

ce-am luptat noi, şi cu ce rezultate, adică dacă Violul s-a implementat într-un ceas 
fast, urmând a da roadă bogată, de să și inspire pe artiştii galițieni sau angkorieni, 
cum nişte flori de răsărită în ţintirim la Tatarka pe divinul Van Gogh... 


Directorul Şcolu de Arte Galiţiene Mari de la Sonnenheim 

Marius Ghizdavu 
pe când relativ bătrân faţă de secolul romantic, relativ tânăr faţă de speranța de 
viață A OMULUI FĂRĂ AFECTE al unui prunc mileniu, se repauza navigând 
pe apele binecuvântate de peisagii textuale și audiovideo sterpe ale Geocortexului 
webar tot mai tsunami. 

Aproape fără reacție, la orice, cu sugestia comodă mankurtă că, în statul 
antiintelectual România Fesenistă, sunt destui şefi plătiți să gândească consilierii 
lor, guvernul dispunând de peste 300 secretari de stat, şi să se preocupe de 
elucidarea abjecțiilor învechite, ca şi de, poate, crimele, infracțiunile şi 
contravențiile relativ recente, prevestind pe ale viitorului impunităţii! 

Ca şi cum n-ar recunoaște că a luptat în contra americanilor pe frontul din 
Răsărit, atât cu sabia scoasă, locotenent al unui escadron al Regimentului 4 
Roșiori, comandat cândva de Regina Maria, căreia doamna Goebbels, din înaltul 
ordin al Fiihrerului, se zice-n opera Lavrentiei Clătici că-i trimetea, prin mă-sa lui 
Otto Runge de la Gumrak, flori sudice, ca de Balcic, pe patul de suferinţă de la 
Dresden, cât şi ca cameraman Şi proiectant de cimitire de eroi, în calitate de artist 
plastic renascentist bun la orice, chemat să-şi aducă obolul la Războiul Sfânt, 
concentrat pe loc la Secţia Cruciada Antibolşevică, aflată în subordinea 
Generalului, adică a generalului de propagandă Horea Bratu, condamnat ulterior 
definitiv de Narcis Moga şi Erddy Zsuzsa, pentru contribuţia la dezastrul ării, 
deoarece n-a tresărit la indicațiile din 2 sau 3 septembrie 1941 ale proaspăt 
Mareșalului (mai antisemit) lon Antonescu, trasate prim-ministrului 
Propagandei, profesorul (mai mult în contra uriaşei mase slave) Mihai Antonescu: 

— "Toţi evreii să fie readuși în lagăre, preferabil în cele din Basarabia, fiindcă 
de acolo îi voi împinge în Transnistria (...). Trebuie să se înțeleagă de toți că nu 
este luptă cu slavii, ci cu evreii. Este o luptă pe viaţă şi pe moarte. Ori învingem 
noi şi lumea se va pacifica, ori înving ei şi devenim sclavii lor (...). 

Viaţa naţiunii însăşi depinde de victoria tuturor în contra Satanei. Şi 
războiul în general, şi luptele de la Odessa în special au făcut cu prisosinţă dovada 
că Satana este evreul... 

— Dacă un astfel de document, privi el alb spre Isadora, a cutremurat vreun 
moment ochelarii de sub fruntea de delfin a lui Bratu! Măcar prin consecinţele de 
pe teatrul de război, dacă-ţi faci o imagine fantezistă despre cine-i inamicul... 

Cu nuanţa universală de cale de atac bazată pe situaţia subordonatului ce 

nu ştie ce ordine execută, în ce context, care e concepția avută-n cap de 
statmajorişti şi ideologi, în raport cu ce interese ale factorului politic. 

Drept pentru care schimbă ușşurel vorba şi clămpăni nenorocos spre o altă 
adresă. 

Center For Advanced Holocaust Studies. Academic Publications. 

For the first time, gândea el, e Salvarea mea, abia acuma aflu şi eu ce atunci 
şi imediat după Războiul Sfânt, sub ocupaţia sovietică, n-aveam de unde afla! 

"For the English-reading public, loanid's study provides access to the 
horrors of Antonescu's treatment of the Jews and Gypsies for the first time. 

His task has been facilitated by the hundreds of thousands of pages of 
documentation on the subject that the United States Holocaust Memorial Museum 
has assembled. By drawing on their rich source of documentation, loanid has 
provided a path-breaking synthesis. At the same time, he stimulates the reader 
into an analysis of Antonescu's own version of the Final Solution." (Dennis 
Deletant, East European Politics and Societies) 

In 1930, 757,000 Jews lived în Romania. They constituted the third largest 
Jewish community în Europe. Today not more than 14,000 Jews live în Romania, 
most of then elderly... 

"Nowhere else in Europe," Dr. Ioanid writes, "has a mass murderer, Adolf 
Hitler' s faithful ally untul the very end, a man who once declared war on the 
United States, been honored as a national hero, inspired the errection of public 
monuments, and had streets named for him." Today in Romania there is a growing 
effort to deny the governments role in the tragedy..." 

"How to explain so much cruelty, manifested on so many levels, by 
Romanian society?" asks Elie Wiesel în his foreword. "Ioanid supplies us with 
documented details. It takes tremendous force to read this book from cover to 

cover." (From the book jacket.) 

"This survey of the destruction of Jews and Gypsies under the Antonescu 
regime from 1940-44 surveys a little-known era in Romanian history (indeed, 
much of the nation' s history is little revealed to those outside the country). 
Chapters prove în depht a holocaust every bit as extensive as the German 
experience and reveals cruelty expressed on many levels în Romanian society." 
Midwest Book Review 

Omul recent — şi tânărul om este de o recentivitate evidentă — dresat să 
consume rapid un produs pentru a putea trece la altul, asigurându-se locuri de 
muncă pentru cât mai mulți cetăţeni, este foarte sensibil la a ceti doar coperta şi 
a reaşeza cartea-n raft, aşa că nu mică-i fu mirarea lui Marius pictorul, când unul 
din numeroșii nepoți ce-i avea-n California aurită Octavian, de la Alex şi Vicky, 
îi vorbi întunecat despre nu ştiu ce, dar reieşea regretul că, mic american, se trage 
dintr-un popor îndepărtat, care manifestând cruzime la toate nivelurile societăţii, 
a intrat în războiul anti-SUA în 1941, odată cu japonezii, doar pentru a face şi în 
România Holocaust, adică pentru a masacra, strict contabiliceşte tipărind, 
743,000 evrei, cum dedusese acel urmaș (John? Caroline? Marlon? Lizzy? 
Emily? Gobind? Niel?) doar din dramaticul început de enunţ pe o copertă: 

— In 1930, 757,000 Jews lived în Romania. They constituted the third- 
largest Jewish community în Europe. Today not mare than 14,000 Jews live în 
Romania, most of them elderly. 

— În război, nepoate, inferiorul nu ştie decât ce-i povesteşte superiorul, privi 
Marius numai în farfurie. Alte surse i se interzic. Multe cifre şi fapte, să ştii că le 
aflu şi eu abia acuma! Uite, scrie aici de arhive deschise acu' recent! Crede-mă! 

Necarismatic, nu ca-n tinereţe, un nonagenar banal, inspirator de scârbă 
lucrătorilor din privat, cum emană mai toţi pensionarii care au apucat să 
împovăreze nesimţit de mulți ani bugetul și aşa fragil al mizerabilei sale patrii 
infestate de păcate vechi, oaspetele de la Santa Diana se opri din mestecatul lasciv 
al batogului de rechin pacific şi își încleștă până la grimasă plăcuţele dentare. 

— Chapters prove în depht a holocaust every bit as extensive as the German 
experience, îi repetă în nas — slowly — micuța Emily. 

Nu răspunse decât după ce contabiliză că paişpe ochişori îl ţintuiesc 
întrebător şi, deci, n-are încotro, trebuie să-şi asume bărbăteşte riscul de a se 
târgui. 

Riscul? 

Da, riscul, pentru că-n câlții putrezi ai minții sale de avocat niciodată 
practicant, veteranul confrunta ca într-o sonată de demult două teme. 

— Chapters prove in depht a holocaust every bit as extensive as the German 
experience and reveals cruelty expressed on many levels în Romanian society. 

— Art. 6. Contestarea sau negarea în public a Holocaustului ori a efectelor 
acestuia se pedepseşte cu închisoare de la 6 luni la 5 ani şi cu interzicerea unor 
drepturi. 

Privi încolțit departe spre casă, peste navy blue bleumarinul oceanic, peste 

Rusia, Ucraina şi Transnistria noastră, spre Prut, Argeş, Ziduri, Pribegi... 

Apoi, calm ca şi cum s-ar fi recules la Schitul Hoitarului, bălmăji nişte 
considerații prudente şi încâlcite, de natură a nu reuşi a ameliora prea mult 
neașteptata identitate de suspect încă nearestat, nedemascat şi necondamnat, sub 
care 1 se părea că este perceput de prosperele sale rude mici californiene. 

Ca un partizan parașutat într-o mlaștină rece, el se agăță la început de ce 
găsi, de chiar coperta discutatului opus semnat de doctorul Radu Ioanid, 
iluzionându-se că mai reducând din cifra victimelor îşi uşurează rechizitoriul: 

— No Romanian Jewish community was spared. 'The pattern of destruction 
is not unfamiliar: legislative discrimination followed by defamation, outbursts of 
violence, disorder, robbery, deportations, ad hoc killings, and organized 
genocide. Yet an elusive national policy and the opportunistic strategies of 
Romanian authorities allowed 300,000 Romanian Jews to survive the war. 

— Deci nu e vorba de 757 mii fără paişpe mii egal 743, 000, dragă Emily, 
se puse el a socoti cu macabră ironie, ci din start de numai 443 mii de victime 
potenţiale, dacă în genere omeneșşte se pot face astfel de calcule... Sau dacă tehnic 
putem evalua, căci pierzând Războiul Sfânt (der Heilige Krieg des Antonescu) 
datorită bombardamentelor voastre şi superiorității strivitoare a totalitarismului 
roşu asupra celui brun, ţara mea, unde aveţi şi vol... rădăcini (Roots, vorba unui 
serial afroamerican), a căzut sub trei succesive regimuri antiintelectuale, anume 
Dej, Cea şi YI, rezultatul fiind că azi încă nu există la noi facilităţi, de să găsești 
tot ce-ţi trebuie, gata documentat, ca în bibliotecile germane sau americane... Eu 
am aflat însă de pe internet că se mai pot scădea 166 mii, de astă dată victime 
certe, lăsate în cârca Neamului Românesc de administraţia horthistă a Ardealului, 
trenuri-trenuri spre Auschwitz în primăvara lui 1944, cam când aviația voastră 
răvăşea, şi aşa ciopârțită de vecini, România Regală, bombe grele nimerind până 
şi căscioara bunicuţului vostru, Alecu Ghizdavu, din Strada Liliputană, pe când 
nouă, cei fugiţi în Egipt pentru a negocia Întoarcerea Armelor de la Est către Vest, 
adică mie şi Prințului Știrbey, ni se răspundea în doi peri, c-o fi c-o păţi, rămânând 
mereu incertă Restituirea Ardealului sau a cea mai mare parte din el! 

ŞI aici, pe Marius îl podidi un plâns retrospectiv care nu se mai oprea. 

— Mda! îl birui şi pe Augustus un rictus, spre consternarea celor şapte 
nepoței americani ai lui. Păi, mă Marius, aici e tot dichisul, pentru cine sacrifică 
mereu bani de propagandă externă, ca revizioniștii, e uşor a substitui expresia 
"evrei predaţi SS-ului de jandarmul horthist” cu "evrei trimiși la Auschwitz din 
România"! Plus că, în soarta evreilor români căzuţi sub ocupaţia Ungariei 
horthiste, avem Holocaust în toată puterea arzătoare a acestui blestemat cuvânt, 
măi copii, n-ar mai fi existat în istoria umanității! 

— Da, numai trei sute de mii din 757 000! îngână nonagenarul Marius și din 
senin se porni iar pe un plâns nervos, pe care însă şi-l stăpâni curând. 

Se tot gândea că mai bine sta el la el acasă, la Sonnenheim, şi crea. Uite 
pentru ce mă invită stăruitor Virginica, pe la ei, ca să mă ancheteze ăștia micii! 

— Genocidul e o catastrofă care, cel mult, nu trebuia lăsată să se întâmple, 

specula el senin în Europa, către Clara şi Dorothea. Odată produs, nici nu mai ai 
ce pedepsi. E ca şi cum nişte marxist-leniniști polpouişti, respectiv nişte talibani 
correctitudinari ar dinamita Capela Sixtină, profitând de apostazia Occidentului, 
de lepădarea nu doar de Christ, ci şi de sacru, optându-se totalitarist laic pentru 
zeflemeaua postmodernă. Ce poţi să le mai faci bestiilor după genocid? Ele însele 
nu ţin la viaţa lor! Sinucigaşii soți Goebbels și-au lichidat 6 copii, toţi cu inițială 
H. Pentru genocid, doar Providența, sau o structură și mai secretă, se răzbună, 
din când în când, pe întreaga specie umană, iar bietul homosap se uită năucit spre 
intelectuali: să-i explice vreun filosof live de ce atâtea dezastre mereu în presă. 

— Da' de unde ştiţi voi, îi privi prin ochelari ca din altă generație Emily, cea 
cu împletite de bunica Virginica româneşte codițe, că statisticile Recensământului 
Populaţiei din 1930 s-au ridicat, în România Regală, celebră pentru reaua ei 
guvernare, cu nişte instrumente sociologic corecte? 

— Trei sute de mii, patru sute cincizeci de mii, șapte-opt sute de mii de 
victime cu Transnistria, dădu a lehamite din umeri fostul husar cu tunică roşie şi 
epoleţi ca-n Van Gogh, ce ştiu eu, Emily, ştiu că, personal, n-am prigonit pe 
nimeni... la mai lăsați-mă în pace, c-acuşica plec la hotel!... Dimpotrivă, am 
martori mulți că am ajutat cât am putut, pă peste tot, n-am discriminat pe nimenea! 

— Daaa? sări indignată tocmai Virginica. Dar concentrarea ta pe loc la 
Ministerul Propagandei n-a ocazionat tot felul de reverii?... O Tetralogie! Te-ai 
gândit vreodată ce-ar fi dacă s-ar rula azi, în întregime, documentarul ăla de lung 
metraj, Războiul Sfânt, plin de sloganuri antisemite?... Dar filmele tale pretins 
artistice, Cătușe roşii cu Maria Cebotari, Odessa în flăcări cu Beniamino Gigli şi 
Bijuteriile Reginei Maria cu soprana Viorica Ursuleac a lui Richard Strauss? Eu 
aşa ştiu din presa franceză a vremii, că tocmai ideologii, propagandiştii, — 
agitatorii nu prea, au fost vânaţi primii la sosirea trupelor sovietice eliberatoare. 
Unde te-ai dat la fund, mă, omule? Ce compromisuri ai acceptat ca să scapi?! 

— Nu m-am dat deloc la fund! păli şi se oțări ca-n tinereţea-i de boier Marius 
Ghizdavu. Nici măcar nu era nevoie. Vă luaţi după detractorii mei. N-am regizat 
niciun film. Cine eram eu atunci? Un Homo solus, cum mi-s şi azi!... Cine dracu 
ar fi încredințat, unui singuratic ca Van Gogh sau Franz Kafka, bani de 
superproducţii cu miză propagandistică uriaşă? Eram doar un oarecare prăpădit 
ofiţer de cavalerie și ascundeam un aparat foto. Nu eram ministru, nu eram nici 
Eisenstein, nici Riefenstahl! La 1 octombrie 1943, când am împlinit 32 de ani şi 
nu contam retrospectiv pe niciun pic de Operă terminată şi a venit vorba — ştie 
fratele meu Theo -— să fug cu voi doi şi cu domnişoara Clara Honig, spre Basel, 
ce v-am spus eu, mă?... Că nu plec! Că SUBIECTUL se află în Răsărit şi că nu- 
1 pot abandona, dacă-s Artist! În Galiţia Mare a mea, în acea parte apatică a 
Europei, dintotdeauna dispreţuită. Continent unde, în caz de prăbuşire a 
economiilor cetățenilor, nu ca-n 1929-1933, ci doar coborând până la standardul 
1969-1973, crezut insuportabil de către omul fără afecte al mileniului trei, tare 
mă tem că se va produce iar genocid, contra cuiva, sub vreun pretext geopolitic 
nesimțit sau altul... 


283 


Fiindcă eu sunt galițian înainte de a fi român, Emily! Şi puţin îmi pasă de 
ce fac sau nu fac românii mei, de ce-au făcut şi de ce vor face, pe unde vor scoate 
cămaşa pentru crimele emanaţilor cocoţați în capul Țării, de ieri, de azi sau de 
mâine! Cum își vor aşterne, aşa vor dormi sau hiberna. Inclusiv somnul de veci! 

Galiţian, născut în Lemberg, galițian sunt şi ca artist. Nu am predecesori în 
arta românească şi nici urmași nu vreau să las. Mi-au fost maeştri, cât de cât, 
Tonitza Pictorul şi Sculptorul chişinăuian Plămădeală, dar adevăratul meu 
expresionism l-am dobândit de la prietenul tatii, de la omul din Breslaul nostru, 
auriu rafinatul Otto Mueller, când a venit să ne umple foişorul cu studii privind 
nomazii pripăşiți vremelnic în crângurile de la Pribegi, lângă bordeiul lui nea 
Măriuţă Bâzgârel, prietenul copilăriei mele, — fierar, lăutar și lingurar. 

Pribeag am fost și eu, de la Trieste la Odessa și de la Kânigsberg la Dorpat. 
Restul... Am învăţat singur de prin muzee, galerii şi biblioteci... Şi din orice peisaj 
galițian! Ca artist complet, da, e de la sine înţeles că am privit în jur. 

Și unde am putut să nu tac, să ştiţi că n-am tăcut deloc! S-au vârât în faţă 
alţii, adesea pui de nomenclaturiști, cu tupeu sau desemnaţi din afară să joace 
rolul disidentului, ca rezistenți prin cultură cu voie de la Ministerul Cenzurii! 

Doar în 1990-1992 să mă fi păstrat într-o rezervă exagerată, năucit. Eram 
incapabil să-mi cred ochilor şi urechilor că, după Dej şi Cea, sub Y1 se duce iar o 
politică de Moarte intelectualilor, din voinţa ciomăgarilor cocoţaţi în capul Țării, 
prin €i înşişi sau cu sprijinul Dușmaniei, România mea ajungând a se preadera-n 
uie c-o intelectualitate de mai bine lipsă, nesimţită, îngălată, incapabilă să observe 
şi să semnaleze Neamului Românesc că starea Infrastructurii Intelectuale e mai 
jalnică decât a drumurilor, toaletelor publice sau spitalelor şi că n-avem Viitor 
decât pentru românii din Diasporă, singurii care au cu ce continua efortul cultural 
interbelic, parazitând pe bibliotecile, muzeele şi laboratoarele altora. Încât am 
respirat uşurat la 10 decembrie 1999, când fluviu-romanul meu românesc cel 
penibil s-a sfârşit, Occidentul afirmându-și intenţia sinceră de a civiliza România 
postceauşistă, he şi împotriva îndârjitei opoziții a politicienilor ei. 

Care gărgăuni politici n-au feliat din pib instrumente de lucru puricilor 
spirituali, încât să poată face funcționale bibliotecile şi arhivele, să sărim în sus 
măcar cu o treaptă în Luminarea Occidentului. Dimpotrivă, din incurie, nu se 
poate susține nicio polemică azi cu propagandiştii Duşmaniei, oricare ar fi tema! 

Nu numai cu ruşii, ungurii, evreii, bulgarii, ucrainenii, turcii, țiganii, tătarii, 
finlandezii, austriecii, cazacii şi olandezii, Virginico! Nici măcar cu moldovenii 
filosovietici sau cu oamenii sovietici din Transnistria noastră! 

— Eşti incorigibil, Marius! recunoscu în el ceva de demult Virginica 
noastră, resemnată că măcar îi sănătos şi activ. lar dezvăluirile incomode, dragi 
copii, să recunoaştem că au apărut abia după anul 2000. Să admitem că poate n-a 
ştiut nici el pe front, sărmanul, ce dimensiune au avut excesele! 

— Și eu cred, interveni cu spiritul lui practic infailibil întreprinzătorul 
Octavian Theo Augustus, că a intra în polemică asurzitoare cu doasca acestei cărți 
e angajare într-o luptă inegală şi oarecum nechibzuită-n evaluarea consecințelor... 

Nu ştiu de ce, dar mă gândesc la coloneii polonezi, că puteau ceda lui Hitler în 
1939 Danzigul ăla, pentru a câştiga timp. Căpoşi, demni, sacrificând orbește 
Statul, până la urmă ei n-au putut salva nici măcar atâţia evrei cât românii! 

— Gândești prea departe! îl mângâie pe braţ Virginica. După experienţa 
mea, Nici nu se va intra în vreun dialog al monologurilor! Ai voștri, surâse ea spre 
Marius intimidându-l, îi vor ridica statuie sau alt monument lui Elie Wiesel la 
Sighet, ca să se arate receptivi la critica "How to explain so much cruelty, 
manifested on so many levels, by Romanian society?" iar pe Radu Ioanid îl vor 
face academician sau ambasador ceva. Las' că v-am cunoscut eu destul! Cam ăsta- 
i stilul vostru tranzacţional. Falşi creştini — dovadă că nu puteţi învăţa să mormăiți 
nici cântecelul „Hristos a înviat din morți!“, sunteţi incapabili şi de Căinţă! 

— "Treaba lor! Am terminat cu românii. Eu sunt un Homo solus, deci un om 
liber, se lăudă oaspetele de la Sonnenheim. Te înţeleg. Nu m-ar mira să se încerce 
ceva ca o capitulare necondiționată Buftea 1918: vorbiţi voi acolo cât vreţi, că noi 
tot nu vă auzim! Noi, şmecherii, avem acum de făcut Banul Gros! Deci mă aştept 
să nu se întreprindă nimic. Şi în niciun caz nu se va investi, exact cum se întâmplă 
la toate popoarele pe cale de dispariţie, în occidentalizarea bibliotecilor, în 
transparenţa arhivelor... Se va trece prin Căinţă ca câinele prin apă. Ca prin 
masacrele de la Revoluţie și atrocitățile de la Mineriadă — suficiente în bestialitate 
recentă, cât să nu mai aibă nimeni prezumţii absolute de nevinovăție istorică. 

— Mai ales, râse Theo, e o teamă maladivă a tupeiştilor cocoţaţi în capul 
Țării, cum că şi-ar tăia craca de sub picioare la furat cireşe, creându-și singuri 
rețele de cenzori morali şi tehnici, influenți, capabili să critice şi Corupţia! 

— Deci asumare a trecutului Zero, dacă nu e dialog! Aşa înțeleg... 

— Micuţă Emily, îşi întinse pe masa rotundă românul cel bătrân din Marius 
palmele pistruiate de biochimia radicalilor liberi şi a eurilor, mâinile astea ale 
bunicuțului tău de la Sonnenheim Ziduri nu-s pătate de sânge! 

În palatul de pe faleza de la Santa Diana, în enorma sufragerie cât un teren 
de baschet ca cameră de zi, tăcere se făcu de se auzea Oceanul Pacific rozând, 
sub ochii sateliților, din teritoriul american cel inexpugnabil. 

— Dar de ce să nu intrați în polemică? uimi pe toţi nu impetuosul Walt 
(Vicky), ci tăcutul Alex, mai intelectual din doi fii ai lui Octavian, cum a fost şi 
Marius în cuplu cu fratele mai mare, iar taică-su, Voicu Ghizdavu, profesor şi 
geograf, în complementaritate cu comisarul antibolşevic Alecu Ghizdavu 
(Şaraga), consilierul aulic secret ce zădărnicise energic Cominternului, la Tatar 
Bunar, în 12-17 septembrie 1924, dezlănțuirea prea devreme a celui de-al doilea 
război mondial. Vă puteţi crampona de faptul că, juridic vorbind, situaţia 
Basarabiei şi Bucovinei Hitler a menţinut-o cât se poate de ambiguă! Chiar dacă 
Antonescu, lon sau Mihai, prezenta dezrobirea acestor provincii ca definitivă, ele 
se aflau de fapt doar sub o provizorie administrație militară, destul de 
asemănătoare cu a Transnistriei. Juridic, nu erau realipite! Nici Roma, nici 
Berlinul nu au riscat recunoaşterea Reunirii! Chiar şi azi, Recuperarea Basarabiei 
ar fi rău văzută de mulţi, spre deosebire de o fragmentare a României, ca a 

Iugoslaviei și Cehoslovaciei... Ce-am mai râde pe-aici! 

— Corect! primi Marius cu recunoştinţă acest sprijin avocăţesc neașteptat, 
providenţial, căzut din cerul senin. Ideea principală e că Mareșalul, despre care 
bolșevicii noştri scriitori au creat mitul că zbiera la Fihrerul, de fapt nu era deloc 
liber să facă dincolo de Prut ce vroiau mușchii lui! Ba chiar dincoace! Și, ca trăitor 
în acele vremuri, consider un miracol salvarea evreilor de dincoace de Prut. Am 
auzit chiar că au fost repatriați cei din Dorohoi, după ce au fost deportați din 
greşeală, ca basarabeni sau bucovineni, din necunoaşterea geografiei românești 
de către birocraţia şi atunci incultă. Și nu-mi pare bine că Virginica persiflează 
miracolul acesta, explicându-l doar prin groaza guvernului de cât ne pot 
bombarda americanii timidele începuturi de urbanizare a țării. 

— Ca mentalitate, îl sprijini Octavian, e aici aceeași specie de eroare care s- 
a comis şi cu Reichul, nediscutându-se, cu niște automate propagandistice 
inflexibile, decât în termeni de Capitulare Necondiționată. 

— Adică omorâţi voi, SS-iştilor, câţi mai aveţi ostatici din evreii Europei, 
că venim noi, biruitorii, pe urmă, şi vă arătăm noi vouă! Vă pornim nişte procese, 
la câte cinşpe dintr-o mie de ticăloşi, mai toți cu studii superioare, dovadă că 
homosapul e o hienă dotată cu un fel de computer, iar intelectualul doar un canibal 
posesor de bibliotecă! 

— Ce vreau să spun, se ridică nonagenarul ca un cocotier în picioare, necăjit 
că devine incoerent, bate câmpii în fața micuţei Emily, pe care o adora. Plastic 
exprimându-mă, fiind eu şi pictor, şi martor, lucrurile stau cam aşa, repet: nemții 
au masacrat pe evrei nemţeşte, iar românii mei au făcut-o româneşte! 

— Adică?... Hm-hm... Asta-i culmea! 

— După cum se ştie, Theo, homosapul secolului XX a luat în posesie, el, 
omul, acolo unde mai era cât de cât grijă de intelectualitate, unele jucărele 
diavoleşti, precum taina tainelor, atomul! Şi de ce-o fi reuşit?... Pen' c-a consumat 
tot mai supus produsele dragi campaniilor publicitare! Şi fiindcă, pentru întâiaşi 
dată-n cufurita lui dizenterică istorie, cu mult sânge, s-a slujit cuantic-relativist 
de teorii validate nu prin omenescul lor inteligibil, ci prin rezultatele vădit 
absurde, interesându-se doar dacă făceau relativ rentabilă investiţia au ba... 

— Aşa şi confratele meu, pictorul şi arhitectul austriac din carpen! Hi se 
exaltase iremediabil la ritualurile wagneriene, cele de un puerilism ideatic vădit 
sub prokofieveana glumă Petrică și Lupul (al cărei tâlc ascuns se referă la 
iniţierea întru europenism a lui Petru cel Mare, de către Aristotelul său cu lucrări 
publicate la Paris, Spătarul cel LUP roman rătăcitor Nicolas Milesco, dac de-al 
nostru). Hi visa din carpenul meu la o Germanie Balșaia, suprapusă Evropei şi 
opusă restului Lumii. Visa el, visa bietul Hi, dar ca artist copist plagiator, 
identitate ce eu nu 1-0 contest, ca şi patriotismul lui ardent, ei, simţea... animalic, 
instinctiv, că ceva nu-i în ordine. N-avea vreo siguranță în carpen deloc! 

Deşi o intuiţie l-o fi săgetat, văzându-şi ruinată uriaşa Cancelarie ce i-o 
durase acel Meşter Manole al lui, care-o fost ceauşistul Albert Speer, niciodată 
Hi n-a avut curajul să-şi asume adevărul zeiesc de amurg: misia civilizatorie a 

Germaniei pre pământ se sfărşise încă de la 13 februarie 1883, odată cu 
întoarcerea lui Wagner la origine, în Rin, pe când a României lui Eminescu abia 
se iniţializa, urmând a se ridica din oraşul meu natal, Lemberg, un Paris al Galiției 
Mari, pornindu-se năvalnic, îndeosebi de către români, evrei şi polonezi, Marea 
Recuperare a istoriei intelectuale netrăite pe-acest nemărginit meleag! 

De aceea, i s-a năzărit conspiraţionist, aliatului nostru de drum, cum că nu 
Soarta i se opune germanismului, ci... Satana, adică Evreul chipurile angajat în 
„cucerirea lumii“, prin asigurarea dominaţiei „discreţionare“ asupra celor două 
supraputeri ale secolului XX, Rusia şi America... Evident, calculând el, de fapt, 
în contra noastră, că fără mediatorul evreu, românii și polonezii s-ar lua mereu la 
ciorovăială şi harţă, în loc să se unească întru a investi în verticalitatea spirituală! 

Și cum de plutocraţia newyorkeză sau californiană îl despărțeau oceane şi 
n-avea flotă nici cât să pună cu botul pe labe gălăgioasa Londră, de unde se 
difuzau ştirile BBC, s-a resemnat ca măcar de la Atlantic la fluviul Ural, în care 
apă sălcie s-a înecat eisensteinianul erou Ceapaev cu cal cu tot, să dicteze o nouă 
mitologie germană, decretând că pe ţarul Petru cel Mare l-o fi inițiat în iluminism 
Spătarul nostru, dar întrucât prevaricatorii cocoţaţi în capul Ţărilor Române nu s- 
au preocupat de a investi într-o intelectualitate competentă şi numeroasă, până la 
de prisos cioloveci leşinaţi, schemele nomenclaturii țariste modernizate nu s-au 
putut completa cu suficiente elemente bizantine de-ale noastre, ci, cel mai mult 
sub Ecaterina cea Mare, s-a infiltrat acolo elementul german, carele însă a fost 
izgonit rang cu rang din cele 14 cinuri după 1917, sistematic, de către birocratul 
evreu, întâlnit în luptă după 22 iunie 1941 drept „comisar iudeobolşevic“. 

Cu alte cuvinte, scopul lui Hitler în Răsărit, dacă așa credea el c-a fost, era 
a re-germaniza, nomenclatura marelui stat rus, uitând că ea era şi românească prin 
Nicolae Milescu Spătariul Dimitrie Cantemir. 

Cum anume, de la aceste intenţii exclusiviste, s-a ajuns la acea ruşine a 
umanităţii, care este Holocaustul sau Shoah sau nimicirea seminţiei ce ne-a dat o 
treime din spiritualitate speciei, pe puţin, eu NU ȘTIU! Şi deşi m-am documentat, 
n-am înţeles nici de la evreii înşiși... Explicaţia pe care mi-au dat-o camarazii de 
Război Sfânt redegiști, la câte-o bere ceauşistă caldă, pe la Olimp, vara, era că ei 
n-au voit decât să-i scoată pe evrei din Europa, dar în Palestina nu i-au primit 
englezii, în Madagascar francezii, iar dincolo de Ural, securiştii cominternului 
susținând că au lagărele arhipline. Nişte neserioşi toţi! lertațţi-mă. 

O vreme, mi-am imaginat că Soluția Finală s-a iscat din decizia 
iresponsabilă a anglo-americanilor de a demola arhitecturile Germaniei, fără a 
ține seama că Himmler avea ostatici milioane de evrei. Prin doctrina de esență 
demagogică electorală a Capitulării Necondiţionate, prin terorismul aerian asupra 
Germaniei civile şi, mai ales, prin absurda obturare a căilor de refugiu ale evreilor 
spre Palestina, după ce treceau de placa turnantă românească s-a agravat dramatic 
situația. 

— Adevărurile despre acest război sunt stabilite odată pentru totdeauna, îl 
întrerupse palidă de indignare Emily. Ce faci dumneata, bunicule, se cheamă 

whataboutism. Şi am impresia că strecori, în acest abil discurs, chiar elemente de 
revizonism. Rămâne să verific pe text. 

— Cât despre Mareșalul lon Antonescu, tot în doi peri continuă bătrânul 
martor, am citit că numai antisemit nu era, deoarece în două rânduri a fost cât pe- 
aci să ia-n căsătorie, în locul Doamnei Mareșal Maria, niște fete evreice... 

— Trei şocuri, numără pe degete Octavian, trebuie să-l fi adus totuşi la o 
totală schimbare de Weltanschauung: lichidarea Căpitanului de către Carol II, la 
presupusa instigare a Lupeştii (ca şi cum, copii, regele Italiei l-ar fi strangulat, pe 
celebrul Mussolini june — un fel de Che Guevara, dar fascist — chiar în preziua 
Marşului asupra Romei!), umilirea Armatei sale de către minoritarii mobilizați de 
agenții ruşi, la retragerea din 1940, şi practicarea în Războiul Sfânt a tacticii 
pământului ars şi a masacrării tuturor posibililor colaboraționişti, de către 
căgăbău, pe măsură ce din 2 iulie 1941 noi avansam, dinspre Prut, spre până unde, 
hăt departe, fuseseră duşi, cu marfarul de vite, românii căzuţi în robia sovietică! 

— Nu e adevărat, Augustus! negă cu vechea încăpățânare de mezin 
insurecțional Marius. 


La umbra roz a Catedralei asimetrice, porumbeii Strasbourgului ciuguleau 
seminţe de răsărită, ca din carnea unui necreştin martirizat, în plin luminos secol 
Bach, pentru a fi curtat o creștină sau doar pentru că un ţăran mijlocaş a mituit 
soldaţii, râvnind costumul de business al deportatului. 

Pe măsuţa braseriei cochete, duhnind a băşini de varză murată, parcă 
scuipase un fizic, reducându-ne drastic pofta de mâncare. 

Ci pictorul cel cu zile bine numărate, ca Homo solus fericit doar prin Operă, 
se gândea la PATA DE SÂNGE, la ce învățase din război şi la mocnitul fior biblic 
de a profetiza, în noul mileniu, noi năpaste asupra galițienilor săi. 

Pentru că tac-su, ologul de prizonierat de Război Expresionist la romanticii 
germani, în Alsacia, profesor Voicu Ghizdavu, avusese la Ziduri bibliotecă, micul 
Marius, deşi acest morb nu l-a pălit bine şi pe fratele Octavian Theodor, a luat-o- 
n serios, s-a pus pe cetit — evident că n-apăruseră telecanalele şi internetizarea 
societăţii, de să se prindă junele că nu e bună hârtia decât să te ştergi la cur cu ea, 
ba nici la atâuica, în vremuri de export masiv a orişice. 

Cu alte cuvinte, el nu prea voise-n viaţă să fie tratat, adică hrănit, ca o vită- 
n stabulație, încât să n-aibă de ales între diferitele consumabile, şi mai ales, 
întrucât fusese îndoctrinat cu texte înaintate europene şi exotice, pretindea... să 
priceapă, să 1 se explice sau să-şi explice de ce i se întâmplă, ca român din Galiţia 
Mare, anumite întâmplări nu cu totul chiar întâmplătoare. 

— Nu e adevărat, Augustus! repetă el obiecția că pe Conducătorul Statului 
l-a grăbit, din raţiuni de hărțuială urbană şi sabotaj, spre extremism, al treilea 


288 


contributor de război, după Roosevelt şi Churchill, simpaticul uncle Joe, carele, 
votu-l în lingvistică, avu grijă nețărmurită să retragă spre Ural fabrici şi uzine, 
grâne, combustibil şi toate vitele, şi toți piloşii, dar pe evrei şi bibliotecile... nu 
putu! Deşi foarte bine informat era, fie şi din MK, că rivalul lui, întru 
totalitarismul perfect, are unele înclinații foarte ucigaşe! Şi nu numai că nu a 
retras evreii, precum nici copii din Leningrad, dar a pus în auzul întregii lumi, să 
se practice în spatele paşnic al frontului acel TERORISM sadea, care uneori ne 
convine, iar când nu, atunci nu-l mai numim mișcare de partizani, ci atacuri de 
bandiți! Or, hai să fim serioşi, Augustus, evreii aveau motive reale de ură să se 
implice voluntari în astfel de operaţii, mai ales în regiunile unde locuiseră şi pe 
care le cunoșteau, mană cerească agitatorică fiind dovada aceasta, cu consecinţe 
amplificate asupra coreligionarilor lor, vorba lui Antonescu, expuşi oricăror 
represalii şi bunului plac al noii securități SS, aduse din vest, de zarul războiului... 

— Din câte pricep eu, cu mintea-mi puţină şi feministă, cumpăni Gina cum 
înfuleca Octavian merdenelele ca o batoză, pe când Marius se nutrea raţional 
galițian reținut şi diviza alivencile, nu pot să nu fiu revoltată că ies şi Roosevelt- 
Churchill-Stalin vinovaţi, infinit mai puţin decât Hitler, dar e o blasfemie, care 
mai seamănă un pumn de confuzie într-o istorie şi aşa satanic de încâlcită, încât 
n-ai reușit să-i explici nimic Emiliei, Marius! Cum a fost posibil, măcar. 

— Poftim! se hlizi pictorul boier la frate-su 'Theo, din toți câlții minţii sale 
neputând elabora strategii de reducere a decalajului dintre viziunea sa de pe front 
şi a altora. Fir-ai a Răului cu Philadelphia ta, Virginico! Ce puteam eu să explic, 
scumpo, în două minute de vizită Emiliei, cu netul ei, după ce am constatat că, 
despre Răscoala Ţărănească de la 1907, nu găsise, sărmana, scotocind pe web, 
decât interpretarea deplasată cum că pentru ce s-au răsculat țăranii nu fu decât un 
pogrom, încă unul, vizând doar arendaşi ori crâșmari propinatori israeliți, un 
plagiat în Regat la cele masacre ţariste de la Odessa şi Chişinău, puse la cale de 
Ohrană mergând pe aceeaşi concepție reducționistă, ce i-a dus la dezastru şi pe 
gestapoviști, cum că subversiunea anarhistă e un fenomen pur iudaic! lar inculții 
cocoţați în capul Ţării mele nu fac nimic pentru traducerea şi difuzarea online a 
Istoriei Patriei. E un adevărat coşmar. Bietul tata mi se plânge mereu de Muzeul 
Naţional de Istorie, că va sta sabotat în reparaţii din 2002 până-n 22 iunie 2041, 
la Centenarul Războiului Sfânt. Bine, pentru dacoromanii mei din Diasporă era 
bună Biblioteca Digitală a Bucureştilor, să mai citească istorie şi literatură clasică, 
dar le-a căzut de pe net chiar în 2018, să nu mai ştie tineretul de ce Centenar e 
vorba: ăla, fa, al Marii Uniri săgetate de cei mai iscusiţi demitizatori! Din fericire 
însă, de prin 2022 primim Ajutor Galiţian de hemerotecă, parte din presa 
românească veche fiind comod accesibilă, în condiţii occidentale, pe Digiteca 
Arcanum, ungurească, inclusiv periodice culturale esenţiale de-ale românilor! 

— Da, dar asta nu înseamnă că trebuia să jigneşti fetiţa! 

— Cum? Pe drăguţa de Emily? Eu? Când am jignit-oo0? 

— Ce te-ai apucat să povesteşti că-n Masivul Corneşti, la un moment dat 
cavalerii tăi, întâmpinând rezistenţă la Războiul Sfânt, au descălecat, au strigat 

opriţi focul! opriți focul! cu care oștenii staliniști îi potopeau, şi au parlamentat 
pe-ndelete cu ei, că noi suntem muncitori şi țărani, iar Voi tot muncitori şi țărani, 
ce rost are să ne căsăpim unii pe alţii, în folosul exploatatorilor noştri? Dar ei au 
replicatără că-n URSS nu se mai există exploatare, şi nu au nici măcar țărani, ci 
doar colhoznici, sau truditorii şi mulgătoarele de pe la sovhoz, aşa că luptele s- 
au reluat cu şi mai multă înverşunare! 

— Am povestit eu aşa ceva? scrută nonagenarul martor năucit în prezenţa 
noptatică a Catedralei strasbourgheze cioante a lui Goethe îndrăgostit. 

— Da-a-aaa! intonă roz-vioriu Virginica. Şi ai mai şi bătut cu pantofiorul 
galben în masă, cerându-ne sidi tiho iob tvoiu mat” sailăns pliz fick deine Mutter, 
susținând că, atâta vreme cât te mai afli virtual organic în biblioteca ta Weimar 
de la Ziduri, mai e o speranţă că mai bine că s-a tras umanitatea din maimuțe şi 
nu din hiene, care pleacă mama cu noaptea-n cap după cărniță zeci de verste, ca 
miloaga la raţii... ca fesenista la vot... ca jopastaia tiotka la Bookfest... 

— Şi ai mai protestat, râse cam mânzește precabalin catârul blond August 
Prostul, că de ce aurul Ghizdavilor, ca şi unele fonduri ce ministrul Mihai 
Antonescu, criticând în april 1943, la Drept, Dictatul de la Viena, a dirijat spre 
Basel, pentru finanţarea Rezistenței prin Cultură, tocmai Virginica noastră acuză 
baroneasa Erdody Zsuzsa că le-ar fi deturnat, care nu ne privea deloc pe noi 
galițienii reabilitarea unor poduri, precum și a fabuloasei Orgi din Philadelphia 
ei, de-a ajuns la 25 329 tuburi şi greutatea record de şase-şapte sutişoare tone! 

— Pentru că o astfel de orgă e monstruoasă, deasupra posibilităţilor Kunst- 
perceptive ale bătrânului om, iar amplificarea-în-sine tâmpește de tot tineretul, 
argumentă nu fără obidă locotenentul ce iubise în taină pe Clara Honig, mai ales 
după ce ea îi dăduse cu tifla nesărutată din Basel ca unui laş. Cine are credință 
michelangiolescă în el, simte cravaşa divină spre ce operă are de plăsmuit, chiar 
şi de la orguţa de botezat de Bobotează, din lateralul drept al Capelei Sixtine! 

— Parcă stâng, bâlbâi cu jumătate de guriță Virginica, lateral, pe cant. 

— Şi de ce n-ai vrut să mă iubeşti, Marius? îşi azvârli brusc, dintr-o singură 
cochetă zvâcnire a scăfârliei, Clarissa podoaba capilară pe spate. 

— Pentru că, pentru că, gemu el cu buzele tremurânde şi cu ochii îngălaţi de 
câtă şi câtă fierăraie blindată pierdută de uriaşa massă slavă, în împrejurimile 
Harkovului, ce dusese la dizgrație pe mareșalul filoromân basarabean Timoşenko, 
pentru că aveam oroare de viitor şi de vid, micuță Clara! O, izul developant- 
fixator al întâlnirilor noastre de la Studio Honig! Şi de oţet! În Pieptănari, unde 
m-ai fotografiat lângă gaura de canal, în care m-am adăpostit ca suricatele, de 
fortărețele zburătoare B-29 (bi nijuu ku), decolate de pe Insula Saipan, ce voiau 
a răscoli cimitirul Eminescului ca pe-al Sfintei Vineri, spre a ne demoraliza 
intelectualii, să ajungă ei cărturărime moartă, urzicuță moartă, buruiană cu 
pigmenţi violacei, paradigma-ţigăncii, cum se zice pe la noi pe la Pribegi, 
paradigme la borcan ca creierii leninişti de voia Stalin să şi-i injecteze şi, în semn 
de prietenie, le-a servit cu mărar la samitul yaltez doar la doi invitaţi, două 
etichete subţiri, recent feliate la tomograf, aproape transparente ca himenala 

mătase de paraşută din ceapa de apă mov! O, revelator! O acid acetic glacial! 
Adese oţet de surcele! Cu gând la vin oțetit şi la răstignire pe așchii, pe schije, 
apoi dus nu pe afet de tun antiaerotanc de 38, ci pe cărucior de aruncător Brandt, 
ca pe butelie, dacă apuci şi-ţi dă omul primarului fesenist, deocamdată om al 
oamenilor lui Cea ce, cinstit vorbind, a ţinut salarial pătura moale din păr de 
cămilă calmucă a intelectualității, în prima treime a scării veniturilor, și a înțeles 
ce e aia o Bibliotecă Naţională și că, numai câteva luni de nefuncţionare perfectă 
a ei, pot atrage în scurtă vreme: schimbarea numelui Ţării, moartea Limbii mă- 
tii, consum sinucigaş de literatură, istorie şi videodocumentare de import, cu grele 
consecințe chiar pentru hârciogii din capul resurselor, părăsiți de gloată şi 
constrânși la a vedea cu amărăciune persistentă că regulile jocului le dictafon alții, 
cum, la un ospăț de şacali, se autoinvită însuși Regele, falnic, leul deşertului. 

— Vrea să zică, lămuri Clarissa grupul inturiștilor din Minsk, ce lunecau pe 
sticla pardoselii Capelei Timişorenilor de la Sonnenheim, săracul, că e supărat pe 
cumnata lui, Virginia Gibson-Ghizdavu, pe America de fapt, că nu s-o înduplicat 
să investească masiv în România brucaniană hoaţă şi coruptă a lu' Iliescu! 

— Ba eu cred, frati Mariusss, îl recunoscu cu drujbenie blajinul său adversar 
din jocul de-a războiul, footograful şofer bielorus Oles Hristici, căruia-i 
împrumutase un film Agfacolor, când se documentau la carnagiul de la Kiev, din 
cinstea lui 7-8 Noiembrie 1943, unul pentru Stalin, altul pentru Hi, că doamna 
Gina a procedat korekt, adăugând niscai tuburi, linguale sau chiar labiale, mega- 
Orgii de Philadelphia, care se ascultă singură, în fracțiunile de secundă când 
pragmatismul arian al americanului de sinteză concesionează tainele din om, 
neabordabile hitciocic lenei latine sau reveriei postvodc-luxuriantei vieți 
sufleteşti slave, decât să se fi luat în gură cu mankurţii din capul Țării, după ce ea 
ar fi donat nişte milioane de dolari pentru desăvârşirea Bibliotecii Naţionale, 
ctitorite poliedral de soţii Ceaușescu la Minsk din oţel şi sticlă, iar guvernul, 
profitând că politica Moarte intelectualilor şi-a atins scopurile şi intelectualitatea 
a ajuns ca un fel de shisho sau de tai tai beată moartă, de i s-ar putea ascunde-n 
gâtlej, ca-ntr-o chosen pi sau într-o chan pi, însuşi bustucanul prezidenţial, în 
scopul contrafacerii, ca să nu se mai şifoneze ăia din uie că RO n-are? 

— Ce să n-aibă, mă? nu fu Dorothea atentă, deoarece plânsese toată 
nopticica, fiindcă nu plouase după ce vizionase un documentar britanic despre 
cum și-a meritat țarismul acea grozavă cădere, de-a deznaționalizat ireversibil 
poporul rus, făcându-l numai bun de mondializare, şi despre cum a început 
Războiul Expresionist numai după ce a fost asasinat acel lat în spete şi mic de 
statură Moromete al socialiștilor, cari o fost nemuritorul Jean Jaures. 

— Bibliotecă Naţională! repetă iritat Marius Supravieţuitorul, ca unei surde 
mai tinere, rătăcite în fişierul casetat în lemn jegos, încă scris de mână pe 
cartonaşe vechi ca Palia de la Orăştie. 

— Cu-cuuum? înțelese ea mai mult din indignarea și din consternarea 
sorbonarzilor că e groasă. A cu-te-zaaat? Guverrrnul vostru a cutezat nu să se 
mute-n Biblioteca Naţională, ci măcar să se gândească la asemenea mârlănie? 

— Da. Uite c-avu atâta neobrăzare! Ca de insectă din alea violente, de le 
animează ăştia filme pe computere superperformante, pentru oameni carnivori, 
fără creiere, fără rațiune! Şi ştiţi de ce? zâmbi el a râde, parcă triumfător. 

— De ce? strigară toţi, încât o răsuflare sinergică turti spumili de la halbe. 

— Pentru că noi românii am pierdut bătălia de la Stalingrad, boilor! 

— Și pentru că, interveni calm Muhală Muistu liniștind spiritili, trecător prin 
egipteana Place du Châtelet c-o bursă, dacă e să ne luăm după ultimele striptisuri 
de arhive, nu atât Înfrângerea în sine e regretabilă, fiindcă şi Napoleon a luat-o la 
fugă când a văzut, la Piramide, cămilele spectrale ale lui Ioil Borgiah, cât 
nenorocul că n-am putut penetra energic nesătula Rusie, s-o simtă „până-n fundul 
pământului“, până la ultimul prici de Gulag, în care şi-a zdrobit oasele şi bărbăţia 
românimea cea nobilă, căzută-n robia bolşevică! 

— Şi la ce-ţi trebuie ţie Bibliotecă Naţională, mă Marius? își azvârli pe 
spatele jilav coama ondulată Clarissa, destul de pornită, din moment ce el se 
eschiva, cu stângăcie de-a dreptul nepoliticoasă, de la întrebări relativ simple. 

— Pentru că uite ce poze am! zâmbi el ca un neguțător din Lipscani. 

Dintr-o cutie de pantofi de damă de lux, adică de export, artistul extrase 
fotografii de posibile peisaje expresioniste din spurcata Românie Regală prea 
Mare, precum şi un teanc de vederi circulate. Păcat că era locuită! 

Californienii beliră ochii, ca la o minune, ca la un fax conţinând Declarația 
Solemnă a Reconcilierii Naţionale şi a încetării politicii de Moarte intelectualilor, 
din cele mai patriotice motive, legate de constatarea fără egal că dinamica 
evenimentelor de digerare a ţării, de către alte ţări, e brusc resimțită ca un 
dezavantaj, în lupta pentru profit, chiar de nutriționiştii cocoțaţi în căpşorul ei, cu 
closetul în curte din vina supradocumentării autorului pentru ultima sa carte. 

Cu toate că doctorul Cezar Bogza a reușit să-şi instaleze pe vecie oamenii 
săi la primărie şi la prefectură, devenind cneazul dominant al Văii Râului Negru, 
calitate în care a redobândit mai toate bunurile imobiliare ale Ghizdavilor, 
inclusiv unele vândute după 15 februarie 1940, altele donate după 4 aprilie 1944, 
când a devenit limpede că România va fi bolșevizată-deznaţionalizată ireversibil, 
şi mai multe averi încă, părăsite după 6 martie 1945, başca reconstituirile 
fanteziste din burtă pe minciuni în falş, totuşi Reînvierea a ceea ce fusese raiul 
creator Ziduri-Pribegi, toată lumea simţea că e cu neputinţă, din moment ce 
istoricul sfetnic regal boier Voicu Ghizdavu nu-şi mai însuflețea, fie şi din 
cărucioru-i de reumatic, Biblioteca Weimar ce cu mare cheltuială încercase a o 
lăţi, dacă nu mai frumoasă, măcar mai eficientă decât a vecinilor săi, nu prea 
apropiaţi, dar pizmuiţi de pe principii de conservator rămas fără puteri boierești, 
— Brătienii de bronz şi marmură de la Florica sau Istrate Micescu de la Micești 
unde Marius a reușit studii promițătoare după tablouri de Luchian sau Tonitza. 

Alături, obișnuiți cu noile tehnologii de procesare a imaginii, prichindeii 
pipăiră şi mirosiră a mucegai cărțile poştale, uluiți că unele făceau apologia 
Războiului aşa-zis Sfânt împotriva bolşevismului, şi mai aveau lipite nişte timbre 
de tremura carnea pe tine, cu conducătorii vremelnici ai popoarelor. 

— Nu eu am avut curajul să le păstrez, pentru colecţiile Bibliotecii Naţionale 
a României, toate digitizabile Diaporei, ci Eliza, farmacista mea, se dezvinovăţi 
rece formal străbunelul, ca şi cum n-ar fi conviețuit cu acea frumoasă doamnă. 

Ar fi trebuit să fie gelos: Reni, Ismail, Chilia, Chirnicichi, la scăldat în 
Catlăbuga, Năpădenii şi colonia Vlad cunoscute şi de micul Marius, Bolgrad, 
Tatar Bunar, acel Muzeu al Satului Lacustru de la Vâlcov, amurguri de toamnă- 
n ţara de dincolo de negură, lacuri şi limanuri, adică Ialpug, Cătlăbuga, Chitai, 
Sasic, Alibei, Limanul Nistrului asfinţind ca un vin de Șaba, apoi limanurile 
Odessei noastre, Suhoi, Hagibei, Cuialnic, Tuligulschi cu multicolore concursuri 
de yole între ai noştri şi camarazii nazişti, cochete case de vacanţă la Tuzla 
Bugeacului, la Bugaz, la Tatarka peste groapa comună și la Dalnik, unde ar fi 
primit parohie diaconul Atanasie Damian, iară Marius Ghizdavu a coordonat, din 
partea Ministerului Propagandei, realizarea unui cimitir la Cota 102, vizibilă de 
la mari distanțe precum Tropaeum Trajani fiind inscripția de te umflă râsul în 
postromânism că Recunoștință Eroilor Neamului, votu-i în oseminte, că nu 
trebuia să treacă Nistrul neam, având în vedere că Neamul Românesc este evident 
inferior altora, deci n-are voie de la aventurierii conchistadori a-şi fugări inamicul 
până-n fundul pământului, în minele Kolîmei, unde-au căzut ai noştri basarabeni 
şi bucovineni în cea mai joasă sclavie, — vile de invidiat confiscate de 
nomenclatură aristocrației autocrației ţariste, pe malul ovidio-eminescian-pontic- 
valah, la Crijanovka şi la Fontanka, dar şi în împrejurimile încântătoare pe înserat 
ale Odessei noastre, în cosmopolitul cartier Moldoveanca şi în acel Kunţevo al 
artiştilor, unde fiecare şi căpăta o dacea a sa, Dacia pre numele său... 

Vasăzică, în genere, locuri prin care fata de mazili din Năpădeni sau răzeși 
din Cornova a cam călătorit cu iubitul Celălalt, cu adevăratul soț, al unicei nunţi, 
cu revizorul şcolar Nicolae Alexandrescu, al cărui arbore genealogic din Bugeac 
ducea la marele filoromân Pavel Dmitrievici Kiseliov şi a cărui fotografie de 
ginere fericit, pe dosul căreia scria că Dragă Lisaveta, te voi iubi până la moarte, 
al tău Colea, înțeleptul musafir Marius a trebuit s-o suporte, în kommunalka din 
Strada Sfinţilor şi apoi în apartamentul din Aleea Dumbrăviţa, până la Il 
septembrie 1983, când zvonindu-se că s-a prăpădit Dora prin iunie, a plecat fără 
preaviz şi farmacista, să mai stea pe la fată, la Basel, crescând pe Isadora. 

Ca fotograf artist, el ţinea mai mult la un set de instantanee de pe apa puţină 
a Cogâlnicului, lângă gara Sărata, şi de pe calea ferată însăşi, cum se pierdea ea 
în neguri spre Cetatea Albă, târându-se pe fâşia instabilă dintre Limanul Nistrului 
şi întunecimea pontică, numai ca să ducă-n Odessa noastră, şi apoi la pierzanie, 
flăcăi noştri şi pe aliaţii lor germani, neîncăpând îndoială că, în caz de biruinţă, 
Fuhrerul fiind loial, misiunea noastră civilizatoare în Răsărit s-ar fi soldat cu 
anumite concretizări ale extinderii spațiului nostru vital, prin anexarea pe vecie 
a unor regiuni însemnate de sângele alor noştri, cum ar hi Odessa cu Transnistrie 
cu tot, de la Nikolaev urmând talvegul Bugului până-n Podişul Volîno-Podolic, 
la cele două celebre târguri de vite şi de grâne, înfiripate de negustorii voievodului 
moldovean Alexandru cel Bun, anume Vinniţa şi Berdicev, sau cum ar fi, nu 

Sevastopolul lui “Tolstoi, deși smuls matrozilor locali de plugarii şi învățătorii 
noştri, în asalturi ca la Plevna şi Mărăşeşti, unde artileria Krupp n-a răzbit, ci în 
întregime poalele meridionale, însorite anuifuzic ale Munţilor Crimeii, de la Ialta 
lui Marius la Feodosia Dorei, sau cum ar mai fi, ca grânar pentru o populaţie 
românească în continuă explozie demografică, partea gorbaciovistă a Kubanului, 
de la Armavir şi Stavropol la Rostov şi Proletarskaia, negreşit niște regiuni cam 
cât Iugoslavia la Cotul Donului şi în blestemata Stepă Calmucă, după cum şi, 
desigur după tăioase negocieri, cum a purtat şi bibliotecarul I. I. C. Brătianu la 
Paris, fracțiunile ce cu dreptate ni se cuvin c-am riscat, ne-am bătut şi am biruit, 
din mineralele Donbasului și din lichidele Caucazului petrolifer, de la 
Kislovodskul, Nalcikul, Kolivosovnarkomul și Alagirul, anexate de generalul 
vânător de munte Belizarie Moga, cât Soljeniţîn lupta în Nord, până la capitala 
cecenă Groznîi, care ne era indiferentă, apoi calea ferată spre portul de la Marea 
Caspică, numit de ei Mahacikala, iar de noi cei din linia întâi —Majadahonda, fiind 
adevăratul nostru obiectiv strategic de infrastructură în Asia de Sud-Vest și în 
Orientul Mijlociu, în acele vremuri cu adevărat istorice, de prefacere geopolitică, 
de reaşezare a ierarhiei popoarelor semănate de Domnul pre Pământ, unele să 
rodească, altele nu, după cum fieştecare ajunge mai primul de să-şi încropească o 
Bibliotecă Naţională, care, după cum se ştie de către care mai ştie câte ceva, nu 
este un „local de cetit cărți“, adică un... bordel spiritual, ci iaște un loc de trudă, 
UNDE SE SCRIU CĂRȚI, asemănându-se mai degrabă cu o casă închisă, unde 
se manifestă fața ascunsă a femeii, Maternitatea, domnilor! 

Astfel binevoi a cuvânta împovăratul de ani ingenioși hidalgo, şi pletele-i 
pălălăiau instigator în vânt, de trebui să mai aducă tânărul Muhală Muistu bere de 
la dozator-extinctor, pe o tavă din placaj pirogravat, în pocale din ceramică 
saltoidă, confecționate la roata de tipul (protobulgar!) Pastîrsk, pe când năvăleau 
slavii miciurinişti în spațiul carpato-nistrean, negăsindu-i în secolele V-VII pe 
românii noştri, deoarece ei tocmai cutreierau, în acel moment de noroc, Pannonia, 
din moară-n moară, cu turmele, cirezile, hergheliile și ciurdele lor! 

— Urmând a reveni între Tisa, Marița şi Nipru, se concentră şi anticipă 
Emily, ca cea mai inteligentă dintre californieni, către anul creştin o mie, când în 
Pannonia și în Transilvania au început a se infiltra ungurii vegetarieni... 

— Mult s-au mai nevoit ai noșt, gemu din împuţinaţii rărunchi părintele 
Damian, pentru a aduce la Adevărata Credinţă atâţia musafiri mutători, ce ne 
împresuraseră pre noi, valahii, moştenitorii în linie directă, de la părinte la fiu, ai 
întregii romanităţi dintre Marea Adriatică și Marea Neagră! 

— Numai că a cam fost o imprudenţă să le dăm ruşilor o aristocrație varegă, 
blondă ca Serghei Esenin, deci germană!... Oleg, Rurik, Vladimir! își dădu pe 
ceafă ușanka eruditul Noveanu, spre a-şi răcori asudata frunte de ţapinar siberian, 
aproape stahanovist spărgător de buturugi şi de norme. 

Căci datorită unor neînţelegeri privind Capitularea Necondiţionată RO şi 
semnarea Armistițiului, unii cavaleri ai Războiului Sfânt ajunseseră robi în 
Uniunea Republicilor Sovietice Socialiste (CCCP), principalul vinovat fiind chiar 

avocatul Ghizdavu, care a negociat păgubos cu Aliaţii la Cairo, mai mult gelozind 
pe Prinţul Știrbey, pentru Regina Maria, decât lucrând la dosare. 

Seiceas, ei trebuia să se descurce documenteze, să cugete şi săvai să 
contraatace, rupi de giganticele biblioteci ale României Regale Mari, bazându- 
se doar pe memoria colectivă a noului lor popor zek, cu credință tare că-ntr-o zi 
Domnul Dumnezeu își va întoarce fața spre Clădirea CC-ului, fostă Lubiankă a 
Bucureştilor şi viitoare destinaţie tot de instituție politică, deci antipopulară, sediu 
al Senatului sau cam așa ceva, nu-şi mai aminti ce, sub micile priviri ale 
minidinozaurilor californieni, mamutul de la Sonnenheim, roibul de la Ziduri. 

— “Totuşi, de ce n-ai vrut să mă iubeşti, Marius? continuă să-l ancheteze 
Clara, să-l chinuiască aşa cum pe cărturari, în lagăre, vreo carte rămasă cu filele 
netăiate în biblioteca de acasă, din amânări stupide pe raftul întâi, până te-a 
surprins gipul american al Arestării cominterniste la două noaptea. 

Numai Eliza, în vara lui 1980, a reuşit a pescui destăinuiri de la acest urs 
morocănos. Pentru că era profund răvăşit din motive comemorative, relative la că 
1 s-au scurs din viaţă patru' j de ani, de când Moldovei Sfântului Ştefan cel Mare 
i s-a aplicat doza cea mai amară a politicii de tip cominternist maghiar, de a i se 
tăia salamul felie cu felie, nerămânând ca spiritualitate decât pieliţe din polimeri 
roşii, a se cumineca cu care creștinătatea apuseană tot strâmbă din cea trufă, parcă 
dând şi cu tifla nescuipată de Nenoroc, ceea ce o face etern vulnerabilă, 
neofascist-marxist, la orice sughiţ auster al scroafei Prosperităţii obeze! 

— Deci: Alexandru cel Bun a pierdut o primă felie de salam de Sibiu din 
momentul în care, lansați din Țara Bârsei, Cavalerii Teutoni au rătăcit lunatic şi 
solar, călăuziţi de un elan mistic prea spre Vecinica Tundră a renilor, lăsând ca 
marea masă slavă, ce sta adiba, să-i intercepteze comunicațiile corpului de 
cavalerie, încât duse fură, practic încă de pe atunci, cetăţi cu atâta trudă ctitorite 
din cărămidă romană şi piatră, în primul mileniu, precum Beciul, Breslau, Cracău, 
poate şi Dresden, sigure însă Pinsk, Minsk, Marienburg, Diinaburg, pur 
moldoveanca Drissa, Karva, Dorpatul românesc, Tartu și Nervalul. 

— După care fatală restrângere a spațiului vital, Sfântul Ștefan, mai mare 
creştin decât voievod, deoarece el n-a practicat Expansiunea, măcar în Vidul 
Siberian de peste Nistru, sau spre Leopole, la doi paşi, de care hibă ne dispreţuiesc 
azi cripto-rasiştii Occidentului şi iau în braţe pe unguri, ca etalon de cogâlţ 
aristocratic, papă-to-to-tot, cu furculița şi cuțitul, al minorităţilor, bietul voievod 
sucevean, având a se apăra mai degrabă de vecinii papistaşi decât de păgânii turci, 
geaba a căutat să se folosească de potenţialul muscălesc, pen' că biserica ţaristă 
se pregătea să se implice, şi ea, în deznaţionalizarea rusificarea altor etnii, ceea 
ce va duce la tomberon şi Ţarismul, și Kredinţa Pravoslavnikă, hi-hi-hi! se hihilizi 
răzbunătorul teolog, întocmai ca ieromonahii Damian, adică Ştefan-Vodă, cel 
Mare, şi mai Sfânt ca al megieşilor, a comis o protocronistă greşeală de încadrare, 
de taxonomie, similară cu a atitudinarilor din 1991, anul cel mai instructiv din tot 
secolul, când are loc Desăvârşirea Revoluţiei de la 1917 şi este dus la gropiţa de 
gunoi a istoriei ȚARISMUL, după o agonie de 74 de ani, cât o stat în moarte 

clinică, racordat la aparatul creieri-plamâni al felcerului Lenin şi la inimioara cât 
o lopată, of-of-of, a unchiului Stalin, aliatul Americii şi al Marii Britanii! 

— Căci ce plm făcură atitudinarii noştri? îi luă vorba dintre mustăcioara și 
bărbuţa de boier liberal de viță veche, păcătoasă, colericul filozof Jean din 
Ferentari. Ei criticau urât, în 1991, guvernul Petrică Roman, nedându-şi seama că 
acolo se implementa cât de cât Reforma, încât dogmaticii au pregătit Lacrimiada 
din septembrie — cea mai mare risipă de gaze lacrimogene din istoria României! 
Mult plângându-se atunci, dar prea puţin altă dată, ca şi cum n-ar fi fost ale 
noastre, pierderile lui Ştefan cel Mare la Nord, acea Pocuţie i-di-ală, pe care am 
fi putut-o reține ca pe un factor securist de echilibru bizantin-ortodox, între 
Inchiziţie şi Ohrană, duse fiind, felie cu felie, încă de la 1502, şi ea şi Cracăul, la 
care firesc era să ținem mai mult decât la Beciu şi Breslau, întrucât prin ziduri 
inamovibile grohăia că la Nord de Ceremuş, spaţiul nostru vital se lăţeşte de la 
Vistula până la ambele Buguri, de Vest şi de Sud. Da-da, rău greșit-au criticii cu 
guvernul născut din vânătăile Mineriadei de la 1990, când, proclamându-se peste 
Prut, în 23 iunie 1990, suveranitatea Republicii Moldova, trebuia împiedicată de 
Duşmania o Erupție de Flori aniversare la 50 ani siniştri de la Răpirea Basarabiei 
şi Bucovinei, întru bolşevizarea-deznaţionalizarea ireversibilă a României de Est, 
precum şi a României de Vest, dar tot așa apar erori şi cu Ștefan cel Mare, 
neimputându-se Strategiei Sale naivitatea de a fi căutat potențial militar sincer, la 
Moscova panslavistă şi la Roma cea maşteră, când un izvor nesecar de oşteni, 
cum n-a mai stăpânit decât norocosul Stalin, abia ne aștepta, peste Dunai, la Turcii 
cei cinstiți în jurăminte şi tratate, tare temători de Dumnezeul lor, Alah! 

— A fost o învăţătură târzie, lăcrima peste ulcica de vin albastru Damian, în 
amurg însuşi Sfântul Ştefan lăsând să se înțeleagă cât regretă că nu s-a sprijinit, 
de la început, nu pe gloată, care nu e bună decât la urne şi la revoluţii sau 
mineriade, ci pe Boierii cu expertiză în a face banul gros, fie şi prin Tunuri 
grosolane (pive), căci dacă se unea cu Necredincioșşii, ca un brav Conducător 
pragmatic — ori triumfăm cu Turcii, ori cădem cu Turcii! — atunci Europa s-ar fi 
gândit de două ori la stabilitatea propriului echilibru, fără de care nu poţi digera 
o abundență de produse, înainte de a tolera schingiuirea Ţării Moldovei la feliator, 
căci nu e strategic o mutație ienorabilă a cădea, de sub dreapta Rânduială 
Românească, în murdare labe străine, comunități prospere, supuse Pocuţiei 
noastre Mari — Tschenstochau, Kielce, Zămoșşi, Luţc, Rovno, Jitomir, Vinniţa, 
Prasada, nemaiamintind ce se cuprinde dincoace de această sfântă linie fortificată 
cu capete de Zimbru Românesc, în primul rând celebra fortăreață Premişlea, pe 
care dac-am fi posedat-o după 30 august 1944, acolo ar fi trimis Ana, Luca, Teo, 
Dej la exterminat burgheji, nu la Sighetul Marmaţiei, încât amenajam azi 
Memorialul încă şi mai aproape de publicul său occidental!... 

— Care evocări dor, dulce Agnieszka, aşa cum ţie ţi-am mărturisit şi în 
convorbirile mele cu Isadora Morgenstern, Ich bin ein Elsasser!, tălmăcite de 
zăltatul de Alin Vişan, drept Sunt un lup alsacian cu guler alb şi ochi castanii, nu 
albaştri, chiar dacă acele habsburgice antiromâneșşti geole negru-sure n-au 

impresionat cripto-rasistul cărturar occidental, fund vorba de nimicirea de către 
cominterniști a Elitei unei națiuni cripto-socotite rasă neglijabilă, ba/canică, în 
concertul revoluţionar de la 1989-1991, al vag eliberării Galiției mele, 
ghizdaviene, de sub jugul marxist-leninist, dar e util agitprop şi Sighetul aista, 
deoarece, precum Antonescu era-n două rânduri a se... mezalia cu o doamnă 
mareșal evreică, aşa şi eu, în vara lui 1940, cu baroneasa Erddy Zsuzsa, zăbovind 
la Cluj, la amicul M6zes Arpâd, cu care am expus la Liov, lângă Kiila Hakkinen, 
Halszka Chrzastowska, Eugenija Miskinis şi Mirjana Bregovic, dar el a fost 
torpilat cu vasul Struma, de Stalin în 24 februarie 1942, după ce Oficiul Colonial 
Imperialist Britanic le-a interzis celor şapte-opt sute de evrei, salvaţi de România 
Regală, să treacă spre Palestina sau măcar să debarce la Istanbul. 

— Ce naiba așteptând eu la Cluj, în vara lui '40? Ce?... Să mi se confirme, 
băi, votu-vă-n caserole, de fomişti nehaliți, dacă ex-senatorul unchi-miu, Alecu 
Ghizdavu-Şaraga, îmi mai poate furniza sau nu informații de cea mai bună 
calitate, cum livra el, cu Mişu, doar Casei Regale, adică Playboyului şi Lupeştii. 

Căci mă doborâse complet o Notă Informativă de la Estoril, şi pe atunci 
excludeam absolut perspectiva ca tocmai generalul Antonescu să execute, 
întocmai şi la timp, ordinul unui veleitar bine informat în ale Picturii noastre, 
ratatul de Hi, mutilând România Regală Mare de să nu mai viseze eminescian 
vreodată, retezându-i cu precizie germană chiar Aripile! Să rupă de la trupul cel 
frumos ca un copaci sau ca o agavă expresionistă, al Ţării mele, tocmai şcolile 
multinaționale de importanță galițiană: Şcoala Septentrională de Pictură de la 
Baia Mare şi, nu mai puţin Regală, Şcoala Sudică de la Balcic! 

— Zis şi făcut! depuse mărturie Mihnea Bazalau, de origine lumească ţăran 
sărac, ceea ce garanta-n grilă marxist-cominternistă, ură de clasă, analfabetism şi 
râvnă de a se chivernisi, executând orice ordin. S-o supuuus trădătorul Antonescu, 
exact cum aranjase la Bistriţa, la o mănăstire BOR, unde-l trimisese Carol II cu 
Lupeasca, să se călugărească torturându-l moral zi de zi boaitele, precum Stroici 
și Spancioc pe Lăpuşneanul, spre a nu se întina iar imaginea Dinastiei, dac-ar fi 
fost strangulat ca Căpitanul, şi uite că Generalul, — votu-l în perforațiile practicate 
în el de pluton la Jilava c-a trecut cu neghiobie Nistrul! — înțeles cu Goebbels și 
Adolf Ziegler încă din vară, a cedat ca un neruşinat cele două Școli plastice, vitale 
pentru UAP, executând „onest“ Diktatele de la Viena, și la Nord, și la Sud! 

— Da-da, onorat Tribunal al Popooorului! ţivli filatoarea fruntașă Lavinia- 
Stana Clătici ce-avea de declarat, citind de pe-o foaie dictando. Noi, muncitorii, 
scandăm Moarte intelectualilor! Moarte tehnicienilor trădării! şi suntem gata a 
incendia nu numai Biblioteca Fundațiilor Regale, ci roate bibliotecile, urmând a 
se importa knigă nouă în veak nou din Uniunea Sovietică, neşezând neam ruşine 
să citim în limba genialului Lenin şi a marelui Stalin, ca şi a contelui descompus 
moral Lev Tolstoi, care deşi hărțuia pe colege de-ale mele ieşite din șchimb de la 
foabrică, nu redă în Război și Pace, de mareșalul Kutuzov, că făcuse din Capitala 
RPR o a doua Capua, în loc s-o lase mică Romă, cum a găsit-o-n virtute! 

— Poate protosinghelul Tolstoi nu s-a putut baza pe istorici cunoscători ai 

concepţiei materialist dialectice şi ai Însemnărilor lui Marx despre români, luă 
Amapola Bratu apărarea scriitorului creştin. Istoria de calitate e un lux. Ea se ţine 
cu mare cheltuială. Nu-i de mirare că nu doar generali a trimis Stalin în Gulag, ci 
şi sute de istorici formaţi pe aurul ţarismului la carte serioasă occidentală! Unii 
(Bcero 115 uenoBek!) încă de pe la 1930, şi mari de tot, ca Tarle sau Platonov. 
Mujul meu Horea Bratu, la leşi, pentru o prelegere prin 1960, documentându-se 
la Biblioteca Cabinetului de Marxism-Leninism al Universităţii, l-a găsit la cota 
II-12646, cu surprindere, pe istoricul E. V. 'Tarle, cu monografia Napoleon, 
tradusă de Nicolae Parocescu, Editura Cartea Rusă, anul anti-Noica 1958, 526 
pagini. De unde uimirea? Păi, la Ministerul Propagandei, în 1942, se distrase 
copios cu rusofonul Grișa Căinaru, despre cum același Tarle (abia scăpat din 
puşcărie şi surghiun), într-o carte despre Napoleon în Rusia la 1812, fără niciun 
simţ de conservare îl făcea praf (în 1938!) pe Lev Tolstoi cu Războiul și Pacea 
lui, demonstrând riguros că la Borodino numai victorie n-a fost, sau că rușii înşişi 
au ars Moscova (ca securiştii lui Stalin orașele abandonate nemțţilor!), şi, 
groaznică disidență, nu menţiona nici participarea țărănimii, a norodului, la lupte 
ca să apere russkaia zemlia, negând chiar caracterul popular al războiului de 
apărare a patriei ţariste, în comparaţie cu gherila anti-Napoleon din Spania 
vremii! Desigur, avertizat de corectitudinari, el se va corecta complet, prin 1942, 
pentru export, remarcând în toate episoadele unei noi ediţii numai eroisme 
Tolstoi-Stalin, voinţa fierbinte a norodului de a se jertfi, la 1812 ca şi în 1942 sau 
în abjectul 2022, precum şi rolul genial jucat de bucureșteanul nostru Kutuzov! 
— Într-adevăr, căută tânărul critic Adelin Barosanu a așeza dezbaterea pe 
bazele iniţiale, ca când curva se ridică şi-şi scutură din păr frunza parcului de 
odihnă, cultură și împerechere, greşeala naivului Antonescu e că a executat fără 
crâcnire, fără să discute, fără referendum, Diktatul, când ar fi putut prea bine să 
evite, prin tergiversări, ca tocmai prima... realizare, între ghilimele, a Noului 
Regim, militar-fascist, să fie tocmai cedarea Balcicului şi a Ardealului de Nord! 
— Pentru tânăra generaţie, privi cu patriotism Sergiu Enache la Isadora 
noastră, în sensul că unirea lor este, mitic, o împerechere mistică a Românismului 
cu Galiţia Mare extinsă până-n Basel, oricine a vândut Străinului fie şi o brazdă 
subțirică din ogorul Naţiei, ăla-i un trădător, iar cultul lui trebuie îngrădit prin 
toate mijloacele morale și intelectuale, cum fu condamnat la 2006 şi marxismul. 
— Pan Ghizdavu, se înnoptă la privire Agnes de Krâcy, s-a implicat doar în 
Memorialul de la Miorcani, dedicat Soldatului Român care, dacă n-ar fi fost oprit 
la Stalingrad, ar fi mers orbește până la Vladivostok, să elibereze din robia ţaristo- 
bolşevică pe toţi moldo-românii basarabeni şi bucovineni risipiţi de căgăbău 
până-n Kamceatka. Dar numai cu rea-intenție s-ar putea specula că autorul 
instalaţiei comite agitație pro-Mareşalul. Faptul că, inspirându-se de la Sfinxul 
dacic dintre Babe şi Omul, mai aproape totuşi de teleferic, care nu se vede bine 
decât dintr-o singură poziţie că nu e doar stâncă, e şi efigie, nu trebuie... 
— Nu, nu trebuie, onorabile, să ne silească a desfigura Sfinxul! prinse a 
răcni patriotic catindatul Zahei Avăcăressi la gipurile înconjurătoare cabanei. 

— Les grands hommes ne paraissent grands que parce que nous les 
regardons par leur grand câte, făcu Proudhon cu ochiul învățăcelului Tolstoi. 

— N-aş zice că-i vorba de o singură poziţie, rânji Andriuşa Hurmuzacov, ca 
unul ce, în fond, modelase controversata statuie rotitoare. Patronul Atelierului 
Sonnenheim, când m-a instigat, supralicitat-a cu două atuuri măsurate, taică! 

— Că-n intervalul de fertilitate 6 septembrie 1940 - 6 aprilie 2001, ghici 
Eugenijus Mi5kinis, pardon! 6 april, dar 1941, când Hitler a supus Iugoslavia, 
pedepsind-o că se cuplase cu Cominternul, de-a trebuit să conducă Stalin pe 
Matsuoka la gară numai pentru a șopti — ambasadorului german — că răsturnarea 
de la Belgrad, a regimului ce abia semnase Pactul Tripartit, nu-i, băi, anti-Reich, 
ci-i numa' Moa GopeGa for Peace, deci iaca meritul Conducătorului Statului, 
evidențiat de Sfinxul de la Miorcani!... Noi pierdusem teritorii spre mai toți 
vecinii momentului! De ce? Tocmai întru a se moraliza şi motiva temeinic Ţara! 

— Iată, domnilor, un baltic din Curlandia care vorbeşte ca un bun român! 
oftă tatăl publicitarului Tristan Băluţeanu, nepurtând cămaşă verde, deoarece 
Europa nu-i antitotalitară, e doar antifascistă, ci costum de căluşari, cu adidaşi 
însă în loc de opinci zdrăngănitoare din zurgălăi. Ca adversar al Mareşalului, care 
nu m-a trimis la Buchenwald, ca pe Ghiţă Tabarcea, ale cărui Memorii le-am 
îngrijit prefaţate de divinul Muhală Muistu, — eu îl respect ca martir, dar îl critic 
ca nepatriot, când a întâmpinat cu Mapa căgăbăul însetat, ca Modura lu' Baraschi 
pe călăul Carol II cu ulciorul, adăpându-l... cu Dosarele noastre gata întocmite! 
De ne-au săltat gipurile americane securiste de pe la domicilii ca de pe oliță... Da. 
Dar nu poci totuşi a nu aduce prinos Împuşcatului (de la Jilava) că, într-adevăr, 
cum s-a menționat la începutul workshopului, cu toată dihonia dintre fraţi, noi n- 
am cedat atunci și Iugoslaviei pământ, de pildă Banatul, cu Timişoara ba chiar cu 
Lugojul camaradului Horia Sima, cum j'accuse din jacuzzi de la Cioropel, c-ar fi 
făcut păduchii din capul Ţării, ăi de azi, cocoţaţi ca ciupercile după ploaie, după 
ce agenturili au prăvălit vremelnic continuitatea de regimuri suveraniste... 

— Cum-necum, dădu din umeri, uşor jenat că 1 se spusese Divinul, eseistul 
rătăcitor Muhală Bazalau, cert e că Antonescu ăsta rămâne-n presă ca singurul 
conducător care a luat în serios reconstituirea României Regale Mari. Aşa încât 
mai mult decât a-l... anunța un monument în proporție covârșitoare desfigurat, 
noi nu-l putem înainta spre aprobare, deocamdată, lobby-ului care ne prigoneşte! 

— Ba dimpotrivă, zâmbi neiertător Narcis Moga, mai sunt şi alte păreri, 
Tristane! Trebuie pedepsit exemplar cineva pentru fecala aia ghizdaviană, care 
doar dintr-o anumită poziţie se obsearvă că-i Mareșalul. Vom afla noi ce ocultă a 
finanţat blasfemia cu instalația de la Miorcani şi deja anticipez, vă anunţ c-avem 
dovezi că reconstituirea dreptului de proprietate al Ghizdavilor asupra terenurilor, 
în baza Legii Fondului Funciar nr. 18/ 1991 şi a unor ordonanțe, a depins de o 
plastografie. Niciodată poetul Ion Pillat sau vreun Brătianu de la Florica nu a 
ajuns atât de amărât, încât să vândă moşii sau păduri Ghizdavilor de la Ziduri! 

— Spune-mi de ce n-ai vrut să mă iubeşti, Marius! C-acuş pun americanii 
pe tine! gemu imperativ, dar uşoară ca fumul, Clarissa, în timp ce la Florica se 

nimicea faimoasa bibliotecă a lui Ionel Brătianu din analfabetismul că proștii nu 
vede în knigă nimica, odată cu cărțile profului de constituţii Istrate Micescu, 
crezute protejate doar prin semnarea Apelului la Capitulare Necondiţionată, al 
Universitarilor asurziți ulterior de motoarele bombardierelor din aprilie 1944. 

— Era cu neputinţă, Liz, dădu din umeri a explicaţie Marius, în piaţa „din 
Jidănie“ a Botoşanilor, cum încă te îndrumau localnicii la 1940, pardon! la 1980. 
Când am tăifăsuit toată noaptea la hotel, cu un israelian cult şi volubil, întors 
nostalgic să-şi revadă MELEAGUL NATAL şi să converseze în românește, în 
timp ce lăutarii leşi cântau nostalgic 1928, Mein Shtetl Belz. Numai eu ştiam că 
nu € târgul basarabean al lui Ilan Şor, ci un altul, de la nord de Lembergul meu! 

Trezindu-se obsedant în camuflatul artist sub cearşaf cumplita imagine 
sexy cu fundal de biblioteci arzând şi prim-plan o carte veche cu fila netăiată! 

— Nu, nu, Eliza, nu repulsia organică, angoasa paralizantă dinaintea unei 
flore vaginale și bucale exotice, hot, cumva tropicale. În definitiv, gândeam ca 
Gauguin și mai ales ca Otto Mueller! Dimpotrivă, fascinaţie virilă cumplit de greu 
de inhibat. Amânările, ezitările, frământările au venit din suspiciune: mi se părea 
că violez, ca o brută cu epoleţi, în teritorii ocupate! Bunicuţa Ralu purtatu-m-a la 
Schit ades. Ştiam de Estera, că şi-a salvat poporul de genocid în Susa, încântându- 
şi soțul despot să îşi căsăpească vizirul antisemit, pe un anume Aman. După cum, 
serbarea aceea a lor, Purimul, de sfârşit de iarnă, atâţia pictori au reluat tema, 
celebra Judith decapitând pe asirianul Holofern... N-a contat opreliștea 
niirnburgheză bucureşteană de a nunti — eu nu mă tem de nimic în chestii de astea! 
— ci jena de o balanţă sentimentală neomenesc dezechilibrată, îţi detaliez altădată, 
n-am nimic de ascuns... 


După ce, în duiosul martie 1944, s-a retras definitiv din război şi a încercat 
să atragă în acest demers şi jugul fascist, călătorind la Egipet cu prinţul Știrbey, 
apoi delimitându-se şi găsind găzduire într-un han spaniol din Borgiah, sătucul 
de lângă culta Alexandrie, în care a văzut luminiţa zilei viitorul Sfânt inventator 
al sihăstritului ieftin şi comod, în schituri şi-n chilii, ferit de răul omenesc, 
multlongevivul său patron, Antonie cel Mare, chinuitul rezistent îndelungat în 
zile la asaltul demonilor, după care a trecut la Ofensivă, acum chinuindu-i el pe 
draci, cum nu rupsese în toate cu Zidurile, după vânzările ce operase la 1943 
Augustus, transferând aurul în băncile de la Basel, mai beneficia de unele facilități 
boierești, îndeosebi la Foişor, cum nu-și va mai permite iar, local, decât omul lui, 
ginecologul Cezar Bogza, după 20 Mai 1990, când prin voinţa liber exprimată a 
gloatei, s-au creat premisele de a se progresa de la un socialism suedez cu 
portaltoi kimirsenist, la o varietate capitalistă vikingă originală, fără flotă şi 
impregnată, în provincie, cu pronunţate răspicat elemente de feudalism. 

— Ce-i pria ticălosului ăstuia de Marius mai mult şi mai mult, mă Narcise? 

— Eu cred că Viuţa! Viuţa zisă şi Uţa, Zsuzso!... Faurul din Pribegi, pe care 
cu Marin Şoferul l-a trimis Glagovenilor în Uranus, să adauge palatului un portal 
românesc cu geamuri colorate în fier forjat, după tipare de Antonio Gaudi, nea 
Măriuţă, dacă rămâne îndoielnic c-a fost sau nu, cu Uţa lui, nașul din popor al lui 
Marius, cert e că i-a trăit o fată, lângă cinci băieţi, Pipina, şi c-a dat-o după un 
geambaş, Tonel Barosanu, tot țigan, dar din Titu sau Merișu, poreclit Zgaroi de 
ciudă că el întrecea țăranii în cărăușie, pentru negustorii Târgului Titu, şi în 
aprovizionarea lor cu lemne de foc şi cu diferite sorturi de cărbune românesc, ai 
noştri protejându-ne după greve 1929 minerii, de cel polonez, ceea ce a atras nu 
numai dispreţ catolic, ci şi un fel de război comercial, leşii boicotând merele, 
prăsadele, gutuile, prunele şi nucile, ca şi viile Basarabiei, jignind crunt poama și 
jinul, creând supraproducție în folosul expansiunii cominterniste, fireşte, în 
paguba întregii Galiţii Mari, de la Viborg la proiectul recuperator Ghizdavu de 
la Lw6w şi până-n amintitul sătuc Borgiah (Viborg), de lângă Alexandria 
mediteraneeană. lar acest mustăcios ginere lăutar, căruțaş şi comerciant de 
neferoase, Tonel, tot venea pe la nea Măriuţă Bâzgârel la Pribegi, şi nu numai cu 
fiica faurului, Pipina, ce-şi primise bizarul nume sicilian sub imperiul emoției 
neoimperiale, create de Marşul Fascist asupra Romei, să ia puterea Mussolini, ca 
soluție central europeană de cum se poate stăvili tot cu muncitorii ciuma roşie 
bolşevică, să nu întrerupă cogâlţul spiritual din zona rasială UE cea mai creativă, 
întrucât el umbla cu marfă şi de Pitești, și de Capitală, şi de pe Drumul Mătăsii, 
dar şi cu soru-sa, Uţa (Viuţa), pe când Viuţa (nu Uţa) era fii-sa, florăreasă din 
Floreasca, una de se apleca decoltat spre paporniţele cu lăcrămioare, micşunele 
şi viorele în Piaţa Brătianu, Marius fotografiindu-i de mai multe ori crinii sânilor. 

Or, prin februarie 1945, calofilul moşier cunoştea profund pe Viuţa (nu 
Uţa) şi fusese ochit glumind cu argheziana florăreasă, cam în Piaţa 6 Sectemvrie 
a Unirii, în Piaţa de Flori antonine, de însăşi farmacista ascunselor lui maladii de 
boier râios, delicata doamnă Eliza Alexandrescu, ce reproşatu-i-a secăturii abia 
la 1980, în aniversarul lor circuit de adio prin ce Românie ne rămăsese, aha, de- 
aia nu repulsie organică, nici măcar cantități catalitice de angoasă paralizantă, 
dinaintea unei flore vaginale şi bucale exotice hottest, low-maintenance, 
îndepărtat tropicale, de suşă experimentalistă Gauguin! 

— Nu există nicio copie după vreun act sexual dintre boier şi Uţa sau Viuţa, 
tăie macaroana detractorului Narcis, radicalul Alin Vişan. Oricât a scotocit Zgaroi 
al vostru, în arhivele CNSAS-ului, cu Muhală Muistu şi cu Terente Frunzăverde! 

— O, da! O exploatez pe soru-sa lu' Tonel, Uţa (Viuţa), ca pe o marfă ca 
toate mărfurile, dar și ei îi place să-mi pozeze! a precizat el sastisit, când scriitorul 
cu toane wagneriene în romanu-i tolstoian, Grieg Căinaru, i-a fredonat sarcina de 
a longevi până la Căderea nu atât a bolşevismului celuia atâta de avantajos pentru 
detașarea Occidentului ca heghemon al Humanităţii, la Sfârşitul Istoriei, cât până 
la dizolvarea Direcţiei a XIII-a Literatură şi Arte, din lipsă de obiect, după ce 
politica fesenistă de Moarte intelectualilor a dat roadă bogată, deportându-se 

publicul spre tembelizor, spre presulică, spre senzaţii virtuale de anti-virtute şi 
spre Nimic, cu aceeaşi uşurinţă cu care comuniştii au azvârlit în cea mai neagră 
ilegalitate prostituţia, vitală boemei. O „idealizez“, mă Grigore, pentru că 
înaintea mea a tratat-o soțul amantei mele sinucigașe Aura, amicul nostru Lecca, 
sociolog și medic voluntar în Crucea de Piatră, asigurându-mă bărbăteşte că 
vreme de câteva ore pot risca și neprotejat, deşi mă laud donjuanesc doar 
constrâns inventariind tot ce se va mai putea şi ce nu, într-o Românie hărțuită de 
bombardamentele anglo-americane să se prostitueze ca republicuță sovietică. 
Cam atâtica! Să faci catlee ale răului cu hazaika proletară, încât şi ce poezie va 
dăinui, prin Blaga Călinescu, în astă Vară de Noiembrie, nu poate fi decât 
epitalamul cult, de la cărturar bătrân la o artistă incultă comsomolistă... 

Marius când iubea era foarte posesiv şi atunci minţea, ca să ascundă de toți 
pe aleasa inimii sale, deci nu c-ar fi anticipat altă cenzură după cea totalitară! 

— Nu exclud nici să renunţ la crailâc, deoarece în stalinism gelozia vreunui 
alt pretendent lesne te poate turna la beci. Însă însă! Nu poci nici să m-abţin câtă 
vreme nu cristalizează, diminuând drastic fiabilitatea, cauciucul categoric natural 
din care-s confecţionate badigardele unei întregi cutii, englezeşti, captură de 
război submarin, ce Marin şofer şi Codin argat, ordonanțele mele, au confiscatără 
de la un polcovnic nazist, pe care l-au luat prizonier la Hotelul Ambasador sau la 
porțile albastre ale orașului din Şoseaua Nordului şi care blestema cu spume, să 
nu steie mai mult de cincizeci de ani în proprietatea popooorului stabilementul 
ce-l eliberaseră gărzile agentului Bodnăraș, iar privatizarea să scandalizeze în 
Epoca Mooye alți inteligenţi din sfera Horeca, ca de atâtea ori în Istorie, votu-mă 
neprotejat în buzele lor umflate de ţărani şi muncitori mereu uşor de ţepuit! 

— Mda, aha! Suferi că aleşii lor de la 20 Mai n-au aşteptat să vină din 
California și emisarii lui Augustus, și ai Virginichii tale, să liciteze Ambasadorul! 

— Nu ne vindem ţara cum au dat bulgarii Vama lor Veche, Albena, jugului 
imperialist german! rămaseră ferm pe poziţii, ca vameşii din Ecrene, Lina și cu 
Nuţa, în bikinii din piele de căprioară ai cărora, la amândouă, aşa cum vor sublinia 
bursierii lui Muhală Muistu, nu la 6 martie 1945 le-a acordat, Vîşinski abia, 
dreptul la vot, fiindcă Antonescu şi predecesorii s-au ferit „să târască la urne“ 
femeia română, dar o altă măsură progresistă implementată de acelaşi emisar 
stalinist a fost, spre marele necaz reacționar al juristului Ghizdavu, transplantarea 
unei specii noi de justiţie, născocită chiar de acest responsabil-cu-înjugarea- 
românilor, Vîşinski, delegat de Comintern și de Aliați tocmai ca procesoman, iar 
România Regală Mare trebuia adusă de Aliați la Judecata Sovietică, ci ele două 
au votat degeaba în noiembrie 1946 pentru Iuliu Maniu şi ţărănişti, ca şi armata 
de prima dată la urne, adică deci neliberal în contra esplotatorilor şi 
imperialiștilor, solidar cu alte armate din Lagărul Păcii şi Socialismului victorios 
sub soarele marxist. 

— Domnilor proprietari de canale! implorară de comun acord Vera și cu 
Otla, îndreptând câte un degețel acuzator spre Ghizdavi, ca executori literari 
testamentari ai lui Grigore, tăticuţul lor pandur marxist. În legătură cu romanul 

cvadrifluvial cât Nistrul, Bugul, Niprul şi Donul, cele patru obstacole curgătoare 
pe vecie românizate, ca precedent istoric, prin sângele vărsat forțându-le, de către 
emisarii sfinți ai Mareşalului victorios... Având în vedere împrejurările de 
senzaţie şi de cea mai mare audienţă la tâlcşou, cu efecte pozitive în cumularea 
de spoate publiciteţe, în care s-a autopsiat că tăticuţul nostru a înghițit până-n 
faringe 0... viespe de insectar, alergând cu motopârța la beţia vitezei în 31 
octombrie 1956, când s-au rebelit ungurii, dar nu puteau spera nimic, că nu era 
revolta lor, ci aşa cum a demonstrat ceauşistul istoric Tudorică Băluţeanu, au 
acționat atunci aceleași Lăzi acoperite ce vor reveni la Timişoara, peste exact 
cabalistic 33 de anişori. Și de ce? Ca să se aranjeze niște ţepe la Canalele Suez 
1956 şi Bega 1989, de care depindeau interese globale mari, bani mulți, infiniți! 
— Nu mi-a plăcut niciodată să pledez ca avocat pentru alţii! se opri Marius, 
frecându-şi ca plugarii labele bătrâne, să cază dupe ele jegul aderent acumulat la 
azil. Dar nu pot să nu-l apăr de Vera Otla pe frate-miu! Chit că totdeauna cât eram 
o eternitate mai mic, Theo șeful, mi-a tot vârât în cap că avocaţi celebri şi iubiți, 
nu pot ajunge decât mafioții de interfaţă, adică ocrotitorii de hoţi şi bandiți sociali, 
cari consiliază Coruptul dacă o şustă ține la anchete, iar la şoc mediatic salvează 
cu bun comision mai tot ce s-a jecmănit de la norod, adică „prejudiciul“, silindu- 
l prin forța statului pe mujik să-și comaseze brrrruuuma de bani albi pentru 
zilişoarele bătrâneţii celeia total inutile, din punct de vedere al compensării de 
medicamente, largheţe dublu greșită din unghi analitic realist, nazist, atât în sine 
ca mușcătură din pibul rezervat Cleptocraţiei şi Xenocraţiei, cât şi ca Gaist în pro- 
Gnoză, că-n loc să se scurteze unele vieți, de prisos pentru păduchii, puricii şi 
căpuşele Ţării, necetind alegătorii nici măcar cărți piratate, Uţo, ele sunt 
prelungite artificial, absurd, scoase din testul darwinist că care e $mecherul 
dominant, iar Fraierii să se simtă şi unii să dispară azi, în procedură de urgenţă... 
— Tot ce-i deja condamnat de istorie trebuie să piară, dacă îmi permiteţi! îşi 
îngădui a se băga acuzatorul poporului, săracul Vanea Ţăpoieşu, de semna pe 
blog, în contra tehnicienilor trădării, Ivan Bednii. Şi va pieri, Viuţo, inexorabil! 
Cum a mierlit-o dialectic şi Apărarea Patriotică, a tovarăşului dr. Mezincescu, 
biograful antonescian de după 1989, la Mitingul căreia din Piaţa Universităţii, 
nereprimat de feseniste, mineri sau ciocănari, am agățat-o eu pe apetisanta 
Adriana, fata vinovatului de dezastrul Ţării, general de propagandă şi agitaţie, 
profesorul deja cenzor comunist Horea Bratu, dar de fapt a soției sale, frumoasa 
Mona (Amapola), dintr-o căsnicie consumată anterior cu un samsar Salonic- 
Danzig, greco-polon, Czeslaw Sarandos, după care întâlnire la omorâtorul miting 
din 26 mai 1946, am... sovietizat-o seara la discreţie, trăgând din toate poziţiile, 
deoarece şi-a hulit tatăl nebiologic, făgăduind nuntă cu mare pohfală la Domnița 
Bălașa, fiind an electoral şi noi comuniştii căutând a nu speria popimea, nici 
pupătorii de moaşte, demascându-ne c-am aspira să implementăm un homo 
sovieticus în găoază la homo religiosus, surprins pe la spate când bate mătănii! 
— Dumneata, dumneata, își aduse aminte de gastronomul Ghiţă Muscalu, 
ca printr-o sufocantă maşină de fum antiaerian, Augustus, păi nu te-avea, mă, 

unchiul Alec pe Listă, să te lichideze, c-ai pătruns în România Regală Mare când 
cu Tatar Bunarul, antrenat să dinamitezi, la Dunăre, ca partizan util, zis Vanea 
Tăpoieșu, nu ca terorist antioccidental, tocmai Podul cu Dorobanţii, de exaspera 
cu el Carol I pe Carol II, educându-l totuşi pentru meseria de cotrocenar? 

— Nu, domnule! răspunse cu demnitate de bucătar-şef Ivan Bednii. Aş fi 
întins fitilul la o vârstă prea fragedă, când nici pistolul nu-mi lua foc. E însă cât 
se poate de adevărat, votu-vă-n glandele salivare de burjui, ca Pavlov pe câinii de 
la fundaţii, că eu am fost bucătar iscusit la Kremlin, Ghiţă Muscalu, înainte de a 
fi expediat avangardist în mica Moscovă de pe malurile țigănesc romantice ale 
Dâmboviţei, urmând a găti, în localuri de lux din Miticistan, pentru păduchii 
cocoțaţi în capul Ţării după Războiul pentru Întregirea Neamului, uneori şi pentru 
purici sau căpuşe cu fumuri pariziene, recordul meu de m-a pupat tovarăşa Anna 
Karina Pauker — însă numai după ce-am pătruns la ea în diplomaţie — fiind farsa 
că însuşi vigilentul Alecu Şaraga m-a voit bucătar pentru nunta Elvirei sale cu 
Mișu, amânată-n 22 iunie 1941, care copoi tânăr însă s-a opus! Iar peste ani, 
primii eu ordin cominternist să mă-nsor, tot la Domnița Bălaşa, chiar cu... Adriana 
Bratului, de mânca el deja cașa sovietică, de frică, însuşi tovarășul Stalin 
remarcând pe acest poate cel mai isteţ propagandist inamic nenazist, distinsa 
doamnă Amelia apreciind tare pateurile mele şi sucălindu-l pe soţ, că du-te şi- 
mprumută-mi-l pe Ghiţă, s-avem la daruri întreaga Protipendadă şi ecou, inclusiv 
agasantul de Gary Glagoveanu, să afle odată că gata cu fata mea, s-a dat! 

— O frumuseţe Elvira, a întregii Galiţii Mari, de la Breslau la Feodosia! 
surâse a nostalgie, ca la hanul Ancuţei Pauker, junele Gogu Țăpoieșu, burduf de 
vin şi de studii occidentale, expert în Școala Marxistă de la Frankfurt, accesată 
după ce tac-su Vanea Ţăpoieşu s-a retras peste Prut prin 1958, cu trupele ocupației 
hruşcioviene, scârbite de stalinismul incurabil al lui Dej. Dată însă dispărută 
dezbrăcată, de la Ialta, preafrumoasa nereidă, atunci, în primăvara popoarelor 
1945. Ca secretar de stat la Sovietul Comisarilor Poporului pentru Istorie Exactă, 
ca deputat european din partea Verzilor şi ca candidat la preşedinţia Republicii 
Moldova, unde trec drept Lord ca Ion Raţiu la PNTed şi Radu Câmpeanu la PNL, 
tatăl meu, zis Ghiţă Muscalu, fiind starîi revoliuționer transnistrean, eu nu cred 
că Mişu, Elvira, Uţa şi celebrul urolog Liviu Lecca ar fi ajuns la Ialta, în urâtul 
februarie 1945, cu o şalupă a marinei sovietice, şterpelită din portul Balcic, numai 
ca să deturneze spre capitala culturală a Germaniei, baroca Dresden, un 
apocaliptic Bombardament, pe care cei Trei Mari sanguinari îl pregătiseră de fapt 
Regelui Mihai, ca să cedeze, bolşevizând Tara, să debarce pe Rădescu, şi să 
îmbarce pe timidul Petru Groza, care tac ăştia-n manualele alternative că de 
Norod fu împins până-n Sala Tronului, ca pă Petrică Roman în ceceu la 22 
decembrie 1989! Doctorul Petrică era un modest plugar dac, proclamând puterea 
popooorului la Cluj, încredinţându-i-se de către Stalin administraţia-n Ardeal, pe 
care tot Vîşinski ne-o luase, când a venit prima dată, dar Regele Mihai s-a eschivat 
atunci, doar aducând pe Rădescu în locul lui Sănătescu, la 6 decembrie 1945, când 
s-au serbat cu entuziasm mineresc la ARO cinema Patria, patru ani de când a 

declarat Churchill războiul său neghiob României Regale, nedreptatea alterând 
organoleptic raportul mondial de forţe şi silind pe Japonia a da imediat o disperată 
lovitură preventivă, la Pearl Harbor, nesăbuitei Americi, care era deja avidă a 
închiria şi moderniza Armata Roşie, sperând apoi Higemoonie la sfârșitul 
istorioarei, chit că urma deznaţionalizarea-bolşevizarea ireversibilă, la noroade 
angkoriene-galiţiene totuși de niște rase, bănuiau Noveanu şi Damian, pe ascuns 
evaluate intelligence mai decăzute niţel, cu 11-13%, decât ale Occidentului! 

— Atunci, şopti desfrânatul Marius Ghizdavu Agnieszkăi de Krecy, întins 
pe cant într-un hotel din Kaliningrad, când ajunsese de ținea regim şi nu-şi mai 
dorea în patul lui cu baldachin decât unguroaice, poloneze şi cehoaice, silindu-se 
a se limita doar la practici bizantine pure, deoarece România nu fusese lăsată în 
Primul val NATO Vişegrad şi se inițializase bugetar genocidul pensionarilor şi 
politica de Moarte intelectualilor încă din 26 mai 1946, când s-a mitingit fesenist 
la Universitate, la Mihai Viteazul, că să-l împuște pe Antonescu, spre a se crea 
precedent pentru Maniu, Brătieni şi chiar Rege, — mi-am înţeles eu destinul! 

— Atunci, gemu Elizei cum un iepuraș cu urechi lungi în lună el, avut-am 
eu atacul de panică, ginind că Subiectul meu de Homo solus se află doar în 
Răsărit, unde va urma Infernul cu care începe orice Divină Commedie. După cum 
aflarăți cu toţii de la biografii mei, eu derapat-am grav întrucât nu mi-am incinerat 
într-o autocombustie fulgurantă, în manieră Van Gogh, personalitatea, la Ecrene, 
în ultimii ani ai Reginei Maria, 1935-1938... Păi, în realitate, am... încercat!!! Dar, 
atunci, eu nu prea aveam nimic de spus. Ce plm ştiam eu despre Infern la 24 de 
ani? În sensul absolut, superexigent, eminescian, da, nimic! Impotenţa fiind una 
a tinereţii. Tipică. Gravă: că deși expusesem la Liov, cu delicata contesă Halszka 
Chrzastowska (ce va fi împuşcată, în penitenciarul măricel al acelui străvechi oraş 
românesc, atât de căgăbăul în retragere, în iunie 1941, cât şi de SS-ul în ofensivă, 
găsind-o încă vie), cu minunata acuarelistă Kiila Hakkinen (din Viborg, dar de 
mumă estoniană), cu modiglianul clujean Mâzes Arpâd (cel înecat cu Struma, 
torpilată sovietic din vina englezilor iritaţi că ai noştri le permiteau evreilor să se 
strecoare spre Palestina, creând Imperiului tensiuni cu aliaţii arabi!) și cu 
generosul peisagist Kirciu Kotkov, cel ce a adăpostit vremelnic la Balcic inima 
lui Chopin, revendicată, întru nimicirea duhului polonez, atât de securitatea 
sovieticilor, cât şi de a naziștilor încuibaţi ei în Warthegau. Vai! Eu încă îmi mai 
închipuiam, în capu-mi strâmt, că subiectul cu S mare se află la Paris, în s-ul mic 
al acestuia. Dar în vara lui 1937, după Guernica Dorotheei şi Die Ausstellung 
„Entartete Kunst, abia vizitată cu groază, străin în vastul Orizont din Mougins, 
cam ignorat drept balcanic de Lee Miller, Nusch Eluard, Ady Fidelin, Dora Maar 
şi Eileen Agar, ofticat mi-am zis în barba-mi nerasă că Drumul e prin Viena (ca 
de ultima dată) şi Budapesta, spre Baia Mare, Ziduri, Balcic, Ecrene! 

Austrul lătra câinii, perna se boţise, iar locotenentul Marius Ghizdavu, de 
la Regimentul 4 Roşiori Regina Maria, făcu bot. Medita sub cipilica-i kaki 
cazonă, la originea Dezastrelor şi la coincidenţa Babi Yar 29/ 30 septembrie 1941, 
cu — exact trei ani în urmă!!! — decesul culturii occidentale a Onoarei, la Miinchen, 

când Marile Puteri de toamnă 1938 29/ 30 septembrie au ciopârțitu Cehoslovacia 
sub presiunea totalitarismelor, găsindu-se apoi pubintelectuali obraznici cari să 
înfiereze, cu sovieto-nazistă vehemenţă, România Regală Mare şi Sfântă, că nu 
s-o flagelat nici ea, pe Nistru, în iunie 1940, ci şi-a retras, în huiduielile câtorva 
minoritari de-ai Cominternului, o Armată păstrată intactă pentru răfuielile de mai 
târzior, când i se vor alia amatori... serioşi de o Cruciadă Antibolşevică! 

— Ce m-a speriat la Kiev fiind clar deznodământul: luciditatea amară că 
soarta Românismului e deja pecetluită. Singurul scenariu câștigător pentru noi 
suna așa, Viuţo: Germania nazistă, tocmai pentru că-i cam nazistă şi îndrăznește 
a ataca acel Comintern ce subminează şi-ar beli pă Occidentul nostru, va birui în 
Blitzkrieg Armatele Roşii, ieşind însă din păruială atât de ologită de-a fi ca la 
plăcinte ca anglo-americanii, mai șmecheri, să debarce de la Alexandria borgiacă 
în Balcani-spre-România, reinstaurând pe vecie deemokraţiiia fanariotă clasică, 
de la Atlantic la Ural şi la Kamceatka, cu tot cu Kalokagathon şi Kokakola! 

— Ar fi fost prea mişto să fie aşa! Era de-amu sfârşit de răpciune '41 şi ne 
aflam la Kiev abia, nu la meci la FC Volga Ulyanovsk. În plus, prin scena acelui, 
tragic prin lipsa de spectaculozitate hollywoodiană, parcă marş proletar, prin 
banalitatea răului, aş zice, Clarissa, de nu m-ar alunga celebra încadrare atribuită 
evaluării Hannah Arendt („România a fost cea mai antisemită ţară a Europei 
antebelice“) hm! am avut revelaţia... că noi românii ne-am aliat c-un Totalitarism 
Brun infinit mai slab decât Ăl Roşu, pe care năzuisem să-l prăvălim fulgerător! 

— Trecuseră mai mult decât trei luni de la începutul războiului. Şi cum de 
mai era cu putință să găsești evrei la Kiev? Și acel inamic sovietic smart, cu acea 
potemkiniană artă a camuflajului, cu care ne exasperase la Odessa, cum de-a 
permis să se lase să fie identificaţi, în doar câteva zile, zeci de mii de evrei? 

— Inexistenţa Providenţei. Homo solus. Nu te apără nimeni! Ce m-a frapat 
la Kiev, când printr-un colț de fereastră, pe după draperia de camuflaj, am zărit 
Convoiul Babi Yar: Nonfinalitatea în toată cruzimea ei. Copacii, Dâmboviţa, 
Niprul, statuile, plopii îşi vedeau de treabă. Ca şi gloatele. Cam în 29 sau în 30 
septembrie 1941 trebuie să fi fost masacrul de la Babi Yar, Isadora. Cred că vreo 
treizeci şi cinci de mii de evrei, mai mult femei, bătrâni, copii... Nişte explozii 
fiind pretextul, precum la Odessa! Ay, tactica aia de partizani teroriști! Atâta 
admirată-n Occident, doar pentru că piereau în represalii nişte bieţi galițieni 
ostatici de rase estice, dintre care nu vor recunoaște ca martiri decât nişte... 
grajdanini abstract sovietici, o Clarissa! Creându-se un resentiment statornic anti- 
Kremlin cât va dura desfigurarea exclusivistă a istoriei Galiției mele Mari, de la 
Novgorodul meu nordic la Dubrovnik (românescul Ragusa, Agnes!)... 

— Ăştia comit astfel de masacre din imbecilitate ideologică, a cărei esență 
necesară am impresia că nu-i rasismul (ar fi prea simplu!), ci-i suficientă Religia 
impunităţii! Orgoliul pragmatic! A călca în mod „genial“, „supraomenesc“, peste 
sentimentalisme sau „prejudecăţi“ şi a executa mecanic ce dictează Calculul! 

— Nu mai am stenogramele marilor decizii cominternist-cekiste şi nici nu 
cred să mai existe dosare de senzaţie hollywoodiană, după ce Stalin va fi râs cu 

poftă aflând că Antonescu, optimist la cum îl va judeca Istoria, dar uitând că 
Judecata de Apoi e a Literaturii, a pus să se consemneze prosteşte părerile din 
Consiliul de Miniştri, ca să... existe citate, ba a mai dictat şi ce-a vorbit cu Hi sub 
carpen! Am aflat însă, reeducat la Canal, că în teritoriu, la nazişti, ar fi indicii că 
s-ar fi confruntat trendurile: unii şefi de lagăre de exterminare rapidă, 
stahanovistă, ziceau chiar că, pentru a nu șoca sensibilitatea wertheriană a 
generațiilor viitorului, ar trebui ascuns faptul că Reichul a cucerit Estul Sălbatic, 
adică Gaghizdia, prin metode tot atât de „necesare” precât au folosit, la scară 
mică, americanii! Când le-au luat indienilor pământurile şi vieţile, cum şi rezultă 
din autorul preferat al Fiihrerului, Karl... nu Marx, ci May, care a dat omenirii 
nu Capitalul, ci mult ecranizatul Winnetou, toată mentalitatea Mein Kampf din 
aşa reverie cică ar fi izvorât şi cură, neică Zahario. Cum că la ce au dus 
exterminarea băștinașilor amerindieni şi utilizarea în loc a sclavilor tot de rasă 
„inferioară“ celei anglo-americane, din Africa? La ce? La un Great Warthegau 
civilizat, lățitu de la Atlantic la Pacific! Şi la autopromovarea plutocraţiei 
americane ca democraţie supraputere heghemon planetar! Cum desigur deveni- 
va şi Europa supraomului German după ce, aliindu-se cu Latinul, va supune pe 
Slav, exterminându-i „stăpânii iudeobolşevici“, într-o primă campanie, după care, 
pe principiul felierii salamului, va fi curăţat acest continent și de lenea, plus 
turpitudinile asociate ei, de când contaminându-şi sângele cu luxura semită a 
Levantului, o degenerat niţel și excelenta rasă Latină! — asta într-o a doua 
campanie, când se va afla p... păcatul, să zicem, că Mussolini şi cu Antonescu, ca 
Lenin cu Zinoviev sau Ernst RGhm cu... Lev Troțki! au întreţinut relații 
„perverse“, dovedite de însuşi bloggerul youtubberul Vîşinski la procesul virtual! 

— Şi ce putând urma dincolo de Hitleri pe meleag, în Great Warthegau? 

— Ce altceva decât un Lincoln! O „asumare“ a trecutului criminal, căința, 
multă-multă căinţă, bre, un tsunami de căinţă, şi o întoarcere la Schiller şi, ca 
omagiu gropilor comune, vreun supraviețuitor, la întoarcerea Jocurilor Olimpice 
în Reich, la Buchenwald sau Mauthausen, dacă nu iar la Niirnberg, să-şi lase 
strănepoata aborigenă alergătoare să aprinză ea Flacăra Olimpică, într-un vârtej 
de emoție planetară! Că s-au făcutără, simbolic, justiţie! Însă nu prea cred că a 
învins atâta inconștienţă cavalerească. Bănuiala mea e că marile crime... 
genocidul în general... este întotdeauna şi pretutindeni opera piloşilor, a 
protejaților, a celor ce, neriscând nimic într-o linie întâi, au totuşi pretenții a fi 
binemeritat de la parrtid. Cred că a biruit în arhivistica SS tocmai linia cea mai 
abjectă, nu a etalării ci a ştergerii urmelor: distrugerea arhivelor, încât oricât vor 
fi scotocit atâtea servicii inteligente, nici vorbă să se fi pedepsit întreg eșalonul 
superior al nomenclaturii naziste — ba chiar s-a reuşit şi arderea victimelor 
timpurii, extrăgându-le din gropile comune, pe când se demolau de zor camerele 
de gazare şi crematoriile, că vin ruşii, americanii şi românii pandurului Grig! 

— Aici, acum, într-o uie gastronomică, râse webdesignerul Oleg 
Damaşcanu din satul de codru Năpădeni, tânăr galițian prea devreme venit şi prea 
de curând ca să se fi ah îndrăgostit de badanta acuarelistă Agnieszka sau de 

fotogenica fotografă Isadora, la cursurile de vară-toamnă, ce Marius le susținea 
la Sonnenheim, pe speze californiene, predând o artă cultă, mai elitistă şi mai... 
inclusivistă totodată, pe care o deosebea de arta-marfă, denumind-o pe-a lui 
homonică, explicând că alde Picasso şi cu Matisse au făcut artă, artă-marfă, pe 
când Munch, Ensor şi Modigliani doar homonică din asta eroică de-a lui, mai 
insuportabilă, încât zapezi de pe Arte TV sau YouTube ca să te uiţi la serialul 
„Tembelizor la cratițe“ şi parcă-ți pătrund prin pupilițe-n retină mirosuri 
apetisante, august-septembrie fiind și deja frunza teiului, a plopului, departe în 
parcul Pribegilor, căzută, Lina şi cu Nuţa comiţând artă jardinieră cu târnurile, 
iară nu homonică, pe când Marin şi cu Codin la un chil de vin se odihneau după 
greblat, dezbătând că ce bălegar au făcut ăştia acaparând economia, — motamo şi 
fotbalul tricolor, privatizându-se-n el, după ce dăduseră foc cu bricheta 
piezoelectrică frunzişurilor, adunate de Uţa, ceea ce sensibilului webdesigner, 
poate nenuntit, îi inspirase întrebarea profund homonică, adică necomercială, că 
dacă fumul de la Auschwitz, provenit direct din cadavru proaspăt, era perceptibil 
ca distinct de fumul de cadavru de second hand, îngropat, semiputrezit şi 
redesgropat pentru ştergerea urmelor, semn că nu s-a crezut în nazism de către 
nomenclatura lui de vârf, ci doar că n-a fost timp ca la aia bolşevică, să se ordone 
reîmburghezirea şi democratizarea, cu nişte „regrete eterne“ şi cu eventuale pensii 
compensatorii de la bugetul naţional, de la toţi, iară nu din averile vinovaţilor de 
dezastrul umanității. 

— Căci, râse nordic Eugenijus Miskinis, ieşind din pasivitatea-i dobândită 
încă din Curlandia natală, atunci când vor veni Extratereştrii la maimuțe pe Terra, 
în primul rând le vor întreba cum a fost posibil să se rişte dublarea sau triplarea 
numărului victimelor Holocaustului, sub lozinca hollywoodian electorală de 13 
Oscaruri, a Capitulării Necondiţionate şi, mai grav încă, de ce, constatându-se 
rezultatele, a tulit-o de pe frontul galițian anglo-americanul, când a fost să se 
măsoare cu soldatul stalinist al Armatei Roşii, deoarece trebuia dat peste mordă 
Activistului ce se reînstăpânea în Molotovia şi, mai rău încă, prelua în arendă, cât 
o va putea controla, toată Galiţia Mare, toată această lăbărţată tragic Galie 
Răsăriteană, întru  deznaţionalizarea-bolşevizarea ei ireversibilă și întru 
asigurarea celor mai bune condiţii ca nu un veac, ci două, adorata Rusie a Reginei 
tale Maria, Marius, să nu mai poată zgudui umanitatea hamburghervoră cu 
Întrebări răscolitoare către homosap, de să crape sticla tembelimediatică, ca când 
ar cristaliza lăpticul matern în silicoane! De un îngheţ siberian global! 

— EEEU, îşi aduse aminte cu orgoliu că e gazdă Boierul ce-şi odihnea 
oasele galbene în hamac, la Miorcani, să vadă pruncuţul Grig Vieru de peste Prut 
monăstirea mea, fără de oprelişti precum un zid ca al Berlinului, dar de 
cincisprezece metri înălțime, n-am ezitat neam să pun pe maestrul Andrei 
Hurmuzacov să proiecteze candelă şi bust pentru Mareşalul Jukov, pi fresca m& 
Întoarcerea morţilor de la Stalingrad, proiectându-şi umbra puhavă de 
statmajorist, care nu se uită la pierderile de tineret fanatizat în spiritul jertfei 
pentru apărarea Nomenklaturii și a posesiunilor ei. Eu mi-s artist imparțial. 

— Cu puţin noroc, izbucni în bogatu-i râs moscovit, specific fesenistei care 
a biruit nenumărate greutăți, Larisa Rîbalovna, apuc ziua când vei permite, măcar 
o efigie cât un mărțişor, şi pentru tătucul Iosif Vissarionovici, dragă Marius, 
rătăcită doar pentru iniţiaţi, în vreun ungher roşu al catapetesmei! 

— Cu Jukov, o privi mustrător Nikita Dmitrievici Căinaru, cercetarea 
arhivelor sovietice, mult mai avansată-i decât a şelor româneşti de când păduchii 
cocoţaţi în capul Țării au renunţat, odată cu puricii cei săritori, şi la Istorie, şi la 
Literatură. Vasăzică eu nu crez că n-ar aproba că gazda noastră nu-i pricină să nu 
fie nu numai respectuos, ci şi recunoscător Rossiei. 

— Corect! îi zvârli contele o privire de simpatie, ca de la femeie extrasă din 
incendiu la pompier. După cum se știe, la Teheran, Stalin a obţinut de la cripto- 
rasiştii anglo-americani Galiţia Mare, de la Trieste la Helsingfors, unde factorul 
civilizator am fi fost Noi, românii, după tradiția romană a păcii, dacă nazismul şi 
bolşevismul s-ar fi răpus reciproc. Târgul încheindu-se așa: în iunie 1944, anglo- 
americanii să implementeze o debarcare hollywoodiană în Franţa (deoarece 
Balcanii mei n-aveau calități cinematografice, plus că popoarele de eliberat erau 
de rase ieftine), iar oamenii sovietici, care se diferă de restul speciei prin eroismul 
lor deşănţat, în tranşee, pe blindate şi în desantul aero, după ce avangarda 
cominternistă apuseană va confirma că invazia e pe bune, să atace eroic, să rupă 
frontul german în CENTRU, pe direcția Varşovia! 

— Eheei, Cocuţo, îşi împinse năduşit cușma pe ceafă misticul de vindeca 
naturist cancerul de sân, incompetenţa cronică și impotența virilă, Petrache 
Hulpe, aici adevărul e că Stalin A EZITAT, ca o floare, a Uţei, între doi grădinari. 

— Păi, de ce plm să se grăbească Stalin de nebun spre Berlin, o recunoscu 
pe Olguţa sa pe mirişte, în domiciliu obligator, aviatorul erou Stelian Dabija, de 
ce să piardă, într-o Uniune Sovietică lăbărțată şi peticită, calitatea de acționar 
majoritar numeric, a rusului de rasă „superioară“, adică apucătoare imperialist? 
Oare n-ar fi mai bine, tovarăşi, să ne mai cruțăm resursele? Ciolovekul, cel mai 
prețios capital! De ce să ne strofocăm noi cominterniştii să învingem fiara nazistă, 
în chiar bârlogul dânsei, de la Bierlin? De ce nu şi-ar vărsa în acest scop sângele 
şi bine hrănitul, prea îmbuibatul flăcău anglo-american, Virginico? 

— Mai bine, să-i fixăm pe nemți printr-o ameninţare în Bielorusia și tot 
grosul fronturilor noastre să-l mânăm peste români, ieşind noi la Marea Adriatică, 
la Muntele lor Athos şi la Istanbul! Lăsăm Budapesta „pentru mai târziu”. 

— Budapesta baronesei N6ra Erddy, ce contacta-te-va-n septembrie 1938, 
râse lubric Liz, mediindu-ţi a da o avere pe nu ş' ce tablou francmason de Courbet, 
ascuns la Budapesta de turci şi intitulat, de ochii Lumii, Originea sănătoasă! 

— Exact! nu negă deloc romanticul Marius, trecând uşor la nimicuri 
povestite de bunicul Denis, c-ar fi pozat lui Courbet bunica Marietei Ghizdavu, 
actrița aventurieră Eufrosina Miclescu, cumințită apoi de hangiul Doxache 
Suceveanu, umplându-i casa de copii. Până la urmă, buclucașul tablou l-a 
achiziționat din Alexandria, într-o croazieră, fratele meu fugit Theo şi, 
imaginându-se un rezistent prin cultură în contra bolşevizării Franței, l-a dăruit 

unui scholar parizian, nu mai ştiu, ori Lacan, ori Foucault, ori Fougeron, ori Levy- 
Strauss, care ruşinându-se a-l ţine-n casă, deşi-n societatea occidentală biruise 
revoluția sexuală şi înrobise pudoarea, cred că l-a donat direct Orsay-ului meu! 

— Înălţându-ne, hop-şa-șa, o ridică de subsuori Miticuţă Supeanu pe Nunuţa 
lui până-n tavanul de lemn vopsit cazon kaki, noi, urmaşii marxişti panduri ai 
ideologilor expansionismului imperialismului pravoslavnic, Tolstoi şi cu 
Dostoievski, steagul roşu cu seceră ciocănită, pi cupola Sfintei Sofia, cu speranța 
că-n august 1991, după o comă alcoolică de 74 de ani, Țarismul nu va pieri etnic 
exploziv, ci va învia din morţi, ca formulă rațională de stăpânire a tuturor 
popoarelor de rase obsolescente ce ar put& deranjisi, la colecist, Marea Siestă 
Occidentală de după colapsul etic suferit de această civilizaţie, când a achiezat în 
29/ 30 septembrie 1938 la decuparea Cehoslovaciei ca stat tipic imperialist al 
unor minorități subjugate, spre disperarea bahică a Ghizdavului de la Liov... 

— Exact trei ani mai târziu, dragă Emily, mă aflam la Kiev, într-o misiune 
specială, de capturare de documente şi limbi de specialişti, cum voi avea şi la 
Harkov peste vreo lună, o expediţie de neuitat. Împreună cu cel mai bun prieten 
al meu, Grigoraş Căinaru, marele romancier-fluviu biograf scotocind toate 
arhivele în căutare de bizarerii pentru cele 1681 pagini închinate lui Kutuzov, 
acelui alt Kutuzov, nu beneficiarul Război și Pace al retragerii lui Napoleon, din 
frigul cela ce şi în eterna tranziţie îngrozeşte corupţii din capul Țării pe probleme 
de, auzi! de-de-de-de traversarea iernii, votu-le termopanu' din monocluri, nu, 
nuu adoratul strateg cunctator, ci Kutuzov ăla realul, Kutuzov ZBIRUL, 
torționarul Valahiei şi Moldovei — Le mai rămân ochii ca să plângă! — sub cea 
mai barbară ocupaţie suferită vreodată, cea Rusească, de la 1806 la 1812! 

— Auzi acolo! reluă Urdăreanu ce tăcuse pân'aci. Auzi vorbă; să răspundem 
noi de faptele neferilor noştri; dar am văzut oștirea lui Cutusof, oştire 
împărătească, cu hasna mare de bani, cu zaherele după dânsa, cu doftori, cu 
spițerii; şi cu toate acestea ostașii spărgeau prăvălii, furau fete şi nu li se tăia 
capul, nici îi punea în spânzurătoare precum pune Tudor pe neferii noştri... 
(Nicolae Filimon - Ciocoii vechi și noi) 

— Ce n-am găsit la Paris, pieptănă el cu degetele-i ca de mumie părul 
cârlionțat al ultimului venit, năpădineanul webdesigner Oleg Damașcanu, am 
găsit la Kiev... SUBIECTUL... Pata de sânge. Într-o casă a SS-ului sovietic, o 
Pată de Sânge! Pe covor? Pe cearșaf?... Nu, micuță californiană! În tavan!!! 

— Nu cumva, îşi pironi Emily lentilele de contact în irişii lui castanii, pe 
când castanii dădeau semne de intoxicație, odată cu reducerea de către 
tembelimedia şi sexologi a Amorului la coit sportiv, ca între astronauți şi 
cosmonauțţi, oare nu erau petele alea red din tavan niște semne iconice deliberat 
plasate vizibil, dintr-un umanism nețărmurit, pentru deprimarea psihicului 
Anchetatului câine, încât să fie torturat mai puţin, până spune tot? Şi atunci, 
pseudobunicuţule, dacă e să ne gândim la un mare pictor din State, leat cu tine, 
născut 1912 ca Celibidache, atras de retorica naţional-comuniștilor mexicani, 
pentru a o da apoi pe Experimentalism, mă gândesc, desigur, la celebrul pompier 

sau grădinar Jackson Pollock şi la tehnica lui de picurare, de dripping, oare nu 
cumva noi occidentalii tineri avem a en-a oară revelaţia unui caz de protocronism 
sovietic, de devansare, de să te miri apoi de câtă Liberty a existat în acest hulit 
marxism-leninism, fiindcă ce văzut-ai dumneata la securitatea din Kievul Înalt 
Prea Sfinţiei Sale Mitropolitul Petrişor Movilă, de realiza emisiuni cu bărbaţi la 
cratiţă, nu era pe tavan ca o pată de sânge virginal pe cearşaf, ci poate că fusese 
doar cerneală roşie, aruncând Hruşciov călimara-n tavan, ca Luther în Diavolul, 
când o aflat că i-au ucis dallasienii un omolog aşa de comod, ca hollywoodianul 
cel frumos, John Fitzgerald Kennedy, care n-a învăţat nimic de la genialul senator 
Joseph McCarthy, rezultând din compromisuri o sublimă Coesxistenţă Pașnică, 
acceptându-se Zidul Berlinului cu condiția să nu fie sărit, instalându-se telefon 
direct cu Kremlinul, crize evitabile prin creşterea razei de acţiune a rachetelor să 
nu se mai producă ușurel, ca-n Cuba, de fapt abandonându-se, după galițieni, şi 
indochinezii, să fie bolşevizaţi ca nişte angkorieni de rasă nepreţioasă. 

-— Pata de sânge... Pata de sânge... 

Gemu Marius, parcă mirat că trece septembrie 1944 cu şenilele peste 
confiscarea radiourilor la toţi și semnarea Armistițiului româno-sovietic abia pe 
12, în condiţii înfierând, ca o strigare la cer, Carta Atlanticului a lui Roosevelt- 
Churchill (14 august 1941, când se-ntorcea el pe El-Zorab de la Berdicev), drept 
cea mai perfidă megaoperaţie de intoxicare a opiniei publice mondiale din 
Istorie. l-auzi, ia: „nicio modificare teritorială care să nu fie în acord cu voinţele 
lber exprimate ale popoarelor“ he-he, dreptul ce are fieștecare norod, cât de 
inferior rasial măsurat, de a alege forma de guvernământ sub care vrea să trăiască, 
hi-hi, ameliorarea condiției muncii, ho-ho, progreeesul economic, securitate 
generală, securitate cu generali şi alte asemenea clovnerii, pastişe fără umor după 
odessanii de geniu IIf şi Petrov, la care cică compătimeşte şi Uniunea Sovietică 
he-he-he, încă de la 24 septembrie 1941, Londra, adică exact acmu trii ani! 

Cu un fel de melanholie adâncindu-se în perne jilave și-n scârţâitul ca de 
cumpănă fântânieră ce îl scotea „ţiţeica“ leagăn, făurită de nea Măriuţă Bâzgârel 
al Viuţei, în parcul copilăriei de la Pribegi, ce frumoasă este viaţa, chitea-n sinea 
sa boierul sărăcit, care ca brebul se debarasase de averi şi se pitise în perspectiva 
arestării, desenând o roabă din Capua lui Kutuzov de pe Dâmboviţa, supusă, când 
de frica proiectării de hemoglobină pe tavan, își preda ea surâzând cameristei 
podoabă după podoabă, Uţo, înveliş transparent-translucid după înveliș... 

— "Tu cum reziști, Liz? o întrebase el. În așteptarea asta chinuitoare, dacă te 
demască vreun bucureştean de bine, şi te întorci spre Sibir cu cătuşe roşii în RSS 
Moldovenească drept evadată, drept trădătoare a patriei Cominternului? Amicul 
meu odessan peveţ Piotr Leşcenko tocmai mi s-a plâns că romanțele lui pot 
înduioșa pe generalii Armatei Roşii, nu însă şi pe-ai NKVD-ului!... În primăvara 
lui 1942, bărbat de 44 ani, s-a îndrăgostit în această Casablancă pontică de Vera 
Belousova (19 ani, ghitară, Conservator), divorțează şi se însoară cu ea, iar acum 
tremură fiindcă, fată de securist, dezertoare Odessa-București, dacă-i dusă din 
vigilenţa artistelor colege rivale, riscă în URSS pedeapsa cu Moartea!... Tremur 

şi eu. Nu că-s din Lvov, ci pentru că nici Ţie nu Ţi-ar fi bine, ca năpădineancă 
refugiată, dacă te toarnă vecinii din kommunalkă, să-ți ieie camera, cum mie 
tovarăşul de petreceri studențești lonel Enache, Atelierul Modigliani! 

— Nu confunda tu bucureştenii Regali de la 1944, care până şi zece ani mai 
târziu, în foametea Festivalului, fot vor mai risca să adăpostească un evadat din 
Romlag sau un rezistent retras rănit din munţi, cu gloata fesenistă de peste 45 de 
ani, aia care în 22 decembrie 1989, cu activiștii în frunte și cu securiştii pe de 
lături, va ieşi din foabrici şi uzine, să sprijine pe Ceauşescu PCR, împotriva 
privatizării prin metoda MEBO sau prin metoda SLOBO, dar auzindu-se că 
Elicopterul a decolat deja, va inițializa de să se mire şi să strige că nu mai e!!! 

— Lasă glumele triste! Eşti inconștientă. Tu chiar nu te temi deloc? Nu ţi-ai 
luat niciun fel de măsuri? N-ai ars pozele lui Colea? Fiindcă nu vor crede c-a 
pierit sub dărâmături, în acel Il Septembrie terorist pătimit, respectând 
proporţiile de inegalitate balcanică, de noi românii, la 22 octombrie 1941, în 
Odessa noastră, abia eliberată de sub jugul bolşevic cel inamic juruit al valorilor 
euroatlantice, de le apără azi, în toate periodicele şi pă toate canalele, alde Răzvan 
Hristev, Gogu Tăpoieşu și Muhală Muistu, toţi din stafful lu' Nicu Ceauşescu! 

— Nu mi-e nicio frică! dădu din umerii rotunjori Eliza Alexandrescu. Ce 
putând urma, frate Marius, dincolo de Stalin? Ce altceva decât un Lincoln? 

— Mmmmă rrogh, ipoteza optimistă... Omul nu are de ales decât 
optimismul, altfel logica faptelor te călăuzeşte invariabil la ştreang. 

— Ce, tu nu eşti optimist? Cum te simţi, ca boier, în perspectiva arestării? 

— Eu, Liz, ştiu una și bună: că Geniul nu este numai înnăscut, ci este şi 
predestinat. Cu alte cuvinte, prin oricâte suferinți, ale mele sau ale altora, voi 
naviga ataraxic ca pe Internet, firul vieţii, sau mai bine zis firul lucidităţii mele, 
nu-mi va fi retezat de ghilotina Parcelor celor curve, cu smocuri de păr încâlcit, 
fesenist, sub broboade înflorate istanbuliceşte, înainte de ca eu să gâfâi, nu fără 
oarecare solemnitate aulică, că, aolică, clipă, mai stai! Deoarece m-am exprimat, 
mi-am desăvârşit câteva opere-n cap, ca un Homo solus ce sunt, şi tot ce mă mai 
interesează pre pământ, dar numai relativ, așa ca chestie, se referă doar la ce va 
zice din posterior posterioritatea, — îndeosebi gauleiterul culturii dejiste din RPR 
şi marea sa haită de cenzori aș năzui de ca să ia o poziţie, o atitudine de emiţător 
de... judecată, dar de valoare!... Fir-aş al dracu faustic cu toată Opera mea! 

— Asta, râse iar bigota Eliza, nelăsându-l să plece într-o beznă patrulată deja 
la Bucureşti de capre cu trei iezi, un securist în uniforma Gărzilor Patriotice ale 
lui Bodnăraş capră, un sovietic, un britanic şi un american iezi, — asta-i la capătul 
celălalt al vieţii, unde n-a întors tramvaiul 33 decât pentru un Zeu ce se juca de- 
a Omul. Eu te întreb pe tine cum te simţi ACUM, în perspectiva arestării banale, 
a tranziţiei brutale de la patul meu de Regină, la un prici din Romlag! 

— Asta, râse cu poftă şi contele Marius, parcă grăsuţ, franţuzit şi interpretat 
de ucraineanul get rusificat Serghei Bondarciuk când o pupă pe Nataşa prin 
ochelarii de parbriz ai lui Bezuhov, e altceva! Sunt, pe legea mea, ca o mireasă în 
noaptea albă a nunţii, cu mire abia dus la ţigănci. Știu că voi fi arestat, ştiu ca şi 

mireasa ce-o să mi se-ntâmple, numai că nu ştiu concret cum o să fie! 

— Aha, concret!!! chicoti Eliza Alexandrescu. 

— Da-aaaa, o îmbrăţişă ascetul Marius Ghizdavu în Strada Sfinţilor, 
concret! Concret eu sunt ca o mireasă de dinainte de Iluminism şi ghilotină: nu 
pot anticipa dacă va sări sau nu sângele până-n tavan! 


Kutuzov! Kutuzov! clama pisatelul Grigore Căinaru, prin noroaiele din 
mahalalele Harkovului, de parcă ar fi fost Mihai Viteazul în regia lui Eisenstein 
şi l-ar fi căutat, în mlaștinile predispunătoare la călugărire, la Comana, ale 
Neajlovului, pe bătrânul cel ştirb ca o Guică sau Zenobie, Sinan Paşa... 

Aici relevându-se orbitor naivitatea, autismul, romantismul, orbirea 
pictorului dvoreanin Marius Ghizdavu, carele, deşi nepot supercopoiului dresat 
antibolşevic Alecu Şaraga şi bun prieten lui Mişu, soţul om de informaţii al 
Elviriţei, n-a mirosit niciun pic a spionaj ce misiuni excentrice, literar artistice, 
are de îndeplinit, în rubaşca sa tolstoiană, bălaiul şi perfectul rusofon basarabean 
logodnic Minodorei, pediatrei Dora Căinaru, foste Glagoveanu până de Zece Mai 
1943, când vor fi cununaţi la Ziduri de popa Sică. 

— Unchiul nostru Grigore Ivanovici Căinaru, surâse cu subînțeles 
giocondian că ştie mai multe decât declară, pisatelnița Larisa Rîbalovna din 
Kitaigorod, în conformitate cu ce-am descoperit eu şi Nikita, în ultimele arhive 
sovietice întredeschise despre el, cele românești rămânând inaccesibile sau fiind 
scoase milităreşte de sub controlul intelectualității şi pierzându-și ireversibil 
savoarea autenticităţii prin prelucrare brutală de către specialiști fără simţ estetic 
sau nesimţiţi, rezultă că a îndeplinit pe teritoriul fostei U. R. S. S., în patria 
noastră, mai multe misiuni, fie sub acoperirea de poslanic de taină cu mesaje de- 
ale opoziţiei antiantonesciene, fie ca spion sadea pătruns în spatele sovietic al 
frontului fără nicio pozvolenie din partea autorităţilor staliniste legal constituite, 
care duceau un război drept, de eliberare și bolşevizare a galiţienilor în Europa şi 
a angkorienilor în Asia, alături de Naţiunile Unite, adică USA&UK. 

— Unchiul nostru Grişa, înţelese ce i se cere Nichita, a dus un război drept, 
în paradigma imaginarului colectiv de atunci. Și a luptat în serviciul combatant 
de la 22 iunie 1941, când a trecut Prutul, până la 27 iulie 1941, când s-a fofilat de 
la trecerea Nistrului, presimţind că forțarea acestui fluviu de către un popor 
galițian-angkorian de rasă ieftină, va atrage declaraţii de război din partea 
Imperiului Britanic şi a sateliților săi. Resurecţie a interesului pentru mirosul 
pulberilor explozive din gebhaneă nemanifestând decât, de Bobotează, în 1944, 
Dora fiind gravidă, iar contele Ghizdavu anunţându-i cu durere şi pioase amintiri, 
că sovieticii au luat Berdicevul nostru şi un obuz a desfigurat de tot falnicul 
carpen sur, din coroana căruia a contemplat lanuri de secară cu un renascentist 

târziu, pictor, arhitect şi condotier, intrarea efectivă în luptă nevalidându-se însă 
decât după ce s-a născut în bune condițiuni, pe 4 martie, Vera, în şase el trăgând 
deja cu artileria de la Storojineţ, cercând a apăra eroic dulcea Bucovină, cea 
niciodată slavă, fără succes, Cernăuţii căzând în robia sovietică la 27 martie 1944, 
când s-a prezentat şi unchiul Grişa la Comisia Aliată de Control, înaintând o 
zaiavlenie prin care solicita sa fie admis pandur marxist şi îşi motiva întârzierea 
că nu s-a predat mai de mult, tocmai prin particularitatea că n-ar fi luptat deloc în 
războiul de jaf şi cotropire al fascistului Antonescu, ci s-a oprit înainte de Nistru. 

— În realitate, izbucni în eseninene hohote de râs nepotul hocheist Stiopa, 
închizând din ochişorii albaştri ca Larisa şi zguduindu-şi pântecul ca Nicky, 
unchiul Grișa lucrase bine de tot pe teritoriul din acel terorizat spate al frontului, 
pe care oamenii lui Beria credeau cu trufie că-l stăpânesc în totalitate totalitară. 
Pe lângă cunoscutele misiuni, detalie el către Agnieszka şi Isadora ce-l admirau 
cu ochi rotunzi de mirare, ce unchiul Grișa le-a executat sub comanda 
locotenentului de agitprop Marius Ghizdavu, anume în septembrie 1941 la Kiev 
şi în octombrie același an la Harkov, dânsul a mai acționat incognito individual 
în iule 1942 la Sverdlovsk, Nijni Taghil şi Tiumen, pentru Direcţia a XIII-a 
Literatură şi Arte, şi, în august acelaşi an, dar pe probleme economice în special, 
la Gori, Groznîi și Mahacikala! Ce ochind el fiind ce, dragele mele? 

— Nu ştiu ce căuta scriitorul Căinaru, răspunse cu seriozitate Agnieszka, 
dar ştiu că prada vizată de pictorul Ghizdavu la Kiev în 24-29 septembrie 1941 
trebuie că era aproape de valoarea unui Stalin! Aparent, el urma să scotocească, 
la mănăstirea Vidubițki şi la Pecerskaia Lavra, dacă nu și la catedrala Sfânta 
Sofia, după nu ştiu ce „dovezi” cum că protoromânii i-au creștinat pe slavi... Păi, 
era mai indicat părintele Damian, din naștere intrigant și un inchizitor fără 
pereche! Singura explicaţie plauzibilă — că l-a trimis Mişu, — a documentat-o 
Galina Cobiliţă, anume că la Bucureşti s-a sperat sus că mai bântuie prin zonă 
generalul Jukov și ar putea fi capturat de micul desant al ginerilor Moga! 

— Într-adevăr, îşi aminti farmacista Eliza Alexandrescu, statul major al 
invaziei sovietice în Basarabia și Bucovina, din 1940, a fost la noi la Kiev, dar 
marea şedinţă a căpeteniilor militare bolșevice s-a ţinut în 19 iunie deja la 
Proskurov (azi Chmelnyzkyj). Apoi, Jukov a coordonat joncţiunea districtelor 
militare Kiev şi Odessa în 23-26 iunie 1940, dirijând spre cetăţile lui Ştefan cel 
Mare Armatele Roşii 5, 9 şi 12. Fireşte, consilierul secret Alecu Ghizdavu mai 
avea pe listă şi alți generali complici: Ivanov, Paniuhov, lakovlev, Grenadali şi, 
subliniat, Averkin, şeful grupului pentru misiuni speciale. Dar poanta e că, puţin 
înainte de a porni cu yachtul Orlando spre Ialta, în februarie 1945, dar au fost 
împinși de curenţi spre valurile şi farul din Istanbul, frumoasa Elvira, doctorul 
Lecca şi cu Mişu i-au spus râzând lui Marius că mai bine că n-ai găsit la Kiev pe 
nimeni, fiindcă cine ştie cum dracu se mai răzbuna Stalin acum pe români pentru 
pierderea lui Jukov, care şi-aşa, călărind pe El Zorab, are acum piciorul în ghips! 

— Ce?! Ce căutaaa romancierul nostru? se stropşi la hocheistul cel înalt 
Malania, manifestând atât iritabilitatea Verei cât şi aplecarea dialectică spre a 

conversa în contradictoriu a lui taică-su, fizicianul filozof de la Dubna, celebrul 
disident Feoctist Ilici Silantiev, care anticipase prin calcul tensorial absolut încă 
din anul 1984 prăbușirea Uniunii Sovietice şi chiar mai mult decât atât, că 
şandramaua se va prăbuşi peste norod, nu pe căpăţânile nomenclaturii! 

— Ce, mă? Ho! îl mai zgâlţâi o dată apriga nepoată a Căinarului, Malania. 
Vrai să-ți spună fufele astea ce drăcovenie căuta bunicul şi tu treci sub tăcere 
tocmai misiunea cea mai tainică şi mai rodnică, cea din decembrie 1941? 

— Exact! se înfuriară, gata a se prăbușşi peste el într-un glas, Agnieszka și 
cu Isadora. Misiunea cea mare la Samara, Simbirsk (fost Ulianovsk şi viitor 
Kerenskinsk), Kuibîşev! Nu te face că treci peste ea, că nu-ţi ţine cu noi! 

— Dar nici prin gând nu mi-a trecut să fac omisiune de denunţ! se cruci el, 
juruindu-se cu crosa vărgată pe care scria CCCP. 

— Mă băiete! îl dezmierdă Malania. Nu-ţi paie lucru de şagă! 

Kutuzov! Kutuzov! şopteau în neştire buzele fosforescente ale 
romancierului 1681, în timp ce orbecăia prin mahalalele noroioase ale Harkivului, 
părăsit ca şi la Kyjiv de comandantul său, spătarul Marius Ghizdavu, pe motiv că 
aplică unul din principiile comisarului Alecu Şaraga, principiul cel mai viril 
teritorialicește: mai răsfirați, băieți! 

Cu alte cuvinte, el nici nu se gândea la biata Ţară, la ce se va întâmpla cu 
muncitorii, funcționarii, dascălii şi mujicii ei, când vor ajunge să cerșească de la 
stat, în calitate de pensionari, nişte ajutoare, numai ca să aibă cu ce trăi, constrânși 
să aleagă perpetuu PSD-zeamă-de-varză, chiar şi la sfârșitul Epocii Putin. 

EI era un intelectual de-ți venea să scoţi mobilul și să chemi minerii 
Donbasului şi chiar metalurgiştii de la Kryvyj Rih, aduși de la Magnitogorsk în 
scopul de a-i învăţa pe geologi şi ingineri care minereuri au mai puţin steril, el nu 
se preocupa decât de Cartea sa infinită, îşi neglija până şi familia, adică fetele. 

— Da, fără îndoială! nu se îndoi deloc Marius, care profitase de Dora atât 
înainte de 31 octombrie 1956, cât şi după buclucul cu viespea, până după 1980, 
de şi-a amânat Liz dezertarea, s-a scris, din pricina acestei legături, durabile ca 
tot ce este cimentat cu hemoglobină de război. Proiectul lui Grieg era de o 
limpezime nordică şi, la 7 mai 2145, când România, din nou Regală, va prăznui 
două cente de ani de când a capitulat Reichul, succesiv, faţă de francezi, în 7/ 8 
mai 1945 la Reims, într-o şcoală de cărămidă roşie ca gara Titu; faţă de Jukov- 
Viîşinski, în 8/9 mai la Berlin, în Pergamonmuseum; precum și, în 9/ 10 mai, față 
de pandurii polkovnikului Grigori Ivanovici Rasputin Căinaru, la palatul diktat 
Belvedere din Viena lui Nehammer, prilej jubiliar 1945-2145 cu care va fi 
vremelnic aerisită, prin implozie televizată, una din labele de urs alb, cum se vede 
din elicopterul prezidenţialității Casa Popoooorului, pentru ca să ni se extragă 
cutia de mască de gaze în formă de cilindru feliat, conţinând cele 1681 pagini 
căinare ale Războiului Sfânt. O! atuncea, care va mai şti p' acilea limba română, 
ce oricum va da colţul în 2222, declarată decedată din p. v. medical, potrivit legii, 
ăla, dacă va mai avea şi perversiunea Lecturii, va rămânea o ţâră frustrat, ca cum 
te-ai duce la latifundiarul Cezar Bogza cu nădejde de chiolhan de 1 octomvrie, 

care e ziua internaţională a bătrânilor cu drept de vot, şi te-ar primi cu un bufet la 
varice, frugal şi frust, cum ar fi pe pâine cazonă de manutanţă, cu gem, de căpşuni 
conform etichetei din supermarket, dar cu gust de prune uscate şi, vărsat la un 
closet cu oglindă de apă plată, prezentând unele emanaţii de vopsea roşie de ouă, 
încât ţi-ai putea bricola drapelaş să întâmpini cu el trupele sovietice de Ocupaţie 
definitivă, hăituitoare-n 1940 ale trupelor române Regale, care n-au tras nici 
înjurate, nici scuipate, nici mânjite din ţucal, măcar un foc de avertisment cum că 
poate ne întoarcem, băi, aşa fiindu-le Ordinul, de a răbda orice! 

— Eu nu cred că Grigore Căinaru, combătu Muhală Muistu de la Buda sau 
Pesta, era la 26 iunie 1950, un pacifist civic oengist, când prăznuind un deceniu 
de la răpirea Basarabiei şi Bucovinei întru deznaţionalizarea-bolşevizarea lor 
ireversibilă, își încheie cele 1681 pagini ale fluviu-romanului lui Kutuzov 
Kutuzov Kutuzov Kutuzov, îngropând cel puţin trei exemplare, dactilografiate că 
n-a avut destulă încredere să i le microfilmeze Marius cu familia Honig, în cele 
patru colţuri de grădină, la Glagoveni, la adevărații Glagoveni, din cartierul 
Uranus încă nedemolat de Jupiter Tonans. 

— Este adevărat, tresări atins la coarda sensibilă artistul Marius Ghizdavu, 
că în martie 1944, născându-i-se o ființă umană, prietenul meu s-a gândit că a 
avea copii îţi justifică orice colaboraţionism şi s-a făcut pandur la Cernăuţi, unde 
Ana Karenina Pauker pregătea un Guvern cu adevărat democratic după standarde 
anglo-americane, în loc să vină cu mine în misiune la Piramidă, să-i convingem; 
pe Roosevelt, că nu e destul să te refugiezi în moarte subită (cum își dorea și 
Mareșalul, în august 1944, un accident aviatic), şi, pe Churchill, că e abureală un 
discurs cu Cortina de Fier la Fulton, ci tot ce ne trebuie în iunie 1944, pentru 
stăvilirea convertirii nazismului în comunism nemuritor, e doar o Debarcare în 
Balcani, dacă vrei ca galițienii radical-agrari să nu te considere cam criminal de 
război complice la toate crimele stalinismului. Dar am primit eu însumi 
descurajări încă de la funcționărimea de mică ierarhie, cum că, băi Marius, 
opiniile intelectualilor raselor neglijabile nu se pun! Deci, Agnes, şi tu, Isadoro, 
vreau să subliniez că, neîntâlnindu-se cu Ioil Borgiah la Școala de Primăvară de 
la Alexandria, ca mine, la workshopul pentru Pace, Grig, al Dorei fluviu- 
romancier pandur marxist de-al Anei Pauker, nici nu avea de unde să se 
contamineze homonic de o silă de Homo sapiens totenkopf cu ecouri în arta 
literară, ceea ce înseamnă că reticenţa sa de a evoca teatrele de război, scenele în 
care omul măcelărește omul, ţine mai degrabă de însuși Subiectul, anume de anii 
tolstoici 1806-1812, cărora le închină cu stoicism bulgăresc cele patru volume 
Kutuzov, când Neamul Românesc a fost mai degrabă a războiului otomano-țarist 
victimă, decât să se comporte ca un factor activ imperialist pe propriul teatru 
dintre Dunăre şi Bug, ocupat de „hoardele panslavismului“ ca o prefigurare a 
invaziei de la 1940, reluată cu şi mai multă vigoare în august 1944, în aplauzele 
„scrofiţei roz occidentale“, care vedea în nazismul marxist o modalitate de 
alfabetizare şi de a da drept de vot şi fesenistelor împarfumate, adecvată triburilor 
inferioare mental biologic de la sud-est de Europa Centrală habsburgică Ideală, 

ca şi o concentrare a capitalului pentru bazele industrializării în scopuri militare, 
importându-se până şi crioanele cu care să semnezi Apelul de la Stockholm, 
tradus din limba lui Tolstoi şi a lui Gladkov de Delegaţia Permanentă a 
Congresului Mondial al... Partizanilor Luptei pentru Pace, în martie 1950, în 
condiţiile în care trupele Cominternului se pregăteau intens pentru a năvăli, la 26 
iunie 1950, în Coreea de Sud, nimic nefiind mai primejdios pentru pârțogăria 
ideologică marxist-leninistă decât să pui tu, același popor de aceeaşi rasă, să 
probeze jumate bolşevismul și jumate capitalismul. 

— Kutuzov, se înroşi de indignare ca un curcan robul lui Marius, şahistul 
Feodor Kuzmici Merţalov, a fost primul care şi-a dat seama că bătălia de la 
Austerlitz a fost o înfrângere şi că bătălia de la Borodino a fost o victorie! 

— Sau o înfrângere care echivalează cu o victorie, sau remiză! comentă 
fotbalisticindu-se şi jucându-se cu revolverul Oscărel SS Hubig, constatând cu 
groază că armăsarul rusului îi ameninţă nu numai ambele turnuri, ci şi pe regină. 

— Lasă-lasă, că ştim noi cine a fost Kutuzov! bombăni cu obidă locotenent 
Ghizdavu, care tocmai pierduse un final de nebun contra pioni, la același rus. 

— Ştim foaaarte pe pielea noastră moldo-valahă, hă-hă-hă-hă! numai nu 
explodă de indignare generalul de propagandă Horea Bratu, scotocind din ochi 
după dosarul lui Mihail Illarionovici Goleşnicev-Kutuzov. Ştim noi ciiine a fost 
Kutuzov!... Kutuzov al mieu!!! maimuţări el viril pe Ecaterina a II-a, ce cu Maria 
Tereza ar fi adus, secolului XVIII, un exces de vulgaritate, la câtă avea deja printr- 
un iluminism neisprăvit. Vulgaritate, băi, adică acel subnazism când potent, când 
impotent, un populism al mediocrităţilor tupeiste, cenzori voluntari ce vor împizdi 
tot secolul XXI, tinzând a-l clona castrat chic, după tot nonculturalul, al XX-lea! 

— Şi de ce, mă rog dumitale, nesimţitule, dădu din coate Dorothea 
Schlauberger d'Esgrignon, consideri feminismul, emanciparea femeii sovietice de 
sub exploatarea masculului dominant, ca manifestându-se analog unei glande 
secretând „vulgaritate“, într-un eon al masilor, totalitar? Gândești ca un bou! 

— Pentru că mareșalul Kutuzov, îşi albi fruntea înaltă de delfin analistul 
imun la insulte, ca prestator rus de servicii master class unor intelectuale, e 
principalul vinovat pentru Răpirea Basarabiei, vaco, după cum cancelarul austriac 
Wensel Anton von Kaunitz a manevrat pentru Anexarea Bucovinei, scroafo, la 
poalele Mariei Tereza, în 7 mai 1775. Ah, această lună Mai a marilor iubiri! 
Blestemată lună Mai, Kutuzov în 28 Mai 1812 săvârşind acel păcat de moarte, 
comunisto, bolşevico, Răpirea Basarabiei, păcat impardonabil, de la care li se trag 
fatal rușilor toate nenorocirile pe două-trei veacuri, inclusiv secesiunea Siberiei 
ca protectorat pekinez! Noroc că, cu mare tonaj ne-a fost ea, belirea primăverii, 
compensată de Regalul 10 Mai şi principalele lui semnificaţii, cum ar fi Sosirea 
lui Vodă Carol, Independenţa, Proclamarea Regatului, Căsătoria Regelui Carol al 
II-lea cu mama Regelui Mihai şi mai ales semnarea Capitulării Necondiţionate de 
către Reich, la Palatul Belvedere-Diktat din Viena, în, prevăz nostradamic, 10 
Mai 1945, dinaintea polkovnikului pisatel Grigore Căinaru, Grişa! cum îi vor zice 
paţanii sovietici, uimiţi că el nu-și bate deloc soldaţii, ca alţi ofiţeri români, îi lasă 

odihniţi, le dă de mâncare şi nu le pretinde ținută de paradă pe front! 

— Eu n-am îndoială, îşi puse paloşul greu din fontă ardelenească pe masă 
radicalul Oreste Bogza, că nazismul nu este un fenomen german, ci austriac, şi că 
Hitler se trage, poate şi genealogic, din cancelarul Kaunitz, după cum stalinismul 
nu este un fenomen caucazian, ci pur rusesc, acel Stalin, a cărui putere umilea pe 
Rooseveltul cel chinuit de alegeri, ce altceva făcând în Marele Război pentru 
Apărarea Nomenclaturii, decât să tooot recitească Război și Pace şi să se tot 
inspire de la Kutuzov, cum e cu arderea orașelor şi satelor, nimicindu-le-n calea 
inamicului, și cu războiul de partizani, indiferent ce represalii aduce ostaticilor! 

— În toamna lui 1807, observă cu ochii castanii injectaţi de ură logofătul de 
obiceiuri Antioh Ghizdavu (1750-1821), la Paris, pe lângă Napoleon, cine-mi 
uneltea, cine isca daravela cu Anexarea Principatelor la Imperiul Țarist? Cine, 
mă, altul decât... un conte Tolstoi! Inclusiv cu milogeala din urmă, pragul cel mai 
josnic până sub care putea negocia ca nobil rus, cum că... „măcar“ Basarabia! 

— Ceea ce nu înseamnă, ne atenţionă Stiopa cu glorioasa-i crosă, că bunelul 
scriitor Grişa Căinaru nu se fudulea peste tot cu arborele său genealogic, ce ducea 
la celălalt conte Tolstoi, de fapt singurul notabil în conştiinţa mondială, fluviu- 
romancierul lui Kutuzov, Kutuzov, Kutuzov, Kutuzov! 

— Cum aşa? 

— lac-așa şi iar aşa! Ba încă de ani de zile, noi Căinarii ne tot zbatem să fim 
recunoscuţi de Clubul ADN-Urmașilor contelui Tolstoi şi să fim invitați la 
chiolhanul anual de la Iasnaia Poliana, al risipiților prin lume! 

— Însăşi înrudirea Căinărilor cu Tolstoi, desluşi teologul Atanasie Damian 
biletul radiograma Noveanului, în tăcerea cortului de nuntă şi a casetofonului, 
este strâns legată, cu un fir roşu, de frecventele pustiiri ale Moldovei şi Valahiei, 
de către lăcustele ţariste, sub pretextul eliberării pravoslavnice, de sub jugul 
otoman — interzis faptic de Voievozii noştri războinici dincoace de Dunăre! — a 
creştinilor. Viitorul conte biograf al lui Kutuzov, mincinosul exeget, carele nu 
zice nimic în Tetralogie de Basarabia mea, ca măr al discordiei ce a rostogolit 
Războiul lui Napoleon până la Moscova, nu avea decât 26 de anişori în 1854, 
când vine la noi, locuind pe Uliţa Işlicarilor din Lipscani, ca subofițer țarist 
reacționar, să se încaiere cu turcii la Bucureşti, la Giurgiu şi mai ales în 
binecuvântata Olteniţă iliesciană, în asediul Silistrei, marele eseist lon Ghica 
punând urechea la pământ la Ghergani și auzind tunurile de la Dunăre bătând 
cetatea de pe ţărmul bulgar cominternist, vacarm care nu l-a intimidat deloc pe- 
un oarecare dorobanţ călăraș de roşiori, artilerist ca Bonaparte, dar rus şi pisatel 
veleitar, să nu se ia-n Blitzliubov de-o fiică de negustori, loana/ Oana/ Onţica, dar 
cu onestitate, câștigându-i la stos, de la un coleg velicorus, împroprietărit pe de- 
a moaca în Basarabia, o sfoară de moşie pusă cam între Căinării Vechi, de pe apa 
Cuboltei, şi Soroca boierului Constantin Stere, al cărei vechil, un Oleg Căinaru, 
cam neputincios, ia nu numai fata, ci recunoaște și pruncul Chiril ca fiind al lui! 

— Dar nu la Căinării Vechi, protestă Larisa, ci în drum spre, dezonorată şi 
fugită de acasă, poposind la Năpădeni, după ce a bet apă de la cinci fântâni, biata 

Onţica a născut un fecioraş, căruia-i dete nu întâmplător numele Lev, ce abia Oleg 
Căinaru, primind sfoara de moşie şi lăuza, i-a preschimbat numele în Chiril, din 
sămânţa căruia o mireasă din chiar Căinării Vechi, Teodosia (Feodosia) născu în 
20 mai 1880 pe Nae Antreprenoru, ce avu la 4 martie 1907 pe Mitrea, cu Duniaşa, 
iară pe Grișa al nostru în 18 iulie 1920, cu Ana Karenina Pauker Lugojana, mai 
toți ceilalți copii, când cu una, când cu alta, pierind de mici, răpuşi de diferite 
molime, datorită asistenţei medicale precare în epocă, ce silea fimeia română a fi 
mereu gravidă, ca o cloşcă, în loc să facă activism, politic ori civic. 

— Această frumoasă tradiţie eres privind descendența din Tolstoi, nu din 
Dostoievski, Grişa a exploatat-o în toate autobiografiile solicitate de securiști şi 
de serviciile lor, de Cadre şi de personal, după eliberarea Republicii Populare 
Române de sub jugul fascist, la 23 august 1944, ora 22. Căutând cu inteligență 
creatoare și chiar creativ inovativă, critică şi autocritică, să deturneze atenţia de 
la barbaria că tac-su a construit, cu zilieri săraci, şi a dat în folosinţă pagode 
somptuoase la marii corupți, exploatând și forța de muncă a ţăranilor navetiști 
sindicalizați doar de formă. Ca şi că părinții mei au fost posesori de fabrică de 
salam cu soia, de unde în timpul criminalului război antisovietic şi anti-ONU, a 
alimentat, cu conserve de fasole cu şuncă sau cu cârnat, pe agresor, pe când 
anglo-americanii livrau conservele lor cu multe euri şi hormoni la cel agresat! 

— Şi să nu uităm, lascivă Dora, şi de fratele tău, Gary, idealist de linia întâi, 
care s-a distins dobândind mai multe cruci de fier, nerămânându-i însă niciuna 
pentru a se făli, la umbra ei, în descompunerea cea eternă, fără a impresiona 
neplăcut pe ceilalți morţi, de sub cruci albe de mesteacăn, căzuți degeaba, ba chiar 
în sens contrar interesului ceasornicului naţional de azi, vădit antiunionist! 

— Basarabean hârșit, Marius, alde Grig nu a lăsat vreodată, dragul de el, să 
se afle despre Opera sa „1681“ (elaborată în 1944-1951) şi despre strategiile sale 
de supravieţuire, în spaţiul de ocară galiţiano-angkorian, decât doar cât a vrut el 
să se ştie, fie şi falsificat mitic! Dar eu nu cred că iluzia lui de a fi fost clonat după 
Tolstoi era de natură a-l proteja de securitatea literar-artistică. Dimpotrivă, ar fi 
putut irita SS-ul sovietic, care trata literar-artistic pe români de țigani găinari, 
inferiori rasial sciților agatârşi! Partea prostuţă fund că nici măcar nu era original, 
deoarece cu mult înainte de a mă culca eu la Ziduri cu el, am auzit de la vizitiul 
tău, domnul sudor autogen Tepurlui Marin Codin, că şi dumnealui a avut o 
bunicuţă focoasă, care în timpul Războiului Crimeii a spionat în rândurile păgâne 
ale başibuzucilor, pentru GRU, într-un spirit total antieuropean, care înţeleseseră 
speriații ăia în Occident că dacă Ţarismul închide Bosforul, atunci va avea raţiuni 
estetice tari, de simetrie, pentru a încornora cu aur din Kolîma și Gibraltarul... 

— Cunosc, cunosc, dădu din grimase boierul, toate confuzele efuziuni 
țuicare ale lui Codin! Staruha Țepurlui fiindu-i când bunică focoasă, când 
străbunică arzoaică! Însă dar după ancheta ce a întreprins-o, cu mijloace istorice 
științifice de restabilire a adevărului, tatăl meu, rusul ofiţer care s-a slujit de babă 
nu putea fi insațiabilul 'Tolstoi, şi nici Rasputin, deoarece nu era chior, de ochiul 
drept, ci mai probabil să fi fost atunci colonelul Kutuzov, sau dacă ţinea acel ochi 

numai închis de plăcere, poate mareșalul mult mai popular la noi, Suvorov, căruia 
după ce la Varşovia a avut cazaci implicaţi în mari masacre, ne-o bătut cu turci 
cu tot în Vrancea, încât i-am aridicat o statuie ecvestră la 1913, mutată însă la 
Ismail, fiindcă acolo au fost masacrați şi civilii învinsului mahomedan! 

— O statuie, o statuie, îngână visător petrolistul Octavian Ghizdavu, o 
statuie ecvestră ar merita, în actualitatea sculpturală imediată, și Grigore Căinaru 
al nostru, cel mai rezistent romancier român — 1681 de ani să fie citit! —, scânteind 
pe fundalul moscovit al Domei Iskrăi, chiar pe soclul cel roşu al lui Lenin, care 
viteaz, să nu fi fost bărbaţi doi opozanți, eroii Mac Arthur și McCarthy, ne asaltau 
de mult bolşevicii cazacii Hollywoodul, care la americani e ca Palatul de Iarnă cu 
femei, şi-l sculptau cu sclavul zek alb-negru numai pe Soţul Krupskăi, în picioare, 
din întreg Mount Rushmore, predestinatul kurgan rusesc din amonte de South 
Dakota, în ale cărei ape cu solzişori se oglindește cu mâhnire Cvartetul: 
Washington (care stăpânea 300 de sclavi), Jefferson, Lincoln, Theodor Roosevelt, 
ultimul fiind Nobelul 1909 pentru pace, că a mediat pacea ruso-japoneză, a cărui 
nepoată, frumoasa Eleanor, de s-a canonit Franklin al ei s-o cucerească mai mult 
decât Volodea pe Nadejda, îi explica lui C. A. Rosetti că, în America, marea 
generație pașoptistă a Independenţei și a Drepturilor Omului a găsit sclavia deja 
solid înrădăcinată, de supraomul alb englez, pe un pământ unde se aplicase 
Soluţia Finală aborigenilor, de la care a luat modelul Winnetou, fireşte răsturnat 
dialectic, şi Hitler, cum că ce sclavie să implementeze în Galiţia noastră, de se 
pronunța Marius, ca avocat, robului său Merţalov, că după Ghizler vine Lincoln! 

— Domnilor, ridică pumnul proletar în sus ca și cum ar fi ameninţat să-şi 
debaloneze burduful Codin, vă contrazic! Neam de neamul meu nu a fost bătut 
de vreun Suvorov. Străbunicii mei s-au mutat voluntari panduri, lângă Suvorov. 
În șchimb, scoase el rubaşca kakie, ca şi cum s-ar fi despăduchiat, uitaţi-vă bine 
la grila asta de lovituri de nagaică, la stroi, constructive! 

— Oooo! gemură cu experiență feministele prezente. Parcă ţi-ar fi pus 
canibalii mușchiuleții la grătar! 

— Nu de la Suvorov al polonezilor... De la KUTUZOV le am!!! 

— Nu şuguieşti? pipăi ca Toma Necredinciosul micuța Emily unde, feciori 
fiind, n-aveau coraj nici frăţiorii ei, Gobind şi Niel (Nilă), nici verişorii lor mai 
măricei, Joseph şi cu Marlon. 

— Domnişoară, gemu din vipla puţinilor dinți neviplă ţeranul ştirb și vesel 
că mai trăieşte, rău ne-au călcat tovarăşii de la Răsărit la 1711, la 1736-1739, la 
1768-1774 (când ne-au slăbit de răpiră-n 1775 austriecii Bucovina cu tot cu 
mormântul Sfântului Ștefan, protestul lui Horea, Ghica, Cloșca şi Crişan fiind 
înecat în sânge!), la 1787-1791 (când au vroit iluminata Ekaterina să ni-l deie pă 
contele Potemkin Rus Rex Daciae, de-l îngroparăm la Sfânta Golie a leșilor), dar 
parcă nicicând nu ne-a potopit muscalul cotropitor, ca urgia lui Dumnezeu, decât 
în acea crudă ocupaţie 1806-1812, culminată cu Răpirea, de către b-bestia de 
Kutuzovov, a Basarabiei, întru bolşevizarea-deznaționalizarea ei ireversibilă! 

— Voi românii, dădu din codițe micuța intelectuală californiană, aţi fost 

vasăzică mereu părtinitori cu Franţa, aţi ţinut cu Napoleon, nu cu Kutuzov! 

— Noi nu comitem favoritisme, ca să nu ne creăm precedente! interveni cu 
ciocanul calm, muncitoresc, Marin, ridicând însă vocea sus, ca maestrul Cucuzel. 

— Napoleon, se încruntă feroce pistruiata Agnieszka, de toţi dorita nepoată 
a Halszkăi Chrzastowska cea atâta râvnită în 1937 de însuși Marius, tânăr şi 
superatractiv, Napoleon, ah, canalia!!! Bestia corsicană! Fiara... Dobândise un 
moştenitor polonez şi uită-te şi tu, ce-i scria el ţarului Alexandru! 

— Băi Ţarule, citea sardonic ambasadorul Caulaincourt, află că Împăratul 
Francezilor, dacă 1-0 dai pe soru-ta, Anna Pavlovna Lugojana Pauker Karenina, 
nu numai că n-are niciun chef să binevoiască a dispune să se reiniţializeze 
relansarea Reînvierii Poloniei, idee atât de străină concepţiei sale, dar este chiar 
înclinat să colaboreze cu tine, la orice măsuri de Minister Orwell al Adevărului 
s-ar putea recurge, pentru ca amintirea ei să se şteargă din inimile locuitorilor. 

— Maiestate! Maiestatea Sa Împăratul Napoleon aprobă ca denumirile de 
Polonia şi polonez să dispară nu numai din orice tranzacţiuni, dar şi din Istorie! 

— Poate şi din Literatură!... Adică, se subînţelege că şi! La fel, românii. 

— Ceea ce confirmă, ne privi cu ochi verzi strălucitori Agnes de Krecy, că 
bestselleritul Napoleon nu era mai puţin... infractor de război decât Hi, Roosevelt, 
Churchill sau Stalin, fiind capabil nu numai să ucidă militari proprii şi străini, ci 
şi să împingă genocidul până în Memorie, învingătorul potrivind la nesfârşit 
convenabil Istoria şi Literatura şi Vinul, pe banii contribuabilului! 

— Napoleon Napoleon Napoleon Napoleon şi Kutuzov Kutuzov Kutuzov 
Kutuzov, se bâlbâi de cât de frumoasă era pediatra goală mamelucul Abdul, sunt 
cei doi poli între care pendulează romancierul, cu obstinaţie virilă şi plăcere 
crescândă, în practica sa demitizantă, neexistând totuşi suficiente probe, și nici 
vreun subtil indiciu, că s-ar lega corosiv aluziv şi de ruda sa nedovedită decât prin 
legendara coana Onţica de la Olteniţa, contele călător Lev Nikolaevici! 

— Napoleon, observă îmbujorată Emily, pur şi simplu n-a ştiut ce încotro 
să aleagă în Rusia dodoloață. Noi, la şcoală la Santa Diana, ne-a dăruit ispravnicul 
districtului un computer, după rezultatele pozitive obţinute la olimpiada pă 
California, şi am simulat noi pe el că era mai rentabil, decât spre Kaluga, s-o ia 
pe drumul teutonului bârsan Toma Nour, spre Riga şi Dorpat, pentru a cuceri 
Petersburgul lui Dimitrie Cantemir sau Milescu şi a-l rade de pe faţa pământului, 
curmând pe vecie cu fumurile nord-vest-europene ale Asiei! 

— Și noi avem computer la noi la şcoală, la Elberon, protestă nepoțica Lizzy 
de la plajă din Florida, care chiar semăna cu basarabeanca Liz de altădată, dar pe 
simularea noastră am obţinut şi alte sugestii pentru îndepărtarea muscalilor de la 
a-şi mai vârt nasul lor roşu în trebile Europei: bine i-ar fi fost lui Napoleon dacă 
rupea de tot Ocraina de la Rossia şi o anexa firesc, cum a mai fost odată, sub 
marele Duca Vodă, la Moldova Mitropolitului Veniamin (Benjamin) Costachi, 
îngăduind concomitent suedezilor să-şi recupereze Finlanda lor, a cărei existenţă 
independentă e, dealtfel, tot atât de iraţională ca a Ungariei Mici în coasta 
României Mari, după sinuciderea Kakaniei lui Nehammer din lipsă de însuşiri! 

— Pentru că finlandezii, tună în microfon cineastul Răzvan Hristevescu, se 
trag din dacii liberi ai lui Zamolxe, maghiarizați forțat, după ce-au migrat spre 
nord nesuportând jugul fascist latin roman, după cum ucrainenii se trag din frații 
noştri geți, slavizaţi „cu dosarul și cu parul“, iar bieloruşii noştri au fost slavizați 
tot din nişte daci — cei dinspre Minsk din buri, cei dinspre Smolensk, din carpi! 

— Silence please! Eu am găvărit cu arhitectul Alfred Rosenberg chiar la 
Harkov Riga, pi tank, îi împăciui Marius Ghizdavu pe colegi, şi am convenit să 
trimitem experți împerecheaţi, români și germani, ca să descâlcim toate aceste 
enigme etnogenetice, pentru ca Reconstrucţia regiunilor din Răsărit să se bucure 
de o bază sănătoasă, din cel mai bun şi mai stabil granit româno-german. 

— Tovarăşi gestapovişti cekiști, fii de muncitori şi de ţărani săraci din 
securitatea popooorului! ni se adresă tovarăşul analist-sintetist sculer-matriţer de 
sudură autogenă Zahar Maslovici Kartotekov, descălecat ca consilier militant 
ulterior pentru ideologia integrării euroatlantice, consultant privind agentura ca 
sculă a urii de clasă şi afirmat ca educator pe sticlă al tineretului postdekabrist 
oengist. EU mi-s prepadavitel Darie Fişiereanu, de orijîne ţaristă, dar care, 
împământenindu-mă, ca Regele Ferdinand, am învins și eu... un rus, pe rusul din 
mine, şi doresc a-mi cere scuze pentru unele neplăceri ce ai mei vi le-au cauzat în 
Istorie şi în Literatură, nu numai contribuind la destrămarea Ţării şi, de aceea, la 
imposibilitatea de a mai progresa cu de-ale Culturii după 26 iunie 1940, ci şi 
tratându-vă cu bestialitate la jug și la dezmăţ, îndeosebi la ocupaţia din 1806- 
1812, mai spre finalul ei, cu marele desfrânat Kutuzov, la Bucureștii deveniți o 
nouă Capua, unde admit că se purta mai rău decât voi românii în Transnistria! 

— Despre Transnistria, tresări şi ridică dintr-o sprânceană Marius Ghizdavu 
către Clara Honig, bine ar fi să nu se pronunţe literatura sau securitatea înaintea 
Istoriei!... Supoziţia mea rămânând că, în Războiul Existenţialist, nemţii au 
masacrat nemţeşte pe colaterali, iar românii româneşte: în sensul că mai aproape 
de practicile Canalului decât de ale Buchenwaldului. Altfel spus, administrația 
românească s-a purtat cu evreii şi cu romii cam cum se comportă ea cu proprii 
supuși, chiar la pace, darmite la război, lăsându-i să piară puşi la munci aberante, 
rău alimentaţi, neprotejați împotriva frigului şi găzduiţi în condiţii de higienă 
incalificabile, suficiente ele însele să pună pe butuci o seminţie sau o categorie 
socială ori intelectuală. Eu n-am fost acolo, dar românește, după infernul 
Reeducării şi bestialitatea Mineriadei, nici nu mai muncesc, mă tot gândesc... 

— După Mineriadă, observă Isadora, nu se mai poate scrie poezie la voi. 

— Este o comparaţie indecentă! dădu din cap mustrător la ea bărbosul 
publicist Răzvan Hristevescu, care a descoperit la Debrețin xeroxul celebrei 
cronici Gesta Romanorum, precum şi o colecție de imnuri şi marșuri militare din 
Ungrovlahia. Încă de la 1775-1812, duduie, nu se mai putea scrie Poezie la noi! 

— Ba nu! bătu din picioruş Isadora de-i sări condurul cât colo. Nazismul nu 
e un fenomen rusesc şi cu atât mai puţin unul german. Este însă cu prisosință unul 
austriac. Să nu uităm că cancelarul, că Kaunitz a smuls Porții, în blestematul 7 
mai 1775, Bucovina, pe când Ecaterina lui Potemkin nu ne ia Transnistria decât 

pe 29 decembrie 1791 şi, atenţie! asta abia după ce se amestecă și austriecii în 
războiul ei cu turcii, pornit din acea toană a ţarismului că, asemenea unui crocodil 
ce se târâie spre apă, a tot năzuit spre Bosfor... 

— De-aia, bufni cu gelozie căinară Malania (Malaşa), voiai tu să-i dăruieşti 
lui Stiopa, de ziua lui, un crocodil de cristal, să-i stea pe televizor ca un pește! 

— În imaginariul inconştientului colectiv, kolhoznic, fă, crocodilul e un 
smart-simbol cum că, ce-ai apucat, să nu mai dai înapoi! Or, pe mine m-a cucerit 
doar Sergiu Chiose Enache, urmaş de SS-ist socialist securist stalinist-marxist, ca 
pe o urmaşă de rezistent prin cultură până la 1992, fugit la Basel să nu-l abată de 
la Creaţie consternările zilnice de pe drumul Tranziţiei, că cutare reformă o fi 
bună, dar trebuie să vrea şi soacră-mea, și amanta, și nașul, și cumătrul! 

— Or, Stiopa, Malaşo, către care ai afinități elective incestuoase, uitând că 
vă trageţi din aceeaşi sămânță slobozită de Tolstoi în Olteniţa noastră, din 
curiozitate cu o fată de negustor Oltean, deci diplomat, deocamdată trebuie să mă 
descucerească cu crosa şi să-mi declare mai întâi independenţa, după cum şi 
experta în împreunări, Ecaterina cea Mare în... toate, înainte de a ne lua de tot 
Crimeia noastră, descălecată de ciobanii mioritici şi de tătarii noştri din Bugeacul 
nostru, i-a proclamat, mai întâi, ce?... Independenţa, fireşte! 

— AICI, se înroşi Stiopa, care de când patina artistic hochei profesionist la 
Salzburg, trecea des prin Basel, nu e vorba de Isadora noastră, Malanie-Malanie, 
ci de calităţile literar artistice şi de analist, ca şi de aplicarea corectă a cuceririlor 
revoluţionare ale formalismului rus nimicit de marxism, în Dosarul Căinaru! 

— Din câte ştiu eu de la verişoara mea, Elvira, iubită de Raul Lecca, fiindcă 
a riscat să piară chiar cu tăticul lui, contactând pe Roosevelt Churchill în Ialta 
noastră, soţul ei, Mişu, avea feedback că de gros folos fură expedițiile ce, unele 
cu mine, ca mare rusofon al alianţei româno-germano-finlandeze, le-a sfredelit în 
adâncul de crocodil de cristal fără nimic în pântece al URSS! 

Astfel, în septembrie 1941, la arhivele mănăstirești kievene, a descoperit 
Mişu scrisorile prin care Napoleon I instigă pe rotofeiul ţar Alexandru să se 
aprovizioneze „la discreţie“ din Moldova şi Valahia, cu bunătățile rărite de 
blocada antiengleză, dar şi promisiunile urmașului republican Clemenceau către 
Denikin, Vranghel, Kolceak sau ludenici şi alţi eroi antisovietici, că dacă-i bat 
albii pe roşii, care nu mai vrea Lenin să achite Occidentului datoria externă 
țaristă, la noua Pace li se va lăți Rusia pe săturate, dincolo de Dunăre, Marița și 
Bosfor, până la Sfântul Munte Athos și Troia noastră tracă! 

Menționez însă, pentru Istorie şi pentru Literatură, în măsura în care 
interesează şi povestea popoarelor galițiene în curs de Exprimare, deci şi 
literatura arta lor, arde-o-ar focul, c-aduce doar chin şi viespe-n gât, la ăla care se 
remarcă, şi mi-e martoră baroneasa Dorothea Schlauberger von Sonnenheim, că, 
îmbrăcat în haine vărgate zek, vicleanul cancelar V6jd franțuz Clemenceau l-a 
contactat pe Tata, în convalescența-i alsaciană prizonierat de ne părăsise pe noi 
doi orfani, pe mine și pe 'Theo la Năpădeni şi la leşi, asigurându-l că promisiunile 
către Albii anti-Roşii vor fi uitate imediat după recuperarea datoriilor de înarmare 

ale Țarului, care dacă Lenin ar fi expropriat-o pe Krupskaia de bijuurile Reginei 
Maria şi ar fi achitat arieratele, atunci nici n-ar mai fi fost sprijin extern pentru 
Războiul Civil, alde Troțki n-ar mai fi înfiinţat Armata Roșie a Cominternului și 
Căgăbăului, şi atunci nici pictorul Hi n-ar mai fi risipit fondurile destinate culturii 
germane, pe Înarmări, tolerându-se a presupune, cu temei fix în materialitatea 
condiţiilor cauzatoare deterministic, că nici Războiul Existenţialist, nici fumul 
crematoriilor și nimicirea elitelor, bolşevizarea galițienilor-angkorienilor... 

— Într-un cuvânt, a gal-angiștilor! prescurtă cu smerenie Sergiu Enache la 
bunicul Isadorei sale, predestinate cotrocenar a naște pe Preş. Mântuitor. 

— Domnilor, se Grigore Căinaru-n mormântul militar de la Ghencea, pe o 
ploaie de ne-au bătut norvegienii contrar previziunilor cancelarului de anticipase 
un doi-zero, ignorând starea ca de șlam-perioadă a terenului stelist, cum şi Hi că 
după vară vine toamna-iarna, dooolor! se el, aaaa... acest l'ent de roșiori al Reginei 
Maria, amantul soţiei mele doar la Odessa idilică, mi-a purtat, din motive de 
Spirită religioasă creştină, dar şi alahă, ba ţinând de orice fior antibolşevic, numai 
doar propensiune tropistică ghinion cam către doar numai belele! 

— Aşa trebuie să nu fi fost! gândi nu gândi faimoasa pediatră de răniţi, 
completând uleiul la candelă, unde-l linseseră câinii orașului, rezidenţi în cimitir 
printre eroi. Cât a mers în misiune, la Kiev şi la Harkov, cu Marius care se ţinea 
numai după fuste şi chiloţi, dacă ei mai existau într-o Uniune Sovietică ce Kiki 
din Montparnasse știa că-și băga tot pibul în tunuri şi blindate şi-n piuitoarele 
katiuşe, eu simt că Grişa n-a capturat niciun fel de documente importante pentru 
Marea sa Operă de 1681 pagini, concepută ca un apendic la Război și Pace, 
diagnosticat ca suferind spiritul Contelui Lev de un fel de gangrenă peritonită, în 
sensul unei imprecise demascări a mussolinismului corsican și al unei deşănțate 
exaltări a geniul militar al lui Kutuzov de a nu întreprinde nimic, ca şi, tot rus 
țarist, al leneșului Ciceagov, de nu l-a putut el aresta pe Napoleon la Berezina. 

Ci Marius, în vântul pulberos de toamnă, ce-i amintea deşirant peisajul tipic 
rusesc cu mărăcini, agave şi cămile din Stepa Calmucă, nu prea îndrăznea a se 
duce la mormântul fluviu-romancierului ce mai mult ca sigur l-ar fi pizmuit şi 
poate l-ar fi pizduit cazon de mumă, pentru toate cele joase de care se bucură, în 
ceaușismul postdejist, neriscând, ca un nou desfrânat Kutuzov, nimic. 

— Cum să nu riște, fă? protestă o altă moartă şi anume, una interesată să 
închidă un caz atât de încâlcit. De la 31 august 1944 până la 15 august 1952, când 
slavă domnului marxiştii români l-au pedepsit administrativ, Marius Ghizdavu, 
muncă silnică 60 de luni, pornind de la enunţul generator că 

subiectul se află în Est, de unde vine şevaletului şi lumina-de-la-răsărit, îşi 
tot calcula nebunește, în aşteptarea dubei, cum să infecteze Troika anchetatorilor, 
pentru un Verdict K cu trimitere în Uniunea Sovietică, la nişte rusoaice kubaneze 
mişto din Krasnodar, în aşa-zisul Gulag. Deși, cum confirmă unchiul Jan 

(tovarășul Enache), care l-a anchetat şi, băgându-i funcționari ofiţeri GRU în 
Atelierul Modigliani, şi l-a şi însuşit personal apoi gata mobilat cu frigider Zil 
pentru familie, urmând a se plăti despăgubiri CEDO de către boul de contribuabil, 
mai în glumă, dar şi în serios, pictorul declara, cu jenă evocând Soldăţelul anglo- 
american, fugit de pe frontul galițian de frica Ostaşului bolşevic apărător al 
stalinismului, că el, ca Geniu fie şi sintetic, este şi predestinat, aşa că-i va ţine 
şmenul să-l ducă rușii gratis în Gulagul veritabil, care infern pensionarul special 
uncle Jan postează azi statusuri că... nici n-a existat, fiind o creație mediatică fake 
news a CIA, a BBC-ului, adică a Intellibeliservisului, şi a Mossadului, ca şi a 
aripii trădătoare a Căgăbăului, care a şi furnizat, e la mintea cocoșului machist 
empiriocriticist monorhid, uluitoarea cantitate de informații secrete interzise de 
care, as Homo solus, a dispus suspecttul Soljeniţîn, din care Gulag era convins că 
va scăpa repede Marius, fiind capabil oricând să colaboreze să proiecteze pentru 
tataia Iosif Vissarionovici în straie albe dacice, pe Stadionul Ostankino, nişte 
spectacole televizate, cu Marile Realizări şi cum a învins El Supremul fiara aia 
nazistă, în chiar bârlogul ei, cel pustiit spiritual de bombardamentele Roosevelt- 
Churchill, în contra cărora Himmler n-avea alți ostatici prețioşi decât evreii, 
Despino, care erau liantul estic spiritual dintre români şi polonezi, anume ar fi 
ales poze din care Tu, fă, ca scrofiță occidentală roz, să realizezi ce supraprocent 
din realizări s-a realizat, ca dovadă a superiorității a ce-a realizat Marx față de 
realizănile lui Dumnezeu, mărind fotografic, cât o întreagă tribună de stadion, 
Realizărili, panou cu panou, iar ciocănarii şi kolhoznicele să stea cu tăblițe în 
mâini, numerotate, şi să le şchimbe la porunca vechilului lor direct, un 
propagandist nord-coreean, neîncăpând îndoială că tovarășul Stalin, văzându-se 
cu Realizări şi, apoi, ca Cârmaci cinstit titular zâmbind tutelar totalitar la toți, că 
le-a realizat, ar fi fost tot atât de încântat de robul valah precât de şmecherul 
inventator al sistemului de creştere gulagică, pe baze de brigăzi şi răspundere 
colectivă, a productivităţii muncii silnice, de drept politic şi de drept comun, 
inventatorul Plusvalorii Maxime, al cărui nume nu ţi-l voi dicta, Isadoro, ca să fiu 
eu sigur că vei citi-n Vasili Semionovici Grossman, nu-n Za pravde delo, ci-n aia 
cu cerul predestinat sateliților militari, așa că, Liz, mie nu-mi vor putrezi oasele 
în Romlag pe-acilea, şi cu atât mai puţin probabil în Gulag, unde 
colaboraționismul meu marxist-leninist-stalinist gigantic, mai inconştient lătrător 
decât al lui Grig, îşi va repercuta titanic marxist prometeic, în prometheism, 
elucubraţiile asupra unor seminții străine, de care mi se va rupe-n paişpe, 
adversare concurente la a mea, încât foarte repede voi fi vărsat din Insulelele 
Arhipelagului pe gigiganticul Kontinent, cel mie infinit mai familiar, dintr-o 
familie cu apucături antibolșevice, ba chiar antislave, decât colegilor mei pictori, 
Otto Runge şi Dolfi H., care-l credeau pe sanguinarul Stalin slab, neajutorat, 
rămas fără nişte generali ca Tuhacevski, fără cărturari ca Troțki şi vechea gardă 
şi, Doamne! fără acea popime ţaristă, entuziastă de fiecare dată în 
deznaționalizarea enoriașilor din guberniile noi. Ba zicea domnul d' Esgrignon, 
la Antibes, s-așteptăm s-atace întâi Stalin, să ocupe el, prostul, până la Rhein 

Germania, şi vor urma instantaneu consecințe funeste pentru marea masă slavă, 
cum ar fi... sancțiunile ce Societatea Naţiunilor Titulescu ar fi votat în contra 
Cominternului, întrebându-se Marius și Otto în igluul de la Gumrak, până s-au 
congelat niște raţii ca de pui de combinat pentru canibali, că da' de ce Hitler? De 
ce tocmai Hi și nu Thomas Mann, sau vreun umanist și mai şi, alde Hesse de 
pildă, ceea ce am constatat, ca elveţian din Basel, şi pe front, că voluntarul pentru 
misiuni mai mortale se alegea singur, vreun exaltat nu prea întreg la minte, cum 
ajunsese şi Dolfică, peisagistul urban al Vienei cum Utrillo în Montmartre, după 
ce s-a tâmpit din cauza Războiului Expresionist, fire sensibilă nesugând suficient 
la mă-sa de frica lu' tac-su, care într-adevăr e mai monstruos fotografic decât fiul, 
cel carismatic de-ar fi câștigat alegerile-n SUA, scrie Tabarcea, şi ca democrat, şi 
ca republican, hollywoodian tipic, iar pe cele britanice, şi ca conservator, şi ca 
laburist, dându-se drept eurogay neomarxist oxbridgean! Ei, un răsfățat sensibil 
TOCOCO, ce găsise de netrăit în kkt, pişat, duhoare de hoit şi de praf de pușcă, 
stressantă şi ahigienică, periculooasă, viaţa de tranșee, pentru un euroatlantic 
născut în aerul condiţionat al zgârie-norilor sau în aerul lichid al zgârie-stelelor, 
de unde sus ne şi consideră, pe noi galițienii-angkorienii neexprimaţi, un fel de 
rasă bombardabilă, incapabilă din motive eugenice, nu post-totalitare, să-şi 
constrângă păduchii din capul Țării, puricii de pe burtica ei, căpuşele din pliurile 
calde, nu să și gândească când fură, ci doar să plagieze pe omologii euroatlantici 
dăruind 0.1% din pradă la Edu-Cultură, suferind, el, caporalul austriac, şi un 
orbitor atac cu gaze, din care va fi scăpărat cremenea Kemării, a vocației Messi 
mesianice, nu jugrav, nu arhitect conductor, ci Fiihrer, băi, să atace primul, 
prevenind anexarea Reichului la Imperiul Țarist marxist, totul metamorfozându- 
se într-un dezastru de geniu negru, iremediabil, care pune sub semnul întrebării 
ce ŞI cum-ul speciei noastre. 

— Dar cât valora Hi ăsta pe bursă, mă Jane, că tu le ştii pe toate? 

— Însumat, cam cât puţin sub Muss plus Franco, deci nu cine ştie ce... 

— Şi alde Saddam cât, domnule Bratu? găsi şi Augustus un zăcământ de 
whataboutism, el nehalind nimic spiritual din România Regală, căci trudea zi şi 
noapte ca inginer petrolist şi ca soţ fraier, deşi era tânăr... Saddam, în măsura în 
care, ca dictator, a oprit Vavilonul de la bolşevizare, de la spălarea memoriei... 

— Eu, domnilor, ca general de propagandă, fie şi în criminalul război 
antisovietic, cu atât mai criminal cu cât s-a dovedit ulterior că elitele noastre, 
adică aleşii, nu sunt capabili nici azi să ne bage-n uie decât atârnându-ne pe locuri 
de lanternă roşie. (Ay! ce dragă la familiile bolşevice coloare!) Ce să mai zic şi 
de Saddam? Mai bine nici nu veneam la acest prestigios colocviu, sponsorizat din 
bani murdari, jegoşi, pătaţi de sânge, de spermă, de salivă, de gel şi de vomitură 
de drog şi de bale de aurolac. Bătrânului să-i dai pace, să stea la căldurică! Decât 
că m-amuză să examinez câte un antisemit fără evrei, c-am ajuns... niște fără evrei 
chiar la spirit şi inventivitate, pe această planetă aglomerată, ce nu mai are 
romantism nici în textierul bi, un posibil Coriolan Drăgănescu, ca şi ăl bătrân de 
la 1900, în sensul că evreimea, cu precizie germană silită la emigrație, spre 

plutocrația americană, apoi la dislocarea chiar din nefericita Galiţie Ghizdaviană, 
de la Viborgul lui Borgiah la Burgas, pustiindu-se spiritual aste vaste deșerturi 
azi, atât prin hemoragia creierelor, cât şi prin absenţa acelui challenge atât de 
stimulator, încât să-ți creezi şi-n imaginar, române, cine să-ți dea replica, încât 
nimeni nu se mai sinchisește de Revelaţie, de o dez-velire a rădăcinilor fioroase, 
originare, cum un fag buchenwaldez, la ce putând duce fascismul vienez al răpirii 
Bucovinei noastre? La ce altceva, Octaviane, decât ca la Buchenwald, răsturnat 
de furtună tocmai la Berdicev, Marius tată, un fag uriaș, al popoarelor ucrainean 
și bielorus, ramuri care se trag din același trunchiu trac, fraţii noștri ucraineni 
nefiind, cum am mai zis, decât celebrii geți liberi, cărora Biserica Rusă le-a tot 
aplicat o silnică slavizare, un tratament de sablare şi spălare a creierelor cu cel 
mai bun detergent eisensteinian, transferat apoi şi norodului lui Oles Hristici, 
viteazul şi mereu gata a se bate primul cu invadatorul occidental imperialist, 
norod bielorus, carele repet şi o tot voi repeți că purcede tot din dacii noştri, cei 
dinspre Minsk din carpi, cei dinspre Smolensk, din buri, putându-se inițializa, 
cum eu am şi convenit cu Reichscomisarul poporului Alfred Rosenberg, la 
Harkiv, o vastă cooperare macroregională și transfrontalieră geto-dacă, 
instituțională şi de întrajutorare tovărăşească, în caz că se va accepta, prin consens 
euroatlantic, Hegemonia Românească, la sud de calea ferată Minsk-Smolensk, ca 
un canon de ideal rezilient cel mai rezonabil de relatinizare continentală în sensul 
bun al cuvântului, acel sens al fundării Romei clasice, de către dacismul timpuriu 
care domesticise, ca poetul franciscan Orfeu, şi bourul, şi leul, și lupoaica 
iubitoare de bărbat om, fiind regretabil că, nici în microscopica, subcuantica 
ziulică de azi, elefantul nu-și pune IQ-ul la contribuțiune şi nu realizează ce e de 
nerealizat în subsidiaritate cu celeritate: cum să faci bici din căcat, care, dialectic 
nu-i exclus principial din materiale compozite, cum perora deunăzi o specialistă- 
n polimeri, însă pe altă televiziune, doar că ești silit la rectificarea bugetară să mai 
tai niţel de la care are, ca să dai la care n-are, adică la specialiști! 

— Fiindcă dacă ai doi-trei specialişti, nişte cadre nu ca să-ţi facă neapărat 
din materie bici, Sergiule, nepoate tată, dar să-şi dea măcar seama cât de cât, fie 
și foarte aproximativ, cum îl obţin ăia polimerul, de la care au subtilizat spionii 
noştri șpilul, care e cei mai mari experți de pe lume la a corupe fiinţe umane, 
atunci ai cu ce, bă, ai cu ce bici să le arzi căcatu-n cur la toți care mai murmură 
în contra parrtidului! Şi te poți baza iarăşi pe mai mult decât o Unitate de Monolit, 
fiindcă dacă mai trăia Ceauşescu, de care fac azi mişto toți epigonii, sau egiptenii, 
păi cu geniul lui diplomatic de-i învârtea pe toţi după degetul mijlociu în sus, de 
dansau Kălușul cum voia el, de la Salonul Oval imena I. V. Stalina până la Salonul 
nr. 6 Roosevelt-Churchill — și Braşoveanca, şi Pinguinul, și Valsul Miresei, având 
el în vedere să te mai încălzeşti iarna, pă bune de cea mai laaargă recunoaștere 
internațională, deci mai mult ca sigur intra RSR prima-n NATO uie Schengen, 
creându-se, în context virgin, premisele materiale şi spirituale, ca şi o mentalitate 
de învingător, ca să ne reafirmăm tradiționala noastră miste civilizatoare în aceste 
macroregiuni, înțeleapta politică de prezervatizare a Limbii Române, urmând a 

realiza deci, printre alte realizări, şi un măreț salt calitativ, trimițându-se emisari 
lămuritori şi realizându-se, în Sud-Estul macrogalițian, realizarea realizărilor 
actualei generaţii, anume întoarcerea la, europeana prin excelenţă, grafie latină, 
a fraților noştri bieloruși, ucraineni, mai ales bulgari, că tu ești din generația Leka 
noșci deța, Sergiule, apoi sârbo-muntenegreni şi, desigur, grecotei, care nu s-au 
dumirit că civilizaţia lor nu a putut avea niciodată o universalitate de magazin 
mixt compatibilă cu aceea romană, bazată pe Pace, pe sentimentul tranzacţional 
al Fiinţei, numai un asemenea colosal inexpugnabil zid al Latinităţii putând gira 
Intelighenţiei europene acea paşe ieternă, Pax vobiscum pe care dincolo de 
Cortina de Fier, se pare totuşi că n-a avut-o, fiindcă mai penetra, dar nu şi pentru 
Şalamov, aerul siberian condiționat în galeriile Koltmei, trezind fiori Gumrak de 
„au stat cu spiritualitatea la congelator“, boicotând istoria, poate şi cu o intuiție a 
zădărniciei demersului, dacă noi europenii, familia noastră, Sergiule, nu gândim 
toți odată cât mai sinergic, Pepi, adică monolitic, ca şi unitate în diversitate... 

— Numai un nou Marx ne lipseşte, Moni! se sili a-şi înghiţi vărsătura că 
văzuse om politic iliescian trădător ex-mareșalul de propagandă Horea Bratu, 
reeducat vag de Adriana. Numai un nou tânăr Marx ar putea proiecta, pentru 
preşedintele Bush al XII-lea, o ideologie suficient de cultă şi, dialectic, de incultă, 
încât să seducă nu numai managerii, ci şi workerii şi aliaţii lor, mulgătoarele 
kolhoznice, într-o epocă storytelling a funcţionarilor şi servitorilor, permiţându- 
se dezlănţuirea unui al treilea război mondial, cu Saddam, că şi-așa s-a antrenat 
irakianul în groaznica 1980-1988 măcinare de vieţi tinere cu Ayatollahul 
Khomeini, cel ce murind, s-a dus Ceauşescu în Iran în decembrie 1989, să-l 
împace cu Irakul, că altfel vin, peste toţi, americanii, direct de la Malta! 

— Pentru un ideolog cârpaci tablagiu sau pentru un prost, sarcina fiind cu 
totul inabordabilă, dragă Horea, pentru că e greu anglo-americaniceşte să te iei de 
unul care, deşi a dat cu gaze într-o minoritate, cum „îngerul“ polonez Tuhacevski 
la fel în mujicii de altă religie şi limbă ai Tambovului, şi-a construit cultul 
mesopotamian al personalității după al lui Stalin, pentru Memorialul cărui 
generalissim, soldaţii californieni scăpaţi cu viață din calea Ostașului Roşu la 
1945, pe Elba, au pus soldă lângă soldă şi au achiziţionat un kurgan la Mount 
Venus-Vernon, pe malul apusean al Potomakului, între parcul cu acelaşi nume şi 
parcul „The Mall“, unde mai găseşti la tarabele, de dincolo de lanţul hussit de 
food truck-uri, până şi bujii și faruri vechi de Dacia 1100, comandându-se la 
CB AGO Sonnenheim un obelisc din marmură red&black, ca extrasă din ruinurile 
Reichskanţlay, Jdanov protestând însă în contra formalismului, cam de sus, cum 
zbiera ca un bizon şi Vîşinski la ONU, la colegii occidentali, încât de teama 
aţâțării involuntare la un nou Război Sfânt de-al românilor, s-a amânat obeliscul, 
ajungându-se la un consens cum că să se ajungă la un consens, între o reproducție 
a uriaşei statui a Pobedei, de la Stalingrad, şi propunerile care se băteau cap în 
cap ale fraților Ghizdavu, care unul, Octavian, de-avea şi club de baseball, zicea 
că se potriveşte doar la Disneyland, lângă Capela Sixtină şi Taj Mahal, iar Marius, 
răstindu-se ca Coposu la Iliescu cu glas de Mahalie Jackson, dar răgușit ca un 

mahalagiu cu pepeni, susținea că, dimpotrivă, după Arhipelagul Gulag ar fi o 
adevărată sfidare să clonezi o Pobedă stalinistă, chit că ăsta e adevărul Eliberării, 
pusă pe Kurganul artificial de la Mount Vernon, înverzind cu gazon Potomakul, 
asezonându-l cu lebede, rațe şi pești chinezești color ca somonul întors la origini, 
fiind adică preferabile arcele de granit leningrădene, curajos antijdanoviste, în stil 
postcubist Șostakovici, de pe Drumul Supravieţuirii, pe care s-au trimis norodului 
camioane cu raţii, mda, din mila Partidului, de-a evacuat foabricile, dar copiii nu, 
deloc, i-a lăsat de hrană fragedă asediaților înfometați... 

— E ridicol! E ridicol! E ridicol! alerga de colo colo colo, ca o mioriţă capie, 
frumos buclat, Edgar Glagoveanu, cu o decorație îndopată unde-l ciuruise mai 
bine lunetista Natașa Rostova. Dar nu-i nevoie de niciun Marx, fraţilor, ca să furi 
bugetul primăriei! E chinuitor de evident, Elviriţo, că n-ai cum îmblânzi pe 
intelectualii francezi, ruşi, chinezi, şi pe destui pacifişti anglo-americani, care se 
folosesc, în sprijinirea lui Saddam, de obiecția că pe Israel cine-l controlează dacă 
deţine arme chimice. E chiar orbitor de clar cum să-i încolonezi, sub stindardul 
tău, pe toți optimiștii inconştienţi că, în spatele dosurilor noastre de orbi frumoși, 
avem nu numai Hiroshima, Dachau, Dresden sau Dalstroi, până la mica barbarie 
a micului Kutuzov în Dacia, cum apare el în Războiul Sfânt al lui Grişa. Noi 
homosapii, ținem deja în desagii karmici ai mileniului Trei, spectaculosul Unşpe 
Septembrie, nou 2001 fiind doar că mega-spectacolul pleacă de la o inițiativă 
aproape particulară, dar să te ţii tu superproducţie, ţiitoareo, când se va exercita 
om-om devastatoarea putere a Statului, la tehnologiile AI! Pe lângă cenzorii 
voluntari activişti de la 2041, să mai ai și obiecte casnice turnătoare la securitate, 
inclusiv jucăriile plăcerii! De unde şi trufia mea de personaj, Nemuritor ca toate 
personajele, de la Achile cel tare de cap la Hamlet cel şovăielnic, fiindcă am 
valuare prin etern mintea-mi juvenilă, pe când civilizațiile îmbătrânesc şi se 
sluțesc, şi prin sufletul meu răscolit nu de nimicurile ce întreprind democraţiile 
contra tiraniilor, ci de 1X2 că, după WW Expresionist şi WW Existenţialist poate 
veni şi un WW Postmodernist, tra-la-la! De la orice Dement declanșator. 

— Nnău! se stropşi la el indignată, roşind până şi cu ramele ochelarilor, nu 
numai cu mucoasele-i fragede, americanca Emily, de origine vag română. No! 
No! No!... Pentru ca un Război Mondial Postmodern să nu se producă, sau cel 
puţin să ocolească megalopolisurile şi ce s-a reconstituit după bombardamentele 
Războiului Existenţialist, iar noi al doilea sex să nu mai preparăm o colivă cât 
Everestul, pentru 2 324 849 537 decedați, trebuie Să Iubim Pacea, ca Lenin, 
fiindcă nu se va mai supravieţui decent, pe această planetă uzată, decât dacă 
popoarele se vor uni şi vor controla cât de cât Secretele bărbaţilor! 

— Niciodată! orăcăi în vis unchiul Jan, scrâşnind de pârâi încă un geam de- 
al Atelierului Amedeo Modigliani din Strada Liliputană din zona meridională a 
cartierului de stăpâni români şi neromâni Băneasa-Stalin. 

— Ba da! Ba da! Ba da! bătu din piciorușu-i perfect Cioropel a lui Vip. 

Ca un ceas elveţian cu acele depărtate simetric în jurul orei 8 şi 20, visa 
Kangurul, făcând cu ochiul obraznic spre Guiţ şi Pitecantrop, uitând că Pizzacola 


329 


nu acuza ocluzia logicii intestinale a ex-doctorului veterinar Lecca: 

— Preşedintele Bush al III-lea, adică Roosevelt al IV-lea, constatând că, 
nerecuperând nici măcar toată Molotovia până-n Linia Stalin, Europa continuă a 
nu mai fi o civilizație a Onoarei, Gustului și Erudiţiei, o civilizicultură în genere, 
pe când tânărul American sucombă eroic, păvăzuind valorile noastre în Coreea 
şi-n Vietnam, ca Gary, Marius şi cu Otto la Stalingradul nostru, scrofița roz 
occidentală scărpinându-se pacifist la codiță, acest preşedinte ales de electorat, 
preluă Isadora tonul predicatorului Atanasie Damian, dar nu şi limbagiul arhaic 
ce tot ea folosise şi întrebuinţase în bestsellerul Învățăturile torționarului Ionică 
Enache către fiul său nepoponar Sergiu Chiose. Adevărul necenzurat despre 
Weltanjugul  materialist-dialectic şi istoric al păduchilor, ploșnițelor şi 
oligochetelor din capul, inima şi colonul Țării, dacă tot moare în Coreea şi-n 
Vietnam soldatul american, în timp ce Occidentul Apropiat se râde şi se scarpină 
dedesubt, fără pic de eritem de ruşine şi fierbinte recunoştinţă că la Războiul 
Existenţialist, eliberând Franţa de nazişti şi rezistenți, eroul american a salvat 
Luvrul de la grea epurare și Catedrala Strasbourgului de la un viitor de Muzeu al 
Ateismului, cum îşi bătură joc ruşii de Kutuzov al lor, de se râde fluviu- 
romancierul Grigore Căinaru în 1681 pagini, cum că l-au îngropat într-un Panteon 
degradat din Kazanskii Sobor, ăla cu colonade ca ale lui Bernini şi havuz pe axă, 
în... Muzeul de Istorie a Religiilor „Mircea Eliade“, al Academiei de Ştiinţe 
materialist-dialectice și istorice marxist-leniniste a Uniunii Republicilor 
Sovietice Socialiste (CCCP, cum încă scrie pe crosa lui Stiopa, importată din CSI, 
de la Sculeni-Târg), așa cum observa şi radicalul furios Oreste Bogza, în 
culegerea sa de atitudini atitudinare Cosmetizarea la mutră a RO pe drumul 
fofilării din mooye-n uie, CEVA trebuie să se schimbe, CEVA nu mai ţine, CEVA 
trebuie să se reinițializeze ca să se reinventeze, iar preşedintele Bush al VI-lea e 
de a sa datorie de posesor influenţator-manipulator al celor mai de speriat boxe 
MassMed dupe glob, cum la urma urmei conchide și analista Clara Honig în 
postfaţa la Shoah, Holocaust și Bolșecaust, Ed. Play, Santa Madonna, 2002, nici 
măcar nu mai trebuie discutat cu europenii moluscă, legume, acarieni, cei 
incapabili să-şi recupereze partea lor de continent, care ține de la Kaliningrad 
până la Vladivostok, ci pur şi simplu trebuie declarat dinaintea unei Mari Adunări 
Populare, la Washington nu, dar la New York da, cât cuprinde, chiar pe locul 
unde au fost Gemenii până-n 11 Septembrie 2001, că, dom'le, la noooi pi planetă 
nu mai € loc decât pentru DEMOCRAȚIE, iar la dictatori eu vă mut muma-n qur 
la toţi, văă oooomorrr pe toţi, băi, că am cu ce, AM CU CE, băi! Cu adevărat 
noile hăhă-tehnologii ajungând la rafinamentul total de a putea poziţiona localiza 
identifica unde și-n ce poziţie ce face fieştecare pământean iubit sau nu, adică 
dictator, de să-i trimiţi racheta otrăvită până-n cel mai al dracu buncăr, în fond tot 
de bestiile de ingineri proiectat, şi construit cu oamenii muncii, cum va fi fost şi 
cortulețul mătăsos jegos, în care Timuş Hmelnițki, ginerele voievodului Bazil 
Lupu, vitejeşte apărând el cetatea creştină a Cernăuţilor sau Liovul, de turcii 
migranți chemaţi de austrieci, nu de ruși, fu lovit de o bombardă ce-i smulse, ca 


330 


un Tyrannosaurus Rex, păroasele buci dorsale, cum nişte cocoaşe de cămilă 
calmucă, așa răsplătindu-i Dumniezău că, voind a imita pe Rasputin, o jignise 
până şi pe soacră-sa, din explozie însoţitoarea de trupă de sub el scăpând 
miraculos paranormal nevătămată, semn divin că strategia voievodului cultural 
Vasile Wolf, ce văzând leşii Europei incendiați cum securiștii Moscova la 1812, 
dar de nişte tătari şi de hoardele căzăceşti ale lui Hmil tatăl, au cujetat că, pentru 
stabelitate în Balcani, e momentul tragic noi românii să ne afirmăm deja, la 1650, 
opţiunea pentru Imperialism, cum va teoretiza și doctrinarul geopolitic Voicu 
Ghizdavu în toamna lui 1938, să trecem Nistrul, Majestate, să cucerim Rusia! Ci 
potenţialul valah fiind mititel, musai să ne slujim, mai întâi, de nelimitatele 
rezerve de sânge tătar, cazac şi cecen de la Răsărit, fie pe bază de tratate, cum au 
încercat la Moscova Cantemir sau Gheorghe Ștefan, fie pe fundamentul mai 
erogen şi mai sigur al rudeniei, cum vizionarul Vasile Lupu, în tradiția lui Ştefan 
Vodă, cel mai Mare şi mai Sfânt decât al maghiarilor, a implementat, dându-și 
câte o fiică, respectiv la puternica pe atunci crăiie a Litvaniei, la deja decăzuta 
adunătură a leșilor şi la fraţii noştri geţi rusificaţi ucrainenii, trei, Doamne, şi toți 
trei, cu înţeleapta intenție, Kangure, zise Guiţ, de a crea un fel de cordon sanitar, 
Au-mă-doare, între noi şi cele paişpe armate ale muscalilor, ce năzuiau, ca 
Krokodilul cel prea plin de umor, să pună crucea rusă pe moscheile din Cetatea 
Albă şi din Balcicul nostru, sub pretext că vor Istanbulul, care însă nu era voie de 
la Englitera, şi poate nici de la președintele Bush al IX-lea, preluă inițiativa orgiei 
Pizzacola, cu o cruciuliță ieftină scânteind lunecată pe Silicon Valley, ceea ce n- 
o împiedica să accepte să-şi dea şi viaţa, şi cocaina, pentru idealul secolului XXI, 
că NU MAI E LOC PENTRU TIRANIE pe "Terra nostra şi că toate serviciile 
secrete trebuie să proclame puterea popooorului, de mâineee alde Saddam, alde 
Fidel, alde nemuritorul Kim 1-2-3, saluuut! Trebuie toţi să demisioneze! Imediat! 
Altfel, umanitatea va uza de toate mijloacele ei de acțiune în forță, în scopul 
instalării peste toţi a Democraţiei... Cât mai e timp şi specia asta de personalități 
autoritare n-a pus laba definitiv pe vreo Supraputere Nucleară! Căci ne-am 
cocoţat cu tehnologiile la terra-energii prea distructive ca să mai glumim şi s- 
ajungă giucăria vreunui dictator dement senil, determinat (!) din silă de impotență 
şi zoaie să se sinucidă, dezlănțuind totodată conflagraţiul planetar apucaliptic. 

— Este bine, rânji Jenică Noveanu ca un filozof din butoi către teologul 
crezut milioner Atanasie, acționar majoritar la șepte cimitire suburbane, că 
tineretul de azi, din ziulica de azi, așa incult şi needucat, barbar, cum poate el ieşi 
la semiîntuneric, din învățământul oligopedagogic practicat de suplinitorii de 
Profesori, de nişte nechezoli, de nişte înlocuitori de intelectuali, mai are 
rudimente atavice de Idealismu dezinteresatu, dacă-l meditezi din perspectiva 
Occidentului cripto-rasist, că de ce să nu sufere coreenii din nord pentru testarea 
unei ideologii atât de „generoase“ ca marxismul, mai inferiori rasial decât cei din 
sud, şi mai urâţi fără chirurgie estetică, dar capabili de cele mai nobile sacrificii, 
cum testa şi Stalin, de pildă foametea omorâtoare de copilaşi de rasă reacționară, 
dar cu continuarea neabătută a programelor de înarmare balistică şi nuclearo- 

electrică! La care se referea de fapt şi metafora protocronistă, mumificată-n 
sintagma „Lampa lui Ilici“, problema cărturarilor fiind că care-ar fi rezultatele în 
Luminarea Gloatei, dacă un regim totalitar ar investi mai tot pibul în Cercetare, 
Educaţie şi Cultură? Şi ar obliga pe contribuabil a ceti 200 de cărți bune pe an, 
ascultând Bach în livingul cu postere Impresioniste! Oare n-ar ţişni atunci din 
gloată, să protesteze la asemenea tortură degradantă, un Homo sapiens totenkopf 
determinat a ţine suuus stindardul contra hârtiilor şi decibelilor, spre mai binele 
nu doar al oamenilor de prea mult bine, ci şi-n enteresul şălui mai Sponsor 
Generos la toată umanitatea, care epuizându-se rezervele pe prostii, ce face, bă? 

— Ori o beleşte, ori o suge! răcni popa Damian turbat de furie. Fiindcă acolo 
unde nu e cap, nu e nici sinergie, iar unde nu e consultanță, nu e nici mântuire, 
taică, şi fără pace întru Domnul, nu se realizează nici progres, ci doară prin 
negocieri şi fără explozie socială îl putem intui. Cum nici războiul dintre neamuri 
nu-i exclus, oricât de tehnic ar fi el, fundcă-i infezabilă frăţia cu tirania, îndată ce 
renunțţi la Capitularea Necondiţionată și îi asiguri pe ştabii marxişti că Occidentul 
nu va considera niciodată voiosul comunism ca o crimă odioasă precum nazismul, 
ci doar ca pe o simplă rătăcire cum e desfrânarea văduvei, stalinismul lui Saddam 
ăsta fiind trecător, domnilor, cum trecătoare e şi Pizzacola, cum vine ea de la 
Kangurul şi se duce pe la Guiţ, sau ca tinerețile noastre, Jenele, ratate-n tranșee 
şi canale, suprema împlinire a celor nelumiţi fiind să cadă, nu-i aşa? Pentru 
Patrie, pentru Apărarea stalinismului, pentru realizarea unor mari realizări, pentru 
protejarea averilor nomenclaturii, și ale vârfului ei de lance, sekuritatea... Numai 
că eu te sfătuiesc să cam ţii seama la cifru şi de reţelele cenzorilor voluntari, care 
rişti să se declare oripilaţi de apropierea ce tocmai ai sheruit că Dachau cifre, 
Dalstroi cifre, într-o epokă de o necontenită confuzie, cu nisip în ochi adus de 
Mistral dupe Maelstrom Arena din Alexandria, când ciocnirile dintre proto- 
civilizaţii, ca la biliard, nu ştim încotro ne vor rostogoli planeta şi norocul... 

— Eu, păli ca ceara de origine nemeliferă filozoful din Ferentari, nu m-am 
legat decât de Discovery, singurul canal mai consistent pe care-l mai am pe cablu 
după ce, în loc de arte tv, mi-au băgat ăştia întâi bine intenţionatul TVR Cultural, 
iar pe urmă, protestând lumea că e numai un pretext ca să scadă spiritualitatea de 
pe Unu şi de pe Doi, au pus pe grătar ceva de muzică, cică populară ca voci şi ca 
costume cam ucrainene sau bieloruse şi decor, părerea mea fiind că, prezentându- 
ne nouă euroatlanticii, în proporţii doar de unu la sută periculozitatea nazismului 
față de bolşevism, rămânem cu impresia că a ucide, fie şi spiritual, sute de 
milioane de galiţieni şi angkorieni nu e chiar un păcat de Breaking News! 

— E complicat, oftă a eşec Dora, ca în primele ei luni de văduvie, când nu 
prea avea orgasm, de care se vorbeşte mereu la noi la TV, nici măcar cu un Marius 
încă fără expertiză. Grişa de-aia şi-o fi-ngropat textul 1681 sub Casa Poporului, 
fiindcă primind la Palatul Belvedere din Viena Diktatului, în 10 Mai 1945, 
Capitularea Necondiţionată a Reichului și față de pandurii săi români, şi aflând 
că ieri şi alaltăieri au mai fost două Capitulări, a realizat că va veni o vreme, 
Minodoră, când nici cei mai răi istorici nu vor mai şti exact cum şi ce a fost! 

— Interesant rămânând, pentru istoria literară, care azi poate exista şi fără 
literatură, nici cărți, doar așa, din niște raţiuni de imagine externă, că la sfârșitul 
conflictului european, soldat cu zdrobirea nazismului, în ultimă analiză de către 
românism Şi, ca un corolar, triumful bolșevismului, Grig avea în cap şi-n caiete o 
bună parte din creația-i nemuritoare, nu ca el, deja peste 681 pagini din 1681, 
până şi titlul fiind o opţiune definitivă, Războiul Sfânt, nu pentru că s-ar fi 
împărtăşit de la ideea islamistă, ca Saddam, sau de la idealul antonescian al 
prăvălirii robiei exercitate de dușmanul nostru milenar asiatic asupra pârjolitei 
Moldove, grădină care în idealitatea ei, extinsă măcar de la Vistula până la Bug, 
ar fi dus mai departe şi mai sus, de la homosap la homonoic, Cugetarea Europeană 
cea înlemnită brusc, ca soldatul când partizanul muiere îşi ridică poalele, să-l 
momească a tropăi peste câmpul de mine, sau ca când se frânge, ca pânea de 
împărtășanie, telenuvela, pentru calupul publicitar. Nu, nu era Grig al meu un 
fanatic, cum n-a fost Marius, tot al meu, un fustangiu, chiar dacă o zăpăcea pe 
proasta aia de farmacistă că, dacă-l arestează ăștia, în viitorii şapte ani (1944- 
1951), atunci el la anchete va dezvălui niște abominabile crime de război, comise 
de toți actorii Cruciadei pe teritoriul Uniunii Sovietice, derutând pe anchetatori, 
încât să ajungă în Gulag nu-n Romlag, după care îi va scrie lui Stalin însuşi, cu 
idei novatoare în tâmpirea gloatei, până la răspândirea moderatorilor de 
tembeliziune storytelling şi în Lagărul păcii şi socialismului, anume mari ritualuri 
de milioane de oameni ai muncii, cu tăblițe, compunând dinaintea Fiihrerului 
imagini percutante de-ale realizărilor, mai ales la senectute putând place o 
asemenea inovaţie diavolească, încât nu numai că va fi slobozit din insulele 
Arhipelagului, ci i se va întocmi de către Direcţia a XIII-a Literatură și Arte o 
biografie oficială fantezistă, legendară, încât să poată fi numit Comisar al 
Norodului pentru Kultură, aşa că îşi va umple pieptul păros și gâdilitor cu 
nenumărate decoraţii, deoarece la fiecare feliere, tot mai subţire a pibului, el va 
declara ataraxic, că cât au lăsat la EduKultură planificatorii de la Gostat sau 
Gosplan e arhisuficient, el se dessscurcă, și astfel va binemerita de la patria 
adevărată, unde vechii camarazi de la Ministerul Propagandei ar fi putut rânji că, 
pentru marea massă slavă în continuă expansiune, distrugătoare de orice început 
timid de cultură şi civilizație, barbară de două mii de ani, deci miimea-milionimea 
feliată întru Luminare e chiar mai mult decât se merita, încât pe la spectacolele 
omagiale ce le-ar fi verificat personal hudojnik-tovul Mihail Voitinovici 
Ghizdov, cu regularitate cu gând duios doar la mine, cu fiece prilej ar fi băgat să 
se dea şi minunatul, mobilizatorul marș Războiul Sfânt, compus de compozitorul 
A. V. Alexandrov (1883-1946), pe versuri de V. |. Lebedev-Kumaci (1898-1949), 
al cărui inspirat Fie ca nobila mânie, atac al primelor măsuri, scriitorul Grigore 
Căinaru îl fredona cu plăcere sadică, potrivindu-şi după el ritmul în care ne 
țăcănea-n crieri literele, cu Mercedesul Prima stilat, de domnişoară secretară, la 
care-şi dactilografia pentru nemurire fluviu-romanul, al cărui titlu nu e luat din 
broşuri socialist-mic-burgheze-anarhiste d! ale mizerabilului Proudhon, ci de la 
marşul ascultat întâiaşi dată la spectacolul brigăzilor artistice de agitație ale 

armatei româno-sovietice, la eliberarea Budapestei noastre de sub jugul fascist. 

— Interesant că pictorul mai mult amic al Dorei îi tot lăuda superlativ lui 
Grişa pe Lebedev-Kumaci şi Alexandrov ăştia, deşi cunoştea foarrrte bine de la 
unchiul Alec o cu totul altă istorioară! Imnul marș Sveașcennaia voina s-a intonat 
deja de moscoviți, compus chipurile... instantaneu, exact la 26 iunie 1941, în Gara 
Bielorusă, serbându-se un an de la Răpirea Basarabiei noastre de către URSS, 
Molotov valorificând atunci în Galiţia Mare, zdrobirea Galiei de către Hitler şi 
luarea Parisului. Dar nu era o piesă muzicală ţâşnită sub inspiraţie marxist- 
leninist-stalinistă, explică în jurnal senatorul Alecu Ghizdavu zis Şaraga, ci o 
adaptare-plagiat a marşului naționalist ucrainean //oecmanv napooe Miu, cântat 
pe la 1919 de oţeliții luptători pentru independenţa de Comintern a Ucrainei, 
adunaţi nu doar din Mariupolul nostru, ci din toată regiunea Krivii Rih! 

— Bunele relații dintre unchiul Alec şi ucraineanul Simon Petliura se 
explică prin faptul că în iarna 1918-1919 au colaborat intens contra bolşevicilor 
lacomi a supune Ungaria, Bulgaria, Basarabia şi Ucraina. Puțin a lipsit ca, înalt 
emisar regal la Hotin, Alecu Ghizdavu să fie surprins împreună cu generalul Stan 
Poetaş la 7 ianuarie 1919, când acest erou de pe Neajlov 1916 şi de pe Trotuș 
1917, a căzut într-o ambuscadă cu soldaţii din escortă, în cursul unei inspecții pe 
malul drept al Nistrului, la Călăraşeuca. Banda de bolşevici Barbuţă a și mutilat 
euroasiatic bezbojnik, de Sfântul loan Botezătorul, trupurile românilor căzuți, tip 
de terorism psihologic sălbatic ce va fi aplicat nu numai în războiul lui Lenin şi 
Troțki, ci şi în al lui Stalin şi Jdanov, pe scară mult amplificată. Desigur, 
consilierul aulic Alecu Ghizdavu a fost foarte sensibil impresionat, aflând că 
Armata lui Petliura i-a prins repede pe bandiții lui Barbuţă ăsta şi i-a executat! 

Lenta justiție românească, avându-l legat pe tov Foru cel care a tras efectiv 
în Poetaș, l-a pedepsit abia prin... 1929, când comuniştii începuseră deja să se 
infiltreze periculos printre mineri, arătând ei tot ce pot abia la 14-15 iunie 1990. 

— Dar de unde a deprins artistul Marius cinismul, Dora? Nu e greu de găsit 
un răspuns cu care să fie de acord nu numai biografii principali, ci şi majoritatea 
anchetatorilor. De la cine poţi tu învăţa cinismul în Galiţia noastră pură, naivă, 
copilărească? Numai de la Lenin, care şi-a cumpărat prin interpuşi Mausoleul. 
profitând de Ordonanţa de Urgenţă 122 şi acum nu mai poate fi dat afară din 
Piaţa Roșie, ceea ce nici n-ar fi de dorit, căci turiştii mai compensează din 
cheltuielile de mentenanţă, acest Lenin dându-l gata pe Marius, la vreo zece 
anişori, auzind el vorbindu-se-n crama Ziduri c-a avut CINISMUL ateu de a-l 
trimite pe poetul Rusiei şi mestecenilor, Serghei Esenin, să se convingă de 
putregaiul occidental infect, unde? În SUA! Şi cam când, frate? În epoca celor 
mai devastatoare efecte ale Prohibiţiei, ale încălcării brutale, totalitare, pe bază 
de vot feminist, a tuturor drepturilor bărbatului de a consuma băuturi spirtoase! 

Cinism sau realism? Pur şi simplu calcul, întemeiat pe date mult mai bune 
despre URSS decât a deţinut Hi la Berlin în noiembrie 1940, când, pentru viitorul 
totalitarismului mondial, era mult mai indicat ca Reichul să accepte în bloc roate 
cererile lui Molotov, cedând fără ezitare România ceea şi așa ciopârțită sub 

ponderea teritorială critică, de nu-şi mai putea îndeplini nu doar Funcţia 
Culturală, dar nice misia civilizatoare de-a impune grafia latină grecilor şi 
slavilor, un consens Hitler-Stalin, oficializarea aderării la Axă şi a integrării 
totalitarismului gulagic în cel holocaustic, sau invers, cu mult înainte ca 
electoratul american să-şi precizeze poziţiile, devenind fezabil ca şi orice proiect 
de un fel de Imperiu Britanic, realizat prin fier şi sânge, susținând că exportăm, 
ca-n India, un stil de viaţă în prosperitate mult mai superior celui local... 

Dar era cu adevărat cinism? Sau exasperare din deficit de realizări? 

Pentru că nici doamna Eliza Alexandrescu nu era mai hotărâtă să se 
angajeze într-un mariaj, acum, cu trupele sovietice şi securiştii lor în România! 
Precum Marius tremura de dosarul lui de nobil născut la Lemberg din părinți 
nebuni, globe-trotters, aşa dumneaei aştepta să 1 se bată cu cizmele-n ușă, pentru 
a fi interpelată parusskii de ce-a dezertat din RSS Moldovenească, unde norodul 
acuza penurie de farmaciste, ba mai rău încă, din RSS Ucraineană, unde 
practicase ultima oară, în exoticul 'Tatar Bunar, şi realizase ceaiuri naturiste, 
punând în valoare unele rețete ancestrale d!' ale seminţiilor stepelor, însă, la drept 
vorbind, Marius se comporta ca un măgar, fiindcă putea să-i explice limpede, 
scurt pe doi, că, măi fată, uite care-i situaţia, noi nu ne putem lua, pentru că ne- 
am mări prosteşte riscul arestării, pică unul, pică automat şi celălalt, cum a preluat 
Stalin de la Ivan cel Groaznic, scriind scenariul pentru Eisenstein, teza că nu se 
poate soţul trădător să nu fi spus şi soţiei sau invers, despre activitatea sa kontr- 
revoliuționeră, trebuie puși aparatcicii şi opricinicii p-amândoi, nu să 1 se laude 
în doi peri, ca un Don Ivan abject, cum că el, ca artist galițian, preferă a se reeduca 
în URSS, deoarece rugând pe Mişu să se intereseze de moralul lui Stalin şi 
capacitatea în general de a mai duce Cominternul războiul, dacă Bush sau 
Eisenhower sau Truman sau care era, ăla, Roosevelt, ar fi zis că rolbec sau zapad 
sau marş înapoi în cuşcă, Polkane! că ţi-ai făcut treaba, raportul ce a primit 
constata că Stalin face bluff, că a aruncat în contra ruinurilor Berlinului toate 
resursele, că dacă euroatlanticii îl atacă în 1945, dincolo de pânza subțirică a 
frontului nu se mai află, în zona etapelor, decât vagi trupe de piloşi obraznici, şi 
acelea în debandadă, iar mai încolo, s-ar elibera lesne nu numai toată Galiţia 
Mare, de la Kaliningrad la Trieste, ci şi Molotovia, de la Viborg la sanatoriul TBC 
de la Bugaz, unde dinspre Tatar Bunar spre Cetatea Albă, transporta la al Mării 
Negre țărm Eliza medicamente cu şareta, existând chiar şanse deloc neglijabile 
ca Imperiul "Țarist, acuzând lovitura democrațiilor, care aveau şi arma nucleară, 
să se desfacă în popoarele înrobite doar pentru a fi deznaționalizate de către 
Biserica Rusă, la care cutezanţă meditând, poate că atunci şi japonezii ar fi 
capitulat necondiționat mult mai devreme, ca să evite Hiroshimele, cert fiind că 
Marius a fost siderat de o imagine militar-artistică, ce Mişu întrebuințase în 
Raportul său, cum că dacă treci de abia cârpita cortină a frontului, mai dai vreo 
două sute de verste, cel mult, de securiști, activiști, gestionari, ideologi și alte 
lichele protejate de pedeapsa glonţului românesc dezrobitor, după care, meridian 
după meridian, până-n ultimele lagăre de la Strâmtoarea Bering, cenușii deci 

nefotogenice, cum se ivesc din ceață, vezi numai sate, comune, plăşi, reședințe 
de raion şi de judeţ al sărmanilor, municipii, oraşe și târguri de-a dreptul pustii, 
comoditatea anglo-americană și generozitatea lui Jukov exterminând partea 
bărbătească, încât prizonierul din convoi vede doar muieri muieri muieri, copchii, 
vreun moş invalid dar stalinist, de unde şi impresia lui Marius că, în intervalul de 
şapte ani 1944-1951, e mai avantajos pentru el să caute Subiectul dincolo de Bug, 
şi abia de prin 1952 încolo, să revină dincoace de Prut, eventual la Liz. 

Desigur, doamna Eliza Alexandrescu nu putea să înghită astfel de 
argumente de Don/ Tov Ivan Juan, dar un specialist, precum consilierul său copoi, 
Mişu, considera această stratagemă a Mântuirii absolut fezabilă, îndeosebi dacă 
s-ar fi soldat cu un Jurnal al Fericirii dobândite dăruindu-se boierul colhoznicelor 
și fierar-betonistelor stahanoviste, cum se preconiza privind ei de sus, din mirador 
foişor, din Foişorul de Foc, în înceţoşatul noiembrie 1944, când slujindu-ne şi de 
jertfe sovietice, noi eliberasem deja Ardealul de sub jugul horthisto-austriac 
demolator de biserică, bibliotecă şi spiritualitate românească, dar așa cum Marius 
Ghizdavu aflase în primăvară la Cairo, când căutase pe o suprarealistă fotografă 
de război, celebra artistă vizuală egipteană Lee Miller, de care nudistă se agăţase 
cu inspirația la Antibes, fascinat de ce-i şoptise necoapta violonistă Daria 
Maximovna Riumina, zvonul marxist că Picasso, Eluard, Man Ray, Roland 
Penrose şi alţii practică rotația cadrelor, ca preludiu al marii revoluţii erotice, 
opuse în anii '60 de Occident setei tineretului de Cultură şi Dreptate, uite, de-aici 
din balconul ăsta, cu balustradă umedă, că Churchill şi mai ales Roosevelt se 
cramponează de ambiguitatea expresiei „Transilvania sau cea mai mare parte a 
ei“ (adică fără Maramureşul revendicat de avocatul Kremlinului Ivan Odoviciuc!) 
şi, deocamdată, o lasă sub bolşevizanta administraţie sovietică, bazată pe un 
partid de minorităţi, îți îngheață mâna ca de scârbă până la bale când te gândești, 
hai să-ţi arăt, Marius, micile, misterioasele incendii secrete, uite acolo-şa e o casă 
conspirativă SSI (Serviciul Secret de Informaţii), iar mai colo-şa nişte arhive, da, 
şi lângă Palatul Telefoanelor una, se ard selectiv dosare de-ale Siguranţei, ca 
întotdeauna când e de teroare şi de terorism, la noi, a se vorbi că se naşte un regim 
nou! Ca amic şi ca rudă, recunoscător că niciodată n-ai strâmbat din nas că 
preafrumoasa Frendira, Elviriţa mea dragă, s-a împreunat tocmai cu unul ca mine, 
poate puţin nu chiar de rasă, cine ştie dacă nu chiar tătar sau găgăuz, ceea ce 
întăreşte însă drepturile româneşti asupra Crimeii cu laltă cu tot, eu te asigur 
solemn, Marius, şi pe tine, și pe Grişa, că eu am făcut totul şi că nu mai există în 
acest moment niciun document, în vreun stabiliment intelligent, din care să reiasă 
cumva, că voi doi ați servit Patria la Ministerul Propagandei, contribuind la, hm, 
ticălosul război împotriva Naţiunilor Unite, ăăă, adică dacă aeiou, aâăitouy, mă- 
nțelegi, adică tu te-ai prins încă de pe când te-am înduplecat să publici numai 
anonim sau cu heteronime multe, vrasăzică tot ce mai ai de făcut sub marxişti este 
ca, încă de pe acum, să-ți pui la punctuleţ o Aurobiografie invariabilă, pentru 
posibile anchete sau pentru interviuri la angajări. Pare însă cumva fezabil şi ce 
visezi tu, deşi a evalua că, practicând un război risipitor de-o sută de ori peste 

cum l-ar fi chivernisit, în locul lui Gigel Dorel Jukov, un Ștefan Vodă Spilberg, 
focusat de 11 Oscaruri pe salvarea unui singur soldat Ryan, URSS s-ar zbate deja 
într-un dezechilibru femei-bărbaţi, este cam aventurist, în sensul că nu un 
desțărat, ex-zek pe deasupra, va osteni concurând, la repopularea acestei părți 
esenţiale a Lagărului Socialismului şi Păcii, cu activiştii, securiştii, politrucii, 
gestionarii, şi ideologii, protejaţi planificat în acest scop reproducător încă din 
1941, Marx în Capitalul punând un accent circumflex pe reproducerea forţei de 
muncă. Dar dracu ştie, gândul tău, gândul lui Ioil Borgiah, zici, cum că geniul 
este nu numai înnăscut, ci şi predestinat, hm! Nu ispiti pe Domnul Dumnezeul 
tău! spusu-mi-a părintele sufletesc al Oştirii, episcopul general de brigadă 
Partenie Ciopron, la altarul de campanie, dar altă scăpare nefiind, poate că merită 
să rişti, să încercăm, multe par imposibile şi uite că se mai şi realizează! Cine şi- 
ar fi închipuit că soldatul anglo-american, luptând dinspre Atlantic cu o 1/ 16, 
poate chiar cu numai 1/ 20 din Wehrmacht, va fugi totuși de pe frontul occidental 
de frica ostașului roşu, urmând doar a se tencui mai târziu, pe imaginarul gloatei 
mondiale, singura care contează, o colosală-n confetti victorie de tembeliziune, 
cinematografic realizată şi diseminată-n teritoriu. Sau cine ar putea admite că, cu 
atâția securiști şi cominternişti, aduşi de tancurile Naţiunilor Unite, serviciile 
noastre de informaţii regale, înfrăţite cu cele ale aliatului german, continuă pe 
furiş să funcţioneze ireproşabil, de ţi-am putut oferi filmuleţul cu violurile şi 
masacrul sovietic din 21 octombrie 1944, de la Nemmersdorf, surprins de 
cameramanul Otto Runge în bine gospodăritul, fără colhoz nici sovhoz nici 
hozrasciot, sătuc săsesc din Prusia Orientală a lui Kant, unde s-a-ntâmplat şi o 
contraofensivă a nemților spre Asia, cam ca la Harkovul Murocikăi tale, în martie 
1943, atunci o a treia cucerire, zădărnicită însă de căderea frontului românesc, 
italian — şi fireşte duplicitar ungaro-horthist, ce chiar că n-avea ce căuta acolo! 

— EI, un fel de act de prezență, din gratitudine, pentru că Hitler, tot 
amputând diferite state, lăbărţase o Ungarie mai mare decât România mutilată. 
Ce mai vroiau, bre, horthiștii? Care era pohta ce pohteau ei la Voronej? am 
întrebat-o pe baroneasa N6ra Erdody, când îmi aranjase mamelucul Abdul cu 
Mâzes Arpâd, să achiziţionez, da şi nu, pentru petrolistul Octavian Ghi, de la 
colecționarul american Vasile Iowa, Originea Universului, varianta secretă 
inginerească de harem, poate că chiar însuși subiectul cu S-ul cel mai sugestiv, 
căutat de hudojnicelul neascultător Marius Ghizdavu, o zi din viaţa lui Misail 
Voitinovici conţinând şi acest enigmatic S de seară, dacă într-adevăr i-ar fi scris 
domnului S$. (Stalin), desigur numai în prezenţa onorabilului Hurie Hurry şi 
venerabilului Bairam Stoper, votu-i în imparţialitate, cu aceeaşi îndrăzneală cu 
care, dacă nu furnicăturile erotice, totuşi iubirea l-a împins orgasmic spre a-i scrie 
şi lui Hi, la disperare, să facă totul, fiindcă nu trebuie pierdut cu niciun chip, după 
Stalingrad, Gumrak şi Morozovsk, „adevărata“ capitală a Ucrainei noastre, 
anume romanticul industrializat mun'cipiu Harkov, unde el și cu violonista Daria 
Maximovna, aşa şi aşa, iar dacă vin după eroii Armatei Roşii securiştii, activiștii, 
ideologii şi, ultimii, dar cei mai tari, gestionarii, să vezi, Fiihrere, că toți 


ga 


informatorii şi toate persoanele de sprijin, esenţiali şi în nazismul tău, vor turna 
stahanovist că violonista balerină soprană de la Casa Pionierilor imena Pavka 
Morozova s-a futat nici măcar cu un arian spion al partidului marxist-leninist 
cominternist, ci cu un ţigan borât de român oacheș, dar atrăgător prin mundirul 
său multicolor de locotenent de Roşiori, chica albastru-oţel mongol, ca a lui 
Beethoven, şi, unică explicaţie materialistă, prin membrul său contradictoriu, deci 
dialectic, încât, fraţi creştini, precum Mihai Viteazul la Călugăreni pe Neajlov, 
conform planului de luptă, schițat de statmajoriştii săi între blocurile L-l şi N-1 
de la Măgurele, a luat barda şi epopeic s-a avântat în pericolul de pe pod, să-l taie 
pe Sinan Paşa, ori cum banditul de Napoleon, oricum mai cunoscut europenilor, 
la Lodi, în regalul 10 Mai 1796, a cucerit podul cu grenadierii săi, sub mitraliile 
spurcatei Austrii, de unde și termenul /odică, folosit de Ioil Borgiah pentru a 
desemna acele operaţii casnic-lumeşti, plictisitoare, pentru care cărturarul-cu- 
Ideal, omul cu viață orientată mai ghine zis, le expediază tăios cât mai repede cu 
putință şi eroism, pe când dobitocul uman de rând risipește anii spălând blidele, 
pieptănându-se, lustruind ciubotele, necitind o cărticică, fie şi de un bou sau de o 
vacă, neadmirând un tablou, fie şi de un măgar dadaist, neascultând un poem 
simfonic, fie şi de fără inimă un imbecil de calculator, aşa şi romanticul Hi, cetind 
pe nerăsuflate dramatica telegramă, cu inteligență politică adresată de român 
domnişoarei Eva Braun personal, cum nimeni altul în Războiul Existenţialist, 
implorând recucerirea Harkovului nostru, pitorescul orăşel crescut secol după 
secol din colonia românească adusă de Petru cel Mare și împroprietărită cu mii 
de sate şi sute de mii de suflete, să se simtă ca acasă nobilii cărturari, cracovianul 
Ion Neculce din Liov şi berlinezul care i-a cucerit pe ruși, Dimitrie Cantemir, ce 
azi 26 octombrie 2002 ar hi fost hiritisit pentru meritata vrâstă de aproape trii sute 
treizăci de ani, ci cordul lui german de artist înnăscut, silit numai de construcția 
vicioasă a sistemului Versailles-Trianon, că n-a dat României Regale fireasca 
graniță pe Bug şi pe Tisa, dar a aruncat greul tranziției asupra burților masilor 
largi populare germane, în loc să se confiște averile îngâmfaților imperialiști din 
capul fostului Reich, încât precum Budapesta căzuse în labele roşii ale contelui 
Bela Kun, aşa putea s-o belească şi Bierlinul, însă de tot, pentru că n-ar mai fi 
fost ajutorul frățesc dezrobitor al Armatei Regale Române, să te bazezi pe el că 
vine, ah, ficatul lui implicat în apărarea preventivă a Civilizației Europene, că 
dacă nu da el Prima Lovitură rusului, nimicind juma din potenţialul cominternist 
prin surpriză, Ci i-o da Stalin lui, nimeni nu poate contesta că n-ar fi fâlfâit steagul 
roşu cu seceră ciocănită, pe Lisabona şi pe Londra, deci splinei lui de pictor, 
arhitect şi hollywoodian propagandist, canonită ca Bach de perpetuă fugă, i-a 
picat a romantism, până la stadiul de lacrimogenitate prelingătoare, futhrillerul 
multiplu ce se-nfiripase la Antibes în vara lui 1937, miza română fiind aducerea 
celebrului Picasso, din tabăra lui Dimitrov, în a lui Dali de-l pictase pe Lenin cu 
un cur mare, ca al unui zek din mină Brad-Abrud ce-ar fi ascuns în găoază bijuuri 
furate, c-aşa recomandă Marx cum să tranzitezi, de la burghezo-moşierime și 
aristocrație la şmenărime şi şpagocraţie, prăbuşirea ţarismului roşu nefiind nici 

efect Helsinki al recunoașterii Pactului Ribbentrop-Molotov, nici lupta est- 
bolșevişinului pentru bot uman, ci năzuința fierbinte a gestionarului angkorian- 
galițian de a-și muta fundul din ARO-n SUV, neobişnuita lavă istorică de amor, 
dintre un ofițer de propagandă român şi o puică de spion sovietic interesat de flota 
de la Toulon, cât cuprinde portul, dacă încape acolo aia de la Odessa, de transferat 
provizoriu, în perspectiva ocupării-dezrobirii de către românii regali a marelui 
centru comercial pontic, născut de la cotropirea grânarului basarabean de către 
divinul bătrân satir chior Mihail Illarionovici Kutuzov, căruia talentatul 
webdesigner Oleg Damaşcanu, patriot năpădinean trezit la realitate după o bursă 
la Sonnenheim, pentru stufoase prelegeri ghizdaviene despre diferenţa dintre arta 
lui Matisse şi homonica lui Modigliani, îi dedică un site de restabilire, cam în 
sictir, a adevărului sub genericul Războiul Sfânt, susţinând, demonstrând cu 
instalația sa, că şi-a pierdut ochiul drept la celebra cafenea Capşa din Mini-Paris, 
din pricina unui dop de şampanie din plastic alb, scăpat de o curtezană grecoaică, 
evreică sau cecenă, adusă din Strada Mântuleasa pentru a-l lămuri cum să vadă 
mai la lejer poanta creştină cu final în Mântuire, după ce tot în fascinanta Valahie, 
pe la 1770, a învăţat, de la școala românească de strategie, cum se scapă de 
invadator enervându-l, el fiind pe atunci învățăcel pe lângă un general Bour, de 
la care românaş deprinzând însă şi arta complotului, n-a mai avut de ales nobilul 
Rumianţev ce comanda hoardele năvălitoare în Balcani, expediindu-l antonescian 
în Crimeia noastră, în linia întâi, unde primeşte un glonţ turcesc, în cap dar nu în 
creier, impresionând cu rana pe Ecaterina a II-a, care i l-a încredinţat pe favoritul 
Potiomkin, ca coana Anastasia pe Gary lui Grig, să atace cu uriașe dar obişnuite 
pierderi ruseşti Oceakovul, pe la 1787, puternic impresionat de această poveste 
de dragoste cu o educatoare, Fiihrerul cu celeritate dând curs personal disperatei 
scrisori a lui Marius, în primăvara lui 1943, şi comandând personal din chiar 
bătaia tunurilor ruseşti, dintr-un carpen sur, Recucerirea Harkovului nostru 
pierdut după Stalingrad, prea târziu însă, pentru că Murocika noastră fusese 
spânzurată imediat ce se restabilise, fie şi episodic, puterea sovietică, nu atât de 
colaboraționism orizontal fiind acuzată de securiști ca pe toate franţuzoaicele 
orașului, ci de nimic alta decât c-avea-n Dosar crima că fusese... în Franța, deci 
ea ştia că și Parisul are metrou, şi mai bine e, pentru viitorul bolşevic, să omori 
99999 nevinovaţi decât să ţi se strecoare în ţară un singur spion, fie şi în frumoasă 
piele caucaziană de agentă violonistă, de dirija Cantate lui Stalin, performate cu 
pionierii revoliuționeri, interesat de o reîntoarcere în oraș fiind şi prozatorul 
Grigore Căinaru, deoarece nu apucase a răscoli suficient arhivele locale, în 
nobilul scop de a-l demasca pe maestrul său al culturii, Lev Nilkolaevici Tolstoi, 
nu numai pentru omitere de denunţ în ce priveşte cauza invaziei napoleoniene din 
iunie 1812, anume Răpirea Basarabiei în mai de către Kutuzov, ci şi pentru nişte 
note informative false în ce priveşte caracterul acestuia, ca şi al mareșalului 
Bagration, implicat şi acela în ocupația de la 1806 la 1812 a Moldovei și Valahiei, 
ceea ce Larisa Rîbalovna contestă, afirmând cu tupeu că ei doi, ca şi ulterior 
Amiralul Ciceagov, găsiseră „provinciile“ gata devastate de predecesorii lor în 

funcţii, cu tristeţe de patriot local soțul meu Grişa insistând totuşi, tovarăşe 
Tichie, că la 1810, cheltuielile Moldovei (fără Bucovina luată de viitorii hitleriști 
austrieci) pentru întreţinerea trupelor de ocupaţie, săreau de şase milioane lei aur; 
la 1808, pe lângă 70 milioane puduri de fân date de românii toţi, moldovenii 
trebuia în plus să mai deie optzăci mii cetverturi de pâne, pa” zeci mii cetverturi 
ovăz şi triizeci de mii cetverturi hrișcă, pentru transportarea a 54 000 cetverturi 
de pâne, în februarie 1809, oropsita Moldovă trebuind a contribui cu unșpe mii 
care, trase prin glod de pazeşpatru mii de boi, dincolo de secătuirea României 
tocmai când ea trebuia să investească în muzee şi universități, Marius Ghizdavu 
luându-şi astfel gândul de la Marea Recuperare atunci, venind de la Murocika la 
hotel şi aruncându-şi ochii peste acele documente de jaf, capturate în arhivele din 
împrejurimile Harkovului, având revelația explicativă lămuritoare la cum se 
explică ce n-a înţeles Strategia nici din Război și Pace, pe care-l citea-n ruseşte 
c-ai noştri vor traduce slova interzisă Zar prin împărat, anume că de ce Napoleon 
n-a virat prin Riga la stânga, spre Leningrad, ci prin Smolensk la dreapta, către o 
Moscovă a cărei demolare şi facere „lac de acumulare“ hitlerist n-ar fi putut sili 
la pace o aristocrație deja cultă, de la Milescu şi Cantemir încoace. Corsicanul de 
origine, dacă a renunţat la drumul teutonului bârsan Toma Nour, s-a hotărât 
tocmai pen' că ştia bine că Sovromurile controlate de alde Prozorovski, Bagration, 
Kamenski, Kutuzov, Ciceagov şi alți nomenclaturiști turişti corupți, au pompat în 
1806-1812, din România, atâta belşug de hrană, spre Tula și Kaluga, în 
împrejurimile Moscovei, încât exista riscul ca mujikul să nici să nu mai trebuiască 
să semene şi să secere câţiva ani buni, asigurându-se astfel rezerve suplimentare 
pentru armata rusă, întru dublarea sau triplarea efectivului, ceea ce anglo- 
americanii n-ar fi ezitat să profite, stingând cu sânge rusesc îmbelşugat incendiul 
european ce nu se mai termina, mintea omenească neputând cuprinde totalitatea 
cauzelor fenomenelor, dar ce se transportase, după distrugeri, jaf, violuri, tortură, 
masacre şi tragerea boierilor de barbă, din Valahia și Moldova, între 1806 şi 1812, 
poate iluziona basmul skazul că o minte genială a conceput, în vreo stavkă ori 
şarankă ori cub de sticlă, marşul armatelor ruse pre-troțkiste, de pe drumul 
eseninean al Reazanului spre drumul Kalugăi şi spre lagărul de la Tarutino, adică 
aşa-zisul marș de flanc, dincolo de Praga Roşie, pardon, de Krasnaia Parha, 
mormăi nonagenarul, creionând cu uşurinţă celebra scenă din romanul lui 
Căinaru, cu Kutuzov, satir burtos beat dansând gol-goluţ în Capua dâmboviţeană, 
cum se exprimă rivalul amiral Ciceagov, încât l-a scăpat, nu l-a prins, pe Fiihrerul 
franţuz la Berezina, chiorându-se la partenere şi întrebându-le, a glumă şi nu prea, 
că care mi-o fi scos ochişorul cu dopul tare, de plastic alb, al vinului spumant 
Mărgăritar, grecoaica, evreica, sau cecenița? Furia bătrânului artist venind de la 
că un strămoș logofăt Ghizdavu, intrând la Kutuzov cu ișlicul cât o minge de 
baschet în mână, să-i explice că Ai Lui, la Ziduri, nu vor mai rămâne cu nimic, 
dacă ruşilor românii vor plăti întreit faţă de cât luau turcii în Moldova şi de cinci 
ori suma în Valahia, n-a primit decât răspunsul lesne psihanalizabil la un chior, 
ba da, ba da, vă vor rămâne ochii ca să plângeţi, o! mai bine să fi dat şi zece 

milioane de piaştri, numai să nu rămână-n analele româno-ruse scena aia cum un 
bodyguard de-al mareșalului țarist i-a tras un şut, în işlicul ţinut în mână, 
logofătului Iordache Ghizdavu, simbol al castei, nu numai memoria fiindu-i 
intactă în 26 octombrie 2002 marelui martor, ci şi inteligenţa tactică obligatorie 
pentru artistul angkorian-galițian, carele scrie nu numai în contra publicului, 
alungându-l prin monotonie de la text, ci se confruntă şi cu unii demoni împotriva 
cărora trebuie să fie ca un as, dar chiorându-se la tembelizor și la ultimele ştiri 
dupe web, mormăi că cine a cheltuit 20-30 de milioane de cetăţeni, într-un mare 
război pentru apărarea teritoriului molotovian şi siestei anglo-americanilor, nu va 
negocia pentru niște... spectatori amatori de varietăţi, chit că-şi permit a gusta 
caviar Și şampanie, poate şi turiști, va alege metode risipitoare colateral celula de 
critică criză, anticipă el corect gazarea şi împuşcarea Ostaticilor în mare număr, 
la Teatru, lămurindu-ne apoi, pre noi nevârstnicii, cum a eliberat generalul 
Belizarie Moga cu alpiniştii lui Caucazul, inclusiv capitala cecenilor, Groznii, 
care arată azi mai groaznic decât erau ieri ruinurile Stalingradului (iar mâine ale 
Mariupolului), când filma Otto Runge drapelul României Regale fâlfâind lângă 
flamura nazistă pe sediul Sovietului local, amatori dom le, mai zise el cu dispreţ 
de terorism, după ce vorbi estetic şi conspiraţionist a înscenare, de asemănarea 
partizanelor ceceniţe îmbrobodite 23-26 octombrie 2002 pentru Teatrul 
Dubrovka, cu Danaidele regizorului Silviu Purcărete, nişte profesionişti de 
acțiune, ca Mişu, Stelică, Petrică şi Mitică de la Kunţevo, ei şi-ar fi schimbat 
imediat veșmintele negre cu ale spectatorilor, alegând de predilecție foşti sau 
actuali informatori sau persoane de sprijin, oricum, soluția politică în Cecenia 
noastră, concluzionă adormind, este un referendum sub înaltul patronaj OSCE, 
un plebiscit antonescian cu doar două opţiuni, ce fel de administraţie preferi, mă 
cecene? Românească? Sau rusească? asupra rezultatului final neexistând dubiu la 
Mahacikala pentru actualele generaţii, din cauza mankurților cocoţaţi în capul 
Tăru România iliesciană pierzând şi această ultimă şansă de a-şi continua istorica 
expansiune peste Prut şi peste Bug, ce ne învaţă Războiul Expresionist fiind că 
numai Monarhia ne poate mări şi înălța vreodată, iar din ăla existențialistu, 
Sergiule, tu să ştii de la mine un singur lucru, că dacă ne băteam în 26 iunie 1940, 
cum susține Muhală Muistu, care dacă-i aranjez o bursă invers, va demonstra şi 
contrariul, astăzi Republica Sovietică Moldovenească, de la Carpaţi până la Bug, 
cu capitală la Odessa noastră, ar fi fost mai mare decât Republica Fesenistă 
România, ce poate n-ar fi primit spre Pont decât un culoar Gheorghi Dimitrov de- 
a lungul traseului Canalului „Petru Dumitriu“, ca ieşire la Pont, iar în ce priveşte 
a doua mare decizie controversată, că să fi stat pe Nistru, să digerăm salam cu 
soia și cu hrişcă, ea e în contrast şi cu firea lui Decebal, şi cu firea lui Burebista, 
pentru că românii au fost întotdeauna un neam de cuceritori, eu indignat 
demisionând de la Ministerul Propagandei, făcându-mă... agricultor şi altfel de... 
cuceritor, când criminalul de război sfânt, Mareşalul lon Antonescu, a susținut în 
Ordinul de Zi adresat Armatei Regale Române, la 1 ianuarie 1944, aberația 
trădătoare că în lunga și încercata noastră viaţă de popor nu este niciun exemplu 

doveditor că suntem un neam de cuceritori, canci! E fals, amintiţi-vă de Vlad 
Țepeș, că numai cu titlu provizoriu, până va elibera fulgerător prin cruzime, de 
sub jugul otoman recent, Constantinopolul (căzut la 29 mai 1453), a întemeiat el 
deja la 1459 o a Treia Romă, la Bucureşti, iar Mihai Viteazul a pornit aceeaşi 
aventură peste Dunăre, vizând cutezător Istanbulul, până a înţeles că are nevoie 
de forțele unite ale tuturor celor trei Țări Române, neputându-se baza deloc pe 
scrofiţa creştină roz occidentală, ce mai tura-vura, ca să nu mai zic nimic că, pe 
portaltoiul dac, Miciurinul destinului a tot implantat pe muma noastră gene de 
cuceritor, ba de la divul Traian, ba de la, de ce n-am admite, plugarii slavi, ba de 
la diversitatea ienicerilor turci şi, scurtă vreme, până şi de la austro-germani, deși, 
drept vorbind, tocmai neamul lui Hitler n-are așa vocaţie de exportator de 
administrație! Practica permițându-ne a constata că încă din creaţiunea sa, 
nazismul, e un totalitarism muuult mai slab decât cel stalinist, vădit neexportabil 
universal cominternist, deşi destul de periculos, Oreste tată, deoarece poate fi 
eternizat cumva, cu minime ajustări, tot ca marxism, iar masile n-au memorie, 
pentru ele anul 1940, cu toate mizeriile sale, e ca un bătrân îngropat în 1940, 
căruia 1-a, iată, putrezit şi crucea. 

Iar azi e ca şi cum Cernăuţii, Basarabia şi Balcicul n-ar fi fost niciodată pe 
vecie românești, după cum pentru cinicul june citit masterat şi călătorit, gloria de 
a te jertfi la anul celei mai mari infamii din istoria omului, atacul banditesc al unui 
totalitarism asupra celuilalt, e jenant ridicolă, ca o refugiată mişto cât Eliza 
Alexandrescu atunci, dar fugind de viol prea încărcată de prunci şi boarfe, într- 
o fragilă surogat rochiță de celofibră nemţească croită după moda lui 1941, cu 
sugestia că parc-atrage să vină pe ea patrula, pe când, dimpotrivă, multinstructivul 
antropologic, sociologic şi homonic, rodnicul an artistic 1944, eroului antisovietic 
prooccidental Marius Ghizdavu i s-a părut întotdeauna a fi trecut fulgerător, bliţ- 
bliţ, cum în Blocul Demolaţilor (Aleea Regizorilor nr. 22, bloc F3, scara O), 
mergând la Dora și liftul nemergând, patruzeci de ani mai târziu, întâlnise pe 
palierul de la etajul şapte o nălucă, o proto-fesenistă, disperată că-şi zărise pe 
geam soțul deținător de pistol Carpaţi drept carte pe noptieră, o feseeenistă 
adulterină, tranzitând dintr-un apartament în altul, de la vest către est, cu juponul 
fierbătorul şi capotul în braţele pufoase şi cu, însulițat de o rază din lumina-de- 
la-răsărit, narativul prelungindu-i-se strălucitor orbitor original pe câlţii tot atât 
de încâlciți cât însăşi podoaba capilară, îmbrobodită că nu băga căldură decât 
seara, când se şi simte cu urechea pe radio o undă caldă de la Barcelona Europei 
Libere, liniştea și pacea, cherry whine, înfrățirea, iubirea între oameni zbuciumată 
şi însângerată, mirajul că ostaşul sovietic baraschian din Piaţa Pobedei se înalță 
pe furiş până la cer în cosmos, unde e loc pentru oricine, pe când clădirea 
Președinției Consiliului de Miniştri al Guvernului se prăbuşeşte la cutremur unde 
a lucrat cu Cabinetul său Militar Conducătorul Statului, executivul fiind însă din 
vreme salvat cu toate resursele umane principale şi aferente, în clădirea 
piranesiană a Bibliotecii Naţionale, acolo unde e loc pentru oricine... 

